
Dictum  est  in  tomo  superiori,  sacramenta  distingui 
secundum  analogiam  eorum  quae  in  corporalibus 
reperiuntur,  quatenus  scilicet  parallelo  ordine  sibi  mutuo 
respondent  principia  illa  supernaturalis  vitae  de  quibus 
nunc  loquimur,  et  ea  quae  sunt  ad  corporalem  vitam  re- 
quisita.  Ouippe,  nihil  aliud  est  sacramentum  Novae  Legis, 
ut  Magister  dicit,  nisi  id  in  quo  sub  tegumento  rerum 
corporalium  divina  virtus  secretius  salutem   operatur. 

In  vita  autem  corporali  perficitur  aliquis  dupliciter : 
primo,  secundum  quod  in  seipso  subsistit,  et  deinde,  se- 
cundum  quod  est  pars  temporalis  societatis.  Et  ideo, 
duplex  datur  categoria  sacramentorum,  quorum  <  [uaedam 
proxime  et  directe  sanctificant  hominem  individualiter  con- 
sideratum,  alia  vero  sanctificant  ipsum  prout  pars  exsistit 
spiritualis  societatis,  quae  est  Ecclesia.  At  rursus  in  prima 

categoria  nova  occurrit  subdivisio,  eo  quod  ad  vitam  cor- 
poralem  in  homine  individualiter  considerato,  quaedam 
sunt  per  se  requisita,  et  quaedam  solum  per  accidens:  per 
accidens  autem  dico,  hoc  est  in  hypothesi  supervenientis 
infirmitatis  sive  aegritudinis  quae  semper  praeter  inten- 
tionem  naturae  est.  Quare  sacramenta  homini  individuo 
destinata  in  duplici  etiam  differentia  sunt,  dum  quaedam 
eorum  requiruntur  per  se  ad  perfectionem  christianae  vitae, 
et  quaedam  per  accidens  tantum,  videlicet  pro  hypothesi 
relapsus  in  statum  peccati  post  semel  acceptam  regene- 
rationis  gratiam. 

Sacramenta  ergo  per  se  ad  vitae  christianae  pleni- 
tudinem  necessaria,  sunt  omnino  tria,  iuxta  proportionem 
eorum  quae  in  corporalibus  conspiciuntur.  Nam  in  cor- 
porali  vita  requiritur  primo  nativitas,  secundo'  incremen- 
tum  sive  perductio  ad  mensuram  hominis  adulti,  tertio  ali- 
mentatio  pro  conservatione  vitae  per  generationem  acce- 
ptae  et  ad  augmentum  perductae.  Hinc  in  vita  spirituali 
primo  habetur  sacramentum  nativitatis ,  quod  est  Baptismus; 
secundo  sacramentumjitigmenti,  quasi  perducens  ad  viri- 
lem  aetatem,  quod  est  Confirmatio ;  tertio  sacramentum  ali- 
mentationis,  quod  est  Eucharistia.  —  Et  sunt  tria  illa  priora 
(juae  in  superiori  tomo  continentur. 

Consequens  itaque  est  ut  initium  tractationis  nunc 
sumatur  a  duobus  sequentibus,  quae  solum  per  accidens 
ad  spiritualem  vitam  debuerunt  ordinari,  id  est,  ubi  con- 
tigerit  morbus  peccati  post  baptismum.  Et  recte  assignan- 

tur  duo,  quia  in  corporalibus  requiritur  primo  id  quo  mor- 
bus  auferatur;  praeterea  vero  id  quo,  morbo  sublato,  con- 
valescat  homo  in  pristinam  valetudinem.  Unde  in  spiri- 
tualibus  e  regione  respondent  turri  Sacrament7im  Poeniten- 
tiae  quo  morbus  peccati  tollitur,  tum  Extrema  unctio  quae 
perficit  et  consummat  curationem  Poenitentiae  iuxta  illud 
Tridentini,  Sess.  14:  «  Visum  est  sanctae  Synodo,  praece- 
«  denti  doctrinae  de  Poenitentia  adiungere  ea  quae  sequun- 
«  tur  de  sacramento  Extremae  Unctionis,  quod  non  modo 
«  Poenitentiae,  sed  et  totius  christianae  vitae  quae  per-' 
«  petua  poenitentia  esse  debet,  consummativum  existima- 
«  tum  est  a  Patribus  ». 

Sed  nec  praetereunda  erit  nobilissima  consideratio 
de  sacramentis  sanctificantibus  hominem  prout  est  pars 
ecclesiasticae  societatis;  quae  iterum  sunt  duo,  non  re- 
cedendo  unquam  a  parallelismo  temporalium.  Est  enim 
temporalis  societas  multitudo  hominum  mortalium  guber- 
nata  a  principe.  Requiritur  ergo  ut  sint  in  ea  propagato- 
res  multitudinis,  quia  secus,  societas  non  esset  perennis, 
sed  brevi  finiret.  Requiritur  praeterea  ut  instituantur  rec- 
tores  ad  multitudinem  gubernandam.  Et  sic  etiam  est  in 
spirituali  societate  Ecclesiae,  in  qua  instituuntur  rectores 
per  Ordinis  sacramentum^  provideturque  convenienti  mul- 
tiplicationi  populi  fidelium  per  sacramentum  Matrimouii.  — 
Haec  igitur  duo  sacramenta  postremo  loco  exponenda 
remanebunt. 


DE  POENITENTIA 

DE 

EXTREMA  UNCTIONE 

Cum  Christus  Dominus  noster  in  caelos  iamiam  ascensurus, 
suis  apostolis  commisit  officium  praedicandi  Evangelium 
omni  creaturae  et  baptizandi  omnes  gentes,  potestatem  Ecclesiae 
fecit  sese  quaquaversus  expandendi,  sibique  subiiciendi  homines 
universos,  ut  hoc  modo  adimpleretur  quod  dictum  est  per  Pro- 
phetam:  «  Lauda,  sterilis  quae  non  paris,  decanta  laudem  et 
«  hinni  quae  non  pariebas,  quoniam  multi  filii  desertae  magis 
«  quam  eius  quae  habet  virum,  dicit  Dominus.  Dilata  locum  ten- 
«  torii  tui,  et  pelles  tabernaculorum  extende.  Longos  fac  funi- 
«  culos  tuos  et  clavos  tuos  consolida.  Ad  dexteram  enim  et  ad 
«  laevam  penetrabis,  et  semen  tuum  gentes  haereditabit  et  civi- 
«  tates  desertas  inhabitabit  »  (r).  At  vero  in  hac  fecunditate 
partus  seu  dilatatione  imperii  nondum  profecto  iudiciariae  pote- 
statis  usus  apparuit.  Quid  enim  mihi,  ait  Apostolus,  de  iis  qui 
foris  sunt  iudicare?  Aut  forte  dicendus  erit  Ecclesiae  minister, 
ipsissimo  actu  quo  homines  aggregat  visibili  regno  Christi,  eosque 
sub  dependentia  ac  regimine  apostolicae  hierarchiae  transfert,  po- 
testatem  clavium  in  eosdem  exercere?  Absit.  Cum  enim  iudicii 
ratio  id  expostulet  ut  sententia  in  eos  duntaxat  qui  iam  sunt  sub- 

J)   Isai.   XIV,    t-3. 

diti  feratur,  prius  omnino  est  ius  civitatis  accipere  quam  per  re- 
ctores  civitatis  iudicari.  Ergo  non  per  modum  iudicii  institutus 
est  baptismus,  sed  per  modum  consecrationis  qua  homo  signatus 
charactere  imperatoris  Christi  emundatur  a  veteris  sordibus  con- 
versationis,  regeneraturque  in  perfectam  vitae  novitatem. 

Sed  postquam  per  sacrum  baptismatis  lavacrum  regeneratis 
in  Christo  patuit  ianua  Ecclesiae,  tunc  adimpletur  quod  dictum 
est  per  Ieremiam  prophetam  dicentem :  «  Et  suscitabo  super  eos 
«  pastores,  et  pascent  eos ;  non  formidabunt  ultra  et  non  pave- 
«  bunt...  Ecce  dies  venient,  dicit  Dominus,  et  suscitabo  David  ger- 
«  men  iustum,  et  regnabit  rex  et  faciet  iudicium  et  iustitiam  in 
«  terra.  In  diebus  illis  salvabitur  luda,  et  Israel  habitabit  confi- 
«  denter  »  (r).  Habitabit,  inquam,  confidenter,  id  est  cum  secu- 
ritate,  sub  summis  clavibus  per  quas  et  regnum  Dei  administratur 
in  terris,  et  via  beatitudinis  si  forte  fuerit  per  peccatum  rursus 
occlusa,  rursus  aperitur,  dicente  Domino:  Ouorum  remiseritis  pec- 
cata,  remittuntur  eis,  et  quorum  retinueritis,  retenta  sunt.  Tunc  ergo 
incipit  locus  esse  tribunali  cui  omnes  fideles  peccatores  qua  tales 
iure  divino  obstringuntur;  tunc  patet  accessus  ad  iudicem  iani- 
torem  caeli,  cuius  terrestre  iudicium  praeiudicata  apud  Deum  au- 
ctoritas  est,  ut  quae  in  terris  aut  ligaverit  aut  solverit,  statuti 
eiusdem  conditionem  obtineat  et  in  caelo. 

Quae  igitur  cum  ita  sint,  statim  apparet  specialis  conditionis 
esse  Poenitentiae  sacramentum,  quatenus  per  modum  iudicii  in- 
stitutum,  non  iam  rem  corporalem  ab  extrinseco  homini  adhibi- 
tam,  sed  ipsum  poenitentis  actum  quo  causa  ad  iudicem  defertur, 
pro  materiali  elemento  habere  debet.  Et  hanc  differentiam  signans 
S.  Thomas  dicit:  «  Sicut  in  corporalibus  medicinis  quaedam  sunt 
«  quae  consistunt  in  sola  passione  vel  receptione  curati,  ut  sectio 
«  vulneris  vel  appositio  emplastri,  quaedam  vero  quae  consistunt 
«  in  actu  laborantis  sicut  exercitationes  et  huiusmodi:  ita  etiam 
«  in  sacramentis,  quaedam  non  requirunt  actum  eius  qui  sancti- 
«  ficatur,  quantum  ad  substantiam  sacramenti,  nisi  per  accidens 
«  sicut  removens    prohibens...;  quaedam  autem    requirunt  essen- 

O   Ierem.  XXIH,  5-6. 

«  tialiter  et  per  se  actum  eius  qui  sacramentum  recipit,  ad  essen- 
«  tiam  sacramenti,  sicut  patet  in  Poenitentia  et  Matrimonio.  In 
«  illis  ergo  sacramentis  quae  sine  actu  nostro  complentur,  est 
«  materia  quae  significat  et  causat,  quasi  medicina  exterius  ap- 
«  posita.  In  illis  autem  sacramentis  quae  actum  nostrum  requi- 
«  runt,  non  est  talis  materia,  sed  ipsi  actus  exterius  apparentes 
«  hoc  idem  faciunt,  quod  materia  in  aliis  sacramentis  »  (x).  Ex 
quo  demum  factum  est  ut  theologi  in  praesenti  necesse  habue- 
rint  disputare  de  ipsa  virtute  poenitentiae,  cuius  actus,  non  iam 
ut  dispositiones  tantum,  sed  ut  pars  etiam  constitutiva  in  hoc  sa- 
cramento  requiruntur. 

Quapropter,  vestigiis  Angelici  inhaerendo,  dicendum  erit  primo 
de  poenitentia  generatim,  tum  ut  est  sacramentum  (Quaest.  84), 
tum  ut  est  virtus  (Quaest.  85).  Secundo  de  effectu  poenitentiae, 
quantum  ad  remissionem  mortalium  (Quaest.  86),  quantum  ad  re- 
missionem  venialium  (Quaest.  87),  quantum  ad  reviviscentiam 
meritorum  (Quaest.  89).  Tertio  de  partibus  poenitentiae,  tam  in 
generali  (Quaest.  90),  quam  in  speciali,  hoc  est:  de  contritione 
(Suppl.,  Quaest,  1-5),  de  confessione  (Quaest.  6-n),  necnon  et  de 
satisfactione  (Quaest.  12-15).  Quarto  tandem  de  ministro  et  de 
potestate  clavium  (Suppl.,  Quaest.  17-27). 

(*)  S.  Thom.,  in   IV,  D.    14,  q.   1,  a.    r.  q.    1,  ad    runi. 


DE  IPSA  POENITENTIA 

Quaest.  LXXXIV-LXXXV. 

«  Circa  primum,  inquit  S.  Thomas,  duo  consideranda  sunt: 
«  primo  de  poenitentia  secundum  quod  est  sacramentum,  secundo 
«  de  poenitentia  secundum  quod  est  virtus  ». 

Quaest.  LXXXIV. 

DE  POENITENTIA  UT    EST  SACRAMENTUM 

Oportet  ordiri  ab  accurata  expositione  testimoniorum  Scri- 
pturae  quae  sunt  totius  doctrinae  de  hoc  sacramento  fundamen- 
tum  et  cardo.  Hinc : 

THESIS  I. 

In  amplissima  potestate  clavium,  (Matth.  xvi-19  —  xviii-18) 
a  Christo  Ecclesiae  promissa,  continetur  potestas  remittendi 
et  retinendi  peccata,  quae  ipso  postmodum  resurrectionis 
die  (Ioan.  xx-23)  apostolis  fuit  actu  collata.  Ad  cuius  pro- 
priam  rationem  quatuor  pertinere  dicenda  sunt,  in  quantum 
est  primo  potestas  respiciens  peccatum  sub  formali  ratione 
reatus  culpae  seu  offensae  divinae  ;  secundo  potestas  iuris- 
dictionalis  in  solos  subditos  exercenda  ;  tertio  potestas  cui 
baptizati  omnes  ita  sunt  obnoxii  ut  independenter  ab  ea, 
remissionem  mortalium  quae  post  baptismum  commiserunt 
peccatorum  consequi  omnino  non  valeant ;  quarto  tandem 
potestas  vere  iudiciaria  in  foro  Dei  et    conscientiae. 

§  1. 

Matth.  XVI-19,  dicit  Dominus  Petro:  Ettibi  dabo  claves  regni 
caelorum,  et  quodcumque  ligaveris  super   terram,  erit  ligatum  et  in 

caelis,  et  quodcumque  solveris  super  terram,  erit  solutum  et  in  caelis. 
Quibus  verbis  promittitur,  ut  notum  est,  collatio  iurisdictionis 
super  universam  Ecclesiam  quam  Christus  nomine  regni  caelo- 
rum  nunc  designat,  et  de  qua  mox  dixerat:  Super  hanc  petram 
aedificabo  Ecclesiam  meam.  Apud  antiquos  quippe,  claves  domus 
vel  civitatis  dabantur  in  signum  potestatis  super  ipsam  domum 
vel  civitatem  acceptae,  quemadmodum  ex  litteris  sacris  pariter 
et  profanis  abunde  constat.  Quin  etiam  usque  in  hodiernam  diem, 
sin  minus  semper  in  facto,  at  certe  in  modo  loquendi  et  com- 
muni  metaphora,   usus  iste   ubique  perseverat  (x).  Unde    semper 


(*)  Vide  ad"exemplum,  Isa.  XXII-22,  ubi  Eliacim  substituitur  Sobnae 
praeposito  templi,  et  accipit  eius  praefecturam:  Et  dabo,  inquit,  clavem 
domus  David  super  humerum  eius.  —  Item,  Apoc.  I-18,  ubi  loquitur  Chri- 
stus  gloriosus  cui  data  est  omnis  potestas  in  caelo  et  in  terra  :  Et  habeo 
claves  mortis  et  inferni.  —  Item  infra,  III-7:  Haec  dicit  Sanctus  et  Verus, 
qui  habet  clavem  David,  per  quam  intelligitur  potestas  eiusdem  Christi 
Domini  super  spiritualem  domum  David,  prout  praedictum  fuerat  ab  an- 
gelo,  Luc.  I-32,  in  annuntiatione  incarnationis.  —  «  La  remise  des  cles 
«  a  toujours  ete  le  symbole  de  la  transmission  de  Tautorite  souveraine; 
«  c'est  en  ce  sens  qu'elle  est  employee  dans  1' Ecriture....  Chez  les  peu- 
«  ples  orientaux  la  liaison  du  pouvoir  reel  avec  les  emblemes  qui  en 
«  sont  la  figure,  est  tres  fortement  marquee....  La  meme  analogie  existe 
«  aussi,  quoique  peut-etre  avec  moins  de  force,  chez  les  nations  euro- 
«  peennes.  Car  lorsqu'il  est  dit  que  les  cles  d'une  ville  ont  ete  remises  a 
«  quelqu'un  par  son  souverain,  est-il  jamais  venu  a  la  pensee  d'entendre 
«  par  la,  qu'il  lui  ait  ete  seulement  donne  le  pouvoir  d'en  ouvrir  et  fer- 
«  mer  les  portes  aux  etrangers  et  aux  nouveau-venus  ?  Et  quand  on  dit 
«  que  les  cles  d'une  forteresse  ont  ete  livrees  a  un  conquerant,  qui  ne 
«  comprend  a  1'instant  meme,  que  la  possession  de  cette  place  forte 
«  lui  est  egalement  transferee?....  Quand  donc  Pierre  recoit  les  cles  du 
«  royaume  des  cieux,  ou  de  1'Eglise,  nous  ne  pouvons  le  considerer  au- 
«  trement  que  comme  investi  de  1'autorite  souveraine  ason  egard.  Jl 
«  faut  en  dire  autant  du  pouvoir  de  lier  et  de  delier.  Soit  que  nous  en- 
«  tendions  par  ce  pouvoir  le  droit  de  commander  et  de  defendre,  011 
«  de  punir  et  de  pardonner  ;  soit  que,  ce  qui  est  bien  plus  probable  en- 
«  core,  nous  reunissions  ensemble  ces  deux  pouvoirs,  toujours  cst  il 
«  que  cette  facon  de  parler  implique  une  prerogative  de  juridiction  ► 
Wiseman,  apud  Migne,  Demonstrations  evangeliques,  Tom.  i>,pag.  91S 
et  seq. 

intellexerunt  maiores  nostri,  sermonem  hic  esse  de  iurisdictione 
Petro  conferenda  super  eos  omnes  qui  ad  Ecclesiam  adhuc  fun- 
dandam  aliquando  pertinerent,  per  baptismi  sacramentum  eidem 
adscribendi.  —  Porro,  haec  clavium  potestas  ex  tenore  verborum 
Christi  est  amplissima,  utpote  comprehendens  alligationem  et  so- 
lutionem  eorum  omnium  quae  solvi  vel  ligari  possunt  in  ordine 
ad  proprium  Ecclesiae  finem  qui  est  beatitudo  aeterna :  «  Quod- 
«  cumque,  inquit,  solveris  super  terram,  erit  solutum  et  in  caelis». 
Valebit  igitur  in  foro  externo,  quia  forum  externum  omni  per- 
iectae  societati  necessario  competit  ex  hoc  ipso  quod  communi 
actione  ad  communem  finem,  iunctis  viribus,  tendendum  sit.  Sed 
se  extendet  potissimum  ad  forum  internum,  et  praesertim  ad  sol- 
venda  culparum  ligamina.  Si  enim  peccata,  sola  vincula  sunt  per 
quae  homines  directe  removentur  a  regno  Dei  in  beatitudine  pos- 
sidendo,  qui  fieri  posset  ut  habens  claves  Ecclesiae  militantis  cum 
auctoritate  solvendi  quidlibet  super  terram,  (utique  intra  fines 
ipsius  Ecclesiae  iam  constitutae,  et  per  ordinem  ad  proprium 
finem  eius,  sicut  mox  dictum  est,  et  natura  rei  clamat):  qui,  in- 
quam,  fieri  posset  ut  non  haberet  exercere  iudicium  quo  subditi 
a  peccatis  absolvantur;  a  peccatis  dico,  prout  onerant  conscien- 
tiam  et  beatitudinem  privant?  Recte  ergo,  ut  notat  Angelicus  in 
opusculo  de  forma  absolutionis,  cantatur  in  Ecclesia :  «  Iam,  bone 
«  Pastor  Petre,  clemens  accipe  vota  precantium,  et  peccati  vin- 
«  cula  resolve,  potestate  tibi  tradita  »  (T). 

Non  autem,  ait  idem  S.  Doctor  1.  4  c.  Gent.,  c.  72,  sic  intel- 
liguntur  Petro  commissae  claves,  ut  ab  eo  solo  haberentur,  sed 
ut  per  eum  derivarent  ad  caeteros,  quia  alias  non  fuisset  suffi- 
cienter  fidelium  saluti  provisum.  Quod  etiam  c.  76  expressit  di- 
cens:  «  Petro  soli  promisit...,  ut  ostenderetur  potestas  clavium 
«  per  eum  ad  alios  derivanda,  ad  conservandam  Ecclesiae  uni- 
«  tatem  ».  Unde  in  eodem  Matthaei  evangelio  refertur,  Dominum 


(x  Si  de  hac  potestate  clavium,  et  de  limitibus  quibus  continetur, 
magis  praecisa  desideres,  vide  de  Ecclesia  Part.  2,  thes.  21,  ubi  tanquani 
in  proprio  loco,  textus  Matthaei  XVI-19  et  XVIII-18,  accuratius  expen- 
ditur. 

dixisse  postea  omnibus  simul  apostolis:  Amen  dico  vobis,  quae-  ' 
cumque  alligaveritis  super  terram  erunt  ligata  et  in  caelo,  et  quae- 
cumque  solveritis  super  terram,  erunt  soluta  et  in  caelo.  Quibus 
verbis  non  enervatur  singulare  Petri  privilegium,  sed  auctoritas 
clavium  ad  alios  etiam  praesules  cum  debita  subordinatione  com- 
municanda  edicitur.  Praecipua  autem  animadversione  dignum  est 
quod  in  hoc  iterum  loco,  non  secus  ac  in  primo,  antequam  li- 
gandi  atque  solvendi  pontificium  promitteret  Christus,  expresse 
Ecclesiam  commemoravit,  eosque  solos  qui  ad  eius  forum  iam 
pertinerent:  ut  scilicet  indicio  esset,  potestatem  hic  promissam 
nihil  commune  habere  curn  munere  baptizandi  quod  exercetur 
circa  eos  qui  adhuc  foris  sunt,  et  nequaquam  consistit  in  absol- 
vendo  sicut  suo  loco  ostendetur.  Sane  vero,  cum  misit  apostolos 
ad  baptizandum  non  dixit:  Euntes  docete  Ecclesiam,  baptizantes 
eam,  sed:  Docete  omnes  gentes,  baptizantes  eos.  Hic  autem  dicit: 
Aedificabo  Ecclesiam  meam,  et  tibi  dabo  claves  (Ecclesiae),  et  quod- 
cumque  solveris  super  terram,  erit  solutum  et  in  caelis.  Et  rursus : 
Dic  Ecclesiae  ;  si  autem  Ecclesiam  non  audierit,  sit  tibi  sicut  ethnicus 
et  publicanus  ;  amen  amen  dico  vobis,  quaecumque  alligaveritis  super 
terram,  etc.  —  Et  haec  quidem  contra  Protestantes  iam  ab  ipso 
tractatus  exordio  annotata  velim. 

Verum  in  duobus  praecitatis  testimoniis  nondum  est  nisi  sim- 
plex  promissio,  promissio  quidem  infrustrabilis  et  certa,  cum  sit 
ab  ipsa  Veritate  procedens,  promissio  tamen;  imo  promissio  quae 
non  respicit  speciali  modo  potestatem  solvendi  vincula  peccati, 
sed  includit  in  communi  seu  in  globo,  omnes  actus  iurisdictionis 
ad  regimen  Ecclesiae  quocumque  modo  pertinentes.  Atqui  talis  est 
ac  tanta,  collata  mortalibus  auctoritas  dimittendi  peccata,  et  a 
consueto  rerum  humanarum  ordine  adeo  exorbitans,  ut  necesse 
omnino  fuerit  mentionem  specialissimam  de  ea  fieri,  ne  omnem 
credibilitatem  superare  videretur.  Quapropter  ipso  resurrectionis 
die,  fidem  datam  liberabat  Christus,  actu  conferendo  clavesquan- 
tum  ad  ea  quae  spectant  forum  internum  et  solutionem  vinculo- 
rum  culpae:  Accipite,  inquit,  Spiritum  SancAum  ;  quoriun  remise- 
ri/is  peccata,  remittuntur  eis,  et  quorutn  retinueritis,  retenta  sunt, 
Hoc  est  testimonium  principale  et  vere  classicum  in  praesenti  ma- 

teria,  in  quo  continetur  implicite,  imo  summa  ac  plane  divina 
simplicitate  recapitulatur  quidquid  de  Poenitentiae  sacramento 
tides  catholica  docet.  Diligentius  ergo  videndum  est  qualiter  ex 
eo  eruantur  illa  quatuor  quae  de  potestate  peccata  remittendi  et 
retinendi,  in  altera  propositionis  parte  posita  sunt. 

In  primis  potestas  haec  respicit  peccatum  qua  tale,  videlicet 
in  quantum  est  reatus  culpae  seu  ofTensae  divinae.  Dictum  est 
enim  in  tractatu  de  peccatis  ('),  quod  peccatum  habituale  duplici 
modo  consideratur :  primo  ut  reatus  culpae,  deinde  ut  macula  : 
idest,  vel  per  ordinem  ad  Deum  qui  fuit  offensus,  vel  per  ordi- 
nem  ad  animam  quae  debito  decore  destituitur.  Ut  reatus  dicit 
permanentem  offensae  imputabilitatem,  ferentem  secum  privatio- 
nem  gratiae  sub  ratione  habitualis  a  Deo  aversionis.  Ut  macula  vero, 
dicit  eamdem  gratiae  privationem,  sub  ratione  cuiusdam  foeditatis 
deturpantis  animam.  Quare  duplici  etiam  modo  contingit  peccatum 
destrui:  uno  modo  ita  ut  causa  destruens  directe  operetur  ad  tol- 
lendum  offensae  reatum;  alio  modo  ita  ut  directe  operetur  ad 
auferendum  inquinamentum,  per  restitutionem  gratiae  secundum 
quod  est  animae  nitor.  Et  quamvis  utroque  modo  remittatur  de 
facto  peccatum,  non  tamen  utroque  modo  destructio  peccati  a 
dicta  causa  procedit  per  remissionis  modnm,  quia  remissio  sive 
condonatio  non  est  nisi  offensae,  formaliter  in  quantum  huius- 
modi.  Dicitur  enim  remitti  iniuria,  remitti  debitum,  et  si  quid 
aliud  eiusdem  generis;  remitti  autem  maculam,  nusquam  fert  sermo 
humanus.  Hinc  potestas  remittendi  peccata  solet  homines  in  stu- 
porem  coniicere,  et  specialem  apud  eos  habere  difficultatem  si 
forte  creaturis  utcumque  communicata  audiatur.  Quis  potest  re- 
mittere  peccata}  aiebant  Iudaei,  nisi  solus  Deus?  Intelligebant  enim 
potestatem  hanc  respicere  directe  offensam  qua  Summa  Maiestas 
offenditur,  et  hac  de  causa  iudicabant  eam  transcendere  attribu- 
tiones  cuiuscumque  creaturae. 

I)e  natura  et  ratione  peccati  personalis.  Thes.  5. 

Verum  etsi  evidenter  repugnet  ut  creatura  remittat  sive  con- 
donet  peccata  potestatc  anctoritatis,  non  tamen  potcstatc  ministerii. 
Cuius  autem  rationis  sit  hoc  ministerium  apostolis  a  Christo  com- 
missum,  operae  pretium  est  intimius  indagare.  -  Ante  omnia 
statuendum  quod  in  solos  Ecclesiae  subditos  habet  exerceri,  prout 
mox  dictum  est  de  clavibus  generatim  consideratis,  et  nunc  novo 
ac  proprio  argumento  ex  ipso  conceptu  remissionis  et  retentionis 
facile  constat.  Quippe  remittere  et  retinere  de  sui  ratione  non  est 
nisi  habentis  potestatem  super  alium,  quantum  ad  obligationem 
seu  vinculum  quod  remittitur  ei  vel  retinetur.  Non  enim  dici 
potes  remittere  aut  retinere  debitum  ei  qui  tibi  nihil  debet,  nisi 
ipse  creditor  debitorem  qua  talem  sub  tua  potestate  constituerit. 
Et  similiter  dici  non  potes  remittere  vel  retinere  offensam  alteri 
factam,  nisi  ipse  offensus  te  effecerit  arbitrum  condonationis  et 
conditionum  eius,  tibi  tanquam  vicario  sui  subdens  personam  of- 
fensoris.  Nam  si  solum  te  miserit  ad  offerendam  veniam  sub  certis 
conditionibus  a  se  determinatis,  certe  dici  poteris  remissionis  nun- 
tius,  vel  delator,  vel  praeco;  tu  vero  ipse  nec  remittens  nec  re- 
tinens  cum  veritate  unquam  denominaberis.  Et  siquidem  sermo 
esset  de  remissione  vel  retentione  offensae  inter  privatos,  suffi- 
ceret  potestas  quam  vocare  possumus  simplicis  arbitratus.  In  or- 
dine  autem  ad  remissionem  delicti  commissi  contra  legem  civi- 
tatis,  et  a  fortiori  contra  legem  Dei,  oportet  ut  sit  veri  nominis 
iurisdictio,  quia  ea  est  generatim  iurisdictionis  potestas,  quae  res 
privatas  qua  tales  transcendit,  et  de  actibus  humanis  cognoscit  ac 
iudicat  in  sua  relatione  ad  regulam  legis.  Ergo  in  tantum  pec- 
cata  intelligi  possunt  remitti  aut  retineri  a  ministris  Ecclesiae,  in 
quantum  peccatores  qua  tales  divinitus  ponuntur  sub  iurisdictione 
sacerdotum  tanquam  pro  Christo  et  Deo  legatione  fungentium. 
Ex  quo  id  demum  consequitur,  quod  munus  (Ioan.  XX)  a  Domino 
commissum  non  respicit  nisi  baptizatos,  et  quidem  quoad  solas 
culpas  quas  post  baptismum  commiserunt ;  nam  sicut  ex  perpetua 
traditione  accepimus,  et  apparet  etiam  ex  natura  rei,  ii  qui  adhuc 
charactere  christianitatis  carent,  nequaquam  comparantur  ad  Ec- 
clesiam  ut  subditi.  Consequitur  quoque  quod  iurisdictio  quae  nunc 
in  considerationem  venit,    cogitanda  est  esse  alia  a  iufisdictione 

quam  Ecclesiae  Christus  contulit  in  proprium  tanquam  agenti 
principali :  ex  qua  scilicet  lex  canonica  edicitur,  et  iudicia  exer- 
centur  in  foro  externo.  Impossibile  enim  est  ut  etiam  ex  conces- 
sione  divina,  habeat  creatura  potestatem  auctoritativam  super 
vincula  peccati.  Sola  igitur  valet  in  foro  interno,  ipsius  Dei  iuris- 
dictio;  ipsius  Dei,  inquam,  non  solum  quatenus  a  solo  Deo  pro- 
cedit,  verum  etiam  quatenus  in  solo  Deo  est  et  manet  ut  in  eo 
qui  principaliter  ius  edicit,  homini  autem  non  conceditur  nisi  se- 
cundum  rationem  instrumentalitatis.  Quare  iudicium  hoc  plane 
divinum  est,  in  quo  visibilis  iudex  unam  efficit  cum  Deo  perso- 
nam  iuridicam,  non  secus  ac  vicarius  cum  ordinario  suo,  ita  sci- 
licet  ut  sacerdotibus  Novae  Legis  vere  competat  illud  quod  de  iu- 
dicibus  Israel  in  typo  et  figura  dictum  accipitur  :  Ego  dixi,  dii  estis 
et  filii  Excelsi  omnes  (*). 

Cum  igitur  praefata  remittendi  et  retinendi  potestas  ad  solos 
Christi  fideles,  ut  dictum  est,  restringatur,  ulterius  nunc  consi- 
derandum  venit  quod  ipsis  fidelibus  minime  integrum  esse  potest, 
ut  pro  arbitrio  suo  ad  claves  confugiant,  vel  alia  via  solutionem 
suorum  delictorum  quaerant.  Si  enim  remissionem  obtinere  va- 
lerent  occulte  agendo  apud  solum  Deum,  sine  relatione  et  subor- 
dinatione  ad  claves  Ecclesiae,  ergo  frustra  dixisset  Christus :  quo- 
rum  retinueritis,  retenta  sunt,  quia  frustra  retinerent  sacerdotes 
id  quod  absque  eorum  ministerio  remissibile  foret.  Quare  propo- 
sitio  Christi  duabus  istis  conditionalibus  aequivalet:  si  vos  remi- 
seritis  peccata  fidelibus,  remittuntur  eis,  et  si  vos  non  remiseritis, 
non  remittuntur.  —  Hoc  tamen  quomodo  non  praeiudicet  effica- 
ciae  perfectae  contritionis  qua  quis  in  voto  se  subiicit  ministro 
Christi,  manente  interim  obligatione  sese  subiiciendi  in  re  pro 
tempore  opportuno,  dicetur  in  sequentibus.  Item  suo  etiam  loco 
declarabitur  quo  pacto  se  habeant  Ecclesiae  claves  ad  venialia 
peccata,  maxime  quando  non  coniunguntur  cum  mortalibus.  Nam 
in  praesenti  ipsam  clavium  potestatem  in  sua  substantia  attingi- 
mus,  scilicet  per  respectum  ad  principalem  et  primariam  mate- 
riam  quae  est  peccatum  simpliciter  et  sine  conditione  diminuente. 

(*■  Psalm.  LXXXI-6. 

» 

At  venialia,  utpote  peccata  secundum  quid  (x),  non  sunt  nisi  ma- 
teria  deficiens  et  secundaria,  circa  quam  deficienter  etiam  et  se- 
cundario  claves  exercentur.  Quapropter  in  thesi  fundamentali  ab 
his  abstrahendum  erat.  Maneat  ergo  certissimum,  talem  esse  po- 
testatem  a  Christo  apostolicae  hierarchiae  concreditam,  ut  inde- 
pendenter  ab  ea,  remissionem  mortalium  peccatorum  post  bapti- 
smum  commissorum,  nullus  hominum  consequi  possit. 

Denique  haec  eadem  potestas  est  potestas  vere  iudiciaria  in 
foro  Dei  et  conscientiae.  Et  hic  nota  quod  potestas  iudiciaria, 
primo  quidem  iurisdictionalis  est;  deinde  vero  de  sui  ratione  ad 
duo  opposita  se  habet,  indigetque  in  sui  exercitio  determinari  ad 
unum  ope  iudicii ;  ita  scilicet  ut  iudicium  non  tantum  praevie  ad 
usum  requiratur,  sicut  cum  quis  prudenter  agere  volens,  deliberat 
an  debeat  vel  possit  uti  potestate  sibi  tradita  vel  non  uti,  sed 
omnino  in  ipso  usu,  ut  determinans  exercitium  ad  alterutrum  e 
duobus  oppositis  terminis  quos  ipsa  potestas,  quantum  est  ex  se, 
indifFerenter  respicit.  Quibus  positis,  considerandum  est  quod  po- 
testas  remittendi  et  retinendi  peccata  non  est  potestas  duplex, 
sed  una  atque  indivisibilis,  quae  tum  ad  remittendum  tum  ad  re- 
tinendum  extenditur,  prout  ex  verbis  Christi  aperte  constat.  In- 
super  remittere  et  retinere  non  opponuntur  contradictorie  sicut 
positivum  negativo,  sed  omnino  contrarie  ut  duo  positiva;  nam 
retnittere  est  facere  ut  vi  clavium  culpa  solvatur,  retinere  vero  est 
ligare  hominem  ad  hoc  ut  rursus  compareat,  faciendo  ut  ratione 
culpae  retentae,  iudicio  clavium  semper  subiectus  remaneat.  Si 
autem  iurisdictionalis  potestas  ministrorum  Christi  una  atque  in- 
divisibilis  exsistens,  se  habet  ex  natura  sua  ad  duos  terminos 
inter  se  oppositos,  ergo  per  iudicium  indiget  in  sui  exercitio  ad 
alterutrum  determinari:  in  quo  ut  dictum  est,  iudiciariae  potestatis 
ratio  consistit.  Unde  Tridentinum,  Sess.  XIV,  cap.  5  :  «  Dominus 
«  noster  Iesus  Christus  e  terris  ascensurus  ad  caelos,  sacerdotes 
«  sui  ipsius  vicarios  reliquit  tanquam  praesides  et  iudices  ad 
«  quos  omnia  mortalia  crimina    deferrentur,    in   quae    Christi   li- 

■ 

«  deles  ceciderint:  qui  pro  potestate  clavium,  remissionis  aut  re: 
«  tentionis  peccatorum  sententiam  pronuntient ». 

Hactenus  declaratio  testimoniorum  Scripturae  quae  funda- 
menti  instar  in  hac  disputatione  esse  debent.  Ex  quibus  iam  licet 
eruere  conclusionem  de  veritate  et  exsistentia  sacramenti  Poeni- 
tentiae.  ut  sequitur. 


THESIS  II. 

Akt.  r  et  5 

Hinc  datur  aliquod  sacramentum  a  baptismo  distinctum, 
per  modum  iudicii  a  Christo  institutum,  cuilibet  fideli,  si  in 
mortale  crimen  inciderit,  necessitate  medii  in  re  vel  in  voto 
ad  salutem  necessarium ;  et  hoc  est  Poenitentiae  sacra- 
mentum. 

Videretur  tamen  dicendum  quod  potestas  remittendi  et  reti- 
nendi  peccata  coincidat  cum  potestate  Ecclesiae  data  baptizandi 
omnes  gentes.  Nam  profecto  Christus  noluit  ut  promiscue  atque 
indiscriminatim  tarn  dispositis  quam  indispositis  baptisma  con- 
ferretur,  sed  ut  discretioni  esset  locus  in  admissione  quorumdam 
et  aliorum  exclusione.  Tunc  ergo  remittendi  et  retinendi  potestas 
exercetur,  cum  ianua  baptismi  aliis  aperitur,  aliis  vero  clauditur, 
ac  proinde  nulla  est  necessitas  ponendi  sacramentum  Poenitentiae 
distinctum  a  Baptismo. 

Praeterea,  ad  remissionem  peccatorum  dispositus  est  homo, 
vel  non  dispositus.  Si  dispositus,  non  potest  ei  peccatum  retineri ; 
si  indispositus,  non  potest  ei  remitti ;  ideoque  nunquam  ex  iudicio 
habentis  claves  pendebit  culpae  remissio  vel  retentio.  Ergo  etiamsi 
esset  admittendum  speciale  Poenitentiae  sacramentum  pro  iis  qui 
post  baptismum  in  peccata  relabuntur,  adhuc  tamen  per  modum 
iudicii  institutum  minime  dici  posset  aut  intelligi. 

%   Insuper  sententia    iudicialis,  sive    in    unam    sive  in    alteram 

partem  feratur,  semper  fertur  in  aliquid  positivum.  Sed  sententia 
retentionis  nullum  positivum  terminum  habet  aut  habere  potest, 
eum  retentio  nihil  aliud  sit  quam  simplex  non  remissio  :  cuius- 
modi  effectus  ex  negatione  baptismi  etiam  consequitur.  Ergo 
redit  eadem  conclusio. 

Sed  contra  est  quod  dicitur  in  Tridentino,  Sess.  XIV,  can.  2  : 
«  Si  quis  sacramenta  confundens,  ipsum  baptismum  Poemtentiae 
«  sacramentum  esse  dixerit,  quasi  haec  duo  sacramenta  distincta 
«  non  sint...,  anathema  sit  ».  Et  iterum,  can.  9:  «  Si  quis  dixerit, 
«  absolutionem  sacramentalem  non  esse  actnm  iudicialem,  sed  nu- 
«  dum  ministerium  pronuntiandi  et  declarandi  remissa  esse  pec- 
«  cata  confitenti.,.,  anathema  sit  ».  Et  rursus,  cap.  1-2:  «  Domi- 
«  nus  autem  sacramentum  Poenitentiae  tunc  praecipue  instituit, 
«  cum  a  mortuis  excitatus  insufflavit  in  discipulos  suos  di.cens: 
«  Accipite  Spiritum  Sancium ;  quorum  remiseritis  peccata,  remit- 
«  tuntur  eis,  et  quorum  retinueritis,  retenta  sunt.  Quo  tam  insigni 
«  facto  et  verbis  tam  perspicuis,  potestatem  remittendi  et  reti- 
«  nendi  peccata  ad  reconciliandos  fideles  post  baptismum  lapsos 
«  apostolis  et  eorum  legitimis  successoribus  fuisse  communica- 
«  tam,  universorum  Patrum  consensus  semper  intellexit.  Et  No- 
«  vatianos  remittendi  potestatem  olim  pertinaciter  negantes,  ma- 
«  gna  ratione  Ecclesia  Catholica  tanquam  haereticos  explosit 
«  atque  condemnavit...  Caeterum  hoc  sacramentum  multis  ratio- 
«  nibus  a  baptismo  differre  dignoscitur,  nam  praeterquam  quod 
«  materia  et  forma  quibus  sacramenti  essentia  perficitur,  longis- 
«  sime  dissidet:  constat  certe,  baptismi  ministrum  iudicem  esse 
«  non  oportere,  cum  Ecclesia  in  neminem  iudicium  exerceat,  qui 
«  non  prius  in  ipsam  per  baptismi  ianuani  fuerit  ingressus.  Quid 
«  enim  mihi,  inquit  Apostolus,  de  iis  qui  foris  sunt  iudicare  ? 
«  Secus  est  de  domesticis  fidei  quos  Christus  Domi:uis  lavacro 
«  baptismi,  sui  corporis  membra  semcl  effecit  ;  nam  hos  si  se 
«  postea  crimine  aliquo  contaminavrrint,  non  iam  repetito  bapti- 
■<  smo  ablui,  sed  ante  hoc  tribunal  tanquam  reos  sisti  voluit,  1 1 1 
«  per  sacerdotum  sententiam,  non  semel,  sed  quoties  ab  admissis 
«  peccatis  ad  ipsum  poenitentcs  confugerint,  possent  liberari    ■>. 

Responden  itaque  dicendum  quod  de    exsistentia   et  propria 

natura  sacramenti  Poenitentiae,  nec  Scriptura  nec  Traditio  di- 
vina  relinquit  dubitandi  locum.  Et  primo  quidem: 

Demonstratio  perficitur  ex  verbo  Dei  scripto.  —  Sufficit 
ostendere  esse  in  Ecclesia  ritum  sacrum,  sensibilibus  actibus  iu- 
dicii  constantem,  qui  a  Christo  perenniter  institutus,  collativus 
sit  gratiae  in  remissione  peccatorum.  In  his  enim  habes  non  so- 
lum  notas  generales  sacramenti  Novae  Legis,  verum  etiam,  per 
hoc  quod  ritus  dicitur  sensibilibus  iudicii  actibus  constans,  notam 
differentialem  et  distinctivam  a  quolibet  alio  sacramento.  Atqui 
evidens  in  primis  est,  potestatem  sacram  quae  Ioan.  XX-23  le- 
gitur  Ecclesiae  tradita,  esse  ex  Christi  instituto,  sensibili  ritu  si- 
cut  ipsa  hominum  natura  exigit,  exercendam.  Insuper  sensibilis 
ille  ritus  formam  iudicii  habeat  necesse  est,  ex  quo  auctoritas 
quae  in  eo  exercetur,  auctoritas  est  vere  iudiciaria  in  foro  Dei 
et  conscientiae,  uti  iam  ex  thesi  superiore  liquet.  Denique,  prout 
ad  remissionem  determinatus  potius  quam  ad  retentionem,  debet 
esse  collativus  gratiae,  sine  qua  impossibile  est  perfici  remissio- 
nem  peccatorum.  Sequitur  ergo  exsistentia  sacramenti  distincti  a 
baptismo,  de  quo  solo  in  praesenti  specialis  est  cum  haereticis 
controversia.  Etenim  ritus  baptismi  est  ablutio  aquae  sub  prae- 
scripta  forma  verborum;  subiectum  est  homo  nondum  ad  forum 
Ecclesiae  pertinens;  minister  demum  non  est  iudex,  sed  esse  po- 
test  etiam  quilibet  de  populo,  imo  de  numero  infidelium.  Atqui 
impossibile  est  ut  confundantur  sacramenta,  quorum  significatio, 
ritus,  minister,  et  subiectum  plane   diversificantur. 

Et  confirmatur  primo,  quia  vel  est  in  Ecclesia  sacramentum 
Poenitentiae  distinctum  a  baptismo,  vel  nullam  habet  Ecclesia  po- 
testatem  remittendi  peccata  suorum  subditorum,  quibus  profecto 
baptismus  nequit  iterari.  Sed  hoc  ultimum  est  aperte  contra  ver- 
bum  Domini  dicentis:  Quorum  remiseritis  peccata,  remittuntur  eisf 
nisi  quis  adeo  desipiat  ut  dicat  excipi  praecise  eos  qui  membra 
sunt  corporis  Ecclesiae,  cum  illi  potius  soli  includantur,  ut  supra 
ostensum  est.  —  Confirmatur  secundo,  quia  potestas  baptizandi, 
etiamsi  iterato  exercenda  veniret  in  Ecclesiae  membra,  adhuc  ta- 
men  non  esset  formaliter  potestas  remittendi,  multoque  minus  re- 
mittendi  et  retinendi.  Equidem  minime  diffitendum  quin    peccata 

|  in  baptismi  collatione  vere  remittantur ;  sed  non  ideo  baptismus 
significat  et  causat  remissionem  sub  ratione  remissionis.  Remissio 
enim  culpae  est  condonatio  violationis  legis  aeternae,  sive  rela- 
xatio  illius  vinculi  moralis  quod  in  permanente  oftensae  divinae 
imputabilitate  consistit ;  et  consequenter  importat  restitutionem 
gratiae,  pro  quanto  ipsa  est  in  statu  praesenti  formalis  ablatio 
aversionis  a  fine,  quae  in  culpa  habituali  continetur.  Nunc  autem 
baptismus  non  significat  nisi  ablationem  maculae,  id  est  restitutio- 
nem  gratiae,  pro  quanto  gratia  est  animae  decor  et  debita  per- 
fectio  (').  Quod  si  haec  nitoris  restitutio  sit  re  idem  cum  remis- 
sione  culpae,  sequitur  equidem  quod  peccati  remissio  ab  effectu 
baptismatis  separari  omnino  nequit.  Non  autem  sequitur,  ergo 
formalitas  effectus  sacramentalis  est  ipsa  remissionis  formalitas, 
quam  nec  ablutio  aquae,  nec  adiuncta  verba  significant,  ut  con- 
stat.  —  Verumenimvero,  si  baptizandi  potestas  non  est  formaliter 
potestas  peccata  remittendi,  multo  minus  remittendi  et  retinendi. 
Nam  potestas  remittendi  et  retinendi  non  ea  demum  est  qua  quis 
potest  uti  vel  non  uti,  sed  quae  ex  sui  ratione  intrinseca  ad 
utrumque  effectum  vel  absolutionis  vel  positivae  retentionis  se 
porrigat,  ut  in  responsione  ad  obiecta  amplius  apparebit.  Cum 
igitur  nihil  tale  in  potestate  abluendi.  animam  per  baptismi  sacra- 
mentum  invenire  sit,  manet  inconcussa  veritas   catholica. 

Accedit  et  testimonium  traditionis.  —  Antiqui  enim  Pa- 
tres,  sive  pugnando  contra  haereticos  Novatianos,  sive  sacerdotii 
Novae  Legis  praerogativas  extollendo,  sive  (quod  maximi  pon- 
deris  esse  solet),  usum  ipsum  et  quotidianam  praxim  referendo, 
potestatem  clavium,  qua  parte  se  extendit  ad  peccata  fidelium 
vere  et  in  conscientia  remittenda,  expressissime  attestantur.  Sed 
Ecclesiae  ministri  certo  certius  remittere  peccata  nequeunt  nisi 
medio  sacramento,  cum  non  valeant  conferre  gratiam,  teste  Apo- 
stolo  i  Cor.  IV,  nisi  ut  dispensatores  mysteriorum,  id  est  sacra- 
mentorum  Dei.  Ergo  ex  testimonio  Patrum,  est  in  Ecclesia  sacra- 
mentum  quo  exercetur  potestas  clavium  ad  remissionem  pecca- 
torum,  et  hoc  dicimus  Poenitentiae  sacramentum. 

1    Cf.  de  natura  et  ratione  peccati,  Thes.  6. 


26  QUAEST..    LXXXIV. 

Inter  eos  qui  Novatianorum  errorem  confutarunt,  eminet  Pa- 
cianus,  quem  testatur  Hieronymus  ('),  Barcilonae  in  Pyrenaei 
iugis  episcopum  castitate  et  eloquentia  floruisse,  et  tam  vita  quam 
sermone  clarum  sub  Theodosio  principe  vitam  cum  morte  com- 
mutasse.  Ipse  igitur  in  epistola  prima  ad  Sympronianum  Nova- 
tianum  (3),  post  multa  egregie  dicta  de  nomine  catholico  quo  vera 
Ghristi  Ecclesia  ubique  terrarum  insignitur,  tum  de  poenitentia 
in  genere  prout  homini  christiano  in  peccatum  relapso  possibilis 
est,  imo  et  praecepta :  tandem  de  poenitentia  quae  per  sacerdotes 
in  Ecclesia  dispensatur,  sic  ait:  «  Nunquam  Deus  non  poenitenti 
«  comminaretur,  nisi  ignosceret  poenitenti.  Solus  hoc,  inquies, 
«  Deus  poterit.  Verum  est;  sed  et  quod/Vr  sacerdotes  suos  facit, 
«  ipsius  potestas  esL  Nam  quid  estillud  quod  apostolis  dicit:  Oitae 
«  ligaveritis  in  terris,  ligata  erunt  et  in  caelis,  etc.  ?  Cur  hoc.  si 
«  ligare  hominibus  ac  solvere  non  licebat?  An  tantum  hoc  solis 
«  apostolis  licet?  Ergo  et  baptizare  solis  licet,  et  SpiritumSanctum 
«  dare  solis.  et  solis  gentium  peccata  purgare,  quia  totum  hoc 
«  non  aliis  quam  apostolis  imperatum  est.  Quod  si  uno  ui  loco 
«  et  resolutio  vinculorum  et  sacramenti  potestas  datur,  aut  totum 
«  ad  nos  ex  apostolorum  forma  et  potestate  deductum  est,  aut 
«  nec  illud  ex  decretis  relaxatum  est...  Si  ergo  et  lavacri  et  chri- 
«  smatis  potestas  ad  episcopos  inde  descendit,  ct  ligandi  quoque  ius 
«  adfuit  atque  solvendi.  ».  Ubi  vides  Poenitentiam  in  eodem  or- 
dine  poni  cum  Baptismo  et  Conrirmatione,  imo  diserte  sacra- 
menti  nomine  appellari.  —  Rursus  in  tertia  epistola  ad  eumdem 
Sympronianum  n.  i :  «  Tractatus  omnis  Novatianorum  quem  ad 
«  me  confertis  undique  propositionibus  destinasti,  hoc  continet: 
«  Quod  post  baptismum  poenitere  non  liceat,  quod  mortale  pec- 
«  catum  Ecclcsia  donare  non  possit,  imo  quod  ipsa  pereat  reci- 
«  piendo  peccantes...  Quis  hoc  vindicat,  frater,  Moyses  an  Paulus 
«  an  Christus?...  Nullus  horum,  inquies.  Quis  ergo?  Immaculatus 
«  aliquis  et  purus  qui  nunquam  Ecclesiam  deseruerit,  qui  ab  epi- 
«  scopis  episcopus  factus  sit,  qui  iure  ordinario  consecratus.  qui 

Hieron.,  de  viris  illustribus,  c.   ro6. 
)  Migne,  Tom.    [3,  col.   1051  et  seq. 

«  vacantem  cathedram  in  Ecclesia  consecutus?  Quid  ad  te,  in- 
«  quies:  Novatianus  hoc  docuit.  At  vel  quando,  frater,  quibusve 
«  temporibus?  Statim  post  Domini  passionem?  Post  Decii  prin- 
«  cipatum,  id  est  post  tercentos  prope  annos  dominicae  passio- 
«  nis.  Quid  ergo  tunc?  An  ipse  tantum  auctoritatis  accepit?  Lin- 
«  guis  locutus  est?  Prophetavit?  Suscitare  mortuos  potuit?  Horum 
«  enim  aliquid  habere  debuerat,  ut  evangelium  novi  iuris  indu- 
«  ceret  ».  —  Denique  excludens  subterfugium  haereticorum  qui 
potestatem  clavium  ad  baptismum  referebant:  «  Ego  posui,  in- 
«  quit  n.  11,  datam  episcopis  potestatem,  ut  quae  ligassent  in 
«  terra  ligata  essent  et  in  caelis.  Dicis  hoc  non  ad  fideles,  sed 
«  ad  catechumenos  pertinere,  ut  baptizandis  adhuc  scilicet  po- 
«  pulis,  solvi  liceret  crimina  vel  teneri.  Duorum  denique  evange- 
«  listarum  capitula  coniu.ngis,  ut  unum  esse  videantur;  et  adiicis, 
«  quod  Matthaeus  minus  integre  prosecutus  sit,  complesse  Ioan- 
«  nem,  ut  quia  apud  Matthaeum  dixerat  Dominus:  Euntes  docete 
«  omnes  gentes,  baptizantes  eos,  apud  Ioannem  impleverit  dicens  : 
«  Quorum  remiseritis  peccata  remittuntur  eis,  et  quorum  retiuue- 
«  ritis,  retenta  suut,  ut  hoc  dimittere  vel  ligare  ad  gentes  quae 
«  baptizandae  erant  pertinuisse  videatur,  quia  prior  evangelista 
«  de  gentibus  praelocutus  sit,  de  solvendo  autem  et  ligando  po- 
«  sterior  impleverit...  Dic  frater,  de  solis  gentibus  hoc  locutus 
«  est :  Super  Iianc  petram  aedificabo,  inquit,  Ecclesiam  uieam,  et 
«  tibi  dabo  claves,  etc.  ?  Ecclesiam  non  baptizatas  gentes  vocat? 
«  Homo  necdum  renatus  corpus  est  Christi?  Quid  solvo  gentibus 
«  quod  non  est  ligatum?  Quid  alligo  quod  nullo  iure  constringo  ? 
«  Gentilis  homo  liber  est  legi.  Vide  nunc  e  contrario  an  in  bapti- 
«  zatum  utraque  conveniant.  Solvitur  venia  quia  peccato  tene- 
«  batur,  ligatur  anathemate  quia  solutus  fuerat  ficle  et  per  gra- 
«  tiam  liberatus  ».  Senserunt  id  ipsum  plures  e  Reformatoribus, 
et  ideo  aliter  dixerunt  potestatem  remittendi  et  retinendi  acci- 
piendam  esse,  non  quidem  de  baptismo,  sed  de  auctoritate  con- 
cionandi,  et  declarandi  peccatorum  remissionem  ex  vi  fidei  quae 
in  concione  excitatur.  At  frustra,  tum  quia  hoc  non  est  interpre- 
tari  Scripturam,  sed  violenter  eam  extorquere  ad  propriae  phan- 
tasiae  inventiones;  tum  quia  non   minus    repugnat    Patribus   vin- 

dicantibus  Ecclesiae  adversus  Novatianos  veram  ac  proprie  dictam 
iurisdictionem  respectu  solutionis  vinculorum  peccati. 

Audi  nunc  quid  sentiat  Chrysostomus  de  sacerdotalis  gra- 
dus  sublimitate:  «  Sacerdotes,  inquit  (x),  qui  terram  incolunt,  in 
«  eaque  commorantur,  ad  ea  quae  in  caelis  sunt  .dispensanda 
«  commissi  sunt,  potestatemque  acceperunt  quam  nec  angelis 
«  neque  archangelis  dedit  Deus.  Neque  enim  illis  dictum  est : 
«  Quaecumque  ligaveritis,  etc.  Habent  quidem  ii  qui  in  terra  im- 
«  perant,  potestatem  ligandi,  sed  corpora  solum  ;  hoc  autem  vin- 
«  culum  ipsam  attingit  animam,  caelosque  transcendit,  ac  quaecum- 
«  que  inferne  sacerdotes  faciunt,  eadem  Deus  superne  confirmat, 
«  servorumque  sententiam  ipse  Dominus  ratam  facit...  Nam  qao- 
«  rum,  inquit,  remiseritis  peccata,  remittuntur  eis...  Corporis  le- 
«  pram  purgare,  imo  potius  nullatenus  purgare,  sed  purgatam 
«  probare  tantum,  Iudaeorum  sacerdotibus  licebat.  Hi  vero  non 
«  lepram  corporis,  sed  immunditiam  animae,  non  purgatam  pro- 
«  bandi,  sed  prorsus  purgandi  potestatem  acceperunt...  Neque 
«  enim  tantum  cum  nos  regenerant,  sed  et  post  regenerationem  ad- 
«  missa  peccata  condonarc  possunt  ». 

Sed  adhuc  expressiora  videntur  ea  quae  habet  Augustinus, 
fideles  sui  temporis  exhortans  eodem  modo,  iisdem  argumentis, 
eodem  prorsus  tenore,  quo  nunc  faceret  et  facit  quilibet  moder- 
nus  concionator  in  Ecclesia  catholica.  —  In  sermone  351  qui  totus 
est  de  utilitate  agendae  poenitentiae  (2),  primo  quidem  severius 
invehitur  contra  eos  qui  audent  sacramento  corporis  Christi  com 
municare  cum  conscientia  mortalium  peccatorum.  Tum,  postquam 
ostendit  non  esse  medium  inter  regnum  caelorum  et  ignem  aeter- 
num,  incipit  n.  9  urgere  peccatores  ad  amplectendam  poeniten- 
tiam:  «  Quisquis  ergo,  inquit,  post  baptismum  aliquorum  pristi- 
«  norum  malorum  opere  tenetur,  usque  adeone  sibi  inimicus  est, 
«  ut  adhuc  dubitet  vitam  mutare  cum  tempus  est,  cum  ita  pec- 
«  cat  et  vivit?....  Implicatus  igitur  tam  mortiferorum  vinculis  pec- 
«  catorum,    detrectat,  aut   differt,  aut    dubitat  confugere  ad  ipsas 

(l)   Chrysost..   1.  3  de  sacerdotio,  n.  5. 
2)  Migne,  Patr.  Lat,  Tom.  39,  col.  1545. 

«  claves  Ecclesiae,  quibus  solvatur  in  terra,  ut  sit  solutus  in  caelo, 
«  et  audet  sibi  post  hanc  vitam,  quia  tantum  christianus  dicitur, 
«  salutem  aliquam  polliceri?...  Iudicet  ergo  se  ipsum  homo...  et 
«  cum  ipse  in  se  protulerit  severissimae  medicinae  sententiam, 
«  veniat  ad  antistites  per  quos  illi  in  Ecclesia  claves  ministrantur , 
«  et  tanquam  bonus  iam  incipiens  esse  filius,  a  praepositis  sacra- 
«  mentorum  accipiat  satisfactionis  suae  modum..,  ut  si  peccatum 
«  eius  non  solum  in  gravi  eius  malo,  sed  etiam  in  tanto  scan- 
«  dalo  aliorum  est,  atque  hoc  expedire  utilitati  Ecclesiae  videtur 
«  antistiti,  in  notitia  etiam  totius  plebis  agere  poenitentiam  non 
«  recuset  ».  Ubi  vides  quod  ad  antistitem  in  secreta  confessione 
prius  debebant  accedere;  tum  morem  ei  gerere,  si  forte  pro  satis- 
factione  publicam  poenitentiam  iudicaret  imponendam.  —  In  ser- 
mon.e  etiam  393,  superbos  attendens  peccatores  qui  iam  tunc  di- 
cebant,  confiteor  ego  Deo  omnipotenti,  non  addendo,  et  tibi  Pater : 
«  Agite,  inquit  n.  3,  poenitentiam  qualis  agitur  in  Ecclesiis,  ut  oret 
«  pro  vobis  Ecclesia.  Nemo  sibi  dicat,  occulte  ago,  apud Deum  ago,  no- 
«  vit  Deus  qui  mihi  ignoscat,  quia  in  corde  meo  ago.  Ergo  sine  causa 
«  dictum  est:  quae  solveritis  in  terra,  soluta  erunt  in  caelo?  Ergo  sine 
«  causa  sunt  claves  datae  Ecclesiae  Dei  ?  Frustramus  evangelium, 
«  frustramus  verba  Christi?  »  —  Adhuc,  in  sermone  sequenti,  ape- 
riens  quid  ipse  sentiret  de  absolutionibus  quae  in  extremis  dantur 
iis  qui  libidine  peccandi  semper  procrastinaverunt  poenitentiam,  et 
de  quorum  dispositionibus  iure  meritoque  dubitari  potest:  «  Ergo 
«  qui  egerit  veraciter  poenitentiam,  et  solutus  fuerit  a  ligamento 
«  quo  erat  constrictus,  et  bene  post  poenitentiam  vixerit,  post  re- 
«  conciliationem  quandocumque  defunctus  fuerit,  ad  Deum  vadit, 
«  ad  requiem  vadit :  regno  Dei  non  privabitur.  Si  quis  autem 
«  positus  in  ultima  necessitate  aegritudinis  suae,  voluerit  accipere 
«  poenitentiam,  et  accipit,  et  mox  reconciliatur  (id  est  absolvitur), 
«  et  hinc  vadit:  fateor  vobis,  non  illi  negatnus  quod  petit  (id  est 
«  absolutionem),  sed  non  praesumimus  quia  bene  hinc  exit.  Non 
«  praesumo,  non  vos  fallo,  non  praesumo.  Fidelis  bene  vivens, 
«  securus  hinc  exit.  Baptizatus  ad  horam,  securus  hinc  exit.  Agens 
«  poenitentiam,  et  reconciliatus  cum  sanus  est,  et  postea  bene  vi- 
«   vens,  securus    hinc    exit.  Agens    poenitentiam    ad    ultiinum,  et 

«.  reconciliatus,  si  securus  hinc  exit,  ego  non  sum  securus.  Unde 
«  securus  sum,  securus    sum,  et  do    securitatem;  unde  non   sum 
«  securus,  poenitentiam  darc  possum,    securitatem   dare  non    pos- 
sum  ».  —  Est  et  aliud  insigne  testimonium  Augustini  in  epist. 
228  ad  Honoratum,  ubi  observat  quanta  populi  turba  tempore  pu- 
blicae  calamitatis   confluere  soleret  ad  Ecclesiam  pro  suscipiendis 
sacramentis  sive    Baptismi  sive    Poenitentiae,  et   propterea  vetat 
ne  relicta  plebe,  sacerdotes  aufugiant:  «  An  non  cogitamus,  ait, 
«  cum  ad  istorum  periculorum    pervenitur  extrema,    nec  est   po- 
«  testas  fugiendi,  quantus  in  Ecclesia  fieri  soleat  ab  utroque  sexu 
«  atque  ab  omni  aetate  concursus,  aliis  baptismum-  flagitantibus, 
«  aliis  reconciliationem,  aliis  etiam  poenitentiae   ipsius  actionem, 
«  omnibus  consolationem  et  sacramentorum  confectionem  et  ero- 
«  gationem  ?  Ubi  si    ministri    desint,    quantum    exitium    sequitur 
«  eos  qui  de  isto    saeculo,  vel  non   regenerati   exeunt,    vel  ligati! 
«  Quantus  est  etiam  luctus  fidelium  suorum  qui  eos  secum  in  vitae 
<    aeternae  requie  non  habebunt!  »  —  Concludendum  ergo  quod 
fides    Ecclesiae    hodiernae    circa    Poenitentiae  sacramentum  non 
alia  est  a  fide  Ecclesiae    primitivae,  sed  una  eademque,    semper 
invariata    et    semper    immota.    Cuius     etiam    fidei    cum    evidens 
atque    apertum     fundamentum    in    Evangelio    contineatur,     ergo 
traditione  indisrupta  ascendimus    usque  ad    Christum    auctorem, 
tenemusque  genuinam  evangelicae  institutionis  praxim,  qualis  vel 
ab  initio  fuit  constanter  intellecta. 

Et  hoc  argumenti  genus  generaliter  valet  pro  absoluta  iden- 
titate  Ecclesia  catholicae  quae  nunc  est,  cum  Ecclesia  quam  fun- 
davit  Christus  et  plahtaverunt  apostoli,  ut  ipsa  dicatur  et  sit 
sola  atque  unica  christiana  ccclcsia.  Ipsa  enim  sola  in  spiritu  et 
veritate  perfecte  evangelio  iustatur,  quatenus  nihil  evangelii  est 
quod  in  eius  constitutione  et  moribus  non  reperiatur  actuatum, 
ac  veluti  nativa  quadam  sinceritate  expressum:  ut  quisquis  consi- 
derans,  hinc  evangelicum  codicem,  indevero  catholicam  ecclesiam, 
statim  perspiciat  unum  alteri  respondere  sicut  idea  respondet 
ideato.  Verum  ut  de  Protestantibus  nunc  loquar,  quid,  quaeso, 
apud  eos  valere  possunt  haec  verba  Christi :  Tibi  dabo  claves; 
quaecumque  solveritis  supcr  tcrram,  crunt  soluta  et  in  caclo ;  quorum 


DE    POENITENTIA    UT    EST    SACRAMENTUM  31 

remiseritis  peccata,  remittuntur  eis  ?  quid,  nisi  litteramortua?  quid, 
ni.si  emphasis  ridicula?  Verene  unquam  persuasum  habuisti  quod 
ubi  praedicans  ascendit  pulpitum,  et  voce  lacrymabili  legit  vel 
memoriter  recitat  concionem  quamlibet  a  se  studiose  elaboratam, 
tunc  exercet  traditam  a  Christo  potestatem  ligandi  et  solvendi, 
remittendi  peccata  et  retinendi?  E  contra,  quisquis  nostras  in- 
grediens  ecclesias,  videt  sacerdotem  in  tribunali  sedentem,  poeni- 
tentesque  circumstantes  et  peccata  confitentes,  illico  intelligit  vi- 
vam  evangelici  instituti  actuationem.  Et  hoc  nos  parum  percellit, 
quia  ab  infantia  his  assueti  sumus ;  ab  assuetis  autem  non  fit 
passio.  Sed  comparatione  contraria  elucescit,  comparatione  dico 
aliarum  confessionum  quae  ad  Evangelium  fere  se  habent,  sicut 
David  se  habebat  ad  clypeum  et  armaturam  Saul  (J). 

Et  de  argumento  quidem  traditionali  quoad  exsistentiam  sa- 
cramenti  Poenitentiae,  hactenus  satis. 

Ratio  demum  intrinseca,  quod  attinet  ad  summam  institu- 
tionis  convenientiam,  in  decursu  tractatus  apparebit,  praesertim 
ubi  confessionis  praeceptum  declarandum  veniet.  Interim,  si  pro- 
priam  exsistentiae  causam  quaeras,  constat  nullam  aliam  eam  esse 
posse,  quam  positivam  voluntatem  Christi  erigentis  tribunal  in 
quo  sua  erga  peccatores  misericordia  eluceat.  Et  dico  misericor- 
diam,  quia  etsi  iudicium  sacramentale  cum  iudicio  forensi  analo- 
giam  habeat,  ab  eo  tamen  quam  maxime  differt.  In  foro  enim 
humano  non  debet  absolvi  ille  qui  commissi  sceleris  reus  pro- 
batur ;  adeoque  iudicium  eo  spectat,  ut  pro  meritis  causae  decla- 
retur  homo  vel  innocens  vel  noxius.  Hic  autem  exsistentia  delicti 
non  solum  non  impedit  absolutionem,  sed  imo  omnino  necessaria 
est  ut  in  alterutram  partem  possit  ferri  sententia,  qua  peccator 
vel  remaneat  erga  claves  obligatus,  vel  ex  sonte  iustus  efficiatur. 

Illi  ipsi  (jui  a  catholicae  Ecclesiae  communione  separati  sunt,  si 
quando  sanitatem  suam  patiantur,  h<>c  ipsum  ultro  confitentur ;  «  Les 
«  autres  religions  sonl  comme  les  imitations  indecises  et  hasardees  d'une 
«  melodie  oubliee.  L'Eglise  catholique  est  cette  m61odie  m£me,  quel'on 
«  reconnait  des  les  premieres  tnesures,  et  dont  le  SOUvenir  hantait  IVs- 
«  prit,  alors  menn-  qu' on  s'en  6cartait  le  plus  ».  Ita  modernus  Prote- 
stans  Mallock,  in  opere  cui  titulus:  l.a  vie  vaut-elle  la  peine  de  vitn 

Quapropter  norma  a  iudice  in  sacramentali  foro  attendenda  non 
eiusmodi  est,  ut  cum  in  cognitione  causae  culpabilis  homo  inve- 
nitur,  condemnationi  subiaceat;  sed  ut  cognita  culpabilitate  simul 
cum  poenitentia,  (an  sit  et  qualis  sit),  aut  retentionis  aut  remis- 
sionis  sub  certis  conditionibus  sententia  pronuntietur  (l). 

Ad  ium  ergo  dicendum  quod  potestas  baptizandi,  primo  qui- 
dem  non  est  iurisdictionalis  potestas;  secundo  non  est  ad  remit- 
tendum,  sed  ad  abluendum;  tertio  non  habet  actum  retinendi ; 
quarto  est  ad  unum  determinata,  et  ideo  in  eius  usu  discretio 
non  requiritur  quasi  dirigens  flexum  potestatis  in  alterutram 
partem,  sed  tantum  ut  regulans  opportunitatem  exeFcitii,  ne  quid 
fiat  contra  praeceptum  Domini  dicentis :  Nolite  sanctum  dare  ca- 
nibus,  neque  proiiciatis  margaritas  vestras  ante  porcos.  Quare,  cum 
potestas  clavium  habeat  characteres  e  diametro  oppositos,  necesse 
est  ut  ab  illa  priori  omnino  distinguatur. 

Ad  2um  dicendum  in  primis  est,  nullam  esse  in  omni  hypo- 
thesi  consequentiam.  Et  manifeste  non  concluderet  argumentum, 
si  dicerem  :  in  iudiciis  humanis,  quando  reus  probatur  innocens, 
non  potest  condemnari;  quando  probatur  culpabilis,  non  potest 
absolvi;  ergo  potestas  iudiciaria  inanis  quaedam  fictio  est.  Non 
enim  ad  rationem  huius  potestatis  pertinet  ut  sit  arbitraria;  quin 
imo  hoc  ei  repugnat,  et  ideo  requiritur  causae  cognitio,  ut  pro 
meritis  ipsius,  ordo  dimittendi  vel  condemnandi  recte  et  rationa- 
biliter  impleatur.  —  Nunc  ad  singula  in  obiectione  posita  respon- 
dendo  dico:  Falsum  est  quod  si  homo  sit  dispositus,  sententia 
retentionis  nullum  habeat  effectum;  nam  quantumvis  perfectam 
etiam  contritionem  in  poenitente  supponeres,  adhuc  retineretur 
peccatum  quoad  obligationem  rursus  comparendi.  Et  haec  est 
vera  quaedam  peccati  retentio,  quia  si  adhuc  tenetur  homo  sistere 
se  tanquam  reum  ut  sacramentaliter  absolvatur,  ergo  vinculum 
quod  ex  culpa  respectu  clavium  enascitur,  adhuc  perseverat. 
Falsum  etiam  est  quod  si  homo  ad  iustificationem  non  sit  satis 
dispositus,  sententia  absolutionis  sua  semper  careat  efficacia, 
prout  infra  exponetur  in  celebri    quaestione  de  sacramento  Poe- 

l1)   Cfr.  Palmieri,  de  Poenit.,  Thes.   n,  part.  3. 


UE    POENITENTIA    UT    EST    SACRAMENTUM  33 

nitentiae  valido  simul  et  informi.  —  Interim  vero,  etiamsi  hoc 
ultimum  verum  esset,  adhuc  nihil  aliud  sequeretur  nisi  quod  in 
foro  poenitentiae  ad  validitatem  absolutionis  sacramentalis  requi- 
reretur  poenitentia  sufficiens  etiam  pro  fructu  sacramenti :  qua 
falso  praesumpta,  eo  ipso  cassa  evaderet  sententia,  et  irrita.  Atqui 
eiusmodi  sequela  veritatem  potestatis  iudiciariae  non  destruit, 
quia  iudiciaria  potestas  non  id  demum  exigit,  ut  nulla  conditione 
extrinseca  limitetur  in  validitate  sui  exercitii,  sed  ut  ari  duo  oppo- 
sita  (quantum  de  se  est)  se  habens,  debeat  per  discretionem  meri- 
torum  causae,  ad  unum  determinari.  Hoc  autem  remanet  salvum 
in  potestate  r.emittendi  et  retinendi,  etiamsi  in  hominem  non  suffi- 
cienter  dispositum  absolutionis  sententia  nusquam  valide  cadere 
posset. 

Ad  3um  denique  dicendum  quod  sententia  retentionis  in  po- 
sitivo  consistit,  quia  vim  habet  conservandi  vinculum  quo  pec- 
cator  erga  claves  obstringitur.  Nec  est  simile  in  negatione  baptismi, 
quia  infidelis  nullo  vinculo  ligatur  respectu  Ecclesiae,  nec  ratione 
peccati,  eius  potestati  subest.  Unde  cum  baptismi  ianua  clauditur, 
forsitan  retinetur  peccatum  a  Deo,  sed  nullo  sensu  nullaque  ra- 
tione,  ab  eo  qui  regenerationis  denegat  sacramentum. 

Manet  igitur  propositio  demonstrata  quoad  existentiam  et  distin- 
ctivam  rationem  sacramenti  Poenitentiae.  Nunc  pauca  remanent 
addenda  quoad  eius  necessitatem  pro  iis  omnibus  qui  post  acceptum 
baptisma  in  mortale  crimen  inciderunt. 


§2. 


Confer  in  primis  ea  quae  de  duplici  necessitate  medii  et  prae- 
cepti  in  priori  tomo  generaliter  declarata  sunt  (L).  Deinde  pro- 
portionaliter  applica  principia  omnia  de  necessitate  ipsius  bapti- 
smatis  exposita  (2);  nam  baptismus  eodem  prorsus  modo  neces- 
sarius  est  nondum  regeneratis,  quo  lapsis  post  baptismum  neces- 

(')  Thes.  22,  i  2. 
(2)  Thes.  25,  \   1. 

sarium  est  poenitentiae  sacramentum.  —  Argumentum  autem  ad 
hoc  reducitur:  Medium  ad  salutem  necessarium  pro  iis  qui  in 
mortale  inciderunt,  est  ipsiusmet  remissio  peccati.  Sed  medium 
necessarium  ad  remissionem  peccati  post  baptismum  commissi, 
est  absolutio  collata  ab  eo  penes  quem  sunt  claves  Ecclesiae. 
Ergo  a  primo  ad  ultimum,  Poenitentiae  sacramentum  est  fidelibus 
lapsis  necessitate  medii  necessarium.  —  Maior  est  evidens.  Minor 
vero  constat  ex  Ioann.  XX-23,  ubi  Christus  determinans  qua  via 
oporteat  christianum  consequi  remissionem,  assignat  recursum  ad 
Ecclesiae  claves,  et  excludit  alias  vias  dicens:  Quorum  remiseritis 
peccata,  remittuntur  eis,  et  quorum  rctinueritis,  retenta  sunt. 

Verum,  ut  infra  ex  professo  ostendetur,  contritio  charitate 
perfecta  hominem  statim  iustificat  extra  sacramentum,  quia  est 
ultima  ad  iustificationem  dispositio,  idque  ex  natura  rei  quam 
institutio  positiva  non  mutat.  Relinquitur  ergo  dicendum  quod 
peccati  remissio  obtinetur  per  absolutionem  clavium,  vel  re  ac- 
ceptam,  vel  voto  in  ipso  contritionis  actu  incluso.  Se  habet  igitur 
votum  huiusmodi  ad  Poenitentiae  sacramentum,  sicut  baptismus 
flaminis  ad  baptismum  aquae.  Nam  sicut  post  Christi  institu- 
tionem  omnino  fieri  nequit  ut  nondum  baptizatus  feratur  in  Deum 
motu  perfectae  charitatis,  quin  eo  ipso  habeat  baptismum  in  pro- 
posito  saltem  implicito,  (nunc  enim  baptismus  est  praeceptus 
omnibus  hominibus,  et  nemo  amat  Deum  super  omnia  nisi  uni- 
versa  eius  mandata  servare  velit) :  ita  etiam,  ex  quo  collatum 
est  apostolis  munus  remittendi  et  retinendi,  perfecta  in  peccatore 
fideli  contritio  includit  necessario  propositum  recursus  ad  Eccle- 
siae  claves,  etsi  de  eis  forte  non  cogitetur.  Denique  eadem  ratio 
ex  qua  provenit  ut  post  baptismum  flaminis  maneat  obligatio 
suscipiendi  baptismum  aquae,  est  etiam  in  causa  cur  post  con- 
tritionem  perfectam  obligetur  unusquisque  fidelis  ad  subiiciendum 
se  iudicio  sacramentali :  sub  fide  enim  et  quasi  sponsione  compa- 
ritionis  tempore  debito,  concessa  est  poenitenti  remissio. 

Quae  igitur  cum  ita  sint,  sacramentum  Poenitentiae  recte 
appellatum  est  secunda  post  naufragium  tabula,  ut  explicat  S.  Tho- 
mas  art.  6  huius  quaestionis,  plenius  autem-in  IV,  D.  14,  q.  1, 
a.  2,  q.  4:  «'  Dicendum,    inquit,  quod  locutio  Hieronymi  est  me- 

«  taphorica.  llli  enim  qui  prospero  itinere  mare  navigant,  prima 
«  tabula  sustentantur,  scilicet  ipsa  navi  integra;  sed  naufragium 
«  passi,  alicuius  tabulae  navis  fractae  auxilio  ad  portum  salutis 
«  ducuntur.  Et  haec  est  secunda  tabula  quae  est  post  naufra- 
«  gium :  non  quod  sit  secunda  post  naufragium,  sed  secunda  a 
«  prima  quae  erat  ante  naufragium.  Unde  consuetudo  sua  (Hie- 
«  ronymi)  est,  ut  omne  illud  quod  praestat  remedium  post  ali- 
«  quod  periculum  eveniens,  secundam  tabulam  post  naufragium 
«  vocet.  Gratia  autem  baptismalis  per  quam  in  Ecclesia  collo- 
«  camur,  cuius  figura  fuit  arca  Noe,  dicitur  prima  tabula  ante 
«  naufragium;  sed  quia  per  peccatum  mortale  naufragium  passis, 
«  et  gratia  innocentiae  cadentibus,  non  restat  aliquod  remedium 
«  nisi   Poenitentia,  ideo  Poenitentia  secunda  tabula  dicitur   ». 

Cur  autem  hoc  sacramentum  proprio  nomine  Poenitentiae  ap- 
pelletur,  facile  est  videre:  scilicet  quia  poenitentiae  actus  sunt  ele- 
mentum  eius  materiale  sicut  ablutio  in  baptismo;  item  quia  ad  eum- 
dem  effectum  ordinatur  ac  poenitentiae  virtus,  id  est  ad  destru- 
ctionem  peccati.  Nihilominus  distinguitur  a  simplici  poenitentia 
quam  ius  naturale  praescribit,  primo  quidem  quantum  ad  deter- 
minatum  poenitendi  modum,  secundo  quantum  ad  iudicialis  pro- 
cessus  formam,  tertio  quantum  ad  efficaciam  ex  opere  operato 
quae  non  est  nisi  ex  vi  institutionis  Christi.  Unde  Tridentinum, 
Sess.  XIV,  cap.  i :  «  Fuit  quidem  poenitentia  universis  homini- 
«  bus  qui  se  mortali  aliquo  peccato  inquinassent,  quovis  tempore 
«  ad  gratiam  et  iustitiam  assequendam  necessaria,  illis  etiam  qui 
«  baptismi  sacramento  ablui  petivissent,  ut  perversitate  abiecta  et 
«  emendata,  tantam  Dei  offensionem  cum  peccati  odio  et  pio  animi 
«  dolore  detestarentur.  Porro,  nec  ante  adventum  Christi  poeni- 
«  tentia  erat  sacramentum,  nec  est  post  adventum  illius  cuiquar 
«  ante  baptismum  ». 

Sed  iam  ad  intrinseca  huius    sacramenti    constitutiva   distin- 
ctius  exponenda  veniendum  est;  pro  quo  sit  sequens  propositio. 


36  .  QUAKST.    LXXXIV. 

THESIS  III. 
Art.   i,  ad   rum  et  2"".  —  Art.   3. 

Sacramentum  Poenitentiae  duabus  partibus  essentialibus 
constat,  quarum  altera,  hoc  est,  actus  exteriores  quibus  pec- 
cator  poenitens  iudicio  clavium  causam  subiicit,  munus  ge- 
rit  materiae ;  altera  vero,  hoc  est  sententia  absolutionis  his 
vel  aequipollentibus  verbis  concepta,  «  ego  te  absolvo  a  pec- 
catis  tuis  »,  habet  rationem   formae. 

Videretur  tamen  dicendum  cum  Scoto  in  IV,  D.  16,  q.  1,  quod 
actus  poenitentis  non  sunt  ullo  modo  pars  signi  sacramentalis 
constitutiva,  sed  simplex  conditio  requisita  ad  absolutionem,  in  qua 
sola  essentialiter  consistit  Poenitentiae  sacramentum.  Et  ratio  est : 

Primo,  quia  sola  absolutio  significat  remissionem  peccatorum, 
quae  est  effectus  sacramenti ;  ergo  sola  est  sacramentum  ipsum. 

Secundo,  quia  alias  sequeretur  quod  poenitens  ipse  sibi  pec- 
cata  remitteret  ut  partialis  sacramenti  minister,  quod  sane  abso- 
num  atque  absurdum  est. 

Tertio,  quia  si  consequentia  ista  non  admittitur,  redit  aliud 
inconveniens;  non  enim  esset  a  ministro  sacramenti  totum  id  quod 
signi  sacramentalis  essentiam  ingreditur,  et  hoc  est  praeter  et 
contra  omnium  aliorum  sacramentorum  analogiam. 

Quarto,  quia  ipse  S.  Thomas  in  IV,  D.  22,  q.  2,  a.  1,  q.  1, 
ad  2um  dicit:  «  Poenitentia  exterior  quae  est  signum  sacramentale 
«  in  hoc  sacramento,  repraesentat  cooperationem  recipientis..,  et 
«  ideo  non  competit  ei  quod  gratiam  aliquo  modo  causet  ».  Et  ite- 
rum  in  resp.  ad  3um:  «  Exterior  poenitentia  non  est  signum  gra- 
«  tiam  causans  ».  Atqui  in  omni  sacramento  id  quod  materiae 
munus  gerit,  gratiam  causat  simul  cum  forma.  Ergo  in  opinione 
S.  Thomae,  poenitentis  actus  non  sunt  materia  sacramentalis;  ex 
quo  tandem  sequitur  hoc  sacramentum  sola  ministri  absolutione 
constare. 

Sed  in  contrarium  est  quod  dicitur  in  Florentino,  Decr.  pro 
Armenis :  «  Quartum  sacramentum  est  Poenitentia,  cuius  quasi 
«  materia  sunt  actus  poenitentis.... ;  forma  huius  sacramenti  sunt 
«  verba  absolutionis  quae  sacerdos  profert  cum  dicit:  ego  te  ab- 
«  solvo,  etc.  ».  —  Item  in  Tridentino,  Sess.  XIV,  can.  4,  sic  legi- 
tur:  «  Si  quis  negaverit  ad  integram  et  perfectam  peccatorum 
«  remissionem  requiri  tres  actus  in  poenitente,  quasi  materiam 
«  sacramcnti ;  Poenitentiac...,  anathema  sit  ».  Et  ibid.  cap.  3:  «  Docet 
«  praeterea  Sancta  Synodus,  sacramenti  Poenitentiae  formam,  in 
«  qua  praecipue  ipsius  vis  sita  est,  in  illis  ministri  verbis  posi- 
«  tam  esse,  ego  te  absolvo,  etc...  Sunt  autem  quasi  materia  huius 
«  sacramenti  ipsius  poenitentis  actus,  nempe  contritio,  confessio, 
«  et  satisfactio  ».  —  Nec  obstat  quod  Concilium  adhibeat  vocem 
quasi  materia.  Non  enim  hoc  loquendi  modo  utitur,  ut  notavit  Ca- 
techismus  ad  parochos  (r),  quia  exteriores  poenitentis  actus  non 
sunt  vere  et  proprie  materia  qualis  in  omnibus  sacramentis  requi- 
ritur,  sed  quia  non  sunt  res  aliqua  corporea  tractabilis,  sicut  aqua 
in  baptismo,  et  chrisma  in  confirmatione  (2).  Hinc  a  temporibus 
Tridentini,  adeo  communiter  in  hac  doctrina  asserenda  conveniunt 
theologi,  ut  opinioni  contrariae  nulla  sat  solida  relinquatur  pro- 
babilitas. 

Ratio  vero  intrinseca  ex  propria  huius  sacramenti  quiddi- 
tate  a  Christo  (Ioan.  XX)  declarata,  sumenda  est.  Etenim  Poeni- 
tentia  ut  sacramentale  signum  et  instrumentalis  causa  remissionis 
peccatorum,  est  ritus  sacer  qui  modum  habet  processus  iudiciarii: 
processus,  inquam,  in  foro  animae  et  ad  reconciliationem  cum 
Deo  exercendi.  Ergo  iis  partibus  essentialibus  constare  debet,  qui- 
bus  constat  quodlibet  forense  iudicium,  modo  tamen  harum  par- 
tium  ratio  proportionaliter  accipiatur,  prout  exigit  specialis  natura 
ialis  iudicii,  propriusque  finis  ad  quem  ordinatur.  Iam  age,  pro- 
cessus  forensis  duabus  semper  essentialibus  partibus  constituitur : 
quarum  altera,  id  est  sententia  prolata  a  iudice,  processum  ultimo 
complet  ac  terminat,  et  idcirco  munus  obit  formae;    allegationes 


')  Catechism.   Conc.  Trid.,  de  Sacr.    Poenit.,  n     ,7. 
'    S.  Thomas,  hic,  art.  1,  ad   i'1". 

vero,  et  testium  depositiones,  et  rei  per  suos  advocatos  defensio, 
atque  uno  verbo  omnes  actus  quibus  crimen  et  causa  cognitioni 
determinationique  iudicum  subiicitur,  se  habent  ut  pars  materialis ; 
materia  enim  nunc  analogice  dicitur  secundum  rationem  elementi 
determinabilis,  forma  autem  secundum  rationem  principii  deter- 
minantis.  Similiter  ergo  sacramentalis  Poenitentiae  ritus  a  Christo 
institutus  iis  etiam  duabus  partibus  constitui  dicendus  est:  sen- 
tentia  iudiciali  tanquam  forma,  et  externis  actibus  quibus  causa 
ad  sacrum  iudicem  defertur,   tanquam    materia. 

Verum  ut  supra  ostensum  est,  tribunal  sacramentale  a  tribu- 
nali  humano  in  hoc  vel  maxime  differt,  quod  non  ad  scelerum 
vindictam  erectum  est,  sed  ad  reos  iustificandos  et  reconciliandos 
cum  Deo  qui  per  peccatum  offensjus  est.  Hinc  primo,  processus 
iudicialis  suam  perfectionem  atque  ultimam  terminationem  habere 
nequit,  nisi  per  sententiam  practice  efficacem  remissionis;  si  enim 
sacerdos  retentionissententiam  pi  onuntiat,  causa  denuo  resumenda 
erit  usquedum  absolutio  concedatur.  Hinc  secundo,  ipsa  causa  non 
utcumque  ad  iudicem  deferri  debet,  sed  eo  modo  qui  congruat 
fini  reconciliationis  obtinendae.  Et  in  iudiciis  quidem  forensibus 
nihil  refert  an  reus  voluntarie  vel  involuntarie  in  iudicium  veniat; 
nec  profecto  oportet  ut  ab  ipsomet  procedant  actus  quibus  con- 
stat  materialis  pars  processus,  sed  alius  est  reus,  alius  accusator, 
alius  testis ;  ibi  enim  sola  iustitia  vindicativa  agitur,  ut  ostendit 
S.  Thomas  infra,  Quaest.  90,  art.  2.  Hic  autem  non  ita,  sed  ne- 
cesse  est  ut  delatio  causae  ab  eo  fiat  qui  peccavit,  procedatque 
ex  displicentia  peccati  commissi,  necnon  et  voluntate  satisfaciendi 
ad  arbitrium  Dei.  Undem  tandem  recte  concluditur  quod  in  hoc 
sacramento  forma  est  sententia  absolutionis,  materia  vero  sunt 
externi  poenitentiae  actus  per  quos  peccator  seipsum  subiicit  iudici 
habenti  Ecclesiae  claves.  Quinam  autem  illi  actus  sint,  determina- 
bitur  infra,  ubi  de  integralibus  poenitentiae  partibus;  nunc  enim 
sufficit  ut  in  confuso  teneantur. 

Ad  ium  ergo  dicendum,  falsum  esse  id  quod  assumitur:  vi- 
delicet  solam  absolutionem  praecisive  sumptam  ab  actibus  poeni- 
tentis,  significare  sacramentaliter  remissionem  peccatorum.  Si  enim 
seorsum  consideretur,  non  est  amplius  actus  iudicialis,  sed  oratio 

sive  locutio  quaedam.  Locutio  autem,  quantumvis  practica  et  effi- 
cax,  ad  rationem  signi  sacramentalis  minime  sufficit;  et  ideo  cum 
Matth.  IX-2,  Christus  dixit  paralytico:  remittnntuv  tibi  peccata  tuaf 
non  confecit  sacramentum,  sed  potestate  excellentiae  usus,  rem 
sacramenti  contulit  sine  sacramento,  ut  communis  fert  doctrina. 
Sicut  igitur  forma  baptismi  praecisive  ab  actu  baptizandi,  non  si- 
gnificat  sacramentaliter  interiorem  ablutionem,  ita  nec  verba  ego 
te  absolvo  condonationem  ofTensae  divinae,  si  verba  illa  sumantur 
seorsum  a  iudiciali  processu  quem  ultimo  terminant.  Ratio  autem 
facile  assignatur,  quia  sacramentum  est  signum,  non  qualecumque, 
sed  caeremoniale  seu  symbolicum,  ut  suo  loco  dictum  est.  Signum 
autem  symbolicum  consistit  in  quodam  facto  sensibili  significante 
per  modum  proportionalis  similitudinis,  sicut  baptismus  per  mo- 
dum  ablutionis,  confirmatio  per  modum  unctionis,  atque  ita  porro. 
Sic  Poenitentia  significat  effectum  suum  sub  proportionali  simili- 
tudine  iudicialis  absolutionis  exterius  celebratae:  quatenus,  sicut 
in  foro  externo  per  iudicium  absolutorium  homo  liber  abit  ab 
onere  criminis  apud  homines,  ita  in  foro  conscientiae  per  senten- 
tiam  sacramentalem  liber  abit  a  peccato  coram  Deo.  In  tantum  igi- 
tur  haec  verba,  «  ego  te  absolvo  »,  sacramentaliter  significant,  in 
quantum  iudicialem  actum  constituunt.  Sed  ad  iudicialem  actum 
non  pertinent  nisi  ut  informantia  processum.  Unde  a  primo  ad 
ultimum.  sacramentalis  significatio  tribuenda  est  toti  composito, 
tametsi  absolutio  habeat  principaliores  ac  potiores  partes,  sicut 
ipsa  formae  ratio   requirit. 

Ad  2um  negatur  sequela,  quia  quidquid  poenitens  agit,  non 
causat  peccati  remissionem  nisi  ut  substans  actioni  sacerdotis, 
penes  quem  solum  est  potestas  et  ius  absolvendi.  Et  ideo  solus 
sacerdos  minister  sacramenti  dicendus  est,  tum  quia  ipse  solus 
apponit  formam,  tum  quia  nonnisi  in  ordine  ad  iudicium  eius, 
poenitentis  actus  obtinent  rationem  materiae.  Et  simile  est  in  cu- 
ratione  morbi  corporalis  si  forte  imperet  medicus  exercitationes 
quasdam;  licet  enim  infirmus  id  praestet  quod  ad  medicatiomm 
pcrtinet,  non  ideo  tamen  sui  ipsius  medicus,  vel  suae  rurationis 
auctor  unquam   denominabitur. 

Ad  3um  dicendum  quod   non  est  necessarium   ut   in  omni   sa- 

cramento  materia  ab  ipso  ministro  apponatur,  modo  semper  ap- 
ponatur  in  ordine  ad  ministri  operationem ;  sed  quid  singulorum 
sacramentorum  natura  et  indoles  ferat,  videndum  est.  Sane  vero 
ih  Matrimonio,  ex  intrinseca  contractus  natura  provenit  ut  alius 
sit  qui  tradit  ius,  alius  qui  acceptando  imponit  vinculum  obliga- 
tionis,  et  pro  tanto  se  habet  ut  minister  agens  in  persona  Christi. 
Itaque  cum  materia  huius  saeramenti  in  traditione  iuris  consistat, 
sequitur  quod  materia  non  apponitur  a  ministro  in  quantum  mi- 
nister  est.  Et  simili  modo  in  Poenitentia,  ex  natura  iudicii  sacra- 
mentalis  venit,  ut  non  a  Christi  ministro  debeat  apponi  materia, 
sed  a  reo  qui  absolvitur. 

Ad  4um  denique  dicendum  quod  S.  Thomas  semetipsum  ex- 
plicat  in  iis  qu.ae  auctoritates  obiectas  immediate  consequuntur, 
videlicet  in  quaestione  2,  ubi  sic  ait:  «  Exterior  poenitentia  quae 
«  est  sacramentum  tantum  in  Poenitentia,  est  sacramentum  ut  si- 
«  gnum  tantum  ex  parte  actus  poenitentis,  sed  nt  signwit  et  causa 
«  stmul,  si  coniungatur  actus  poenitentis  cum  actu  ministri.  Et 
«  ideo...,  res  exterioris  poenitentiae...  (est)  significata  tantum  per 
«  actus  poenitentis;  significata  autem  et  causata  per  actus  eosdem, 
«  adiuncta  absolutionc  ministri,  per  quam  aliquo  modo  homo  ad 
«  gratiam  disponitur  ».  Quapropter  hoc  solum  sibi  vult  S.  Doctor, 
quod  sacramentalis  causalitas  non  est  attribuenda  actibus  poeni- 
tentis  in  quantum  sunt  actus  virtutis  habentes  ab  intrinseco  va- 
lorem  ex  opere  operantis,  neque  etiam  in  quantum  sunt  actus 
externi  absolute  in  seipsis  considerati,  (sic  enim  nuda  exsistunt 
interioris  poenitentiae  signa,  quibus  nec  symbolismus  convenit, 
nec  efficacia  ex  opere  operato),  sed  omnino  et  exclusive  in  quan- 
tum  sunt  quaedam  actio  causac  apud  iudicem  per  absolutionis  sen- 
tentiam  tcrminata. 

Ultimo  notabis  quod  quidam  nunc  introducunt  opinionem  no- 
vam,  quae  sententiae  etiam  Scotisticae  limites  praetergredi  vide- 
tur.  Sentiunt  enim,  totum  sacramentum  sic  sola  absolutione  con- 
stare,  ut  confessio  nequidem  esset  conditio  indispensabiliter  et 
absolute  in  omni  casu  requisita.  Et  fundantur  super  praxim  re- 
ceptam  in  Ecclesia,  absolvendi  in  articulo  mortis,  etiam  eos  qui 
sensibus  destituti  nullum    dederunt   exterius  signum  subiectionis 

ad  claves.  Sed  hoc  nihil  est,  quia  tunc  non  datur  absolutio  nisi 
sub  conditione,  pro  quanto  scilicet  tales  moribundi  aliqualem  for- 
tasse  confessionem  edidissent,  a  circumstantibus  non  perceptam. 
Praeterea,  in  tanto  animae  discrimine,  ad  hoc  ut  possit  impertiri 
conditionata  absolutio,  non  requiritur  aliqua  vera  probabilitas, 
sed  satis  est  quaelibet  praesumpta  possibilitas  de  exsistentia  re- 
quisitorum  ad  validitatem  sacramenti.  Omnibus  ergo  modis,  con- 
tra  communem  doctrinam  nihil  exhinc  evincitur. 


COROLLARICM  I.  , 

Non  valet  sententia  absolutionis  scripto  expressa,  vel 
prolata  in  absentem. 

Ratio  desumitur  ex  institutione  Christi,  quam  nobis  manife- 
stant  Ecclesiae  traditio,  praxis  tot  saeculis  invariata,  et  analogia 
aliorum  sacramentorum  in  quibus  absolute  forma  verborum  re- 
quiritur  (c). 

Obiicitur  tamen  sacramentum  Matrimonii,  de  cuius  essentia 
non  est  ut  forma  verbis  exprimatur,  quia  fert  natura  contractus 
ut  mutuo  consensu  per  qualiacumque  signa  expresso,  sive  inter 
absentes  sive  inter  praesentes  perfici  possit.  Ergo  a  pari,  forma 
sacramenti  Poenitentiae  non  est  necessario  formalibus  verbis  ap- 
ponenda,  quia  fert  etiam  natura  iudicii  ut  possit  sententia  quan- 
doque  scripto  reddi,  imo  in  absentem  proferri. 

Yerum  absolute  est  neganda  paritas.  —  Primo  quia  Con- 
cilia  docent  sacramenta  duobus  constare:  re  tanquam  materia, 
verbis  tanquam  forma.  Et  non  apponitur  limitatio  nisi  quoad  ma- 
trimonium,  de  quo  dicitur  in  decreto  pro  Armenis :  «  Causa  effi- 
«  ciens  matrimonii  regulariter  est  mutuus  consensus  per  verba 
«  de  praesenti  expressus  ».  Si  autein  extraregulariter  in  matri- 
monio  suppleri  possunt  verba  per  signa  aequipollentia,  hoc  non 

(  j  Cf.  cjecretum  Clementis  VIII  de  absolutione  in  absentia  pei 

ptum   vel   per  internuntium,   20   lun.    1602.  In    Enchirid.,  n.  962. 

est  extendendum  ad  aliud  quodlibet  sacramentum,  quia  exceptio 
rirmat  regulam  secundum  axioma  iuris.  —  Insuper  considerandum 
est  quod  Christus  non  instituit  matrimonialem  contractum,  sed 
ipsum  iam  pridem  de  iure  naturae  exsistentem  elevavit  pro  fide- 
libus  ad  rationem  sacramenti.  Et  quia  de  iure  naturae  ad  con- 
tractum  ineundum  nihil  aliud  requiritur  quam  mutuus  paciscen- 
tium  consensus,  sive  formalibus  verbis  sive  aliis  aequipollentibus 
signis  expressus,  liquet  quod  tbrmalia  verba  ad  sacramentum 
Matrimonii  essentialiter  non  exiguntur.  At  vero  similis  ratio  non 
tenet  quoad  sacramentum  Poenitentiae.  Nam  licet  Dominus  hoc 
sacramentum  instituerit  per  modum  iudicii,  non  tamen  addidit 
sacramentalitatem  iudicio  alicui  praeinstituto  et  aliunde  habenti 
formam  suae  celebrationis ;  et  ideo  iudicium  quod  pro  potestate 
clavium  in  foro  conscientiae  exercetur,  analogice  quidem  convenit 
cum  aliis  iudiciis,  sed  suas  regulas,  suam  formam,  suasque  leges 
proprias  habet  a  solo  institutore  Christo.  Si  quis  igitur  dicat 
sufficere  quandoque  ut  sententia  iudicialis  per  rescriptum  e.nun- 
tietur,  et  hanc  normam  transferat  in  foro  sacramentali,  illatio  non 
magis  tenet  ac  si  diceret:  Sententia  cum  talibus  solemnitatibus 
reddita  valebat  secundum  ius  romanum,  ergo  et  secundum  prae- 
scriptiones  novi  codicis  pariter  valere  dicenda  est. 


COROLLARIUM    II. 

Forma  deprecativo  modo  expressa  non  est  valida,  nisi 
ratione  adiunctorum  et  usus  communis  aequipolleat  senten- 
tiae  assertivae. 

Ratio  est  quia  iudex  qua  talis  non  deprecatur,  sed  ex  pote- 
state  pronuntiat.  Praeterea,  ut  ait  Angelicus  in  opusc.  de  forma 
absolutionis,  cap.  i :  «  In  sacramento  Poenitentiae  verba  Scriptu- 
«  rae  quae  maxime  sunt  sectanda,  non  faciunt  mentionem  de  ali- 
«  qua  deprecatione,  sed  magis  verbo  indicativo  utuntur.  Non 
«  enim  dicit:  Quaecumque  petieris  solvenda,  erunt  soluta,  sed: 
*  Quaecumque  solveris,  erunt  soluta.  Si  ergo  illa  tantum  dicuntur 

«  esse  soluta,  quae  habens  claves  solverit,  qui  autem  petit  aliquid 
«  esse  solvendum,  non  solvit,  miror  qua  temeritate  aliquis  as- 
«  serat  esse  solutum,  quem  habens  claves  non  significat  se  sol- 
«  vere,  sed  solum  rogat  esse  solvendum  ».  Et  in  art.  i  huius 
quaestionis  ad  ium :  «  Ista  forma,  ego  tc  abso/vo,  assumitur  ex 
«  ipsis  verbis  Christi  quibus  Petro  dixit:  Quodcumque  solveris 
«  super  terram,  etc.  Unde  in  sacramentali  absolutione  non  suffi- 
«  ceret  dicere :  Misercatur  tui  omnipotens  Deus,  vel  absa/utionem 
«  et  remissionem  tribuat  tibi  Deus,  quia  per  haec  verba  sacerdos 
«  absolutionem  non  significat  fieri,  sed  petit  ut  fiat  ». 

Occurrit  tamen  hic  difficultas,  quia  in  vetustissimis  codicibus 
invenitur  forma  sacramenti  Poenitentiae  his  tei  minis  expressa : 
Absolvat  tc  Deus ;  dimittat  tibi  Deus  peccata  tua  (£).  Dicuntur  etiam 
Graeci  communiter  adhibere  formam  deprecativam. 

Ad  huius  igitur  dubii  solutionem  duo  notanda  sunt.  Primo 
quidem,  quod  in  iudicio  sacramentali  sacerdos  est  iudex  pure  mi- 
nisterialis  et  Dei  auctoritate  agens,  deinde  vero,  quod  in  ore  iu- 
dicis  huiusmodi,  forma  grammaticalitcr  deprecativa  potest  ratione 
circumstantiarum  aequivalere  formae  assertivae  qua  nos  utimur. 
Nam  certe  formula  benedictionis,  benedicat  vos  omnipotcns  Deus, 
a  simplici  laico  prolata,  nihil  aliud  contineret  quam  puram  de- 
precationem ;  prolata  vero  a  sacerdote  iuxta  consuetum  Ecclesiae 
ritum,  hunc  sensum  in  actu  exercito  habet:  ego  vos  auctoritate 
Dei  omnipotentis  benedico.  Idem  igitur  sentiendum  est  de  formula 
absolutionis :  Dcus  tc  abso/vat,  vel  Deus  remitte  huic,  etc.  Si  enim 
proferatur,  causa  cognita,  ab  eo  qui  claves  habet  et  iudicis  mini- 
sterialis  agit  personam  iuxta  communem  suae  ecclesiae  usum, 
aequipollet  verbo  indicativo:  ego  te  auctoritate  Dei  a  pcccatis  tuis 
absolvo ;  non  enim  absolvit  Deus  aut  remittit  nisi  ministerio  cla- 
vium,  qu^rum  sententia  actu  exeicito  assertive  significatur.  Ex- 
pressior  tamen  est  forma  qua  nunc  saltem,  utuntur  omnes  Latini ; 
a  qua  etiam  nonnisi  cum  dispendio  validitatis  privatus  quispiam 
discedere  praesumeret,  quia  privatus  facere  non  potest  ut  for- 
mula  quae  ex  sese  non    est    nisi    possibilis  ad  certam  significa- 

1     Docunienta  vide  apud   Palmieri,  de  Poenit.,  Thes.    13. 

tionem,  eam  de  facto  consequatur.  Interim  vero  diversitas  inventa 
inter  varias  ecclesias  iterum  atque  iterum  demonstrat,  non  esse 
semper  quaerendum  in  sacramentalibus  signis  rigidam  illam  et 
pure  materialem  uniformitatem  quam  quidam  in  eis  veluti  super- 
stitiose  ponunt.  Non  enim  magicis  syllabarum  sonis  alligavit  Deus 
virtutem  suam,  sed  ubicumque  salvatur  significatio,  ibi  salva  est 
essentia  sacramenti. 

Hactenus  ostensum  est  quid  sit  in  Poenitentia  sacramcntum 
tanttim,  materia  constans  et  forma;  nunc  sequitur  propositio  de 
re  et  sacramento. 

THESIS  IV. 

Akt.   i,  ad  3um  —  [n  IV,  D.   22,  q.   2,  a.   1  . 

In  Poenitentia  sicut  in  aliis  sacramentis  distinguitur  sa- 
cramentum  tantum,  res  et  sacramentum,  et  res  tantum.  Est  autem 
res  et  sacramentum,  ipsa  interior  peccatoris  poenitentia,  prout 
vi  absolutionis  iuridice  efficitur  titulus  exigens,  modo  aliunde 
obex  non  adsit,  remissionem  peccati  et  divinae  condonatio- 
nem  offensae.  Quare  hoc  sacramentum,  non  secus  ac  caetera, 
iustificare  dicendum  est  instrumentaliter  dispositive. 

Communis  est  doctrina  veterum,  esse  in  omnibus  sacramentis 
«  aliquid  quod  est  sacramentum  tantum,  aliquid  quod  est  res  et  sa- 
«  cramentum,  aliquid  vero  quod  est  res  tantum  »  (*),  ut  constat  ex 
dictis  in  priori  tomo,  in  disputatione  de  sacramentis  in  communi. 
Quorum  terminorum  legitima  interpretatio  ponit  aliquid  quod 
mediat  inter  sacramentum  exterius  et  effectum  gratiae,  quasi  de 
utriusque  extremi  ratione  participans.  Dum  enim  immediate  si- 
gnificatur  et  infallibiliter  causatur  per  ritum  externum  valide  po- 
situm,  fit  vicissim  signum  et  causa  exigitiva  gratiae  sacramen- 
talis,  in  qua,  modo  obex  non  obstet,  processus  causalis  terminatur. 
Hinc  apparet  quam  intime  doctrina  de  re  et  sacramento  cum  modo 
causalitatis  a  veteribus  asserto  connectatur.  Nam  ex  quo  incepe- 

(l     S.  Thom.,  hic,  art.   r, .  in  arg.  3. 

runt  vulgari  in  scholis  opiniones  adstruentes  immediatam  habitu- 
dinem  sacramentorum  ad  effectum  gratiae  sive  physice  sive  mo- 
raliter  influendum,  res  et  sacramentum  adhuc  quidem  nominari 
consuevit,  sed  non  remansit  quoad  formalem  rationem  quam  nomen 
importat,  nec  potuit  amplius  in  omnibus  sacramentis,  et  speciatim 
in  Poenitentia,  etiam  materialiter  assignari.  In  praesenti  igitur 
propositum  intentionis  est  demonstrare :  Primo,  quod  sacramen- 
tum  Poenitentiae  non  significat,  adeoque  non  causat  immediate 
ipsam  remissionem  peccati.  Secundo,  quod  immediatum  eius  si- 
gnificatum  simul  et  causatum,  non  est  nisi  interior  poenitentia, 
. prout  effecta  vi  clavium  titulus  exigens  desitionem  imputationis 
offensae  et  restitutionem  gratiae.  Tertio,  quod  ex  consequenti, 
is  causalitatis  modus  huic  sacramento  competere  dicendus  est, 
qui  caeteris  omnibus  ab  antiquioribus    theologis  attribuitur. 

Quod  igitur  Poenitentiae  sacramentum  non  significet  vel  causet 
immediate  ipsam  peccati  remissionem,  proban  in  primis  potest 
ex  natura  iudicii  in  genere  (*).  Nusquam  enim  sententia  iudicialis 
immediate  significat  et  facit  solutionem  in  actu  secundo.  Nam 
certe  in  humanis,  iudicium  facere  nihil  aliud  est  quam  ius  di- 
ccre  (2) ;  dicere,  inquam,  non  speculative,  sed  practice,  per  appli- 
cationem  iuris  communis  ad  casum  partieularem;  adeoque  absol- 
vere  iudicialiter  est  facere  ius  secundum  quod  debitum  est  ut  reus 
pro  innocente  habeatur,  nec  quidquam  detrimenti  capiat  ratione 
eorum  de  quibus  fuerat  accusatus.  Ergo  si  vere  Poenitentiae  sa- 
cramentum  per  modum  iudicii  institutum  est,  oportet  ut  legitima 
formae  expositio  sit:  ego  te  absolvo  iudicialiter  a  pcccatis  tuis,  id 


(')  Ex  eadem  natura  iudicii  clare  apparet  removendam  esse  ab  hoc 
sacramento  physicam  causalitatem.  Etenim  iudicium  versatur  unice  circa 
ius  faciendum;  atqui  ius  nequaquam  ad  ordinem  physicum  pertinet,  nec 
physicae  efficientiae  terminus  esse  potest.  —  Apparet  etiam.  non  magis 
congruere  causalitatem  moralem,  prout  a  Lugone  asseritur.  Quis  enim  in- 
telligeret  sententiam  iudicialem,  cuius  propria  efficientia  consisteret  in 
movendo  alium  ad  aliquid  elargiendum  ei  in  quem  iudicium  exercetur?  — 
Sed  nullus  alius  causalitatis  modus  excogitabilis  est  praeter  illum  qui  in 
ordine  intentionali  consideratur;  de  quo  in  superiori  tomo  plura  diximns. 
S.  Thom.,  2-2.  Quaest.  60    art.   1. 

est,  ego  iiuiex  facio  ius  secundum  quod  debitum  est  ut  peccatum 
tibi  remittatur.  Nunc  autem  ulterius  considerandum  venit  quod 
ius  dictum  a  iudice  est  semper  affixum  ei  quod  iudicio  causam 
dedit  et  fundamentum.  Et  in  iudiciis  quidem  forensibus,  (quae  eo 
spectant  ut  secundum  culpabilitatem  vel  inculpabilitatem  iuridice 
cognitam,  "vel  condemnetur  reus,  vel  absolvatur),  fundamentum 
sententiae  sunt  facta  allegata  in  processu,  sive  pro,  sive  contra. 
Unde  iudex  dicit  et  facit  ius  quod  factis  illis  veluti  alligatur,  ita 
ut  si  sint  materialiter  falsa,  eo  ipso  deficiente  veritate  fundamenti, 
ius  evanescat  et  sententia  evadat  invalida.  Quapropter  immediatus 
iudicii  forensis  effectus  in  eo  est,  ut  quae  in  processu  fuerunt 
allegata,  sint  in  posterum  titulus  iuridicae  imputationis  criminis, 
vel  non  imputationis.  At  vero  in  tribunali  poenitentiae  illud  quod 
absolutionem  fundat,  non  est  nisi  poenitentia  iuridice  cognita  per 
actus  exteriores  peccatoris  sese  iudicio  clavium  subiicientis.  Quare 
circa  hanc  ipsam  poenitentiam  ponitur  ius  dictum  sive  factum  a 
iudice  absolvente,  et  ex  consequenti,  immediatum  sacramenti  si- 
gnificatum  simul  et  causatum,  nihil  aliud  esse  potest  quam  su- 
pradicta  interior  poenitentia  prout  vi  clavium  efficitur  titulus  de 
se  exigitivus  remissionis  peccati,  sive  cessationis  reatus  quo  erga 
Deum  peccator  tenebatur.  Et  hoc  sensu  dicit  S.  Thomas  in  prae- 
senti,  art.  i  ad  3um:  «  Dicendum  quod  etiam  in  Poenitentia  est 
«  aliquid  quod  est  sacramentum  tantum,  scilicet  actus  exterius  exer- 
«  citus  tam  per  peccatorem  poenitentem  quam  etiam  per  sacer- 
«  dotem  absolventem;  res  autem  et  sacramentum  est  poenitentia 
«  interior  peccatoris;  res  autem  tantum  et  non  sacramentum,  est 
«  remissio  peccati ;  quorum  primum  totum  simul  sumptum  est 
«  causa  secundi,  primum  autem  et  secundum  sunt  quodammodo 
«  causa  tertii  ». 

Idem  efficaciter  etiam  demonstrari  potest  ex  speciaii  natura 
iudicii  in  foro  Dei  et  conscientiae.  Etenim  remissio  peccati  in  actu 
>ecundo  requirit  ex  parte  peccatoris  certas  conditiones  de  quibus, 
an  sint,  minister  cum  certitudine  iudicare  non  potest.  Sane  vero, 
quod  peccatorem  aliquo  modo  poeniteat  de  peccatis  suis,  ex  acti- 
bus  externis  quibus  ipse  causam  clavibus  subiicit,  moraliter  certo 
a  iudice  homine  generatim  cognoscibile  est.  Sed  quod  poenitentia 

ista  vere  sit  ineompossibilis  cum  omni  voluntate  peccandi,  id  est, 
quod  ad  liunc  usque  gradum  perveniat  qui  requiritur  ad  iustifica- 
tionem  in  sacramento  consequendam  :  hoc  non  subiacet  iuridicae 
cognitioni  ministri,  etiam  mere  moraliter  certae,  quemadmodum 
ex  natura  rei  haud  difficulter  apparebit,  et  statim  agnoscet  qui- 
libet  habens  vel  modicam  praxim  tribunalis  poenitentiae  (x).  — 
Quo  interim  supposito,  sic  arguo:  Si  sententia  absolutionis  im- 
mediate  vel  etiam  absolute  significaret  et  causaret  iustificationem 
ipsam,  deberet  fundari  saltem  regulariter,  super  poenitentiam  pec- 
catoris  certo  cognitam  ut  sufficientem  ad  solutionem  vinculi  in  actu 
secundo.  Oportet  enim  ut  sententia  iudicialis  innitatur  cognitioni 
moraliter  certae  meritorum  causae,  in  sua  relatione  et  proportione 
ad  proprium  iudicii  effectum.  Sed  poenitentia  peccatoris  qua  suffi- 
ciens  ad  effectum  solutionis  in  actu  secundo,  non  est  iuridice  certo 
cognoscibilis  a  tribunali  clavium.  Ergo  in  hoc  tribunali  proprius 
atque  immediatus  sententiae  effectus  nequit  omnino  esse  ipsamet  in 
actu  secundo  remissio;  imo  nequidem  id  quo  absolute  debita  redda- 
tur,  sed  debita  solum  sub  hac  conditione:  si  non  desit  aliunde  dispo- 
sitionum  sufficientia,  de  qua  sacerdos  cum  certitudine  non  habet 
iudicare.  —  Reducimur  ergo  ad  eamdem  conclusionem  ac  supra, 
et  ideo  S.  Thomas  in  praesenti  quaestione,  art.  3  ad  5um,  osten- 
dens  quomodo  sacerdos  absolvendo  non  loquatur  quasi  de  re  in- 
certa,  concedit  plane  quod  si  de  solutione  peccati  in  actu  secundo 
ageretur,  minister  absque  speciali  revelatione  non  posset  certo 
dicere,  ego  te  absolvo  (2).  Nunc  autem  certo  pronuntiat  sententiam 
remissionis,  quia  sententia  ista  est  sacramentalis,  cuius  scilicet 
salva  manet  veritas  et  efficacia,  etiamsi  ultimus  eius  effectus  im- 
pediatur  per    indispositionem    poenitentis.    «  Non    tamen,  inquit, 

'i  De  hoc  iterum  infra,  uhi  de  illa  attritione  quae  sufficitin  ratione 
partis  i?itegralis  sacramenti,  tametsi  non  sufficiat  in  ratione  dispositionis 
proximae  ad   iustificationem. 

(")  Nisi  forte  fingas  absolutionem  semper  procedere  a  ministro  sub 
ea  conditione  quae  ratiouem  seutentiae  iudicialis  funditus  destrueret,  hoc 
modo:  Si  tua  poeuitentia  est  sufficieus,  (quod  scire  non  possurrO,  ego  te 
absolvo.  Sicut  si  in  humanis,  iudex  statueret:  Si  es  culpahilis,  (quod  mihi 
non  constat-,  ego  te  condemno. 


4S  QUAEST.    LXXXIV. 

«  loquitur  sacerdos  quasi  de  re  incerta,  quia  sicut  alia  sacramenta 
«  Novae  Legis  habent  de  se  certum  etfectum  ex  virtute  passionis 
«  Christi,  licet  possit  impediri  ex  parte  recipientis,  ita  etiam  et  in 
«  hoc  sacramento....  Unde  nec  sacerdos  indiget  speciali  revela- 
«  tione  sibi  facta,  sed  sufficit  generalis  revelatio  fidei,  per  quam 
«  remittuntur  peccata....  Esset  autem  perfectior  expositio  (formae): 
«  Ego  te  absolvo,  id  est,  sacramentum  absolutionis  tibi  impendo  ». 
Quod  magis  explicans  in  opusculo  de  forma  absolutionis  c.  3, 
dicit:  «  Quinto  obiicit  adversarius  quod  temerarie  sacerdos  dicit, 
«  ostendo  te  absolutum,  cum  ignoret  an  Deus  absolverit.  Sed  se- 
«  cundum  hanc  eamdem  rationem  temerarium  esset  dicere,  ego 
«  te  baptizo,  cum  ignoret  an  Deus  interius  baptizet.  Neutrum 
«  autem  est  temerarium,  quia  sacramenta  habent  certos  effectus, 
«  licet  impediri  possint  per  fictionem  suscipientis.  Unde  sacer- 
«  dos  dicens,  ego  te  absolvo,  vel  ego  te  baptizo,  cum  certitudine 
«  denuntiat  sacramenti  effectum  ». 

Tandem  probatur  assertio  ex  natura  sacramenti.  Nam  illud 
quod  immediate  significatur  per  sacramentum  exterius,  debet  esse 
immediatum  significatum  totius  sacramenti  tam  quoad  materiam 
quam  quoad  formam.  Porro  quidquid  nunc  sit  de  forma  Poeni- 
tentiae,  saltem  evidens  est  quod  materia  in  exterioribus  actibus 
poenitentis  consistens,  nulla  ratione  determinari  potest  ad  signi- 
ficandum  immediate  peccati  remissionem ;  semper  enim  significabit 
proxime  poenitentiam  interiorem.  Ergo  vel  dicendum  quod  actus 
poenitentis  non  sunt  intrinsecum  sacramenti  constitutivum,  vel  si 
hoc  reiicitur  ut  reipsa  reiiciendum  est,  fatendum  quod  signifi- 
catum  immediatum  non  est  nisi  ipsa  interior  poenitentia  prout 
vi  absolutionis  induit  rationem  tituli  exigentis,  quantum  est  de 
se,  desitionem  imputationis  offensae.  Et  quia  sacramenta  signifi- 
cando  causant,  profecto  immediatum  significatum  convertitur  cum 
immediato  effectu.  Recte  ergo  assignat  S.  Thomas  id  quod  in 
Poenitentia  est  res  et  sacramentum :  «  Dicendum,  inquit  (x),  quod 
«  res  sacramenti  cuiuslibet,  suo  sacramento,  cuius  dicitur  res,  pro- 
«  portionatur.  Exterior  autem  poenitentia....  est  sacramentum   ut 

C)  S.  Thom.,  in   IV,   D.   22,  q.  2,  a.   t,  q.   2. 

«  signum  et  causa  simul,  si  coniungatur  actus  poenitentis  cum 
«  actu  ministri.  Et  ideo  interior  poenitentia  est  res  exterioris  poe- 
«  nitentiae,  sed  ut  significata  tantum  per  actus  poenitentis,  ut  si- 
«  gnificata  autem  et  causata  (x)  per  actus  eosdem,  adiuncta  abso- 
«  lutione  per  quam  aliquo  modo  homo  ad  gratiam  disponitur  (2). 
«  Sicut  etiam  in  sacramento  Eucharistiae  corpus  Christi  verum  est 
«  res  significata  tantum  per  species  panis  et  vini,  sed  causata  per 
«  verba  ministri,  et  illa  duo  simul  coniuncta,  sunt  signum  et 
«  causa  ». 

Si  quis  autem  obiiceret,  doctrinam  hactenus  expositam  detra- 
here  dignitati  et  virtuti  sacramenti  Poenitentiae,  quasi  remissio 
peccati  non  amplius  significaretur  et  causaretur  per  sacerdotis 
absolutionem,  in  primis  negandum  esset  assumptum  simpliciter  et 
absolute.  Aliud  enim  est  quod  forma  sacramenti  non  causet  imme- 
diate  ipsam  offensae  condonationem,  aliud  vero  quod  nullo  modo 
ipsam  operetur.  Imo  S.  Thomas  qui  expresse  docet  rectam  expo- 
sitionem  formae  esse,  ego  te  absolvo,  id  est,  sacramentum  absolu- 
tionis  tibi  impendo,  (qua  expositione  vel  nihil  dicitur,  vel  certe  asse- 
ritur  modus  efficientiae  consistens  in  collatione  tituli  sacramentalis 
de  se  exigentis  remissionem  sive  solutionem) :  S.  Thomas,  inquam, 
omni  ope  omnique  studio  contendit  pro  vera  absolutionis  causa- 
litate,  contra  eos  qui  aiebant  adaequatum  eius  sensum  esse,  ego 
te  ostendo  et  declaro  absolutum,  vel,  ego  te  solvo  ab  obligatione  sub- 
iiciendi  peccata  tua  clavibus,  etc,  ut  apud  S.  Bonaventuram  in  IV, 
D.  18,  Part.  I.  a.  2,  q.  1  et  2.  —  Praeterea  observandum  est  quod 
omnes  in  hoc  necessario  convenire  debent:  videlicet,  formam  ver- 
borum  ego  te  absoivo,  alium  habere  significationis  modum  quando 
profertur  sacramentaliter  ab  homine  ministro  Dei,  quam  si  extra- 
sacramentaliter  ab  ipso  Deo  diceretur.  Nam  si  diceretur  a  Deo, 
certum  de  fide  esset  hominem  solvi  a  peccatis;  cum  autem  dicitur 
sacramentaliter  a  ministro  Dei,  non  magis  est  certum  quam  cum 
adultus  baptizatur  his  verbis,  ego  te  baptizo.  Unde  ipse  Caietanus 
in  3am  Part.,  Quaest.  84,  a.  3  dicit:  «  Et  si  novitius  hoc  non  pe- 

(')  Causata,  inquam,  in  ratione  tituli  ad  ultimum  sacramenti  effectum. 
(2)   De  hoc  genere  dispositionis,  vide  primum   volumen,  Q.  62. 

De  Ecclesiae  SacKuutntis.   Tom.    II.  4 

«  netrat,  fingat  Deum  dicere  Petro,  absolvo  te}  et  confessarium  di1 
«  cere  Ioanni,  absolvo  te,  et  videat  difterentiam,  quod  absolutio 
«  Petri  est  utrinque  certa,  quia  Deus  non  diceret,  absolvo  te}  nisi 
«  etiam  vere  intus  absolveretur.  Absolutio  autem  Ioannis  est  et 
«  significatur  certa  ex  parte  confessarii  tantum,  quia  sacramentum 
«  absolutionis  impendit,  quia  sacramentaliter  absolvit,  et  intus 
«  potest  impedimentum  invenire  ex  fictione  poenitentis  ».  Haec 
quidem  Caietanus,  et  recte  quoad  discrimen  in  significatione.  Non 
tamen  placet  quod  ait  absolutionem  significari  certam  ex  parte 
confessarii  tantum,  pro  quanto  eftectus  sacramenti  c<  non  signifi- 
«  catur  absolutione,  ut  recipitur  interius  in  poenitente,  sed  ut  exit 
«  exterius  a  ministro,  ex  qua  parte  constat  absolutionem  esse  cer- 
«  tissimam  ».  Nam  si  per  absolutionem  validam  quandoque  nihil 
reciperetur  in  poenitente,  nihil  etiam  exiret  a  ministro  praeter 
inanem  et  vacuam  verborum  resonantiam:  quod  est  destruere  va- 
liditatem  actus,  et  in  apertam  contradictionem  incidere.  Quare  re« 
manet  dicendum  quod  valida  absolutio  ministri  semper  est  certis- 
sima,  quatenus  significat  practice  et  efficit  infallibiliter  rem  et  sa- 
cramentum,  quae  res,  utpote  dispositio  exigitiva  remissionis,  est 
ipsa  remissio  in  actu  primo;  mediante  autem  re  et  sacramento,  si- 
gnificat  iustificationem  quae  etiam  infallibiliter  sequitur,  non  ta- 
men  infallibiliter  absolute,  sed  sub  conditione,  id  est  modo  occul- 
tus  obex  non  adsit. 

COROLLARIUM 

In  sacramento  Poenitentiae  res  tantum  est  remissio  pec- 
cati  et  gratia  formaliter  ad  Deum  convertens,  quam  inter- 
dum  in  viris  piis  et  cum  devotione  hoc  sacramentum  perci- 
pientibus,  conscientiae  pax  et  serenitas  cum  vehementi  spi- 
ritus  consolatione  consequi  solet  (£). 

Quod  res  Poenitentiae  consistat  in  remissione  peccati  et  gratia 
formaliter  convertente  ad  Deum  finem  ultimum,  satis  superque 
apparet  ex  dictis  tum  de  hoc  sacramento,  tum  de    peccato   habi- 

(x)  Trident.,  Sess.  14,  cap.   3. 

tuali.  Cum  autem  audis  gratiam  formaliter  convertentem  ad  Deum, 
intellige  gratiam  sacramentalem  quae  includat  speciale  auxilium 
contra  vulnera  actualis  peccati,  quodcumque  tandem  illud  sit  (r). 
Denique,  quoad  eflfectum  accessorium  assignatum  a  Tridentino, 
dicendum  quod  constat  in  primis  ex  piorum  experientia.  Insuper 
naturae  huius  sacramenti  est  omnino  consentaneus,  quia  sicut 
conscientiae  remorsus  est  poena  peccatum  concomitans,  ita  con- 
scientiae  pax  et  serenitas  gratiae  sacramentali  peccati  remissivae 
iure  meritoque  annexa  intelligitur. 

Superest  nunc  exponendum  id  quod  pertinet  ad  materiam  re- 
motam  huius  sacramenti,  quae  etiam  materia  circa  quam  nomi- 
nari  solet 

THESIS  V. 

(ART.    2.) 

Ad  materiam  remotam  sacramenti  Poenitentiae  perti- 
nent  omnia  et  sola  peccata  post  baptismum  commissa:  ita 
tamen  ut  materia  necessaria  sint  omnia  et  sola  mortalia 
nondum  sacramentaliter  soluta;  quaelibet  vero  alia,  sive 
mortalia  sive  venialia,  materia  quidem  sufficiens  exsistant, 
sed  omnino  libera  et  veluti  accessoria. 

Iurisdictioni  clavium  sola  illa  peccata  subesse  quae  post  ba- 
ptismum  fiunt,  iam  sufficienter  in  superioribus  demonstratum  est  (2), 
nec  circa  hoc  nova  opus  est  declaratione.  Sed  non  omnia  bapti- 

1  «  Sicut  diversae  virtutes  et  diversa  dona  Spiritus  Sancti  ad  diver- 
«  sos  actus  ordinantur,  ita  diversi  sacramentorum  effectus  sunt  ut  diversae 
«  medicinae  peccati,  et  participationes  virtutis  dominicae  passionis,  quae 
«  a  gratia  gratum  faciente  dependent  sicut  virtutes  et  dona.  Sed  virtu- 
«  tes  et  dona  nomen  speciale  habent,  propter  hoc  quod  actus  ad  quos 
«  ordinantur  sunt  manifesti ;  unde  secundum  nomen  a  gratia  distinguun- 
«  tur.  Defectus  autem  peccati  contra  quos  sacramenta  instituuntur,  latentes 
«  sunt;  unde  sacramentorum  effectus  nomen  proprium  non  habent,  sed 
«  nomine  gratiae  nominantur;  dicuntur  enim  gratiae  sacramentales,  et 
«  penes  has  sacramenta  distinguuntur  siciit  penes  proprios  effectus  ». 
—  S.   Thom.,  de  Verit.,  q.   27,  a.  5  ad    r2*11"  . 

(2)   Vide  supra.  Thes.   1. 

zatorum  peccata  aequalem  habent  ad  sacramentum  Poenitentiae 
habitudinem,  et  ideo  oportet  primo  de  materia  necessaria,  tum 
secundo  de  materia  libera  et  mere  sufficiente  singillatim  dicere. 


i. 


Materia  necessaria,  id  est  de  necessitate  clavibus  subiicienda, 
mortalia  sunt  omnia  nondum  sacramentaliter  soluta,  prout  aperte 
sequitur  ex  dictis  in  prima  et  secunda  propositione.  Verum,  quia 
contingere  potest  ut  fuerint  iam  remissa  per  contritionem  perfe- 
ctam  includentem  sacramentum  in  voto,  explicandum  superest  quo- 
modo  locum  adhuc  habeat  vis  et  efficacia  sacramenti  in  re}  quando 
peccatum  extrasacramentaliter  condonatum  iam  praesupponitur. 

Quo  in  negotio  non  facilem  forsitan  explicationem  habebunt 
qui  volunt  formam  Poenitentiae,  ego  te  absolvo  a  peccatis  tuis,  esse 
exponendam  proxime  atque  immediate  de  ipsa  peccati  solutione 
in  actu  secundo.  Non  enim  sufficienter  apparet  qua  ratione  in  casu 
praeexsistentis  remissionis,  adhuc  salvaretur  veritas  propositionis 
practicae  sic  intellectae.  Dicesne  significari  solutionem  quantum 
in  ministro  est,  vel  quantum  est  ex  vi  sententiae  sacramentalis? 
Atqui  si  a  parte  rei  nullum  est  in  actu  vinculum  peccati,  nihil 
etiam  est  quod  solvas;  et  tunc  solvere  quantum  in  te  est,  non 
est  vere  solvere,  sed  ad  summum  frustraneo  conatu  solutionem 
attentare.  Aut  forte  respondebis  duo  esse  in  remissione  peccati : 
destructionem  imputationis  offensae,  et  ablationem  aversionis  a 
Deo  per  gratiae  infusionem.  Unde,  inquies,  si  peccatum  iam  sup- 
ponatur  aliunde  remissum,  practica  formae  significatio  sese  equi- 
dem  non  extendet  ad  primum,  cum  impossibile  sit  ut  iterum  de- 
struatur  id  quod  iam  destructum  est;  at  semper  se  extendet  ad 
alterum,  videlicet  ad  novam  infusionem  gratiae  per  quam  perfi- 
ciatur  remissio,  et  homo  ad  Deum  magis  conversus  magis  etiam 
elongetur  a  peccato.  Sed  neque  hoc  videtur  satisfacere,  quia  sol- 
vere  dicit  per  prius  destructionem  moralis  vinculi  quod  in  perma- 
nentia  reatus  consistit;  et  ideo  remoto  hoc  priori,  perit  conceptus 
et  ratio  absolutionis  in  actu  secundo.  Accedit  praeterea  quod  Poe- 

nitentiae  sacramentum  non  haberet  suam  adaequatam  significa- 
tionem  quoties  absoJutio  cadit  super  peccata  aliunde  condonata, 
quod  tamen  nescio  an  dici  possit  sine  magno  inconvenienti.  Sa- 
cramenta  enim  sunt  signa  ad  unum  determinata,  quae  semper,  si 
modo  valida  sint,  significant  de  integro  id  omne  ad  quod  signi- 
ficandum  fuerunt  a  Christo  instituta. 

Nunc  autem  si  doctrinam  praecedentis  propositionis  de  re  et 
sacramento  in  memoriam  revoces,  considerando  traditam  ibi  expo- 
sitionem  verborum  formae,  sacramentum  absolutionis  tibiimpendo^1), 
videbis  evanescere  difficultatem.  Sive  enim  peccatum  supponatur 
aliunde  remissum,  sive  non,  semper  sacramentum  habet  eamdem 
significationem  et  totum  suum  immediatum  effectum,  quia  semper 
significatur  et  est  nova  poenitentia  de  peccato  commisso,  quae  per 
claves  elevatur  ad  rationem  tituli  exigitivi,  quantum  in  se  est, 
remissionis  peccatorum.  Porro,  sicut  titulus  ille,  salva  veritate 
formae,  potest  totaliter  suo  termino  privari  sicut  accidit  in  casu 
sacramenti  validi  et  informis:  ita  etiam  inadaequate  tantum  potest 
ipsum  consequi,  attenta  capacitate  quae  est  in  subiecto  (a),  Et 
sic  accidit  in  praesenti.  Semper  enim  accipit  homo  sacramentalem 
titulum  remissionis,  sed  ubi  non  potest  amplius  destrui  imputatio 
offensae  quae  iam  ablata  supponitur,  titulus  de  facto  valet  ad  so- 
lum  augmentum  illius  gratiae  ad  Deum  conversivae,  per  quam, 
ut  alias  dictum  est,  formaliter  tollitur  aversio. 

Nihil  igitur  repugnat  quominus  peccata  per  contritionem  per- 
fectam  condonata,  adhuc  debeant  subiici  tribunali  Poenitentiae. 
Adhuc  enim  vere  circa  illa  versatur  sacramentalis  absolutio;  vere 
etiam  sequitur  sacramentalis  effectus;  denique  solvitur  obligatio 
qua,  ratione  culpae  commissae,  homo  erga  claves  ligatus  rema- 
nebat. 

1     Id  est,  sacramentalem  titulum  absolutionis. 

(2  Sume  exemplum  ex  sacramento  Eucharistiae,  cuius  propria  res 
adaequate  consistit  in  habitu  et  actu  fervidae  charitatis.  Nunc,  si  infanti 
detur  hoc  sacramentum,  vel  si  ab  homine  distracto  recipiatur,  titulus  sa- 
cramentalis  qui  est  corpus  Christi  per  modum  cibi  actu  applicatum,  in- 
adaequate  tantum  afferet  rem  sacramenti :  vel  propter  indispositionem 
subiecti  ut  in  secundo  casu,  vel  propter  eius  incapacitatem  ut  in  primo. 

§2. 

Sed  nunc  occurrit  difficultas  quoad  peccata  quae  dicuntur  ma- 
teria  sufficiens,  quamvis  non  necessaria;  de  peccatis  venialibus 
loquor,  necnon  et  de  mortalibus  iam  rite  confessis.  Et  difficultas 
est  quia  peccata  illa  retineri  nequeunt.  Unde  si  solum  haberemus 
verba  Christi,  quorum  remiseritis  peccata,  remittuntur  eisf  et  quo- 
rum  retinueritiSj  retenta  sunt,  dubium  forsitan  esset  an  possint  sub 
sacramentali  absolutione  cadere  ea  quae  sententiae  retentionis 
certo  certius  susceptiva  non  sunt.  Verum  dubitationem  omnem 
procul  pellit  universalis  usus  et  praxis  Ecclesiae,  in  qua  semper 
persuasum  fuit,  ad  validam  et  fructuosam  susceptionem  sacramenti 
Poenitentiae  quaelibet  peccata,  etiam  levia,  etiam  prius  absolutione 
dimissa,  in  ratione  materiae  remotae  omnino  sufficere  ([).  —  Nec 
obstat  ratio  dubitandi  mox  assignata,  quia  solum  sequitur  peccata 
praedicta  non  esse  principalem  materiam  circa  quam  exercetur 
iurisdictio  clavium.  Non  autem  sequitur,  ea  nequidem  accessorie 
ad  illam  pertinere,  nam  etiam  in  humanis  contingit  ut  causis  quae 
principaliter  attribuuntur  alicui  tribunali,  aliae  quaedam  per  mo- 
dum  appendicis  adiungantur.  Accessorium  autem  sequitur  princi- 
pale,  ut  fert  regula  iuris.  Quapropter,  etsi  peccata  venialia  vel 
rite  iam  confessa  non  requirerent  per  se  processum  iudicialem  qui 
pro  aliis  adhibetur,  quisquis  tamen  ad  bonum  animae  suae,  et  ad 
specialem  gratiam  sacramenti  Poenitentiae  percipiendam,  afiferre 
vult  materiam  eiusmodi,  omnino  debet  observare  rationem  proce- 
dendi  huic  tribunali  propriam ;  quae  quidem  procedendi  ratio  re- 
gulatur,  ut  par  est,  ex  principali  et  necessario  obiecto,  non  autem 
ex  secundario  ac  mere  accessorio. 

Dices :  Non  potest  in  idem  iterato  exerceri  iudicium  nisi  iudi- 


(*)  «  Venialia,  quibus  a  gratia  Dei  non  excludimur...,  quanquam  recte 
«  et  utiliter  citraque  omnem  praesumptionem  in  confessione  dicantur,  quod 
«  piorum  hominum  usus  demonstrat,  taceri  tamen  citra  culpam,  multisque 
«  aliis  remediis  expiari  possunt  ».  Trid.  Sess.   14  cap.  5. 

cium  praecedens  sit  reformabile,  quod  non  contingit  in  praesenti.  Ergo 
ea  saltem  peccata  quae  iam  fuerunt  rite  clavibus  subiecta,  non  sunt 
materia  sufficiens  novae  absolutionis  sacramentalis. 

Respondeo :  Dist.  antec.  Non  potest  iterato  exerceri  iudicium 
ad  reformandam  sententiam  praecedentem,  conc.  antec.  Ad  feren- 
dam  sentei^tiam  quae  sit  praecedentis  veluti  ampliativa,  subdist.  Si 
nullum  novum  fundamentum  habeatur,  trans.  Si  habeatur,  neg.  antec. 
In  casu  autem  habetur  nova  poenitentia  de  peccato  olim  commisso, 
quae  ut  iudicio  sacerdotis  subiecta,  potest  vi  clavium  elevari  ut 
sit  titulus  amplioris  remissionis  per  ampliorem  infusionem  gratiae. 
Et  regula  generalis  est  quae  non  fallit  in  sacramentis :  quoties 
potest  repeti  res  et  sacramentum,  toties  etiam  potest  repeti  sacra- 
mentum  ipsum.  In  Poenitentia  autem  potest  repeti  res  et  sacra- 
mantum,  et  quidem  circa  eamdem  materiam  remotam,  quia  satis 
est  peccatum  fuisse  a  me  aliquando  commissum,  ut  possim  de  eo 
rursus  poenitere ;  et  si  possum  de  eo  rursus  poenitere,  haec  ipsa 
mea  nova  poenitentia  potest  elevari  per  claves  in  ordine  ad  effe- 
ctum  mox   declaratum. 

Urgebis:  Peccata  venialia  non  tolluntur  formaliter  per  gratiae 
infusionem,  quia  non  consisiunt  in  privatione  gratiae.  Ergo  peccata 
vcnialia,  saltem  si  sola  exsistant,  non  erunt  sufficiens  materia  sa- 
cramenti  Poenitentiae,  quod  habet  causare  gratiam  sicut  caetera  sa- 
cramenta. 

Respondeo :  Dist.  antec.  Non  tolluntur  formaliter  per  gratiam, 
et  tamen  gratiae  exsistentia  est  aliquid  per  se  requisitum  ad  ve- 
nialium  remissionem,  conc.  antec.  Et  venialia  sunt  remissibilia  etiam 
in  eo  qui  caret  gratia,  neg.  antec.  Unde  negatur  consequentia, 
quia  quando  vi  absolutionis  elevatur  poenitentia  ad  esse  titulum 
remissionis  citra  et  praeter  omne  meritum  operantis,  eo  ipso  ha- 
betur  exigentia  ad  omne  id  quod  per  se  necessarium  est  ut  ve- 
niale  remittatur.  Nec  obstat  quod  poenitens  iam  in  certo  gradu 
gratiam  praehabeat,  quia  hoc  est  per  accidens  respectu  sacramenti, 
et  nihil  adimit  de  efficacia  quam   ex  sese  habet. 

Instabis:  Potestas  absolvendi  in  foro  poenitentiae  ^non  e$t  nisi 
potestas  iudiciaria,  ut  in  superioribus  dictum  est.  Ergo  non  St  < a- 
tendit  ad  solvenda  ea  quac  ex  natura    sua  non    possunt  vel   retineri 

vel  remitti.  Ergo  nec  venialia  nec  mortalia  iam  rite  confessa,  idonea 
materia  sunt  huius  sacramenti. 

Respondeo:  Dist.  antec.  Non  est  nisi  potestas  iudiciaria,  quae 
tamen  qua  iudiciaria  est,  vel  plenarie  exercetur  circa  suum  prin- 
cipale  obiectum,  vel  quodammodo  deficienter  circa  obiectum  acces- 
sorium,  conc.  antec.  Quae  non  habet  nisi  actum  iudicii  perfecte 
exercibilis  in  utramque  partem,  neg.  antec.  Et  constat  ex  sensu 
et  praxi  Ecclesiae,  per  quam  innotescit  amplitudo  verborum  Chri- 
sti  apud  loannem,  ubi  sacramenti  Poenitentiae  refertur  institutio. 
Dicendum  igitur  quod  circa  venialia  vel  mortalia  iam  rite  confessa, 
iudicio  sacerdotis  solum  relinquitur  an  sit  absolvendus  poenitens 
necne,  et  sub  qua  conditione.  Quod  etsi  non  sufficeret  ad  actum 
principalem  iudiciariae  potestatis,  bene  tamen  ad  actum  secunda- 
rium  et  pure  accessorium. 


Quaest.  LXXXV. 

DE  POENITENTIA  UT  EST  VIRTUS. 

Primum  omnium  observandum  est  quod  virtus  poenitentiae 
si  proprie  accipiatur  pro  habitu  infuso,  nonnisi  in  iustis  esse  po 
test.  Omnes  enim  virtutes  infusae  tam  theologales  quam  morales 
ita  consequuntur  habitum  gratiae,  ut  si  fidem  et  spem  excipias 
in  statu  informi  remanere  nequeant.  Nunc  autem  agimus  in  prae 
senti  de  poenitentia  secundum  quod  in  peccatoribus  potissimum 
ante  iustificationem  esse  debet,  vel  ut  dispositio  ad  gratiam,  vel 
ut  materia  sacramenti.  Igitur  non  tam  de  habitu   quam    de    actu 
in  quo  eluceat  propria  poenitentiae  laus,  tractandum  est.  Et  ideo 
non  occurrit  dirimenda  controversia    inter    quosdam    exorta,    an 
scilicet  infusa  virtus    poenitentiae  sit  vere  et  proprie  una  virtus 
specialis  realiter  distincta  a  caeteris  omnibus,  ut  insinuat  S.  Tho- 
mas  in  praesenti,  an  solum  specialis  quaedam  formalitas  virtutis 
cuiusdam  generalioris,  puta  religionis,  ut  contendit  Caietanus  in 
commentario  (r);  quippe,  controversia  ista  magis  pertinet  ad  ma- 

x)  Caietanus,  in  3am  Part.,  q.  85,  art.  2. 

teriam  de  virtutibus,  in  qua  etiam  non  tanti  momenti  esse  videtur. 
Itaque  quoties  in  hac  disputatione  de  speciali  virtute  poeniten- 
tiae,  et  de  actu  eius  tum  elicito  tum  imperato  sermo  erit,  latiori 
quodam  sensu  qui  praescindat  a  determinatione  habitus  proprie 
dicti,  adhibebimus  haec  vocabula.  Nam  per  poenitentiae  virtntem 
intelligimus  specialem  rationem  actus  moralis,  cuius  honestas 
consistat  in  intentione  operandi  ad  destructionem  peccati  praete- 
riti.  Porro  actum  elicitum  dicimus  illum,  cuius  tota  honestas  in 
hac  intentione  consistit;  actum  vero  imperatum  vocamus  eum  qui 
ex  alio  capite  laudem  sibi  intrinsecam  habens,  participat  tamen 
illius  prioris  honestatem,  utpote  ab  eo  in  finem  poenitentiae  or- 
dinatus.   —  Quibus  praemissis,  sit  sequens  propositio. 


THESIS  VI. 

(Art.   1-3  . 

Est  in  poenitentia  specialis  ratio  actus  laudabilis,  sci- 
licet  velle  operari  ad  destructionem  peccati  praeteriti  per  re- 
compensationem  sive  satisfactionem  pro  formali  et  materiali 
culpae.  Reducitur  autem  iste  actus  ad  genus  commutativae 
iustitiae,  et  imperare  habet  actus  omnium  virtutum  per  quos 
compensari  potest  peccatum  prout  est  offensa  Dei. 

Peccatum  praeteritum  tripliciter  accipi  potest.  —  Primo  qui- 
dem,  quatenus  fuit  actus  transiens  qui  in  certa  quadam  temporis 
difterentia  exstitit,  et  sic,  destructio  eius  non  est  obiectum  poe- 
nitentiae,  quia  «  dolere  de  eo  quod  prius  factum  est,  cum  inten- 
«  tione  conandi  ad  hoc  quod  factum  non  fuerit,  esset  stultum ; 
«  hoc  autem  non  intendit  poenitens  »  (r).  —  Secundo  consideratur 
peccatum  quoad  sequelas  quas  habet,  vel  certe  habere  potest 
extra  ordinem  moralitatis:  puta  secundum  quod  est  corruptivum 
sanitatis,  aut  inductivum  humanae  infamiae,  humanae  correctionis, 
atque  ita  porro.  Sed  neque  sic  est  materia  circa  quam  virtus  poe- 

1    S.   Thom.,  in  praesenti,  art.   i,  ad  3um. 

nitentiae  versatur,  quia  hoc  modo  non  accipitur  peccatum  prout 
peccatum  seu  malum  morale  est.  —  Tertio  tandem  consideratur 
peccatum  praeteritum  secundum  sequelas  ipsius  in  ordine  ad 
Deum  quem  ofrendit,  quemque  ideo  ultorem  habet  ac  vindicem, 
et  sic  accipitur  quoties  de  eius  destructione  sermo  est  Qua  in 
re  habebis  prae  oculis  quaecumque  alias  dicta  sunt  de  peccato 
habituali,  hoc  est  de  reatu  culpae.  Speciatim  vero  in  memoriam 
revocabis  quod  peccatum  habituale  non  assimilatur  tenebrae,  sed 
umbrae.  Nam  «  culpa  (habitualis)  aliquid  ponit,  et  non  solam 
«  absentiam  gratiae;  absentia  enim  gratiae  non  habet  rationem 
«  culpae  nisi  secundum  quod  relinquitur  ex  actu  voluntario  prae- 
«  cedente,  sicut  tenebra  non  habet  rationem  umbrae  nisi  secun- 
«  dum  quod  relinquitur  ex  interpositione  corporis  opaci  »  (T). 
Porro  opacum  illud  ex  cuius  interpositione  pendet  gratiae  pri- 
vatio,  offensa  est  habitu  manens.  Sicut  ergo  operari  ad  destru- 
ctionem  umbrae,  nihil  aliud  esset  quam  operari  ad  destructionem 
opaci  interpositi,  ita  nunc  operari  ad  destructionem  peccati,  est 
operari  ad  offensae  destructionem  quae  est  natura  prior  infusione 
gratiae  secundum  ordinem  causae  materialis  (2).  Offensam  autem 
destrui  media  satisfactione  sive  compensatione,  evidentius  omnino 
est  quam  ut  declaratione  indigeat. 

His  igitur  circa  intellectum  terminorum  praenotatis,  primo 
exponenda  est  specialis  honestas  poenitentiae ;  tum  deinde  inqui- 
rendum  sub  qua  virtute  cardinali  contineatur,  et  quos  actus  ha- 
beat  imperare. 


§  x. 

Peccatum  in  statu  viae  emendabile  est  ex  divina  gratia  cum 
hominis  cooperatione.  Ergo  datur  specialis  ratio  actus  laudabilis, 
consistens  in  voluntate  operandi  ad  destructionem  peccati  prae- 
teriti  prout  est  offensa  Dei. 

(T)  S.  Thom.,  de  Verit.,  quaest.  28,  art.  6. 

(2)  Cf.  S.  Thom.,  1-2,  quaest.  113,  art.  8,  ad  ium,  et  de  Verit.,  quaest. 
28.  art.  7,  in  corp. 

Antecedens  constat  tum  ex  verbo  Dei  scripto  et  tradito, 
tum  ex  ratione  theologica.  Ex  verbo  quidem  Dei,  ut  testantur 
notissimae  auctoritates  quas  supervacaneum  esset  singillatim  hic 
referre.  Ratione  etiam  theologica,  quia  necesse  est  ut  homini 
adhuc  in  via  constituto,  ex  hoc  ipso  quod  adhuc  in  via  est,  pos- 
sibilis  sit  compensatio  aliqua  sive  satisfactio,  qua  exhibita,  im- 
putatio  peccati  cesset  et  venia  concedatur.  Sed  ante  omnia  dili- 
genter  notare  oportet,  tripliciter  cogitari  posse  compensationem 
sive  satisfactionem  pro  peccato.  Primo  quidem  fingi  potest  com- 
pensatio  quae  foret  ex  rigore  iustitiae,  id  est,  in  tantum  perfecta 
et  offensae  aequivalens,  ut  nequidem  fieret  ex  iis  quae  a  Deo 
dantur,  nec  praesupponeret  gratuitum  donum  ipsius  Dei  miserentis 
et  moventis  ad  poenitentiam.  Verum  haec  satisfactio  in  quocum- 
que  rerum  ordine  et  in  quacumque  persona  absolute  repugnare 
dicenda  est;  nam  et  id  ex  quo  utcumque  compensare  valemus, 
et  ipsa  bona  voluntas  compensandi,  totum  ab  eo  necessario  est 
de  quo  dicit  Apostolus :  «  Quis  prior  dedit  ei,  et  retribuetur  ei? 
«  Quoniam  ex  ipso  et  per  ipsum  et  in  ipso  sunt  omnia  »  (:). 
Secundo  igitur  concipi  posset  compensatio  quae,  secluso  imagi- 
nario  illo  rigore  iustitiae,  adhuc  tamen  foret  condigna  et  secundum 
aequalitatem,  quatenus  intrinsecus  satisfactionis  valor  aequipon- 
deraret  offensae  gravitatem.  Et  haec  etiam  in  pura  creatura 
respectu  peccati  mortalis  quod  est  peccatum  simpliciter  et  sine 
addito  diminuente,  omnino  est  impossibilis,  ut  ostendunt  theologi 
in  quaestione  de  convenientia  incarnationis  (2).  Tertio  tandem 
concipi  potest  satisfactio  quae  ex  gratuito  Dei  dono  procedens, 
et  prorsus  infra  condignum  existens,  sufficit  tamen  de  congruo  ad 
destructionem  offensae  et  cessationem  imputationis  peccati.  Quod 
autem  hoc  modo  detur  possibilitas  destruendi  peccatum,  quamdiu 
homo  manet  in  via  constitutus,  haud  difficulter  demonstratur. 
Nam  quisquis  nondum  pervenit  ad  viae  terminum,  adhuc  est 
mobilis  circa  finem  ultimum,  seu  est  in  statu  resiliendi  ab  uno 
fine  in  alium  oppositum.  Cum    itaque    unumquodque  a  Deo  mo- 

('     Cf.  de  Verbo  incarnato,  Thes.   50 
[3)  Ibid.,  Thes.  2. 

veatur  secundum  modum  suae  conditionis,  et  ab  eo  recipiat  id 
bonitatis  cuius  est  capax,  sequitur  quod  divina  gratia  movet  via- 
tores  ad  conversionem,  iuxta  illud  Ierem.  III-i :  «  Tu  autem  for- 
«  nicata  es  cum  amatoribus  multis,  tamen  revertere  ad  me,  dicit 
«  Dominus  »,  et  Thren.  V-21:  «  Converte  nos,  Domine,  ad  te, 
«  et  convertemur;  innova  dies  nostros  sicut  a  principio  ».  Porro 
haec  ipsa  motio  gratiae,  ne  sit  ex  parte  Dei  frustranea,  et  veluti 
medium  sine  obiecto,  supponit  peccatum  esse  emendabile  per 
actum  hominis  cooperantis  Deo  ad  suam  iustificationem:  eo  vel 
magis  quod  evidenter  repugnat  divinae  misericordiae,  ut  crea- 
turam  sese  rectificantem  circa  ultimum  finem,  perversitatemque 
ordinis  quantum  in  se  est  cum  gratiae  auxilio  abiicientem,  adhuc 
longe  repellat,  et  denegando  veniam  perpetuis  deputet  suppliciis. 
Certissime  igitur  tenendum  quod  durante  statu  viae,  pecca- 
tum  est  actu  humano  sub  motione  gratiae  emendabile,  non  qui- 
dem  de  condigno,  et  multo  minus  ex  iustitiae  rigore,  sed  de 
congruo,  idque  quantum  ad  ipsum  formale  deordinationis  culpae 
quod  in  aversione  a  Deo  fine  ultimo  reponitur.  Unde  a  fortiori 
sequitur  conclusio,  si  loquamur  de  peccato  quantum  ad  sui  ma- 
teriale,  id  est  quantum  ad  inordinatam  fruitionem  creaturae.  Nam 
ex  hac  parte  peccatum  infinitatem  non  habet,  et  non  solum  con- 
gruae,  sed  et  condignae  satisfactionis  obiectum  esse  potest,  quando 
culpa  quoad  aversionem  iam  remissa  supponitur,  prout  ex  infe- 
rius  dicendis  satis  apparebit  (T).  Et  hactenus  quidem  demonstra- 
tum  est  antecedens   argumenti. 

Consequentia  autem  nullius  est  negotii.  Si  enim  peccatum 
est  emendabile  modo  iam  declarato,  evidenter  sequitur  honestum 
esse  et  laudabile,  velle  operari  ad  eius  destructionem ;  evidens 
etiam  est  quod  honestas  ista  est  specialis,  utpote  specialem  ma- 
teriam  moralem  respiciens.  Unde  et  de  poenitentia  speciale  prae- 
ceptum  datur,  Matth.  IV-17:  «  Poenitentiam  agite,  appropinquavit 
«  enim  regnum  caelorum  »,  et  Luc.  XXIV-46:  «  Oportebat  Chri- 


(')  Haec  ratio  est  cur  satisfactionis  nomen  soleat  ut  plurimum  a  theo- 
logis  reservari  iis  actibus  quibus  homo  compensat  materiale  culpae,  ad 
extinctionem  reatus  poenae  temporalis. 

«  stum  pati  et  resurgere...,   et  praedicari    in  nomine    eius  poeni- 
«  tentiam  et  remissionem  peccatorum  in  omnes  gentes  ». 

Nota  denique  quod  de  poenitentiae  actu  locuti  sumus  se- 
cundum  quod  respicit  peccatum  ut  emendabile  ex  opere  operantis, 
quia  cum  de  virtute  agitur,  per  se  pnmo  considerari  debet  id  ad 
quod  propria  efficacia  actus  humani  sub  auxilio  gratiae  se  exten- 
dit.  Nihilominus,  cum  etiam  in  sacramento  requiritur  voluntas 
operandi  ad  peccati  destructionem,  sive  ut  habeatur  dispositio  re- 
movens  prohibens,  sive  ut  adsint  elementa  signi  sacramentalis 
constitutiva,  constat  quod  poenitentiae  actus  respicit  etiam  pec- 
catum  ut  emendabile  ex  opere  operato.  Quin  imo,  post  institutio- 
nem  Christi  de  qua  supra  dictum  est,  Thes.  I-II,  non  datur  am- 
plius  vera  poenitentia  post  baptismum,  quae  non  includat  sacra- 
menti  votum,  et  non  referatur  ad  peccatum  prout  remissibile  per 
Ecclesiae  claves.  Verum,  sive  consideretur  actus  poenitentiae  ut 
vim  habens  ex  opere  operantis,  sive  ut  requisitus  in  sacramento 
ad  remissionem  ex  opere  operato,  intrinseca  eius  ratio  semper 
eadem  manet.  Quare  differentia  est  tantum  quoad  actus  imperatos 
qui  in  ordine  ad  sacramentum  specialem  quemdam  et  determina- 
tum  a  Christo  modum  habere  debent,  praeterquam  quod  contritio 
extra  sacramentum  iustificans,  ad  eum  perfectionis  gradum  per- 
tingat  necesse  est,  qui  non  requiritur  sive  ad  validitatem  sive  ad 
fructum  sacramenti,  uti  infra  suo  loco  ostendetur. 


§2. 

Sic  igitur  constat  ex  dictis  quod  proprius  poenitentiae  actus 
est  actus  voluntatis  habens  pro  obiecto  honestatem  expiationis 
seu  satisfactionis  Deo  ofifenso  exhibendae.  Atqui,  ut  dicit  Ange- 
licus,  a.  3,  in  responsione  ad  3um:  «  Sicut  est  commutatio  quae- 
«  dam  in  beneficiis,  cum  scilicet  aliquis  pro  beneficio  re  ;epto 
«  gratiam  rependit,  ita  etiam  est  commutatio  in  offensis,  cum  ali- 
«  quis  pro  offensa  in  alterum  commissa...  voluntarie  recompensat 
«  emendam,  quod  pertinet  ad  poenitentiam...  Unde  manifestum  est 
«  quod  poenitentia  sub  iustitia  commutativa  continetur  ».  Conti- 

netur  tamen  deficienter  et  omnino  secundum  quid,  etiam  respectu 
satisfactionis  condignae  quae  pro  solo  materiali  culpae  Deo  offerri 
potest.  Nam  iustum  simpliciter  non  est  nisi  inter  aequales;  iustum 
autem  secundum  quid  habetur  inter  eos  quorum  unus  est  sub  po- 
testate  alterius,  sicut  servus  sub  domino,  filius  sub  patre,  uxor 
sub  viro,  et  multo  magis  creatura  sub  Deo  a  quo  omnia  partici- 
pat,  et  in  infinitum  distat.  «  Et  tale  iustum  consideratur  in  poeni- 
«  tentia,  ait  S.  Thomas  in  corp.  art.  Unde  poenitens  recurrit 
«  ad  Deum  cum  emendationis  proposito  sicut  servus  ad  dominum, 
«  secundum  illud  Psalmi  122 :  Sicut  oculi  servorum  in  manibus 
«  dominorum  suorum,  ita  oculi  nostri  ad  Dominum  Deum  nostrum 
«  donec  misereatur  nostri ;  et  sicut  filius  ad  patrem,  secundum 
«  illud  Luc.  XV:  Pater  peccavi  in  caelum  et  coram  te ;  et  sicut 
«  uxor  ad  virum,  secundum  illud  Ierem.  III :  Fornicata  es  cum 
«  amatoribus  multis,  tamen  revertere  ad  me,  dicit  Dominus  ».  Ve- 
rum  etsi  sit  undequaque  deficiens  iustitiae  ratio,  praesertim  re- 
spectu  compensationis  pro  formali  peccati,  quae  semper  et  ne- 
cessario  a  pura  creatura  infra  condignum  exhibetur:  adhuc  quae- 
dam  consideratur  proportionum  aequalitas,  quatenus  id  quod  Deo 
reddere  valemus  se  habet  ad  possibilitatem  nostram,  sicut  remissio 
quam  quaerimus  se  habet  ad  decentiam  divinae  liberalitatis.  «  Dicen- 
«  dum  quod  dupliciter  homo  Deo  debitor  efficitur:  uno  modo 
«  ratione  beneficii  accepti,  alio  modo  ratione  peccati  commissi. 
«  Et  sicut  gratiarum  actio,  vel  latria,  vel  si  quid  est  huiusmodi, 
«  respicit  debitum  accepti  beneficii :  ita  satisfactio  respicit  debi- 
«  tum  peccati  commissi.  In  his  autem  honoribus  quae  sunt  ad 
«  parentes  et  deos,  etiam  secundum  Philosophum  impossibile  est 
«  aequivalens  reddere  secundum  quantitatem,  sed  sufficit  ut  homo 
«  reddat  quod  potest;  et  hoc  etiam  aequale  est  aliqualiter,  scilicet 
«  secundum  proportionalitatem...,  et  sic  aliquo  modo  forma  iusti- 
^  «  tiae  conservatur.  Et  similiter  est  ex  parte  satisfactionis;  unde 
«  non  potest  homo  satisfacere,  si  ly  satis  aequalitatem  quantitatis 
«  importet;  contingit  autem  si  importet  aequalitatem  proportionis, 
«  ut  dictum  est.  Et  hoc,  sicut  sufficit  ad  rationem  iustitiae,  ita 
«  sufficit  ad  rationem  satisfactionis  »  (x). 
(*)  S.  Thom.,  in   IV,  D.   15,  q.    1,  a.    2. 

Quae  igitur  cum  ita  sint,  facile  est  distinguere  proprium  poe^ 
nitentiae  actum,  qui  scilicet  non  habet  ex  alio  laudem  nisi  quia 
est  poenitentiae,  ab  actibus  imperatis  in  quibus  specialis  huius 
virtutis  honestas  eatenus  tantum  resplendet,  quatenus  ad  finem 
eius  assumuntur.  Actus  enim  proprius,  qui  alias  dici  solet  eli- 
citus,  est  voluntas  faciendi  id  quod  destruat  offensam,  compen- 
sando  illam  tam  quoad  formale  quam  quoad  materiale.  Quia  vero 
haec  compensatio  exhiberi  nequit  nisi  per  aliarum  virtutum  actus, 
ideo,  hos  omnes  poenitentia  ordinat  ad  obiectum  suum;  et  sic  do- 
lor  de  peccato  ex  motivo  charitatis,  sic  confessio  et  humilis  sui 
ad  Deum  offensum  submissio,  sic  oratio,  abstinentia,  eleemosyna, 
aliaque  eiusmodi,  erunt  actus  imperati  virtutis  poenitentiae  f1).  Et 
simile  quid  apparet  in  humanis,  ubi  reparatur  iniuria  per  actum 
urbanitatis,  observantiae,  duliae,  submissionis,  etc.  Sed  ipsa  vo- 
luntas  reparandi,  et  actus  praedictos  ordinandi  ad  reparationis 
finem,  specialem  habet  iustitiae  commutativae  honestatem,  et  huic 
respondet   actus  elicitus  in  praesenti. 

Observandum  tamen  quosdam  esse  actus,  qui  ab  aliis  virtu- 
tibus  elicitive  procedentes,  ex  sua  nihilominus  ratione  intrinseca 
protestantur  veluti  exercite  voluntatem  satisfaciendi  Deo  et  de- 
struendi  offensam  eius.  Quo  in  genere  eminet  actus  doloris  et 
detestationis  de  peccato  qui  dicitur  contritio.  Licet  enim  contritio 
ad  charitatem  pertineat  quando  ex  motivo  amoris  Dei  super  omnia 
concipitur,  vel  alias  diversas  honestates  sibi  vindicet  quando  habet 
motiva  inferiora :  attamen  cum  sit  directe  et  essentialiter  contra 
peccatum  ut  est  offensa  Dei,  semper  constituit,  vel  perfecte  vel 
imperfecte,  eam  compensationem  quam  poenitentia  vult  exhibere; 
unde  semper  protestatur,  saltem  in  actu  exercito,  voluntatem  cu- 
iusdam  satisfactionis  Deo  bfferendae.  Et  haec  ratio  est  cur  con- 
tritio  magis  ad  poenitentiam  pertinere  intelligatur   quam  caeteri 

1  Propterea  S.  Thomas  in  IV,  D.  14,  q.  1,  a.  i,q.  3  ad  2um,  com- 
parat  virtutem  poenitentiae  virtuti  magnanimitatis,  quae  etiam  indiget 
actibus  aliarum  virtutum:  «  Sicut  magnanimitas,  inquit,  habet  quodam- 
«  modo  pro  obiecto  et  materia  actus  omnium  aliarum  virtutum  in  ra- 
<  tione  magni,  quia  operatur  magna  in  omnibus  virtutibus  ;  et  ideo,  si- 
«  cut  magnanimitas  est  specialis  virtus,  ita  et  poenitentia  ». 

actus  imperati;  nam  oratio,  ieiunium,  eleemosyna,  et  alia  similia, 
certo  certius  ad  poenitentiae  finem  sunt  maxime  ordinabilia,  sed 
hanc  ordinationem  in  actu  secundo  ex  seipsis  solis  non  habent, 
nisi  specialis  accedat  intentio  operantis. 


SCHOLION 
Art.  5-6.) 

Ergo  poenitentia,  licet  sit  directe  species  iustitiae,  compre- 
hendit  tamen  quodammodo  ea  quae  pertinent  ad  omnes  virtutes. 
«  In  quantum  enim  est  iustitia  quaedam  hominis  ad  Deum,  oportet 
«  quod  participet  ea  quae  sunt  virtutum  theologicarum,  quae  ha- 
«  bent  Deum  pro  obiecto.  Unde  poenitentia  est  cum  fide  passionis 
«  Christi  per  quam  iustificamur  a  peccatis,  et  cum  spe  veniae, 
«  et  cum  odio  vitiorum,  quod  pertinet  ad  charitatem.  In  quantum 
«  vero  est  virtus  moralis  (*),  participat  aliquid  prudentiae,  quae 
«  est  directiva  omnium  moralium  virtutum.  Sed  ex  ipsa  ratione 
«  iustitiae,  non  solum  habet  id  quod  iustitiae  est,  sed  etiam  ea 
«  quae  sunt  temperantiae  et  fortitudinis,  in  quantum  scilicet  ea 
«  quae  delectationem  causant,  vel  terrorem  incutiunt,  in  commu- 
«  nionem  iustitiae  veniunt.  Et  secundum  hoc  ad  iustitiam  pertinet 
«  et  abstinere  a  delectabilibus,  quod  pertinet  ad  temperantiam, 
«  et  sustinere  dura,  quod  pertinet  ad  fortitudinem  »  (2). 

Nunc,  quoad  processum  poenitentiae  quem  in  art.  5  describit 
S.  Thomas,  notandum  in  primis  ipsum  abstrahere  a  poenitentia 
sacramentali,  ut  solum  consideret  id  quod  est  ex  opere  operantis, 
quemadmodum  titulus  totius  quaestionis  satis  superque  testatur. 
Porro  a  capite  ponit  operationem  Dei  convertentis  cor,  ut  primum 
principium  omnium  actuum  per  quos  conversio  suum  habet  ini- 
tium,  et  progressum,  et  finem.  Initium  autem  sumitur  ex  praepa- 
ratoriis  ad  poenitentiae  actum,  quae  sunt  primo  motus  fidei,  tum 

(1)  Poenitentia  non  habet  pro  obiecto  Deum,  sed  compensationem 
pro  peccato;  ideo  non  computatur  inter  theologicas  virtutes,  sed  inter 
moniles. 

(2)  S.  Thom.,  hic,  art.  3  ad  4um. 


DE    POENITENTIA    UT    EST    VIRTUS  65 

motus  timoris  servilis  quo  quis  metu  suppliciorum  a  peccatis  re- 
trahitur,  subinde  vero  motus  spei  quo  erigitur  animus  in  bonum 
veniae  consequendae.  Succedit  postea  ipse  proprius  actus  poeni- 
tentiae,  id  est  propositum  sive  voluntas  emendandi  illud  quod 
contra  Deum  commissum  est.  Tertio  tandem  sequuntur  actus  im- 
perati  perfectae  contritionis,  necnon  et  quarumcumque  satisfa- 
ctionum,  quae  a  timore  filiali  iam  exorientes,  temporalis  poenae 
reatum  de  condigno  exstinguunt.  «  Motus  appetitus  in  duobus 
«  consistit,  scilicet  in  fuga  mali  et  in  prosecutione  boni,  et  haec 
«  duo  diversimode  ordinantur.  Quandoque  enim  aliquis  fugit  ma- 
«  lum  propter  desiderium  boni,  quandoque  autem  e  converso,  et 
«  hic  motus  est  ut  frequentius  in  reversione  peccatoris  ad  Deum 
«  per  poenitentiam.  Et  ideo  motum  poenitentiae  praecedit  motus 
«  fidei;  et  iterum  motus  spei  coniunctus  motui  timoris,  per  quem 
«  fit  aestimatio  veniae  consequendae;  deinde  ut  in  pluribus  sequitur 
«  motus  poenitentiae,  et  deinde  motus  charitatis  et  aliarum  virtu- 
«  tum  per  ordinem  »  (x). 

Haec  quidem  S.  Thomas  in  commentario  super  Sententias, 
ubi  omnia  ad  amussim  concordant  cum  doctrina  articuli  quinti 
huius  quaestionis  octogesimae  quintae.  Utrobique  enim  affirmat, 
motum  poenitentiae  quo  quis  proponit  emendare  illud  quod  conlra 
Deum  commissum  est,  antecedere  ut  plurimum  motum  charitatis 
quo  alicui  peccatum  displicet  secundum  seipsum,  et  non  iam  propter 
supplicia.  Nunc  igitur  mirum  videri  posset  id  quod  in  articulo 
sexto  dicit,  actum  virtutis  poenitentiae  esse  eum  qui  primus  oc- 
currit  in  iustificatione  impii  inter  actus  aliarum  virtutum  mora- 
lium  ordine  temporis.  Nam  ante  motum  charitatis  nemo  iustifi- 
catur  ex  opere  operantis,  et  ideo  si  motus  poenitentiae  charitatem 
praecedit,  nondum  est  motus  iustificans,  et  non  primus  occurrit 
in  iustificatione  ipsa.  —  Sed  ad  hoc  facilis  erit  responsio  si  modo 
distinguas  inter  simplicem  motum  poenitentiae  et  actum  virtutis 
poenitentiae.  Quippe,  ante  charitatem  nullus  est  virtutis  actus, 
sed  solum  motus  informis  carens  ultima  perfectione  ordinis  ad 
Deum  super  omnia  dilectum.  Imo  ipsi  habitus  infusi  fidei  et  spei 

(')  S.  Thom.,  in   IV,   D.   14,  q.    1,  art.  2,  q.    2. 
De  Ecclesiae  Sacramentis.   Tom.  II.  S 

post  peccatum  remanentes  non  habent  amplius  rationem  virtutum 
donec  iterum  charitate  formentur,  ut  constanter  docet  Angelicus. 
Quare  motus  poenitentiae  adhuc  informis  praecedit  quidem  iusti- 
ficationem,  sed  cum  postea  accedit  motus  charitatis  quo  dispHcet 
peccatum  ex  motivo  amoris  Dei  super  omnia,  iam  ipsum  prae- 
cedens  propositum  satisfaciendi  pro  peccato,  quod  ipsa  charitas 
exercite  protestatur,  incipit  esse  formatum,  et  tunc  primum  induit 
rationem  actus  virtutis.  Atque  hoc  modo  in  iustificatione  impii, 
«  actus  poenitentiae  primus  est  tempore  inter  actus  aliarum  vir- 
«  tutum  moralium  »,  ut  dicitur  in  responsione  ad  ium. 


DE  EFFECTU  POENITENTIAE 

Quaest.   LXXXVI-LXXXIX. 

Postquam  dictum  est  de  ipsa  poenitentia  sive  in  quantum 
est  sacramentum,  sive  in  quantum  est  virtus,  considerandum 
venit  de  effectu  ipsius  prout  pertinet  tum  ad  virtutem  tum  ad 
sacramentum,  et  primo  quidem  quoad  mortalium  peccatorum  re- 
missionem. 

Quaest.  LXXXVI. 

DE  EFFECTU  POENITENTIAE 
QUOAD  REMISSIONEM  MORTALIUM 

THESIS  VII. 

(ART.     1-2.) 

Per  poenitentiam  in  statu  viae  removeri  possunt  omnia 
peccata,  quantumvis  numero  multa  et  gravitate  atrocia.  Sed 
sine  poenitentia  absolute  impossibile  est  ut  peccatum  per- 
sonale  alicui  unquam  remittatur. 

Sententia  Novatianorum  fuit,  prolapsos  post  baptismum  re- 
parari  amplius  non  posse.  Ex  adverso  Protestantes  sentiunt,  pec- 
cata  omnia  remitti  per  solam  fidem  absque  ullo  poenitentiae 
motu.  Inter  hos  errores  oppositos  media  stat  doctrina  catholica, 
quae  nunc  per  partes  est  declaranda. 

§  i. 

Duplici  sensu  intelligi  potest,  omne  peccatum  esse  per  poe- 
nitentiam  remissibile:  primo,  in  quantum  poenitentia  habet  vim 
ad  destruendum  omnia  peccata  circa  quae  versatur;  tum  prae- 
terea,  in  quantum  de  omnibus  peccatis  esse  potest  in  statu  viae 
poenitentia.  Et  utroque    modo    assertio    est  certissima,  contradi- 

ctoria  vero  erronea,  ut  sufficienter  declarat  S.  Thomas  in  prae- 
senti,  innixus  potissimum  Scripturae  testimoniis  quibus  quoslibet 
peccatores  Deus  ad  poenitentiam  invitat,  et  poenitentibus  repro- 
mittit  veniam.  —  Ponderandum  est  etiam  id  quod  scribit  Ange- 
licus  1.  3.  c.  Gent.,  c.  136:  «  In  operibus  Dei  non  est  aliquid 
«  frustra,  sicut  nec  in  operibus  naturae;  hoc  enim  et  natura 
«  habet  a  Deo.  Frustra  autem  aliquid  moveretur,  nisi  posset 
«  pervenire  ad  finem  motus.  Necessarium  est  ergo  quod  id  quod 
«  natum  est  moveri  ad  aliquem  finem,  sit  possibile  venire  in 
«  illum  finem.  Sed  homo  postquam  in  peccatum  cecidit,  quamdiu 
«  status  huius  vitae  durat,  remanet  in  eo  aptitudo  ut  moveatur 
«  in  bonum ;  cuius  signa  sunt  desiderium  de  bono  et  dolor  de 
«  malo,  quae  adhuc  in  homine  remanent  post  peccatum.  Est 
«  igitur  possibile  hominem  post  peccatum  iterum  redire  ad  bo- 
«  num  quod  gratia  in  homine  operatur...  Hinc  est  quod  dicitur 
«  Isai.  I-18:  Si  fuerint  peccata  vestra  ut  coccinum,  quasi  nix  deal- 
«  babuntur ;  et  Prov.  X-12:  Universa  delicta  operit  charitas.  Hoc 
«  etiam  quotidie  a  Domino  non  frustra  petimus  dicentes :  Dimitte 
«  nobis  debita  nostra.  Per  hoc  autem  excluditur  error  Novatiano- 
«  rum,  qui  dixerunt  quod  de  peccatis  quibus  post  baptismum 
«  peccat  homo  veniam  consequi  non  potest  ».  —  Sunt  tamen  tria 
loca  in  Novo  Testamento,  quae  peculiarem  requirunt  expositio- 
nem,  quoniam  videri  possent  contrariari  universalitati  promissio- 
num  quoad  peccatorum  remissibilitatem. 

Primus  locus  est  Matth.  XII-31 :  Omne  peccatum  et  blasphe- 
mia  remittetur  hominibus,  Spiritus  autem  blasphemia  non  remittetur. 
Et  quicumque  dixerit  verbum  contra  Filium  hominis,  remittetur  ei ; 
qui  autem  dixerit  contra  Spiritum  Sanctum,  non  remittetur  ei,  neque 
in  hoc  saeculo  neque  in  futuro.  Ad  cuius  elucidationem  in  primis 
scire  oportet  quid  nomine  peccati  in  Spiritum  Sanctum  debeat 
intelligi.  Porro  multiplex  in  hac  re  fuit  sententia  Patrum,  ut  vi- 
dere  est  apud  S.  Thomam,  2-2.  Quaest.  14,  a.  1.  —  Plures  ex 
antiquioribus  dicunt,  tunc  esse  peccatum  in  Spiritum  Sanctum, 
quando  ad  litteram  aliquid  blasphemum  profertur  contra  Spiritus 
Sancti  personam  vel  Christi  divinitatem.  Sed  non  placet  haec 
expositio,  tum  quia  non  satis  congruere  videtur  contextui  histo- 

rico,  ut  mox  ostendam,  tum  quia  non  potest  assignari  specialis 
irremissibilitatis  ratio  in  huiusmodi  peccato,  prae  aliis  quae  etiam 
contra  Deum  immediate  committuntur.  —  Alia  est  sententia  Au- 
gustini,  Serm.  71,  n.  20  et  seq.  «  Ipsa,  inquit,  impoenitentia  est 
«  Spiritus  blasphemia,  quae  non  remittetur  neque  in  hoc  saeculo, 
«  neque  in  futuro.  Contra  Spiritum  enim  Sanctum  quem  accepit 
«  Ecclesia,  ut  cui  dimiserit  peccata  dimittantur  ei,  verbum  valde 
«  malum  et  nimis  impium  dicit,  quem  patientia  Dei  cum  ad  poe- 
«  nitentiam  adducat,  ipse  secundum  duritiam  cordis  sui  et  cor 
«  impoenitens  thesaurizat  sibi  iram  in  die  irae  et  revelationis 
«  iusti  iudicii  Dei,  qui  reddet  unicuique  secundum  opera  eius.... 
«  Haec  omnino  impoenitentia  non  habet  remissionem  neque  in 
«  hoc  saeculo  neque  in  futuro,  quia  poenitentia  impetrat  remis- 
«  sionem  in  hoc  saeculo  quae  valeat  in  futuro  ».  Sed  nec  satis 
probabilis  videtur  eiusmodi  expositio,  quamvis  in  ea  nulla  am- 
plius  superesset  difficultas;  non  enim  ei  favent  circumstantiae 
sermonis  Christi.  Praeterea,  cuilibet  peccato  mortali,  adveniente 
termino  viae,  eadem  competit  irremissibilitas,  etiam  citra  spe- 
cialem  impoenitentiae  malitiam,  ut  si  quis  post  peccatum  repen- 
tina  et  improvisa  morte  corripiatur.  —  Quare,  cum  plerisque  in- 
terpretibus  melius  dicendum  videtur,  peccatum  contra  Spiritum 
Sanctum  esse  peccatum  quo  quis  obfirmat  se  adversus  veritatem, 
in  tantum  ut  potius  quam  Deo  revelanti  et  vocanti  consentiat, 
paratus  sit  tribuere  daemoni  divina  et  supernaturalia  opera  quae 
Spiritus  Sanctus  ad  confirmandam  fidem  vel  convertendos  pec- 
catores  speciali  providentia  operatur.  Cuius  sententiae  veritas 
tribus  potissimum  argumentis  firmatur.  Primum  argumentum  est 
quia  eiusmodi  fuerat  peccatum  quod  sententiae  Dominicae  occa- 
sionem  dedit:  Hic,  aiebant  Pharisaei,  non  eiicit  daemones  nisi  in 
Beelzebub  principe  daemoniorum.  Aliud  quoque  argumentum  su- 
mitur  ex  oppositione  quae  est  inter  verbum  contra  Filium  hominis 
et  verbum  contra  Spiritum  Sanctum.  Verbum  enim  contra  Filium 
hominis  est  blasphemia  contra  Christum,  qua  quis  merum  homi- 
nem  eum  dicit,  scandalizatus  infirmitate  carnis  eius.  Ergo  pec- 
catum  contra  Spiritum  Sanctum,  cui  opponitur  blasphemia  con- 
tra  Filium    hominis,    est    blasphemia    illius    qui    non  solum  non 

superat  difficultates  quae  fidem  arduam  faciunt,  sed  ipsa  etiam 
credibilitatis  signa  ex  certa  malitia  vertit  in  argumentum  infide- 
litatis.  Tertio  tandem  suadetur,  quia  hoc  peccatum  est  absoluta 
renitentia  contra  opus  sanctificationis  Spiritui  Sancto  appropria- 
tum,  et  ideo  nomine  blasphemiae  contra  Spiritum  Sanctum  recte 
nominatur.  Quippe,  si  quis  diligenter  consideret,  videbit  quod 
prima  ad  sanctificationem  idoneitas  consistit  in  quadam  docilitate 
erga  Deum  vocantem,  iuxta  illud  Ioan.  VI-45:  Et  erunt  omnes 
docibiles  Dei,  omnis  qui  audivit  a  Patre  et  didicit,  venit  ad  me ; 
quam  docilitatem  ipse  sibi  adimit,  quisquis  obfirmat  se  ad  ver- 
tendum  contra  fidem  signa  divinitus  data  pro  fidei  manifestatione; 
unde  directe  atque  absolute  resistit  Spiritui  Sancto.  Hinc  Hiero- 
nymus  in  c.  2  Matthaei:  «  Ita  locus  iste  intelligendus  est:  Qui 
«  verbum  dixerit  contra  Filium  hominis  scandalizatus  carne  mea, 
«  et  me  hominem  tantum  arbitrans,  quod  filius  sim  fabri,  et  fra- 
«  tres  habeam  Iacobum  et  Ioseph  et  Iudam...,  talis  opinio  atque 
«  blasphemia,  quanquam  culpa  non  careat  erroris,  tamen  habeat 
«  veniam  propter  corporis  vilitatem.  Qui  autem  manifeste  intel- 
«  ligens  opera  Dei,  cum  de  virtute  negare  non  possit,  eadem 
«  stimulatus  invidia  calumniatur  et  Christum  Deique  Verbum, 
«  et  opera  Spiritus  Sancti  dicit  esse  Beelzebub :  isti  non  dimit- 
«  tetur  neque  in  praesenti  saeculo  neque  in  futuro  ». 

His  igitur  de  ipso  peccato  dictis,  restat  ut  irremissibilitatem 
declaremus.  Principium  autem  solutionis  hinc  sumendum  est  quod 
non  absolute  dicitur  a  Christo,  blasphemiam  Spiritus  non  esse 
remittendam,  sed  comparative  et  per  oppositionem  ad  aliquid 
aliud,  hoc  modo :  Omne  peccatum  et  blasphemia  remittetur  homi- 
nibus,  Spiritus  autem  blasphemia,  etc.  Porro  iuxta  morem  Scri- 
pturae  in  simili  forma  propositionum,  id  quod  in  secundo  mem- 
bro  vel  affirmatur  vel  negatur,  non  simpliciter  negari  vel  affir- 
mari  censendum  est,  sed  duntaxat  comparatione  facta  cum  eo 
quod  enuntiatur  in  primo,  sicut  in  his  et  aliis  huiusmodi:  Iacob 
dilexi,  Esau  autem  odio  habui  (l).  Misericordiam  volo  et  non  sacrifi- 

(T)  Malach.  I,  2-3,  et  Rom.  IX-13.  Sensus  est:  In  tantum  dilexi  lacob, 
ut  in  comparatione  huius  praedilectionis,  amor  quo  amavi  Esau,  odium 
potius  esse  videatur. 


DE    EFF.    POEN.    QUOAD    REMISSIONEM    MORTALIUM  71 

cium  (r).  Non  misit  me  Christus  baptizare,  sed  evangelizare  (2). 
Non  volentis  neque  currentis,  sed  miserentis  est  Dei  (3).  Similiter 
ergo  in  praesenti  intelligendum  est  irremissibilitatem  peccati 
contra  Spiritum  Sanctum  non  esse  absolutam,  sed  relativam, 
quatenus  in  comparatione  ad  frequentiam  et  modum  quo  alia 
peccata  remittuntur,  hoc  peccatum  irremissibile  videatur.  —  Cae- 
terum  ratio  diflferentiae  facile  potest  assignari,  quia  peccatum 
huiusmodi  non  solum  tollit  principium  reparabilitatis  per  respe- 
ctum  ad  virtutem  hominis  (nam  hoc  omni  peccato  mortali  com- 
mune  est),  sed  etiam  aliquo  modo  per  respectum  ad  ipsam  ordi- 
natam  Dei  potentiam.  Cuius  rei  qualecumque  exemplum  sumere 
potes  ex  morbo  incurabili  per  virtutem  solius  naturae  sibi  re- 
lictae,  adhuc  tamen  per  virtutem  artis  adiuvantis  naturam,  si 
forte  contingeret  inflrmum  destruere  in  se  id  quo  est  susceptivus 
operationis  artis,  vel  dare  sibi  invincibile  medicinae  fastidium. 
Et  hoc  quidem  in  morbo  spirituali  respectu  omnipotentis  virtutis 
Dei,  simpliciter  et  absolute  contingere  nequit ;  quare  semper  re- 
manet  peccatum  de  quo  loquimur,  simpliciter  remissibile.  Nihilo- 
minus  cum  Deus  moveat  unumquodque  secundum  conditionem 
suae  naturae  et  sui  status,  si  quis  abiiciat  a  se  quantum  in  ipso 
est,  id  per  quod  verti  potest  de  malo  in  bonum,  quasi  in  quo- 
dam  statu  termini  sese  constituens,  non  est  amplius  susceptibilis 
communis  curationis  qua  viatores  curantur,  et  ideo  curatio  eius 
invenitur  extra  ordinarias  gratiae  leges.  Verumtamen,  inquit 
S.  Thomas,  2-2,  q.  14,  a.  3,  «  non  praecluditur  via  remittendi  et 
«  sanandi  omnipotentiae  et  misericordiae  Dei,  per  quam  aliquando 
«  tales  quasi  miraculose  spiritualiter  sanantur  ». 

Alius  locus  difficilis  est  in  1  Ioan.  V-16:  Qui  scit  fratrem 
suum  peccare  peccatum  non  ad  mortem,  petat,  ct  dabitur  ei  vita  pec- 
cantis  non  ad  mortem.  Est  peccatum  ad  mortem;  non  pro  illo  dico  ut 
roget  quis.  Verum  difficultas  eodem  modo  solvitur  ac  supra,  cum 
eadem  sit  oppositio  inter  peccatum  non  ad  mortem  et  peccatum 


1     <  )see  VI-6.  Id  est,  non  tam  sacrificium  volo  quam  misericordiam. 
2)   1   Cor.    I-7. 
f3    Rom.    IX-16. 

ad  mortem,  quae  est  inter  blasphemiam  contra  Filium  hominis 
el  blasphemiam  contra  Spiritum  Sanctum.  —  Et  primum  omnium 
oportet  animadvertere  quod  peccatum  ad  mortem  non  est  quod- 
libet  mortale  peccatum,  ut  apprime  constat  ex  oppositione  cum 
peccato  non  ad  mortem,  quod  etiam  mortale  esse  perhibetur;  alias 
non  esset  cur  pro  recuperatione  vitae  peccantis  non  ad  mortem, 
oraretur.  Dicendum  itaque,  peccatum  ad  mortem  esse  illud  ipsum 
peccatum  mox  descriptum,  quod  cum  primam  veluti  idoneitatem 
ad  poenitendum  in  homine  corrumpat,  nonnisi  ex  quasi  miraculo 
remittitur,  quatenus  nonnisi  ex  quasi  miraculo  contingit  ut  talem 
peccatorem  vere  poeniteat.  —  Porro  pro  huiusmodi  non  prohibet 
Ioannes  ut  oret  quis,  sed  solum  significat  difficultatem  exauditio- 
nis.  «  Non  prohibetur  quin  aliquis  pro  eo  oret;  sed  non  qui- 
«  cumque,  quia  non  quicumque  est  tanti  meriti  ut  orando  ei  gra- 
«  tiam  impetrare  possit,  quia  sanatio  talium  est  quasi  miraculosa. 
«  Sicut  si  diceretur:  pro  suscitatione  mortui  non  dico  ut  oret 
«  quis  pro  eo,  id  est  quicumque,  sed  aliquis  magni  meriti  apud 
«  Deum  »  (r). 

Tertius  denique  locus  ille  est  in  quo  Novatiani  suum  erro- 
rem  fundabant.  Impossibile  est,  inquit  Apostolus  ad  Heb.  VI,  4-6, 
eos  qui  semel  sunt  illwninati,  gustaverunt  etiam  donum  caeleste,  et 
participes  facti  sunt  Spiritus  Sancti...,  et  prolapsi  sunt,  rursus  re- 
novari  ad  poenitentiam ,  rursum  crucifigentes  sibimetipsis  Filium 
Dei,  et  ostentui  habentes.  —  Sed  dicendum  quod  auctoritas  ista  non 
est  ad  rem,  quia  ibi  non  agit  Apostolus  de  quacumque  remis- 
sione  peccati  per  poenitentiam,  sed  de  illa  renovatione  quam 
solus  baptismus  inducit,  et  per  quam  omnis  reatus  culpae  et 
poenae  absque  ulla  laboriosa  satisfactione  aufertur.  Unde  vigilanti 
verbo  usus  est;  non  enim  dixit  impossibile  esse  ut  qui  lapsi  sunt 
postquam  fuerunt  illuminati,  (id  est  baptizati),  de  peccato  suo 
poeniteant  et  consequantur  remissionem.  Sed  dixit  impossibile 
esse  eos  renovari,  hoc  est  rursus  baptizari,  et  de  novo  accipere 
veniam    illam  quae    baptismo  propria  est,    quando  scilicet    tanta 

'*]   S.  Thom.,  de  Malo,  q.  3,  a.    15  ad   3"in.   —  Cf.    etiam    Bellarmi- 
num  de   Poenit.  1.   2,  c.    16. 

facilitate    in    lavacro    aquae  vetus    homo    deponitur,    et    resurgit 
nova  creatura  in  qua  nihil  superest  damnationis,  seu  nihil  omni- 
no  reatus  praecedentis.  Cum  autem  ait,  rursum  crucifigentes  sibi 
metipsis  Filium  Dei,  alludit  ad  saeramentalem   baptismatis   signi- 
ticationem.  Baptismus    enim   repraesentat  passionem,  sepulturam, 
et  resurrectionem  Christi,  ut  cui  homo  configuratur,  dum  Christo 
commoritur,  consepelitur,  et  conresurgit  ad  vitam  novam,  veteri 
penitus  consumpta.  Quia  igitur  oportet  sacramentum  figurans  rei 
figuratae  respondere,  ad  baptismi  repetiti  veram    significationem 
necesse  esset  Christum  rursus  crucifigi,    ut  homo  iam  semel  sa- 
cramentaliter    concrucifixus  Christo,    iterum  atque  iterum  posset 
cum    veritate    sacramentaliter    commori    et    conresurgere.    Unde 
Chrysostomus,  Hom.  9  in  ep.  ad  Heb.,  num.  3:  «  Hoc   est  autem 
«  quod  dicit :  baptisma  est  crux;    crucifixus  enim  est  vetus  noster 
«  homo,    et  rursus,    consepulti   cum    eo  sumus   per  baptismum    in 
«  mortem.  Sicut  ergo  fieri  non  potest  ut  iterum  crucifigatur  Chri- 
«  stus,  sic  non  possumus  iterum  baptizari...  Quid  ergo  ?    inquit, 
«  non  est  poenitentia  ?  Est  poenitentia  quidem,    at  vero  non  est 
«  secundum  baptisma  ».  Quam  interpretationem  sequitur  S.  Tho- 
mas    1.    4    c.    Gent,    c.    71    dicens :    «    Ponebant    Novatiani    sui 
«  erroris  occasionem  ex  eo  quod  dicitur  :    Impossibile  est  eos  qui 
«  semel  illuminati  sunt...  rursus  renovari  ad  poenitentiam.  Sed  ex 
«  quo  sensu  hoc  Apostolus  dixerit,    apparet  ex  hoc  quod  sequi- 
«  tur  :  rursum  crucifigentes  sibimetipsis  Filium  Dei.  Ea  igitur  ra- 
«  tione  qui  prolapsi  sunt  post  gratiam  perceptam  renovari  rursus 
«  ad  poenitentiam   non  possunt,  quia    Filius  Dei    rursus    crucifi- 
«  gendus  non  est.  Denegatur  igitur  illa  renovatio  in  poenitentiam, 
«  per  quam    homo  simul    crucifigitur  Christo,    quod    quidem  est 
«  per  baptismum  ;  dicitur  enim,  quicumque  baptizati  sumus  in  Chri- 
«  sto  lesu,  in  morte  ipsius  baptizati  sumus.    Sicut  igitur  Christus 
«  non  est    iterum  crucifigendus,    ita  qui  peccat    post   baptismum 
«  non  est  rursus  baptizandus  ;    potest  tamen  rursus  converti  ad 
«  gratiam  per  poenitentiam.    Unde  et  Apostolus   non  dixit  quod 
«  impossibile    sit  eos  qui  semel    lapsi  sunt,    rursus  revocari  vel 
«  converti    ad  poenitentiam,    sed  quod  impossibile    sit  renovari, 

«  quod  baptismo  attribuere  solet,  ut  patet  Tit.  III-5  :  Secundum 
«  suam  misericordiam  salvos  nos  fecit,  per  lavacrum  regeneratio- 
«  nis  et  renovationis   Spiritus  Sancti  »  (r). 


§  2. 

(Art.    2.^ 

Cum  itaque  in  statu  viae  omnia  quotquot  dantur  et  dari  pos- 
sunt  mortalia  peccata  per  poenitentiam  emendabilia  sint,  quaeritur 
ulterius  an  sine  poenitentia  remitti  queant.  Et  sermo  est  de  abso- 
luta  necessitate  poenitentiae  pro  quacumque  hypothesi,  adeoque 
praesens  consideratio  non  respicit  nisi  poenitentiae  actum.  Dico 
autem  primarium  actum  eius  imperatum,  qui  detestatio  et  dolor 
de  peccato  commisso  dicitur.  Sacramentum  enim,  cum  sit  positi- 
vae  institutionis,  dici  nequit  absolute  necessarium  ;  imo  vero, 
etiam  in  sensu  composito  institutionis  Christi,  adhuc  per  votum 
suppleri  potest,    ut  supra  declaravimus. 

1  Alio  modo  hunc  locum  explicant  Cornelius  a  Lapide  et  multi  re- 
centiores.  Quasi  diceret  Apostolus  :  Impossibile  seu  niaxhne  difficite  est, 
ut  qui  post  baptismum  lapsi  sunt  in  graviora  crimina,  puta  apostasiae  et 
aliorum  huiusmodi,  poenitentiam  agant  et  obtineant  remissionem.  Volunt 
autem  Apostolum  reddere  rationem  huius  maximae  difficultatis  et  quasi 
moralis  impossibilitatis,  per  haec  verba,  rursum  crucijigentes  Filium  Dei, 
et  ostentui  habentes.  Nam,  aiunt,  Christus  pro  peccatis  nostris  mortuus 
est :  «  Quare,  nisi  mors  Christi  tam  efficax  fuisset  ut  ad  omnia  omnino 
«  peccata  post  quantavis  saecula  futura  et  iteranda  se  extendisset,  opor- 
«  teret  Christum  toties  mori  et  crucifigi,  quoties  peccant  homines,  sicut 
«  aaronica  sacrificia  et  victimae  toties  mactari  et  offerri  debebant,  quoties 
«  peccabant  ludaei  ».  Haec  Cornelius.  —  Sed  contra,  quia  si  eo  loco 
ageret  Apostolus  de  morali  impossibilitate  poenitentiae  pro  iis  qui  cumu- 
lati  Dei  beneficiis  in  peccatum  post  baptismum  lapsi  sunt,  quatenus  po- 
suerunt  quantum  in  ipsis  fuit)  novam  rationem  passionis  et  crucifixionis 
Christi :  statim  sequeretur,  omne  peccatum  mortale  post  baptisma  com- 
missum,  esse  difficillimae  et  moraliter  impossibilis  remissionis,  quod  absit ! 
Praeterea,  gratis  et  sine  fundamento  impossibilitas  dicitur  esse  magna 
difficultas  ;  nihil  enim  est  in  contextu  unde  suadeatur  emolliendam  esse 
vim  huius  vocis,  impossibile  est,  «Sunoitsm  •■v.o,  —  Qmnino  ergo  retinenda 
interpretatio  Chrysostomi. 

Porro  argumentum  ex  doctrina  Scripturarum  suppeditatur  a 
Tridentino,  Sess.  14,  cap.  1  :  «  Fuit  quidem  poenitentia  universis 
«  hominibus  qui  se  mortali  aliquo  peccato  inquinassent,  quovis 
«  tempore  ad  gratiam  et  iustitiam  assequendam  necessaria,  illis 
«  etiam  qui  baptismi  sacramento  ablui  petivissent,  ut  perversitate 
«  abiecta  et  emendata,  tantam  Dei  offensam  cum  peccati  odio  et 
«  pio  animi  dolore  detestarentur.  Unde  Propheta  ait :  Converti- 
«  mini  et  agite  poenitentiam  ab  omnibus  iniquitatibus  vestr  s,  et  non 
«  erit  vobis  in  ruinam  iniquitas  (r).  Dominus  etiam  dicit:  Nisi 
«  poenitentiam  egeritis,  omnes  similiter  peribitis  (2).  Et  princeps 
«  apostolorum  Petrus  pecccatoribus  baptismo  initiandis  poeniten- 
«  tiam  commendans,  dicebat :  Poenitentiam  agite,  et  baptizetur 
«  unusquisque  vestrum  »  (3). 

Suffragatur  etiam  naturalis  ratio,  sive  res  consideretur  ex 
parte  peccatoris  cui  necessario  manet  imputabile  peccatum  quam- 
diu  illud  non  retractavit ;  sive  consideretur  ex  parte  Dei  cuius 
remissio  intus  hominem  iustificat,  ac  per  hoc,  valde  differt  a 
dimissione  offensarum  apud  nos,  quae  non  habet  immutare  in- 
trinsecus  offensorem,  nec  tollere  interiorem  ordinis  iustitiae  per- 
versitatem.  Considera  ergo  differentiam  inter  condonationem  ho- 
minis  et  condonationem  Dei.  Debemus  nos  dimittere  debitoribus 
nostris  et  condonare  persecutoribus,  etiam  quando  in  mala  sua 
erga  nos  voluntate  perseverant,  quia  nostra  condonatio  ad  hoc 
reducitur,  11 1  non  cessemus  propter  offensam  diligere  inimicos 
qua  homines  sunt,  et  adhuc  beatitudinis  capaces.  In  quo  quidem 
vere  imitamur  Deum  qui  non  desistit  amare  peccatores,  elar- 
giendo  eis  bonum  naturae,  necnon  et  donum  gratiae  qua  possint 
resipiscere  et  ad  sui  ipsius  fruitionem  pervenire.  Et  ideo,  si  con- 
donatio  seu  remissio  Dei  nihil  aliud  importaret  praeter  id  quod 
importatur  in  condonatione  hominum,  vere  diceretur  Deus  con- 
donare,  perseverante  etiam  mala  peccatoris  voluntate.  Non  ergo 
obiiciendum,  sicut  quidam  atrociter  blasphemant,  Deum  nobis 
imposuisse  legem  magnanimitatis  erga  inimicos,  quam  ipse  erga 

1    Ezech.  XVI II-30. 
;2)   Luc.  XIII-3. 
Act.    II-38. 


76  QUAEST.     LXXXVI. 

suos  non  servat.  Manet  enim  verbum  Christi  dicentis :  Diligite 
inimicos  vestros,  benefacite  his  qui  oderunt  vos...  ut  sitis  filii  Patris 
vestri  qui  in  caelis  estf  qui  solem  suum  oriri  facit  super  bonos  et 
malos,  et  pluit  super  iustos  et  iniustos ;  nam  quidquid  est  in  con- 
donatione  nostra,  manente  offensa  inimici,  eminenter  continetur 
in  modo  quo  Deus  erga  peccatores  agit,  quamdiu  sunt  et  manent 
tales.  Sed  differentia  est,  quia  illud  idem  in  quo  materialiter 
sumpto  salvatur  ratio  condonationis  humanae,  non  est  id  in  quo 
salvari  potest  ratio  condonationis  et  remissionis  divinae.  Haec 
enim  operatur  interiorem  bonitatem  in  peccatore,  et  ex  impio 
facit  iustum ;  quod  quidem  absque  aliqua  praecedentis  errati 
retractatione  esse  omnino  nequit,  quia  cuius  voluntas  habitu  adhuc 
peccato  alligatur,  talis  necessario  malus  denominatur  et  est. 

Hactenus  de  poenitentiae  effectu  quoad  generalissimam 
sui  extensionem.  Ast  nondum  satis.  Videndum  enim  nunc  est 
utrum  poenitentia,  sicut  valet  ad  destruendum  omne  peccatum, 
ita  vim  habeat  ad  peccatum  totaliter  destruendum,  videlicet  tam 
quoad  eius  formale,  quam  quoad  materiale  et  respondentem 
poenae  reatum.  Porro  huic  quaestioni  certo  certius  responden- 
dum  est  affirmative,  iuxta  ea  quae  superius  iam  praemissa  sunt 
de  virtute  poenitentiae,  et  infra  etiam  dicentur  de  satisfactione 
sacramentali.  Unde  solum  dubitatur  de  modo  quo  mteger  culpae 
et  poenae  reatus  destruitur  :  an  necessario  indivisibiliter  et  per 
modum  unius,  sicut  fit  in  baptismo,  an  vero  ita  ut  remanere 
adhuc  possit  obligatio  ad  poenam  temporalem  postquam  ablatus 
est  reatus  aversionis,  peracta  iustificatione.  —  Ad  huius  igitur 
dubii  elucidationem  ponitur  sequens  propositio. 

THESIS  VIII. 
(Art.    4). 

Saluberrima  divinae  iustitiae  dispositione  provisum  est 
ut  iustificatio  quam  causat  poenitentia  post  baptismum, 
non  esset  ipso  facto  coniuncta  cum  ablatione  totius  reatus 
poenae  debitae  pro  materiali  culpae,  sed  ut  poena  ista 
operibus  satisfactoriis  aliisve  mediis,  vel  ex  toto  vel  ex 
parte  redimi  posset  in  praesenti  vita,  alias  in  igne  purga- 
torio  post  mortem  luenda. 


§  i- 


Primum  omnium  observa  sensum  assertionis  esse,  quod  in 
poenitentia  remissio  reatus  aversionis  non  pendet,  formaliler  lo- 
quendo,  ab  eadem  causa  a  qua  pendet  totalis  vel  partialis  re- 
missio  reatus  conversionis,  quamvis  propria  utriusque  remissionis 
principia  possint  esse  simul,  et  quandoque  ita  coniungantur  ut 
in  eodem  reali  instanti  obtineat  homo  plenam  et  consummatam 
veniam.  —  Et  re  quidem  vera,  absolutio  sacramentalis  causat 
remissionem  culpae  in  quantum  facit  ius  quo  debitum  est  ut  in- 
terior  peccatoris  poenitentia  ei  valeat,  ultra  et  praeter  omne  me- 
ritum  ex  opere  operantis,  ad  offensae  condonationem.  Efficit  vero 
abolitionem  reatus  poenae  (r),  in  quantum  ad  hunc  ipsum  effe- 
ctum  elevat  impositam  a  sacerdote  satisfactionem.  Porro  possi- 
bile  sane  est  ut  iniungatur  satisfactio  proportionata,  quae  etiam 
a  poenitente  ante  absolutionem  rite  adimpleatur ;  quo  in  casu 
absolutio  superveniens  obtineret  simul  plenae  perfectaeque  remis- 
sionis  effectum.  —  Simili  quoque  modo  actus  contritionis  destruit 
offensam  et  aeternae  poenae  reatum  in  quantum  est  «  sufficiens 
«  imperfecte,  scilicet  secundum  acceptionem  eius  qui  est  ea  con- 

(')   Per  reatum  poenae,  nisi  aliter  notetur,  intelligi  nunc  debet  reatus 
respondens  culpae  quoad  sui  materiale. 

«  tentus  »  (x) ;  destruit  autem  reatum  poenae  terhporalis,  in 
quantum  de  condigno  recompensat.  Atqui  nihil  prohibet  quomi- 
nus  ex  divina  gratia  movente  sit  tantus  et  tam  perfectus  dolor 
de  peccato,  qui  simul  et  semel  ad  reatum  de  integro  extinguen- 
dum  plane  sufficiat.  Imo  si  loquamur  de  iustificatione  hominis 
ex  opere  operantis,  fieri  non  potest  ut  sit  unquam  culpae  remissio, 
quin  eodem  tempore  pro  aliqua  saltem  parte  habeatur  remissio 
reatus  poenae  temporalis;  nam  nullus  est  perfectae  contritionis 
actus  qui  in  aliquo  gradu  non  sit  de  condigno  satisfactorius,  ut 
infra  suo  loco  dicetur.  —  Hinc  iterum,  nihil  aliud  nunc  asseritur 
nisi  quod  remissio  culpae,  prout  effectus  est  poenitentiae,  non 
coniungitur  ipso  facto  cum  remissione,  praesertim  integra,  reatus 
supradicti:  quo  fit  ut  plerumque,  ablata  culpa,  reatus  iste,  sin  minus 
ex  toto,  at  saitem  ex  parte  remaneat.  Caeterum  rationes  intrin- 
secas  et  ex  natura  rei  in  tractatu  de  peccatis  iam  declaravimus  (2). 
Non  ergo  amplius  superest  tractanda  quaestio  quomodo  sit  vel 
esse  possit,  sed  demonstratio  unice  versari  debet  circa  factum, 
adeoque  ex  positivis  fontibus  revelationis  est  derivanda. 

In  primis,  argumentum  sumi  debet  ex  differentia  quam  po- 
nit  doctrina  fidei  inter  renovationem  hominis  in  baptismo,  et 
rehabilitationem  eius  per  poenitentiam  post  baptismum.  Quam 
differentiam  attestatur  Apostolus,  Heb.  VI,  ubi  supra,  eamdemque 
luculenter  ostendit  antiqua  fides  et  praxis  Ecclesiae  quae  nun- 
quam  egressis  e  fonte  baptismatis  iniunxit  opera  satisfactoria, 
semper  autem  imposuit  poenitentibu*  ■  idque,  ut  notat  Tridenti- 
num,  Sess.  6,  cap.  14,  non  pro  poena  aeterna  quae  vel  sacra- 
mento  vel  sacramenti  voto  una  cum  culpa  remittitur,  sed  pro 
poena  temporali  quae  non  tota  semper,  ut  in  baptismo  fit,  dimit- 
titur  illis  qui  gratiae  Dei  ingrati  Spiritum  Sanctum  contristave- 
runt,  et  templum  Dei  violare  non  sunt  veriti.  Sane  vero,  ut  docet 
idem  Concilium,  Sess.  14,  c.  8,  «  divinae  iustitiae  ratio  exigere 
«  videtur  ut  aliter  in  gratiam  recipiantur  qui  ante  baptismum  per 
«  ignorantiam  deliquerint,  aliter  vero,  qui  semel  a  peccati  et  dae- 

(z)  S.  Thom.  3,  q.   1,  a.   2,  ad  2um. 

De  natura  et  ratione  peccati  personalis,  Thes.  7  in  coroll. 

«  monis  servitute  liberati,  scienter  templum  Dei  violare  et  Spiri- 
«  tum  Sanctum  contristare  non  formidaverint.  Et  divinam  cle- 
«  mentiam  decet  ne  ita  nobis  absque  ulla  satisfactione  peccata 
«  dimittantur,  ut  occasione  accepta,  peccata  leviora  putantes,  ve- 
«  lut  iniurii  et  contumeliosi  Spiritui  Sancto  in  graviora  labamur, 
«  thesaurizantes  nobis  iram  in  die  irae  ». 

Aliud  quoque  argumentum  sumitur  ex  dogmate  de  purga- 
torio.  Nam  purgaiorium  esse  certa  flde  novimus,  ad  purganda 
peccata,  ut  ipsum  nomen  indicat,  constitutum.  Nunc  autem,  si  ibi 
peccata  purgantur  iam  remissa  quoad  culpam,  eo  ipso  ostenditur 
falsum  esse  quod  totus  poenae  reatus  simul  cum  formali  culpae 
per  poenitentiam  semper  destruatur.  Atqui  constat  expiari  in  pur- 
gatorio  peccata  quoad  culpam  iam  remissa,  puta  peccata  mortalia. 
Legitur  enim,  2  Machab.  XII,  39-46 :  «  Sequenti  die  venit  cum 
«  suis  Iudas,  ut  corpora  prostratorum  toileret,  et  cum  parentibus 
«  poneret  in  sepulcris  paternis.  Invenerunt  autem  sub  tunicis 
«  interfectorum  de  donariis  idolorum  quae  apud  Iamniam  fue- 
«  runt,  a  quibus  lex  prohibet  Iudaeos  (z) ;  omnibus  ergo  mani- 
«  festum  factum  est,  ob  hanc  causam  eos  corruisse.  Omnes  itaque 
«  benedixerunt  iustum  iudicium  Domini,  qui  occulta  fecerat  ma- 
«  nifesta,  atque  ita  ad  preces  conversi  rogaverunt  ut  id  quod 
«  factum  erat  delictum  oblivioni  traderetur.  At  vero  fortissimus 
«  Iudas  hortabatur  populum  conservare  se  sine  peccato,  sub 
«  oculis  videntes  quae  facta  sunt  ^>ro  peccatis  eorum  qui  pro- 
«  strati  sunt.  Et  facta  collatione,  duodecim  millia  drachmas  ar- 
«  genti  misit  Ierosolymam  offerri  pro  peccatis  mortuorum  sacri- 
«  ficium,  bene  et  religiose  de  resurrectione  cogitans...,  et  quia 
«  considerabat  quod  hi  qui  cum  pietate  dormitionem  acceperant, 
«  optimam  haberent  repositam  gratiam.  Sancta  ergo  et  salubris 
«  est  cogitatio  pro  defunctis  exorare,  ut  a  peccatis  solvantur  ». 
Quo  in  loco  sermo  est  de  mortali  peccato,  ab  iis  qui  cum  pictate 

('  Lex  continetur  in  Deuteronomio.  VII,  25-26:  «c  Scnlptilia  eornin 
«  igne  combures....,  nec  inferes  quippiam  ex  idolo  in  domum  tuam,  ne 
«  fias  anathema,  sicut  et  illud  est.  Quasi  spurcitiem  detestaberis,  et  ve- 
«  lut  inquinamentum  ac  sordes  abominationi  habebis,  qui.i  anathema  est  ». 
Quae  omnia  procul  dubio  grave  praeceptum  sonant. 

dormitionem  acceperant  retractato,  et  consequenter,  per  poeniten- 
tiae  virtutem  iam  dimisso ;  pro  quo  tamen  offeruntur  suffragia, 
ut  defuncti  qui  illud  commiserant,  a  poenis  liberentur.  Itaque, 
cum  factum  et  fidem  Iudae  Machabaei  Scriptura  approbet,  con- 
cludendum  est  veram  esse  illam  fidem  qua  creduntur  mortalia 
remissa,  adhuc  in  purgatorio  expiari,  adeoque  falsum  omnino  esse, 
et  a  verbo  Dei  alienum,  culpam  a  Domino  nunquam  remitti  quin 
universa  etiam  poena  condonetur.  —  Et  confirmatur  primo  ex 
sensu  totius  Ecclesiae  in  precibus  liturgiae,  quandoquidem  pro 
delictis  et  peccatis  defunctorum,  pro  omnibus  quae  per  fragilitatem 
carnis  humana  conversatione  commiserunt,  pro  cunctorum  remis- 
sione  peccatorum  offert  Deo  preces  et  hostias.  Huiusmodi  autem 
locutiones  nonnisi  absurde  ad  sola  venialia  restringerentur ;  imo 
vero  mortalia  potissimum  attendunt,  quae  nisi  fuissent  remissa 
in  via,  et  adhuc  post  mortem  quoad  temporalis  poenae  reatum 
subsisterent,  minime  possent  esse  materia  circa  quam  versantur 
nostra  suffragia.  —  Confirmatur  secundo  ex  diserta  doctrina 
Patrum,  puta  cum  exponentes  poenitentiales  Psalmos,  aperte  do- 
cent  mortalia  puniri  poena  tum  inferni  tum  pugatorii :  inferni 
quidem  si  hominem  non  poenituerit,  purgatorii  vero  si  ipsum 
poenituerit,  sed  non  ad  plenum  :  «  Cum  electorum  corda,  inquit 
«  Gregorius  Magnus  (*),  dignanter  visitat  Spiritus  Sanctus,  ab 
«  omni  peccatorum  immunditia  potenter  purgat,  quia  ut  se  menti 
«  infuderit,  eam  protinus  in  peccatorum  et  vitiorum  odia  et  in 
«  virtutum  amorem  ineffabiliter  excitat....  Quia  ergo  peccator 
«  nulla  hora  convertitur,  nisi  qua  a  Sancto  Spiritu  illustratur, 
«  quid  restat,  nisi  quia  sicut  peccati  mortem  exsecrando  deserit, 
«  ita  vita  iustitiae  ad  quam  se  convertit  vivat.  Qui  statim  post 
«  mortem  in  vita  recipitur,  si  tantum  amoris  ignem  recipit  in 
«  conversione,  qui  consumere  in  anima  possit  omnem  congestam 
«  peccati  rubiginem.  Unde  et  de  peccatrice  muliere  dicitur  :  Re- 
«  mittuntur  ei  peccata  multa  quoniam  dilexit  multum.  Hinc  ab  ea- 
«  dem  Veritate  in  cruce  pendente  dicitur  :  Amen  dico  tibi,  hodie 
«  mecum  eris  in  paradiso.  In  vitae  igitur  exitu  hi  solummodo  sa- 

(x)  Greg.   Magn.,  1.   2  in   i   Reg.,  c.  3,  n.  26. 

«  lubriter  resipiscunt,  qui  et  per  internam  visitationem  perfecte 
«  bona  diligunt,  et  mala  oderunt  quae  amaverant.  Qui  tamen  si 
«  sufficienter  pro  admissis  iniquitatibus  dolere  non  possunt,  nihi- 
«  lominus  et  isti  in  hora  qua  convertuntur,  vivunt.  Nam  qui 
«  perfectionem  bonae  voluntatis  habuerunt  in  confessione  peccati, 
«  post  mortem  purgatoria  poena  peccati  ad  vitam  transeunt,  si 
«  ad  delenda  peccata  sufficientem  vim  amoris  nequaquam  habue- 
«  runt.  Unde  et  Paulus  dicit :  Sic  salvi fient,  quasi per  ignem.  Sed 
«  peccator  qui  ibi  salvari  per  ignem  meruit,  hic  per  afflictionem 
«  carnis  adimpleat  hoc  quod  sibi  de  vi  amoris  deesse  cognoscit  ». 
Tertium  tandem  argumentum  est,  quo  utitur  S.  Thomas  in 
praesenti.  Perspicua  enim  et  illustria  in  sacris  litteris  exempla 
reperiuntur,  quibus  edocemur  adhuc  puniri  a  Deo  peccatum  post- 
quam  dimissum  est  quoad  culpae  reatum.  Nam  postquam  David 
dixisset  2  Reg,  XII :  Peccavi  Domino,  et  respondisset  Nathan 
propheta:  Dominus  quoque  transtulit  peccatum  tuum,  adhuc  de  pu- 
nitione  quae  ventura  erat  et  reipsa  evenit,  certior  factus  est.  Et 
similiter  non  est  existimandum,  Moysen  et  Aaron  qui  in  poenam 
diffidentiae  admissae  ad  aquas  contradictionis  privati  sunt  ingressu 
terrae  promissae,  non  esse  consecutos  veniam  offensae  priusquam 
morerentur.  Quae  omnia  exempla,  etsi  poenam  futurae  vitae  non 
respiciant,  tamen  omnino  evertunt  fundamentum  haereticorum  as- 
serentium  iustos  nunquam  affligi  in  vindictam  scelerum  praeteri- 
torum,  quasi  impossibile  esset  ut  unquam  remaneat  reatus  aliquis 
post  iustificationem.  lnsuper  poenam  futurae  vitae  mediate  saltem 
demonstrant,  quia  si  peccatum  praeteritum  adhuc  manet  in  iusti- 
ficato  secundum  quemdam  poenae  reatum,  quidquid  in  praesenti 
non  solvitur,  solvi  necesse  est  in  futuro.  —  Recte  ergo  Triden- 
tinum,  Sess.  VI,  can.  30:  «  Si  quis  post  acceptam  iustificationis 
«  gratiam,  cuilibet  peccatori  poenitenti  ita  culpam  remitti  et  rea- 
«  tum  aeternae  poenae  deleri  dixerit,  ut  nullus  remaneat  reatus 
«  poenae  temporalis  exsolvendae,  vel  in  hoc  saeculo,  vel  in  futuro 
«  in  Purgatorio,  antequam  ad  regna  caelorum  aditus  patere  pos- 
«  sit,  anathema  sit  ».  Et  rursus,  Sess.  XIV,  can.  12:  «  Si  quis 
«  dixerit  totam  poenam  simul  cum  culpa  remitti  semper  a  Deo.., 
«  anathema    sit  ». 

De  Ecclesiae  Sacramentis.  -Tom.  II.  o 

Nunc  autem  observa  quomodo  dixerit  Concilium,  poenae 
temporalis  exsolvendae  vel  in  hoc  saeculo  vel  in  futuro,  ubi  sine  dubio 
alludit  ad  possibilitatem  expiandi  manentem  reatum  per  satisfacto- 
ria  opera  in  praesenti  vita.  Et  re  quidem  vera,  si  opera  iustorum 
qua  bona  et  laudabilia,  condignum  valorem  habent  ad  mercedem 
gloriae,  ergo  multo  magis,  qua  poenalia  et  afflictiva  habebunt  de 
se  valorem  sufficientem  ad  condigne  expiandum  poenam  tempo- 
ralem.  Aliunde  vero  de  divina  acceptatione  dubitare  fas  non  est, 
cum  Scripturae  nos  passim  provocent  ad  redimenda  peccata  per 
eleemosynas  et  alios  dignos  fructus  poenitentiae.  Praeterea,  si  de- 
functorum  poena  a  vivis  expiari  potest,  uti  nunc  suppono  ex  per- 
petua  fide  et  praxi  Ecclesiae,  quanto  magis  unusquisque  dum  est 
in  via  et  praeparatione  ad  gloriam,  suam  propriam  poenam  redi- 
mere  poterit,  ut  nihil  eum  a  gloriae  introitu  retardet  (*). 


§2- 

Hic  igitur  ordo  est  a  Deo  institutus,  in  quo  vere  misericor- 
dia  et  veritas  obviaverunt  sibi,  iustitia  et  bonitas  osculatae  sunt. 
Et  primo  quidem  ad  bonitatem  simul  et  iustitiam  Dei  pertinebat 
ut  nec  restaurationem  amicitiae  a  quaaeterna  hominis  salus  pen- 
det,  nimis  arduam  redderet,  nec  propter  facilitatem  omnimodae 
veniae  toties  quoties  gratis  consequendae  praeberet  hominibus 
occasionem  peccandi  liberius.  Medium  autem  iustae  discretionis 
inventum  est,  dum  restaurata  amicitia  per  interiorem  poeniten- 
tiam  cum  sacramento  in  re  vel  in  voto,  non  ideo  gratis  aufertur 
reatus  poenae  sensus  respondens  indebitae  fruitioni  creaturae. 
Quapropter,  cum  austeri  rationalistae  antiquorum  pharisaeorum 
vestigia  sectantes,  calumniantur  catholicam  fidem  quasi  effrenatae 
morum  corruptelae  ianuam  aperiret,  propter  veniam  peccatorum 
homini  sese  intus  ad  Deum  convertenti  semper  et  ubique  pro- 
missam:  praeter  alia  quae  eis  utiliter  consideranda  proponentur, 

'  De  aliis  modis  redimendi  poenas,  vel  ex  opere  operato,  vel  per 
indulgentias,  dicetur  infra. 


DE    EFF.    POEN.    QUOAD    REMISSIONEM    MORTALIUM  83 

dandum  etiam  est  consilium  ut  doctrinam  quam  impugnant  me- 
lius  assequantur,  et  legant  Tridentinum  locis  supra  citatis,  Sess.  6, 
cap.  14,  et  Sess.  14  cap.  3. 

Nec  minus  elucet  Dei  sanctitas  et  clementia  in  facultate  data 
redimendi  residuam  purgatorii  poenam  per  opera  pia  praesentis 
vitae.  Elucet  sanctitas,  quia  sic  promovetur  efficaciter  ordo  mo- 
ralis  et  praecavetur  iterata  deordinatio.  Cum  enim  satisfactiones 
praesentis  vitae  sint  voluntaria  sui  ipsius  punitio  ad  compensan- 
dam  libidinem  illam  voluntatis  in  qua  totius  peccati  incentivum 
reponitur,  necessario  mortificant  atque  opprimunt  peccati  princi- 
pia,  ita  scilicet  ut  non  solum  vindicta  pro  praeterito,  sed  simul 
praeservatio  et  medicina  exsistant  pro  futuro.  Elucet  pariter  et 
clementia,  tum  quia  satisfactiones  praesentes  sunt  multo  leviores, 
tum  quia  dum  homo  iustus  satisfacit,  simul  meretur  in  ordine  ad 
vitam  aeternam.  E  contra,  poenae  futurae  sunt  omnino  steriles  ad 
coronam,  et  duntaxat  ad  exstinctionem   reatus   ordinatae. 

Non  ergo  audiendi  sunt  Protestantes,  cum  nobis  opponunt 
illud  Ezech.  XXXIII,  11-12:  Nolo  mortem  impii,  sed  ut  convertatur 
impius  a  via  sua  et  vivat....  Impietas  impii  non  nocebit  ei  in  qua- 
cumque  die  conversus  fuerit  ab  impietate  sua.  Vere  enim  ablata 
poena  et  reddita  gratia,  impietas  praeterita  per  se  non  nocet  pec- 
catori.  Habet  enim  unde  provocetur  ad  opera  satisfactoria,  quae 
cum  sint  simul  meritoria,  augebunt  coronam,  et  cum  sint  concu- 
piscentiae  pravorumque  habituum  repressiva,  praebebunt  in  vir- 
tute  profectum. 

Quod  autem  attinet  ad  superabundantem  satisfactionem  Chri- 
sti  quam  haeretici  dicunt  excludere  satisfactiones  nostras,  iam  alias 
responsum  est  (r).  Passio  enim  Christi  praecessit  in  ratione  cau- 
sae  universalis  quae  indiget  singulis  adhiberi ;  adhibetur  autem 
tum  ex  opere  operato  per  sacramenta,  tum  etiam  per  influxum 
eorum  ex  quibus  homo  operans,  cooperante  gratia,  ipsemet 
mereatur  vel  satisfaciat.  Ergo  solum  sequitur  non  relinqui  locum 
condignae  hominis  satisfactioni  quae  sit  independens  a  satisfactione 
Christi ;  at  non  sequitur  excludi  satisfactionem    quae   tota  quanta 

!l)  Cf.  de  Verbo  incarnato,  Thes.  51. 

est,  eidem  innitatur  (x).  Sed  et  principium  quo  universaliter  sta- 
tuitur  passionem  dominicam  sufficere  etiam  in  ratione  causae  pro- 
ximae  citra  omne  medium  applicationis  ad  singulos,  sola  fide 
excepta,  est  principium  sus  deque  evertens  totum  ordinem  mo- 
ralem,  effrenstaeque  libidini  latissimam  ianuam  aperiens.  Unde 
religio  protestantica  vel  ex  hoc  solo  capite  impia  esse  convin- 
citur  (2). 

Observa  denique,  maiorem  vim  requiri  ad  reparandum  quam 
ad  destruendum.  Non  ergo  tenet  haec  consequentia:  si  in  ordine 
ruinae  homo  simul  incurrit  culpam  et  poenae  reatum,  ergo  ut 
donum  Christi  ostenderetur  efficacius  quam  peccatum,  oporteret 
peccatum  semper  reparari  simul  quoad  utrumque  praedictorum. 
lmo  vero  in  ordine  illo  qui  de  facto  viget,  maxime  commendatur 
vis  gratiae  Christi,  per  quam  gratuito  offensa  condonatur,  et  post 
condonationem  offensae  homo  iam  iustificatus  condigne  satisfa- 
ciendi  capax  efficitur.  Maioris  enim  efficaciae  causa  esse  perhi- 
betur,  quae  non  solum  per  seipsam  facit  bonitatem  in  rebus,  ve- 
rum  etiam  ipsas  res  efficit  operatrices  boni.  Haec  est  substantia 
responsionis  S.  Thomae  in  praesenti  ad  2um;  in  qua  nihil  amplius 
notandum  superesset,  nisi  de  gratia  operante  et  cooperante  quae- 
dam  diceret  non  adeo  obvia.  Sed  haec  opportuniorem  explicatio- 
nem  habebunt  paulo  inferius  in  conclusione  quaestionis. 

(*.  Cf.  Trident.,  Sess.  XIV,  cap.  8. —  Dicuntur  autem  satisfactiones 
nostrae  niti  satisfactionibns  Christi,  quatenus  ex  meritis  Christi  princi- 
pium  condigne  satisfaciendi,  (id  est  gratia  habitualis),  nobis  confertur; 
tum  quatenus  ex  iisdem  meritis  est,  quod  Deus  opera  nostra  acceptet 
ad  extinctionem   reatus. 

(2)  Ex  hoc  principio  usque  hodie  perseveravit  apud  Protestantes 
usus  vere  singularis  epulandi  solito  splendidius  in  die  sancto  Parasceves, 
quia  hac  die  Christus  omnia  persolvit  et  nos  in  libertatem  restituit;  in 
quo  usu  totus  Protestantismus  recapitulatur.  Sed  forsitan  alio  modo  in- 
telligendum  est  illud  i  Petr.  IV-13:  Communicantes  Christi  passionibus 
gaudete,  ut  et  in  revelatione  gloriae  eius  gaudeatis  exsultantes. 

SCHOLION 

De  praecepto  poenitentiae. 

Ex  dictis  sequitur  non  dari  ex  solo  iure  naturali  speciale  prae- 
ceptum  poenitentiae  quantum  ad  extinctionem  reatus  poenae  tempo- 
ralis.  Reatus  enim  iste  est  auferibilis  in  futura  vita,  et  homo  nunc 
omittens  solutionem,  per  se  loquendo  non  peccat.  Non  enim  facit 
contra  iustitiam  divinam,  cuius  ordini  sese  non  subtrahit,  nec  contra 
charitatem  erga  semetipsum,  cum  de  sola  transitoria  poena  pur- 
gatorii  agatur.  Quia  tamen  ad  poenitentiam  pertinet  non  solum 
destruere  peccatum  iam  commissum,  verum  etiam  praecavere  fu- 
turum,  lex  naturalis  praecipit  opera  poenalia  et  afflictiva  pro  quanto 
unicuique  necessaria  esse  possunt  ad  reprimendam  concupiscen- 
tiam,  ne  pertrahat  in  mortale  (x). 

De  poenitentia  vero  quoad  primarium  munus  destruendi  of- 
fensam  et  procurandi  reconciliationem  cum  Deo,  tam  evidens  est 
dari  praeceptum  legis  naturalis,  ut  ad  demonstrationem  devenire 
nequaquam  oporteat.  Observandum  autem  praeceptum  hoc  esse 
affirmativum,  adeoque  non  obligans  semper  et  pro  semper,  sed 
quandoque  tantum,  vel  per  se,  vel  per  accidens.  Per  accidens  qui- 
dem,  puta  ratione  cuiuslibet  actionis  occurrentis  quae  cum  con- 
scientia  peccati  licite  poni  nequit.  Item  ratione  alicuius  praecepti 
in  quo  poenitentia  virtualiter  continetur:  cogita  primum  decalogi 
praeceptum  quo  unusquisque  tenetur  identidem  convertere  se  ad 
Deum  per  actum  perfectae  charitatis;  huiusmodi  enim  actus  ne- 
cessario  importat,  implicite  saltem,  omnium  offensarum  detesta- 
tionem  et  efficacem  retractationem.  Obligat  etiam  per  se,  idque 
non  solum  in  articulo  vel  periculo  mortis,  verum  etiam  ante  ela- 
psum  notabile  tempus  post  mortalem  culpam.  Et  licet  per  solam 

confessionem  annuam  satisfiat  praecepto  positivo  poenitentiae  sa- 

f 

'     llaec  de  solo  praecepto  naturali  dicta  sunt,  quia  ad  exstinctionem 

reatus  possunt  iniungi  a  legitimo  iudice  opera  satisfactoria,  ut  fit  in  tri- 
bunali  poenitentiae.  et  tunc  vera  sequitur  obligatio,  ut  constat. 

cramentalis,  non  tamen  eo  ipso  satisfit  naturali  praecepto  poeni- 
tentiae  reconciliativae,  ad  quam  etiam  nunc,  sacramentum  in  re 
non  est  necessarium.  Et  ratio  est  quia  naturali  lege  tenetur  homo 
procurare  ea  sine  quibus  non  potest  nova  mortalia  peccata  evitare. 
Atqui  nisi  per  poenitentiam  peccator  ad  gratiam  reparetur,  non 
potest  vitare  per  longum  tempus  omnia  mortalia,  sicut  iustus  a 
perfectione  status  innocentiae  elongatus  vitare  nequit  omnia  ve- 
nialia.  «  Antequam  hominis  ratio,  inquit  Angelicus,  1-2,  Q.  109, 
«  a.  8,  reparetur  per  gratiam  iustificantem  (id  est  sanctificantem), 
«  potest  singula  peccata  mortalia  vitare,  et  secundum  aliquod  tem- 
«  pus,  quia  non  est  necesse  quod  continuo  peccet  in  actu.  Sed 
«  quod  diu  maneat  absque  peccato  mortali,  esse  non  potest.  Unde 
«  et  Gregorius  dicit  1.  25  Moralium  c.  9,  quod  peccatum  quod  mox 
«  per  poenitentiam  non  deletur,  suo  pondere  ad  aliud  trahit  ». 

Sane  vero,  veritatem  hanc  Scriptura  vehementer  insinuat  in 
eo  loco  epistolae  ad  Romanos,  VII-24,  qui  communiter  affertur 
pro  impossibilitate  implendi  legem  sine  gratia.  Conclusio  enim 
apostoli  est:  Quis  me  liberabit  a  corpore  mortis  huius? gratia  Dei 
per  I.  C.  D.  N  Et  statim  declarans  quaenam  sit  ista  gratia  qua 
a  necessitate  serviendi  peccato  liberamur:  Nihil  ergo,  inquit,  dam- 
nationis  est  iis  qui  sunt  in  Christo  lesu,  qui  non  secundum  carnem 
ambulant.  Lex  enim  spiritus  vitae  in  Christo  lesu  liberavit  me  a  lege 
peccati  et  mortis,  (VIII-i,  seq.).  Ergo  gratia  qua  liberamur  a  lege 
peccati,  est  gratia-  propria  eorum  qui  sunt  in  Christo  Iesu;  sed 
in  Christo  Iesu  illi  soli  et  dicuntur  et  sunt,  qui  sanctificante  gratia 
ornantur.  Praeterea,  est  gratia  quae  rationem  habet  spiritus  vitae, 
1.  e.  spiritus  vivifici,  et  legi  membrorum  seu  concupiscentiae  oppo- 
nitur;  sed  eiusmodi  gratia  nonnisi  ea  est,  quae  habitualem  et  in- 
trinsecus  inhaerentem  inclinationem  confert.  Denique,  conclusio 
confirmatur  ex  consequentibus:  Si  quis,  inquit  v.  9,  spiritum  Chri- 
sti  non  habet,  hic  non  est  eius,  et  tunc  de  eo  verificatur  quod  di- 
citur  v.  58:  Qui  secundum  carnem  sunt,  quae  carnis  sunt  sapiunt... 
Sapientia  carnis  inimica  est  Deo...  Qui  autem  in  carne  sunt,  Deo 
placere  non  possunl  Proinde  liberatio  a  servitute  peccati  hanc  ha- 
bet  conditionem:  quamdiu  quis  steterit  in  gratia,  i.  e.,  quamdiu 
spiritus  Dei  in  eo  habitaverit.  Sed  qui  per  peccatum  mortale  gra- 

tiam  amittit,  iam  non  habet  spiritum  Dei.  Reincidit  ergo  in  servi- 
tutem  peccati,  id  est,  in  eam  conditionem  in  qua,  etsi  cognoscat 
homo  quid  honestum  sit,  tamen  de  facto  illud  ut  plurimum  non 
amplectitur,  et  peccato  misere  servit.  Unde  Chrysostomus  hunc  lo- 
cum  epistolae  ad  Romanos,  Hom.  13,  n.  5,  exponens  ait:  «  Ne 
«  audiens  quod  te  Christus  liberaverit  a  bello  peccati,  et  quod 
«  iustificatio  legis  perfecta  sit  in  te,  peccato  in  carne  damnato, 
«  totum  apparatum  deiiceres,  ideo  postquam  dixerat:  Nihil  ergo 
«  damnationis  est,  adiecit :  iis  qui  non  secundum  carnem  ambulant... 
«  Omnia  quae  ab  illo  erant,  perfecta  sunt.  Neque  enim  peccatum 
«  contra  legem  mentis  nostrae,  neque  captivam  illam  ut  ante  effi- 
«  cit,  sed  omnia  quae  penes  ipsum  erant  cessavere  solutaque  sunt, 
«  passionesque  repressae  sunt,  metuentes  ac  trementes  Spiritus 
«  gratiam.  Si  vero  tu  lumen  exstinguas,  et  aurigam  deiicias,  gu- 
«  bernatoremque  expellas,  tibi  postea  tempestatem  imputa...  Viden 
«  quot  mala  sint  ex  eo  quod  Spiritus  non  habeatur:  inimicitia  in 
«  Deum,  non  posse  illius  legibus  placere,  etc.  ».  Haec  Chrysosto- 
mus,  cui  consonant  Concilium  Milevitanum,  can.  5,  Arausicanum 
can.  13,  Coelestinus  I  in  epist.  ad  Gallos,  c.  4.  Ubi  clare  apparet, 
liberum  arbitrium  nequaquam  sanari  ab  ea  debilitate  quam  ex  pec- 
cato  originali  incurrit,  et  ex  qua  impar  est  ad  totius  legis  obser- 
vantiam,  absque  gratia  novae  regenerationis,  absque  gratia  bapti- 
smi,  uno  verbo,  absque  gratia  iustificationis.  Si  quis  igitur  gratia 
sanctificante  destituitur,  ille  non  valet  vitare  per  diuturnum  tem- 
pus  ulteriora  peccata  mortalia,  sed  ei  opus  est  ut  obsequens  di- 
vinae  vocationi,  e  statu  peccati  cito  per  poenitentiam  reparetur. 
Sed  iam  accedit  ratio  intrinseca  maxime  attendenda.  Nam  homo 
gratia  sanctificante  privatus,  eo  ipso  destituitur  bona  habituali  di- 
spositione  ad  finem  salutis  aeternae,  idque  quoad  ipsam  mentem 
seu  superiorem  animae  partem.  Atqui,  ad  posse  diu  operari  se- 
cundum  convenientiam  eiusmodi  finis,  qui  profecto  arduus  est,  et 
omnis  generis  obstaculis  in  nobis  praepeditus,  prima  conditio  est, 
ut  quis  bene  afficiatur  ad  finem  illum,  sitque  firmatus  in  disposi- 
tione  postponendi  omnia  quae  ab  eo  bona  abducunt,  vel  mala  de- 
terrent.  Ubi  enim  ista  conditio  deest,  omnibus  modis  praeponde- 
rat  privatus  amor  pertrahens  ad  ea  quae  sunt  opposita  saluti,  et 


88  QUAEST.    LXXXVI. 

magna  refiexione  ac  consideratione  opus  est,  ut  occurrente  illicio 
peccati,  adhuc  delectet  animam  honestas  virtutis,  eamque  practice 
afficiat  veri  boni  sapor.  Nunc  autem,  quod  homo  sit  semper  vel 
diu  in  tanta  vigilantia  et  tanta  consideratione,  iure  meritoque 
aestimabis  moraliter  impossibile.  Et  ideo  dicendum  quod  etsi  homo 
habituali  gratia  destitutus  possit  moraliter  vitare  peccata  mortalia 
singillatim  et  distributive  sumpta,  non  tamen  potest  ab  omni  mor- 
tali  peccato  abstinere  per  notabile  tempus,  antequam  per  iustifi- 
cationis  gratiam  ad  statum  rectitudinis  reducatur. 

Dices  fortasse,  argumentum  recte  concludere  ad  necessitatem 
gratiae  in  genere,  minime  vero  ad  necessitatem  gratiae  habitualis 
in  specie,  quia  etiam  per  gratias  actuales  potest  ita  regi  humana 
voluntas,  ut  semper,  et  a  fortiori  per  aliquod  diuturnum  tempus, 
in  officio  contineatur,  non  obstante  defectu  bonae  habitudinis  quam 
afterunt  gratia  sanctificans  et  virtutes  infusae.  At  respondeo,  id 
quidem  possibile  esse  de  potentia  absoluta,  non  autem  de  potentia 
ordinata.  Et  potentiam  ordinatam  nunc  dico,  quae  singulis  effecti- 
bus  proprias  et  connaturales  adaptat  causas.  Porro,  inter  proprias 
et  connaturales  causas  bonae  operationis  absque  lapsu  per  diu- 
turnum  tempus  continuatae,  praeprimis  computatur  bona  habitudo 
potentiarum  ad  operationes  ipsas  et  ad  finem  earumdem.  Sicut 
bona  dispositio  et  vigor  tibiae  proprium  est  et  connaturale  prin- 
cipium  firmae  ambulationis;  sicut  bona  dispositio  et  vigor  pulmo- 
num  et  gutturis  proprium  quoque  et  connaturale  est  principium 
vociferationis  ad  plures  horas  protractae,  atque  ita  porro  discur- 
rendo  per  singula  operationum  genera.  Non  quod  miraculose  fieri 
non  possit  ut  infirmus  firme  ambulet,  aut  phtisi  laborans  continuo 
et  diu  vocem  emittat,  sed  quia  id  non  fert  cursus  naturae  et  pro- 
prius  ordo  causarum  secundarum.  Simili  itaque  pacto,  non  est 
utique  dubitandum  quin  valeat  Deus  per  speciale  quoddam  regi- 
men  actualis  gratiae,  non  modo  diu,  sed  toto  etiam  vitae  tempore, 
ab  omni  ulteriori  lapsu  servare  bominem  habituali  gratia  destitu- 
tum.  Id  tamen  certo  certius  esset  praeter  et  contra  regulares  gra- 
tiae  leges.  Oportet  enim  ut  sit  proportio  inter  principia  et  princi- 
piata,  adeoque  ut  constanti  cuidam  rectitudini  in  operando,  respon- 
deat  constans  quoque  rectitudo   in  operativis  potentiis ;  cuius  qui- 

dem  constantis  ac  perdurantis  rectitudinis  causa  ronnaturalis  non 
est  gratia  actualis,  sed  sola  habitualis.  Munus  igitur  gratiae  actua- 
lis  in  peccatore  non  est  ut  suppleat  bonam  illam  habitudinem 
quam  affert  gratia  iustificationis,  sed  solum  ut  moveat  ipsum  ad 
eas  dispositiones  per  quas  sanitatem  mentis  recuperet:  qua  de- 
mum  sanitate  recuperata,  incipit  facultas  ambulandi  in  bono  absque 
lapsu  in  mortale  peccatum. 

Itaque,  cum  certo  certius  obligetur  homo  ad  hoc  ut  sese  po- 
nat  in  eo  statu  in  quo  possit  peccatum  vitare  et  legem  servare, 
consequitur  quod  peccator  tenetur  reparare  in  se  statum  gratiae 
per  poenitentiam  sat  cito  post  lapsum :  quanquam  dicendum  sit 
cum  S.  Alphonso,  de  Poen.  n.  437,  dubit.  1,  in  fine,  «  quod  pec- 
«  catores,  praesertim  rudes,  ab  hoc  peccato  dilatae  poenitentiae, 
«  ob  inadvertentiant,  ut  plurimum,  imo  fere  semper  excusari  pos- 
«  sint  ». 

Superest  ut  modus  causalitatis  quae  in  poenitentia  est,  re- 
spectu  efifectus  remissionis  mortalium  peccatorum,  convenienter 
explicetur.  Hinc: 


THESIS  IX. 

Art.  6  . 

Sacramentum  poenitentiae  remissionem  culpae  et  reatus 
efficienter  causat  ut  Dei  instrumentum.  Extra  sacramentum 
vero  perfecta  contritio  causa  est  iustificationis  impii,  efFe- 
ctiva  quidem  quantum  ad  remotionem  offensae,  dispositiva 
tantum  quoad  infusionem  gratiae.  Ipsa  demum  contritio  una 
cum  sequentibus  satisfactionis  actibus,  ad  destructionem  re- 
sidui  reatus  per  modum  efficientiae   operatur. 

§  i- 

De  modo  quo  sacramentum  Poenitentiae  remissionem  pecca- 
torum  operatur,  videnda  sunt  ea  quae  supra  de  causalitate  sacra- 
mentorum  tum   in  genere  tum  in  specie  fuerunt  exposita.  Viden- 

dus  etiam  S.  Thomas  in  corpore  articuli,  ubi  docet  quod  cum 
omne  sacramentum  producat  effectum  suum  non  solum  virtute 
formae,  sed  etiam  virtute  materiae,  principalius  tamen  virtute 
formae,  ideo  exteriores  actus  virtutis  poenitentiae,  utpote  materia- 
liter  se  habentes,  remissionem  peccatorum  causant  in  quantum 
communicatur  eis  vis  sacramentalis  per  absolutionem  ministri  eos 
informantem,  et  hoc  sensu  dicitur  remissio  culpae  esse  effectus 
«  poenitentiae  secundum  quod  est  virtus,  principalius  tamen  se- 
«  cundum  quod  est  sacramentum  ».  Caeterum  causalitas  ista  est 
efficiens,  quia  sacramentum  significando  efficit  id  quod  est  di- 
spositio  et  necessitas  ad  impii  iustificationem.  Ipsa  tamen  iusti- 
ficatio  perfective  fit  a  solo  Deo,  qui  secundum  immobilitatem  suae 
bonitatis  unicuique  largitur  secundum  quod  praeparatus  est  ad 
recipiendum.  Haec  fuerunt  alias  iam  fuse  exposita,  nec  pro  nunc 
quidquam   aliud  addendum  occurrit. 


§2. 

Solum  igitur  restat  determinandus  modus  causalitatis  poeni- 
tentiae  extra  sacramentum;  de  qua  re  agit  S.  Thomas  in  respon- 
sionibus  ad  primum  et  ad  secundum.  Porro  in  remissione  culpae 
adaequate  sumpta,  primo  quidem  considerari  debet  remotio  of- 
fensae,  tum  praeterea  formalis  ablatio  aversionis  per  gratiae  in- 
fusionem  (r).  —  Hoc  igitur  praesupposito  : 

Dicendum  imprimis  est  quod  causalitas  contritionis  perfectae 
quantum  ad  remotionem  offensae  reducitur  ad  efficicntem,  quamvis 
non  sit  nunc  somnianda  efficientia  in  ordine  physico,  sed  solum 
efficientia  destruens  iniuriam  ope  retractationis  et  compensationis. 
Unde  S.  Thomas  in  IV,  D.  14,  q.  2,  a.  1.  q.  1 :  «  Cum  peccatum 
«  ex  hoc  remitti  dicatur  vel  retineri,  quod  habet  rationem  offen- 
«  sae,  illud  quod  offensam  aufert,  peccatum  tollit.  Cum  autem  of- 
«  fensa  in  quantum  huiusmodi  sit  inaequalitas  quaedam  qua  unus 
«  alii  subtraxit  quod  debitum  erat,  actu  illius    virtutis  peccatum 

('     De  natura  et  ratione  peccati,   Thes.   4. 

«  remittitur,  quae  inaequalitatem  praedictam  ad  aequalitatem  re- 
«  ducit.  Hoc  autem  lacit  poenitentia,  quae  in  recompensationem 
«  divinae  offensae  spiritum  Deo  contribulatum  offert;  et  ideo  poe- 
«  nitentiae,  etiam  ex  parte  actus  sui  competit  peccatum  tollere, 
«  et  hoc  est  efficienter ,  et  non  solum  formaliter,  per  poenitentiam 
«  peccata  dimitti  »   (x). 

At  vero  per  destructionem  offensae  remotum  est  quidem  im- 
pedimentum  gratiae  quod  erat  ex  actu  praecedente,  nondum  ablata 
est  ipsa  gratiae  absentia.  Porro  causalitas  contritionis  perfectae 
respectu  infusionis  gratiae,  non  amplius  ad  efficientem,  sed  omnino 
ad  materialem  reduci  dicenda  est.  Eatenus  enim  causat  gratiam, 
quatenus  ex  natura  sua  est  ultima  dispositio  ad  ipsam,  utpote 
importans  perfectum  detestationis  motum  contra  peccatum,  et  per- 
fectam  conversionem  ad  causam  iustificantem,  prout  infra  suo 
loco  dicetur.  Quapropter  se  habet  in  consecutione  gratiae  ex  opere 
operantis,  sicut  res  et  sacramentum  in  iustificatione  ex  opere  ope- 
rato:  hoc  tamen  discrimine,  quod  res  et  sacramentum,  licet  sit 
de  se  necessitas  ad  gratiae  susceptionem,  adhuc  tamen  stare  po- 
test  simul  cum  obice  in  anima.  quia  provenit  a  causa  extrinseca ; 
perfecta  autem  contritio,  cum  sit  ultima  dispositio  ab  intrinseco, 
repugnat  cuiiibet  obici,  ac  per  hoc,  ordine  omnino  infallibili  con- 
iungitur  cum  infusione  habitualis  gratiae.  Quis  vero  sit  ille  ne- 
cessitatis  nexus  formam  inter  et  dispositionem  ultimam,  ratione 
cuius  ipsa  ultima  dispositio  causa  formae  esse  dicitur,  explicat 
S.  Thomas  in  IV,  D.  17,  q.  1,  a.  2,  q.  3:  «  Dicendum,  inquit, 
«  quod  duplex  est  necessitas,  scilicet  necessitas  absoluta,  et  ne 
«  cessitas  ex  suppositione.  De  prima  quidem  necessitate  loquendo, 
«  non  est  necessarium  eum  gratiam  recipere    qui    se  sufficienter 

*  ad  gratiam  parat,  quia  neque  per  se  necessitas  secundum  quam 
«  Deum  necesse  est  esse,  neque  necessitas  coactionis    vel  prohi- 

*  bitionis  in  his  quae  divina  voluntate  fiunt,  cadere  potest.  Lo- 
«  quendo  autem  de  necessitate    quae  est    ex  suppositione  divini 

1  Cf.  etiam  de  Verit.,  q.  28,  a.  5.  —  Item  in  Summa,  paulo  supra, 
q.  85,  a.  2  ad  3™»:  «  Poenitentia  expellit  orune  peccatum  effective,  in 
«  quantum  operatur  ad  destructionem  peccati  prout  est  remissibile  ex 
«  divina  gratia,  homine  cooperante  ». 

«  propositi  quo  propter  benevolentiam  suae  bonitatis  voluit  uni- 
«  cuique  eam  communicare  secundum  suam  capacitatem,  neces- 
«  sarium  est  quod  cuilibet  materiae  praeparatae  forma  infun- 
«  datur  ».  Et  hoc  modo  forma  inest  propter  dispositionem,  adeo- 
que  ad  eam  comparatur  ut  quidam  eius    effectus. 

Denique,  quod  attinet  ad  destructionem  reatus  qui  adhuc  re- 
siduus  est  post  iustificationem,  satis  evidens  est  causalitatem 
actuum  poenitentiae  non  esse  alius  generis  ac  respectu  ipsius  for- 
malis  oifensae  removendae.  Iterum  ergo  reducitur  ad  efficientew , 
tametsi  poenitentia  reatum  aversionis  destruat  media  satisfactione 
quae  est  secundum  solam  aequalitatem  proportionalitatis,  reatum 
vero  residuum,  per  satisfactionem  quae  est  secnndum  condigni- 
tatem,  ut  supra  iam  dictum  est,  Thes.  6  §  r,  et  iterum,  Thes.  8 
sub  initio. 

Et  de  ratione  quidem  qua  poenitentia  causat  integram  per- 
fectamque  peccatorum  remissionem,  hactenus  satis.  Sed  quia  hunc 
effectum  non  consequitur  nisi  ex  gratia  quae  alio  et  alio  modo  se 
habet  ante  vel  post  iustificationem,  et  sic  dividitur  in  operantem 
et  cooperantem,  necesse  est  ad  huius  rei  explicationem  sequentia 
corollaria  ponere. 


COROLLARIUM  I. 

Iustificatio  impii,  etiam  extra  sacramentum,  est  effectus 
gratiae  operantis,  adeo  ut  proprie  loquendo,  peccajor  dici  de- 
beat  consentire  potius    quam    operari  ad   suam    iustificatio 
nem.  Sed  postquam  iustificatus  est,  operatur  ipsemet  ad  sa- 
tisfaciendum  et  merendum,  gratia  cooperante. 

De  gratia  operante  et  cooperante  haec  habet  Angelicus  in  prima 
secundae,  Quaest.  in,  a.  a:  «  In  illo  effectu  in  quo  mens  nostra 
«  est  mota  et  non  movens,  solus  autem  Deus  movens,  operatio 
«  Deo  attribuitur,  et  secundum  hoc  dicitur  gratia  operans.  In  illo 
«  autem  effectu  in  quo  mens  nostra  et  movet  et  movetur,  ope- 
«  ratio  non  solum  attribuitur    Deo,  sed  etiam    animae,  et  secun- 

«  dum  hoc  dicitur  gratia  cooperans  ».  Super  quo  scite  animad- 
vertit  Caietanus  in  commentario,  gratiam  actualem  operantem 
non  eam  tantummodo  dici  quae  facit  actus  indeliberatos  in  nobis 
sine  nobis,  sed  illam  etiam  cui  ante  iustificationem  homo  libere 
consentit  et  obsequitur:  dum  scilicet  ita  movetur  ad  bonum 
actum  supernaturalem,  ut  nullo  modo  se  moveat  ad  illum  sub 
ratione  supernaturalitatis.  Quippe,  ut  homo  sese  moveat  ad  ali- 
quid,  oportet  ipsum  praecontinere  virtualiter  perfectionem  actus 
ad  quem  se  movet.  Atqui  ante  iustificationem  anima  habitibus 
infusis  destituta  non  praecontinet  perfectionem  actuum  supernatu- 
ralium  in  quantwn  huiusmodi,  hoc  est,  non  habet  ad  operandum 
supernaturaliter  virtutem  sibi propriam,  sed  defectum  virtutis  pro- 
priae  supplere  debet  motio  divina  per  quam  facultas  elevatur. 
Quapropter,  «  etsi  voluntas,  ait  Caietanus,  ad  actus  substratos  se 
«  habeat  ut  operans,  ad  rationem  tamen  meritorii,  (intellige  ad 
«  rationem  supernaturalis),  cum  eam  non  praehabeat  in  actu,  non 
«  se  habet  ut  operans,  sed  ut  obsequens  »,  vel  melius,  non  ut 
movens,  sed  ut  mota,  nam  movens  non  est  nisi  Deus  per  gra- 
tiam  operantem.  —  Denique  lpsa  etiam  gratia  habitualis  dicitur 
gratia  operans  in  quantum  animam  iustificat  et  gratam  Deo  facit, 
quia  iterum  in  hoc  effectu  anima  mere  passive  se  habet.  In  quan- 
tum  vero  est  meritorii  operis  principium  quod  incipit  esse  homini 
proprium,  et  quo  homo  uti  potest  ut  vult,  dicitur  gratia  cooperans} 
prout  expresse  tradit  Angelicus  loco  citato. 

Quibus  praemissis,  intelliges  primo,  remissionem  culpae  esse 
effectum  gratjae  operantis  (r):  non  solum  quia  a  solo  Deo  est  in- 
fusio  gratiae  qua  formaliter  iustificamur,  verum  etiam  quia  ipsa 
contritio  perfecta  destruens  offensam  atque  ultimo  disponens  ad 
sanctificationem,  praedictae  gratiae  operanti  rectissime  attribuitur. 

l)  «  Dicendum  quod  effectus  gratiae  operantis  est  iustificatio  impii,  in 
qua  non  solum  est  gratiae  infusio  et  remissio  culpae,  sed  etiam  motus 
liberi  arbitrii  in  Deum  qui  est  actus  fidei  formatae,  et  motus  liberi  ar- 
bitrii  in  peccatum  qui  est  actus  poenitentiae.  Hi  tamen  actus  humani 
sunt  ibi  ut  effectus  gratiae  operantis,  simul  producti  cum  remissione  cul- 
«  pae.  Unde  remissio  culpae  non  fit  sine  actu  poenitentiae  virtutis,  licet 
«  sit  effectus  gratiae  operantis  ».  S.  Thom.  in  praesenti,  art.  6  ad    i'"" . 

Non,  inquam,  gratiae  operanti  in  nobis  sine  nobis,  sed  in  nobis 
utique  consentientibus  et  libere  obsequentibus,  quamvis  nondum 
moventibus  nosmetipsos  ad  actum  sub  formali  ratione  actus  super- 
naturaliter  perfecti,  eo  quod  ante  iustificationem  liberum  arbitrium 
habitu  destitutum  huiusmodi  perfectionem  non  praecontinebat, 
adeoque  in  hac  linea  debuit  se  habere  ut  motum,  nullo  autem  pacto 
ut  movens  (x). 

Intelliges  secundo,  cur  dixerit  S.  Thomas  in  superioribus  (2), 
remissionem  culpae  et  poenae  aeternae  esse  a  gratia  sola  (ope- 
rante),  remissionem  vero  poenae  temporalis  esse  a  gratia  (coope- 
rante)  et  ltbero  arbitrio.  —  Ratio  est  quia  quoad  remissionem  cul- 
pae,  actus  liberi  arbitrii  non  ponunt  in  numerum  cum  gratia.  «  Actus 
«  liberi  arbitrii,  ait  Caietanus  (3),  in  iustificatione  inventi  sunt  ef- 
«  fectus  gratiae  operantis,  et  non  ponunt  in  numerum  cum  ipsa 
«  gratia  operante;  et  propterea  dictio  exclusiva  addita  gratiae  non 
«  excludit  huiusmodi  actus  liberi  arbitrii,  utpote  suos  efifectus.  Cum 
«  enim  dicitur,  sola  causa   facit  hoc,  non    excluditur  quin    faciat 


(x)  Est  igitur  aliquis  sensus  in  quo  recte  dicitur  homo  quandoque 
iustificari  ex  opere  operantis;  et  est  alius  sensus  in  quo  oportet  dicere,  ipsum 
nunquam  iustificari  ex  opere  operantis.  —  Prior  sensus  verus  est  in  quan- 
tum  opponit  iustificationem  quae  perficitur  in  vi  dispositionum  liberi  arbi- 
trii  moti  a  gratia,  iustificationi  quae  perficitur  ex  opere  operato,  videlicet 
in  vi  solius  instrumentalis  efficaciae  sacramenti,  dispositionibus  liberi  arbi- 
trii  se  habentibus  tantum  in  ratione  removentis  prohibens.  —  Posterior 
autem  sensus  verus  est  pro  quanto  actus  disponentes  ad  iustificationem 
semper  sunt  a  libero  arbitrio  non  tam  operante  quam  obsequente,  omnia 
intelligendo  iuxta  declarationes  factas  in  praesenti  corollario. 

(2)   «  Ad  gratiam    pertinet  operari    in    homine,  iustificando   ipsum   a 
«  peccato,  et  cooperari  homini  ad  recte  operandum.  Remissio  igitur  cul- 
«  pae  et  reatus  poenae  aeternae  pertinet  ad  gratiam  operantem,  sed  re- 
«  missio  reatus  poenae  temporalis  pertinet    ad    gratiam    cooperantem,  in 
«  quantum  scilicet  homo  cum  auxilio  divinae    gratiae    patienter    poenas 
«  tolerando  absolvitur  etiam  a  reatu  poenae  temporalis.  Sicut  igitur  prius  | 
«  est  effectus  gratiae  operantis  quam  gratiae  cooperantis,  ita  etiam  prius  ji 
«  est  remissio  culpae  et  poenae  aeternae  quam  plena  absolutio  a  poena  jj 
«  temporali;  utrumque  enim  est  a  gratia,  sed  primum  a  gratia  sola,  se-  I 
«  cundum  ex  gratia  et  libero  arbitrio  ».  S.  Thom.,  supra.  art    4,  ad  2,,m .  I 
(3)  In  3un  Part.  q.   86,  a.  6. 

j 

«  illud,  mediante  aliquo  suo  efifectu  ».  —  At  vero  quoad  remis- 
sionem  poenae  temporalis  attenditur,  ut  dictum  est,  ipsius  operan- 
tis  hominis  condigna  satisfactio,  ad  quam  necesse  est  ut  ipse  homo 
moveat  se  ad  actum  satisfactorium  supernaturalem  qua  talem,  cum 
nullus  alius  in  praesenti  ordine  a  Deo  acceptetur.  Unde  oportet 
actum  eiusmodi  esse  ab  homine  in  priori  naturae  instructo  infu- 
sis  habitibus,  quibus  solis  efficitur  potens  movere  se  ad  bonum 
actum  supernaturalem  secundum  quod  supernaturalis  est,  et  pro 
tanto  remissio  poenae  temporalis,  sicut  et  meritum  vitae  aeternae, 
attribuitur  gratiae  cooperanti  et  libero  arbitrio. 


COROLLARIUM  II. 

In  iustificatione  impii  extra  sacramentum,  simul  tem- 
pore  fit  offensae  destructio  et  gratiae  infusio,  cum  respecti- 
vis  motibus  liberi  arbitrii  contra  peccatum  et  in  Deum.  Ve- 
rumtamen  si  ordo  naturae  consideretur,  prior  est  abiectio 
culpae  quam  gratiae  consecutio  ex  parte  subiecti  seu  homi- 
nis  iustificati;  ex  parte  autem  agentis  seu  Dei  iustificantis, 
prior  est  infusio  gratiae  quam  culpae  remissio. 

Primum  omnium  observa  quod  aliud  est  loqui  de  iustifica- 
tione  impii,  aliud  vero  de  iustificatione  simpliciter;  nam  haec  dicit 
solum  adeptionem  iustificantis  gratiae,  illa  vero  dicit  conversio- 
nem  a  statu  culpae  in  statum  iustitiae.  —  Insuper  nota  quod  cum 
ad  omnem  actum  supernaturalem  requiratur  elevatio  potentiae  eli- 
cientis  actum,  haec  elevatio  habetur  dupliciter:  vel  per  motionem 
Dei  in  facultate  receptam  (gratiam  operantem),  vel  per  habitum 
inhaerentem  quo  homo  utitur  ut  vult  (gratiam  cooperantem).  Nunc 
autem  nihil  prohibet  quominus  in  una  eademque  gratiae  habitualis 
largitione,  pro  priori  et  posteriori  signo  naturae,  uterque  eleva- 
tionis  modus  importetur.  Imo  in  iustificatione  impii  per  contritio- 
nem  perfectam,  necesse  est  id  evenire.  Nam  cum  iuxta  omnes  in- 
fusio  habitus  et  motus  contritionis  sint  tempore  simul,  non  est 
existimandum  voluntatem  elevari  per  aliquod    principium    distin- 

etum  ab  habitu  ipso;  redundaret  enim,  et  ad  nihil  inserviret.  Ve- 
rum  pro  priori  naturae  habitus  nondum  influit  per  modum  habi- 
tus,  scilicet  ut  in  potestate  voluntatis  exsistens,  sed  influit  solum 
per  modum  motionis  seu  ut  gratia  operans,  et  hoc  modo  est  prin- 
cipium  contritionis  in  quantum  contritio  est  ultima  ad  iustificatio- 
nem  dispositio.  In  signo  autem  naturae  posteriori,  cum  iam  in 
potestate  liberi  arbitrii  positus  intelligitur,  incipit  influere  per  mo- 
dum  habitus,  id  est  ut  gratia  cooperans,  et  hoc  modo  est  princi- 
pium  contritionis  in  quantum  eadem  contritio  est  meritoria  vitae 
aeternae,  et  de  condigno  satisfactoria  pro  poena  temporali.  «  Di- 
«  cendum,  inquit  Angelicus  (r),  quod  dispositio  subiecti  praecedit 
«  susceptionem  formae,  ordine  naturae.  Sequitur  tamen  actionem 
«  agentis  per  quam  etiam  ipsum  subiectum  disponitur,  et  ideo 
«  motus  liberi  arbitrii  naturae  ordine  praecedit  consecutionem  gra- 
«  tiae,  sequitur  autem  gratiae  infusionem  ».  Quasi  diceret  quod  mo- 
tus  contritionis  ordine  naturae  praecedit  habitum  charitatis  consi- 
deratum  ut  habitus  est,  sed  sequitur  ipsum,  pro  quanto  infusio 
habitus  in  priori  naturae  se  habet  ut  motio  Dei  elevantis  volun- 
tatem  ad  eliciendum  actum  qui  est  ad  habitualem  gratiam  ultima 
dispositio. 

His  iam  praemissis,  nullius  negotii  erit  ordinem  naturae  prae- 
stituere  in  iis  quae  ad  iustificationem  impii  requiruntur.  Aliter 
quippe  consideratur  ordo  ille  ex  parte  Dei  iustificantis,  aliter  vero 
ex  parte  hominis  iustificati  (2).  Cum  enim  Deus,  mediante  infusione 

1     S.  Thom.,   1-2,  Quaest.  113,  a  8  ad  2"". 

(2i  «  Recessus  a  termino  et  accessus  ad  terminum  dupliciter  conside- 
«  rari  possunt:  uno  modo  ex  parte  mobilis,  et  sic  naturaliter  recessus  a 
«  termino  praecedit  accessum  ad  terminum;  prius  enim  est  in  subiecto 
«  mobili  oppositum  quod  abiicitur,  et  postmodum  est  id  quod  per  motum 
«  assequitur  mobile.  Sed  ex  parte  agentis  est  e  converso;  agens  enim 
«  per  formam  quae  in  eo  praeexsistit,  agit  ad  removeudum  contrarium, 
«  sicut  sol  per  suam  lucem  agit  ad  removeudum  tenebras :  et  ideo  ex 
«  parte  solis  prius  est  illuminare  quam  tenebras  removere ;  ex  parte  autem 
«  aeris  illuminandi  prius  est  purgari  a  tenebris  quam  consequi  lumen  or- 
«  dine  naturae,  licet  utrumque  sit  simul  tempore.  Et  quia  infusio  gratiae 
«  et  remissio  culpae  dicuntur  ex  parte  Dei  iustiflcantis,  ideo  ordine  ns- 
«  turae  prior  est  gratiae  infusio  quam  culpae  remissio.   Sed  si  sumantur 

gratiae,  simul  elevet  liberum  arbitrium  ad  supernaturalem  contri- 
tionis  actum,  ipsamque  animam  sanet  et  iustificet,  hinc  est  quod 
ex  parte  Dei  agentis  prior  natura  est  infusio  gratiae,  posterior 
\fero  motus  liberi  arbitrii  et  culpae  ablatio.  Sed  ex  parte  hominis 
iustificati,  prior  natura  est  receptio  gratiae  qua  est  operans.  Se- 
quitur  motus  contritionis,  per  prius  removens  prohibens  destruendo 
offensam,  et  ex  consequenti  disponens  positive  ad  gratiam.  Ultimo 
est  consecutio  habitus  iustificationis,  qui  quidem  habitus  conside- 
ratus  ut  in  potestate  voluntatis  cuius  propria  virtus  effectus  est, 
rationem  iam  habet  gratiae  cooperantis. 


Quaest.  LXXXVII. 

DE  EFFECTU  POENITENTIAE 
QUOAD  REMISSIONEM  VENIALIUM 

Haec  quaestio  partim  quidem  praeoccupata  est  in  posteriori 
parte  tractatus  de  peccatis,  partim  vero  coincidit  cum  dictis  de 
remissione  mortalium.  Unde  pauca  quaedam  circa  singulos  arti- 
culus  remanent  observanda. 

In  articulo  primo  dicitur  venialia  non  posse  dimitti  sine 
poenitentia,  id  est  sine  formali  vel  virtuali  ipsorum  retractatione, 
et  ratio  facile  reducitur  ad  eam  quae  supra,  Thes.  7  §  2,  fuit  de- 
clarata.  —  Assignat  tamen  S.  Thomas  inter  poenitentiam  requi- 
sitam  pro  remissione  mortalium  et  eam  quae  sufficit  pro  veniali- 
bus,  aliquam  differentiam  quae  difficultatem  crearet  nisi  recte  in- 
telligeretur.  Ait  enim  in  corpore  articuli  circa  medium:  «  Exigi- 
«  tur  ad  remissionem  peccati  mortalis  perfectior  poenitentia,  ut 
«  scilicethomo  actualiter  peccatum  mortale  commissum  deteste- 
«  tur,  quantum  in  ipso  est,  ut  scilicet  diligentiam  adhibeat  ad 
«  rememorandum  singula  peccata  mortalia,  ut  singula  detestetur. 

«  ea  quae  sunt  ex  parte  hominis  iustificati,  est  e  converso;  nam  prius 
«  est  ordine  naturae  liberatio  a  culpa,  quam  consecutio  gratiae  iustifican- 
«  tis  ».  S.  Thom.,    r-2.   Quaest.   113,  a.   8  ad    1"'". 

De  Kcclesiac  Sacramentis.  Tom.  II.  7 

«  Sed  hoc  non  requiritur  ad  remissionem  venialium  peccatorum. 
«  Non  tamen  sufficit  habitualis  displicentia  quae  habetur  per  ha- 
«  bitum  charitatis  vel  poenitentiae  virtutis,  quia  sic  charitas  non 
«  compateretur  peccatum  veniale,  quod  patet  esse  falsum.  UncTe 
«  sequitur  quod  requiratur  quaedam  virtualis  displicentia,  puta 
«  cum  aliquis  hoc  modo  fertur  secundum  affectum  in  Deum  et 
f  res  divinas  ut  quidquid  sibi  occurreret  quod  eum  ab  hoc  motu 
«  retardaret,  displiceret  ei,  et  doleret  se  commisisse,  etiamsi  actu 
«  de  illo  non  cogitaret;  quod  tamen  non  sufficit  ad  remissionem 
«  peccati  mortalis,  nisi  quantum  ad  peccata  oblita  post  diligen- 
«  tem  inquisitionem  ».  Hanc  doctrinam  impugnant  plures  ut  fal- 
sam.  Nam,  inquiunt,  etiamsi  homo  de  mortalibus  singulis  actu 
non  cogitaret,  sed  tantum  in  universali  contra  peccatum  a  se  com- 
missum  moveretur  motu  perfectae  contritionis,  adhuc  tamen  pec- 
catorum  omnium  remissionem  statim  obtinere  dicendus  esset, 
iuxta  constantem  et  universalem  Ecclesiae  sententiam,  quam  non 
impune  negavit  Baius  in  3ia  et  32*  e  79  propositionibus  a  Pio  V 
damnatis.  Quin  imo,  ne  formalis  quidem  contritionis  motus  contra 
peccatum  necessarius  est,  sed  sufficit  contritio  in  perfecto  amore 
virtualiter  inclusa,  sicut  si  quis,  nullo  examine  praemisso,  nec  de 
suis  peccatis  ullatenus  cogitans,  subito  prorumperet  in  actum  di- 
ligendi  Deum  ex  toto  corde  totaque  anima  sua.  Reiiciendum  ergo 
ut  sanae  et  catholicae  doctrinae  contrarium,  asr,ignatum  discrimen 
inter  poenitentianrquae  ad  remissionem  mort^iium  exigitur,  et  eam 
quae  sufficit  pro  venialibus.  —  Verum  oui  ita  loquuntur,  viden- 
tur  ipsi  potius  obliti  principiorum.  Eternm  in  Nova  Lege  medium 
necessarium  remissionis  mortalium  est  Poenitentiae  sacramentum 
in  re  vel  in  voto.  Praeterea  ad  sacramentum  Poenitentiae  exi- 
gitur  sane  singulorum  peccatorum  dolorosa  confessio,  et  conse- 
quenter  requiritur  ut  homo  diligentiam  adhibeat  ad  rememorandum 
singula  peccata  mortalia,  ut  singula  detestetur.  Hinc  igitur  exor- 
diendo,  difTerentia  assignata  inter  mortalia  et  venialia  invenitur 
verissima.  Nam  venialia  non  sunt  ullo  modo  materia  necessaria 
sacramenti,  sed  independenter  ab  eo  per  formalem  vel  virtua- 
lem  contritionem  possunt  omnino  remitti.  Mortalia  autem  per  hanc 
ipsam  formalem  vel  virtualem  contritionem  nequaquam  tolluntur 

nisi  cum  voto  sacramenti  saltem  implicito.  Sed  votum  sacramenti 
includit  profecto  votum  diligentis  inquisitionis  confitendorum  pec- 
catorum.  Ergo  a  primo  ad  ultimum,  diligentia  adhibita  ad  reme- 
morandum  singula  peccata  mortalia  est  aliquid  requisitum,  sin 
minus  in  re,  at  certe  in  voto,  pro  mortalium  remissione,  et  in  hoc 
sensu  loquitur  S.  Thomas. 

In  articulo    secundo  docet  quod  ad  remissionem  venialium 
non  requiritur  infusio  gratiae  ut  formalis  causa  remissionis;  cuius 
ratio  iam  patet  ex  dictis  in  tractatu  de  peccatis.  «  Unumquodque, 
«  inquit,  tollitur  per  suum  oppositum.    Peccatum    autem    veniale 
«  non  contrariatur  habituali    gratiae    vel    charitati,    sed   retardat 
«  actum  eius  in  quantum  nimis  inhaeret  homo   bono  creato,  licet 
«  non  contra  Deum,  ut  in  prima  secundae  habitum  est.  Et  ideo, 
«  ad  hoc  quod  peccatum  veniale  tollatur,  non  requiritur  quod  in- 
«  fundatur  aliqua  habitualis  gratia,  sed  sufficit  aliquis  motus  gra- 
«  tiae  vel  charitatis  ad  eius  remissionem  ».  In  quo  solum  super- 
est   observandum    quod   in  iustificatis    quilibet  dolor  de    peccato 
est  contritio  charitate  formata,  ut  dicetur  infra  (*),  et  ideo,  etiamsi 
non  procedat  ex  motivo  charitatis,  sed  ex  aliquo  motivo  inferiori, 
adhuc  dolor  ille  est  aliquis  motus  gratiae  vel  charitatis,  qui  iuxta 
Angelicum  sufficit  ad  venialis  peccati  remissionem.  —  Caeterum, 
ubi  remissio  venialium    simul   fit  cum  remissione    mortalium,  ab 
iisdem  causis  pendere  debet  a  quibus  pendet  ipsa  iustificatio:  non 
quidem  hoc  sensu  quod  mortalia  remitti  nequeant  absque  venia- 
libus,  sed  quia  venialia  simul  cum  illis  tolli  non  possunt,  nisi  si- 
mul  cum  illis  per  contritionem  iustificantem  retractentur,  aut  per 
sacramentalem  confessionem  clavibus  subiiciantur.  —    Hic  etiam 
animadvertere  iuvabit  cur  unum  peccatum  veniale    possit  remitti 
quin  remittantur  omnia,  quod  sane  de  mortalibus  nequaquam  dici 
potest.    Et   ratio    discriminis    est   quia    reatus    aversionis    a  Deo 
omnibus  mortalibus  peccatis  est  communis,  iuxta  illud  Iacob.  II-io: 
Qui  offcndit  in  uno,  factus   est  omnium  reus.    Porro  reatus    aver- 
sionis  auferri  nequit  nisi  per  infusionem    gratiae,  et  infusio  gra- 
tiae  est  evidenter  incompossibilis    cum  qualibet  macula   mortalis 

('     Ubi  de  contritione. 

culpae,  nisi  velimus  contradictoria  posse  esse  simul.  Ergo,  vel 
omnia  mortalia  dimittuntur,  vel  nullum.  At  vero,  sicut  habitus 
gratiae  compossibilis  est  cum  quibuslibet  venialibus,  ita  etiam  cum 
pluribus  vel  paucioribus.  Unde  si  quem  de  aliquo  veniali  poeniteat, 
remissionem  illius  consequetur,  manentibus  interim  aliis  nondum 
per  poenitentiam  retractatis.  —  Tandem,  cum  in  fine  huius  ar- 
ticuli  S.  Thomas  dicit  peccata  venialia  remitti  quandocumque  gra- 
tia  de  novo  adultis  infunditur,  quia  non  contingit  esse  infusionem 
i^ratiae  sine  actuali  motu  liberi  arbitrii  in  Deum  et  in  peccatum: 
videtur  intelligendus  de  eo  quod  communiter  accidere  solet,  non 
de  eo  quod  necessitate  absoluta  debet  evenire.  Nam  etsi  in  iusti- 
ficatione  impii  actualis  motus  voluntatis  contra  peccatum  semper 
requiratur,  non  tamen  necesse  est  ut  motus  ille  sit  etiam  contra 
venialia.  Verumtamen  vix  forsitan  continget  dari  dolorem  de  pec- 
catis  qui  ita  ad  mortalia  restringatur,  ut  ne  virtualiter  quidem 
ad  unum  aut  alterum  veniale  se  extendat,  et  in  hoc  sensu,  salvo 
meliori  iudicio,  procedit  S.  Thomae  assertio,  nam  alias  ratio  al- 
lata  non  concluderet. 

In  articulo  tertio  sermo  est  de  aspersione  aquae  benedictae, 
aliisque  eiusmodi,  prout  ad  remissionem  venialium  efficaciam  ha- 
bent.  De  his  igitur  dicendum  quod  alia  sunt  quae  in  sui  exercitio 
protestantur  dolorem  quemdam  saltem  virtualem  de  peccatis,  sicut 
confessio  generalis,  tunsio  pectoris,  et  oratio  dominica;  alia  vero 
sunt  quae  ultra  motum  reverentiae  erga  res  divinas  qui  in  eo- 
rum  usu  reperitur,  obtinent  specialem  ab  Ecclesia  sanctificatio- 
nem,  sicut  aqua  benedicta,  oratio  in  ecclesia  consecrata,  benedictio 
episcopi,  et  alia  similia.  Porro  ad  remissionem  venialium  valent, 
partim  quidem  per  modum  actuum  poenitentiae,  partim  vero  per 
modum  impetrationis  auxiliorum  quibus  moveatur  anima  in  di- 
splicentiam  de  peccato;  impetrationem  autem  dico  quae  vim  ha- 
beat  potissimum  a  suffragio  Ecclesiae  quod  in  usu  praedictorum 
quodammodo  nobis  adhibetur.  Non  ergo  ibi  somnianda  estcausa- 
litas  ex  opere  operato,  multoque  minus  efficacia  quae  excludat 
necessitatem  retractationis  peccati,  sive  actualis  motus  liberi  ar- 
bitrii  contra  ipsum. 

Nota.  —  Quaestio— quae  sequitur  apud  S.  Thomam,  est  de  re- 

ditu  peccatorum  per  poenitentiam  dimissorum.  Sed  vix  specialem 
exigit  expositionem.  Certum  est  peecatum  semel  dimissum  nun- 
quam  proprio  sensu  reviviscere.  Si  quando  igitur  remissa  pec- 
cata  dicantur  per  sequentem  lapsum  redire,  impropria  et  meta- 
phorica  locutio  est,  quatenus  contingit  ut  ratione  ingratitudinis 
relapsus  gravior  habeatur.  Caeterum  in  textu  S.  Thomae  omnia 
sufficienter  patent;  unde  statim  veniendum  est  ad  nobilissimum 
effectum  poenitentiae  qui  est  restitutio  virtutum  et  reviviscentia 
meritorum. 


Quaest.  LXXXIX. 

DE  EFFECTU  POENITENTIAE 
QUOAD  VIRTUTUM   ET  MERITORUM  RECUPERATIONEM 

Cum  in  hac  quaestione  plura  sint  in  quibus  valde  discrepant 
inter  se  theologi,  primum  omnium  illud  declarandum  est,  quod 
ab  omnibus  concorditer  asseritur.  Tum  secundo,  ostendendum  in 
quo  sit  situs  auctorum  dissensus  circa  meritorum  reviviscentiam. 
Tertio  denique,  diligenter  secernendum  id  quod  in  hac  controver- 
sia  ad  alias  pertinet  theologiae  partes,  (de  gratia  scilicet,  iustifi- 
catione  et  merito),  ut  in  iis  solis  demum  consistamus,  quae  no- 
strae  permissa  sunt  determinationi,  utpote  directe  attinentia  ad 
materiam  de  poenitentia. 

§  i. 

Quod  theologi  omnes  consentiunt  circa  effectum  poeni- 
tentiae  qui  est  recuperatio  virtutum,  et  mortificatorum  ope- 
rum  reviviscentia. 

i.  Sane  vero,  nemini  unquam  dubium  esse  potuit  quin  per 
poenitentiam  res'tituantur  omnes  virtutes  infusae,  utpote  quae  cum 
gratia  sanctihcante  inseparabiliter  coniunguntur;  unde  etiani,eadem 
omnino  est  poenitentiae  causalitas  respectu  restitutionis  virtutum, 

quae  supra  fuit  declarata  in  ordine  ad  consecutionem  gratiae  ha- 
bitualis.  «  Ex  gratia,  inquit  Angelicus  in  praesenti,  consequuntur 
«  omnes  virtutes  gratuitae,  sicut  ex  essentia  animae  fluunt  om- 
«  nes  potentiae,  ut  in  1-2  habitum  est.  Unde  relinquitur  quod  per 
«  poenitentiam  omnes  virtutes  restituantur  ».  Haec  quidem  sine 
difficultate  constant,  et  solum  obiter  notabis  in  eodem  articulo, 
huius  quaestionis  primo,  responsionem  ad  tertium,  ne  perperam 
intelligas  id  quod  communiter  dicitur:  per  infusas  scilicet  virtutes 
non  dari  facilius  posse,  sed  tantum  simpliciter  posse,  quasi  ipsae 
non  conferrent  intrinsecam  illam  inclinationem  ad  proprium  actum, 
quae  omni  potentiae  sive  habitui  operativo  propria  est.  Rei  enim 
veritas  solummodo  habet,  quod  non  tollunt  omnino  dispositiones 
ex  prioribus  actibus  peccatorum  causatas,  puta  habitus  vitiosos 
ex  quibus  praestatur  quaedam  difficultas  veluti  extrinseca  ad  ope- 
randum  opera  virtuosa.  Caeterum,  «  quantum  est  ex  ipsa  incli- 
«  natione  charitatis  et  aliarum  virtutum,  poenitens  opera  virtu- 
«  tum  delectabiliter  et  sine  difficultate  operatur;  sicut  si  virtuosus 
«  per  accidens  difficultatem  pateretur  in  exsecutione  actus  virtutis, 
«  propter  somnum  aut  aliquam  corporis  indispositionem  ». 

2.  Consentiunt  etiam  universi  quoad  doctrinam  articuli  tertii, 
ubi  dicitur  hominem  vi  poenitentiae  restitui  in  principalem  illam 
dignitatem  qua  computatus  erat  inter  filios  Dei,  (prout  significa- 
tur  Luc.  XV  in  filio  prodigo,  cui  poenitenti  pater  iussit  restitui 
stolam  primam,  et  annulum,  et  calceamenta)  ;  sed  non  in  dignita- 
tem  secundariam,  puta  innocentiam,  virginitatem,  aliaque  eiusmodi, 
quorum  restitutio  aliquid  exigeret  prorsus  impossibile,  videlicet 
ut  quod  factum  est  factum  non  fuerit.  Adhuc  tamen  potest  poeni- 
tens  recuperare  aliquid  maius,  ut  dicitur  ibidem  in  corpore:  in 
quantum  scilicet  plus  diligitur  a  Deo  qui  post  peccatum  ad  he- 
ioica  opera  se  convertit,  quam  qui  mortali  peccato  nunquam  in- 
quinatus  remisse  se  habet  in  exercitio  virtutum. 

3.  Denique  summus  pariter  consensus  est  omnium  in  hoc, 
qu.  d  opera  viva  per  subsequens  peccatum  mortificantur,  (art.  4); 
quod  mortificata  per  peccatum  reviviscunt  per  poenitentiam,  (art.  5); 
quod  opera  mortua  nusquam  possunt  vivificari,  (art.  6).  Ad  quo- 


I 


DE    EFF.    POEN.    QUOAD    VIRTUTUM    ET    MERITOR.    RECUP.  I03 

rum  intelligentiam  fere  satis  erit  declarare  quid  per  opera  mor- 
tua,  viva,  mortificata,  et  denuo  rcviviscentia,  debeat  intelligi. 

Porro  opera  mortua  dicuntur  dupliciter,  ut  art.  6  docet 
S.  Thomas.  Uno  modo  effective,  utpote  mortem  inducentia;  et  sic 
mortifera  potius  quam  mortua  vocari  debent,  nihil  enim  aliud  sunt 
quam  opera  mala  quae  per  poenitentiam  abolentur.  Alio  modo 
privative,  quia  etiamsi  honesta  sint,  carent  tamen  spirituali  vita, 
eo  quod  ante  iustificationem  fiunt  ab  eo  qui  adhuc  in  statu  mor- 
talis  peccati  positus,  nihil  potest  operari  quod  sit  vitae  aeternae 
meritorium.  Non  quod  si  sint  effectus  gratiae  operantis,  careant 
omni  utilitate  ad  salutem,  absit;  sed  quia  hanc  solam  utilitatem 
habere  possunt,  ut  plus  minusve  proxime  disponant  hominem  ad 
ipsum  iustitiae  statum  tandem  aliquando  assequendum. 

His  igitur  operibus  mortuis  opponuntur  opera  viva.  Opera 
autem  viva,  illa  tantum  dicuntur  quae  a  principio  supernaturali 
intrinsece  inhaerente  procedentia,  vim  habent  perducendi  in  vitam 
aeternam  ut  in  iustitiae  coronam,  pro  quanto  vel  consistunt  in 
ipso  perfecto  actu  charitatis,  vel  certe  a  charitate  saltem  habituali 
formarn  seu  ordinem  in  finem  recipiunt.  Quippe,  ut  dicitur  in  1-2, 
Quaest.  114,  art.  4:  «  Vita  aeterna  in  Dei  fruitione  consistit.  Mo- 
«  tus  autem  humanae  mentis  ad  fruitionem  divini  boni  est  pro- 
«  prius  actus  charitatis,  per  quem  omnes  actus  aliarum  virtutum 
«  ordinantur  in  hunc  finem,  secundum  quod  aliae  virtutes  impe- 
«  rantur  a  charitate.  Et  ideo  meritum  vitae  aeternae  primo  per- 
«  tinet  ad  charitatem,  ad  alias  autem  virtutes  secundario,  secundum 
«  quod  earum  actus  a  charitate  imperantur  ».  Et  hinc  etiam  est 
quod  ordo  in  finem  ultimum  ipsis  operibus  virtutum  per  charitatem 
impositus,  dicitur  eorum  forma  sive  perfectio,  tametsi  perfectio 
omnino  ultima  intelligatur  accedere  ex  gratia  sanctificante,  (quae 
aliunde  a  charitate  separari  nequit),  quatenus  ex  gratia  sanctificante 
habet  homo  ordinari  a  Deo  in  vitam  aeternam,  ea  ordinatione  sine 
qua  nullus  operum  nostrorum  valor  reputatur  dignusgloriacaelesti. 
Et  hoc  sensu  gratia  dicitur  esse  forma  ipsius  charitatis,  charitas 
vero  forma  aliarum  virtutum.  «  Informatur  actus  virtutis  triplici- 
«  ter,  ait  Angelicus  de  Verit.,  q.  27,  a.  5  ad  511"1.  Uno  modo  in 
«  quantum  circa  substantiam  actus  apponuntur  debitac  conditiones, 

«  per  quarum  limitationem  in  medio  virtutis  constituitur,  et  hoc 
«  habet  actus  virtutis  a  prudentia....,  et  sic  prudentia  dicitur  forma 
«  omnium  virtutum  moralium.  Actus  autem  virtutis  sic  constitu- 
«  tus  in  medio,  est  quasi  materialis  respectu  ordinis  in  finem  ul- 
«  timum,  qui  quidem  ordo  apponitur  actui  virtutis  ex  imperio 
«  charitatis,  et  sic  charitas  dicitur  esse  forma  omnium  aliarum 
«  virtutum.  Ulterius  vero  efficaciam  merendi  adhibet  gratia  (san- 
«  ctificans).  Nullus  enim  operum  nostrorum  valor  reputatur  dignus 
«  aeternae  gloriae  nisi  praesupposita  acceptatione  divina,  et  sic 
«  gratia  dicitur  esse  forma  et  charitatis  et  aliarum  virtutum  »  (x). 
Sic  igitur  patet  eamdem  esse  oppositionem  inter  opus  vivum  et 
opus  mortuum,  quae  est  inter  actum  virtutis  formatum  et  actum 
informem. 

Nunc  autem  quod  per  peccatum  subsequens  opera  viva  mor- 
tificentur,  facile  constat.  Non  quod  simpliciter  amittant  id  quod 
pertinet  ad  eorum  vitam,  (semper  enim  remanent  in  acceptatione 

1  Vide  ergo  quot  conditiones  requirantur  ut  opus  bonum  sit  opus 
vivum  sive  meritorium.  Prae  primis  necesse  est  ut  sit  a  principio  super- 
naturali  intrinseco,  id  est  ab  infuso  habitu  quo  homo  ad  supernaturalem 
actum  non  tantum  movetur,  sed  etiam  seipsum  movet.  Ast  non  satis, 
nam  in  peccatore  informes  habitus  fidei  et  spei,  meritorii  operis  principium 
non  sunt.  Oportet  igitur  ut  actus  ex  gratia  cooperaute  procedens  propor- 
tionem  haheat  cum  fine  vitae  aeternae,  quae  est  divini  fruitio  boni  in 
visione  intuitiva.  Porro  eiusmodi  proportio  perficitur  ex  duobus.  Primo 
quidem  perficitur  per  charitatem,  cuius  est  tendere  in  Deum  ut  in  ami- 
cnm  super  omnia  dilectum  cui  aeternaliter  convivere  volumus,  tum  etiam 
referre  in  hunc  finem  omnes  actus  inferiorum  virtutum.  Praeterea  perfi- 
citur  per  ipsam  sanctificantem  gratiam,  per  quam  formaliter  ordinamur  a 
Deo  ad  convivendum  cum  ipso,  quasi  cives  et  socii  effecti  beatae  illius 
societatis  quae  est  lerusalem  caelestis.  Quo  fit  ut  si  per  impossibile  habe- 
retur  charitas  sine  gratia,  omnis  ille  motus  in  Deum  ut  in  amicum  cui 
convivere  intendimus  in  patria,  nihil  aliud  esset  quam  frustraneus  quidam 
atque  irritus  conatus;  deficeret  enim  acceptatio  et  praeordinatio  divina 
quae  totius  nostri  meriti  apud  Deum,  necessarium  praesuppositum  est. 
Sic  igitur  actus  supernaturalis  etiam  ab  habitu  infuso  procedens,  non  re- 
putatur  opus  vivum  nisi  in  quantum  a  charitate  saltem  habituali  accipit 
ordinem  in  finem  aeternae  vitae,  et  a  gratia  sanctificante  habet  investi- 
turam  divinae  praeordinationis  et  acceptationis.  Et  haec  duplex  perfe- 
ctio,  forma  acius  vocatur  ab  Angelico.  loco  citato. 

divina,  et  quantum  est  de  se,  digna  sunt  aeternae  vitae  praemio), 
sed  quia  superveniente  reatu  peccati,  impedimentum  accipiunt  ne 
valeant  ad  praemium  ei  qui  opera  fecit,  et  hoc  modo  mortificari 
dicuntur.  At  quando  vi  et  efficacia  poenitentiae  tollitur  impedi- 
mentum  vitae,  id  est,  aboletur  peccatum  per  quod  fuerant  mortifi- 
cata,  tunc  secundum  unanimem  theologorum  sententiam  revivi- 
scunt,  et  denuo  ad  coronam  valent.  Sed  de  operibus  mortuis  non 
est  eadem  ratio.  Ista  enim  non  possunt  iterum  a  principio  proce- 
dere,  quia  transeunt  et  iterum  eadem  numero  resumi  nequeunt. 
«  Unde  impossibile  est  quod  opera  mortua  iterum  fiant  viva  per 
«  poenitentiam  ». 

Hactenus  de  iis  in  quibus  concordant  theologi.  Superest   ut 
ea  in  quibus  dissentiunt,  diligenter  expendamus. 


§  2. 

Circa  recuperationem  gratiae  et  reviviscentiam  merito- 
rum,  dissensus  tam  ante  quam  post  Tridentinum  inter  theo- 
logos  exsistens. 

Doctrina  fuit  Nominalium,  quos  sequuntur  multi  moderni, 
duce  Suarezio  in  relectione  de  reviviscentia  meritorum:  poeni- 
tentem  nunquam  resurgere  a  peccato  nisi  cum  gratia  et  sanctitate 
maiore  quam  fuerat  illa  per  praecedens  peccatum  amissa.  Dicunt 
enim  restitui  poenitenti  totum  illud  quod  habebat  prius,  et  addi 
ulteriorem  gradum  respondentem  praesenti  dispositioni  qua  se 
denuo  disposuit  ad  iustificationem,  sive  in  sacramento  sive  extra 
sacramentum.  «  Ex  dictis  infertur,  inquit  Card.  De  Lugo,  de  Poe- 
«  nit,  Disp.  11,  Sect.  3,  n.  54«,  hominem  per  poenitentiam  sem- 
«  per  resurgere  ad  maiorem  gratiam  quam  prius  habebat.  Recu- 
«  perat  enim  totam  illam,  et  praeterea  accipit  aliam  de  novo,  ex 
«  vi  contritionis  vel  sacramenti  praesentis  ».  Quapropter  de  iis 
etiam  omnibus  qui  per  alternas  vices  cadendi  et  resurgendi  adim- 
plent  viam  suam,  recte  intelligeretur  illud  quod  de  iustorum  se- 
mita  in  Scriptura  legitur,   Prov.  IV-18:   Ouasi  lux   splendens  />ro- 

cedit  et  crescit  usque  ad perfectam  diem:  idque  lege  absoluta  atque 
universali,  quidquid  sit  de  modo  et  fervore  quo  se  habet  homo 
in  poenitendo,  ex  hoc  solo  quod  utcumque  resurgit  post  casum. 
In  contrarium  vero  est  sententia  S.  Thomae,  tum  hic,  tum 
in  I,  D.  17,  q.  2,  a.  5,  tum  in  plurimis  aliis  locis,  ubi  constanter 
docet  totalitatem  gratiae  in  qua  resurgit  poenitens,  proportionari 
semper  praesenti  ipsius  dispositioni.  «  Contingit,  inquit  (l),  in- 
«  tensionem  motus  poenitentis  quandoque  proportionatam  esse 
«  maiori  gratiae  quam  fuerit  illa  a  qua  ceciderat  per  peccatum, 
«  quandoque  autem  aequali,  quandoque  vero  minori.  Et  ideo  poe- 
«  uitens  quandoquc  resurgit  in  maiori  gratia  quam  prius  habue- 
«  rat,  quaudoque  autem  in  aequali,  quandoque  etiam  in  minori ;  et 
«  eadem  ratio  est  de  virtutibus  quae  ex  gratia  consequuntur  ». 
Angelico  consentiunt  alii  veteres  scholae  principes.  Dicit  S.  Bo- 
naventura  in  IV,  D.  14,  Part.  2,  a.  2,  a.  1 :  «  Dixerunt  quidam 
«  quod  semper  in  aequali  vel  maiori  gratia  oportet  resurgere... 
«  Sed  hanc  positionem  credo  falsam...  Ad  illud  quod  obiicitur, 
«  quod  non  recordatur  Deus  iniquitatum,  dicendum  quod  verum 
«  est;  unde  non  dat  minorem  gratiam  merito  peccatorum,  sed 
«  quia  non  bene  se  praeparat  (homo)  ad  tantam  gratiam  ».  Di- 
cit  Alexander  Alensis,  Part.  4,  Q.  57,  membr.  5:  «  Aliter  dicunt 
«  alii  quod  non  semper  surgit  poenitens  in  aequali  munere  virtu- 
«  tum;  quod  mihi  videtur  verisimilius.  Unde  sine  praeiudicio  dico 
«  quod  quandoque  resurgit  poenitens  in  majori  munere  virtutis, 
«  quandoque  in  aequali,  quandoque  in  minori  ».  Eiusdem  sen- 
tentiae  sunt  Albertus  Magnus  in  IV,  D.  14,  a.  30;  Paludanus, 
D.  14,  Q.  1,  c.  2,  concl.  3;  Capreolus,  D.  14,  a.  1;  Caietanus  in 
praesenti,  etc.  Porro,  (quod  apprime  notabis  contra  eos  qui  nescio 
quo  imaginario  fundamento  nixi,  fingunt  sententiam  hanc  per  de- 
creta  Tridentini  fuisse  fere  confixam,  ac  vix  non  erroneam  eva- 
sisse),  idem  prorsus  apud  probatos  theologos  quaestionis  status 
post  tempora  Tridentini  perseverat,  qui  fuerat  ante.  Gregorius 
de  Valentia,  Tom.  4,  Disp.  7,  Q.  6,  Punct.  1,  ait:  Non  semper  re- 
cuperari  gratiam    acqualem  secundum   pristinam    intensionem,  sed 

(J     S.   Thom.  hic,   art.  2.  in  corp. 

aliquando  aequalern,  aliquando  maioremt    aliquando    minorcm,  pro 
ratione  dispositionis  qua  resipiscit  peccator.  Hoc   asserimus  ex  sen- 
tentia  S.   Thomae    et  aliorum    theologorum    ubi  supra,    contra  opi- 
niones,  benignas  illas  quidem,  sed  minime  veras.  Petrus  Soto,  Sect.  6 
de  Poen.,  hanc   propositionem    statuit    ac    defendit:   Resurgens  a 
peccato  non  semper  ad  aequalem  gratiam  redit,  aut  maiorem,  quam 
prius  habuerat.  Hanc  sententiam   graviores  tenent  scholastici...  Re- 
deunti  a  peccato   gratiam  dari  secundum    dispositionem  et  conatum 
suumt  valde  consonat  Scripturae.  Sylvius  in  3am   Part.  Q.  89,  a.  2, 
concludit:  Ex  his  consequenter  dicendum  est,    esse  probabile  quod... 
per  poenitentiam ,  tantum  deiur  gratia  quae  proportionetur  praesenti 
dispositioni  et  efficaciae  sacramenti,  si  illud  recipitur.  Estius  in  IV, 
D.   14,  §  12,  docet  interdum   contingere  ut    poenitens  non   resur- 
gat  ad  aequalem  vel  maiorem  gradum  gratiae,  sed    ad  minorem 
tantum,  et  addit:  Non  dictum  est,  priora  opera   per   poenitentiam 
reviviscere,  hoc  sensu,  quod  hominem   per  poenitentiam    reparatum 
ad    tantam  gloriam   necessario  perducant,    quantarn    pro    illis,    si 
lapsus  non  fuisset}  erat  recepturus ;  sed  quia   rursus  homo  propter 
illa  dignus  cfficitur  vita  aeterna,    quam  et  pro    illis,  si  perseveret, 
accepturus  est,  sicut  et  pro  bonis  operibus  postea  factis;  nam  quod 
attinet  ad  gradum  gloriae,  eum  accepturus  est  pro  magnitudine  gra- 
tiae  in  qua  decedit.  Et  Tournely    (seu  eius    continuator),  de  Poen. 
Part.  2,  n.  216-217,  relatis  prius  fundamentis  alterius  opinionis: 
His  non  obstantibus,  censent  plures  reviviscentiam  gratiae...  extendi 
vel  restringi  secundum  mensuram  dispositionum  ex  quibus  peccator 
iustificationis  gratiam   consequitur...    Nobis  potior    videtur  secunda 
isthaec   opinio...,   quidquid  triumphanter  obloquatur  Martene,   quasi 
pene  opinio  sua  citra  grave  fidei  discrimen  in  dubium  vocari  non  pos- 
sit.  Et  idem  sentiunt  Gonet,  Billuart,   caeterique  recentiores  tho- 
mistae.  Ubi  vides  esse  theologos  ex    omni  schola,    qui  a  tempo- 
ribus  etiam    Tridentini,  aperte    contradicunt    principali    positioni 
partis  adversae,  secundum  quam  poenitens  semper  resurgeret  san- 
ctior  quam  fuerat  prius,    quidquid    sit  de    perfectione   dispositio- 
num  cum  quibus  ad  iustificationem  se  praeparat.  Et  hoc  quidem 
argumento  tibi  erit,  somnio  similem  esse    divinationem   quorum- 
dam  dicentium,  quod  S.  Thomas  aliique  veteres  certo  certius  mu- 

tavissent  sententiam,  si  venissent  post  Tridentinum.  Re  enim 
vera,  ex  Tridentino  nihil,  neque  pro  neque  contra,  ut  postea  ap- 
parebit.  Sed  vera  ratio  oppositionis  repetenda  est  ex  dissensu 
circa  duo  principia,  unde  veteres  Nominales  cum  multis  modernis 
omnem  suam  doctrinam  in   hac  parte  derivare  voluerunt. 

Primum  principium  eorum  est,  quod  vi  poenitentiae  et 
divinae  condonationis  debet  necessario  restitui  omnis  gratia  quae 
prius  habebatur,  hoc  solo  titulo  quia  fuit  prius  quacumque  ratione 
habita.  Non  distinguunt  inter  gratiam  secundam  quam  forte  homo 
suis  meritis  acquisiverat,  et  gratiam  primam  in  gratuita  iustifi- 
catione  aliquando  acceptam;  nihil  discernunt  inter  gratiam  com- 
muniter  dictam,  et  gratiam  sacramentorum  quae  independenter 
ab  opere  operantis  datur  ex  solo  opere  operato;  et  quoad  hanc 
ipsam  sacramentorum  gratiam,  nihil  curant  an  titulus  eius  adhuc 
permaneat  necne  in  anima.  Cum  enim  minime  admittant  effectum 
gratiae  in  sacramentis  N.  L.  proxime  et  immediate  pendere  a  re 
et  sacramento,  eiusdem  conditionis  faciunt  gratiam  Baptismi,  Con- 
firmationis  et  Ordinis,  cum  gratia  Eucharistiae;  volunt  reviviscere 
gratiam  Matrimonii  etiamsi  coniugium  amplius  non  exsistat,  et 
gratiam  Extremae  Unctionis  quantumvis  transacta  infirmitate,  et 
in  summa,  omnem  omnino  gratiam  in  aliqua  temporis  differentia 
acquisitam,  solum  quia  aliquando  fuit  acquisita. 

Huius  autem  suae  assertionis  unum  argumentum  afferunt, 
quod  sumi  debet,  teste  Lugone  ubi  supra  n.  48,  ex  ipsa  natura 
gratiae.  «  Nam  eo  ipso,  inquit,  quod  homo  per  poenitentiam 
«  iustificatur,  et  accipit  gratiam  habitualem,  accipit  ius  ad  gloriam 
«  caelestem,  et  per  consequens  exigit  statum  expertem  omnis 
«  poenae  et  punitionis  aeternae.  Si  autem  non  restitueretur  gra- 
«  tia  tota  per  peccatum  ablata,  sequeretur  hominem  puniri  aliqua 
«  poena  damni  aeterna,  quatenus  perpetuo  careret  illa  gratia  in 
«  poenam  sui  peccati,  et  per  consequens,  gloria  illi  correspondente. 
«  Ergo  ex  natura  ipsa  iustificationis  oritur  ut  eo  ipso  restituatur 
«  aliquando  tota  gratia  cuius  iacturam  incurrimus  propter  pecca- 
«  tum.  Quod  si  aliquando  restituenda  est,  non  est  cur  non  restitua- 
<n  tur  statim  ablato  peccato,  etc.  ».  —  At  vero  argumentum  non 
videtur  satis  solide  consistere,  et  primo  quidem  quia  nimis  probaret. 

Probaret  enim  omnino  impossibile  esse  ex  natura  rei,  ut  poenitens 
etiam  remisse  se  habens  in  motu  ad  Deum  et  detestatione  pec- 
cati,  aliter  iustificetur  quam  per  restitutionem  totius  gratiae  prius 
habitae,  addito  etiam  novo  gradu  respondente  praesenti  eius  di- 
spositioni.  Beatitudini  enim  perfectae  et  consummatae  essentialiter 
repugnat  omnis  poena;  unde  cum  iustificatio  necessitate  absoluta 
conferat  ius  ad  beatitudinem,  eadem  absoluta  necessitate  tollit 
aeternam  poenam  per  praecedens  peccatum  inductam.  Si  ergo  non 
restitutio  totius  gratiae  prius  habitae  vere  esset  quaedam  aeterna 
poena  damni  ex  peccato  relicta,  tam  repugnaret  non  restitui  totam 
gratiam  praecedenter  habitam,  quam  repugnat  non  aboleri  simul 
cum  culpa  reatum  ignis  aeterni.  Sed  cuinam,  quaeso,  eiusmodi 
conclusio  nimis  dura  non  videbitur?  —  Praeterea,  si  restitutio 
illius  quod  per  peccatum  amissum  est,  solum  quia  per  peccatum 
amissum  est,  requireretur  ad  hoc  ut  homo  iustificatus  rediret  in 
statum  expertem  omnis  poenae  et  punitionis  aeternae,  tunc  necesse 
esset  ipsum  recuperare  etiam  amissam  virginitatem,  gloriam  inte- 
meratae  innocentiae,  et  alia  eiusmodi,  quia  et  ista  per  peccatum 
amittuntur.  Quod  si  dicas  impossibile  hoc  esse,  eadem  impossibilitate 
qua  impossibile  est  ut  quod  factum  est  factum  non  fuerit,  statim  in- 
fero,  ergo  unum  de  duobus :  Vel  impossibile  est  etiam  ut  peccator 
unquam  redeat  in  statum  expertem  omnis  poenae  aeternae,  vel 
fallit  principium  quo  asseritur  poenam  aeternam  non  aboleri  nisi 
per  restitutionem  totius  gratiae  cuius  iacturam  incurrimus  per 
peccatum.  Nec  iuvat  opponere  amissionem  innocentiae  non  fore 
poenam  a  Deo  inflictam,  nam  ius  ad  beatitudinem  repugnat  cui- 
libet  aeternae  poenae,  sive  inflictae  a  Deo,  sive  non,  et  ideo  hoc 
exemplo  optime  ostenditur  non  esse  necessariam  restitutionem 
omnium  quae  quomodocumque  per  peccatum  amissa  sunt,  ut  in 
statum  immunitatis  a  poena  aeterna  dicamur  redintegrari.  —  Tertio 
denique,  directe  ad  argumentum  respondendo,  dico  poenam  pec- 
cati  non  esse  nisi  illud  quod  est  meritorie  a  peccato  (^).  Porro  a 
peccato  tanquam  a  causa  meritoria  dependet  gratiae  privatio    ut 

')  Hic  non  attenditur  poena  concomitans,  de  qua  in  praesenti  nulla 
quaestio  esse  potest ;  coustat  enim  ex  terminis  quod  ipsa  cum  reatu  cul- 
pae  concomitanter  aufertur. 

sic,  minime  vero  privatio  talis  vel  talis  gradus  sive  quantitatis  gra- 
tiae.  Cuius  evidens  signum  est,  quod  ex  peccato  gravissimo  po- 
test  non  sequi  nisi  amissio  infimi  gradus,  sicut  ex  peccato  minimo 
in  genere  mortalium  potest  sequi  amissio  gradus  maximi.  Quippe 
quantitas  gratiae  amissae  omnino  indifferenter  se  habet  ad  pec- 
catum,  sed  solum  consequitur  statum  in  quo  contingebat  peccan- 
tem  inveniri  quando  lapsus  est.  Ergo  quando  in  iustificatione  re- 
stituitur  gratia,  eo  ipso  omnis  poena  damni  aufertur,  quin  necesse 
sit  ut  restituatur  gradus  qui  prius  habebatur,  multoque  minus 
gradus  maior,  si  poenitens  remisse  se  habeat  in  praeparatione  ad 
gratiae  recuperationem. 

Non  igitur  debitae  modestiae  limites  excedet  quisquis  dixe- 
rit  principium  supradictum  non  satis  demonstrari,  imo  non  inniti 
sat  probabili  fundamento,  nam  alia  quae  afferri  solent  adhuc  mi- 
noris  momenti  sunt.  «  Possunt  etiam,  inquit  Lugo  ubi  supra,  ad 
«  hunc  sensum  applicari  verba  illa  Patrisfamilias  recipientis  filium 
«  prodigum  poenitentem,  et  imperantis  dari  ei  stolam  primam. 
«  Stolae  enim  nomine  gratiam  communiter  intelligunt  interpretes; 
«  quam  tamen  non  utcumque  afferri,  sed  primam,  id  est,  quam 
«  habebat  omnino  ante  peccatum.  Ita  videtur  intelligere  Chryso- 
«  stomus:  Iubet,  inquit,  stolam  illam  primam  proferri,  vel  pristi- 
«  nam  gloriam,  quam  ex  seductione  diaboli  nudatus  amiserat.  Quod 
«  si  non  omnis  gratia  redderetur,  non  daretur  stola  vel  gloria 
«  quam  ex  seductione  diaboli  amiserat  ».  Haec,  inquam,  parum 
persuadent,  tum  quia  in  parabolis  non  omnia  sunt  litteraliter  ur- 
genda,  tum  quia  metaphora  stolae  primae  amplissime  salvatur  per 
hoc  solum  quod  denuo  incipit  homo  ornari  sanctificante  gratia, 
tum  denique  quia  nunquam  redditur  ad  litteram  stola  prima,  cum 
dicant  semper  reddi    meliorem. 

Melius  itaque,  ut  videtur,  Doctor  Angelicns  attendens  gene- 
ralia  principia  quae  alias  in  theologia  habentur  ut  certissima,  exi- 
stimavit  non  esse  in  praesenti  introducendam  exceptionem  quam 
nec  sacrae  litterae  nec  propria  poenitentiae  natura  requirunt.  «  Ma- 
«  nifestum  est,  inquit  (r),  quod  formae  quae  possunt  recipere  ma- 

(x)  S.  Thom.,  hic,  art.  2,  in  corp. 

«  gis  et  minus,  intenduntur  et  remittuntur  secundum  diversam 
«  dispositionem  subiecti,  ut  in  secunda  parte  habitum  est.  Et  inde 
«  est  quod  secundum  quod  motus  liberi  arbitrii  in  poenitentia 
«  est  intensior  vel  remissior,  secundum  hoc  poenitens  consequitur 
«  maiorem  vel  minorem  gratiam.  Quare  oportet  dicere,  sicut  et 
«  communiter  dicitur,  quod  aliquis  potest  post  peccatum  in  maiori  et 
«  in  minori  et  in  aequali  charitate  resurgere  »  (T).  Et  haec  do- 
ctrina  omnino  componitur  cum  reviviscentia  gral:ae  sacramentalis 
quae  prius  habebatur,  si  eius  titulus  (res  et  sacramentum)  adhuc 
in  anima  perseverat.  Nam  etsi  gratia  eiusmodi  semper  ad  remo- 
tionem  obicis  consequatur  titulum  praecedenter  ex  opere  operato 
inductum,  adhuc  tamen  restitutio  eius  proportionatur  quoad  quan- 
titatem  sive  intensitatem  praesentibus  hominis  iustificandi  dispo- 
sitionibus;  quippe  divina  bonitas  elargitur  unicuique  secundum 
quod  praeparatus  est  ad  recipiendum.  Et  hucusque  quidem  prima 
radix  dissensus  inter  auctores.  De  altera  nunc  nonnulla  dicenda 
sunt. 

Aliud  igitur  principium  est  a  plerisque  nunc  sine  discus- 
sione  admissum,  cui  non  suffragantur  antiqui.  Sentiunt  nempe 
multi  moderni,  reviviscentiam  meritorum  sive  operum  mortificato- 
rum  quam  ipsa  nobis  attestatur  Scriptura,  non  posse  ullatenus  in- 
telligi  absque  restitutione  totius  gratiae  quae  per  merita  fuerat 
comparata.  Et  hoc  principio  innixi,  necessario  debent  contradicere 
assertioni  S.  Thomae  docentis  quantitatem  gratiae  quam  poenitens 
recuperat,  proportionari  pure  et  simpliciter  praesenti  intensioni 
motus  liberi  arbitrii  in  poenitentia.  Nam  esto  quod  non  restituatur 
tota  gratia  quae  prius  habebatur,  hoc  solo  titulo  quia  habebatur; 
esto  non  reviviscere  gratiam  primam  in  praeterita  iustificatione 
ex  opere  operantis  gratuito  acceptam,  non  gratiam  Eucharistiae, 
non  gratiam  aliorum  sacramentorum  quorum  nullus  amplius  ef- 
fectus  remanet  in  anima:  at  certe,  inquiunt,  si  vere  opera  mortifi- 
cata  reviviscunt,  oportebit  restitui  gratiam  quam  meruerunt,  et 
haec  gratia  addita  gratiae  quam  causat  praesens  iustificatio,  faciet 
quantitatem  maiorem  quam  sit  illa  quae  hic  et  nunc  proportiona- 

(*)  S.  Thom.,  in  III,  D.   31,  q.    1,  a.  4,  q.   1,  in  corp. 

tur  perfectioni  poenitentiae.  —  Et  re  quidem  vera  eiusmodi  argu- 
mentum  omnino  ineluctabile  est,  procedendo  in  doctrina  moderno- 
rum  theologorum  circa  meritum  bonorum  operum  et  augmentum 
infusarum  virtutum.  Ponunt  enim  sat  communiter  dicti  theologi, 
.augeri  gratiam  sanctificantem  et  praemium  essentiale  gloriae  per 
quemlibet  actum  meritorium,  etiam  remissum,  quatenus  secundum 
ipsos  quodlibet  opus  vivum  meretur  augmentum  eiusmodi  omnino 
absolute,  et  independenter  a  quacumque  conditione.  Quo  semel 
supposito,  impossibile  sane  est  concipere  reviviscentiam  merito- 
rum,  quin  intelligatur  restitui  ipso  facto  gradus  gratiae  qui  per 
ipsa  fuerat  acquisitus. 

Ast  quidquid  nunc  sit  de  obiectiva  rei  veritate  cuius  discussio 
ad  praesentem  materiam  non  pertinet,  alia  omnino  est  conceptio 
S.  Thomae.  Nam  iuxta  ipsius  doctrinam  opus  meritorium  duo 
meretur.  Primo  quidem  meretur  consummationem  illius  gratiae 
quae  aliunde  in  anima  esse  supponitur,  ut  scilicet  in  visionem 
Dei  perducatur  homo  tanquam  in  coronam  iustitiae  suis  prome- 
ritam  benefactis,  et  non  solum  ut  in  naturalem  finem  illius  san- 
ctificationis  quam  a  Deo  accepit.  Deinde  vero  meretur  augmentum 
gratiae,  cui  augmentum  gloriae  respondeat  necesse  est.  Utrumque 
tamen  non  meretur  nisi  snb  aliqua  conditione:  gloriam  quidem  ae- 
ternam  sub  conditione  decessus  in  gratia,  augmentum  vero  gra- 
tiae  sub  conditione  proportionatae  dispositionis  in  subiecto,  quae 
tunc  tantum  habetur  quando  operatur  homo  ex  tota  virtute  habi- 
tus  charitatis  quam  habet.  Nam  sicut  in  acquisitis  actus  remissus 
non  est  sufficiens  causa  augmenti  habitus,  ita  in  infusis  non  est 
sufficiens  dispositio  ad  hoc  ut  habitus  a  Deo  augeatur.  «  Statuit 
«  siquidem  Deus,  inquit  Caietanus  in  i^n-aae^  q.  Ir^  a>  8,  tunc 
«  augmentum  causare,  quando  vis  nostra  causaret  illud  si  in  no- 
«  stra  esset  potestate  »  (x).  —  Hac  igitur  doctrina  supposita,  facile 
intelligitur  quomodo  possint  reviviscere  merita  praecedentia,  quin 
tamen  gradus  gratiae  restitutae  excedat  unquam  proportionem 
praesentium  dispositionum  in  quibus  poenitens  resurgit.    Augmen- 

(J)  Cf.  S.  Thom.,  1-2,  q.  114,  a.  8,  ad  3"™.  —  Itenr  in  I,  D.  T7, 
q.   2,  a.  3,  in  II,  D.  27,  q.  1,  a.  3,  et  alibi  passim. 

tum  enim  gratiae  non  debebatur  his  meritis,  nisi  ea  conditione  ut 
esset  conveniens  dispositio.  Et  ideo  si  homo  post  peccatum  adhi- 
beat  conatum  ut  se  disponat  ad  gratiam  aequalem  ei  a  qua  ceci- 
derat,  merita  reviviscent  cum  eadem  ac  prius  dispositione  ad  glo- 
riam ;  secus  vero  si  non  adhibeat  talem  conatum  ad  disponendum 
se;  semper  tamen  reviviscent  ad  totum  praemium  ad  quod,  quan- 
tum  est  de  se,  sive  ratione  sui,  se  extendebant.  Et  hoc  dico  ratio- 
cinando  in  principiis  S.  Thomae  de  merito  bonorum  operum,  et 
de  modo  quo  augetur  habitus  gratiae  sanctificantis. 

Quae  igitur  cum  ita  sint,  facile  apparet  aliquid  esse  in  hoc 
dissensu  inter  auctores  theologiae,  quod  directe  pertinet  ad  mate- 
riam  de  poenitentia,  aliquid  vero  quod  refertur  ad  aliam  theolo- 
giae  partem,  scilicet  ad  doctrinam  de  merito. 

Id  quod  directe  respicit  materiam  de  poenitentia,  in  exposi- 
tione  prioris  principii  sufficienter  declaratum  est.  Satis  enim  liquet 
ex  argumentis  ibi  propositis,  nulla  omnino  ratione  constare  quod 
vi  poenitentiae  debeat  consequi  homo  ultra  gratiam  responden- 
tem  praesentibus  suis  dispositionibus,  restitutionem  integralem 
totius  gratiae  prius  habitae,  hoc  solo  nomine  quia  prius  habita 
fuit,  et  ideo  minime  fidendum  est  huic  plurimorum  persuasioni, 
licet  demulceat  aures  et  favorabilis   videatur. 

Nunc  autem  si  loquamur  de  operum  mortificatorum  revivi- 
scentia,  nulla  est  formaliter  loquendo  discordia  inter  catholicos, 
quia  et  omnes  unanimiter  ponunt  merita  illa  vere  reviviscere. 
Sed  diversitas  est  mere  materialis  respectu  quaestionis  quae  nunc 
agitatur,  dum  scilicet  alii  alia  sentientes  de  merito  bonorum  ope- 
rum,  alias  etiam  reviviscentiae  consequentias  debent  necessario 
admittere.  Ast  non  vacat  ingredi  controversiam  istam  quae  est 
omnino  alius  loci;  unde  non  praetergrediendo  limites  praesentis 
tractatus,  sequentem  thesim  proponimus  ut  theologice  certissi- 
mam,  et  absque  tergiversatione  receptam  apud  omnes. 


De  Ecclesiae  Sacrantentis.   Tom.    II. 

THESIS  X. 

Opera  per  peccatum  mortificata,  vi  poenitentiae  ipso 
facto  reviviscunt,  et  quidem  ad  totum  praemium  gloriae  tam 
essentiale  quam  accidentale,  ad  quod  ut  meritoria,  ex  sese 
valebant. 


Videretur  tamen  dicendum  quod  nulla  merita  reviviscunt.  Ita 
enim  se  habet  peccatum  remissum  ad  peccatum  subsequens,  si- 
cut  meritum  mortificatum  ad  supervenientem  poenitentiam.  Sed 
per  peccatum  subsequens,  ut  supra  iam  dictum  est,  peccata  priora 
non  redeunt.  Ergo  nec  per  poenitentiam  reviviscunt  merita  mor- 
tificata. 

Praeterea,  cum  gloria  commensuretur  gratiae,  gradus  gloriae 
qui  homini  debetur,  respondet  gradui  gratiae  in  quo  est.  Si  igitur 
merita  praecedentia  reviviscerent  ad  totum  praemium  tam  essen- 
tiale  quam  accidentale,  semper  resurgeret  homo  in  gradu  gratiae 
saltem  aequali  ei  qui  per  merita  illa  fuerat  acquisitus.  Sed  locis 
supra  relatis  S.  Thomas  expresse  contrarium  docet.  Ergo  in  opi- 
nione  saltem  S.  Thomae,  merita  non  reviviscunt  ad  illud  omne 
quod  merebantur. 

Praeterea,  idem  S.  Thomas  in  praesenti  articulo  ad  3um  dicit 
quod  «  ille  qui  per  poenitentiam  resurgit  in  minori  charitate, 
«  consequetur  quidem  praemium  essentiale  secundum  quantitatem 
«  charitatis  in  qua  invenitur;  habebit  tamen  gaudium  maius  de 
«  operibus  in  prima  charitate  factis  quam  de  operibus  quae  in 
«  secunda  fecit,  quod  pertinet  ad  praemium  accidentale  ».  Ergo 
rursus,  merita  non  reviviscunt  ad  totum  praemium  gloriae  es- 
sentialis. 

Sed  contra  est  quod  Tridentinum,  Sess.  VI,  can.  32  dicit: 
«  Si  quis  dixerit...  ipsum  iustificatum  bonis  operibus  quae  ab  eo 
«  per  Dei  gratiam  et  Iesu  Christi  meritum  fiunt,    non    vere  me- 

«  reri...  ipsius  vitae  aeternae  (si  tamen  in  gratia  decesserit)  con- 
«  secutionem...,  anathema  sit  ».  Dum  enim  Tridentini  Patres  hanc 
solam  conditionem  ponunt:  si  tamen  in  gratia  decesserit,  non  au- 
tem  illam  aliam :  si  tamen  semper  in  gratia  permanserit,  aperte 
sentiunt  valere  ad  consecutionem  vitae  aeternae,  etiam  opera 
viva  per  subsequens  peccatum  mortificata,  modo  homo  ante  mor- 
tem  gratiam  Dei  recuperet,  in  eaque  per  finalem  perseverantiam 
decedat. 

Porro  argumenta  ex  Scripturis  non  desunt.  —  Principale 
testimonium  est  ad  Galat.  III-4,  ubi  alloquitur  Apostolus  eos  qui 
prolapsi  erant  in  Iudaismum  post  multa  bona  opera  in  Christi 
servitio  et  sanctitate  vitae  facta.  Sic  stulti  estis,  inquit,  ut  cum  spi- 
ritu  coeperitis,  nunc  carne  consummemini?  Tanta  passi  estis  sine 
causa  ?  insinuans  profecto,  imo  aperte  supponens,  mortificari  merita 
per  peccatum  superveniens.  Sese  tamen  corrigens,  et  per  omnem 
modum  animos  erigens  addit :  si  tamen  sine  causa,  qua  corre- 
ctione  satis  declaravit  non  esse  amissa  irreparabiliter  merita  hic 
et  nunc  mortificata,  sed  esse  recuperabilia,  retractato  ac  destructo 
peccato  per  poenitentiam.  Unde  Hieronymus,  Comment.  in  ep.  ad 
Galat.  1.  1,  c.  3:  «  Melius  sic  intelligi  potest,  quod  primum  cre- 
«  dentes  Galatae  in  Crucifixum,  et  a  Iudaeis  et  Gentibus  oppro- 
«  bria  multa  perpessi  sint,  persecutiones  non  minimas  sustinue- 
«  rint.  Quas  frustra  arguuntur  fuisse  perpessi,  si  a  gratia  Christi 
«  recedant,  propter  quam  tanta  perpessi  sunt.  Simul  et  illa  spes 
«  quod  quicumque  ob  Christi  fidem  laboraverit,  et  postea  lapsus 
«  fuerit  in  peccatum,  sicut  priora  sine  causa  dicitur  passus  fuisse 
«  dum  peccat,  sic  rursum  non  perdat  ea  si  ad  pristinam  fidem 
«  et  ad  antiquum  studium  revertatur  ».  Aliud  quoque  argumen- 
tum  sumere  solent  ex  Apostolo,  Heb.  Vl-ro,  «  ubi  iuxta  com- 
«  munem  interpretationem,  loquitur  ad  eos  qui  post  baptismum 
«  lapsi  fuerint  in  peccatum;  quos  ubi  acriter  deterruit...,  postea 
«  ad  spem  erigit  his  verbis:  Confidimus  de  vobis,  dilectissimi,  me- 
«  liora  et  viciniora  saluti,  tametsi  ita  loquimur  ;  non  enim  iniustus 
«  est  Deus,  ut  obliviscatur  operis  vestri  et  dilectionis  quam  osten- 
«  distis  in  nomine  ipsius,  qui  ministrastis  sanctis  et  mhiistratis,  etc. 
«  Ex  quibus  verbis  glossa    interlinearis  et  alii    colligunt,   priora 

«  illa  merita  remunerationem  suam  acceptura  si  ii  iterum  poeni- 
«  terent  et  resurgerent  a  peccato  »    (x). 

Ratio  demum  theologica  est  quia,  ut  dicitur  in  IV,  D.  14,  q.  2, 
a-  3>  Q*  3>  opera  in  charitate  facta,  etsi  transeant  actu,  manent 
tamen  quantum  ad  meritum  in  Dei  acceptatione;  et  secundum 
quod  sic  manent,  habent  efficaciam  quantum  in  ipsis  est,  indu- 
cendi  facientem  in  vitam  aeternam.  Quod  autem  hunc  efifectum  in 
peccatore  non  habeant,  est  per  accidens,  propter  peccatum  quod 
facit  hominem  indispositum  ad  percipiendum  effectum  praeceden- 
tium  meritorum.  Sed  causa  non  est  quia  ab  ipsis  operibus  ali- 
quid  demitur,  cum  in  suo  fieri  efficaciam  praedictam  obtinuerint 
utpote  ex  charitate  elicita,  quod  eis  sequens  peccatum  auferre 
non  potuit.  Et  ideo,  remota  indispositione  a  peccatore  per  poe- 
nitentiam,  opera  illa  praecedentia  iterum  incipiunt  habere  in  ipso 
effectum  suum,  et  secundum  hoc  dicuntur  reviviscere. 

Ad  ium  ergo  dicendum,  maximam  esse  differentiam  inter 
remissionem  peccati  per  poenitentiam,  et  mortificationem  merito- 
rii  operis  per  subsequens  peccatum.  Opus  enim  peccati,  cum  sit 
opus  solius  hominis,  aboletur  secundum  se  per  gratiam  operan- 
tem;  sed  opus  meritorium,  cum  sit  opus  gratiae,  non  potest 
secundum  se  per  hominem  peccantem  aboleri.  «  Remissio  pecca- 
«  torum,  inquit  S.  Thomas  (2),  est  principaliter  opus  Dei,  sed 
«  mortificatio  meritorum  praecedentium  est  opus  hominis.  Homo 
«  autem  sua  actione  non  potest  evacuare  simpliciter  opus  Dei, 
«  quamvis  possit  impedire  ne  sibi  prosit;  et  ideo  homo  per  pec- 
«  catum  sequens  non  potest  remissionem  praecedentium  pecca- 
«  torum  annullare.  Potest  autem  sua  actione  evacuare  quod  per 
«  ipsum  factum  est,  et  ideo  potest  mortificationem  praecedentium 
«  meritorum  per  merita  sequentia  penitus  annullare,  praecipue 
«  gratia  adiutus  ». 

Ad  2um  dicendum  quod  in  doctrina  S.  Thomae,  iuxta  supe- 
rius  praemissa,  meritum  bonorum  operum  nusquam  se  extendit 
ad  certam  quantitatem  gratiae  habitualis,  nisi  sub  conditione  pro- 


(x)   Lugo,  de  Poenit.,  Disp.   11,  Sect.   1,  n.  3. 
2    S.   Thom..  in   IV,  D.   22,  q.   1,  a.    1  ad  6.™* 

portionatae  dispositionis  in  anima.  Et  quia  mensura  gloriae  essen- 
tialis  semper  est  secundum  mensuram  habitus  gratiae,  merita 
praeterita  verissime  reviviscunt  ad  totum  praemium  essentiale  ad 
quod  ex  sese  valent,  statim  ac  denuo  accipiunt  vim  perducendi 
in  beatam  consummationem  illiusmet  gratiae,  ad  quam  homo  in 
suo  reditu  ad  Deum  se  disposuit.  —  Dices  forsitan  quod  hoc 
modo  reviviscentia  ad  nihil  fere  reducitur,  quia  etiamsi  prae- 
cedentia  merita  perpetuo  mortificata  remanerent,  adhuc  conse- 
queretur  poenitens  eamdem  gloriae  quantitatem,  proportionatam 
gratiae  quam  in  gratuita  iustificatione  hic  et  nunc  accipit.  Sed 
negandum  est  assumptum.  Ad  rationem  vero  additam  dico  dupli- 
cem  esse  modum  habendi  gloriam  essentialem :  vel  ut  coronam 
iustitiae  meritis  acquisitam,  vel  ut  solo  titulo  haereditatis  sine 
merito  acceptam.  Est  autem  magna  perfectio  habere  gloriam  essen- 
tialem  ex  titulo  meriti,  et  tanto  maior  perfectio  est,  quanto  ex 
titulo  plurium  et  potiorum  meritorum  possidetur.  Quin  imo,  est 
perfectio  qua  tantopere  electos  multos  adornari  vult  Deus,  ut  pro 
illa  sinat  eos  exponi  tot  discriminibus,  et  permittat  tot  alias  crea- 
turas  rationales  finaliter  deficere  ab  ultimo  fine.  —  Caeterum  non 
intendimus  in  praesenti  aliquid  vel  pro  vel  contra  in  quaestione 
disputata  de  merito  rata  sententia  affirmare,  sed  solum  ostendere 
quomodo  circa  reviviscentiam  operum  ut  sic,  veteres  minime  dis- 
sideant  a  modernis,  et  nusquam  docuerint  reviviscere  merita  ad 
solum  praemium  accidentale.  Quo  tamen  non  obstante,  alius  et 
alius  est  apud  hos  et  illos  dicendi  modus,  propter  concurrentiam 
principiorum  aliunde  praesuppositorum.  Unum  hoc  in  conclusione 
animadvertam :  cavendum  esse  ne  in  hac  re  nimium  tribuamus 
argumento  consolatorio,  in  alteram  partem  propendentes  solum 
quia  maioris  consolationis  esse  videtur.  Quippe  vera  consolatio 
illa  est,  quae  non  phantasiae  placitis  innititur,  sed  veritati  de 
qua  scriptum  est:  Et  veritas  Domini  manet  in  aeternum. 

Ad  3um  denique  animadvertendum  quod  non  dicit  S.  Thomas, 
merita  praecedentia  reviviscere  ad  solum  praemium  accidentale 
in  iis  qui  cum  minori  charitate  resurgunt,  sed  omnino  ad  prae- 
mium  essentiale,  cuius  tamen  quantitas  commensuratur  quantitati 

praesentis  gratiae,  ut  dictum  est  in  responsione  praecedenti.  Quia 
vero  gaudium  aecidentale  diversimode  fertur  super  varia  obiecta, 
plus  gaudebit  homo  de  operibus  magis  perfectis  quam  de  iis  quae 
minus  perfecta  fuerunt,  et  hoc  modo  evidenter  patet  sensus  re- 
sponsionis 


DE  PARTIBUS  INTEGRALIBUS  POENITENTIAE 

QUAEST.    XC.    —    QUAEST.    I-XV   SUPPL. 

«  Deinde  considerandum  est  de  partibus  poenitentiae,  et 
«  primo  in  generali,  secundo  in  speciali  de  singulis  ». 

Notandum  autem  quod  poenitentiae  attribuuntur  partes  in 
quantumest  sacramentum,  minime  vero  in  quantum  est  virtus,  nam: 
«  Actus  humani  qui  multiplicantur  in  poenitentia,  non  comparantur 
«  ad  habitum  virtutis  sicut  partes,  sed  sicut  effectus ;  unde  relin- 
«  quitur  quod  partes  assignentur  poenitentiae  in  quantum  est  sa- 
«  cramentum,  ad  quod  actus  humani  comparantur  ut  materia  »  (T). 
—  Rursus  non  agitur  de  partibus  essentialibus  quae  sunt  materia 
et  forma,  nam  de  his  iam  dictum  est  ab  initio ;  sed  de  partibus 
ipsius  materiae,  quae  integrales  dicuntur  secundum  quamdam  ana- 
logiam  ad  res  naturales.  Sicut  enim  in  homine,  consequenter  ad 
quantitatem,  distinguuntur  cerebrum,  cor,  pectus,  pes,  manus,  etc., 
ex  quibus  integratur  pars  materialis  quae  est  corpus  humanum : 
ita  similitudine  quadam  (2)  distinguuntur  in  poenitentia  varii  actus 

(x    S.   Thom.,  hic,  Quaest.  90,  a.   1  ad  2um. 

2)  Nota  bene  quod  sicut  materia  et  forma  non  dicuntur  in  sacra- 
mentis  nisi  secundum  aliqualem  analogiam  sive  similitudinem  ad  res 
naturales.  ita  etiam  nunc  partes  integrales  ex  quibus  materia  sacramenti 
Poenitentiae  constat.  Non  ergo  necesse  est  de  partibus  integralibus,  prout 
distinguuntur  a  partibus  subiectivis  vel  potentialibus,  accurate  disserere ; 
haec  enim  ad  logicam  pertinent,  et  non  inserviunt  in  praesenti  nisi  per 
modum  pnrae  comparationis.  Unum  hoc  accurate  observandum :  non 
esse  de  ratione  partis  integralis,  ut  sit  id  sine  quo  adhuc  remanet  sub- 
stantia  rei.  Partes  enim  integrales  in  rebus  naturalibus  dicuntur  partes 
quantitativae,  quae  scilicet  sunt  in  substantia  consequenter  ad  quantita- 
tem:  unius  quidem  rationis  in  totis  homogeneis,  diversarum  vero  ratio- 
num  in  totis  heterogeneis  seu  organicis.  Quare,  ut  a  composito  humano 
exemplum  sumas,  partes  essentiales  sunt  materia  et  forma,  sive  corpus 
et  anima;  sed  partes  integrales  sunt  partes  ipsius  corporis,  quarum  ali- 
quae  sunt  sine  quibus  humanum  compositum  omnino  stare  nequit,  puta 
cor,  cerebrum,  caput,  etc. ;  aliae  vero  sunt  sine  quibus  adhuc  permanet, 
tametsi    mancum    atque    imperfectum,    puta    manus,   pes,    vel   brachium. 

ex  quibus  integratur  illud  quod  se  habet  ut  materia  sacramenti. 
Insuper,  sicut  dantur  in  homine  aliquae  partes  integrales  ex 
quarum  defectu  consequeretur  corruptio  etiam  substantialis,  ali 
quae  vero  aliae  quae  si  desint,  non  privant  nisi  solam  integrita- 
tem:  ita  in  poenitentia  contritio  et  confessio  sic  integrant  mate- 
riam,  ut  sine  illis  nequidem  quoad  substantiam  consistere  posset 
sacramentum,  dum  e  contra  satisfactio  solum  requiritur  ne  rema- 
neat  sacramentum  mancum  et  aliquo  modo  imperfectum ;  unde  et 
pars  niere  intcgralis  appellatur.  Thesis  tamen  generalis  abstrahit 
ab  huiusmodi  differentia  quae  suo  loco  exponetur. 


OuAEST.   XC. 
DE  PARTIBUS  INTEGRALIBUS    POENITENTIAE    IN   GENERALI 

THESIS  XI. 

In  Sacramento  Poenitentiae  tres  materiae  partes  assi- 
gnantur:  contritio  scilicet,  confessio,  et  satisfactio. 

Assertio  invenitur  expresse  et  in  terminis  proposita,  primo 
quidem  in  Decreto  pro  Armenis:  «  Quartum  sacramentum  est 
«  Poenitentia.  cuius  quasi  materia  sunt  actus  poenitentis,  qui  in 
«  tres  distinguuntur  partes.  Quarum  prima  est  cordis  contritio...; 

Unde  S.  Thomas  in  praesenti,  art.  3  ad  3um  dicit:  «  Omnes  partes  inte- 
«  grales  hahent  ordinem  qnemdam  ad  invicem;  sed  quaedam  habent 
«  ordinem  tantum  in  situ....;  quaedam  vero  habent  insuper  ordinem  vir- 
«  tutis.  sicut  partes  anhnalis  quarum  prima  virtus  est  cor,  et  aliae  quo- 
«  dam  ordine  virtutis  dependent  ab  invicem ;  tertio  modo  ordinantur 
«  ordine  temporis,  etc.  ».  Vides  ergo  quomodo  cor  ponatur  prima  pars 
integralis  in  animali,  quamvis  profecto  sine  corde  non  consistat  animalis 
substantia.  —  Porro  notio  hactenus  exposita  illa  est  quae  traditur  in 
logica,  quae  etiam  universaliter  est  recepta  a  scholasticis  a  quibus  modum 
loquendi  in  materia  de  Poenitentia  Concilia  adhihuerunt.  Et  hinc  tandem 
corruit  tota  argumentatio  Antonii  Ballerini,  Op.  theol.  moral.,  Tom  5, 
n.  7  et  seq.,  contra  communem  sententiam  quae  docet  contritionem,  con- 
fessionem,  et  satisfactionem.  esse  vere  materiam  sacramenti  Poenitentiae. 

«  secunda  est  oris  confessio... ;  tertia  est  satisfactio  pro  peccatis 
secundum  arbitrium  sacerdotis  ».  Item  in  Tridentino  Sess.  XIV, 
cap.  3:  «  Sunt  autem  quasi  materia  huius  sacramenti  ipsius  poe- 
«  nitentis  actus,  nempe  contritio,  confessio,  et  satisfactio,  qui  qua- 
«  tenus  in  poenitente  ad  ntegritatem  sacramenti,  ad  plenamque 
«  et  perfectam  peccatorum  remissionem  ex  Dei  institutione  requi- 
«  runtur,  hac  ratione  Poenitentiae  partes  dicuntur  ». 

Accedit  et  ratio  theologica  deducta  ex  natura  sacramenti, 
quam  verba  institutionis  apud  loannem  manifestant.  Ostensum  est 
enim  supra  (r),  materiam  sacramenti  Poenitentiae  iis  actibus  con- 
stitui  quibus  peccator  in  ordine  ad  reconciliationem  consequen- 
dam,  sese  submittit  sacro  iudici  qui  pro  potestate  clavium  arbiter 
est  remissionis  et  conditionum  eius.  Iam  si  quis  recte  consideret, 
videbit  huiusmodi  subiectionem  tribus  omnino  partibus  constare, 
si  in  tota  sua  integritate  ac  perfectione  spectetur.  Oportet  enim 
primo  ut  sit  fundamentum  et  basis  requisitae  submissionis ;  requi- 
sita  autem  submissio  non  est  nisi  poenitentialis,  quae  scilicet  ex 
detestatione  et  dolore  de  peccato  commisso  oriatur,  «  quia  hic  non 
«  quaeritur  sola  redintegratio  aequalitatis  iustitiae  sicut  in  iustitia 
«  vindicativa,  sed  magis  reconciliatio  amicitiae  »  (2).  Tota  ergo 
actio  peccatoris  contra  seipsum  in  hoc  iudicio  ex  displicentia  of- 
fensae  procedat  necesse  est,  quod  pertinet  ad  rationem  contritionis  ; 
et  ideo  contritio,  non  quidem  ut  in  corde  latens,  sed  ut  transiens 
in  externum  actum  seu  exteriorem  sui  manifestationem,  prima  Poe- 
nitentiae  pars  in  Conciliis  ponitur.  Sequitur  deinde  ipsa  accusatio, 
per  quam  peccator  causam  explicat  et  se  subiicit  arbitrio  sacer- 
dotis  gerentis  vices  Dei,  quod  flt  in  confessione.  Ultimo  tandem 
loco  consideratur  exsecutio  compensationis  impositae,  quod  fit  in 
satisfactione .  —  Recte  ergo  contritio,  confessio,  et  satisfactio,  ut 
Poenitentiae  partes  assignantur. 

Sed  non  iuvat  diutius  nunc  in  his  immorari,  quia  praesentis 
propositionis  unicus  scopus  est  monstrandi  quo  nexu  haec  tria  se 
habeant  ad  invicem,  et  qua  ratione  concurrant  ad  eftbrmandum  ali- 


(x    Supra,  Thes.  3. 

S.  Thom.,  hic,  art.  2,  in  corp. 

quod  totum  cuius  ratio  reponatur  in  debita  subiectione  peccatoris 
ad  Ecclesiae  claves.  Porro  pro  singulis  partibus  specialia  dabun- 
tur  argumenta,  cum  ad  singulas  in  particulari  deventum  fuerit,  in- 
cipiendo  statim  a  contritione. 

DE  CONTRITIONE. 

In  primis  observandum  quod  etsi  contritio  non  sit  ipse  elici- 
tus  actus  virtutis  poenitentiae,  tamen  iuxta  superius  praemissa, 
illum  semper  involvit  quasi  in  actu  exercito.  Quisquis  enim  dolet 
de  peccato  suo  et  illud  retractat,  eo  ipso  protestatur  voluntatem 
operandi  ad  destructionem  eius,  in  qua  quidem  voluntate  resplen- 
det  propria  poenitentiae  laus,  ut  alias  dictum  est.  Imo  vero,  con- 
tritio  censeri  debet  prima  atque  indispensabilis  compensatio  quam 
Deo  oflfenso  homo  exhibeat,  iuxta  illud  Psalm.  50:  Sacrificium  Dco 
spiritus  contribulatus ;  cor  contritum  et  humiliatwn,  Deus,  non  de- 
spicies.  Quapropter  cum  de  actibus  poenitentiae  agitur,  primarium 
ac  principem  locum  ipsa  semper  obtinet.  Caeterum,  quamvis  de 
partibus  materiae  sacramenti  nunc  sermo  sit,  non  ideo  conside- 
randa  contritio  solummodo  ut  est  pars,  sed  de  ipsa  etiam  dicen- 
dum  erit  in  quantum  est  dispositio  ad  gratiam  sacramentalem, 
imo  secundum  quod  vim  habet  iustificandi  cum  solo  voto  absolu- 
tionis  vel  baptismi ;  sic  enim  completa  habebitur  disputatio. 

Adhuc  praeobservandum  est  quod  hoc  nomen  contritio  sumi- 
tur  quandoque  in  communi,  ad  designandum  quemlibet  actum  do- 
loris  de  peccato,  quandoque  vero  sumitur  determinate  pro  actu 
doloris  qui  est  charitate  formatus,  et  sic  opponitur  attritioni.  «  At- 
*  tritio,  inquit  Angelicus  (*),  dicit  accessum  ad  perfectam  contri- 
«  tionem,  unde  in  corporalibus  dicuntur  attrita  quae  aliquo  modo 
«  sunt  comminuta,  sed  non  perfecte;  sed  contritio  dicitur  quando 
«  omnes  partes  tritae  sunt  simul  per  divisionem  ad  minima.    Et 

1     S.  Thom.,  in   IV,   D.  17,  q.  2,  a.    1,  q.  2,  ad  3um. 

«  ideo  significat  attritio  in  spiritualibus  quamdam  displicentiam 
«  de  peccatis  commissis,  sed  non  perfectam,  contritio  autem  per- 
«  fectam   ». 

Ordo  igitur  procedendi  talis  erit.  Prius  considerandum  de 
contritione  in  genere,  secundo  de  contritione  perfecta,  tertio  de 
contritione  imperfecta  quae  attritio  vocatur:  utrumque  contritionis 
genus  attingendo  tam  secundum  se,  quam  secundum  rationem  partis 
materialis  in  iudicio  clavium,  necnon  et  dispositionis  ad  iustifica- 
tionem  sive  in  sacramento  sive  extra  sacramentum. 


THESIS  XII.. 

Contritio  quae  quovis  tempore  ad  impetrandam  veniam 
peccatorum  fuit  necessaria,  recte  a  Tridentino  describitur: 
animi  dolor  ac  detestatio  de  peccato  commisso  cum  propo- 
sito  non  peccandi  de  caetero.  Quod  tamen  probabilius  sic 
intelligendum  est,  ut  formale  propositum  non  absolute  re- 
quiratur  ad  formalem  contritionem,  adeoque  essentia  con 
tritionis  in  actu  doloris  prout  virtute  includit  propositum, 
dicenda  sit  consistere. 

§  1. 

Prior  assertio  est  contra  Protestantes  qui  integram  rationem 
poenitentiae  ponunt  in  inceptione  novae  vitae,  dolorem  vero  ac 
detestationem  de  peccato  praeterito  prorsus  de  medio  tollunt.  Quem 
errorem  reprobavit  Tridentinum,  Sess.  XIV,  cap.  4,  dicens:  «  De- 
«  clarat  sancta  Synodus  hanc  contritionem  (quovis  tempore  ad  im- 
«  petrandam  veniam  peccatorum  necessariam),  non  solum  cessa- 
«  tionem  a  peccato  et  vitae  novae  propositum  et  inchoationem, 
«  sed  veteris  etiam  odium  continere,  iuxta  illud:  Proiicite  a  vobis 
«  omnes  iniquitates  vestras  in  quibus  praevaricati  estis,  facite  vo- 
«  bis  cor  novum  et  spiritum  novum  ».  Hinc  definitio  illa  contri- 
tionis  ex  eodem  Concilio  in  thesi  posita,  cuius  singula  verba  sunt 
diligenter  ponderanda. 

In  primis  cum  dicitur  animi  dolor  ac  detestatio,  explicatur  in 
quo  contritionis  motus  formaliter  consistat.  Porro  dolor  se  habet 
ad  detestationem  sicut  delectatio  seu  gaudium  ad  amorem.  Est 
igitur  detestatio,  odium  aliquod  atque  aversio;  dolor  vero  addit 
supra  detestationem,  quamdam  tristitiam  quae  consequitur  per- 
ceptionem  coniunctionis  mali  de  quo  est  detestatio,  eodem  omnino 
pacto  quo  delectatio  addit  supra  amorem  gaudium  consequens 
perceptionem  coniunctionis  boni  de  quo  est  amor  (r).  Unde  beati 
in  caelo  detestantur  peccatum,  sed  de  eo  non  dolent,  quia  nulla 
amplius  ratione  illud  apprehendunt  ut  sibi  coniunctum.  Sic  igitur, 
ad  dolorem  non  sufficit  ratio  mali  odibilis,  sed  requiritur  insuper 
mali  coniunctio  et  perceptio  huius  coniunctionis.  At  vero,  sicut 
amori  semper  connectitur  delectatio  quando  bonum  amatum  est 
eoniunctum  amanti,  ita  cum  detestatione  semper  adest  dolor  quando 
malum  quod  quis  detestatur  est  ei  proprium.  Non  igitur  ullatenus 
dubitandum  quin  necessario  de  peccato  doleat  quisquis  suum  de- 
testatur  peccatum,  etsi  verius  dicendum  videatur  contritionem  esse 
per  prius  detestatibnem,  cum  non  sit  causa  detestationis  dolor, 
sed  magis  causa  doloris  detestatio. 

Nunc  autem  cum  dicitur  de  peccato  commisso,  determinatur 
obiectum  contritionis  tam  materiale  quam  formale.  Materiale  qui- 
dem,  quatenus  omne  et  solum  peccatum  propria  voluntate  factum, 
est  id  circa  quod  versari  potest  contritio.  Formale  vero,  saltem 
in  confuso  et  sub  quadam  indeterminatione,  quatenus  contritio 
esse  debet  de  peccato  secundum  quod  peccatum  est,  scilicet  con- 
tra  Deum  et  legem  eius.  Quo  fit  ut  illud  solum  sit  verae  contri- 
tionis  motivum,  quod  est  ratio  detestandi  peccatum  in  ordine  ad 
Deum,  tametsi  multipliciter  assignari  possit.  Potest  enim  quis  do- 
lere  de  peccato,  vel  ex  hoc  quod  movetur  in  Deum  ut  super 
omnia  dilectum,  vel  ex  hoc  quod  aversatur  moralem  peccati  foe- 
ditatem  quae  in  recessu  a  Dei  lege  consistit,  vel  denique  ex  hoc 

(*)  «  Sicut  ad  delectationem  duo  requiruntur,  scilicet  coniunctio  boni 
«  et  perceptio  huius  coniunctionis,  ita  etiam  ad  dolorem  duo  requiruntur, 
«  scilicet  coniunctio  alicuius  mali  quod  ea  ratione  est  malum  quia  privat  ali- 
«  quo  bono,  et  perceptio  huiusmodi  coniunctionis  ».  S.  Thom.,  1-2,  Quaest. 
35,  a.   1   in  corp. 

quod  timet  vindictam  a  Deo  iustissimo  iudice  decretam.  Et  sic, 
uno  modo  odio  habetur  peccatum  in  quantum  est  offensivum  Dei 
super  omnia  amati;  alio  modo  in  quantum  est  privativum  hone- 
statis  cuius  divina  lex  mensura  est  ac  regula ;  tertio  modo  in 
quantum  est  inductivum  poenae  a  Deo  infligendae.  Et  omnibus 
illis  modis  aliqua  saltem  ratione,  perfecte  scilicet  vel  imperfecte, 
contingit  esse  dolorem  de  peccato  in  quantum  huiusmodi,  ut  infra 
melius  explicabitur. 

Denique  per  hoc  quod  addit  Concilium,  cum  proposito  non 
peccandi  de  caetero,  explicat  rationem  contritionis  pro  quanto  ex 
quadam  consequentia  respicit  futurum.  Necesse  enim  est  ut  qui 
vere  dolet  se  aliquid  fecisse,  hoc  ipso  proponat  amplius  non  fa- 
cere,  et  eodem  modo  se  habeat  in  proponendo,  quo  se  habet  in 
dolendo. 

Quibus  praemissis,  dico :  Per  hoc  nomen  contritioy  intelli- 
gitur  actus  primario  requisitus  ad  destructionem  peccati.  Sed 
huiusmodi  actus,  ille  est  qui  a  Tridentino  describitur.  Ergo  recta 
et  genuina  est  contritionis  notio  a  Concilio  proposita.  —  Minor 
facile  demonstratur  ex  Scripturis,  ubi  illud  quod  principaliter  a 
peccatore  exigitur,  est  planctus,  scissio  cordis,  recogitatio  peccati 
praeteriti  coniuncta  cum  displicentia  et  detestatione,  necnon  et 
proposito  servandi  in  posterum  mandata  divina.  Convertimini  ad 
me,  inquit  apud  loel  II-12,  in  toto  corde  vestro,  in  ieiunio,  et  in 
fletu,  et  in  planctu,  et  scindite  corda  vestra...,  et  convertimini  ad  Do- 
minum  Deum  vestrum.  Et  Ierem.  VIII-6:  Nullus  est  qui  agat  poe- 
nitentiam  super  peccato  suo  dicens,  quid  feci.  Denique  in  Psalmis 
poenitentialibus  omnia  plena  sunt  expressionum  doloris  et  con- 
tritionis  cordis,  puta  cum  dicuntur  haec  et  similia:  Tibi  soli peccavi 
et  malum  coram  te  feci...  Cor  contritum  et  humiliatum,  Deus,  non 
despicies  (z).  Laboravi  in  gemitu  meo,  lavabo  per  singulas  noctes 
lectum  meum  (2).  Recogitabo  tibi  omnes  annos  meos  in  ama- 
ritudine  animae  meae  (3)  etc.   Unde    sufficienter    iam    concluditur 


(x)  Psalm.   L,  6-19. 
(a)   Psalm.   VI,  7. 

Isai,  XXXVIII,   15. 

contra  Protestantes,  nam  ratio  intrinseca  adeo  est  nota  ut  exposi- 
tione  non  indigeat.  Semper  enim  et  ubique  retractatio  offensae, 
illud  est  quod  primo  exigitur  ex  parte  offensoris;  insuper  nulla 
apud  Deum  retractatio  valere  potest,  nisi  incipiat  a  dolore  cordis, 
quia  homines  vident  ea  quae  parent,  Deus  autem  intuetur  cor. 


§2. 

Sed  nunc  occurrit  dubium  inter  catholicos  agitatum,  quod  in 
hunc  modum  exponit  Bellarminus  1.  2  de  Poenit,  c.  6:  «  Catho- 
«  lici  scriptores  in  eo  quidem  consentiunt  ut  ad  veram  contritio- 
«  nem,  et  peccati  detestatio  et  vitae  melioris  propositum  requira 
«  tur.  Sed  in  eo  non  conveniunt,  utrum  hoc  propositum  expresse 
«  et  Jormaliter  necessarium  sity  an  sufficiat  virtuale  et  implicitum. 
«  Neque  enim  dubitari  potest  quin  is  qui  serio  sua  peccata  odit 
«  ac  detestatur,  et  ob  ea  perpetrata  dolet,  cupiat  simul  ac  velit 
«  saltem  implicite  et  virtualiter,  deinceps  in  melius  vitam  mutare  ». 
Tum  explicat  quid  sibi  verius  videatur:  «  Nobis,  inquit,  communis 
«  ac  trita  a  veteribus  via  semper  visa  est  tutior  et  commodior ; 
«  probatur  igitur,  ad  contritionem  requiri  explicitum  ac  formale 
«  propositum  vitae  melioris  ». 

Ut  autem  verum  controversiae  punctum  intelligas,  distingue 
primum  virtualem  et  formalem  contritionem.  Contritionem  virtua- 
lem  nunc  dico  actum  charitatis  quo  Deus  super  omnia  diligitur 
absque  ulla  formali  displicentia  et  retractatione  peccati  commissi, 
aut  ullo  formali  proposito  non  peccandi  de  caetero,  prout  acci- 
dere  necesse  est  cum  quis  ad  sua  peccata  non  advertens,  nec  de 
futuro  quidquam  cogitans,  nihilominus  gratia  permotus  fertur  in 
Deum  amore  perfecto.  Porro  ex  omnium  sententia,  huiusmodi 
actus  certo  certius  hominem  iustificat.  Non  ergo  sensus  est  Bel- 
larmini  et  eorum  qui  cum  ipso  sentiunt,  formale  propositum  ita 
necessario  requiri,  ut  nunquam  sine  eo  consequatur  quis  veniam 
peccatorum.  Sed  tota  quaestio  ad  hoc  reducitur,  an  scilicet  abs- 
que  formali  proposito  consistere  adhuc  possit  formalis  contritio. 
Et  quaestio  ista  non  est  omnino  otiosa  aut  pure   speculativa,  si- 

cut  prima  fronte  videri  posset,  quia  licet  virtualis  contritio  for- 
mali  aequivaleat  in  ratione  dispositionis  ad  iustificationem  tam 
extra  quam  intra  sacramentum,  non  tamen  est  sufficiens  pars  in- 
tegralis  sacramenti  Poenitentiae,  ad  cuius  materiam  contritio  etiam 
formalis  omnino  exigitur.  Quo  fit  ut  si  quis  per  possibile  vel 
impossibile  confiteretur  cum  solo  actu  amoris,  non  valeret  sacra- 
mentum;  et  ideo  vides  non  esse  otiosum  quaerere  in  quo  sita 
sit  essentialis  ratio  contritionis  formaliter  sumptae.  Dico  autem 
cum  communiori  theologorum  post  Tridentinum,  (nam  antiqui 
hanc  controversiam  attigisse  non  videntur),  contritionem  essen- 
tialiter  reponi  in  actu  doloris,  quatenus  virtute  continet  propositum. 
Et  suadetur  sententia  ista  eo  quod  poenitentia  habet  pro 
obiecto  sibi  proprio  peccatum  praeteritum,  ad  cuius  destructionem 
vult  operari,  media  retractatione.  Ergo  circa  praeteritum  forma- 
liter  versatur  poenitentiae  actus,  non  autem  circa  futurum  nisi 
ex  consequenti,  quatenus  in  detestatione  peccati  commissi,  si  modo 
sincera  sit,  necessario  et  semper  includitur  voluntas  aliqua  non 
peccandi  de  caetero.  Quapropter  dolor  de  praeterito,  virtute  con- 
tinens  propositum  pro  futuro,  omnia  requisita  habere  videtur  ad 
formalem  illum  poenitentiae  actum  qui  contritio  nominatur. 

Advertit  tamen  S.  Alphonsus  (r),  quod  cum  sententia  opposita 
sua  probabilitate  non  careat,  et  aliunde  tutior  exsistat,  in  praxi 
sequenda  est  quoad  sacramentum  Poenitentiae.  Verum  si  bona 
fide  cum  vero  dolore  confessus  fueris  absque  formali  proposito, 
non  teneris  confessionem  repetere.  Nam  etsi  non  liceat  sacramen- 
tum  suscipere  cum  opinione  probabili,  tutiori  relicta,  ne  ipsum 
sacramentum  exponatur  periculo  invaliditatis,  nulla  tamen  tibi 
incumbit  obligatio  confessionem  repetendi  si  probabiliter  valide 
es  iam  confessus,  quia  praefatum  periculum  tunc  amplius  non 
adest,  quemadmodum  clare  apparebit  ex  dicendis  infra  de  con- 
fessione  ipsa. 

His  igitur  de  contritione  in  genere  rite  praemissis  nunc  de- 
scendendum  est  ad  varios  contritionis  modos,  et  primo  dicendum 
de  contritione  quae  ex  motivo  perfectae  in  Deum  charitatis  con- 
cipitur.  Sit  itaque: 

1     S.   Alphons.,  de  Poenit..   n.  450. 

Omnis  et  sola  contritio  quae  ex  motivo  perfectae  erga 
Deum  charitatis  concipitur,  est  extra  sacramentum  re  susce- 
ptum,  ultima  et  sufficiens  ad  impii  iustificationem  dispositio. 

Declarantur  in  primis  termini  et  status  quaestionis  aperitur. 

Sermo  est  de  contritione  quae  ex  motivo  perfectae  cha- 

ritatis  concipitur.  —  Ad   cuius    contritionis  notionem  recte  as- 

sequendam,  attende  notissimam  distinctionem  inter  amorem    con- 

cupiscentiae  et  amorem  amicitiae.  «  Amare,  inquit  S.  Thomas,  t-2, 

«  Quaest.  26,  art.  4,  est  velle  alicui  bonum.  Sic  ergo  motus  amoris 

«  in  duo  tendit,  scilicet  in  bonum  quod  quis  vult  alicui,  vel  sibi 

«  vel  alii,  et  in  illud  cui  vult  bonum.  Ad  illud  ergo  bonum  quod 

«  quis  vult  alteri,  habetur  amor  concupiscentiae;  ad  illud  autem 

«  cui  aliquis  vult  bonum,  habetur  amor  amicitiae.  Haec  autemdi- 

«  visio  est   secundum  prius  et  posterius.  Nam^  id    quod   amatur 

«  amore  amicitiae,  simpliciter   et    per    se    amatur;    quod    autem 

«  amatur  amore  concupiscentiae,  non  simpliciter  et  secundum  se 

«  amatur,  sed  amatur  alteri...  Et  per  consequens,  amor  quo  ama- 

«  tur  aliquid  ut  ei  sit  bonum,  est  amor  simpliciter;  amor  autem 

«  quo  amatur  aliquid  ut  sit  bonum  alterius,  est  amor  secundum 

«  quid  ».  —   Sic  igitur  amor    Dei    quem    concupiscentiae   vocant, 

respicit  divinam  perfectionem   prout    est    bona    alteri,    puta    ipsi 

creaturae;  et  per  hunc  amorem,  si  sit  in    suo  ordine  completus, 

homo  concupiscit  Deum  super  omnia  concupiscibilia,  id  est  tendit 

in  ipsum  ut  in  summum  bonum  cuius  fruitione  sit  aliquando  bea- 

tus.  Sed  cum   subiectum  cui  amor  concupiscentiae  vult  hoc  sum- 

mum  ac  divinum  bonum  sit  ipse    homo,    nondum    Deus    amatur 

super  omnia  absolute,  quamvis    nec  e    converso    aliquid    ametur 

supra  Deum.  Nam  et  ipsa  beatitudo  in   fruitione    Dei   consistens 

quam    nobis   volumus  et  desideramus,  ulterius  referibilis  est  ad 

Deum  tanquam  ad  finem  ultimum  simpliciter,  utpote  cedens  quam 

maxime  in  laudem    divinae    bonitatis  secundum  se.   Verumtamen 

hanc  ulteriorem  ordinationem  amor  concupiscentiae  in  quantum 
huiusmodi  nec  facit  nec  excludit,  sed  ab  eadem  praescindit  et 
abstrahit,  et  ideo  nec  malitiam  continet  nec  ultimum  perfectionis, 
ut  in  simili  infra  declarabimus,  agendo  de  contritione  quae  ex 
gehennae  et  poenarum  metu  concipitur. 

Ast  amor  Dei  qui  est  amicitiae  seu  perfectae  charitatis,  ille 
intelligitur  qui  et  pro  motivo  habet  divinum  bonum  secundum 
se,  et  in  ipsum  fertur  ut  in  bonum  amatum  absolute  super  omnia. 
Unde  ab  hoc  amore  perfecto  distinguendus  est  quidam  imper- 
fectus  amor  benevolentiae,  quo  quis  bene  afficitur  erga  Deum 
propter  absolutam  eius  bonitatem,  nondum  tamen  ita  ut  illum 
praeferat  rebus  omnibus,  et  vi  huius  amoris  sit  paratus  omnia 
potius  despicere  quam  peccare  mortaliter.  Hunc  certe  amorem 
habent  multi  qui  charitate  destituuntur;  nam  interroganti,  amasne 
Deum  propter  seipsum?  quis  est,  nisi  pessimus  quisque,  qui  non 
responderet,  et  quidem  non  omnino  absque  causa:  amo  (r).  Sed 
amor  perfectae  charitatis  de  quo  in  praesenti,  nonnisi  ille  est  quo 
Deus  appretiative  siiper  cuncta  bona  creata  diligitur,  et  haec  est  di- 
stinctiva  nota  eius,  quae  iuxta  superius  praemissa  in  alio  quo- 
cumque  amore,  etiam  summae  concupiscentiae,  nequaquam  inve- 
niri  potest. 

Porro  ut  dicit  Angelicus  in  1-2,  Quaest.  113,  a.  5  ad  ium,  «  ad 
«  eamdem  virtutem  pertinet  prosequi  unum  oppositorum,  et  re- 
«  fugere  aliud,  et  ideo,  sicut  ad  charitatem  pertinet  diligere  Deum, 
«  ita  etiam  detestari  peccata  per  quae  anima  separatur  a  Deo  ». 
Recte  ergo  contritionem  perfectam  eam  esse  dicimus,  qua  quis 
peccatum  detestatur  quia  est  oftensivum  Dei  propter  se  et  super 
omnia  appretiative  dilecti.  Et  sic  patet  quod  per  talem  contritio- 
nem  homo  appretiative  odit  peccatum  non  solum  super  omnia 
mala  quorum  timor    inducere    posset  ad    peccandum,    sed    etiam 

[l)  Nota  quod  huiusmodi  amor  defectum  habet  negativum,  non  po- 
sitivum,  quatenus  non  tendit  positive  in  Deum  ut  minus  amandum  quam 
caetera,  sed  veram  dicit  complacentiam  afFectus  in  ipso,  tametsi  nondum 
ea  vi  et  efficacitate  quae  requiritur  ut  Deus  appretiative  diligatur  plus 
quam  omnis  creatura.  Ideo  amor  iste  non  est  malus,  quamvis  maxime 
imperfectus. 

De  Ecclesiae  Sacrametttis.  Tom.   II.  9 

super  omnia  mala  absolute.  Nam  eadem  est  mensura  detestationis 
mali  alicuius,  quae  est  dilectionis  boni  oppositi;  unde  sicut  per- 
fecto  amori  charitatis  exclusive  proprium  est  ferri  in  Deum  ut  in 
summum  diligibile,  ita  pariter  contritioni  ex  perfecti  amoris  mo- 
tivo  conceptae,  ferri  contra  Dei  oftensam  ut  contra  summum  odi- 
bile  (T). 

Nunc  autem  omni  et  soli  contritioni  huiusmodi  dicitur 
inesse  vim  iustificandi  cum  solo  voto  sacramenti,  et  in  hoc  com- 
munis  et  tuta  doctrina  continetur.  Sed  in  contrarium  occurrunt 
quaedam  opiniones  extremae,  quas  per  prius  oportet  paucis  com- 
memorare. 

Fuerunt  imprimis  inter  auctores  catholicos,  qui  non  conces- 
serunt  internae  contritioni  ut  lege  universali  coniunctam  haberet 
remissionem  peccatorum,  sed  aliquando  tantum  et  sub  quadam 
conditione,  scilicet  in  casu  necessitatis,  puta  in  articulo  mortis, 
si  non  adsit  qui  reconciliet  poenitentem,  vel  baptizet  catechume- 
num.  Ita  Estius  in  IV,  D.  17,  §  2:  «  Si  quaeritur,  inquit,  quando 
«  id  contingat  quod  non  ordinarie,  sed  raro  contingere  fatemur, 
«  (hominem  scilicet  per  contritionem  perfectam  cum  solo  voto  sa- 
«  cramenti  Poenitentiae  iustificari),  idem  hicrespondendum  vi- 
«  detur  quod  de  Baptismo,  cum  sit  utriusque  sacramenti  quan- 
«  tum  ad  effectus  consecutionem  pai  ratio.  Primum  igitur  non 
«  est  dubium  quin  urgente  articulo  mortis,  quando  sacerdos  ha- 
«  beri  non  potest,  in  homine  vere  contrito  votum  sacramenti  sup- 
«  pleat  quod  ex  parte  sacramenti  deest...  Sed  praeter  hunc  ca- 
«  sum,  etiam  alias  id    contingere  non    est  dubitandum,    nimirum 

{*)  Caute  igitur  intelligenda  est  conditio  illa  quae  in  catechismis  poni 
solet,  cum  dicitur  quod  omnis  contritio  vel  attritio,  ut  sit  sufficiens  di- 
spositio  ad  iustificationem,  etiam  in  sacramento  Poenitentiae,  debet  esse 
appretiative  summa.  Nam  dolor  de  peccato  appretiative  summus,  dupliciter 
exponi  potest:  vel  super  omnia  mala  absolute,  vel  solummodo  super 
mala  omnia  quorum  timor  potest  inducere  ad  peccandum.  Et  quia  timor 
gehennae  non  potest  inducere  ad  peccandum,  sequitur  quod  quisquis 
efficaciter  odit  peccatum,  et  de  eo  dolet  propter  gehennae  metum,  habet 
attritionem  appretiative  summam  secundo  modo,  licet  nondum  detestetur 
peccatum  super  omnia  simpliciter,  puta  super  malum  poenae,  sed  prae- 
cisive  se  habeat,  ut   infra  dicetur. 

«:  qnando  occurrit  casus  scandali,  aut  alterius  peccati  incurrendi, 
«  si  absolutio  petatur.  Item  quando  quis  omnino  non  potest,  aut 
«  certe  difficillime  potest  opportuno  tempore  adire  sacerdotem  a 
«  quo  absolvatur,  velut  si  habitet  inter  infideles,  aut  teneatur  in 
«  vinculis,  aut  simili  quopiam  impedimento  prohibeatur  ».  Ve- 
rum  eiusmodi  restrictiones,  praeterquam  quod  valde  arbitrariae 
sunt,  ex  communi  iudicio  gravem  merentur  censuram,  prout  mox 
videbitur. 

Fuerunt  et  alii  qui  ut  suam  opinionem  sustinerent  de  neces- 
sitate  perfectae  contritionis  ad  iustificationem,  etiam  in  sacramento 
sive  Baptismi  sive  Poenitentiae  consequendam,  seque  expedirent 
a  multis  difficultatibus  quibus  premebantur,  distinxerunt  inter 
contritionem  intensam  et  remissam,  docentes  illam  priorem  tan- 
tum  esse  dispositionem  sufficientem  cum  solo  voto  sacramenti. 
Ita  Berti,  Morinus,  et  quicumque  contritionistarum  nomine  recen- 
sentur.  «  Negamus  contritione  et  dilectione  Dei  propter  se,  nisi 
«  vehemens  sit  et  accensa,  peccata  semper  dimitti...  Itaque  sen- 
«  tentia  nostra  est,  ad  hunc  modum  sese  invicem  complecti  chari- 
«  tatem  atque  iustitiam,  ut  si  charitas  sit  habitualis,  quae  diffun- 
«  ditur  per  Spiritum  Sanctum  inhabitantem,  habeatur  iustitia  ha- 
«  bitualis  et  inhaerens.  Si  charitas  sit  adeo  flagrans,  ut  pariat 
«  acerbitatem  doloris  acris  atque  vehementis,  sit  ad  iustitiam 
«  inhaerentem  ultima  dispositio,  cui  statim  subsequatur  forma 
«  ipsa  iustitiae.  Si  autem  sit  charitas  initialis,  inchoata,  et  remissa, 
«  nequeat  ad  gratiam  habitualem  perducere,  nisi  augeatur  et  flam- 
«  mescat,  aut  suppleatur  defectus  ipsius  per  efficacitatem  sacra- 
«  menti  »  (l).  Haec  sententia,  quamvis  censuram  non  mereatur 
sicut  illa  prior,  tamen  est  nunc  omnino  reiecta,  et  opposita  habe- 
tur  communi  iudicio  ut  certa. 

Tandem  fuerunt  alii  in  aliud  extremum  propendentes  et  dicen- 
tes  esse  etiam  quamdam  contritionem  extra  sacramentum  iustifi- 
cantem,  praeter  illam  quae  ex  perfecti  amoris  motivo  concipitur, 
prout  videtur  iudicare  Suarez  de  Poenit.,  Disp.  4,  Sect.  2,  non 
quidem  adhaerendo  huic  opinioni,  sed  concedendo  illi   probabilita- 

1     Berti,  de  Theol.    discipl.  1.  34,  c.  6. 

tem,  et  fatendo  eam  si.bi  aliquando  placuisse.  Nec  forte  multum  di- 
screpat  cl.  Hurter,  Theol.  Dogm.  Comp.,  Tom.  3,  n.  570,  ubi  secun- 
dum  communem  doctrinam  ponit,  requiri  ad  contritionem  perfectam 
amorem  amicitiae  et  benevolentiae,  sed  censet  subscribendum  iis 
esse  qui  contendunt,  «  toties  amorem  esse  perfectum,  ideoque  iu- 
«  stificantem  extra  sacramentum,  quoties  motivum  et  ratio  amandi 
«  Deum  est  indistincta  a  Deo,  proinde  etiamsi  Deus  ametur  ut  sum- 
«  mum  bonum  et  beatitudo  nostra,  seu  propter  bonitatem  respecti- 
«  vam ;  nam  et  haec  est  perfectio  indistincta  a  Deo ;  quare  si  propter 
«  eam  amatur  Deus,  amatur  propter  se  ».  Tum  argumenta  affert  ex 
Scripturis  et  ex  Augustino,  in  quibus  fortasse  nonnihil  aequivoca- 
tionis  latet,  ut  postea  dicam. 

His  igitur  praemissis  circa  quaestionis  statum,  deveniendum 
est  ad  demonstrationem  assertionis,  quae  tribus  veluti  gradibus 
perficietur.  Primo,  quod  contritio  ex  perfecto  amore  concepta  iu- 
stificat  constanti  lege  extra  sacramentum.  Secundo,  quod  hanc  vim 
habet  omnis  contritio  eiusmodi,  quin  ullus  determinatus  intensitatis 
gradus  requiratur.  Tertio,  quod  idipsum  habet  haec  sola  contritio, 
ad  exclusionem  cuiuscumque  doloris  de  peccato  qui  ex  inferiori  mo- 
tivo  concipitur. 


Quoad  primum  documenta  ecclesiastica  sunt  potissimum  duo. 
Unum  est  in  Tridentino,  Sess.  XIV,  cap.  4:  «  Docet  praeterea 
«  S.  Synodus,  etsi  contritionem  hanc  aliquando  charitate  per- 
«  fectam  esse  contingat,  hominemque  Deo  reconciliare  priusquam 
«  hoc  sacramentum  (Poenitentiae)  actu  suscipiatur,  ipsam  nihilo- 
«  minus  reconciliationem  ipsi  contritioni  sine  sacramenti  voto, 
«  quod  in  illa  includitur,  non  esse  adscribendam  ».  Haec  Tri- 
dentini  Patres.  Nunc  autem  quod  opponunt  adversarii,  Concilium 
dixisse  a/iquando,  scilicet  non  semper,  nec  lege  universali,  omnino 
nihil  est.  Si  quis  enim  vel  leviter  consideret,  videbit  vocem  ali- 
quando  referri  ad  immediate  sequentia,  charitate  perfectam  esse 
contingat,  quia  reipsa  non  semper  contingit  contritionem  esse  cha- 

ritare  perfectam.  Dicere  autem  sensum  Concilii  esse,  quod  con- 
tritio  charitate  perfecta  hominem  aliquando,  sed  non  semper,  Deo 
reconciliat,  tam  violentum  est  ut  nullam  mereatur  confutationem. 
Aliud  quoque  documentum  est  in  Bulla  Pii  V  Ex  omnibus  affli- 
ctionibus,  ubi  damnantur  79  propositiones  Michaelis  Baii,  quarum 
3ia,  32^,  33a,  7oa  et  7ta  ad  rem  praesentem  plurimum  faciunt,  et 
praesertim  ultima  quae  sic  effertur :  «  Per  contritionem,  etiam 
«  cum  charitate  perfecta  et  cum  voto  suscipiendi  sacramentum 
«  coniunctam,  non  remittitur  crimen  extra  casum  necessitatis  aut 
«  martyrii,  sine  actuali   susceptione  sacramenti  »  (*). 

Communi  autem  Ecclesiae  fidei  apertum  fundamentum  prae- 
bent  Scripturae.  Nam  contritio  perfecta  est  quidam  motus  per- 
fectae  charitatis.  Sed  iuxta  Scripturas,  quilibet  motus  perfectae 
charitatis  trahit  secum  Dei  amicitiam,  remissionem  peccatorum, 
et  omnia  bona  quae  hinc  consequuntur.  —  Sic  Prov.  VIII-17: 
Ego  diligentes  me  diligo ;  sic  Ioan.  XIV,  21-23:  Qui  diligit  me, 
diligetur  ,a  Patre  meo,  et  ego  diligam  eum,  et  manifestabo  ei  me- 
ipsum  ;  sic  Luc.  X,  27-28:  Diliges  Dominum  Deum  tuum...,  hoc  fac, 
et  vives.  Quibus  testimoniis  promittitur  homini  se  ad  Deum  per 
amorem  perfectum  convertenti  ea  Dei  dilectio  quae  solis  iustis 
propria  est,  dilectio  qua  homo  redamatur  ut  amicus  ab  amico, 
dilectio  cui  adiungitur  propriissimum  amicitiae  signum :  Et  ego 
manifestabo  ei  meipsum,  iuxta  illud  Ioann.  XV-15:  Vos  autem  dixi 
amicos,  quia  omnia  quaecumque  audivi  a  Patre  meo,  nota  feci  vobis. 
—  Sic  iterum  1  Petr.  IV-8:  Charitas  operit  multitudinem  peccato- 
rum.  Et  1  Ioan.  IV-7 :  Omnis  qui  diligit,  ex  Deo  natus  est,  et  con- 
sequenter  habet  gratiam  iustificantem,  quia  ut  ibidem  additur, 
semen  ipsius  (Dei)  in  eo  manet.  —  Hinc  in  veteri  etiam  Testa- 
mento  remissio  peccatorum  promittebatur  homini  sese  toto  corde 
et  tota  tribulatione  animae  suae  convertenti  ad  Dominum,  id  est 
perfectam  in  corde  suo  agenti  poenitentiam,  iuxta  illud  Deuteron. 
IV-29  :  (  um  quaesieris  ibi  Dominum  Deum  tuum,  invenies  eum,  s/ 
tamen  toto  corde  quaesieris,  et  tota  tribulatione  animae  tuae.  Porro. 
si  contritio  perfecta  semper  valebat  ad  iustificationem   in  foedere 

(x)   Bnchirid.   a.  91  r   et  seq.;   n.  950  et  seq. 

antiquo,  profecto  valet  et  in  novo,  quia  Christus  antiquis  mediis 
internis  non  abstulit  efficaciam,  sed  addidit  duntaxat  ordinem  ad 
sacramenta,  ut  scilicet  non  sine  sacramenti  voto  iustificent  prout 
declaratum  habes  in  Tridentino  ubi  supra. 

Accedit  et  doctrina  Patrum,  quorum  aliqua  loca  in  superiori 
tomo,  ubi  de  baptismo  flaminis,  recitata  sunt.  Testimonium  quoque 
Gregorii  Magni  in  hoc  ipso  tomo,  paulo  supra  transcriptum  (r|, 
maxime  ad  rem  praesentem  facit.  His  nunc  addere  liceat  Bernar- 
dum  in  tractatu  de  baptismo  (2),  ubi  ex  auctoritate  Maiorum 
acriter  invehitur  adversus  quemdam  audentem  asserere  quod 
«  ex  quo  primum  dictum  a  Domino  legitur  :  Nisi  qnis  renatus 
«  fuerit,  etc,  ex  eo  neminem  absque  eodem  percepto  actualiter 
«  visibili  sacramento,  vel  eius  vice  martyrio,  ullatenus  potuisse 
«  salvari ;  sed  etsi  forte  illud  quispiam  cum  vera  fide  et  contri- 
«  tione  cordis  expeteret,  sed  praeventus  mortis  articulo  assequi 
«  quod  cuperet  non  valeret,  tamen  omnino  damnari  ».  Tum  Am- 
brosium  et  Augustinum  contra  erroneam  hanc  opinionem  testes 
advocat :  qui  etsi  homines  nondum  baptizatos  attendant,  aequi- 
valenter  tamen  comprehendunt  et  caeteros,  cum  non  sit  minor 
vis  charitatis  in  christiano  quam  in  catechumeno,  aut  maioris 
necessitatis  sacramentum  Poenitentiae  quam  Baptismi  :  «  Miror 
«  admodum,  inquit  Bernardus  (3),  si  novus  iste  novarum  inventor 
«  assertionum  et  assertor  inventionum,  invenire  in  hoc  rationem 
«  potuerit,  quae  sanctos  Patres  latuerit  Ambrosium  et  Augusti- 
«  num,  sive  auctoritatem  eorumdem  auctoritate  potiorem....  Li- 
«  brum  certe  Ambrosii  de  morte  Valentiniani  legat,  si  non  legit, 
«  recolat  si  iam  legit,  non  dissimulet  si  recolit,  et  advertet  sine 
«  dubio  Sanctum  homini  non  baptizato  et  mortuo  fidenter  de  sola 
«  fide  (charitate  formata)  salutem  praesumere,  et  tribuere  indu- 
•<  bitanter  bonae  voluntati  quod  defuit  facultati.  Legat  et  Augu- 
«  stini  de  unico  Baptismo  librum  quartum,  et  se  vel  agnoscat 
-   imprudenter    deceptum,    vel    probet    impudenter    obstinatum... 

1     Supra,  Thes.  8  \   i, 
[-    Migne,  P.   L.,  Tom.   182,  col.   103 1. 
3     De  hapt.,  n.  7. 

«  Item  in  alio  loco  Augustinus,  cum  aliquos  praemisisset  quos 
«  Scriptura  commemorat  invisibiliter  quidem,  non  tamen  etiam 
«  visibiliter  sanctificatos,  tandem  infert  :  Ex  his  col/igitur,  ait, 
«  invisibilcm  sanctificationem  quibusdam  adfuisse  et  profuisse  sine 
«  visibilibus  sacramentis,  quae  pro  temporum  diversitate  mutata 
«  sunt,  ut  alia  tunc  fuerint,  et  alia  modo  sint.  Et  paulo  post : 
«  Nec  tamen,  inquit,  visibile  sacramentum  omnino  contemnendum , 
«  nam  contemptor  eius  invisibiliter  sanctificari  non  potest.  Ubi  satis 
«  evidenter  ostendit,  fidelem  et  conversum  ad  Dominum,  non  si 
«  nequiverit,  sed  si  contempserit  baptizari,  fructu  privari  bapti- 
«  smatis  ».  Haec  Bernardus,  et  nota  praesertim  ultima  verba  quibus 
determinatur  sensus  Patrum,  quoties  loquendo  de  mstificatione 
per  conversionem  cordis  absque  visibili  sacramento,  hominem 
commemorant  morte  praeventum,  cui  ipsius  sacramenti  facultas 
defuit.  Per  haec  enim  et  similia  nihil  aliud  circumloquuntur  quam 
exclusionem  contemptus,  negligentiae,  et  violationis  praecepti : 
«  Sicut  nulla  poenitentia  remittitur  peccatum,  si  cum  possit 
«  (homo),  non  restituit  ablatum ;  sic  et  nulla  proderit  fides,  si 
«  cum  possit,  non  percipit  sacramentum.  Quanquam  et  fidem  con- 
«  vincitur  non  habere  perfectam  (charitate  formatam),  si  negligit. 
«  Vera  enim  et  plena  fides  universa  praecepta  complectitur;  est 
«  autem  hoc  unum,  ipsumque  praecipuum  ex  praeceptis.  Merito 
«  ergo  non  infidelis,  sed  plane  rebellis  atque  contemptor  reputa- 
"  bitur,  quisquis  obedire  renuerit.  Quomodo  denique  fidelis,  qui 
«  Dei  contemnit  sacramentum  ?  »  (J).  Quare  Patrum  dicta  Estio 
nequaquam  suffragantur,  quia  inculcant  visibilium  sacramentorum 
necessitatem,  saltem  in  voto,  minime  vero  insinuant  contritionem 
perfectam,  si  est,  dependere  unquam  in  sua  efficacia  a  quacum- 
que  circumstantia  exteriori.  Imo  vero  Augustinus,  et  ex  eo  Ber- 
nardus,  afferunt  exempla  hominum  iustificatorum  per  solam  con- 
versionem  cordis,  non  solum  extra  quemlibet  necessitatis  casum, 
sed  etiam  in  praesentia  baptizatoris,  puta  Cornelii  Centurionis  et 
eorum  omnium  qui  cum  illo  erant,   Act.  X,  44-48. 

Ratio  demum  theologica  in  promptu    est.    Nam   per  contritio* 

1    Bernard.,  ibid.,  n.  8. 

tionem  charitate  perfectam  homo  abiicit  quantum  in  se  est,  om- 
nem  perversitatem  ordinis  praecedenter  inductam,  dolens  de  con- 
versione  sua  ad  creaturam  ut  ad  ultimum  finem,  tanquam  de 
summo  omnium  malo,  et  sese  denuo  ad  Deum  convertens  tan- 
quam  ad  summum  omnium  bonum  super  omnia  appretiative  ama- 
tum.  Sed  ut  constat  ex  dictis  tum  de  aeternitate  poenarum  tum 
de  virtute  poenitentiae  (c),  repugnat  divinae  misericordiae  ut  crea- 
turam  sese  rectificantem  circa  finem  ultimum,  perversitatemque 
ordinis  cum  auxilio  gratiae  totaliter  abiicientem,  adhuc  repellat 
denegando  veniam.  Certissime  ergo  tenendum  est,  contritione 
perfecta  statim  iustificari  peccatorem,  lege  constanti  atque  uni- 
versali,  antequam   sacramentum  actu  suscipiatur  (2). 


§  2. 

Sed  forte  requiretur  certus  quidam  gradus  intensitatis?  — 
Ubi  primum  observa,  actum  dici  intensive  maiorem  vel  minorem, 
quando  maiorem  vel  minorem  habet  vehementiam,  sive  hoc  unice 
proveniat  ex  maiori  minorive  conatu  liberi  arbitrii,  sive  etiam  ex 
conditione  obiecti  quod  naturaliter  magis  applicatur  voluntati,  et 
pro  tanto  plus  commovet  affectum.  Porro  actus  amoris  vel  odii 
intensive  minor  potest  esse  appretiative  maior,  et  vice  versa.  Di- 


l)  Supra,  Thes.   1   £  2. 

(2)  Hic  forte  non  abs  re  erit  removere  praeiudiciutn  apiid  nonnullos 
hodiedum  obtinens,  in  quo  reliquiae  quaedam  erroris  Baii  et  lansenianae 
doctrinae  cernitur.  Putant  scilicet  propositum  seu  votum  sacramenti  quod 
in  actu  perfectae  contritionis  necessario  includi  debet  ad  hoc  ut  sequatur 
iustificatio,  esse  propositum  sacramentalis  confessionis  qnam  primum 
perficiendae.  Sed  nullum  est  huius  sententiae  vel  probabile  fundamen- 
tum.  Quippe  votum  confessionis  quod  in  contritione  iustificante  inclu- 
ditur,  nihil  aliud  est  quam  propositum  subiiciendi  peccatum  commissuni 
clavibus  Ecclesiae,  quando  sacramenti  suscipiendi  urgebit  obligatio. 
Forro  obligatio  haec,  secluso  periculo  vel  articulo  mortis,  dupliciter  urget. 
Primo  quidem  absolute,  semel  tantum  in  anno.  Deinde  vero  hypothetice. 
si  quacumque  e.x  causa  suscipiendum  sit  Eucharistiae  sacramentum, 
propter  legetn  positivam  de  qua  Tridentinum,  Sess.  XIII.   cap.  7. 

citur  enim  appretiative  maior,  quando  est  de  obiecto  quod  pluris 
aestimatur  et  simpliciter  praefertur,  etsi  forte  minori  vehementia 
in  illud  voluntas  feratur.  Sic,  quisquis  theologali  charitate  orna- 
tur,  appretiative  Deum  amat  plus  quam  omnia  creata;  habet  enim 
cor  firmatum.in  Deo,  ut  pro  nullo  bono  consequendo  vel  malo  vi- 
tando  ab  eo  separari  vellet  ;  quo  tamen  non  obstante,  adhuc  po- 
test  intensiori  affectu  prosequi  illas  ipsas  res  quas  si  opus  esset, 
propter  Deum  relinqueret.  —  Quibus  praemissis,  iam  satis  super- 
que  apparet,  non  verti  in  dubium  an  actus  charitatis  seu  con- 
tritionis  tanto  perfectior  exsistat,  quanto  maiorem  habet  inten- 
sitatem.  Cui  enim  evidens  non  esset,  contritionem  tanto  melius  di- 
sponere  ad  iustificationis  gratiam  et  ad  maiorem  eius  gradum, 
vel  etiam  tanto  magis  satisfactoriam  exsistere  pro  reatu  poenae 
temporalis,  quanto  est  intensior?  Et  in  hoc  sensu  accipi  solent 
verba  Christi  de  Magdalena,  Luc.  VII-47:  Remittuntur  ci  peccata 
multa,  scilicet  plene  et  perfecte,  quoad  omnem  culpae  et  poenae 
reatum,  qiioniam  dilexit  multum  (T). 

Verum,  uti  supra  praemisimus,  quibusdam  aliquando  visum 
est  contritionem  minus  intensam,  nequidem  ad  culpae  remissio- 
nem  sufficere  extra  sacramentum.  Contra  quos  stat  communis  et 
certa  doctrina,  quae  hisce  firmissimis  rationum  momentis  fulcitur. 

Primo  documenta  ecclesiastica  superius  proposita  absolute  de- 
finiunt,  per  contritionem  charitate  perfectam  iustificari  hominem 
antequam  sacramentum  actu  suscipiatur.  Sed  contritio  etiam  in- 
tensive  remissa  vere  est  charitate  perfecta,  seu  habet  perfectio- 
nem  charitatis,  cuius  est  diligere  Deum  appretiative  super  omnia. 
Cui  autem  vel  in  mentem  venire  posset,  Tridentinum  intendere 
perfectionem  mtensitatis,  cum  ista  nullum  sui  terminum  habeat, 
sed  quocumque  gradu  assignato,  perfectior  assignetur?  Et  multo 
magis  crescit  argumentum  si  attendamus  oppositionem  quae  est 
in  eodem  Tridentino  inter  contritionem  perfectam  et  imperfectam; 
nam  imperfectam  apertissime  illam  vocat,  cuius  motivum  est  aliud 

Ly  multum  certo  certius  refertur  ad  inteusitatem,  cum  charitas  Dei 
secundum  appretiationem,  gradus  nec  habeat  nec  habere  possit.  Sed  vide 
quomodo  explicatio  in  parenthesi  posita  confirmetur  ex  auctoritate  Gre- 
gorii,  ubi  supra,  Thes.    8  f   I. 

a  motivo  charitatis;  ergo  p^rfectam  illam  dicit,  quae  ex  charitatis 
motivo  concipitur,  quidquid  sit  de   intensitate. 

Praeterea,  charitatis  actus  cui  Scripturae  adscribunt  vim  iu- 
stificativam,  ille  est  quo  quis  implet  praeceptum  sive  legem  dili- 
gendi  Deum  ex  toto  corde,  ex  tota  anima,  et  ex  tota  fbrtitudine: 
«  In  lege  quid  scriptum  est?  Quomodo  legis?  Ille  respondens  di- 
«  xit:  Diliges  Dominum  Deum  tuum  ex  toto  corde  tuo,  etc...  Di- 
«  xitque  illi:  Recte  respondisti,  hoc  fac  et  vives  >•>.  Atqui  per  hoc 
praeceptum  prout  viatoribus  impositum,  dilectio  intensitate  summa 
profecto  non  iubetur  (r):  non  summa  absolute,  quia  nuRus  est 
gradus  possibilis  quo  intensior  aliquis  excogitari  non  possit;  nec 
summa  relative,  quia  huiusmodi  non  est  in  potestate  hominis  via- 
toris  communibus  etiam  gratiae  auxiliis  adiuti,  quandoquidem  mala 
sensibilia  nos  naturaliter  miilto  vehementius  commovent  quam  in- 
visibilia  et  aeterna;  quo  fit  ut  nonnisi  ex  specialissimo  gratiae 
dono  homo  ferri  possit  adversus  peccatum  vehementiori  aversione 
quam    adversus    mortem  et  caetera    mala    naturalia.    Relinquitur 


1  Bene  amplitudinem  praecepti  explicat  S.  Thomas,  2-2,  Q.  44,  a. 
5:  «  Est  considerandum  quod  dilectio  est  actus  voluntatis  quae  hic  signi- 
«  ficatur  per  cor.  Nam  sicut  cor  corporale  est  principium  omnium  corpo- 
«.  ralium  motuum,  ita  etiam  voluntas,  et  maxime  quantum  ad  intentionem 
«  finis  ultimi  qui  est  obiectum  charitatis,  est  principium  omnium  spiritua- 
«<  lium  motuum.  Tria  autem  sunt  principia  actuum  quae  moventur  a  vo- 
«  luntate,  scilicet  intellectus  qui  significatur  per  mentem,  vis  appetitiva 
«  inferior  quae  significatur  per  animam,  et  vis  exsecutiva  exterior  quae 
«  significatur  per  fortitudinem,  seu  virtutem,  sive  vires.  Praecipitur  ergo 
"  nobis  ut  tota  nostra  intentio  feratur  in  Deum,  quod  est  ex  toto  corde ; 
«  et  quod  intellectus  noster  subdatur  Deo,  quod  est  ex  tota  mente ;  et 
«  quod  appetitus  noster  reguletur  secundum  Deum,  quod  est  ex  tota 
<'  anima;  et  quod  exterior  actus  noster  obediat  Deo,  quod  est  ex  tota 
«  fortitudine,  vel  virtute  vel  viribus  Deum  diligere  ».  Verum  egregie  notat 
idem  Angelicus  quod  cum  charitatis  obiectum  sit  ultimus  finis,  praece- 
ptum  diligendi  ex  toto  corde,  et  ex  tota  anima,  et  ex  tota  fortitudine, 
respicit  statum  termini  et  statum  viae.  diversimode  quidem  secundum 
possibilitatem  et  convenientiam  utriusque.  Porro  non  imponitur  in  prae- 
senti  ut  perfecte  implendum,  sed  imperfecte  tantum,  quatenus  totum  cor 
hominis  habitualiter  in  Deum  feratur,  ita  scilicet  ut  nihil  contra  Dei  di- 
lectionem  cor  hominis  recipiat;  haec  enim  est  perfectio  vitae. 

ergo  ut  ad  iustificationem  non  requiratur  nisi  dolor  de  peccato 
appretiative  summus,  praescindendo  ab  intensitatis  gradu. 

Tandem  in  omni  contritionis  motu  quantumvis  remisso,  modo 
procedat  ex  motivo  perfectae  ad  Deum  amicitiae,  semper  habetur 
detestatio  de  peccato  ut  summo  omnium  malo,  et  conversio  ad 
Deum  ut  summum  omnium  bonum,  adeoque  perfecta  quoad  sub- 
stantiam  rectificatio  circa  ultimum  finem.  Sed  ad  substantiam  iu- 
stificationis  nihil  amplius  requiritur,  ut  ex  praemissis  patet.  Ergo 
ex  hoc  quod  contritio  sit  remissa,  et  non  adaequet  vehementiam 
affectus  quo  homo  per  peccatum  adhaesit  creaturae,  id  solum  con- 
sequi  potest:  reatum  scilicet  poenae  temporalis  seu  conversionis 
ad  commutabile  bonum  magna  adhuc  ex  parte  remansurum,  et  hoc 
ultro  concedimus  conformiter  ad  principia  superius  exposita  in 
Thesi  8a. 

Sed  iam  restat  inquirendum  an  soli  contritioni  ex  motivo 
perfectae  amicitiae  conceptae,  vis  iustificandi  extra  sacramentum 
sit  attribuenda. 


§3- 


Videretur  potius  dicendum  quod  omni  attritioni,  modo  volun- 
tatem  peccandi  excludat,  idem  convenit  privilegium.  Nam  ad  iu- 
stificationem  cum  solo  voto  sacramenti,  sufficit  dolor  de  peccato 
appretiative  summus.  Sed  omnis  dolor  voluntatem  peccandi  ex- 
cludens  est  appretiative  summus,  etiamsi  concipiatur  ex  timore 
poenarum  vel  aliquo  alio  motivo  huiusmodi.  Ergo,  etc. 

Praeterea,  statim  ac  creatura  sese  rectificavit  circa  ultimum 
finem,  conceditur  ei  venia,  ut  in  praecedentibus  dictum  est.  Sed 
per  solam  etiam  attritionem  homo  sese  circa  ultimum  finem  re- 
ctificat.  Ergo  idem  quod  prius. 

Praeterea,  ex  doctrina  Conciliorum  contritio  charitate  per- 
fecta  non  potest  esse  simul  cum  reatu  culpae.  Sed  contritio  quae 
concipitur  ex  amore  concupiscentiae  erga  Deum,  dicenda  est 
charitate  perfecta,  quia  concupiscentiae  amor  videtur  ad  charita- 
tem  pertinere.    Dicit    enim    S.    Thomas,    2-2,  Quacst.    23,  art.  4, 

quod  charitas  respicit  «  bonum  divinum  in  quantnm  est  beatitu- 
«  dinis  obiectum  ».  Dicit  Augustinus,  Serm.  178,  n.  n:  «  Aliud  est 
<•  timere  poenam  aliud  est  amare  iustitiam.  Amor  castus  in  te 
«  esse  debet,  quo  amore  desideres  videre,  non  caelum  et  terram, 
«  non  campos  liquidos  maris,  non  spectacula  nugatoria,  non  ful- 
«  gores  nitoresque  gemmarum,  sed  desideres  videre  Deum  tuum... 
«  Ecce  propter  quam  visionem  fac  bonum,  ecce  propter  quam  noli 
«  facere  malum.  Si  enim  amas  videre  Deum  tuum,  si  in  hac  pe- 
<<  regrinatione  illo  amore  suspiras,  ecce  probat  te  Dominus  Deus 
<•  tuus,  quasi  dicat  tibi :  Ecce  fac  quod  vis,  imple  cupiditates  tuas, 
«  extende  nequitiam,  dilata  luxuriam,  quidquid  libuerit  licitum 
«  puta;  non  hinc  te  punio,  non    te    in   gehennam    mitto,    faciem 

*  meam  tantum  tibi  negabo.  Si  expavisti,  amasti ;  si  hoc  quod 
4  dictum  est,  faciem  suam  tibi  negabit  Deus  tuus,  contremuit  cor 
«   tuum,  in  non  videndo  Deum  tuum  magnam  poenam  putasti,  gra- 

*  tis  amasti.  Si  ergo  sermo  meus  invenit  in  cordibus  vestris  ali- 
«  quam  scintillam  gratuiti  amoris  Dei,  ipsam  nutrite,  etc.  ».  At- 
qui  amor  quo  anhelamus  ad  Deum  prout  videndum  in  patria,  nihil 
aliud  esse  videtur  quam  amor  concupiscentiae  erga  ipsum ;  qui 
cum  iuxta  Augustinum,  ad  amorem  castum  pertineat,  sufficit  etiam 
ad  iustificationem.  Non  ergo  requiritur  contritio  ex  motivo  per- 
fectae  amicitiae  procedens. 

Sed  contra  est  communis  doctrina  et  communis  Ecclesiae 
sensus  prout  in  catechismis  et  sermonibus  ad  populum  ubique 
terrarum  sese  manifestat.  Insuper  Tridentinum  distinguens  con- 
tritionem  quae  extra  sacramentum  hominem  iustificat,  ab  ea  attri- 
tione  quae  nonnisi  in  sacramento  et  cum  sacramento  actu  suscepto 
sufficiens  esse  potest,  illam  esse  dicit  charitate  perfectam,  hanc 
vero  asserit  ex  turpitudinis  peccati  consideratione  vel  ex  gehen- 
nae  et  poenarum  metu  communiter  concipi  (x).  Supponit  igitur 
alia  esse  posse  motiva  contritionis  adhuc  imperfectae,  quamvis 
duo  recensita  ea  sint  quibus  ut  plurimum  moventur  quicumque 
ad  contritionis  perfectionem  non  assurgunt.  Nunc  autem  si  quis 
diligenter  attendat   divisionem   a  Concilio    traditam,  videbit  sim- 

1    Trident,  Sess.  XIV,  cap.  4. 

plici  attritioni  attribui  generatim  et  in  globo  omne  motivum  quod 
perfecti  amoris  seu  verae  ad  Deum  amicitiae  non  est.  Tandem, 
ut  in  re  tanti-  momenti  aliquid  tuto  asseretur,  necesse  esset  habere 
solida  fundamenta.  Sed  hic  omne  fundamentum  deest,  ut  ex  solu- 
tione  argumentorum  statim  apparebit. 

Ad  ium  ergo  dicendum  quod  dupliciter  intelligi  potest  dolo- 
rem  de  peccato  esse  appretiative  summum :  vel  in  quantum  dete- 
statur  offensam  Dei  super  malum  aliud  quodcumque,  etiam  super 
gehennam  et  privationem  propriae  beatitudinis;  vel  in  quantum 
detestatur  peccatum  praecise  super  omne  id  cuius  timor  inducere 
potest  ad  peccandum,  puta  super  omnia  damna  quae  naturaliter 
eveniunt  aut  a  creaturis  inferuntur,  eo  quod  sola  ista  talis  con- 
ditionis  sunt  ut  pro  eis  vitandis  homo  trahi  possit  ad  divinae 
legis  iteratam  transgressionem.  Et  haec  ultima  peccati  detestatio 
est  appretiative  summa,  non  simpliciter,  sed  secundum  quid,  quia 
etiamsi  per  eam  voluntas  peccandi  excludatur,  nondum  tamen 
hominis  affectus  fertur  in  offensam  Dei  ut  in  supremum  odibile. 
Porro  ad  iustificationem  extra  sacramentum  contritio  requiritur 
appretiative  summa  simpliciter,  qua  scilicet  homo  corrigit  totam 
perversitatem  ordinis  per  praecedens  peccatum  inductam.  Huius- 
modi  autem  non  est  nisi  illa  quae  ex  motivo  perfectae  in  Deum 
amicitiae  elicitur,  ut  iam  patet  ex  dictis,  et  novo  argumento  sta- 
tim  ostendo.  Quippe  impossibile  est  ut  vi  actus  quo  peccatum 
detestor  in  quantum  est  privativum  alicuius  boni,  plus  detester 
peccatum  ipsum  quam  privationem  vel  poenam  quae  mihi  est 
ratio  detestandi.  Potest  quidem  esse  ut,  cum  non  intendam  exclu- 
dere  alias  superiores  rationes  propter  quas  peccatum  est  dete- 
stabile,  non  plus  etiam  appretier  malum  poenae  quam  malum 
peccati.  Verum  fidenter  dico,  et  est  omnino  evidens,  si  oderim 
peccatum  praecise  quia  timeo  gehennam  vel  amissionem  propriae 
beatitudinis,  nondum  positive  afficior  erga  peccatum  tanquam 
erga  malum  maius  et  gravius  quam  sit  deperditio  privati  mei 
boni,  sed  a  comparatione  abstraho  iuxta  dicenda  inferius  de  hone- 
state  attritionis,  et  ideo  nondum  adest  ultima  dispositio  ad  iusti- 
ficationem  quantum  est  ex  opere  operantis. 

Ad  2um   neganda  est  minor    argumenti.  Nam    per   quamlibet 

contritionem  habentem  motivum  distinctum  a  motivo  verae  in 
Deum  amicitiae  seu  perfectae  benevolentiae,  nondum  sese  rectifi- 
cat  homo  circa  illud  bonum  cui  super  omnia  debet  adhaerere. 
Praeterea  cum  peccando  admiserit  summum  malum,  ex  hoc  ipso 
quod  nondum  dolet  de  peccato  tanquam  de  summo  malo,  nondum 
retractat  sufficienter  deordinationem  suae  voluntatis,  ita  scilicet 
ut  debeat  ex  opere  operantis  cessare  offensae  imputabilitas.  Quod 
si  attritio  eousque  procedat  ut  voluntatem  iterum  peccandi  exclu- 
dat,  aufertur  quidem  obex  obstans  ne  vi  sacramenti  infundatur 
gratia,  ipsaque  voluntas  habitu  convertatur  in  Deum  ut  in  ulti- 
mum  finem  per  virtutem  charitatis.  At  vero  secluso  opere  ope- 
rato,  homo  sic  attritus  adhuc  manet  in  statu  conversionis  ad  finem 
pravum  quem  praecedenter  elegerat,  pro  quanto  nondum  attigit 
retractatione  sua  principalem  rationem  malitiae  peccati,  nec  suo 
actu  confugit  ad  Deum  ut  ad  finem  totius  humanae  vitae  super 
omnia  bona  creata  diligibilem  et  diligendum.  Unde,  ut  sensibili 
aliquo  exemplo  rem  declarare  liceat,  imperfecta  haec  peccati  retra- 
ctatio  voluntatem  iterum  peccandi  excludens  se  habet  pure  et 
simpliciter  sicut  ruptio  catenae  qua  anima  ad  finem  pravum  non 
tam  conversa  quam  alligata  exsistebat.  Nam  certe  si  homo  ad 
palum  conversus  atque  etiam  alligatus  nihil  plus  faceret  quam 
rumpere  ligaturam  suam,  nondum  per  hoc  se  converteret  ad  ter- 
minum  oppositum,  sed  tantum  porteret  conditionem  sufficientem 
ut  per  aliam  causam  extrinsecam  verteretur.  Et  sic  est  in  prae- 
senti.  Nisi  enim  attritio  rumpat  vinculum  quo  affectus  ad  pecca- 
tum  incatenatur,  nequidem  possibilis  est  conversio  ad  Deum  ex 
vi  sacramenti.  At  vero  qualiscumque  dolor  de  peccato  ex  motivo 
perfectae  charitatis  non  conceptus,  minime  tollit  habitualem  con- 
versionem  ad  bonum  privatum  ut  ad  ultimum  finem,  adeoque 
non  sufficit  ad  iustificationem  ex  solo  opere  operantis  (l). 

(*)  Hinc  etiam  apparet  quid  sentiendum  sit  de  eo  qui  in  statu  pec- 
cati  decederet  absque  sacramento  post  actum  contritionis  imperfectae. 
Iste,  utpote  habitualiter  conversus  ad  creaturam  ut  ad  finem  ultimum, 
in  eo  fine  maneret  perpetuo  obstinatus,  non  obstante  actu  attritionis  prae- 
cedente  qui  nihil  aliud  foret  quam  initialis  motus  ad  rectificationem,  effe- 
ctu  non  secuto.  Caeterum,  sicut  anima  decedens  in  charitate  necessario 

Ad  3um  denique  omnino  negandum  quod  concupiscentiae 
amor  ad  charitatem  pertineat;  nam  amor  concupiscentiae  dividi- 
tur  contra  amorem  amicitiae ;  charitas  autem  est  amicitia  quae- 
dam  hominis  ad  Deum.  «  Amor  quidam  est  perfectus,  quidam  im- 
«  perfectus.  Perfectus  quidem  amor  est  quo  aliquis  secundum  se 
«  amatur,  utputa  cum  aliquis  secundum  se  vult  alicui  bonum,  si- 
«  cut  homo  amat  amicum.  Imperfectus  amor  est  quo  quis  amat 
«  aliquid,  non  secundum  ipsum,  sed  ut  illud  bonum  sibi  ipsi  pro- 
«  veniat,  sicut  homo  amat  rem  quam  concupiscit.  Primus  autem 
«  amor  pertinet  ad  charitatem ,  quae  inhaeret  Deo  secundum  seipsum  ; 
«  sed  spes  pertinet  ad  secundum  amorem,  quia  ille  qui  sperat, 
«  aliquid  sibi  obtinere  intendit  »   (*).  Itaque  ubicumque  Angelicus 


retractat  quidquid  egit  praeter  finem  charitatis:  ita  anima  decedens  in 
mortali,  necessario  etiam  retractat  quidquid  egit  praeter  finem  cupidita- 
tis,  cui  iam  incipit  immobiliter  adhaerere. 

(x)  S.  Thom.  2-2,  Q.  17,  a.  8.  Eadem  habet,  Quaest.  disp.  de  Spe, 
a.  3,  et  alibi  saepe.  Nec  aliter  sentiunt  alii  doctores  communiter.  Dicit 
tamen  Ballerini  in  annotationibus  ad  primum  tomum  P.  Gury,  n.  217: 
Cavendum  sedulo,  ne  amor  qui  nos  in  Deum  rapit  ceu  bonum  nostrum,  tan- 
quam  alienus  a  charitate  traducatur.  Quod  quidem  nulli  possibili  dubita- 
tioni  locum  daret,  si  ly  alienus  idem  esset  ac  oppositus  charitati,  vel 
nulla  cognatione  cum  ea  conveniens.  Sic  enim,  tam  verum  est,  amorem 
qui  nos  rapit  in  Deum  ceu  bonum  nostrum,  non  esse  a  charitate  alie- 
num,  quam  verum  est,  charitatem  non  posse  esse  absque  spe  et  caeteris 
omnibus  virtutibus,  ad  quas  se  habet  ut  regina  inter  sorores.  At  non  iste 
est  sensus  auctoris,  qui  vult  ut  amor  nos  rapiens  in  Deum  ceu  bonum 
nostrum,  habeat  in  semetipso  propriam  laudem  propriamque  nobilitatem 
charitatis.  Et  frustra  id  demonstrare  conatur,  sicut  cuilibet  argumenta 
consideranti  apparebit.  —  Primum  argumentum  est :  Quia  homo  (tunc) 
non  attrahitur  nisi  bonitate  divina,  dumque  in  hoc  potius,  quam  in  quovis 
alio  bono.  beatitudinis  obiectum  quaerit,  insitus  iam  apparet  amor  ille  appre- 
tiative  summus,  qui  proprius  est  charitati,  et  quo,  ut  inquit  Bonavent.  m  III, 
D.  26,  a.  2,  q.  3,  Deum  concupiscit  super  omnia.  Sed  contra,  quia  non 
quilibet  amor  appretiative  summus,  sed  amor  benevolentiae  seu  amici- 
tiae  appretiative  summus,  dicitur  et  est  amor  charitatis.  Commune  enim 
est  omni  virtuti  theologicae,  adhaerere  obiecto  suo  super  omnia.  Ergo, 
si  etiam  spes  quemdam  involvit  amorem  Dei,  necesse  est  ut  ille  quoque 
amor  sit  in  suo  ordine  summus,  quin  tamen  quidquam  adhuc  habeatur 
de  iis  quae  sunt  propria  charitati.   Et  sane,  ex  hoc  quod  in  Deo,  potius 

ait  charitatem  respicere  Deum  ut  est  beatitudinis  obiectum,  sen- 
sus  est  quod  charitas  respicit  Deum  ut  habentem  nobiscum  ami- 
cabilem  illam  communicationem  cuius  consummatio  erit  in  patria 
per  visionem  quae  est  facie  ad  faciem;  minime  vero  quod  cha- 
ritas  amat  bonum  divinum  prout  est  ipsius  hominis  bonum.  Imo 
hoc  ipsum  expresse  excludens  in  Quaest.  disp.  de  Charit.,  art.  2, 
dicit:  «  Cum  homo  per  divinam  gratiam  admittatur  in  participa- 
«  tionem  caelestis  beatitudinis  quae  in  visione    et    fruitione   Dei 

quam  in  alio  quovis  bono,  homo  obiectum  suae  beatitudinis  quaerit,  ni- 
hil  aliud  ostenditur  nisi  amor  concupiscentiae  super  omnia,  quo  scilicet 
concupiscitur  Deus  super  omnia  concupiscibilia.  Nunc  autem,  quaeritur, 
quo  diligatur  super  omnia    diligibilia.  Secundum    argumentum    est: 

Quia  secus,  ne  amor  quidem  amicitiae  possibilis  forel.  Ut  enim  inquit  S.  Tho- 
mas,  2-2,  O.  26,  a.  13  ad  jcm:  «  Unicuique  erit  Deus  tota  ratio   dtiigendi, 
«  eo  quod  Deus  est  totum  hominis  bonum.  Dato  enim  per  impossibile,  quod 
«  Deus  no7i  esset  hominis  bonum,  non  esset   ei   ratio    diligendi ».    Hinc    et 
S.  Franciscus  Salesius  ad  chimaeras   et  inanes  phantasias  revocat  amorem 
cuiuspiam  boni,  quod  ad  nos  nostraeque  beatitudinis  obiectum  non  pertineat. 
Sed  contra,  quia  non  oportet  confundere  conditionem  requisitam  ad  ami- 
citiae  amorem,  cum  motivo  et  formali  termino  eius.  Alioqui,  eodem  iure 
concluderes    quod    Deus    ut    revelatus,    charitatis    obiectum  est,   quia  si 
seipsum  non  revelasset,  nulla  foret  possibilis  amicitia  inter  ipsum  et  nos. 
Forro,  auctoritates  sanctorum  quae  hic  adducuntur,  conditionem  adstruunt, 
motivum  vero  ne  specie  quidem  tenus  insinuant.   —    Tertium   argumen- 
tum  est :   Quia  amor  Dei  excludens  affectum  possidendi  Deum  uti   beatitu- 
dinis  nostrae  obiectum,  quod  nostrum  felicitatis  appetiium  perfecte  satiet,  fa- 
cile  adducet  ad  doctrinas  « de  pura  charitate   sine    ulla    admixtione    motivi 
proprii    interesse  »,    quam   in   pluribus  propositionibus    damnavit   Innocen- 
tius    XII,    12    Mart.    i6gg,  et  e  quibus  prima  praesertim,    quinta    et  sexta 
ad  rern  praesentem  faciunt.   Sed   contra,   quia   gratuitus  amor  non  excludit 
alios  quosvis  affectus  bonos  et  ordinatos,    adeoque    nec    affectum  possi- 
dendi   Deum  ut  propriam  nostram  felicitatem:  qui    tamen    affectus,  non 
ad  charitatem,  sed  ad  spem   pertinebit.    Insuper,    condemnatio    proposi- 
tionum  Fenelonii  respicit  statum  in  quo  nullus  iam  interveniret  actus  ha- 
bens  motivum  proprii  interesse;  minime  vero  ducit  ad  confusionem  amoris 
gratuiti  cum  amore  concupiscentiae.  Sicut    si    dicerem    quod    nullus    est 
status  praesentis  vitae  in  quo  non  debeat  exerceri  fides :  per  hoc  profecto 
non  intenderem   admixtionem  motivi    fidei    in    motivis   aliarum  virtutum 
Unde  a  primo  ad  ultimum,  haec  opinio  quae,  ut  refert  Perrone,  primum 
auctorem  habuit  sub  finem   saeculi   XVIII  Vincentium  Bolgeni,  non  alia 
hahet  fundamenta,  quam  rationes  ruinosas  et  auctoritates  male  intellectas. 

«  consistit,  fit  quasi  civis  et  socius  illius  beatae  societatis  quae 
«  vocatur  caelestis  Ierusalem,  secundum  illud  Ephes.  II-19:  Estis 
«  cives  sanctorum  et  domestici  Dei.  Unde  homini  sic  ad  caelestia 
«  adscripto  competunt  quaedam  virtutes  gratuitae  quae  sunt  vir- 
«  tutes  infusae:  ad  quarum  debitam  operationem  praeexigitur 
«  amor  boni  communis  toti  societati,  quod  est  bonum  divinum 
«  prout  est  beatitudinis  obiectum.  Amare  autem  bonum  alicuius  ci- 
«  vitatis  contingit  dupliciter:  uno  modo  ut  habeatur,  alio  modo 
«  ut  conservetur.  Amare  autem  bonum  alicuius  civitatis  ut  ha- 
«  beatur  et  possideatur,  non  facit  bonum  politicum,  quia  sic  etiam 
«  aliquis  tyrannus  amat  bonum  alicuius  civitatis  ut  ei  dominetur, 
«  quod  est  amare  seipsum,  magis  quam  civitatem;  sibi  enim  ipsi 
«  hoc  bonum  concupiscit,  non  civitati.  Sed  amare  bonum  civitatis 
«  ut  conservetur  et  defendatur,  hoc  est  vere  amare  civitatem,  quod 
«  bonum  poHticum  facit,  in  tantum  quod  aliqui  propter  bonum 
«  civitatis  conservandum  vel  ampliandum,  se  periculis  mortis  ex- 
<v  ponant  et  negligant  privatum  bonum.  Sic  igitur,  amare  bonum 
«  quod  a  beatis  participatur,  ut  habeatur  vel  possideatur,  non 
«  facit  hominem  bene  se  habentem  ad  beatitudinem,  quia  etiam 
«  mali  illud  bonum  concupiscunt.  Sed  amare  illud  bonum  secun- 
«  dum  se,  ut  permaneat  et  diftundatur,  et  ut  nihil  contra  illud 
«  bonum  agatur,  hoc  facit  hominem  bene  se  habentem  ad  illam 
«  societatem  beatorum,  et  haec  est  charitas  quae  Deum  propter 
«  se  diligit,  et  proximos  qui  sunt  beatitudinis  capaces  sicut  seipsos, 
«  et  quae  repugnat  omnibus  impedimentis,  et  in  se,  et  in  aliis  ». 
Hinc  si  quis  desideret  visionem  Dei,  si  cupiat  dissolvi  et  esse 
cum  Christo,  praecise  ut  bene  sibi  sit,  nondum  ad  motivum  cha- 
ritatis  assurgit.  Si  autem  hoc  desideret  ut  terminum  illius  amici- 
tiae  qua  Deo  devincitur,  sicut  amicus  desiderat  praesentiam  amici, 
utpote  se  habens  ad  illum  ut  ad  alterum  se:  sic  equidem  deside- 
rium  ad  charitatem  pertinet,  sed  praesupponit  amorem  quo  Deum 
super  omnia  propter  se  amicabiliter  diligimus,  et  in  hoc  sensu 
loquitur  Augustinus  loco  citato  (r).  Caeterum    contritio    quae    ex 

1 '  Nota  igitur  bene  quod  desiderium  beatitudinis  esse  potest,  vel 
de  beatitudine  ut  per  quam  nobis  ipsis  bene  erit,  vel  de  beatitudine  ut 
in  qua  perfecte  a  nobis  glorificabitur  Deus,  et  nos    ipsi    ad    eam    dilecti 

De  Ecclesiae  Sacrameniis.  Tom.   II.  10 

imperfecto  amore  concupiscentiae  concipitur,  nondum  odit  pecca- 
tum  nisi  secundum  quod  opponitur  bono  creaturae.  Nondum  igitur 
est  conversio  ab  bonum  increatum  tanquam  ad  ultimum  finem, 
et  ideo  ex  sese  ad  iustificationem  nequaquam  sufficere  dicenda  est. 


COROLLARIUM  I. 

Equidem  iuxta  modum  loquendi  veterum,  omnis  dolor 
de  peccato  in  habente  gratiam  est  contritio,  prout  contritio 
contra  attritionem  dividitur.  Sed  in  eo  qui  se  ad  iustifica- 
tionem  disponit,  nullus  actus  esse  potest  cui  quocumque 
modo  contritionis  nomen  competat  et  ratio,  nisi  ex  per- 
fecti  amoris  motivo  procedat. 

Ratio  prioris  assertionis  est  quia  iuxta  veteres,  contritio  di- 
citur  quilibet  actus  detestationis  peccati,  gratia  et  charitate  saltem 
habituali  formatus.  Licet  enim  forte  terminetur  ad  peccatum  prout 
est  inductivum  poenae,  nihilominus  cum  sit  actus  bonus,  elicitus 
ut  supponitur,  ab  eo  qui  est  in  statu  amicitiae  cum  Deo,  semper 
habet  a  virtute  charitatis  relationem  ad  Deum  finem  ultimum,  et 
a  gratia  sanctificante  ordinationem  ad  praemium  vitae  aeternae. 
Est  igitur  poenitentiae  motus,  non  informis,  sed  formatus  et  hoc 
sensu  perfectus.  Unde  S.  Thomas,  de  Verit.,  Quaest.  28,  a.  8: 
«  Omnis  dolor  de  peccato  in  habente  gratiam  est  contritio,  et  si- 
«  militer  omnis  actus  fidei,  gratiae  (habituali)  coniunctus,  est  fidei 
«  formatae  actus  ».  —  Et  hoc  modo  facile  intelligitur   commune 

praesentiam  veniemus,  in  quam  omnis  amicitia  proprio  pondere  tendit. 
«  Amicus,  ait  Angelicus  in  II [,  D.  34,  a.  3,  q.  1  ad  2um,  qnamvis  dele- 
«  ctationem  habeat  ex  praesentia  amici,  non  tamen  propter  hoc  quaerit 
«  amici  praesentiam,  ut  in  ipso  delectetur,  sed  propter  amicum  ipsum 
«  cui  coniungi  vult  quantum  potest ».  Primo  igitur  modo  desiderium  bea- 
titudinis  non  pertinet  ad  ipsum  amorem  charitatis,  et  timens  amittere 
beatitudinem,  nihil  aliud  formaliter  timet  quam  poenam  quae  ipsum  mi- 
serum  faciat.  Alio  modo,  vere  est  amoris  gratuiti,  quia  quantum  est  ex 
vi  motivi,  quaerit  praesentiam  amici  cui  propter  se  inhaeret  affectu,  abs- 
que  respectu  ad  commodum  seu  emolumentum  proprium. 

axioma  ponens  quod  homo  attritus,  vi  sacramenti  ex  attrito  fii 
contritus.  Non  quod  actus  attritionis  possit  postea  fieri  actus  con- 
tritionis,  nam  actus  semel  procedit  in  esse,  et  ideo  si  semel  pro- 
cessit  a  non  habente  gratiam,  nunquam  poterit  esse  formatus: 
neque  ex  parte  motivi  quod  non  fuit  motivum  charitatis,  neque 
ex  parte  principii  quod  non  fuit  virtus  infusa.  Sed  ipse  homo  qui 
ex  actu  attritionis  praecedente  denominabatur  attritus,  nunc  vi  sa- 
cramenti  iustificatus,  denominari  debet  coniritus,  utpote  iam  habens 
gratiam  et  charitatem  per  quam  omnis  informitas  tollitur. 

Sic  igitur,  ex  quocumque  motivo  iustus  doleat  de  peccato, 
vero  quodam  sensu  ponit  actum  contritionis.  At  non  ita  est  de  eo 
-qui  se  disponit  ad  gratiam;  tunc  enim  actus  doloris  non  potest 
esse  charitate  perfectus,  nisi  per  prius  hoc  habeat  ex  parte  mo- 
tivi;  alias  non  est  ultima  dispositio  per  se  simul  exsistens  cum 
infusione  gratiae;  quare  actus  est  simpliciter  informis,  et  pro  tanto 
non  contritio  dici  debet,  sed  attritio. 


COROLLARIUM  II. 

Contritio  ex  parte  ordinis  in  finem  informis  esse  nequit. 
Ex  parte  autem  ultimae  perfectionis  quae  a  gratia  habituali 
qua  tali  habetur,  informis  quidem  exsistit  si  consideretur  in 
primo  signo  ut  dispositio  ad  formam,  formata  vero  dicenda 
est  secundum  quod  in  signo  naturae  posteriori,  iam  proce- 
dit  ex  habitu  reduplicative  in  quantum  habitus  est. 

Cum  contritio  sit  quidam  perfectae  charitatis  motus,  cuius  est 
terminari  in  Deum  sub  ratione  ultimi  finis,  evidentissime  apparet 
tam  impossibile  esse  ut  careat  ordine  in  finem,  quam  impossibile 
est  ut  sit  simul  ipsa  et  non  ipsa. 

Verum,  ut  constat  ex  praedictis  (£),  opera  bona  non  dicuntur 
viva  seu  omni  ex  parte  formata,  ex  hoc  solo  quod  inest  eis  ordo 
ad  Deum  super  omnia  dilectum ;  sed  insuper  requiritur  ut  proce- 

O  Supra,  Q.  89,  l   I. 

dant  ab  anima  seipsam  movente  in  supernaturalem  finem,  et  habente 
intrinsecum  principium  motus  per  gratiam  habitualem.  Nunc  igi- 
tur  si  contritionem  consideremus  praecise  in  quantum  est  ultima 
ad  iustificationem  dispositio,  nondum  procedit  ex  gratia  habituali 
considerata  prout  est  principium  motus  intrinsecum  in  potestate 
voluntatis  iam  exsistens,  sed  procedit  ab  ipsa  secundum  quod  in 
signo  naturae  priori  rationem  habet  gratiae  operantis,  et  locum 
tenet  simplicis  motionis  quae  alias  daretur,  nisi  oporteret  ultimam 
dispositionem  esse  tempore  simul  cum  infusione  formae.  Ast,  post- 
quam  secundum  naturalem  ordinem  quo  forma  se  habet  conse- 
quenter  ad  dispositionem,  gratia  incipit  inesse  sub  ratione  habi- 
tus,  sive  principii  motus  ab  intrinseco :  iam  nihil  deest  contritioni 
quominus  omni  ex  parte  formata  dicatur,  adeoque  in  secundo  na- 
turae  signo  consideratur,  non  amplius  ut  dispositio,  sed  ut  ope- 
ratio  viva  ac  meritoria.  Unde  S.  Thomas  in  1-2,  Ouaest.  112, 
a.  2  ad  ium:  «  Praeparatio  hominis  ad  gratiam  habendam  quaedam 
«  est  simul  cum  ipsa  infusione  gratiae,  et  talis  operatio  est  qui- 
«  dem  meritoria,  sed*  non  gratiae  quae  iam  habetur,  sed  gloriae 
«  quae  nondum  habetur  ».  Imo  non  solum  meritoria  exsistit,  ve- 
rum  etiam  satisfactoria  pro  reatu  poenae  temporalis,  quia  sicut 
iustificatio  est  effectus  gratiae  operantis,  ita  satisfactio  et  meritum 
pari  omnino  gradu  incedunt  ut  efrectus  gratiae  cooperantis. 

Tandem  nota  quod  idem  ille  perfectae  contritionis  actus  qui 
ex  opere  operantis  iustificat,  potest  simnl  conferre  ad  gratiam  ex 
opere  operato,  ut  pars  integralis  in  sacramento  Poenitentiae,  et  ut 
dispositio  excellens  ad  rem  sacramenti.  Etenim  nonnisi  absurdis- 
sime  diceretur  contritionem  ratione  perfectionis  suae  carere  con- 
ditionibus  requisitis  in  ordine  ad  sacramentum;  aliunde  vero  effi- 
cacia  operis  operantis  in  nullo  praeiudicat  efficaciae  operis  ope- 
rati,  et  non  impeditur  virtus  clavium  ex  hoc  quod  peccatum  in- 
venit  aliunde  remissum,  ut  dictum  est  supra  in  Thesi  5a. 

Et  de  contritione  quidem  perfecta  hactenus  satis.  De  illa  nunc 
agendum  est  in  qua  magis  manifestatur  et  elucescit  virtus  ac  ne- 
cessitas  sacramenti.  Contritionem  dico  imperfectam  quae  alio  no- 
mine  attritrio  fuit  appellata,  et  prima  nostra  consideratio  versari 
debet  circa  eius  notionem  necnon  et  honestatem,  ut  sequitur. 

THESIS    XIV. 

Contritio  imperfecta  quae  attritio  dicitur,  est  dolor  infor- 
iriis  de  peccato  commisso,  ex  quolibet  motivo  quod  non  est 
Deus  ipse  super  omnia  dilectus.  Ex  turpitudinis  peccati  con- 
sideratione,  vel  ex  gehennae  et  poenarum  metu  communiter 
concipitur,  et  non  solum  non  facit  hominem  hypocritam  et 
magis  peccatorem,  sed  imo  est  verus  quidam  et  laudabilis 
poenitentiae  motus  quo  sibi  homo  viam  ad  iusticiae  recu- 
perationem  parat. 

Propositio  continetur  quoad  substantiam  in  Tridentino,  Sess. 
XIV,  cap.  4,  et  duabus  partibus  integratur.  Prior  explicat  intrin- 
secam  attritionis  rationem,  posterior  vindicat  eius  honestatem 
necnon  et  utilitatem  in  ordine  ad  recuperationem  iustitiae,  contra 
haereticos.  Haereticos  dico  Lutheranos  et  Iansenistas,  quibus  ad- 
iungi  possunt  multi  huius  temporis  rationalistae;  nam.cum  de 
Deo  et  homine  conceptus  habeant  sublimes  valde,  opera  repro- 
bant  intuitu  praemii  caelestis  facta,  et  a  fortiori  omnem  affectum 
vituperant  ex  poenarum  timore  ortum.  —  Porro,  quod  attinet  ad 
priorem  partem,  omnia  fere  simplici  terminorum  expositione  seu 
deelaratione  absolvuntur. 

§  1. 

Cum  de  actu  poenitentiae  agat  Tridentinum  prout  ordine 
saltem  causae  materialis  antecedit  iustificationem,  contritionis 
perfectionem  vel  imperfectionem  non  aliunde  repetit  quam  ex 
motivo.  Et  bene  quidem  omnem  contritionem  cuius  motivum  non 
est  ipsum  divinum  bonum  propter  se  super  omnia  dilectum,  im- 
perfectam  vocat,  quia  etsi  ad  hunc  usque  gradum  pervenire  pos- 
sit  ut  omnem  peccandi  voluntatem  efficaciter  excludat,  nondum 
tamen  fertur  in  peccatum  ut  in  summum  odibile  simpliciter  et  ab- 
solute,  nec  dolet  de  eo  propter  principalem  rationem  propter  quam 

detestabile  et  detestandum  est.  Caeterum  attritio  non  nominat. 
actum  unius  tantum  speciei,  sed  est  aliquid  veluti  genericum,  di- 
versas  sub  se  habens  species  pro  diversis  motivis  ex  quibus  con- 
cipitur. 

Infimum  motivum,  sed  et  longe  communius4,  his  verbis  a  Con- 
cilio  proponitur:  ex  gehennae  et  poenarum  metu.  Et  de  gehenna 
quidem  non  est  difficultas,  constat  enim  hoc  verbo  designari  poe- 
nam  ignis  aeterni;  sed  quaeri  solet  de  poenis  quae  gehennae  con- 
numerantur.  Videtur  autem,  ut  bene  arguit  Lugo  de  Poenit.,  Disp.  5,. 
Sect.  9,  n.  137,  «  poenarum  nomine  hic  comprehendi  in  primis 
«  poena  purgatorii,  cuius  terrore  potest  non  solum  de  venialibus 
«  dolere  homo,  sed  etiam  de  mortalibus  quae  post  iustificationem,. 

«  purgatorii  poena  puniuntur Eodem   modo  censeo  posse  con- 

«  cipi  attritionem  ex  metu  pestis  vel  alterius  damni  temporalis 
«  quo  solet  Deus  punire  peccatum,  etiam  in  hac  vita;  quod  vi- 
«  detur  esse  iuxta  mentem  Tridentini,  nam  adducitur  ibi  in  exem- 
«  plum  poenitentia  Ninivitarum  quae  concepta  fuit  ob  metum  ex- 
«  cidii  suae  civitatis  quod  Deus  comminatus  fuerat,  etc.  ».  Sed 
hic  diligenter  animadvertes,  non  pertinere  ad  attritionem  nisi  me- 
tum  poenae  a  Deo  infligendae,  nullo  autem  modo  metum  poenae  a 
iudice  humano  illatae,  vel  metum  damni  ex  actu  peccati  natura- 
liter  consequentis.  Etenim  ad  omnem  contritionem  requiritur  do- 
lor  de  peccato  qua  tali;  peccatum  autem  qua  tale,  utpote  deficiens 
ab  ordine  finis  ultimi  qui  Deus  est,  nonnisi  ad  Dei  forum  perti- 
net.  «  Quando  ergo,  prosequitur  Card.  de  Lugo  (r),  apprehenditur 
«  poena  vel  etiam  infamia  prout  provenit  a  Deo,  iam  ille  dolor 
«  est  timor  Dei  potentis  infligere  illas  et  alias  poenas,  et  per  con- 
«  sequens  retractatio  peccati  ex  illo  timore  est  quaedam  conversio 
«  ad  Deum,  non  ex  amore,  sed  ex  timore.  Si  vero  solus  sit  dolor 
«  de  peccato  propter  poenam  ab  humano  iudice  infligendam,  ille 
«  actus  nullo  modo  est  conversio  ad  Deum,  cum  non  procedat 
«  ex  amore  nec  timore  Dei  ullo  modo,  sed  ex  timore  iudicis,  etc.  ». 

Porro  ex  dictis  de  motivo  metus  facile  iam  intelliges  quid 
sentiendum  sit  de  illo  altero  quod  recenset  Tridentinum  cum  ait^ 

[*)  Ubi  supra. 

ex  turpitudinis  peccati  consideratione.  Formaliter  quippe  accipiendo 
terminos,  turpitudo  peccati  non  est  nisi  ex  disconvenientia  et 
deficientia  actus  a  lege  aeterna,  prima  regula  moralitatis  sive 
honestatis.  Et  quia  lex  naturalis  nihil  aliud  est  quam  emanatio 
quaedam  legis  aeternae  in  creatura  rationali,  seu  lex  Dei  in  corde 
scripta,  iuxta  illud  Psalm.  IV-6 :  Multi  dicunt,  quis  ostendit  nobis 
bona?  Signatum  est  super  nos  lumen  vultus  tui,  Domine:  omnino 
dicendum  est,  ad  attritionem  generaliter  pertinere  consideratio- 
nem  turpitudinis  quae  actui  peccaminoso  inest  in  quantum  legi 
naturali  opponitur,  dum  scilicet  aliquis  amore  honestatis  moralis 
motus  dolet  de  peccato  commisso,  et  proponit  non  committere. 
Tandem  animadvertere  iuvabit  qua  ratione  omnia  quotquot 
esse  possunt  attritionis  motiva,  directe  vel  indirecte  reducantur 
ad  alterutrum  e  duobus  hucusque  expositis.  Cum  enim  malum 
non  moveat  voluntatem  nisi  virtute  boni  oppositi,  secundum  di- 
versa  bona  ad  quae  peccatum  qua  tale  oppositionem  habet,  diversa 
sunt  motiva  contritionis.  Iam,  praecisione  nunc  facta  a  bono 
increato  cui  peccatum  iniuriam  infert  per  offensam,  (pertinet  enim 
hoc  motivum  ad  contritionem  charitate  perfectam),  remanet  oppo- 
sitio  peccati  cum  bono  creato  quod  etiam  est  duplex,  bonum  sci- 
licet  honestum  et  bonum  delectabile.  Peccatum  autem  qua  tale 
non  privat  nisi  honestatem  moralem  quam  divina  lex  regulat,  ut 
dictum  est  in  tractatu  de  peccatis,  et  non  inducit  nisi  eam  boni 
delectabilis  privationem  quae  in  poena  a  Deo  inflicta  consistit. 
Ergo  ex  amore  vel  moralis  honestatis,  vel  boni  delectabilis  quod 
aufert  poena  in  foro  Dei  constituta,  movebitur  homo  ad  quam- 
cumque  speciem  contritionis  infra  eam  quae  est  charitate  perfecta. 
—  Nunc  igitur  si  attritio  pro  motivo  habeat  moralis  honestatis 
amorem,  semper  reducetur  ad  illam  quae  ex  turpitudinis  peccati 
consideratione  concipitur:  sive  honestas  amata  sit  honestas  gene- 
ralis  prout  relucet  in  omnibus  communiter  virtutibus,  sive  sit 
honestas  specialis  quae  tamen  aliquo  modo  repugnat  cuilibet  pec- 
cato,  ut  est  v.  g.  honestas  gratitudinis  erga  Deum,  sive  demum 
sit  honestas  omnino  particularis,  puta  castitatis  vel  iustitiae,  quo 
tamen  in  casu  attritio  non  erit  universalis  ex  motivo.  —  Si  vero 
attritio  concipitur  ex  amore  boni  delectabilis  quod  aufert   poena 

a  Deo  comminata,  semper  reducetur  ad  eam  quae  est  ex  gehennae 
et  poenarum  mctu.  Nam  etsi  forte  elicias  attritionem  ex  desiderio 
Dei  ut  est  tua  beatitudo,  quin  formaliter  metuas  gehennam  seu 
poenam  sensus,  adhuc  nihilominus  poenam  metuis,  poenam  pro- 
fecto  ad  quam  recte  aestimandam  vulgus  non  assurgit,  poenam 
tamen;  times  enim  poenam  damni  quae  est  omnium  maxima.  Sed 
cum  homines  ut  plurimum  commoveantur  timore  illius  poenae  quae 
bono  sensibili  repugnat,  hanc  solam  Tridentinum  diserte  comme- 
moravit,  et  propterea  dixit:  «  quae  communiter  concipitur,  etc.  ». 
—  Restat  nunc  de  bonitate  actus  attritionis  hactenus  declarati 
specialiter  disserendum. 


§2. 


Qua  in  re  primum  observa  quod  tota  difficultas  de  illa  attri- 
tione  procedit,  quae  est  ex  metu  gehennae  seu  poenae;  hanc 
enim  unice  vituperant  adversarii,  hanc  solam  damnant.  Aliunde 
vero  si  semel  constiterit  ipsam  esse  bonam  atque  honestam,  a 
fortiori  idem  constabit  de  illa  altera  ex  turpitudinis  peccati  con- 
sideratione  concepta,  quam  nobilioris  ordinis  esse  nemo  sane  dif- 
fitebitur. 

Videretur  autem  dicendum  quod  attritio  ex  metu  gehennae 
procedens  sit  mala  et  peccaminosa.  Est  enim  servilis  quidam  affe- 
ctus  includens  voluntatem  peccandi  si  poena  non  exsisteret,  adeo- 
que  motus  non  cohibens  cor,  sed  solam  manum,  id  est  actum 
externum.  Quo  fit  ut  ipse  S.  Thomas,  Augustini  vestigia  secutus, 
scripserit:  Servilitas  est  mala  (x). 

Praeterea  attritio  illa  plus  appretiatur  poenam  quam  culpam; 
sed  hoc  intrinsece  malum  est;  ergo  eiusmodi  dolor,  nedum  viam 
ad  iustitiam  paret,  facit  hominem  peccatorem   magis. 

Praeterea  dolor  de  peccato  ex  metu  gehennae  est  dolor  co- 
actus,  et  non  liber  ac  voluntarius;  constat  autem  talem  actum  nul- 
lius  utilitatis   esse    posse  in   ordine    ad   recuperationem   iustitiae. 

(x)  S.  Thom.,  2-2,  Quaest.   19,  art.  4,  in  corp. 

Denique  non  datur  verus  poenitentiae  motus  nisi  sit  de  pec- 
cato  in  quantum  est  offensa  Dei;  sed  nulla  attritio  dolet  de  pec- 
cato  prout  oftendit  Deum;  non  igitur  est  verus  ac  laudabilis  poe- 
nitentiae  motus. 

Sed  contra  est  quod  habetur  in  Tridentino,  Sess.  XIV, 
can.  5 :  «  Si  quis  dixerit  eam  contritionem  quae  paratur  per 
«  discussionem,  collectionem,  et  detestationem  peccatorum,  qua 
«  quis  recogitat  annos  suos  in  amaritudine  animae  suae,  ponde- 
«  rando  peccatorum  suorum  gravitatem,  multitudinem,  foeditatem, 
«  amissionem  aeternae  beatitudinis,  et  aeternae  damnationis  incur- 
«  sum  cum  proposito  vitae  melioris,  non  esse  verum  et  utilem 
«  dolorem,  nec  praeparare  ad  gratiam,  sed  facere  hominem  hypo- 
«  critam  et  magis  peccatorem  ;  demum  illum  dolorem  esse  co- 
«  actum  et  non  liberum  ac  voluntarium,  anathema  sit  ». 

De  qua  veritate  in  primis  manifesta  noscitur  Scripturae  do- 
ctrina,  ubi  timor  poenarum  et  detestatio  peccati  ex  huiusmodi 
timore  orta  passim  laudatur  ut  ad  iustificationem  conducens,  imo 
ut  necessaria  quaedam  conversionis  inchoatio.  Huc  faciunt  omnia 
illa  testimonia  quibus  asseritur,  timorem  esse  initium  sapientiae 
(Psal.  CX-10),  expulsivum  peccati  (Eccli.  1-27),  initium  dilectionis 
(Eccli.  XXV-16).  Quae  exponens  S.  Thomas  in  2-2,  Quaest.  19, 
a.  7,  ait:  «  Quantum  ad  effectum,  initium  sapientiae  est  unde 
«  sapientia  incipit  operari;  et  hoc  modo  timor  est  initium  sapien- 
«  tiae,  aliter  tamen  timor  servilis,  et  aliter  timor  filialis.  Timor 
«  enim  servilis  est  sicut  principium  extra,  disponens  ad  sapien- 
«  tiam,  in  quantum  aliquis  timore  poenae  discedit  a  peccato,  et 
«  habilitatur  per  hoc  ad  sapientiae  effectum,  secundum  illud 
«  Eccli.  I-27:  Timor  Domini  expellit  peccatnm  ».  —  Accedunt  et 
omnia  loca  ubi  iubemur  timere  eum  qui  potest  et  animam  et  cor- 
pus  perdere  in  gehennam  (x),  tum  illa  alia  ubi  minatur  Deus 
ignem  aeternum,  flammas  inextinguibiles,  tenebras  exteriores,  uti- 
que  in  hunc  finem  ut  timore  moti  agant  homines  poenitentiam, 
quemadmodum  in  Evangelio  monet  loannes  Baptista  quando  in- 

(a    Luc.  XII,  5. 

tentatis  minis  concludit  dicens :  Facite  ergo  fructus  dignos  poeni- 
tentiae  (l). 

Quod  nunc  attinet  ad  inhaerentem  sensui  Scripturae  doctri- 
nam  Patrum,  non  opus  est  nimium  immorari,  cum  notissimum 
sit  nihil  usitatius  esse  apud  Patres  quam  ut  moneant  auditores 
suos  de  poenis  aeternis  quae  peccatores  manent,  eisque  motivum 
metus  proponant  ut  fructuosae  poenitentiae  principium.  Solus 
Augustinus,  utique  Iansenianis  oculis  lectus,  aliquam  videretur 
facere  difficultatem.  Porro  principia  solutionum  et  rectae  inter- 
pretationis  ipsius  Sancti  Doctoris  mox  tradentur  in  responsioni- 
bus  ad  obiecta.  Interim  vero  accipe  apodicticum  testimonium  in 
quo  tota  Augustini  mens  continetur:  «  Quis  est,  inquit  Enarr.  in 
«  Psalm.  127,  n.  8,  iste  timor  castus  secundum  quem  debemus 
«  intelligere  quod  dictum  est:  Beati  omnes  qui  timent  Dominum, 
«  qui  ambulant  in  viis  eius?...  Nec  possum  explicare  fortassis  nisi 
«  proposita  aliqua  similitudine.  Pone  aliquam  feminam  castam, 
«  timentem  virum  suum ;  aliam  pone  adulteram,  et  ipsa  timet 
«  virum  suum.  Casta  timet  ne  discedat  vir;  adultera  ne  veniat. 
«  Quid  si  ambo  absentes  sunt?  Illa  timet  ne  veniat,  illa  ne  tar- 
«  det.  Absens  est  quodammodo  cui  desponsati  sumus,  absens  est 
«  qui  nos  redemit  sanguine  suo,  sponsus  ille  quo  nihil  est  pul- 
«  chrius...  Interroget  se  sponsa,  si  casta  est;  videat  unusquisque 
«  qualem  timorem  habeat,  an  eum  quem  excludit  charitas,  an 
«  castum  permanentem  in  saeculum  saeculi.  Absens  est  sponsus 
«  noster,  interroga  conscientiam  tuam :  vis  ut  veniat,  an  adhuc 
«  vis  ut  tardet?...  Castus  ergo  timor,  fratres  mei,  venit  de  amore. 
«  Ille  autem  timor  nondum  castus  praesentiam  et  poenas  timet. 
«  Timore  facit  quidquid  boni  facit;  non  timore  amittendi  bonum 
«  illud,  sed  timore  patiendi  illud  malum.  Non  timet  ne  perdat  ample- 
«  xus  pulcherrimi  sponsi,  sed  timet  ne  mittatur  in  gehennam.  Bonus 
«  est  iste  timor,  utilis  est ;  non  quidem  permanebit  in  saeculum 
«  saeculi,  sed  nondum  est  ille  castus  permanens  in  saeculum 
«  saeculi  ». 

Ratio  demum  theologica  in  promptu  est,  nam  gratia  se  accom- 

(x)  Matth.  III,  7-10. 

modat  naturae,  id  est  recto  et  honesto  eius  operandi  modo,  viam- 
que  sequitur  parallelam.  Si  igitur  non  solum  licitum  et  honestum 
est  fugere  et  detestari  culpam  ex  timore  poenarum,  sed  imo  plane 
necessarium  ut  huiusmodi  motivo  homines  in  officio  coerceantur, 
et  ad  omnem  virtutem  incipiant  se  convertere,  fatendum  sane  erit 
quamdam  esse  in  ordine  gratiae  detestationem  culpae  ex  metu 
conceptam,  quae  cum  sit  Dei  donum  impulsusque  Spiritus  San- 
cti,  peccatores  disponit  ad  iustitiam.  Atqui  imprimis  consonum 
est  rectae  rationi  timere  poenam,  quia  poena  verum  malum  est, 
et  omne  malum  in  quantum  huiusmodi  est  secundum  se  odibile. 
Sed  nec  in  timore  mali  deordinatio  ulla  invenitur,  nisi  sit  timor 
ex  quo  quis  deterreatur  a  prosequendo  bono  honesto;  unde  si 
per  timorem  homo  potius  moveatur  ad  vitandam  et  detestandam 
culpam,  profecto  afifectus  iste  honestus  ac  laudabilis  est  dicendus. 
Accedit  quod  finis  legis  est  facere  homines  virtuosos,  et  ideo 
quaecumque  per  legem  ordinantur,  honestati  et  virtuti  consona 
sint  necesse  est.  Sed  omnis  lex  ordinat  poenas  easque  intimat, 
ut  ipsarum  terrore  inducantur  subditi  ad  legis  observationem. 
Non  potest  igitur  esse  quod  in  huiusmodi  motivo  quidquam  pra- 
vum  per  se  reperiatur.  Denique  hominis  est  de  potentia  reduci 
in  actum  transeundo  per  media;  unde  dici  solet  quod  nemo 
repente  flt  summus,  quatenus  ad  superiora  virtutis  motiva  ille 
solus  generatim  conscendit,  qui  per  prius  in  infimis  se  exercuit. 
Novam  igitur  in  Luthero  et  Iansenio  perditionis  rationem  dia- 
bolus  invenit,  dum  scalam  virtutum  erexit  infimis  gradibus  desti- 
tutam,  ut  deficiente  medio  initiandi  ascensum,  totus  remaneat 
homo  in  peccatis  provolutus  {x). 

Ad  ium  ergo  imprimis    notandum,  dupliciter   posse  aliquem 
detestari  peccatum  propter  poenam  :  vel  scilicet,  etiam  propter  poe- 

[*)  Hic  animadvertere  est  quam  vere  dicatur  Ecclesia  columna  et  fir- 
mamentum  veritatis,  specialiter  in  rebus  morum.  Si  enim  extra  respicias, 
homines  videbis  fluctuantes  qui  huc  illuc  circumferuntur  ad  omnem 
auram  omnemque  vanitatem  doctrinae,  modo  in  unum  excessum  impin- 
gentes,  modo  in  contrarium ;  modo  tollentes  a  virtute  suum  apicem,  modo 
suum  initium  ;  modo  destruentes  summitatem  scalae,  modo  iniimam  par- 
tem.  Quid  enim  refert  diabolo  eis  utenti  ad  perniciem  animarnm? 

nam,  vel  tantum  propter  pocnam.  Et  detestatio  quidem  peccati 
quae  est  etiam  propter  poenam,  nequaquam  haberi  debet  ut  ser- 
vilis,  quia  servorum  est  moveri  ex  solo  poenae  timore.  Quapro- 
pter  in  Scriptura  legimus  quod  charitas  adveniens  pellit  foras 
timorem  servilem,  non  quidem  tollendo  motivum  metus,  sed  aufe- 
rendo  servilem  denominationem;  nam  etsi  iustus  detestetur  et 
fugiat  peccatum  ex  metu  gehennae,  habitu  saltem  odio  habet  cul- 
pam  ex  motivo  etiam  charitatis,  quod  pertinet  ad  timorem  filia- 
lem.  —  At  vero  in  praesenti  non  agitur  nisi  de  illa  peccati  dete- 
statione  quae  est  tantum  propter  poenam;  de  hac  enim  sola 
procedit  obiecta  difficultas.  Notetur  porro,  duplici  iteruni  sensu 
huiusmodi  detestationem  intelligi  posse :  vel  cum  positiva  exclu- 
sione  alius  cuiuslibet  motivi,  et  tunc  positive  timetur  poena  tan- 
quam  summum  ac  principale  malum ;  vel  cum  simplici  praecisione 
ab  aliis  motivis,  et  tunc  actus  non  fertur  in  poenam  tanquam  in 
malum  supremum,  adeoque  non  ponit  in  bono  privato  cui  poena 
contrariatur,  finem  ultimum  super  omnia  appetendum.  Iam,  ex 
his  duabus  rationibus  detestandi  peccatum  propter  poenam  tan- 
tum,  prior  non  est  vera  peccati  detestatio,  sed  magis  peccatum 
additum  peccato,  utpote  actus  quo  quis  iterum  convertitur  ad 
seipsum  ut  ad  summum  diligibile.  Et  haec  est  poenitentia  damna- 
torum  de  quibus  scriptum  est  quod  videntes  turbabuntur  timore 
horribili,  poenitentiam  agentes  et  prae  angustia  spiritus  gemen- 
tes.  Posterior  vero  modus  nihil  simile  habet;  sic  enim  exponitur: 
Quia  abstrahendo  ab  altioribus  raiionibus  sub  quibus  peccatum  est 
detcstabile,  sufficientem  deiestabilitatem  continet  in  quantum  est  indu- 
ctivum  poenae  quam  timco,  ideo  illud  detestor,  retracto  commissum, 
propono  11011  committere  (r).  Et  de  tali  detestatione  quae  non  est 
ex  timore,  ut  aiunt,  serviliter  servili,  procedit  doctrina  catholica 

1  Vide  ergo  quomodo  odium  poenae  nequeat  corrigere  voluntatem 
nisi  in  praesenti  statu,  in  quo  pro  modo  abstractivo  intellectus  nostri, 
possumus  moveri  sola  detestatione  ipsius  poenae,  quin  ipso  facto  poenam 
appretiemur  ut  summum  malum,  et  nostro  privato  bono  inhaereamus  ut 
summo  diligibili.  In  inferno  autem  non  ita,  tum  quia  idem  operandi  modus 
amplius  non  est,  tum  quia  voluntas  in  fine  peccati  mortalis  obstinata  nihil 
iam  appetere    vel    refugere    potest  nisi  .in    ordine  ad  praedictum   finem. 

contra  haereticos;  constat  enim  quod  nihil  inordinatum  importat, 
sed  imo  est  verus  motus  aversionis,  quamvis  adhuc  imperfectus, 
contra  peccatum.  —  Nec  valet  si  dicas:  Qui  in  odio  culpae  ex 
solo  metu  poenae  positive  movetur,  foret  in  affectu  peccandi  si 
poena  non  exsisteret;  ergo  attritio  ex  solo  metu  gehennae  con- 
cepta  claudit  in  se  conditionatam  voluntatem  transgrediendi  legem, 
ac  per  hoc,  est  mala.  Transmisso  enim  antecedente,  nego  con- 
sequentiam.  Quippe,  aliud  est  quod  homo  habeat  hic  et  nunc 
voluntatem  sive  absolutam  sive  conditionatam  faciendi  malum; 
aliud  vero  est  quod  supposita  conditione  ceteroquin  pure  imagi- 
naria,  voluntas  ista  in  eo  exsisteret:  nam  nemo  est  culpabilis  vel 
laudabilis  ex  iis  quae  vellet  vel  faceret,  data  hypothesi,  ut  contra 
Semipelagianos  declarari  solet. 

Et  haec  quidem  de  propria  ratione  actus  attritionis  ex  metu 
poenarum.  Nunc  autem,ut  respondeatur  obiectae  auctoritati  S.  Tho- 
mae,  (ubi  dicit  quod  timor  servilis  semper  est  malus  quantum  ad 
servilitatem),  et  simul  teneantur  principia  interpretationis  eorum 
locorum  Augustini  quibus  abutuntur  adversarii,  quaedam  rema- 
nent  observanda  circa  modum  loquendi  ab  utroque  Doctore  adhi- 
bitum.  —  Servilitas  iuxta  SS.  Augustinum  et  Thomam,  consistit 
in  eo  affectu  quo  quis  inhaeret  suo  privato  bono  tanquam  princi- 
pali  bono  et  ultimo  fini,  timetque  poenam  velut  principale  ac  sum- 
mum  malum;  ideoque  servilitas  est  mala.  Porro  servilitas  ista  po- 
test  esse  denominatio  intrinseca  actui,  (et  tunc  actus  timoris  di- 
citur  a  modernis  serviliter  servilis);  potest  etiam  esse  denominatio 
actui  extrinseca,  (et  tunc  actus  timoris  vocatur  ab  iisdem  simpli- 
citer  servilis).  Erit  quidem  denominatio  intrinseca,  si  actus  positive 
versetur  circa  malum  poenae  tanquam  circa  malum  quod  exclu- 
sive  timendum  est.  Erit  autem  denominatio  solum  extrinseca,  quando 
actus  timoris  non  versatur  circa  poenam  tanquam  circa  malum 
summum,  (supponitur  enim  praescindere  a  superioribus  rationibus 
detestandi  peccatum,  et  non  excludere  eas),  sed  tamen  ponitur  ab 
eo  qui  adhuc  est  in  statu  servi/itatis,  seu  in  statu  peccati  mortalis. 
Quare  actus  iste  est  actus  hominis  adhuc  habitualiter  conversi  ad 
suum  bonum  privatum  ut  ad  finem  ultimum,  et  hoc  sensu  habet 
servilitatem  sibi  coniunctam;  sed   quia  servilis  non  dicitur  nisi  a 

servilitate  habituali  cui  coexsistit,  constat  quod  malitia  servilitatis 
nequaquam  impedire  potest  quominus  sit  secundum  se  bonus,  et 
viam  ad  iustitiae  recuperationem  paret.  Unde  S.  Thomas  in  III, 
Dist.  34,  Quaest.  2,  a.  2  ad  ium :  «  Quaedam  sunt  a  Spiritu  Sancto 
«  quae  non  sunt  cum  Spiritu  Sancto,  sicut  fides  informis,  et  timor 
«  servilis :  quod  quidem  non  est  nisi  propter  defectum  comitantem. 
«  Quaedam  vero  sunt  a  Spiritu  Sancto  et  cum  ipso,  sicut  chari- 
«  tas.  Quaedam  vero  cum  ipso,  sed  non  ab  ipso,  sicut  peccatum 
«  veniale.  Quaedam  vero  nec  ab  ipso  nec  cum  ipso,  sicut  mor- 
«  tale  ».  Nihil  igitur  difflcultatis  facesserepotestconclusio  in  2a  -  2ae, 
q.  19,  a.  4  ab  Angelico  posita :  Timor  servilis  secundum  suam 
substantiam  bonus  est,  scd  servilitas  eius  est  mala ;  in  qua  quidem 
conclusione  tota  Augustini  doctrina  continetur. 

Ad  2um  negatur  antecedens,  si  de  attritione  quae  est  ex  timore 
simpliciter  servili  sermo  sit.  Ad  rationem  vero  subauditam,  nempe 
plus  timeri  poenam  quam  culpam,  quando  poena  est  unica  ratio  cul- 
pam  detestandi,  respondeo:  Dist.  assumpt.  Plus  intensive,  conc. 
Plus  appretiative  subdist.  Si  positive  excluderentur  omnia  alia 
motiva  dolendi  de  culpa,  iterum  conc.  Si  non  excluduntur,  sed 
solum  ab  eis  praescinditur,  neg.  —  Et  ratio  est  quia  nulla  esse 
potest  comparativa  appretiatio  peccati,  quando  affectus  non  fertur 
in  peccatum  secundum  totam  aestimabilitatem  quam  iudicat  ei  com- 
petere.  Et  simile  est  si  amem  Petrum  quia  est  bonus  musicus, 
non  sequitur  quod  appretier  artem  musicae  plus  quam  Petrum 
ipsum,  nisi  positive  excludam  a  Petro  omnem  aliam  rationem 
aestimabilitatis. 

Ad  3um  dicendum  quod  metus  poenarum  a  Deo  infligendarum 
procedit  plerumque  a  fide  quae  profecto  libera  est,  et  non  coacta. 
Praeterea,  etiam  in  sensu  composito  timoris  inferni,  suum  peccato 
manet  illicium  suaque  fascinatio,  ut  experientia  evidentissime  testa- 
tur,  adeoque  libere  homo  et  non  necessario  contra  peccatum  fer- 
tur  motu  aversivo.  Denique,  tunc  solum  actus  ex  metu  procedens 
est  involuntarius  secundum  quid,  quando  haec  ipsa  involuntarietas 
est  indifferens  in  ordine  ad  vitandum  obiectum  metus.  Sed  hoc 
non  contingit  in  praesenti,  quia  actus  in  se  includens  complacen- 
tiam  et  affectum  ad  peccatum,  non  solum  non  esset  medium   ad 

vitandum  infernum,  sed  magis  foret  nova  Dei  offensa  in  inferno 
punienda.  Relinquitur  ergo  ut  in  ipso  actu  quo  quis  ex  metu  ge- 
hennae  eontra  peccatum  movetur,  nullaadmisceatur  involuntarietas, 
id  est  nulla  complacentia  repugnans  voluntariae  aversioni. 

Ad  4um  denique  dicendum  quod  ly  in  quantum  duplici  sensu 
sumi  potest.  Primo  quidem  sensu  causali,  et  sic  dolor  habetur  de 
peccato  quia  est  offensa  Dei,  seu  quia  offendit  Deum  cui  prae- 
fert  creaturam;  tunc  igitur  perfectae  est  contritionis  actus.  Alio 
modo  ly  in  quantum  sumi  potest  sensu  duntaxat  terminativo,  qua- 
tenus  odio  habetur  peccatum,  nondum  quidem  quia  est  Dei  offen- 
sivum,  sed  tamen  propter  rationem  cum  offensa  Dei  per  se  con- 
nexam.  Quo  fit  ut  si  velis  specificare  quid  sit  illud  ad  quod  ter- 
minatur  odium  illud  ac  detestatio,  recte  offensam  Dei  nomines, 
quia  motivum  quod  per  se  primo  terminat  aversionem  est  quae- 
dam  offensae  proprietas  vel  consequentia,  sicut  privatio  moralis 
honestatis  maculans  animam,  aut  inductio  poenae  a  Deo  infligen- 
dae.  Tunc  ergo  offensa  Dei  odio  habetur  in  vi  detestationis  eius 
quod  inest  ei  ut  proprium.  Porro  attritio  hoc  secundo  modo  pec- 
catum  odit  ac  retractat,  et  ideo  verus  est  poenitentiae  motus,  non 
quidem  perfectus  sed  imperfectus;  unde  et  contritio  imperfecta 
appeliatur. 

COROLLARIUM 

Attritio  dividitur  in  universalem  et  non  universalem ; 
itemque  in  eam  quae  omnem  peccandi  voluntatem  excludit, 
et  eam  quae  nondum  appretiative  detestatur  culpam  super 
omnia  omnino  mala  quorum  timor  inducere  potest  ad  pec- 
candum. 

Circa  primam  divisionem  nescio  an  possibilis  sit  qualiscum- 
que  controversia.  Ratio  enim  est  immediate  evidens,  quia  si  dan- 
tur  attritionis  motiva  quae  se  ad  omnia  mortalia  peccata  exten- 
dunt,  (puta  metus  gehennae,  vel  detestatio  turpitudinis  peccati  in 
genere),  dantur  et  particularia,  ut  si  quis  doleat  de  furto  propter 
specialem  inhonestatem  eius,  atque  ita  porro. 

•  Altera  autem  divisio  non  ita  communis  est  apud  recentiores, 
quorum  plerique  nullam  aliam  attritionem  concipiunt  praeter  eam 
quae  omnem  excludit  peccandi  voluntatem,  id  est,  quae  ita  effi- 
caciter  detestatur  peccatum  super  cuncta  mala  seu  incommoda 
temporalia,  ut  perseverante  eadem  appretiatione  voluntatis,  impos- 
sibile  sit  ipsam  ad  peccatum  sese  unquam  convertere.  —  At  vero, 
quod  attritio  sit  modo  praedicto  appretiative  summa,  hoc  equidem 
pertinet  ad  perfectionem  cuius  est  in  suo  ordine  capax,  sed  non 
ita  essentialiter  requiritur,  ut  deficiente  hac  conditione,  pereat 
attritionis  conceptus  et  ratio.  Est  enim  attritio  dolor  informis  de 
peccato  commisso  cum  proposito  non  peccandi  de  caetero.  Atqui 
adhuc  concipitur  dolor  informis  de  peccato,  tametsi  non  assurgat 
usque  ad  summum,  et  adhuc  concipitur  aliquale  propositum  non 
peccandi,  licet  eius  efficacia  non  se  extendat  ad  omnem  casum  in 
quo  peccatum  concurret  cum  temporalis  iactura  commodi.  —  Sane 
vero  navigator  portu  solvens  et  de  futura  tempestate  nihil  cogi- 
tans  habet  affectum  ad  suas  merces,  ex  quo  enascitur  voluntas  et 
propositum  servandi  illas.  Nihilominus,  cum  affectus  eius  non  fe- 
ratur  in  merces  super  omnia  bona  temporalia,  efficacia  propositi 
non  se  extendit  ad  omnem  casum  qui  possit  occurrere,  et  ideo 
adveniente  tempestate,  tametsi  nihil  sit  immutatum  in  appretia- 
tione  qua  merces  appretiatur,  magis  eliget  eas  proiicere  quam 
vitae  subire  periculum;  ex  quo  apparet  quod  efficacia  propositi 
ex  affectu  enascentis  non  excludebat  omnem  voluntatem  abiiciendi 
merces.  Igitur  affectui  ad  merces  respondet  nunc  dolor  de  peccato, 
et  proposito  servandi  merces  respondet  propositum  non  peccandi 
de  caetero.  Nam  sicut  verus  erat  affectus  praedictus,  ita  verus 
esse  potest  dolor  de  peccato,  quamvis  nondum  detestans  pecca- 
tum  super  omne  temporale  damnum  seu  incommodum.  Et  sicut 
verum  erat  propositum  navigatoris,  ita  verum  esse  potest  pro- 
positum  poenitentis,  etsi  nondum  efficaciter  se  extendat  ad  omnem 
casum  concurrentiae  peccati  cum  malo  temporali,  adeoque  nondum 
excludat  omnem  peccandi  voluntatem.  —  Quod  si  nunc  exemplum 
desideres  in  ipso  ordine  actuum  supernaturalium,  considera  quod 
in  peccatore  potest  certo  certius  esse  motus  amoris  Dei  qui  ex 
gratia  operante  procedens,  et   quoddam    veluti   rudimentum  cha- 

ritatis  exsistens,  nondum  terminatur  ad  Deum  super  omnia  dile- 
ctum.  Et  simili  modo  dari  potest  et  datur  attritio  etiam  superna- 
turalis,  per  quam  plus  minusve  initiatur  conversionis  via,  licet 
per  ipsam  nondum  detestetur  homo  peccatum  plus  quam  omnia 
mala  temporalia.  Et  nota  bene  quod  in  hac  attritione  defectus 
est  negativus,  non  positivus,  sicut  etiam  in  amore  Dei  qui  non- 
dum  est  super  omnia.  Attritio  enim  ista  non  tendit  in  peccatum, 
positive  illud  appretiando  minus  quam  caetera  mala,  sed  absolute 
versatur  circa  ipsum,  ea  tamen  detestatione  quae  nondum  habet 
tantam  efficaciam  ut  expellat  omnem  maiorem  aversionem  erga 
quamlibet  iacturam  temporalem.  Unde  rectius  diceretur  non  perfecte 
efficax  quam  inefficax,  utpote  se  habens  ad  attritionem  omni  exparte 
efficacem,  sicut  imperfectum  ad  perfectum  in  eodem  genere  actus. 
Ad  rem  Caietanus,  Opusc.  de  Confessione,  Quaest.  5:  «  Infe- 
«  riori  autem  gradu  contritionis  sunt  sic  attriti,  ut  doleant  qui- 
«  dem  de  omnibus  praeteritis,  non  tamen  ascendunt  usque  ad 
«  hoc  ut  doleant  de  eis  tanquam  summo  odibili,  et  similiter  pro- 
«  ponunt  cavere  de  futuro,  non  tamen  tanquam  a  summo  vita- 
«  bili.  Et  hoc  bifariam  contingit.  Primo  sine  discussione  talis 
«  defectus,  quia  scilicet  non  discutit  poenitens  dolorem  suum  de 
«  commisso  mortali,  an  sit  tanquam  de  summo  odibili,  et  simi- 
«  liter  propositum  suum  vitandi  mortale,  an  intendat  vitare  tan- 
«  quam  summum  vitabile,  sed  occurrit  tantum  eis  dolere  de  prae- 
«  terito,  et  cavere  de  futuro,  sicut  si  offendisset  unum  hominem 
«  et  doleret  de  offensa  praeterita,  et  intenderet  amplius  illum 
«  non  offendere.  In  eorum  tamen  animo  non  ita  dominatur  affe- 
«  ctus  tam  vitandi  ofifensam  in  futuro  quam  detestandi  commis- 
«  sam  in  praeterito,  ut  pro  summis  malis  haec  habeant....  De 
«  istorum  confessione  intelligo  doctrinam  Divi  Thomae,  quod 
«  confessio  informis  per  defectum  attritionis  est  valida,  ita  ut  non 
«  sit  iteranda,  et  erit  eis  fructuosa  cum  ascendent  ad  cor  altum,  ut 
«  habeant  peccatum  pro  summo  odibili  et  summo  vitabili,  etc.  ». 
Sed  de  his  uberius  infra.  Antequam  enim  de  attritione  loquamur 
in  quantum  est  sufficiens  pars  in  materia  sacramenti,  oportet  de 
ea  dicere  secundum  quod  rationem  habet  dispositionis  removentis 
prohibens,  et  ad  hoc  pertinet  sequens  propositio. 

De  Ecclesiae  Sacramentis.  Tom.   II.  n 

THESIS  XV. 

Attritio  omnem  voluntatem  peccandi  excludens,  est  cum 
spe  veniae,  sumciens  dispositio  ad  impii  iustificationem  in 
sacramentis  mortuorum,  quin  ulla  requiratur,  etiam  remissa 
Dei  dilectio  ex  motivo  charitatis. 

Sermo  nunc  est  de  attritione  in  ratione  dispositionis  remo- 
ventis  obicem  quoad  effectum  qui  dicitur  res  sacramenti.  Proinde 
quaestio  ista  non  respicit  solum  sacramentum  Poenitentiae,  verum 
etiam  Baptismum,  necnon  et  Extremam  Unctionem,  si  forte  extra- 
regulariter  vim  habeat  et  rationem  sacramenti  mortuorum.  Imo 
valet  doctrina  quoad  sacramenta  vivorum,  quamvis  non  aequali 
certitudine,  et  ideo  de  his  peculiaris  habebitur  consideratio  infra 
in  corollario. 

Dico  quaestionem  hanc  non  respicere  specialiter  Poenitentiae 
sacramentum,  quia  non  agitur  de  attritione  secundum  quod  per- 
tinet  ad  huius  sacramenti  materiam,  sed  secundum  quod  requiritur 
ut  removens  prohibens  in  ordine  ad  iustificationis  gratiam  in  ipso 
et  per  ipsum  consequendam.  Porro  sacramenta  inter  se  quidem 
differunt  quoad  intrinseca  constitutiva  quae  sunt  materia  et  forma, 
sed  sufficientia  dispositionum  quibus  obex  ad  gratiam  tollitur  non 
variat,  saltem  si  loquamur  de  sacramentis  ad  iustificandos  pecca- 
tores  per  se  primo  institutis.  —  Nec  obstat  quod  in  Poenitentia 
attritio  se  habeat  ut  pars  materiae;  nam  aliter  consideratur  in 
quantum  est  pars,  et  aliter  omnino  in  quantum  est  dispositio  ha- 
bilitans  subiectum  ad  sacramenti  fructum;  et  quidquid  nunc  sit 
de  quaestione  postmodum  examinanda,  an  idem  perfectionis  gra- 
dus  in  attritione  sub  utroque  respectu  exigatur,  semper  tamen 
rationes  formales  accurate  distinguendae  sunt,  non  secus  ac  si 
forent  etiam  realiter  separatae.  Et  re  quidem  vera,  attritio  ut  di- 
spositio  non  est  nisi  causa  removens  prohibens,  sed  ut  pars  ma- 
teriae  est  intrinsecum  quoddam  sacramenti  constitutivum  pertinens 
ad  instrumentalem  causam  iustificationis.  Ut  dispositio  est  aliquid 

de  se  pure  internum,  sed  ut  pars  materiae  debet  transire  in  actum 
externum.  Ut  dispositio,  nihil  aliud  causat  nisi  id  ad  quod  sua  pro- 
pria  virtute  se  extendit,  sed  ut  pars  materiae,  elevatur  ad  cau- 
sandum  ultra  et  praeter  omne  meritum  operantis.  Ut  dispositio 
rationem  habet  simplicis  actus  humani,  sed  ut  pars  materiae  in- 
tegrat  ritum  a  Christo  institutum.  Ex  quibus  omnibus  facile  per- 
spicitur,  non  solum  diversas  omnino  esse  formalitates,  verum  etiam 
realem  quamdam  distinctionem  intercedere,  quia  id  quod  est  pure 
internum  non  potest  non  inadaequate  saltem  distingui  ab  eo  quod 
est  externum  et  sensibile.  Quapropter  in  Poenitentia  etiam,  sicut 
in  caeteris  sacramentis,  alia  est  consideratio  materiae  et  partium 
eius,  alia  vero  consideratio  dispositionis  ad  sacramenti  fructum 
necessariae,  de  qua  sola  agitur  in  praesenti. 

Porro  attritio  excludens  omnem  voluntatem  peccandi,  eam 
importat  animi  praeparationem  cum  qua  peccandi  voluntas  non 
solum  actu  non  componitur,  sed  nec  componi  potest.  Est  igitur 
attritio  appretiative  summa,  plus  aversans  peccatum  quam  omne 
malum  temporale;  illud  dico  malum  quod  natum  est  ita  concur- 
rere  cum  peccato,  ut  occasione  data,  unum  debeat  necessario  eligi 
prae  altero.  —  Additur  autem  ex  Tridentino,  Sess.  XIV,  cap.  4, 
spes  veniae  sine  qua  nullus  est  verus  poenitentiae  motus.  Verum 
eiusmodi  spes  semper  habetur  quando  ad  sacramentum  sincere 
quis  accedit,  quia  ut  S.  Alphonsus  dicit  (r),  «  cum  accedit  aliquis 
«  ad  recipiendam  remissionem  suorum  peccatorum,  procul  dubio 
«  etiam  credit,  virtute  sacramenti  illa  sibi  remittenda,  (id  est  re- 
«  mitti  posse),  et  explicite  sperat,  per  sacramentum  Deum  remis- 
«  surum  sibi  peccata  propter  merita  Christi  ».  —  Denique  inte- 
gra  assertio  proponitur  ut  nunc  moraliter  certa,  et  in  praxi  tutis- 
sima. 

Videretur  tamen  dicendum,  requiri  ad  iustificationem,  etiam 
in  sacramento,  aliquem  actum  dilectionis  Dei  ex  motivo  charitatis. 
Nam  Tridentinum,  Sess.  VI,  cap.  6,  describens  modum  quo  adulti 
debent  se  disponere  ad  baptismum,  ut  rem  sacramenti  quae  est 
emundatio  a  culpa,  consequantur,  dicit:  «  Disponuntur  autem  ad 

[l)  S.  Alphonsus,  de  Poenit.,  n.  439. 

«  ipsam  iustitiam,  dum  fidem  ex  auditu  concipientes,  libere  mo- 
«  ventur  in  Deum,  credentes  vera  esse  quae  divinitus  revelata 
«  sunt...,  et  dum  peccatores  se  esse  intelligentes,  in  spem  erigun- 
«  tur,  fidentes  Deum  sibi  propter  Christum  propitium  fore,  illumque 
«  tanquam  omnis  iustitiae  fontem  diligere  incipiunt,  ac  propterea 
«  moventur  adversus  peccata...  per  eam  poenitentiam  quam  ante 
«  baptismum  agi  oportet  ». 

Praeterea,  eidem  doctrinae  suffragatur  plurium  theologorum 
auctoritas,  tam  ante  quam  post  Tridentinum.  Et  theologos  quidem 
Tridentino  posteriores  citatos  invenies  apud  Francolini,  de  doloris 
necessitate  ad  Sacr.  Poenit.  1.  1,  c.  1 ;  quibus  aliqua  ex  parte  con- 
sentit  etiam  Billuart  de  Poenit.,  Dissert.  4,  a.  7. 

Denique,  quominus  certa  dicatur  sententia  stans  pro  attri- 
tionis  sufficientia,  obstat  decretum  Alexandri  VII  apud  Denzinger, 
n.  1017:  «  SS.  D.  N.  Alexander  Papa  VII,  cum  acceperit...  scho- 
«  lasticos  quosdam  acrius...  inter  se  contendere,  an  illa  attritio 
«  quae  concipitur  ex  metu  gehennae,  excludens  voluntatem  pec- 
«  candi  cum  spe  veniae,  ad  impetrandam  gratiam  in  sacramento 
«  Poenitentiae  requirat  insuper  aliquem  actum  dilectionis  Dei, 
«  asserentibus  quibusdam,  negantibus  aliis,  et  invicem  adversam 
«  sententiam  censurantibus :  Sanctitas  Sua...  hoc  praesenti  decreto... 
«  praecipit  cunctis,  ut  si  deinceps  de  materia  attritionis  praefatae 
«  scribant...,  non  audeant  alicuius  theologicae  censurae  alteriusve 
«  iniuriae  nota  taxare  alterutram  sententiam,  sive  negantem  ne- 
«  cessitatem  aliqualis  dilectionis  Dei  in  praefata  attritione  ex  metu 
«  gehennae  concepta  quae  hodie  inter  scholasticos  communior  vi- 
«  detur,  sive  asserentem  dictae  dilectionis  necessitatem,  donec  ab 
«  hac  Sancta  Sede  fuerit  aliquid  in  hac  re  definitum  ». 

Sed  contra  est  quod  dicitur  in  Tridentino,  Sess.  XIV, 
cap.  4:  «  Et  quamvis  sine  sacramento  Poenitentiae,  (attritio  quae 
«  vel  ex  turpitudinis  peccati  consideratione  vel  ex  gehennae 
«  et  poenarum  metu  communiter  concipitur),  per  se  ad  iustifica- 
«  tionem  perducere  peccatorem  nequeat,  tamen  eum  ad  Dei 
«  gratiam  in  sacramento  Poenitentiae  impetrandam  disponit  ». 
—  Et  re  quidem  vera,  omnino  nulla  esset  oppositio  quam  verba, 
quamvis,  tamen,  evidenter  exprimunt,  nisi  Concilium  in   secundo 

membro  intenderet  dispositionem  sufficientem  et  proximam.  Quod 
enim  attritio  ex  sese  et  extra  sacramentum  sit  quaedam  remota 
dispositio,  Concilium  iam  superius  expresserat  docens  attritionem 
esse  natura  sua  impulsum  Spiritus  Sancti  quo  poenitens  adiutus 
viam  sibi  ad  iustitiam  parat.  Quapropter  si  etiam  cum  sacramento 
nihil  amplius  poneret  quam  meram  dispositionem  remotam,  par 
esset  de  ea  ratio  tam  sine  sacramento  quam  cum  sacramento,  et 
sic  vacua  sensu  evaderet  propositio  in  qua  Tridentini  Patres  op- 
ponunt  id  quod  attritioni  non  competit  quando  est  sola,  et  id  quod 
competit  ei  in  ordine  ad  iustificationem  per  sacramentum  conse- 
quendam.  Dicendum  igitur  est  ex  Concilii  doctrina,  attritionem 
disponere  ad  iustificationem  sacramentalem  proxime  et  sufficienter. 

Ratio  etiam  sumitur  ex  antea  dictis.  Nam  omnis  contritio 
charitate  perfecta,  quantumvis  intensitate  remissa,  peccatorem  iu- 
stificat  antequam  sacramentum  actu  suscipiatur.  Si  ergo  in  sa- 
cramentis  mortuorum  actus  contritionis  ex  motivo  charitatis  re- 
quireretur  ut  dispositio,  sacramenta  ista  nunquam  causarent  in 
adultis  iustificationem  primam,  nec  valerent  inducere  effectum 
gratiae  nisi  in  subiecto  iam  antecedenter  vivificato  ratione  dispo- 
sitionis  requisitae.  Sed  hoc  omnino  reiiciendum  est,  cum  nuila 
amplius  superesset  distinctio  inter  sacramenta  vivorum  et  sacra- 
menta  mortuorum,  quae  ideo  mortuorum  dicuntur,  quia  ad  susci- 
tandos  spirituales  mortuos  sunt  per  se  primo  instituta.  Et  hoc  ar- 
gumentum  adeo  efficax  visum  est  adversariis,  ut  necesse  eis 
fuerit  asserere,  non  omnem  contritionem  ex  charitate  conceptam 
habere    vim  iustificandi    extra  sacramentum. 

Insuper,  cum  sacramenta  conferant  gratiam  ex  opere  operato, 
non  requiritur  ibi  illa  dispositio  quae  ex  opere  operantis  appel- 
lat  et  exigit  formam,  sed  tantum  illa  quae  aufert  obicem  impe- 
dientem  ne  opus  operatum  suum  habeat  effectum.  Atqui  ad  remo- 
tionem  obicis  in  peccatore  satis  est  attritio  omnem  voluntatem 
peccandi  exludens,  cum  spe  veniae.  Ergo  redit  conclusio.  Et  ratio 
minoris  est  quia  obex  in  peccatore  qua  tali  non  potest  esse  ipsa 
habitualis  culpae  exsistentia,  vel  quae  in  ea  importatur  habitualis 
conversio  ad  creaturam  ut  ad  finem  ultimum,  praesertim  cum  ad 
destructionem  reatus  culpae  sacramenta  mortuorum  fuerint  directe 

a  Deo  instituta,  et  aliunde  impossibile  sit  ut  efficaciam  causae 
impediat  exsistentia  illius  rei  ad  cuius  destructionem  ex  natura 
sua  causa  ordinatur.  Relinquitur  ergo  ut  dictus  obex  non  sit  nisi 
adhaerentia  cordis  ad  peccatum,  utputa  si  peccatum  nulla  ratione 
fuerit  totaliter  ab  affectu  reiectum :  nulla  ratione,  inquam,  et  ne- 
quidem  propter  motiva  inferiora,  puta  in  quantum  est  inductivum 
gehennae  aut  moralis  honestatis  privativum.  Et  sane  in  sensu 
composito  huius  adhaerentiae  fieri  nequit  ut  seclusa  omni  violen- 
tia  quae  semper  ab  operibus  Dei  abest,  convertatur  homo  ad 
Deum  per  gratiam  habitualem.  Praeterea  omnino  repugnat  ut 
cesset  imputabilitas  culpae,  quamdiu  homo  ad  culpam  suo  affectu 
alligatur.  Ast  per  solam  attritionem  excludentem  voluntatem  pec- 
candi  tollitur  praefatum  adhaerentiae  impedimentum.  Licet  igi- 
tur,  quantum  est  ex  vi  operis  operantis,  nondum  sit  factum 
satis  ad  destruendam  offensam  adhuc  imputabiliter  manentem,  et 
nondum  inveniatur  homo  conversus  ad  Deum  ut  ad  ultimum  to- 
tius  humanae  vitae  finem,  nihilominus  ablatum  est  obstaculum 
prohibens  ne  sacramentum  hanc  conversionem  in  habitu  operetur. 
In  quo  iuvari  iterum  potes  exemplo  in  superioribus  iam  propo- 
sito.  Nam  si  quis  rumperet  vinculum  quo  alligatus  erat  ad  unum 
terminum,  nondum  quidem  actu  suo  se  converteret  ad  terminum 
oppositum;  esset  tamen  in  proxima  dispositione  requisita  ad  hoc 
ut  per  causam  extrinsecam  ab  uno  situ  in  contrarium  immutare- 
tur,  et  sic  est  in  praesenti.  Hinc  S.  Thomas  in  IV,  D.  6,  q.  i.  a. 
3,  q.  i  ad  5um:  «  Ad  hoc  quod  homo  praeparet  se  ad  gratiam  in 
«  baptismo  percipiendam  (x),  praeexigitur  fides,  sed  non  charitas, 
«  quia  sufficit  attritio  praecedens,  etsi  non  sit  contritio  ». 

Ad  ium  ergo  dicendum  quod  in  dicto  capite  sexto  Sessionis 
sextae,  Concilium  describit  modum  praeparationis  ad  iustificatio- 
nem  generaliter  consideratam,  prout  esse  potest  per  sacramentum 
in  re,  vel  etiam  solum  in  voto.  Insuper  enumerat  omnes  actus 
qui  possunt  conferre  ad  praeparationem,  et  ex  quibus  integratur 
veluti  archetypicus  praeparationis  modus,  quin  usquam  insinuet 
omnes  et  singulos  esse  necessarios,  praesertim  cum   sacramento 

1     Et  eadem  est  ratio  de  sacramento  Poenitentiae. 

actu  suscepto.  Quisquis  igitur  sensus  sit  huius  incisi,  Deum  omnis 
iustitiae  fontem  diligerc  incipiunt,  omnino  nihil  sequitur.  —  Cae- 
terum,  verius  diceres  initialem  hanc  dilectionem  non  esse  neces- 
sario  restringendam  ad  perfectum  amorem  charitatis,  sed  adhuc 
intelligi  posse  de  ipsa  voluntate  sive  desiderio  conversionis,  in 
quo  involvitur  quidam  iustitiae  recuperandae  amor,  adeoque  et 
Dei  qui  fons  iustitiae  est.  Unde  S.  Thomas  (T)  explicans  quomodo 
dixerit  Augustinus,  omnem  affectionem  esse  ex  amore,  quin  tamen 
inde  sequatur  quod  spes  sit  semper  formata  charitate,  ait :  «  Dicen- 
«  dum  quod  ibi  accipitur  amor  large  pro  amore  imperfecto  quod 
«  est  desiderium,  quod  est  primus  motus  appetitivae  virtutis ; 
«  desiderium  autem  non  sufficit  ad  formandum  actus  virtutum  ». 

Ad  2um  dicendum  quod  dictorum  theologorum  auctoritas  non 
impedit  quominus  sententia  asserens  sufficientiam  attritionis  dica- 
tur  satis  certa,  maxime  quia  secundum  ipsam  communiter  eru- 
diuntur  fideles,  Ecclesia  non  reclamante,  imo  et  favente,  cum 
tamen  error  in  hac  re  minime  esset  innocuus,  ut  consideranti 
statim  apparebit. 

Ad  3um  denique  dicendum  quod  decreto  Alexandri  VII  nihil 
aliud  iubebatur  nisi  ut  concertantes  a  notis  iniuriosis  parti  adver- 
sae  inferendis  abstinerent.  Porro,  ut  observat  S.  Alphonsus  (2), 
«  non  prohibetur  quominus  patroni  alterutrius  sententiae  vocent 
«  suam  veram  sive  certam.  Imo  dicunt  Lugo...  etc,  non  prohiberi 
«  quin  opposita  possit  dici  improbabilis  et  falsa,  quia  improba- 
«  bilitas  et  falsitas  non  sunt  censurae  theologicae  »  (3).  Sed  nunc 
deficientibus  contradicentibus,  desiit  ipsa  concertatio. 

(1)  S.  Thom.  in  III,  D.  26,  q.   2,  a.  3,  q.   2  ad  3um. 

(2)  S.  Ligor.,  de  Poenit.,  n.  440. 

(3)  Hinc  etiam  obiter  animadvertes  quantum  aberrent  illi  qui  ferre 
minime  possunt  ut  doctrina  aliqua  dicatur  certa,  quandocumque  oppo- 
sita  sententia  censuram  non  meretur,  et  fautores  habet  auctores  catholicos. 

COROLLARIUM 

Probabilius  attritio  ut  supra,  est  dispositio  sufficiens  ad 
peccatoris  iustificationem  in  quolibet  sacramento. 

Qua  in  re  praeter  auctoritatem  multorum  theologorum,  inci- 
piendo  a  S.  Thoma  in  tertia  parte,  Quaest.  79,  a.  3,  et  Quaest.  72, 
a.  6  ad  2um,  habetur  argumentum  tertio  loco  mox  allatum  quod 
facile  poterit  praesenti  assertioni  adaptari,  praesertim  si  conferas 
ea  quae  in  priori  tomo  dicta  sunt,  ubi  de  sacramentis  in  genere  (*). 
Unum  hoc  accurate  observandum:  magnam  nihilominus  esse  dif- 
ferentiam  inter  sacramenta  mortuorum  et  sacramenta  vivorum, 
quatenus  scilicet  peccator  sacramentum  vivorum  suscipiens  nequa- 
quam  dici  potest  habere  attritionem  excludentem  omnem  volun- 
tatem  peccandi,  nisi  bona  fide  accedat  ante  reconciliationem  cum 
Deo.  Alias,  violaret  legem  quae  statum  gratiae  praerequirit,  et 
sic,  nedum  excluderetur  peccandi  voluntas,  novum  adderetur  mor- 
tale  peccatum,  faciens  novissima  hominis  istius  peiora  prioribus. 

Hactenus  ergo  de  attritione  in  ratione  dispositionis  removen- 
tis  obicem  ad  iustificationis  gratiam.  Superest  ut  de  ea  dicamus, 
secundum  quod  in  Poenitentiae  sacramento  at  pars  integralis 
requiritur. 

(')  Thes.  5,  Coroll.  2. 

THESIS  XVI. 

Omnis  vera  attritio,  etiam  non  appretiative  summa,  qua 
homo  sincere  et  sine  sacrilegio  subiicit  peccata  sua  clavi- 
bus  Ecclesiae,  est  sufficiens  pars  materiae  in  sacramento 
Poenitentiae ;  ideoque  potest  hoc  sacramentum  esse  vali- 
dum  simul  et  informe,  et  ad  remotionem  obicis  reviviscere, 
sicut  de  ipso  baptismo  alias  dictum  est. 

§  i- 

Salmanticenses  in  Theolog.  mor.,  Tract.  6,  cap.  5,  referendo 
auctores  qui  stant  pro  affirmativa  in  quaestione  agitata  de  sacra- 
mento  Poenitentiae  valido  et  informi,  praemittunt  auctoritatem 
S.  Thomae  in  IV,  D.  17,  sive  in  Suppl.  Quaest.  9,  a.  1,  tum 
subdunt:  «  Respondetur  dicendum,  posse  dari  sacramentum  Poe- 
«  nitentiae  informe.  Ita  Candidus,  Disquis.  24,  a.  12,  dub.  8,  cum 
«  Dominico  Soto,  Dist.  18,  q.  3,  a.  3.  Item  Suarez,  Disp.  20, 
«  Sect.  3,  n.  3  referens  D.  Thomam,  Capreolum,  Richardum, 
«  Paludanum,  Caietanum,  Petrum  Soto,  Ledesma,  Canum, 
«  Sylvestrum,  Navarrum,  et  Covarruviam.  Eamdem  tradit 
«  Dicastillo,  Disp.  6,  dub.  5,  n.  84,  citans  Valentiam,  Henri- 
«  .quez,  et  Dianam.  Et  ipsam  late  docet  Cardinalis  Lugo,  Disp.  14, 
«  Sect.  6  et  7.  Quibus  subscribunt  Gabriel  a  S.  Vincentio,  de 
«  Sacr.  Poen.,  D.  6,  q.  r,  Leander,  Disp.  7,  q.  23,  Aversa,  q.  14, 
«  Sect.  6,  Philippus  a  SS.  Trinit.,  Disp.  12,  dub.  1,  Antonius 
«  a  Spiritu  Sancto,  Disp.  3,  sect.  4,  Gonet,  Disp.  10,  n.  12  ». 
His  porro  auctoribus  alii  sane  bene  multi  addi  possunt:  S.  An- 
toninus,  in  Summ.,  Part.  3,  titul.  14,  c.  19;  Soncinas  in  IV, 
D.  17,  q.  2;  Bernardus  de  Gannaco,  Quodl.  5,  q.  14;  Ioannes 
a  S.  Thoma,  de  Sacr.  Poenit.,  q.  84,  d.  33,  a.  6;  Reginaldus, 
in  praxi  fori  poenitentiae,  1.  6,  n.  168;  Dionysius  Carthusianus, 
in  summa  fidei  orthod.,  1.  4;  Durandus,  in  IV,  D.  17,  q.  13,  etc,  etc. 

Verum  si  omnes  praedicti  auctores  generatim  docent  stare 
posse  validitatem  sacramenti  simul  cum  informitate,  id  est  cum 
carentia  eftectus  gratiae  ipso  tempore  quo  sacramentum  perfici- 
tur,  non  omnes  in  assignanda  causa  absolute  concordant.  —  Sunt 
qui  cum  Suarezio,  Lugone,  Salmanticensibus,  etc,  causam  hanc 
restringunt  ad  solum  casum  in  quo  poenitens,  quorumdam  suo- 
rum  peccatorum  oblitus,  confiteretur  ea  quorum  servat  memoriam 
cum  attritione  particulari,  cuius  scilicet  motivum  nullo  modo,  et 
ne  virtualiter  quidem,  ad  oblita  sese  extenderet.  De  quo  quidem 
casu  dicendum  omnino  videtur  quod  vix  soleat  contingere:  tum 
quia  communius  attritionis  motivum,  scilicet  metus  inferni,  est 
motivum  universale,  omnia  quotquot  sunt  mortalia  peccata  affi- 
ciens;  tum  quia  si  ex  turpitudinis  peccati  consideratione  concipia- 
tur  attritio,  raro  sane  accidet  poenitentem  sic  praecisive  dolere 
propter  specialem  inhonestatem  unius  generis  culpae,  ut  nulla 
alia  adiungatur  ratio  generalis.  Quare  si  sola  haec  exsisteret 
causa  informitatis  sacramenti,  praesens  quaestio  non  multum  refer- 
ret  ad  praxim,  et  vix  praetergrederetur  limites  curiosae  cuiusdam 
inquisitionis  scholasticae.  —  At  nos  cum  longe  maiori  parte  prae- 
laudatorum  theologorum,  rationem  informitatis,  salva  sacramenti 
validitate,  repetimus  potissimum  ex  defectu  attritionis  quoad  per- 
fectionem  appretiatvam.  Quem  defectum  bene  declaravit  Caietanus 
ubi  supra  (r),  loquens  de  iis  qui  sunt  «  sic  attriti,  ut  doleant 
«  quidem  de  omnibus  praeteritis,  non  tamen  ascendunt  usque  ad 
«  hoc  ut  doleant  de  eis  tanquam  de  summo  odibili,  et  similiter 
«  proponant  cavere  de  futuro,  non  tamen  tanquam  a  summo  vita- 
«  bili  ».  Quare  iste  defectus  non  impedit  quominus  detur  vera 
quaedam  peccati  detestatio,  et  verum  aliquod  propositum  non 
peccandi  de  caetero.  Sed  quia  detestationis  gradus  non  assurgit 
ad  tanti  faciendum  malum  peccati,  quanti  fieri  deberet  ut  esset 
plus  appretiatum  quam  omnia  damna  quae  in  eius  evitatione  inve- 
niri  possunt,  hinc  est  quod  propositum  ex  dicta  detestatione 
exoriens  non  se  extendit  ad  omnes  circumstantias  possibiles.  Defi- 
cit  ergo  huiusmodi  attritio,  non  a  veritate  attritionis  simpliciter, 

(*)  Caiet.,  Opusc.  de  Confessione,  q.  5. 

sed  solum  a  veritate  gradus  requisiti  ut  omnis  removeatur  obex 
ad  gratiam,  eo  quod  cum  detestatione  quae  hic  et  nunc  est  in 
anima,  adhuc  potest  coniungi  voluntas  peccandi  pro  variis  occur- 
rentiis,  et  ex  consequenti,  nondum  sublata  est  omnis  ad  pecca- 
tum  adhaerentia. 

Nunc  autem  considerandum  est  quod  attritio  imperfectae  efri- 
caciae  quam  dicimus  sufflcere  in  ratione  partis  integralis    sacra- 
menti,  nonnisi  illa  est  qua  poenitens  sincere  et  citra   sacrilegium 
subiicit  peccata  sua  clavibus  Ecclesiae.  Oportet  enim  ut  excluda- 
tur  fictio  directe  repugnans  fini  operis,  qui  est  poenitentialis  pro- 
cessus  in  ordine  ad  consequendam   absolutionem    a    peccato.    Et 
hanc  sane  conditionem  omnes  uno  ore  exigere  debent,  cum  evi- 
dens  sit  nullam  esse  actionem  poenitentialem,  adeoque  nullam  ma- 
teriam  sacramenti,  ubi  hic  et  nunc  per  voluntariam    violationem 
sacramenti  clavium,  novum  peccatum  committitur.  Hinc  casus  sa- 
cramenti  validi  simul  et  informis    evidentius  consideratur    in    eo 
qui  absque  gravi  negligentia  ad  poenitentiae  tribunal  accedit,  non 
habens  attritionem  pro  iustificatione  sufficientem,  puta  quia  invin- 
cibiliter  ignorat  se  non  esse  satis  dispositum,    et   ideo    fictionem 
habet  mere  materialem.  Sin  autem  sermo  sit  de   fictione   formali 
sive  culpabili,  distinctione  opus  est,  eo  quod  duplici  modo  culpa- 
bilis  esse  potest  fictio  seu  indispositio  confitentis,  in  se  nimirum, 
vel  in  causa  tantum.  Erit  culpabilis  in  se,  si  poenitens  in  ipso  con- 
fitendi  actu  certam  habet  conscientiam    sacrilegii    propter   notam 
dispositionum  insufficientiam,  et  tunc,  attenta  ratione  superius  pro- 
posita,  non  est  dubium  quin  sit  invalidum  sacramentum.  Erit  cul- 
pabilis  in  causa  tantum,  si  poenitens  ex  negligentia  gravi  omisit 
convenientem  praeparationem,  et  postea  accedit  non  amplius  co- 
gitans  de  suo  defectu;  quo  in  casu  adhuc  validum  sacramentum 
veteres  agnoverunt.  «  Confessio,  inquit  S.  Thomas,  in  Supplem. 
«  q.  9,  a.   1,  potest  esse  etiam  in  eo   qui    non    est   contritus    (x), 
«  quia  potest  peccata  sua  pandere  sacerdoti,  et  clavibus  Ecclesiae 
«  se  subiicere,  et  quamvis  tunc  non  percipiat  absolutionis  fructum, 

(x)  Id  est,  non  attritus  sufficienter  ad  fructum  sacramenti  de  quo  hic 
agitur,  consequendum. 

«  tamen  recedente  fictione,  percipere  incipiet,  sicut  etiam  in  aliis 
«  sacramentis  est.  Unde  non  tenetur  iterare  confessionem  qui 
«  fictus  accedit,  sed  tenetur  postmodum  fictionem  suam  confiteri  ». 
In  quo  quidem  manifeste  apparet  dictam  fictionem  fuisse  aliquo 
modo  formalem,  utpote  in  confessione  postmodum  accusandam. 
Non  tamen  potuit  esse  peccaminosa  in  se,  sed  solum  in  causa, 
quatenus  scilicet  fuit  effectus  culpabilis  negligentiae  qua  antea 
omisit  poenitens  discutere  dolorem  suum,  ut  supra  declaravit  Ca- 
ietanus,  et  expressius  explicat  S.  Antoninus  in  Summa,  Part.  3, 
Tit.  14,  c.  19:  «  Tertia,  inquit,  conditio  confessionis  est  quod  sit 
«  lacrymabilis,  id  est  cum  dolore  seu  displicentia  de  peccatis,  sal- 
«  tem  secundum  rationem.  Unde  quaerunt  Doctores  utrum  con- 
«  fessio  facta  ab  eo  qui  non  est  contritus,  quia  scilicet  non  dolet 
«  sufficienter,  vel  non  proponit  abstinere  a  peccatis,  valeat,  ita 
«  quod  non  teneatur  eam  iterare....  Est  tertius  modus  dicendi  de- 
«  clarans  et  concordans  ambos  (praecedentes).  Aut  talis  (poeni- 
«  tens)  non  habet  intentionem  confitendi  sacramentaliter,  sed  deri- 
«  dendi,  aut  habet  intentionem  confitendi.  In  primo  casu  non  li- 
«  beratur  a  praecepto  divino  de  confessione,  quia  sine  intentione 
«  non  potest  suscipi  essentia  sacramenti.  Si  autem  intendit,  tunc 
«  distinguendum,  quia....  aut  nullam  habet  de  peccato  suo  poeni- 
«  tentiam,  aut  aliquam.  Si  nullam,  tunc  Poenitentiae  sacramen- 
«  tum  non  suscipit,  quia  pars  essentialis  sacramenti  huius  quod 
«  consistit  in  actu  suscipientis,  est  actus  interior....  Sed  si  aliquam 
«  poenitentiam  habet  de  peccatis  suis,  tunc  iterum  distinguendum, 
«  quia  aut  talem  habet  poenitentiam  quae  sufficit  cum  sacramento: 
«  puta  attritus  accedit  ad  confessionem,  ex  quo  ibi  fit  contritus, 
«  et  sic  non  habet  dubium,  quia  et  sacramentum  suscipit  et  effe- 
«  ctum  eius....  Si  vero  habet  talem  poenitentiam  quae  non  sufficit 
«  cum  sacramento  ad  gratiam,  quia  nec  etiam  attritus  accedit, 
«  tunc  est  vera  opinio  Thomae,  scilicet  quod  fictione  recedente, 
«  tunc  incipit  valere  confessio,  et  non  tenetur  confiteri  nisi  fictio- 
«  nem  suam.  Potest  igitur  opinio  Thomae  salvari....  loquendo  de 
«  eo  qui  fictus  est  privative,  non  positive,  quia  scilicet  habet  do- 
«  lorem,  sed  ita  imperfectum  quod  nec  cum  sacramento  actu  su- 

«  scepto  sufficit  ad  contritionem  (r);  nihilominus  tamen  hanc  im- 
«  perfectionem,  quae  est  fictio,  non  confitetur,  quia  credit  suffi- 
«  cienter  esse  dispositus,  et  sic  non  scienter  celat  peccatum  quod 
«  fuit  in  hoc  quod  non  examinavit  conscientiam  suam  sicut 
«  debuit,  et  sic...  error  non  tollit  fictionem  respectu  ultimi  ef- 
«  fectus  sacramenti....,  sed  fictionem  tollit  quae  excludit  essen- 
«  tiam  sacramenti.  Tali  ergo  qui  verum  sacramentum  susci- 
«  pit,  ornatus  imprimitur  (2),  sed  gratia  non  datur ;  sed  postea, 
«  quando  redit  ad  cor,  et  recolit  se  non  bene  fecisse  debitum, 
«  tunc  incipit  valere  confessio,  et  non  tenetur  confiteri  illa 
«  quae  prius  confessus  fuit  sic  fictus...,  sed  solum  illam  fictionem 
«  tenetur  confiteri  ».  Vide  ergo  qua  ratione  et  quo  sensu  vali- 
ditas  sacramenti  a  veteribus  asserta  stare  possit  cum  fictione  etiam 
culpabili,  modo  tamen  ab  ipso  confessionis  actu  sacrilegium  absit. 
Nobis  autem  liceat  pro  nunc  ab  hoc  casu  praescindere,  nihil  de- 
terminando  neque  pro  neque  contra,  ut  id  quod  facilius  simul  et 
certius  videtur,  unice  intendamus:  casum  videlicet  sane  frequen- 
tissimum,  (quantum  coniicere  licet),  in  quo  ex  quacumque  causa 
non  graviter  peccaminosa  poenitens  confitetur  cum  attritione  insuf- 
ficiente  ad  iustificationis  effectum.  Validitatem  porro  confessionis 
in  his  circumstantiis  tria  potissimum  argumenta  demonstrabunt. 
Tria  argumenta.  —  Primum  argumentum  sit,  quia  contritio 
non  est  integralis  pars  sacramenti  nisi  prout  sensibilizata  in  ex- 
terno  actu  sistendi  se  iudicio  clavium.  Oportet  enim  sacramenta- 
lem  materiam  esse  sensibilem,  et  ideo  quidquid  ex  sese  non  est 
natum  transire  in  exteriorem  sui  manifestationem,  hoc  ipso  extra 
rationem  materiae  esse  ostenditur.  Atqui  actus  exterior  poenitentis 
per  se  quidem  natus  est  prodere  verum  ac  sincerum  dolorem  de 
peccato  commisso,  sed  non  est  natus  referre  gradum  efficaciae 
ipsius  doloris,  an  scilicet  plus  appretiative  aversetur  peccatum 
quam  omne  malum  temporale,  vel  secus,    (idem    enim  confitendi 


(x)  Hoc  est,  non  sufficit  ut  ex  vi  sacramenti  homo  ex  attrito  fiat  con- 
tritus,  iustificationis  gratiam  percipiendo. 

(a)  Ornatus  nihil  aliud  est  quam  res  et  sacramcntitm.  Vide  in  priori 
tomo,  de  sacramentis  in  communi,  Thes.  7  $  2. 

actus  per  se  coniungibilis  est  cum  qualibet  sincera  poenitentia, 
sive  summa,  sive  non).  Necesse  igitur  est  ut  ad  sacramenti  ma- 
teriam  nihil  aliud  requiratur  nisi  sincerus  attritionis  motus,  qui 
sit  principium  sincerae  subiectionis  ad  Ecclesiae  claves,  praescin- 
dendo  ab  eius  gradu  appretiativo.  Nam  gradus  appretiativus,  ut- 
pote  per  externum  processum  minime  sensibilizatus,  facit  quidem 
ad  sufficientiam  vel  insufficientiam  dispositionis  interioris,  sed  non 
est  aliquid  a  quo  sacramentalis  signi  essentia  et  veritas  dependeat. 
Dari  ergo  potest  attritio  sufficiens  in  ratione  partis,  insufficiens 
in  ratione  dispositionis:  quo  in  casu  sacramentum  fore  validum 
et  informe  nemo  sane  diffitebitur. 

Secundum  argumentum  est,  quia  sacramenti  constitutionem 
non  ingreditur  nisi  allegatio  illius  poenitentiae  de  qua  sacerdos 
moraliter  certo  iudicare  potest.  In  quo  quidem  apprime  distingues 
iudicium  de  dispositionibus,  quod  non  est  nisi  iudicium  prudentiale 
in  collatione  sacrorum  generatim  praerequisitum,  a  iudicio  iudi- 
ciario  quod  huic  sacramento  proprium  est,  et  pertinet  ad  ipsum 
exercitium  potestatis  remittendi  et  retinendi  a  Christo  traditae, 
Ioan.  XX-23.  Insuper  animadvertes  de  ratione  iudicii  iudiciarii 
esse,  ut  non  versetur  nisi  circa  ea  quae  moraliter  certo  a  iudice 
qua  tali  cognoscibilia  sunt.  Ergo  sola  illa  poenitentia  est  obiectum 
iudicii  in  foro  sacramentali,  quae  per  externum  actum  poenitentis 
potest  cum  morali  certitudine  cognosci :  ita  ut  sententiae  validitas 
dependere  nequeat  ab  exsistentia  contritionis  sub  ea  ratione  con- 
sideratae,  sub  qua  a  iuridica  cognitione  ministri  omnino  subtra- 
hitur.  Nunc  autem  si  quis  parumper  attendat,  videbit  quod  sub 
iudicio  certo  iudicis  humani,  nec  cadit  nec  cadere  potest  poenitentia 
confitentis  praecise  in  quantum  habet  necne,  requisitum  perfectio- 
nis  gradum  in  ratione  dispositionis  proximae  ad  iustificationem. 
Iudex  enim  non  iudicat  nisi  secundum  scientiam  acceptam  in  pro- 
cessu,  qui  nunc  est  sola  confessio.  Confessio  autem  fidem  quidem 
facit  de  eo  quod  homo  sit  poenitens,  non  vero  de  eo  quod  dolor 
eius  ac  propositum  componi  revera  non  possit  cum  quacumque 
voluntate  peccandi.  Relinquitur  ergo  ut  possit  esse  valida  abso- 
lutionis  sententia,  licet  poenitens  nondum  sit  satis  dispositus  ad 

remissionem  peccati  in  actu  secundo  consequendam,  et  sic  iterum 
redit  eadem  conclusio  ([). 

Tertium  tandem  argumentum  sumi  potest  ex  casu  fructuosae 
absolutionis  ab  omnibus  pari  consensu  admisso,  qui  suam  habet 
explicationem  in  solis  principiis  super  quae  praesens  doctrina 
fundatur,  et  hoc  modo  ostendit  eius  veritatem.  Nam  si  cum  ali- 
qua  contritione  poenitens  fuerit  confessus,  ita  tamen  ut  dolor 
non  transeat  in  attritionem  omni  ex  parte  efficacem  nisi  in  ipso 
instanti  quo  datur  absolutio  :  concedent  sane  omnes  sacramentum 
tunc  obtinere  effectum  gratiae  et  remissionem  peccatorum.  Huius 
porro  rei  unica  ratio  esse  videtur,  quia  attritio  potest  esse  suffi- 
ciens  ut  pars  intrinseca  sacramenti,  quin  sufficiat  ut  dispositio. 
Nam  in  instanti  absolutionis  iam  terminum  habuit  iudicialis  pro- 
cessus,  iam  nihil  novi  iudicio  sacerdotis  subiicitur,  iam  suppo- 
nitur  materia  de  integro  apposita,  ideoque  attritio  amplius  non 
concurrit  nisi  in  ratione  dispositionis  obicem  removentis.  Ergo 
sicut  nunc,  superveniente  post  confessionem  attritione  perfecta, 
valida  est  simul  'et  fructuosa  absolutio,  ita  fuisset  valida  et  in- 
formis  si  post  appositam  materiam  sacramenti,  nullus  novus  in- 
terior  motus  advenisset.  Accedit  tandem  praxis  communiter 
recepta  in  Ecclesia  quae  huic  nostrae  sententiae  aperte  suffra- 
gatur,  ut  paulo  infra  dicam  in  responsionibus  ad  rationes  adver- 
sariorum. 

Obiicitur  primo  :  In  hoc  sacramento  vera  poenitentia  certe 
postulatur ;  est  enim  sacramentum  Poenitentiae,  ita  ut  et  in  recto 
Poenitentia  appelletur ;  absque  poenitentia  ergo,  sacramentum  nec 
digne  suscipi,  nec  valide  confici  potest.  Atqui  attritio    de    qua  fuit 

[x)  Haec  sane  non  dicuntnr  ad  diminuendum  zelum  ministri,  quasi  sui 
officii  non  esset  omnem  operam  impendere  ad  hoc  ut  poenitens  habeat 
etiam  proximam  dispositionem  ad  remissionem  peccatorum.  Hoc  tamen 
commune  est  omnibus  sacramentis,  et  sicut  sacerdos  baptizando  adultum, 
non  debet  esse  solum  sollicitus  de  vera  naturali  aqua,  ut  vere  apponatur 
materia  sacramenti,  sed  debet  etiam  omni  ope  disponere  catechumenum, 
ita  proportionaliter  in  praesenti.  Proinde  haec  sollicitudo  non  spectat 
amplius  Poenitentiae  materiam,  ut  sit  in  tuto  sacnimenti  validitas;  bene 
vero  dispositiones  quas  hic  etiam  a  materia  distinguendas  esse.  iam  de- 
claravimus. 


176  QUAEST.    I-V    SUPPLEM. 

sermo,  non  est  nisi  existimata.  Ergo  non  magis  sufficit  ad  sacra- 
menti  validitatem ,  quam  si  in  baptismo  apponeretur  existimata 
aqua,  vel  existimatus  panis  in  Eucharistiae  consecratione. 

Respondeo  :  Conc.  mai.  vel  etiam  dist.  Vera  poenitentia  po- 
stulatur,  cuius  tamen  conditiones  et  perfectio  aliter  considerari 
debent,  secundum  quod  postulatur  ut  pars  signi  sacramentalis 
constitutiva,  vel  ut  dispositio  removens  omnem  obicem  ad  ultimum 
sacramenti  effectum,  conc.  Vera  poenitentia  postulatur,  cuius  ve- 
ritas  necessario  in  eodem  consistat,  tam  sub  uno  quam  sub  al- 
tero  respectu,  neg.  —  Nunc  autem  absolute  est  neganda  minor. 
Attritio  enim  de  qua  loquimur,  est  vera  attritio,  licet  non  sit 
appretiative  summa,  nec  in  suo  ordine  perfecta ;  atqui  perfectio 
non  est  de  ratione  attritionis,  sicut  est  de  ratione  contritionis. 
Quod  si  quidam  auctores  nomen  existimatae  attritionis  adhibeant, 
vei  non  sunt  probandi,  vel  hoc  sensu  intelligendi  :  quatenus  vi- 
delicet,  oportet  ut  attritio  existimetur  sufficiens  in  ratione  dispo- 
sitionis,  ad  vitandum  sacrilegium  quo  violarentur  claves,  nedum 
vera  daretur  subiectio  ad  ipsas  (r).  Caeterum  si  per  existimatam 
attritionem  intelligatur  attritio  habens  suum  esse  in  sola  existi- 
matione,  non  autem  in  rei  veritate,  sic  concedimus  evidentiam 
consequentiae,  sed  negamus  suppositum  propter  rationes  saepius 
in  superioribus  expositas. 

Obiicitur  secundo  :  Concilium  Trident.,  Sess.  XIV,  cap.  3 , 
de  partibus  poenitentiae  expresse  agens,  docet  contritionem,  confes- 
sionem,  et  satisfactionem,  eatenus  poenitentiae  partes  dici,  quatenus 
«  ad  integritatem  sacramenti,  ad  plenamque  et  perfectam  remissio- 


i1)  Nota  bene  quod  existimatio  illa  non  dicitur  requiri  ut  aliquid  sup- 
pleat  circa  attritionern  materiam  sacramenti,  sed  solum  ut  aliquid  im- 
pediat,  cum  quo  materia  esse  amplius  non  posset.  Sicut  cum  dicitur 
quod  salvari  possunt  illi  qui  in  falsa  religione  bona  fide  versantur,  sensus 
non  est  quod  falsa  eorum  existimatio  suppleat  media  positive  requisita 
ad  salutem,  sed  solum  quod  impedit  ne  falsae  religionis  professio  sit 
salutis  obstaculum.  Et  similiter  in  praesenti,  existimatio  non  supplet 
attritionem  quae  vere  adest,  sed  impedit  ne  imperfectio  eius  sit  causa 
sacrilegii  :  quo  in  casu  apponeretur  novus  reatus  culpae,  non  materia 
constitutiva  sacramenti  poenitentiae. 

«  nem  peccatorum  ex.  Dei  institutione  requiruntur  ».  Sed  contritio 
requisita  ad  plenam  et  perfectam  remissionem  peccatorum,  non  est 
nisi  contritio  omni  ex  parte  efficax,  cui  proinde  nikil  deest  quonii- 
nus  sit  sufficiens  dispositio.  Ergo  ex  defectu  attritionis  quoad  per- 
fectionem  appretiativam,  non  datur  sacramentum  validum  simul  et 
informe. 

Respondeo  primo  quod  loco  citato  docet  Tridentinum,  ma- 
teriam  Poenitentiae  integrari  ex  contritione,  confessione,  et  satis- 
factione,  quatenus  hoc  sacramentum  ex  sese  ordinatur  ad  remis- 
sionem  peccati  plenam  et  perfectam,  id  est,  tam  quoad  reatum 
culpae  quam  quoad  reatum  poenae  temporalis.  Rationem  igitur 
reddit  cur  contritioni  et  confessioni  adiungatur  satisfactio,  sine 
qua,  utpote  ordinata  ad  remissionem  poenae,  sacramentum  potest 
perfici  quoad  substantiam,  non  tamen  quoad  integritatem.  — 
Respondeo  secundo,  imperfectam  illam  de  qua  loquimur  attritio- 
nem,  sufficienter  concurrere  in  ratione  partis  sacramentalis  ad 
effectum  plenae  et  perfectae  remissionis  de  qua  Concilium  agit. 
Non  enim  sacramenti  exterioris  est  hunc  effectum  immediate  in- 
ducere,  sed  mediate  tantum  sicut  alias  dictum  est,  modo  accedat 
obicem  removens  dispositio.  Suppone  igitur  sacramentum  vali- 
dum  et  informe,  suppone  satisfactionem  fuisse  impositam  et  postea 
impletam,  suppone  dispositiones  debitas  tandem  accedere  :  tunc 
haberetur  perfecta  illa  peccati  remissio,  cuius  causa  esset  prae- 
cedens  confessio,  mediante  re  et  sacramento.  —  Unde  negatur 
minor  argumenti,  si  sermo  sit  de  attritione  quae  requiritur  ut 
pars. 

Obiicitur  tertio  :  Idem  Tridentinum,  eadem  sessione,  cap.  4y 
loquens  de  contritione  «  quae  primum  locum  inter  dictos  poenitentis 
«  actus  habet  »,  dividit  eam  in  perfectam  et  imperfectam.  Imperfe- 
ctam  autem  contritionem  non  agnoscit  praeter  eam  quae  voluntatem 
peccandi  excludat.  Non  ergo  vera  datur  attritio,  nisi  illa  quae  in 
sacramento  disponit  sufficienter. 

Respondeo  quod  omnis  vera  contritio  aliqualiter  excludit  pec- 
candi  voluntatem,  pro  quanto  semper  habet  quamdam  efficaciam, 
etsi  forte  restrictam  ad  certos  limites,  ex  quo  fit  ut  nondum 
omnis  peccandi  voluntas  efficaciter  excludatur.  Etiamsi  ergo  con- 

De  Ecclesiae  Sacramentis.  Toin.  II.  12 


178  QUAEST.    I-V    SUPPLEM. 

cederetur  Tridentinum  intendisse  per  hoc  incisum,  si  voluntatem 
peccandi  exc/udat,  determinare  essentialem  attritionis  conditionem, 
adhuc  nihil  sequeretur.  Non  enim  dixit :  si  omnem  voluntatem,  etc. 
Verum  legenti  locum  apparebit,  sermonem  esse  de  attritione  prout 
est  sufficiens  dispositio,  videlicet  prout  poenitenti  viam  ad  iustitiam 
parat,  eumque  ad  Dei  gratiam  in  sacramento  Poenitentiae  impe- 
trandam  disponit. 

Obiicitur  quarto  :  Arbitraria  est  ista  distinctio  inter  attritio- 
nem  in  ratione  dispositionis,  et  in  ratione  partis  integra/is  sacra- 
menti,  cum  Concilia  illam  nullibi  tradant.  Ergo  si  deficit  disposi- 
tio,  deest  et  materia,  aut  si  adest  materia,  adest  et  dispositio.  Ergo 
rursus,  non  datur  Poenitentiae  sacramentum  validum  et  informe. 

Respondeo  quod  Concilia  generaliter  docent  sacramenta  non 
ponentibus  obicem  conferre  gratiam  ex  opere  operato :  quod  est 
aperte  distinguere  id  quo  intrinsece  sacramentum  constituitur,  a 
dispositione  per  quam  removetur  obex  impediens  inductionem 
gratiae.  Nec  sane  dixeris  Poenitentiam  excipi  a  generali  doctrina 
de  sacramentis ;  nam  hoc  sacramentum,  non  secus  ac  caetera, 
constat  sensibili  et  exteriori  signo,  et  non  minus  quam  in  cae- 
teris,  signum  exterius  potest  vere  et  non  simulate  tantum  consi- 
stere,  quin  adhuc  exsistant  omnes  conditiones  interiores  requi- 
sitae  ad  iustificationem  in  actu  secundo. 

Obiicitur  quinto  :  In  praxi  saltem  doctrina  proposita  nul/ius 
utilitatis  esse  potest,  quidquid  nunc  sit  de  veritatc  eius  specuiativa  ; 
nam  certe  limites  probabilitatis  non  excedit ;  in  sacramentis  autem, 
cuni  de  valore  eorum  agitur,  non  licet  uti  opinione  probabili,  re- 
licta  tutiori. 

Respondeo  quod  non  sequitur  ex  doctrina  proposita  quaelibet 
possibilis  modificatio  circa  communem  praxim,  sed  magis  per  eam 
ostenditur  quam  sit  legitima  illa  praxis  quae  in  Ecclesia  ubique 
recipitur.  Nam  praxis  recepta  in  perfecta  est  harmonia  cum  sen- 
tentia  ista,  et  cum  ipsa  sola,  quod  est  magnum  argumentum  ve- 
ritatis  eius.  Si  enim  verum  esset,  requiri  ad  valorem  sacramenti 
easdem  conditiones  quae  requiruntur  ad  fructum,  sequeretur  in 
vi  principii  quod  nobis  obiicitur,  non  esse  dandam  absolutionem, 
excepto  casu  necessitatis,    nisi    quando    moraliter    certo    constat, 

poenitentem  esse  sufficienter  dispositum  ad  gratiam.  Verum,  dato 
quod  huiusmodi  certitudo  ex  sola  confessione  aliquando  acquiri 
possit,  quam  pauci  ii  essent  qui  licite  absolverentur!  Quam  labo- 
riosum  et  supra  humanum  foret  ministerium  administrationis 
Poenitentiae !  Quam  anxietatibus  et  scrupulis  plenum  !  Nunc 
autem  communiter  et  ubique  absolvuntur  poenitentes  faciliori 
negotio,  quoties  inveniuntur  sincere  subiicere  peccata  sua  clavi- 
bus  cum  proposito  non  peccandi  de  caetero,  quin  expectetur 
moralis  certitudo,  an  poenitentia  et  propositum  pertingant  usque 
ad  perfectionem  requisitam  pro  dispositione  proxima.  Huius  porro 
praxis  si  legitimitatem  quaeras,  fortasse  non  invenies  extra  prin- 
cipia  ex  veteribus  theologis  declarata  (r).  —  Quare  simpliciter 
negandum  est  suppositum  argumenti.  Suppositum  enim  est  quod 
non  certo  licet  absolvere  conformiter  ad  fundamenta  praeiacta ; 
sed  hoc  est  falsum,  nam  ex  communi  usu,  imo  ex  impossibili- 
tate  aliter  agendi,  certissime  licet.  Sic  enim  factum  est,  et  fit, 
et  fiet  semper,  quia  aliter  fieri  nec  potuit,  nec  potest,  nec  poterit 
uuquam. 

Superest  nunc  considerandum  de  sacramenti  reviviscentia. 

1  Cogita  militem  vel  operarium  in  die  sancto  Paschae  ad  te  acce- 
dentem.  «  Dominus  sit  in  corde  tuo  et  in  labiis  tuis,  etc...  Charissime, 
quid  habes  accusandum?  Natnralmente  quello  che  fanno  i  camerati,  (comme 
/e.<  camarades).  —  Bene,  bene  :  hoc  et  hoc  et  hoc?  Si  sa.  —  Te  poenitet 
de  his?  Proponis  non  facturum  amplius  ?  Quanto  e  possibile.  —  Sed  nota 
bene  quod  nunc  a  te  non  quaero  prophetiam  de  eo  quod  forte  facies 
vel  non  facies.  Inquiro  de  tua  dispositione  praesenti,  an  in  ea  voluntate 
sis  non  amplius  peccandi.  Si  fara  il  possibile.  —  Sed  considera,  charis- 
sime,  quod  in  hoc  genere,  cum  gratia  Dei  omnia  sunt  possibilia.  Non 
ergo  tuis  viribus  nixus,  sed  in  Dei  auxilio  confisus,  propositum  tuum 
formare  debes,  etc.  etc.  etc.  Che  vuole  ?  Si  fara  il  possibile  ».  Et  non 
aliud  obtinebis.  Nunc  autem  peto  utrum  moralem  certitudinem  de  at- 
tritione  appretiative  summa  ex  huiusmodi  confessionibus  accipies?  Et 
quatenus  negative,  peto  iterum  an  hos  homines  qui  aliquam  saltem 
certo  certius  bonam  voluntatem  habent  et  ostendunt,  nec  sine  vi  sibi 
illata  ad  confitendum  venerunt,  sine  absolutione  dimittes,  eo  quod  certa 
deest  materia  sacramenti  ? 

§2. 


Sacramentum  Poenitentiae  remoto  obice  reviviscere,  fere  com- 
mune  est  apud  auctores  initio  adductos,  paucis  admodum  non 
consentientibus,  puta  Salmanticensibus  et  Dominico  Soto,  quo- 
rum  sententia  est,  nullum  reviviscere  sacramentum  praeter  ea 
quae  imprimunt  characterem.  Sed  in  hoc  praeoccupantur  propria 
sua  opinione  circa  modum  causalitatis  sacramentorum;  nam  ubi 
non  inveniunt  aliquid  prrysicum  quod  sit  proxima  causa  collatio- 
nis  gratiae,  reviviscentiam  impossibilem  autumant.  Et  tamen,  ne 
ipse  quidem  character  ratio  reviviscentiae  dici  debet  secundum 
quod  aliquid  physicum  audit,  sicut  in  priori  tomo  ostensum  est, 
ubi  de  re  et  sacramento  in  sua  habitudine  ad  ultimum  effectum 
qui  est  res  tantum.  Itaque  non  est  cur  huiusmodi  rationibus  im- 
moremur,  sed  potius  cum  veteribus  theologis  asserenda  Poeni- 
tentiae  reviviscentia,  sine  qua  nullius  foret  utilitatis  sacramentum 
validum  simul  et  informe. 

Et  prima  probatio  est  quia  etiam  in  Poenitentia  invenitur 
id  quod  universaliter  in  sacramentis  se  habet  ut  reviviscentiae 
ratio  et  causa:  quatenus  scilicet  post  absolutionem  informem 
manet  res  et  sacramentum  (J),  id  est  ius  edictum,  vi  cuius  debitum 
est  ut  solvatur  homo  a  peccatis  quae  clavibus  subiecit.  Hoc  enim 
ius,  usquedum  fuerit  impletum,  non  potest  perimi  neque  ex  parte 
Dei  neque  ex  parte  hominis.  Non  ex  parte  Dei  per  annulla- 
tionem,  quia  quod  Deus  semel  concessit,  pro  semper  concessit, 
quantum  est  ex  vi  ipsius  concessionis.  Nec  etiam  ex  parte  homi- 
nis  per  inductionem  alicuius  dispositionis  contrariae,  quia  ius  ad 
remissionem  sub  conditione  remotionis  obicis,  potest  stare  simul 
cum  quolibet  obice  sive  antecedente  sive  etiam  superveniente. 
Sicut  ergo  in  baptismo,    propter    permanentiam   characteris    qui 

(x)  Nota  quod  res  et  sacramentum  non  est  poenitentia  interior  prout 
in  suo  esse  physico  et  transeunte  considerata,  sed  prout  iuridice  co- 
gnita,  vi  clavium  transit  in  permanentem  titulum  ad  remissionem  pecca- 
torum  qtiae  poenitens  confessus  est. 

est  ibi  res  et  sacramentum,  remoto  prohibente  sequitur  ultimus 
sacramentalis  gratiae  effectus:  ita  etiam  propter  paritatem  rationis 
in  sacramento  Poenitentiae.  —  Est  tamen  una  notabilis  differentia, 
quia  character  manet  prorsus  indelebilis;  quo  fit  ut  quoties  homo 
per  peccatum  baptismalem  gratiam  amittet,  toties  etiam  illam  re- 
cuperabit  si  agat  poenitentiam.  At  contra,  unum  Poenitentiae  sa- 
cramentum,  seu  ius  collatum  ad  gratiam  remissivam  peccatorum 
praecedenter  confessorum,  omnino  exhauritur  cum  primum  perfi- 
citur  iustificatio  per  quam  peccata  illa  abolentur  in  perpetuum, 
nusquam  reditura.  Unde  si  homo  in  nova  peccata  incidat,  amittet 
gratiam  praecedentis  confessionis;  quae  quidem  gratia,  cum  titulus 
eius  amplius  non  supersit,  iterum    restitui  non  poterit. 

Aliud  quoque  argumentum  est  quia,  si  sacramentum  informe 
ad  obicis  remotionem  non  revivisceret,  peccata  iam  valide  accu- 
sata  deberent  denuo  accusari,  cum  iure  divino  oporteat  hominem 
christianum  ab  omnibus  et  singulis  mortalibus  per  sententiam 
clavium  directe  absolvi.  Sed  communis  et  concors  omnium  sen- 
tentia  est,  neminem  teneri  ad  iterandum  confessionem  validam. 
Dicendum  igitur  est,  absolutionem  praecedentem  obtinere  suum 
•effectum,  cum  primum  fictio  recesserit. 

Quaeres  quandonam  removeatur  obex.  Respondeo  quod  si 
nullum  novum  mortale  peccatum  interveniat,  removetur  statim 
-ac  perficitur  attritio,  sublato  defectu  qui  fuit  causa  informitatis 
sacramenti.  Si  autem  superveniat  aliud  mortale,  obex  per  se  eo- 
■dem  modo  removetur;  sed  quia  unum  mortale  non  potest  remitti 
quin  remittantur  omnia  simul,  et  absolutio  praecedens  nullam 
habet  efficaciam  circa  peccatum  posterius,  tunc  praeter  remotio- 
nem  obicis  qui  impedivit  dictae  absolutionis  fructum,  nova  requi- 
ritur  absolutio  in  re  vel  in  voto.  Quo  in  casu,  absolutio  posterioi* 
-se  habebit  ad  proprium  effectum  ut  causa  per  se,  ad  effectum 
vero  praecedentis  ut  causa  per  accidens. 


TS2  quaest.  vi-xi  supplem. 

OUAEST.    VI-XI     SUPPLEM. 
DE    CONFESSIONE 

Deinde  considerandum  est  de  confessione  quae  secundumi 
obtinet  locum  in  partibus  poenitentiae.  Praetermissis  autem  iis 
omnibus  quae  ad  morales  theologos  nunc  attribuuntur,  relinquitur 
dicendum  primo  de  confessione  secundum  quod  fuit  praescripta 
a  Christo  in  ordine  ad  absolutionem  clavium;  secundo  de  inte- 
gritate  quae  in  confessione  requiritur  ut  sit  sufficiens  pars  ma- 
teriae,  respectu  poenitentis  qui  ratione  mortalium  nondum  sacra- 
mentaliter  remissorum,  est  obligatus  erga  Ecclesiae  claves;  tertio 
de  confessione  prout  sufficit  ad  valorem  sacramenti,  in  eo  qui 
citra  obligationem,  iuxta  superius  praemissa  in  Thesi  5a,  ad  Poe- 
nitentiae  tribunal  accedit. 

THESIS  XVII. 

In  foro  Poenitentiae  iure  divino  praescribitur  confessio 
distincta  quoad  speciem  et  numerum,  omnium  mortalium 
peccatorum  quae  post  baptismum  commissa,  nondum  fue- 
runt  sacramentali   iudicio  rite  subiecta. 


§  i. 

i 

Argumentum  scripturale  semper  desumitur  ex  verbis  institu- 
tionis  huius  sacramenti.  Nam,  ut  constat  ex  Ioan.  XX-23,  sancivit 
Christus  ut  omnia  mortalia  peccata  post  baptismum  commissa 
haud  aliter  remitterentur  quam  per  iudiciariam  absolutionis  sen- 
tentiam  in  tribunali  a  se  instituto.  Ergo  eo  ipso  iussit  ut  chri- 
stiani  poenitentes  pro  sua  parte  praestarent  id  quod  ad  eiusmodi. 
sententiam  requiritur,  scilicet  ut  causam  cum  idoneis  probatio- 
nibus  in  iudicio  aperirent,  confitendo  peccata  de  quibus  quaeritur 


DE    CONFESSIONE  183 

absolutio.  —  Sciendum  enim  est  quod  cognitio  iudicis  semper 
esse  debet  de  duobus  :  videlicet  de  re  circa  quam  sententia  ver- 
satur,  et  de  causa  quae  in  unam  potius  quam  in  alteram  partem 
sententiam  determinet.  Hic  autem  res  circa  quam  sententia  ver- 
satur  est  peccatum ;  causa  vero  determinans  sententiam  remis- 
sionis  potius  quam  retentionis,  non  est  nisi  poenitentia  de  pec- 
cato.  Praeterea,  etiam  atque  etiam  considerandum  quod  cognitio 
ex  qua  statuta  iudiciaria  procedunt,  illa  sala  est  quae  acquiritur 
in  ipsa  celebratione  iudicii  ex  depositionibus  accusatorum,  te- 
stium,  procuratorum,  et  eorum  omnium  quibus  actio  causae  de 
iure  incumbit,  (non  enim  pronuntiat  iudex  secundum  scientiam 
quam  undecumque  habet  aut  habere  potest).  In  hoc  autem  tri- 
bunali  actor  causae  profecto  nullus  alius  assignatur  praeter  poe- 
nitentem  ipsum,  cuius  dolorosa  confessio  ad  iudicis  notitiam  pec- 
cata  defert,  et  simul  verae  poenitentiae  idoneam  probationem 
facit.  Ergo  a  primo  ad  ultimum,  poenitentis  confessio  essentialiter 
exigitur  ad  iudiciariam  absolutionis  sententiam,  huic  sacramento 
propriam.  —  Iam  age:  Unumquodque  mortale  peccatum  per  se 
solum  constituit  causam  distinctam  quae  necessario  ad  tribunal 
clavium  est  deferenda.  Insuper  res  circa  quas  iudiciales  senten- 
tiae  versantur,  debent  iudicibus  innotescere,  saltem  per  se  et  re- 
gulariter  loquendo,  non  in  communi  tantum,  sed  in  particulari 
et  secundum  infimam  speciem.  Denique  impossibile  est  quaerere 
remissionem  unius  mortalis  peccati,  non  quaesita  simul  remis- 
sione  caeterorum  omnium  quae  onerant  conscientiam.  Ergo  lex 
Christi  est  ut  in  recursu  ad  Ecclesiae  claves  distincte  confiteatur 
homo,  tam  quoad  speciem  quam  quoad  numerum,  omnia  mortalia 
quae  post  baptismum  commissa,  nondum  fuerunt  rite  ipsis  cla- 
vibus  subiecta. 

Accedit  quod  in  potestate  remittendi  et  retinendi  evidenter 
clauditur  potestas  arbitralis  imponendi  conditiones  sub  quibus  est 
concedenda  remissio:  ut  scilicet  sub  alia  conditione  absolvatur  qui 
hoc  vel  illo  modo  peccavit,  sub  alia  vero,  qui  alio  modo.  Ad  hoc 
autem  profecto  requiritur  distincta  peccatorum  accusatio.  Unde 
S.  Thomas  1.  4  c.  Gent,  c.  72:  «  Cum  autem  subire  poenam  pro 
«  culpa,  iudicium  quoddam  exquirat,  oportet  quod    poenitens  qui 

«  se  Christo  sanandum  commisit,  Christi  iudicium  in  taxatione 
«  poenae  expectet;  quod  quidem  per  suos  ministros  exhibet  Chri- 
«  stus,  sicut  et  caetera  sacramenta.  Necessarium  igitur  fuit  con- 
«  fessionem  institui,  quasi  secundam  partem  huiusmodi  sacra- 
«  menti,  ut  culpa  poenitentis  innotescat  Christi  ministro  *». 

Recte  ergo  Tridentinum,  Sess.  XIV,  cap.  5,  duas  praece- 
dentes  considerationes  in  unum  colligens,  ait :  «  Ex  institutione 
«  sacramenti  Poenitentiae  iam  explicata,  universa  Ecclesia  sem- 
$  per  intellexit  institutam  etiam  esse  a  Domino  integram  pecca- 
«  torum  confessionem,  et  omnibus  post  baptismum  lapsis  iure 
«  divino  necessariam  existere....  Constat  enim  sacerdotes  iudicium 
«  hoc,  incognita  causa,  exercere  non  potu.sse,  neque  aequitatem 
«  quidem  illos  in  poenis  iniungendis  servare  potuisse,  si  in  genere 
«  dumtaxat,  et  non  potius  in  specie  ac  singillatim  sua  ipsi  peccata 
«  declarassent.  Ex  his  colligitur,  oportere  a  poenitentibus  omnia 
«  peccata  mortalia,  quorum  post  diligentem  sui  discussionem 
«  conscientiam  habent,  in  confessione  recenseri,  etiam  si  occultis- 
«  sima  illa  sint,  et  tantum  adversus  duo  ultima  Decalogi  prae- 
«  cepta  commissa,  quae  nonnunquam  animum  gravius  sauciant,  et 
«  periculosiora  sunt  iis  quae  in  manifesto  admittuntur.  Nam  ve- 
«  nialia  quibus  gratia  Dei  non  excludimur,  et  in  quae  frequen- 
«  tius  labimur,  quantum  recte  et  utiliter,  citraque  omnem  prae- 
«  sumptionem  in  confessione  dicantur,  quod  piorum  hominum 
«  usus  demonstrat,  taceri  tamen  citra  culpam,  multisque  aliis 
«  remediis  expiari  possunt.  Verum  cum  universa  peccata  mor- 
«  talia,  etiam  cogitationis,  homines  irae  filios  et  Dei  inimicos 
«  reddant,  necessum  est  omnium  etiam  veniam  cum  aperta  et 
«  verecunda  confessione  a  Deo  quaerere  ». 

Dices:  Ad  exercitium  potestatis  remittendi  et  retinendi  nihil 
aliud  exigitur,  nisi  ut  sacerdos  sciat  dispositiones  poenitentis.  Sed 
haec  cogniiio  haberi  potest  absque  confessione,  praesertim  distincta, 
peccatorum;  nam  aiias,  confessio  foret  praecepta  etiam  in  ordine 
ad  baptismum.  Ergo  nulla  ratione  ex  loan.  XX-2J,  eruitur  neces- 
sitas  confessionis. 

Respondeo:  Nego  maiorem,  quae  multiplici  ex  titulo  peccat. 
—  Primo,  quia  dispositiones  qua  tales  nullo  modo  sunt  proprium 

obiectum  iudicii  sacramentalis :  illius  dico  iudicii  in  quo  essen- 
tialiter  consistit  Poenitentiae  sacramentum.  Etenim  circa  disposi- 
tiones  ad  gratiam  potest  haberi  iudicium  prudentiale  plus  mi- 
nusve  probabile,  non  autem  iudicium  moraliter  certum,  quod  pro 
exercitio  potestatis  ligandi  et  solvendi  in  iudice  requiritur.  Unde, 
ut  saepe  dictum  est,  non  super  sufficientiam  dispositionum  ad 
gratiam  innititur  unquam  absolutionis  sententia,  quae  aliunde 
eiusmodi  fundamentum  exigere  nequit,  cum  illud  quod  per  abso- 
lutionem  validam  immediate  et  infallibiliter  efficitur,  non  sit  ip^a 
iustificatio.  —  Secundo,  falsa  iterum  ostenditur  maior  argumenti, 
quia  etiamsi  dispositiones  improprie  acciperes  pro  illa  poeni- 
tentia  quae  requiritur  ad  valorem  sacramenti,  (formalitates  di- 
stinctas  inter  se  invicem  incaute  confundendo):  adhuc  tamen  im- 
merito  diceres  nihil  aliud  exigi  in  sacerdote  praeter  cognitionem 
dispositionum.  Cognitio  enim  poenitentiae  se  habet  in  hoc  tribu- 
nali,  sicut  in  tribunali  humano  cognitio  culpabilitatis  vel  incul- 
pabilitatis,  quae  quidem  praesupponit  sine  dubio  cognitionem 
ipsius  criminis  de  quo  culpabilitas  est  vel  inculpabilitas.  Et  sane, 
ad  sententiam  iudicialem  oportet  sciri,  et  id  a  qno  absolvitur 
reus,  et  id  propter  qitod  absolvitur.  Illud  autem  a  quo  absolvi 
debet  poenitens,  est  peccatum ;  illud  vero  propter  quod  absolvi 
potest,  est  poenitentia.  Ergo  utrumque  innotescat  necesse  est,  et 
non  alterutrum  tantum.  Adde  quod  dispositionum  cognitio  nullum 
praebet  fundamentum  pro  taxatione  satisfactionum,  seu  imposi- 
tione  conditionum  sub  quibus  oportet  poenitentem  solvi  a  iudice 
qui  pro  potestate  remittendi  et  retinendi,  constitutus  est  remis- 
sionis  arbiter  loco  Dei.  Nullatenus  ergo  concedenda  propositio, 
quae  tamen  graviori  adhuc  vitio  laborat.  —  Nam  tertio,  suppo- 
situm  totius  argumenti  est,  ad  sententiam  iudicialem  sufficere 
cognitionem  causae  utcumque  et  undecumque  acceptam.  Sed  hoc 
constat  esse  falsissimum,  quia  iudex  non  iudicat  secundum  scien- 
tiam  quam  habet  vel  potest  habere  extra  depositiones  iuridicas. 
Et  ideo,  etiamsi  sacerdos  legeret  in  conscientia  Petri,  aut  a  Deo 
revelationem  acciperet  de  omnibus  gestis  et  maxime  intimis  sen- 
sibus  eius,  nondum  haberet  requisita  ad  iudicialiter  agendum,  et 
ex  consequenti,  nulla  esse  posset  sacramentalis  absolutio.  Neces- 

saria  igitur  est  cognitio  iuridica,  quam  requirit  ratio  sententiae 
iudiciariae  huic  sacramento  propriae,  et  quia  ille  cui  actoris  cau- 
sae  munus  incumbit  est  poenitens,  exspectanda  est  eius  depositio 
cum  sufficienti  probatione  poenitentiae.  Atqui  depositio  probans 
poenitentiam,  non  ea  demum  est  qua  peccator  dicit  se  poenitere, 
vel  se  esse  dispositum,  sed  in  qua  actu  et  operc  poenitentiam 
ostendit,  peccata  accusando.  Ergo  etiamsi  verum  esset  nihil  aliud 
exigi  nisi  ut  sacerdos  sciat  poenitentiam  peccatoris,  adhuc  tamen 
haec  poenitentia  non  posset  iuridice  sciri  alio  modo  quam  per 
depositionem  quae  in  iudicio  fidem  facere  queat,  et  haec  est 
confessio  peccata  accusans,  ac  per  hoc  ipsum,  idonea  extans  poe- 
nitentiae  probatio.  —  Sic  igitur,  ex  natura  huius  sacramenti 
quam  verba  evangelica  (Ioan.  XX-23)  commonstrant,  invicte  de- 
ducitur  divina  confessionis  institutio. 

Sunt  autem  tria  alia  loca  in  Novo  Testamento  (x),  quae 
etsi  forsitan  per  se  sola  intentum  non  evincant,  at  certe  radice 
iam  posita,  confirmationis  gratia  utiliter  afferuntur. 

Primus  locus  est,  Iacob.  V-16,  ubi  post  promulgationem  sacra- 
menti  Extremae  Unctionis,  subiungitur:  Confitemini  alterutrum 
peccatavestra:  sJoji.oXoYsTcSe  a*XV/fXoi;  ra  TCopaTrraff&aTa  uuxav.  Su- 
per  quo  Bellarminus  de  Poenit.,  1.  3,  c.  4:  «  Satis  cohaeret  haec 
«  sententia  cum  superioribus  verbis,  secundum  catholicorum  expli- 
«  cationem.  Nam  paulo  ante  apostolus  Iacobus  monuerat  aegro- 
«  tos  ut  presbyteros  accerserent  a  quibus  oleo  santo  cum  precibus 
«  ungerentur,  et  adiecerat  effectum  illius  sacrae  unctionis  et  pre- 
«  cum  futurum,  ut  allevaretur  aegrotus,  et  si  in  peccatis  esset, 
«  ea  illi  remitterentur.  Sed  ne  forte  qui  haec  legeret,  existimaret 
«  illa  etiam  peccata  lethalia  quorum  homo  conscientiam  habet, 
«  per  sacram  unctionem  posse  deleri,  subiunxit;  Confitemini  alter- 
«  utrum  peccata  vestra.  Non  enim  sacra  unctio  peccata  lethalia 
«  remittit,  quorum  aliquis  conscientiam  habet:  (intellige,  si  adhuc 
«  sit  possibilitas  accipiendi  confessionis  sacramentum)...  Sed  obii- 
«  ciunt  adversarii  particulam  illam  alterutrum.  Videtur  enim  ea 
«  particula  cogere  ut  dicamus  Iacobum  non  loqui  de  confessione 

(J)  Mitto  figuras  V.  T.,  quas  vide  apud  Bellarm.,  de  Poen.  1.  3,  a.  3. 

«  sacramentali,  quae  soli  sacerdoti  fieri  potest,  sed  de  confes- 
«  sione  quae  fit  homini  spirituali,  ut  is,  cognito  nostro  spiri- 
«  tuali  morbo,  nos  instruere  et  pro  nobis  preces  fundere  va- 
«  leat....  Sed  haec  obiectio  facile  solvi  potest.  Nam,  ut  recte 
«  exponunt  Beda  et  Hugo  de  S.  Victore,  voces  illae  alterutrum 
«  et  invicem  accipiendae  sunt  prout  exigit  consequentia  verborum 
«  Scripturae  divinae.  Itaque,  confitemini  alterutrum,  nihil  aliud 
«  est  nisi,  confitemini  homines  hominibus:  qui  absolutione  mdi- 
«  getis,  illis  qui  potestatem  habent  absolvendi.  Quemadmodum 
«  1  Petr.  IV,  cum  apostolus  dicit:  Hospitales  invicem  sine  murmu- 
«  ratione,  unusquisque  sicut  accepit  gratiam,  in  alterutrum  illam 
«  administrantes,  etc,  non  significat,  sine  discrimine  oportere 
«  omnes  ab  omnibus  hospitio  recipi,  aut  doceri,  aut  curari,  etc, 
«  sed  eos  qui  tecto  indigent  hospitio  recipiendos  ab  his  qui  do- 
«  mum  habent,  lmperitos  a  doctis  instrueridos,  pauperes  a  divi- 
«  tibus  sustentandos;  non  contra,  nutriendos  divites  a  pauperi- 
«  bus,  aut  doctos  ab  imperitis  erudiendos,  aut  denique  qui  do- 
«  mibus  abundant  excipiendos  hospitio  ab  his  qui  tecto  carent. 
«  Sic  igitur,  qui  peccatorum  vinculis  constricti  tenentur,  ad  eos 
«  accedere  debent,  quibus  dictum  est;  Quaecumque  solveritis,  etc  » 

Alter  locus  est  in  i  Ioan.  I-9 :  Si  confiteamur  peccata  nostra, 
fxdelis  est  et  iustus,  ut  remittat  nobis  peccata  nostra,  et  emundet  nos 
ab  omni  iniquitate.  Quae  iterum  confessio  intelligenda  est  de  ea 
quae  fit  ministro  Dei.  Nam  ut  bene  loco  citato  arguit  Bellarmi- 
nus,  verba  illa,  fidelis  et  iustus  referuntur  ad  promissionem  di- 
vinam;  ideo  enim  Deus  fidelis  et  iustus  dicitur  dum  peccata  con- 
fitentibus  remittit,  quia  stat  promissis  suis,  nec  fidem  fallit.  At 
promissio  de  remittendis  peccatis,  iis  qui  soli  Deo  confitentur 
peccata  sua,  non  videtur  ulla  exstare  in  divinis  litteris;  exstat 
autem  promissio  apertissima  iis  qui  ad  illos  accedunt  quibus  di- 
ctum  est  in  eiusdem  Ioannis  Evangelio:  Quorum  remiscrit.s  pec- 
cata,  remittuntur  eis,  etc 

Tertius  denique  locus  est  Act.  XIX-18:  «  Tentaverunt  au- 
«  tem  quidam  et  de  circumeuntibus  Iudaeis  exorcistis,  invocare 
«  super  eos  qui  habebant  spiritus  malos  nomen  Domini  Iesu,  di- 
«  centes:  Adiuro  vos  per  Iesum  quem  Paulus  praedicat.  Respon- 

«  dens  autem  spiritus  nequam  dixit  eis:  Iesum  novi  et  Paulum 
«  scio,  vos  autem  qui  estis?  Et  insiliens  in  eos  homo  in  quo  erat 
«  daemonium  pessimum,  et  dominatus  amborum,  invaluit  contra 
«  eos,  ita  ut  nudi  et  vulnerati  effugerent  de  domo  illa.  Hoc  au- 
«  tem  notum  factum  est  omnibus  qui  habitabant  Ephesi,  et  ceci- 
«  dit  timor  super  omnes  illos,  et  magnificabatur  nomen  Domini 
«  Iesu.  Multique  credentium  veniebant  confitentes  et  annuntiantes  actus 
«  suos.  Multi  autem  ex  eis  qui  fuerant  curiosa  sectati,  contulerunt 
«  libros  et  combusserunt  coram  omnibus  ».  Simili  quippe  modo, 
usque  nunc  videmus  fideles  ad  confessionem  certatim  accurrere 
post  insigne  portentum,  aut  qualecumque  signum  divinae  irae  vel 
saevitiae  daemoniorum.  Caeterum,  ut  bene  iterum  Bellarminus 
animadvertit,  hic  locus  accipiendus  est  de  confessione  fidelium 
post  baptismum.  Illi  enim  proprie  dici  solent  credentes,  sicut  patet 
ex  Act.  III-44,  IV-32,  V-14,  et  alibi  saepe.  Deinde  loquitur  Scri- 
ptura  de  confessione  peccatorum  in  specie;  nemo  enim  proprie  dici 
potest  confiteri  et  annuntiare  actus  suos,  qui  solum  in  genere  se 
dicit  peccatorem.  Denique  agitur  de  confessione  facta  non  soli  Deo, 
sed  etiam  homini,  nam  ad  Paulum  veniebant  ut  confiterentur.  Et 
quoniam,  concludit  Bellarminus,  eo  tempore  nulla  exstabat  Ec- 
clesiae  constitutio  de  confessione  peccatorum  facienda,  id  sequi- 
tur,  ut  ab  ipso  Christo  eiusmodi  confessio  fuerit  instituta  ([).  Ex 
his  igitur  haud  levis  accedit  confirmatio  principali  ac  fundamen- 
tali  argumento  quod  ex  Ioannis  Evangelio  trahitur.  Succedit  nunc 
testimonium  Traditionis. 

§2. 

Aliud  igitur   argumentum    est  ex  traditione  et  fide  Ecclesiae, 
«  quae  semper  intellexit  institutam  esse  a  Domino  integram  pec- 

(l)  Vim  argumenti  non  omnino  abnuit  Calvinus.  Scribit  enim  sic,  ele- 
ganter :  «  Hos  Ephesinos  semel  legimus  confessos  esse;  Papae  lex  quot- 
«  nnnis  ut  minimum  repeti  iubet.  Illi  sponte  prodierunt;  Papa  necessi- 
«  tate  omnes  obligat.  Lucas  multos  venisse  dicit,  non  omnes;  in  lege 
«  Papae  nulla  exceptio.  Isti  coram  fidelium  coetu  se  humiliarunt;  Papae 
«  longe  aliud  mandatum.  ut  clanculariis  susurris  in  aurem  proprii  sacer- 
«  dotis  obmurmuret  peccator.  En  quam  dextre  Scripturas  ad  probandas 
«  suas  fallacias  accommodent  ».  Apud  Bellarm.  de  Poen.  1.  3,  c.  4. 

«  catorum  confessionem,  et  omnibus  post  baptismum  lapsis  iure 
«  divino  necessariam  existere »  (r).  Sane  vero,  quo  primum  tem- 
pore  Protestantes  et  Protestantium  antesignani  Wiclefitae  divi- 
nam  confessionis  institutionem  negare  coeperunt,  Ecclesia  hoc 
praeceptum  ut  a  Christo  traditum  iam  ab  antiquo  retinebat.  In- 
cumbit  ergo  adversariis  ostendere,  quonam  tempore,  a  quo  Con- 
cilio  vel  Pontifice,  in  quo  terrae  angulo,  talis  innovatio  in  re 
tanti  momenti,  tamque  gravis  oneris,  inceperit  (et  quidem  sub 
ementita  institutione  Christi)  introduci.  Quod  si  nihil  huiusmodi, 
vel  cum  specie  aliqua  veri,  ostendere  possunt,  si  seciae  Orienta- 
les  omnes  hodiedum  confessionem  retinent  ut  iure  divino  christianis 
impositam,  si  in  concilio  Florentino  cum  de  unione  actum  est  et 
diligenter  examinata  fuerunt  ea  omnia  quae  ab  aemulis  ecclesiis 
controvertebantur,  de  confessione  sacramentali  nequidem  mota 
quaestio  est:  evidentissime  apparet,  tanti  consensus  aliam  cau- 
sam  esse  non  posse  praeter  apostolorum  traditionem.  Quod  si 
nunc  positiva  antiquitatis  testimonia  quaeras,  longam  tibi  seriem 
ostendet  Bellarminus  de  Poenit.  1.  3,  cap.  6  et  seq.  Placet  tamen 
aliqua  tantum  selecta  proferre,  tam  ex  antenicaenis  quam  ex 
postnicaenis  Patribus,  sive  apud  Latinos  sive  apud  Graecos. 

Ex  Patribus  antenicaenis.  —  Origenes  (2),  Hom.  2  in  Levi- 
tic,  n.  4:  «  Est  adhuc  et  septima,  licet  dura  et  laboriosa  per 
«  poenitentiam  remissio  peccatorum,  cum  lavat  peccator  in  la- 
«  crymis  stratum  suum,  et  fiunt  ei  lacrymae  suae  panes  die  ac 
«  nocte,  et  cum  non  erubescit  sacerdoti  Domini  indicare  peccatum 
«  suum,  secundum  eum  qui  ait:  Dixi,  pronuntiabo  adversum  me 
«  iniustitiam  meam  Domino,  et  tu  remisisti  impietatem  cordis 
«  mei  ».  Hoc  ipsum  autem  non  relinqui  arbitrio  poenitentis,  sed 
plane  a  Deo  iuberi  ad  hoc  ut  peccator  in  futuro  iudicio  iustifi- 
catus  inveniatur,  apertius  declarans  idem  Origenes  in  homilia  se- 
quenti,  n.  4,  ait:  «  Etenim  pronuntianda  sunt,  et  irr  publicum 
«  proferenda  cuncta  quae  egerimus.  Si  quid  in  occulto  gerimus, 
«  si  quid  in  sermone  solo  vel  etiam  intra    cogitationum    secreta 

(')  Trident.,  Sess.  XIV,  cap.  5. 
(2)  Migne,   Patr.  graec,    Tom.   12. 

«  commisimus,  cuncta  necesse  est  publicari,  cuncta  proferri,  (sci- 
«  licet  cum  venerit  iudicii  dies):  proferri  autem  ab  illo  qui  et  ac- 
«  cusator  peccati  est  et  incentor  (diabolus).  Ipse  enim  nunc  nos 
«  ut  peccemus  instigat,  ipse  etiam  cum  peccaverimus,  accusat. 
«  Si  ergo  in  vita  praeveniamus  eum,  et  ipsi  nostri  accusatores  si- 
«  mus,  nequitiam  diaboli  inimici  nostri  et  accusatoris  effugiemus. 
«  Sic  enim  et  alibi  Propheta  dicit:  Dic  tu,  inquit,  iniquitates 
«  tuas  prior,  ut  iustificeris  ».  Super  quo  recte  annotant  editores 
Benedictini,  multum  ab  heterodoxorum  doctrina  abfuisse  Ori- 
genem,  quippe  qui  cum  Ecclesia  catholica  docet,  vere  poeni 
tentem  non  debere  erubescere  omnia  peccata  sua,  etiam  oc- 
culta,  non  solum  Deo,  verum  etiam  sacerdoti  indicare,  et  medi- 
cinam  ab  eo  quaerere.  Sed  et  ponderanda  sunt  ea  quae  dicit, 
Hom.  2  in  Psalm.  37,  n.  6,  ubi  ad  inculcandam  necessitatem  con- 
fessionis,  iisdem  similitudinibus  utitur  quas  usque  nunc  adhibent 
concionatores  nostri:  quin  imo  et  de  eligendo  prudente  confes- 
sario  admonet  auditores  suos:  «  Pronuntiationem  iniquitatis,  id 
«  est,  confessionem  peccati  frequentius  diximus.  Vide  ergo  quid 
«  edocet  nos  Scriptura  divina,  quia  oportet  peccatum  non  celare 
«  intrinsecus.  Fortassis  enim  sicut  ii  qui  habent  intus  inclusam 
«  escam  indigestam,  aut  humoris  vel  phlegmatis  stomacho  gra- 
«  viter  et  moleste  immanentis  abundantiam,  si  vomuerint,  rele- 
«  vantur:  ita  etiam  hi  qui  peccaverunt,  si  quidem  occultant  et 
«  retinent  intra  se  peccatum,  intrinsecus  urgentur  et  propemo- 
«  dum  suffocantur  a  phlegmate  vel  humore  peccati.  Si  autem  ipse 
«  sui  accusator  fiat,  dum  accusat  semetipsum  et  confitetur,  simul 
«  evomit  et  delictum,  atque  omnem  morbi  digerit  causam.  Tantum- 
«  modo  circumspice  diligentiuS;  cui  debeas  confiteri  peccatum  tuum. 
«  Proba  prius  medicum,  cui  debeas  causam  languoris  exponere..., 
«  ut  ita  demum  si  quid  ille  dixerit  qui  se  prius  eteruditum  me- 
«  dicum  ostenderit  et  misericordem...,  si  intellexerit  et  praevi- 
«  derit  talem  esse  languorem  tuum,  qui  in  conventu  totius  Eccle- 
«  siae  exponi  debeat  et  curari,  ex  quo  fortassis  et  caeteri  aedifi- 
«  cari  poterunt,  et  tu  ipse  facile  sanari,  multa  hoc  deliberatione 
«  et  satis  perito  medici  illius  consilio  procurandum  est  ».  Haec 
quidem  Origenes,  nec  sane  incertae  interpretationis.  Neque  enim 

dubitare  fas  est  quin  medicus  ille  cui  confitenda  peccata  sunt, 
ipse  sit  quem  loco  superius  citato  sacerdotem  Domini  esse  dixit. 
Insuper,  si  ea  quae  in  fine  de  publica  poenitentia  insinuavit,  con- 
feras  cum  dicto  Augustini,  Serm.  351 :  Veniat  ad  antistites,  et  a 
praepositis  sacramentorum  accipiat  satisfactionis  suae  modum,  ut  si 
hoc  expedire  utilitati  Ecclesiae  videtur  antistiti,  in  notitia  etiam  to- 
tius  plebis  agere  poenitentiam  non  recuset  (l):  videbis  eumdem  vi 
guisse  usum  in  ecclesia  Alexandrina,  ineunte  saeculo  tertio..  qui 
et  vigebat  in  latinis  ecclesiis  Africae  saeculo  quinto.  Utrobique 
enim  asseritur  confessio  auricularis  praemittenda  publicae  poeni- 
tentiae,  quae  a  confessario  per  modum  medicinalis  satisfactionis 
quandoque  aut  imponebatur  aut  certe  suadebatur. 

Inter  Latinos  vero  antenicaenos,  locuples  testis  adest  primo 
Tertullianus,  qui  in  libro  de  Poenitentia  c.  9,  ipsam  poenitentiam 
non  solum  animo  concipi  asserit,  sed  aliquo  etiam  exteriori  actu 
administrari:  «  Is  actus,  inquit,  qui  magis  graeco  vocabulo  expri- 
«  mitur  et  frequentatur,  e^oj/.oT.oy/l^?  est>  °lua  delictum  Domino  no- 
«  strum  confitemur  ».  Cuiusmodi  autem  sit  ista  confessio,  indicat 
cum  subdit :  «  Non  quidem  ut  ignaro,  sed  quatenus  satisfaciio 
«  confessione  disponitur  »,  11 1  nimirum  confessionem  intelligas,  ad 
quam  sequitur  impositio  et  taxatio  satisfactionis,  adeoque  confes- 
sionem  faciendam,  non  immediate  invisibili  Deo  a  quo  nemo 
unquam  satisfactionis  suae  modum  et  mensuram  accepit,  sed  vi- 
sibili  ministro  seu  vicario  Dei.  Et  infra,  c.  10,  de  necessitate  poe- 
nitentiae  quae  a  confessione  delictorum  initium  ducit,  edisserens 
ait:  «  Grande  plane  emolumentum  verecundiae  occultatio  delicti 
«  pollicetur :  videlicet  si  quid  humanae  notitiae  subduxerimus, 
«  proinde  et  Deum  celabimus?  Adeone  existimatio  hominum  et 
«  Dei  conscientia  comparantur?  An  melius  est  damnatum  latere, 
«  quam  palam  absolvi?  »  Ubi  vides  necessitatem  adstrui  confes- 
sionis  quae  causa  est  verecundiae,  quae  ad  humanam  notitiam 
peccata  defert,  quae  etiam  fit  in  ordine  ad  absolutionem,  ac 
per  hoc,  sacerdoti.  Nam  de  absolutione  ab  alio  quam  a  sa- 
cerdote  seu   episcopo  impertita,  nullum  prorsus  in  tota  traditione 

t1)  Vide  supra,  Thes.  2  $   1. 

vestigium  invenire  est.  Insuper,  idem  ipse  Tertullianus  in  libello 
de  Pudicitia,  quem  scripsit  iam  Montanista,  distinguens  inter 
peccata  moechiae,  idololatriae,  et  homicidii,  quae  a  solo  Deo 
pro  sua  haeresi  remitti  posse  contendebat,  et  alia  peccata  mi- 
nora  quorum  condonatio  ministerio  Ecclesiae  concredita  est,  con- 
donationem  hanc  in  sola  utique  sacerdotali  absolutione  esse 
sitam,  apertissime  supponit :  «  Salva,  inquit  c.  18,  illa  poe- 
«  nitentiae  specie  post  fidem,  (i.  e.  post  baptismum),  qnae  aat 
«  levioribas  delictis  veniam  ab  episcopo  consequi  poterit,  aut  maio- 
«  ribus  et  irremissibilibus  a  solo  Deo  ».  *Omnia  ergo  apud  Ter- 
tullianum,  fidem  confessionis  inculcant,  qualis  hodiedum  in  Ec- 
clesia  retinetur. 

Alius  quoque  testis  omni  exceptione  maior,  eodem  saeculo  nr, 
occurrit  Cyprianus,  cuius  doctrinam  circaPoenitentiaesacramentum 
et  confessionem  in  eo  requisitam,  paucis  compendiatam  invenies 
in  cap.  8  praefationis  ad  opera  ipsius  Cypriani,  auctore  D.  Ma- 
ran  O.  S.  B.  (r).  «  Illud  etiam  ex  testimoniis  allatis  facile  per- 
«  spicitur,  Poenitentiam  inter  Ecclesiae  sacramenta  numeratam 
«  fuisse...  Ut  baptismum  catechumenis,  sic  lapsis  absolutionem  et 
«  pacem  necessariam  iudicabat  Cyprianus.  Nam  cum  latens  in 
«  secessu  videret  se  non  tam  cito  rediturum,  et  iam  aestatem 
«  coepisse,  quod  tempus  infirmitatibus  assiduis  et  gravibus  infe- 
«  statur,  tam  audientibus  (catechumenis),  quam  lapsis  providendum 
«  existimavit,  ut  nec  primi  sine  baptismo,  nec  lapsi  sine  pace  mo- 
«  rerentur.  Tanti  faciebat  Cyprianus  hanc  remissionem  delicti  per 
«  sacerdotes  factam,  (sic  enim  ipse  appellat  1.  de  lapsis  n.  29),  ut 
«  grande  piaculum  a  Marciano  Arelatensi  admissum  putaret, 
«  quod  ipsius  culpa  et  crudelitate  multi  ex  fratribus  sine  pace 
«  annis  superioribus  obiissent  (2).  Atque  haec  causa  sanctum  mar- 
«  tyrem  adduxit  ut  instante  persecutione  Galli  et  Volusiani,  lapsos 
«  sub  Decio  qui  poenitentiam  agere  a  primo  lapsus  die  non  destite- 
«  rant,  ad  pacem  admitteret.  Eum  enim  idoneum  ad  confessionem 


(J)  Apud  Migne,  Patr.   Lat,  Tom.  4. 

(2    Cyprianus,  epist.  67  ad  Stephanum,  de   Marciano    Arelatensi    qui 
Novatiano  consensit. 

«  Christi  futurum  non  putabat,  qui  non  prius  pace  a  sacerdotibus 
«  accepta,  Spiritum  Patris  recepisset;  tum  vero  metuebat  ne  si  quis 
«  relictis  omnibus,  fugiens  et  in  solitudine  constitutus  in  latrones 
«  forte  incurrisset,  aut  in  febribus  et  in  languore  decessisset,  sibi 
«  imputaretur  quod  tam  bonus  miles  sine  pace  et  sine  commu- 
«  nicatione  decessisset  (r).  —  Confessio  peccatorum  a  Cypriano 
«  vindicatur  ut  pars  sacramenti  omnino  necessaria  et  a  Deo  prae- 
«  scripta.  Hortatur  lapsos  ut  confiteantur  singuli  delictum  suumf 
«  dum  adhuc  qui  deliquit  in  saeculo  est}  dum  admitti  confessio  eius 
«  potest,  dum  satisfactio  et  remissio  facta  per  sacerdotes  apud  Do~ 
«  minum  grata  est  (2).  Narrat  in  eodem  libro  ultionis  divinae  mi- 
«  racula  in  eos  nuper  edita,  qui  peccata  occulta  sacerdotum  cogni- 
«  tioni  subtraxerant.  Etiamsi  scelus  cogitatione  sola  susceptum 
«  sit,  id  sacerdotibus  declarandum  et  confitendum  docet.  Denique 
«  inquit  (3),  quanto  meliores  sunt  qui,  quamvis  nullo  sacrificii  aut 
«  libclli  facinore  constricti,  quoniam  tamen  de  hoc  vel  cogitarunt. 
«  hoc  ipsum  apud  sacerdotes  Dei  dolenter  et  simpliciter  confitentes 
«  exomologesim  conscientiae  faciunt,  animi  sui  pondus  exponunt,  sa- 
«  lutarem  medicinam  parvis  licet  et  modicis  vulneribus  exquiruntf 
«  scientes  scriptum  esse:  Deus  non  irridetur.  Miror  auctorem  edi- 
«  tionis  Oxoniensis  negasse  ex  hoc  loco  confessionem  auricularem 
«  consequi...  Nam  cum  constet  confessionem  occultorum  crimi- 
«  num  publice  factam  aut  saltem  praescriptam  non  fuisse,  luce 
«  clarius  est  eos  qui  cogitationes  malas  apud  sacerdotes  con- 
«  fitebantur,  qui  exomologesim  conscientiae  faciebant,  qui  animi 
«  sui  pondus  exponebant  et  vulneribus  medelam  exquirebant, 
«  peccata  sua  auribus  alicuius  sacerdotis  deposuisse.  Praeterea 
«  negari  non  potest,  circumstantias  omnes  in  poenitentia  im- 
«  ponenda,  tamquam  aurificis  statera,  examinatas  fuisse;  id  di- 
«  serte  testatur  Cyprianus  in  epist.  52.  At  quomodo  sacerdo- 
«  tes  convenientem  cuique  poenitentiam  ob  occulta  peccata  po- 
«  tuissent  imponere  nisi  illis  lapsi  conscientiae  suae  inspiciendae 

(J)  Id.,  epist.  54,  ad  Cornelium,  de  pace  lapsis  danda. 

(2)  L.   de  lapsis,  n.   29. 

(3)  Ibid.  n.   28. 

De  Ecclesiae  Sacramentis.   Tom.  II.  13 

«  copiam  fecissent?  In  quo  quidem  observandum  est,  hanc  cogi- 
«  tationum  confessionem  non  eximio  quodam  et  non  praescripto 
«  pietatis  ardore,  sed  adimplendi  praecepti  divini  necessitate  con- 
«  tineri:  Scientes  scriptum  esse,  ait  Cyprianus:  Deusnon  irridetur  ». 

Ex  Patribus  postnicaenis.  —  Nihil  sane  expressius  quam 
ea  quae  habet  Basilius  in  regulis  brevioribus  (*).  Nam  interroga- 
tione  110  quaerit :  «  Numquid  dum  soror  (id  est  monacha)  con- 
«  fitetur  presbytero,  conveniat  etiam  antistitam  ipsam  adesse  ».  Et 
responsio  est:  «  Honestius  cautiusque  coram  ipsa  antistita  fiet 
«  confessio  presbytero,  qui  scite  ac  prudenter  poenitentiae  atque 
«  correctionis  modum  possit  suggerere  »  (2).  —  ltem,  interrog. 
229:  «  An  oporteat  vetitas  actiones  citra  verecundiam  omnibus 
«  detegere,  aut  aliquibus  duntaxat,  et  quibus  ?  »  Responsio: 
«  Servanda  est  ratio  eadem  in  peccatorum  confessione,  quae  in 
«  detegendis  corporis  morbis  adhibetur.  Quemadmodum  igitur 
«  corporis  morbos  non  omnibus  patefaciunt  hominibus,  neque 
«  quibusvis,  sed  iis  qui  horum  curandorum  periti  sunt:  ita  fieri 
«  quoque  debet  peccatorum  confessio  coram  iis  qui  curare  haec 
«  possunt,  etc.  »  —  Et  infra,  interrog.  288:  «  Peccata  iis  confi- 
«  teri  necesse  est,  quibus  mysteriorum  Dei  concredita  dispensa- 
«  tio  est  ». 

Nihil  etiam  Chrysostomo  solemnius  quam  ut  omni  modo 
auditoribus  suis  confessionis  legem  et  indispensabile  praeceptum 
inculcet.  «  Cum  igitur,  inquit  (3),  adiumento  nobis  nunc  sit  ieiu- 
«  nii  tempus,  omnes  ad  confessionem  peccatorum  nostrorum  festi- 
«  nemus,  et  ab  omni  malitia  abstinentes,  exerceamus  virtutes 
«  omnes  ».  Et  alibi  (4):  «  Attamen  qui  haec  fecit,  si  voluerit  uti 
«  conscientiae  adiumento,  et  ad  confessionem  facinorum  festinare, 
«  et  ulcus  ostendere  medico  qui  curet  et  non  exprobret,  atque  ab 
«  illo  remedia  accipere,  ac  soli  ei  loqui,  nullo  alio  conscio,  et  omnia 
«  dicere  cum  diligentia,  facile  peccata  sua    emundabit.    Confessio 

(x)  Apud  Migne,  Patr.  graec,  Tom.  31. 

(2)  Nota  quod  non  sequitur,  superiorissam  sic  adfuisse  ut  audiret 
etiam  ea  quae  in  confessione  dicebantur. 

(3)  Chrysost.,  Hom.  9  in  Genes.,  n.  6. 

(4)  Id.,  Hom.  20  in  Genes.,  n.  3. 

«  enim  peccatorum  abolitio  etiam  est  delictorum  ».  Et  rursus  (l) : 
«  Itaque  exauditurus  est  et  nos  (Deus),  si  voluerimus  in  paucis 
«  diebus  istis  studii  specimen  quoddam  affere,  et  ieiunii  subsidio 
«  non  abuti,  atque  delicta  nostra  sedulo  confiteri,  quasi  medico  pro- 
«  ponere  nostra  vulnera,  et  animarum  ulcera  dec/arare,  nec  abii- 
«  cere  quam  ille  dat  medicinam,  etc.  »  Et  iterum  (2):  «  Ecce  tan- 
«  dem  ad  finem  sanctae  Quadragesimae  venimus,  et  ieiunii  na- 
«  vigationem  perfecimus,  appulimusque  Dei  gratia  in  portum... 
«  Itaque,  quemadmodum  naucleri  et  cursores  et  athletae  ubi  ad 
«  finem  veniunt,  magis  enituntur  et  vigilant:  eodem  modo  et  nos 
«  faciamus  oportet,  quia  in  magnam  hanc  hebdomadam  Dei  gra- 
«  tia  pervenimus,  nunc  maxime  ieiunii  cursus  intendendus,  et 
«  ferventiores  fundendae  preces,  faciendaque  diligens  et  pura  pec- 
«  catorum  confessio,  et  in  bonis  operibus  sedulitas  exhibenda..., 
«  ut  talibus  ornati  virtutibus,  ubi  in  diem  Dominicam  Paschae 
«  venerimus,  Domini  liberalitate  fruamur  ».  —  At  dices :  Facien- 
dam  quidem  confessionem  Chrysostomus  monet,  cui  autem  fa- 
cienda  sit,  non  declarat.  Respondeo  et  hoc  ipsum  esse  quod  evi- 
denter  ostendit,  rem  declaratione  non  indiguisse,  utpote  notissi- 
mam  apud  omnes.  Numquid  forte  hodiedum,  si  quis  in  concione 
nominaret  spiritualem  medicum  cui oportet  ostendere  ulcus,  loquendo 
ci  soli  nullo  alio  conscio,  opus  ei  esset  ampliori  determinatione? 
Numquid  non  illico  sine  ambiguitate  intelligerent  omnes  confes- 
sarium  sacerdotem,  et  neminem  alium  praeter  ipsum?  Numquid 
denique  in  tota  retro  traditione,  vel  levissimum  vestigium  repe- 
ritur  confessionis  sub  praecepto  faciendae  aliis  quam  sacramen- 
torum  praepositis?  Sed  ut  omnis  species  dubitationis  procul  abi- 
gatur,  rem  confirmo  ex  ipsissimis  iilis  duobus  Chrysostomi  locis 
■quos  Protestantes  pro  se  afferre  consueverunt,  simul  declarando 
qua  ratione,  nedum  contra  catholicum  dogma  aliquid  contineant, 
lpsum  potius  invicte  confirment.  Unus  locus  est  in  concione  quarta 
de  Lazaro,  n.  4:  «  Nihil  tam  exitiale  peccato,  quam  peccati  ac- 
«  cusatio  condemnatioque  cum  poenitudine  lacrymisque  coniuncta. 


(*)   Id.,  Hom.   27  in   Genes.  n.  6. 
iv2',   Id.,  Hom.  30  in  Genes.,  n.    1. 

«  Condemnasti  tuum  peccatum?  Deposuisti  sarcinam....   Cur  igitur 
«  te,  quaeso,  pitdet,  et  erubescis  dicere  peccata  tua?  Num  enim  ho- 
«  mini  dicisfut  te  probro  afficiat?  Num  enim   conservo  confiteris, 
«  ut  in  publicum  proferat?  Imo  vero  ei  qui    Dominus  est,  ei  qui 
«  tui  curam  gerit,  ei  qui  humanus  est,  ei  qui  medicus  est  osten- 
«  dis  vulnera.  Neque  enim  ignorat,  etiamsi    tu  non    dixeris,  qui 
«  sciebat  etiam  antequam  perpetrares.  Quid  igitur  est  causae  quo- 
«  minus  dicas?  Non  enim  ex  accusatione    tua  fit  gravius  pecca- 
<$  tum,  imo  vero  mitius  ac  levius.  Et  ob  hoc  ipsum  Deus  vult  te 
«  dicere....  Non,  inquit,  cogo    te  in   medium  prodire  theatrum,  ac 
«  multos  adhibere  testes:  mihi   soli  dic  peccatum  privatim,    ut  sa- 
«  nem  ulcus,  teque  dolore  liberem  ».  Quibus  affinia  sunt  ea  quae 
leguntur  in  oratione  quinta  de  Incomprehensibili,  n.  7:  «  Quam- 
«  obrem  etiam    atque    etiam    hortor,  rogo,  et  oro,  ut  frequenter 
«  Deo  confiteamini.  Non  te  in  theatrum  conservorum  tuorum  ducor 
«  neque  hominibus peccata  revelare  cogo.  Conscientiam  tuam  expande 
«  coram  Deo,    ostende   ipsi  vulnera,    et  ab  eo    medicamenta    po- 
«  stula.  Ostende,  non  exprobranti,  sed  curanti;  licet  enim  taceas, 
«  ipse  novit  omnia.  Dic  igitur  ut   id  lucro  tibi  sit;  dic  ut  omni- 
«  bus  peccatis  hic  depositis,  illo  abeas  purus  et  a  delictis  vacuus, 
«  et  ab  intoleranda  promulgatione  illa  (iudicii)  libereris  ».  Haec 
Chrysostomus.  Iam  age.  Sermo  ibi  est  de  confessione  a  qua  pro- 
pter  pudorem  et  erubescentiam  retrahebantur  multi:    cur  igitur r 
inquit,  te  pudet  et  erubescis  dicere  peccata  tua?  de  confessione  quae 
nata  est  passim  difficultatem  creare  apud  homines  et   repugnan- 
tiam :  quid  igitur    causae  est,  quominus   dicas?  de  confessione  ad 
quam  instanter  essent  exhortandi  fideles:  hortor,  rogo,  et  oro  ut 
frequenter  Deo  confiteamini.  Ergo  non  de  confessio   soli  Deo  (ad 
sensum  adversariorum)    facienda,    qua  nihil    certe   facilius,    nihil 
expeditius;  non  enim  ea  demum  est,  a  qua  propter  pudorem  et 
verecundiam  aliquis  abstineat.  Unde  etiam  ad  destruendum  vere- 
cundiae  impedimentum,  non  utcumque  excludit  Chrysostomus  ho- 
minem  cui  fiat  confessio,  sed  excludit  hominem  qui  probro  affi- 
ciat,  conservum    qui  a  se    audita  in   publicum  proferat ;  excludit 
publicitatem  medii  theatri,  et  multorum  testium  frequentiam.  Igitur 
eatenus  soli  Deo  confessio  facienda  dicitur,  quatenus  est  facienda 

in  secreto  ministro  Dei,  id  est  sacerdoti  qui  non  ut  homo,  sed  ut 
Dei  personam  gerens  sub  inviolabili  sigillo  delictorum  notitiam 
sumit.  Ea  autem  quae  de  confessione  publica  passim  hic  insi- 
nuantur,  maxime  confirmant  hunc  sensum.  Nam  eo  ipso  tempore, 
in  ecclesia  Constantinopolitana  sub  Nectario  ipsius  Chrysostomi 
praedecessore,  magnum  scandalum,  referente  Sozomeno,  erat  exor- 
tum  ob  publicam  cuiusdam  matronae  confessionem.  Quae  res  in 
causa  fuit  cur  Nectarius  publicae  confessionis  usum  abrogaret,  et 
munus  maioris  poenitentiarii  supprimeret  (T).  Non  mirum  igitur  si 
Chrysostomus  ea  quae  necessaria  sunt  seiungens  ab  iis  quae  a 
Christo  minime  iussa,  multis  incommodis  ansam  praebebant,  insistit 
in  removenda  confessione  quae  fiebat  in  medio  multitudinis,  util- 
lam  solam  commendet  quae  sacerdoti  in  secreto  fit,  et  hoc  sensu, 
soli  Deo. 

Graecis  consentiunt  et  Latini.  —  Sane  vero  narrat  Paulinus 
•diaconus  in  vita  S.  Ambrosii  (2),  quomodo  se  gerere  soleret  san- 
•ctus  episcopus  in  ministerio  audiendarum  confessionum :  «  Erat 
«  etiam  gaudens  cum  gaudentibus,  et  flens  cum  flentibus,  siqui- 
«  dem  qnotiescumque  illi  aliquis  ob  percipiendam  poenitentiam  lapsus 
«  suos  confessus  esset,  ita  flebat  ut  et  illum  flere  compelleret;  vi- 
-«  debatur  enim  sibi  cum  iacente  iacere.  Causas  autem  criminum 
«  quae  illi  confitebantur ,  nulli  nisi  Domino  soli,  apud  quem  inter- 
«  cedebat,  loquebatur ,  bonum  relinquens  exemplum  posteris  sa- 
«  cerdotibus,  ut  intercessores  apud  Deum  magis  sint  quam  ac- 
«  cusatores  apud  homines.  Nam  et  secundum  Apostolum  circa 
«  huiusmodi  hominem  confirmanda  charitas  est,  quia  ipse  sui  aq- 
«  cusator  est,  nec  exspectat  accusatorem,  sed  praevenit,  ut  con- 
«  fitendo  suum  allevet  ipse  delictum,  ne  habeat  quod  adversa- 
«  rius  criminetur.  Vocem  enim  eripit  adversario,  et  quasi  dentes 
«  quosdam  paratos  ad  praedam  criminationis  infestae  peccatorum 

fx)  Hoc  factum  corrumpere  conantur  Protestantes,  et  ad  causam 
suam  pertrahere;  sed  quam  inanibus  fundamentis,  videre  est  apud  Rel- 
larminum    de  Poen.  I.  3,  c.    14  ,  qui  rem  totam  diligenter  examinat. 

^2)  Vita  S.  Ambrosii  a  Paulino  eius  notario  ad  Beatum  Augustinum 
conscripta.  Apud  Migne,   Patr.    Lat,  Tom.   14. 

«  suorum  confessione  perfringit,  dans  honorem  Deo  cui  nuda 
«  sunt  omnia,  et  qui  vult  vitam  magis  peccatoris  quam  mortem  ». 

Pacianus  in  Paraenesi  ad  Poenitentiam  n.  2  ait  (r):  «  De 
«  his  fidelibus  dicam  qui  remedium  suum  erubescentes,  male  ve- 
«  recundi  sunt,  et  inquinato  corpore  ac  polluta  mente  communi- 
«  cant:  in  conspectu  hominum  timidissimi,  ante  Dominum  vero 
«  impudentissimi,  profanis  manibus  et  polluto  ore  contaminant 
«  sanctis  quoque  et  angelis  altare  metuendum  ».  Tum  n.  6: 
«  Vos  ergo  primum  appello,  fratres,  qui  criminibus  admissisr 
«  poenitentiam  recusatis:  vos,  inquam,  post  impudentiam  timidos, 
«  post  peccata  verecundos,  qui  peccare  non  erubescitis  et  erubescitis 
«  confiteri:  qui  cum  mala  conscientia  Dei  sancta  contingitis,  et  altare 
«  Domini  non  timetis  ».  Tum  n.  8:  «  Quid  facies  tu  qui  decipis  sa- 
«  cerdotem?  Qui  aut  ignorantem  fallis,  aut  non  ad  plenum  scien- 
«  tem,  probandi  difficultate  confundis?  Rogo  ergo  vos,  fratres, 
«  etiam  pro  periculo  meo,  per  illum  Dominum  quem  occulta  non 
«  fallunt,  desinite  vulneratam  tegere  conscientiam.  Prudentes  ae- 
«  gri  medicos  non  verentur,  ne  in  occultis  quidem  corporum  par- 
«  tibus  etiam  secaturos,  etiam  perusturos....  Peccator  erubescet 
«  perpetuam  vitam  praesenti  pudore  mercari,  et  offerenti  manus 
«  Domino  vulnera  male  tecta  subducet?  »  Tum  n.  12  :  «  Memen- 
«  tote,  fratres,  quia  apud  inferos  exomologesis  (confessio)  non  estt 
«  nec  poenitentia  tunc  tribui  poterit,  consumpto  tempore  poeni- 
«  tendi  ». 

Ultimus  tandem  testis  nunc  accedat  Lactantius  (2),  qui  1.  4 
Divin.  Instit.,  c.  30,  certis  notis  Ecclesiam  veram  a  sectis  distin- 
guens  ait:  «  Sola  catholica  Ecclesia  est,  quae  verum  cultum  reti- 
«  net.  Hic  est  fons  veritatis,  hoc  domicilium  fidei,  hoc  templum 
«  Dei,  quo  si  quis  non    intraverit,  vel  a  quo  si  quis  exiverit,  a 

«  spe  vitae  ac  salutis  aeternae  alienus  est Sed  tamen  quia  sin- 

«  guli  quique  coetus  haereticorum  se  potissimum  Christianos, 
«  et  suam  esse  Catholicam  Ecclesiam  putant,  sciendum  est  illam 
«  esse  veram   in   qua  est  confessio  et  poenitentia,    quae  peccata  et 

(*    Migne,  Patr.   Lat.,  Tom.   13. 
Migne,  Patr.  Lat.,Tom.   6. 

«  vulnera  quibus   subiecta   est  imbecillitas   carnis  salubriter    cu- 
«  rat  »  (x). 

Haec  sane  omnia  et  alia  multa  quae  possent  afferri,  sunt  in- 
dubia  antiquitatis  testimonia.  Haec  universalis  Ecclesiae  praxim 
et  fidem  tam  in  Oriente  quam  in  Occidente  apertissime  common- 
strant.  Haec  denique  non  humanitus,  sed  divinitus  constitutam 
ad  remissionem  peccatorum  confessionis  legem  attestantur:  illius 
dico  confessionis  quae  fit  sacerdoti,  quae  pudorem  et  verecun- 
diam  solet  afferre,  adeoque  in  distincta  occultissimorum  etiam 
criminum  accusatione  consistit.  Illud  insuper  vel  maxime  notan- 
dum,  quod  in  concionibus  ad  fideles  antiqui  illi  episcopi  nusquam 
ad  argumenta  descendunt  quibus  confessionis  lex  et  necessitas  de- 
monstretur.  Non  enim  opus  erat,  quia  nihil  de  novo  introductum, 
totum  a  prima  Traditione  absque  controversia  aut  dubio  possibili 
descendens,  una  demum  exsecutio  contra  negligentes  exhortatorio 
sermone  urgenda. 

Sed  iam  in  saeculis  posterioribus  occurret  fortasse  difficultas. 
Et  sumitur  ex  nonnullis  auctoritatibus  medii  aevi,  ex  quibus  vi- 
deri  posset,  necessitatem  confessionis  faciendae  sacerdoti  fuisse 
positam  sub  mera  opinione  usque  ad  initia  saeculi  xnr.  Nam  con- 
cilium  Cabillonense  sub  Carolo  Magno  anno  813  celebratum,  sic 
habet  in  canone  33:  Quidam  Deo  solummodo  confiteri  debere  di- 
cunt  peccata,  quidam  vero  sacerdotibus  confitenda  esse  percensent. 
Quin  imo,  saeculo  iam  duodecimo  mediante,  Magister  Sententia- 
runi .  1.  4,  Dist.  17,  adhuc  scribit:  Quibusdam  visum  est  sufficere 
si  soli  Deo  fiat  confessio  sine  iudicio  sacerdotali  et  confessione  Ec- 
clesiae.  Et  Gratianus  Magistro  Sententiarum  coaevus,  in  Decreto, 
Part.  2,  causa  33,  Q.  3,  D.  1,  quaerit:  Utrum  sola  cordis  contri- 
tione  et  secreta  satisfactione  absque  oris  confessione  quisquam 
possit  Deo  satisfacere.  Et  adductis  utriusque  sententiae  argumen- 
tis,  subdit:  Quibus  auctoritatibus,  vel  quibus  rationum  firmamentis 
utraque  sententia  satisfactionis  et  confessionis  innitatur,  in  medium 
breviter  exposuimus.  Cui  autem  horum  potius  adhaerendum  sit,  lccto- 

[l)  Cf.  August.,  de  Agone  christ.,  c.  31. 

ris  iudicio  reservatur .  Utraque  enim  fautores  habet  sapientes  et  reli- 
giosos  viros. 

Ad  hoc  autem  respondeo,  illos  quosdam  qui  confessionem  soli 
Deo  factam  sufficere  volebant  sine  ordine  ad  claves,  homines 
fuisse  de  vulgo,  et  nullius  in  Ecclesia  auctoritatis,  sicut  constat 
ex  hoc  quod  nullibi  citantur,  nullumque  post  se  in  monumentis 
traditionis  nomen  reliquerunt.  Nec  fidem  meretur  Gratianus,  cum 
sapientes  et  religiosos  viros  huius  opinionis  fautores  esse  ait.  De- 
ceptus  est  enim  vel  falsis  vel  corruptis  documentis,  sicut  alias 
saepissime.  «  Gratianus,  monachus  Bononiensis...  decretum  suum 
«  composuit  ex  conciliorum  canonibus,  decretalibus  epistolis,  et 
«  Patrum  sententiis.  Qui  quidem,  quam  imperite,  nulloque  de- 
«  lectu  multa  congesserit,  nihil  necesse  est  commonere  doctos  »  (l). 

Certe,  isti  quidam  quibus  visum  est  non  necessario  requiri  con- 
fessionem  sacerdoti  factam,  illi  sunt  de  quibus  Alcuinus,  epist.  112 
ad  fratres  in  provincia  Gothorum :  «  Aliquantulas  piae  admoni- 
«  tionis  litterulas  dirigere  curavimus,  propter  quasdam  consuetu- 
«  dines  quae  vestris  inoluisse  feruntur  regionibus.  Dicitur  vero 
«  neminem  ex  laicis  suam  velle  confessionem  sacerdotibus  dare, 
«  quos  a  Deo  Christo  cum  sanctis  apostolis  ligandi  solvendique 
«  potestatem  accepisse  credimus  »  (2).  Et  Haymo,  Hom.  126:  «  Qui 
«  erubescentes  peccata  sua  sacerdotibus  confiteri,  quoddam  occa- 
«  sionis  ingenium  invenerunt,  dicentes  sibi  sufficere  ut  soli  Deo 
«  peccata  sua  confiteantur,  si  tamen  ab  ipsis  peccatis  in  reliquo 
«  cessent  »  (3).  Et  Hugo  a  S.  Victore,  de  sacram.  1.  2,  Part.  14: 
«  Si  salvari  non  potest  homo  nisi  confiteatur  peccata  sua,  quid 
«  est  quod  scriptum  invenitur:  Lacrymae  lavant  delictum,  quod 
«  ore  pudor  est  confiteri?  Inveniuntur  enim  quaedam  eiusmodi 
«  dicta,  et  rapiunt  ea  homines  gaudentes;  non  quia  veritatem 
«  quaerunt  in  eis,  sed  quia  malitiam  suam  defendere  volunt  ex 
«  eis.  Dicunt  enim:  Quid  nos  confringitis,  quid  nos  arctatis? 
«  Pudenda  sunt  facta  nostra;  non  nos  permittit  verecundia    elo- 


(*)  Bossuet,  Defens.  decl.  1.  3,  c.  15. 
^2)  Migne,  P.  L.  Tom.  100,  col.  337. 
(3)  Tom.  118,  col.  678. 

«  qui,  erubescimus  confiteri  quod  fecimus;  quod  possumus  tamen 
«  facimus,  cor  contritum  et  humiliatum  offerimus...  Quod  ergo  ho- 
«  mini  dicere  erubescimus,  Deo  dicimus  qui  non  improperat.  Eius- 
«  modi  ergo  occasionibus  quaerunt  homines  excusationem  torpori 
«  suo,  et  pervertere  conantur  Scripturas  quia  perversi  sunt 
«  ipsi  »  (J).  Ubi  vides  vulgares  rationes  hominum  qui  iugo  legis 
repugnabant.  In  contrarium  vero  erat  unanimis  sententia  om- 
nium  quotquot  florebant  hac  aetate  doctores.  Inter  quos,  praeter 
tres  praecedentes,  praesto  tibi  erunt  Goffridus  Vindonicensis  (2), 
Anselmus  (3),  Yvo  Carnotensis  (4),  Rupertus  Tuitiensis  (5),  Ber- 
nardus  (6),  ipse  in  obiectione  citatus  Magister  Sententiarum  (7),  et 
alii  multi. 

Frustra  autem  praefatae  quornmdam  opinioni  suffragari  vo- 
lunt  concilium  Cabillonense,  ex  hoc  quod  post  verba  superius 
relata :   Quidam  Deo  solummodo  confiteri  debere  dicunt  peccata,  qui- 

1    Tom.  176,  col.  553. 

(2)  «  Certum  est,  nihil  hoc  certius,  omnia  peccata  vel  crimina  con- 
«  fessione  indigere  et  poenitentia  ».  Et  loquitur  de  confessione  privata 
qua  Deo  peccata  revelantur.  Deo,  inquit,  «  quia  illi  qui  in  eius  loco  esse 
«  dignoscitur  ».  Epist.   16  ad  Gulielmum. 

(3)  «  Per  humilem  oris  confessionem  sacerdotibus  veraciter  manifestate 
«  omnes  interioris  leprae  vestrae  maculas,  ut  mundari  possitis...  Perve- 
«  niendum  est  ad  sacerdotes,  et  ab  eis  quaerenda  solutio  ».  Hom.  r3in 
Luc.  XVII-ii.  —  Et  epist.  56,  vult  Anselmus  ut  sacerdos  lapsus  qui  oc- 
cultum  criminem  sponte  et  occulte  confitetur,  non  iubeatur  a  confessa- 
rio  cessare  a  sui  ordinis  ofricio :  «  ne  multis  obstruatur  via  saiutis,  qui 
«  potius  eligerent  penitus  in  mortem  occultari,  quam  hac  occasione  in 
«  suspicionem  alicuius  criminis  adduci  ». 

(4)  Serm.  13  in  capite  ieiunii. 

(5)  De  Trinit.  In  Levit.  1.  1,  c.  38.  In  Deuter.   1.   1,  c.  25,  etc. 

(6)  «  Ministros  verbi  sacerdotes  caute  necesse  est  ad  utrumque  vigi- 
«  lare  sollicitos,  quo  videlicet  delinquentium  cordibus  tanto  moderamine 
«  verbum  timoris  et  contritionis  infligant,  quatenus  eos  nequaquam  a 
«  verbo  confessionis  exterreant.  Sic  corda  aperiant,  ut  ora  non  ob- 
«  struant.  Sec  nec  absolvant  etiam  compunctum,  nisi  viderint  et  confes- 
«  sum  ».   L.  ad  milites  templi,  c.   12. 

(7)  «  Ex  his  aliisque  pluribus  indubitanter  ostenditur,  oportere  Deo 
«  primum,  et  deinde  sacerdoti  offerri  confessionem ;  nec  aliter  posSe 
«  perveniri  ad  ingressum  paradisi,  si  adsit  facultas  ».   L.   .],  D.   17. 

dam  vero  sacerdotibus  confitenda   essc+percensent,   subdit:   «  Quod 
«  utrumque  non  sine  magno  fructu  intra   sanctam  fit  Ecclesiam. 
«  Ita  duntaxat  ut  et  Deo  qui  remissor  est   peccatorum,  confitea- 
«  mur  peccata  nostra,  et  cum    David    dicamus:  Delictum    meum 
«  cognitum  tibi  feci,  et  iniustitiam    meam   non  abscondi...,  et  se- 
«  cundum  institutionem    apostoli  confiteamur   alterutrum  peccata 
«  nostra,  et  oremus    pro    invicem  ut  salvemur.  Confessio  itaque 
«  quae  Deo  fit,  purgat  peccata;  ea  vero  quae  sacerdoti  fit,  docet 
«  qualiter  ipsa  purgentur  peccata.  Deus  namque  salutis  et  sani- 
«  tatis  auctor  et  largitor,  plerumque  hanc  praebet  suae  potentiae 
«  invisibili  administratione,  plerumque   medicorum   operatione  ». 
Quasi  diceret:  Non    est    disputandum   an  soli  Deo,  an  etiam  sa- 
cerdoti  facienda    sit    confessio.  Utrumque    enim  verum   est:  soli 
Deo  tanquam  remissori  peccatorum,  sacerdoti  tanquam  vicario  et 
ministro  Dei:  ita  scilicet  ut  confessio    sacerdoti   facta  non  condi- 
vidatur  contra  confessionem  factam  Deo,  sed  se  habeat  sicut  qui- 
dam  modus  eius.  Propterea,  inquit,  per  confessionem    quae  Deo 
fit,  purgantur  peccata;  per  eam  quae  sacerdoti,  monstratur   qua- 
liter,  seu  quo  modo  purgantur.  Quia  vero  nonnunquam  contingit  ut 
iustificatio  per  contritionem  perfectam  obtineatur  ante    accessum 
ad  sacerdotem,  ideo  Concilium  subdit,  Deum  qui  semper   unicus 
est  salutis  auctor  et  largitor,  aliquando  sanare  animam  invisibili 
administratione  suae  potentiae,  aliquando  vero,  medio  sacramento 
re  et  actu  suscepto.  Et  evidenter  confirmatur,  quia  Concilium  in 
canone  32  sic  statuerat :  «  Sed  et  hoc  emendatione  indigere  per- 
«  speximus,  quod  quidam,  dum  confitentur   peccata  sua  sacerdo- 
«  tibus,  non    plene  id  faciunt  ».  Tum    iusserat  ut   diligenter   in- 
strueretur  poenitens    facere    confessionem,  non   de  solis  peccatis 
opere  consummatis,  sed  de  iis  etiam  quae  sola  cogitatione  com- 
mittuntur:  «  Ut  de  octo    principalibus    vitiis   sine  quibus  in  hac 
«  vita  difficile  vivitur,  confessionem  faciat,  quia  aut    cogitatione, 
«  aut  (quod  est  gravius)  opere,  eorum  instinctu  peccavit  ».  Igitur 
omnino    impossibile  est  ut  canon  sequens,  scilicet  33  ubi  supra, 
incertam  confessionis  obligationem  quavis  ratione  insinuet  (r). 

(x)   De  his  vide  omnino  Pignataro,  de  disciplina  poenitentiali  priorum 
Ecclesiae  saeculorum,  pag.   49,  seq. 

Denique,  in  decretali  Concilii  Lateranensis  iv,  ne  allusio  qui- 
dem  est  ad  controversiam  quamlibet  circa  divinum  confessionis 
praeceptum,  ut  quae  tunc  temporis  determinatione  indiguisset.  Sed 
hoc  praecepto  utique  supposito  tanquam  omnibus  notissimo,  tan- 
tummodo  tempus  implendae  obligationis  praescribitur:  «  Neque 
«  enim  per  Lateranense  concilium  Ecclesia  statuit  ut  Christi  fide- 
«  les  confiterentur,  quod  iure  divino  necessarium  et  institutum 
«  esse  intellexerat:  sed  ut  praeceptum  confessionis,  saltem  semel 
«  in  anno,  ab  omnibus  et  singulis  impleretur  »  (*).  Quae  omnia 
signa  sunt  indubitatae  semper  persuasionis  et  firmae  fidei  in  Ec- 
clesia  Dei.  Et  de  traditionali  quidem  argumento  hactenus  satis. 


§  3- 

Rationes  convenientiae  expendit  Bellarminus  de  Poen.  1.  3, 
c.  12.  In  quibus  potissimum  ponderabis  utilitates  iis  ipsis  pro- 
venientes  qui  confessionis  praecepto  adstringuntur, 

Prima  est,  quod  lex  confessionis  unumquemque  efficaciter 
provocat  ut  revertatur  in  se,  ut  foeditatem  ac  multitudinem  pec- 
catorum  suorum  considerans  recogitet  annos  suos  in  amaritudine 
animae  suae,  et  hoc  modo  conetur  cum  divina  gratia  ad  ipsam 
interiorem  poenitentiam,  (quae  ex  natura  rei  est  necessarium 
medium  salutis),  in  corde  et  animo  excitandam.  Unde  non  inepte 
diceres  poenitentiam  exteriorem  quae  in  confessione  peragitur, 
proportionaliter  se  habere  ad  contritionem  cordis,  sicut  se  habet 
cultus  externus  ad  internum.  Videmus  enim  quod  sublato  cultu 
externo,  cultus  interior  elangueat,  imo  totalitercorrumpatur  necesse 
est;  et  simile  quid  ad  poenitentiam  et  confessionem  quod  attinet, 
ubique  considerari  datur.  Quin  etiam  Protestantes  dum  confessio- 
nem  explodunt,  ipsam  contritionis  notionem  et  rationem  essentia- 
lem  funditus  pessumdant,  reponentes  eam  in  mera  inceptione  novae 
vitae,  excluso  omni  dolore  de  praeterito,  ut  sic  omnis  via  rever- 
tendi  ad  Deum  peccatori  intercludatur. 

(*)   Trident.  Sess.   14,  c.   5. 

Altera  utilitas  est,  quod  confitendi  necessitas  nata  est  quam 
maxime  hominem  a  peccatis  coercere,  ac  per  hoc,  confessio  non 
solum  idonea  compensatio  est  pro  sceleribus  admissis,  quando 
peragitur,  verum  etiam  prout  in  praevisione,  frenum  est  cohibens 
ne  turpia  admittantur.  Et  re  quidem  vera,  quot  christiani  sunt 
qui  ne  obligentur  confessionis  verecundiam  subire,  a  vitiis  ab- 
stinent  in  quae  iam  agebantur  in  praeceps,  et  salutari  huic  prae- 
cepto  praeservationem  a  pravis  habitibus  omnisque  generis  foe- 
ditatibus  iure  meritoque  referunt  acceptam! 

Tertia  demum  convenientia  est,  quia  confessionis  lex  mire 
confert  ad  recuperandam  animae  pacem  ac  quietem;  nondum 
enim  sibi  videtur  homo  evomuisse  scelus,  quamdiu  illud  non 
confessus  est.  Unde  quod  Tridentinum,  Sess.  XIV,  cap.  3  ait, 
reni  sacramenti  Poenitentiae  esse  reconciliationem  cnm  Deo,  quam 
interdum  in  viris  piis  conscientiae  pax  et  serenitas  cum  vehementi 
spiritus  consolatione  consequi  solet,  connaturaliter  omnino  ad  con- 
fessionem  rite  peractam  provenire  dicendum  est. 


SCHOLION. 

De  integritate  confessionis 
prout    iure    divino    praescripta  (T). 

Quidam  fuerunt  ultimis  his  temporibus  scriptores  de  schola 
historico-theologica,  qui  catholicum  de  confessione  dogma  variis 
modis  diminuere  conati  sunt,  praesertim  quod  attinet  ad  inte- 
gritatem  accusationis  prout  iure  divino  praescriptam.  Et  iis  nunc 
omissis  qui  dixerunt  quod  in  prioribus  Ecclesiae  saeculis  plura 
peccata,  puta  solius  cogitationis  seu  desiderii,  quae  nunc  inter 
mortalia  recensentur,  habebantur  solum  ut  venialia,  ac  per  hoc, 
non  necessario  confitenda,  (formaliter  enim  loquendo,  hic  di- 
cendi  modus  non  tam  confessioni  peccatorum,  quam  infallibilitati 
Ecclesiae  in  doctrina  morum  contrarius  invenitur),  duas  alias  opi- 

(l)  Excerpta  e  Pignataro,  de  disciplina  poenilentiali,  c.  2,  q.  2. 

niones  quae  ad  rem  nostram  directe  pertinent,  alii  proposuerunt. 
Prior  opinio  vult,  poenitentiam  sacramentalem  fuisse  in  primitiva 
ecclesia  omnino  eamdem  cum  poenitentia  publica.  Et  quia  pu- 
blicae  poenitentiae  tria  tantum  crimina  subiiciebantur,  apostasiae 
scilicet,  adulterii,  et  homicidii:  ad  haec  etiam  restrictam  in  initio 
dicunt  obligationem  confessionis,  quae  decursu  tantum  temporis 
ad  peccata  alia  fuisset  paulatim  extensa  (*).  Altera  opinio  censet 
ecclesiam  primitivam  reservasse  soli  Deo  aliquorum  graviorum 
peccatorum  absolutionem,  quatenus  nempe  statuisset  non  uti 
quoad  illa,  potestate  remittendi  a  I.  C.  accepta.  Ex  quo  conse- 
quenter  deducunt  quod  de  his  peccatis  confessio  sacramentalis,  id 
est  in  ordine  ad  absolutionem  sacerdotalem,  nec  de  facto  in  usu 
erat,  nec  etiam,  stante  reservatione,  locum  habere  poterat,  sed 
quidquid  deficiebat  ex  parte  exercitii  potestatis  clavium,  per  in- 
teriorem  contritionem  supplendum  relinquebatur   (2). 

Porro,  si  e  conspectu  theologico  ambae  illae  opiniones  conside- 
rentur,  dicendae  sunt  omnino  erroneae.  —  Erronea  opinio  prior, 
et  contraria  Tridentino  definienti  institutam  esse  a  Domino  integram 
peccatornm  confessianem,  et  omnibus  post  baptismum  lapsis  iure 
divino  necessariam  exsistere.  Si  enim  iure  divino  (utique  evan- 
gelico)  integra  peccatorum  confessio  praescribitur,  statim  a  pro- 
mulgato  evangelio  obligatoria  esse  coepit,  et  ea  quidem  obliga- 
tione  quae  in  Ecclesiae  potestate  nequaquam  reponebatur,  sive 
quoad  substantiam,  sive  quoad  restrictionem  aut  ampliationem 
ad  pauciora  vel  plura  genera  peccatorum.  —  Erronea  quoque 
opinio  posterior,  quia  nihil  potest  Ecclesia  reservare  Deo  contra 
praescriptum  divini  iuris,  sicut  nihil  posset  episcopus  reservare 
Pontifici  contra  legem  pontificiam.  Est  autem  praescriptum  divini 
iuris  ut  remissio  peccatorum  non  aliter  quaeratur  quam  per  re- 
cursum  ad  claves;  qui  quidem  recursus  factus  fuisset  impossibilis 
tam  in  re  quam  in  voto,  supposita  reservatione  quam  fingunt. 
Denique,    hoc    Patres    in    Novatianis    reprehendebant,  quod  gra- 


(*)  Boudinhon,  Sur  1'histoire  de  la  Penitence,  a  propos  d'un  ouvra- 
ge  recent. 

(2)   Batiffol,   Etudes  d'histoire  et  de  theologie  positive. 

viorum  criminum  absolutionem  soli  Deo  reservarent :  «  Sed  aiunt 
«  se  Domino  deferre  reverentiam,  cui  soli  remittendorum  crimi- 
«  num  potestatem  reservent.  Imo  nulli  maiorem  iniuriam  faciunt, 
«  quam  qui  eius  volunt  mandata  rescindere,  commissum  munus 
«  refundere.  Nam  cum  ipse  in  Evangelio  suo  dixerit  Dominus 
«  Iesus  :  Accipite  Spiritum  Sanctum ;  quorum  remiseritis  peccata, 
«  remittuntur  eis,  et  quorum  retinueritis,  retenta  erunt:  quis  est 
«  ergo  qui  magis  honorat,  utrum  qui  mandatis  obtemperat,  an  qui 
«  resistit  ?  »  (x). 

Fundamenta  autem  historica  quibus  utraque  haec  opinio  ni- 
titur,  nullius  firmitatis  sunt.  Falsum  enim  est,  poenitentiam  sa- 
cramentalem  eamdem  fuisse  in  primitiva  Ecclesia  cum  poenitentia 
publica,  quae  directe  non  respiciebat  nisi  forum  iudiciale  exter- 
num.  Falsum  quoque,  viguisse  unquam  disciplinam,  secundum 
quam  reis  graviorum  criminum  absolutio  sacramentalis,  praeser- 
tim  in  fine  vitae  denegabatur.  Cuius  duplicis  assertionis  solidam 
demonstrationem  suppeditat  Pignataro  in  supralaudato  opusculo 
de  disciplina  poenitentiali :  prioris  quidem  in  propositione  2a  et  3* 
(pag.  72-106),  posterioris  vero  in  propositione  4%  5%  et  6a  (pag. 
106-141),  ad  quas  interim  benevolum  lectorem  remitto. 

THESIS  XVIII. 

Confessio  quae  in  poenitente  obligato  erga  Ecclesiae 
claves,  ut  pars  integralis  ad  sacramenti  constitutionem  ab- 
solute  requiritur,  illa  est  qua  quis  quantum  moraliter  hic  et 
nunc  potest,  satisfacit  supradicto  praecepto  accusandi  pec- 
cata.  Et  ideo  dicendum  est  sufficere  confessionem  formaliter 
integram,  quae  sin  minus  in  re,  at  saltem  in  voto,  habeat 
integritatem  materialem. 

Confessio  est  legitima  accusatio  propriorum  peccatorum  facta 
sacerdoti,  in  ordine  ad  remissionem  peccati.  Accusatio,  inquam, 
qua  scilicet  homo  declarat  peccata  sua  ut  reus.  Legitima,    id  est 

[l)  Ambrosius  de  Poenit.  1.    r.  c.  2.  n.  6. 

secundum  legem  institutionis  Christi.  Facta  sacerdoti,  tamquam 
proprio  huius  tribunalis  iudici.  In  ordine  ad  remissionem  peccati, 
adeoque  ex  vero  dolore  de  peccato,  sine  quo  non  esset  actus 
poenitentiae.  —  Nunc  autem  occurrit  distinctio  facienda  inter  ma- 
terialem  et  formalem  integritatem  confessionis.  Materialis  illa  est 
quam  lex  de  se  requirit,  et  ad  quam  speculative  loquendo  obli- 
gatur  homo.  Ast,  quia  lex  proxime  non  obligat  nisi  mediante 
eonscientia,  et  secundum  mensuram  possibilitatis  quae  in  uno- 
quoque  est,  ideo  praeter  integritatem  materialem,  attenditur  inte- 
gritas  formalis,  illa  videlicet  ad  quam  homo  potest  obligari  se- 
cundum  praesentes  circumstantias.  —  Porro  dictum  est  supra, 
legem  confessionis  eiusmodi  esse,  ut  ad  omnia  peccata  mortalia 
quoad  speciem  et  numerum  distincte  declaranda  se  extendat.  Quare 
statim  enascitur  quaestio,  utrum  confessio  requisita  ut  pars  sa- 
cramenti  constitutiva,  debeat  necessario  adaequare  amplitudinem 
praecepti  obiective  et  speculative  considerati,  an  potius  sufficiat 
confessio  quae  adaequet  praeceptum  prout  proxime  obligans, 
attentis  omnibus  circumstantiis  in  quibus  poenitens  hic  et  nunc 
versatur.  Si  primum,  validitas  sacramenti  requirit  integritatem 
etiam  materialem.  Si  secundum,  nihil  plus  exigitur  quam  integritas 
formalis. 

Respondetur  autem  impossibile  esse  ut  in  sacramento  tan- 
tae  necessitatis  essentialiter  requiratur  materialis  adaequatio  inter 
accusationis  modum  et  legem  in  se  obiective  spectatam,  quia  hu- 
iusmodi  adaequatio  non  est  in  potentia  vel  physica  vel  morali 
plurimorum,  et  eorum  praesertim  qui  maxime  indigent  remedio 
sacramenti.  Quod  declarans  Tridentinum,  Sess.  XIV,  cap.  6,  ait: 
«  Sed  et  impium  est  confessionem  quae  hac  ratione  fieri  praeci- 
«  pitur,  impossibilem  dicere,  aut  carnificinam  illam  conscientia- 
«  rum  appellare.  Constat  enim  nihil  aliud  in  Ecclesia  a  poeni- 
«  tentibus  exigi,  quam  ut  postquam  quisque  diligentius  se  excus- 
«  serit...,  ea  peccata  confiteatur  quibus  se  Dominum  et  Deum 
«  suum  mortaliter  offendisse  meminerit.  Reliqua  autem  peccata 
«  quae  diligenter  cogitanti  non  occurrunt,  in  universum  eadem 
«  confessione  inclusa  esse  intelliguntur,  pro  quibus  fideliter  cum 
«  Propheta  dicimus :  Ab  occultis  meis  munda  mc,  Domine  ».  Atque 

hinc  tandem  est  quod  universalis  ac  constans  catholicorum  theo- 
logorum  sententia  fert,  ad  huius  sacramenti  valorem  suffkere 
confessionem  formaliter  integram,  quae  in  voto  saltem  habeat  in- 
tegritatem  materialem,  manente  interim  obligatione  supplendi  po~ 
stea  defectum  pro  uniuscuiusque  posse  et  advertentia. 

Ex  his  consequitur  primo  :  Sufficere  in  homine  loquela  de~ 
stituto  signum  exterius  quodlibet,  quo  se  ut  peccatorem  subiiciat  iu- 
dicio  clavium.  —  Ratio  est  quia  pro  homine  huiusmodi,  attento 
statu  et  possibilitate  ipsius,  confessio  facta  secundum  legem,  est 
confessio  externa  generalis;  non  enim  ad  aliquid  aliud  hic  et 
nunc  obligatur  aut  obligari  potest.  Et  notandum  quod  iex  con- 
fessionis  neminem  adstringit  ad  media  extraordinaria  pro  distincta 
declaratione  peccatorum,  quale  foret  exempli  gratia,  gravissimum 
onus  confltendi  per  interpretem,  sicubi  deesset  alicui  copia  con- 
fessarii  sui  idiomatis.  Imo  etiam  scriptura  medium  extraordina- 
rium  censetur  in  ordine  ad  confessionem,  ita  ut  et  ipsa  dicenda 
sit  praeter  obligationem  legis. 

Obiicies:  Per  signum  exterius  generale  non  datur  in  particu- 

lari  cognitio   quidditatis   causae.  Ergo,  vel  nihil  valent   argummta 

superius  allata  pro  obligatione  a  Christo  imposita  confitendi  distincte 

numerum  et  species  peccatorum,  vel  certe  dicendum,    confessionem 

distinctam,  essentialiter ,  ac  per  hoc,  universaliter  requiri. 

Respondeo,  sacramentum  Poenitentiae  fuisse  institutum  per 
modum  iudicii  humano  modo  exercendi.  Videmus  autem  in  iudi- 
ciis  humanis  quod  secundum  diversitatem  adiunctorum  contingit 
alia  atque  alia  ratione  deferri  iudicibus  cognitionem  causae.  Ali- 
ter  enim  defertur  quando  iudicia  regulariter  exercentur,  republica 
in  pace  constituta,  aliter  vero  in  summa  perturbatione,  cum  ca- 
vere  debent  consules  ne  publica  res  detrimentum  capiat;  tunc 
enim  summarie  causa  cognoscitur;  alias  vero  magis  distincte,  et 
processu  solemni.  Ita  ergo  ratiocinaberis  in  praesenti.  Certe  sa- 
cramento  Poenitentiae  essentialis  est  delatio  causae  sensibili  modo 
facta,  sine  illa  enim  iudicium  nullo  modo  concipitur.  Rursus,  re- 
gulariter  et  per  se  loquendo,  requiritur  talis  causae  delatio  per 
quam  eius  quidditas  de  integro  et  in  particulari  cognoscatur. 
Cum  hoc  tamen  stat  quod  in  casibus  specialibus,  et  ut  sic  dicam. 

extraregulariter,  essentia  sacramenti  salvetur  per  generalem  con- 
fessionem  de  qua  in  praesenti. 

Dices  iterum :  Materia  unins  eiusdemque  sacramenti  semper 
eadem  est ;  ergo  si  in  uno  casu  sufficit  generalis  confe%sio,  sufficiet 
in  onini  casu. 

Respondeo:  Semper  eadem  est  formaliter,  in  quantum  sem- 
per  verificare  debet  formalem  rationem  materiae  talis  sacramenti, 
conc.  Semper  eadem  est  materialiter,  subdist.  Si  non  possit  esse 
materialis  variatio,  quin  eo  ipso  variatio  etiam  formalis  conse- 
quatur,  conc.  Aiias,  neg.  —  Exemplum  sumas  ex  sacramento  Ma- 
trimonii,  cuius  materia  et  forma  stat  in  contractu  legitimo,  id  est 
secundum  legem  inito.  Quoties  igitur  legitimus  erit  contractus 
inter  Christianos,  toties  erit  materia  et  forma  sacramenti.  Sed 
quia  pro  necessitate  temporum  contingit  novas  leges  fieri,  con- 
tractus  clandestinus  v.  g.  erat  sacramentalis  ante  Tridentinum, 
et  iam  amplius  non  est  in  omnibus  regionibus  in  quibus  Triden- 
tina  lex  fuit  promulgata.  Et  simile  quid  habetur  in  sacramento 
Poenitentiae,  in  quo  etiam  actus  humani  pro  materia  sunt.  Nam 
ubicumque  est  confessio  formaliter  integra,  ibi  est  sufficiens  sa- 
cramenti  materia.  Sed  quia  formalis  integritas  dependet  ex  variis 
circumstantiis,  ideo  generalis  confessio  potest  aliquando  satis  esse, 
etsi  regulariter  non  sufficiat. 

Ex  praemissis  consequitur  secundo  :  Quamlibet  verampro- 
babilitatemf  sive  iuris,  sive  facti,  aufercntem  obligationem  distincte 
declarandi  peccatum  aut  peccati  circumstantiam,  efficere  etiani  ut 
ex  dicti  pcccati  vel  circumstantiae  deliberata  oniissione,  sacramenti 
valor  non  periclitetur.  —  Ratio  est  quia  formalis  integritas  non 
extenditur  nisi  ad  ea  quae  in  conscientia  monstrantur  ut  obliga- 
torie  declaranda,  et  ideo  pars  tutior  ibi  non  est  necessario  se- 
quenda.  Eatenus  enim  non  licet  in  sacramentis  uti  opinione  pro- 
babili,  relicta  tutiori,  quatenus  ex  usu  opinionis  probabilis  sacra- 
menti  valor  in  probabile  discrimen  adducitur:  dum  scilicet  am- 
plius  non  habetur  nisi  probabilis  materia  vel  probabilis  forma,  in 
concurrentia  materiae  certae  quam  tutioris  opinionis  usus  suppe- 
ditaret.  Nunc  autem  cum  confessio  certo  sufficiens  in  ratione  ma- 
teriae,  illa  ipsa  sit  quae  attentis  praesentibus  subiecti  circumstan- 

tiis,  per  veram,  adeoque  certam,  corifitendi  obligationem  mensura- 
tur  :  omnis  probabilitas  per  quam  eximeris  ab  obligatione  aliouid 
declarandi,  consequenter  efficit  ut  declaratio  ista  iam  certo  non 
pertineat  ad  necessariam  materiam  sacramenti  Poenitentiae  (r). 

Ex  praemissis  consequitur  tertio:  Posse  asimplici  confes- 
sario  ex  gravi  causa  absolvi  poenitentem,  qui  praeter  peccata  non 
reszrvata,  habet  reservata,  si  superior  statim  adiri  non  possit.  — 
Ubi  suppono  sola  illa  peccata  sacramentaliter  accusari,  in  quae 
sacerdos  habet  potestatem;  quo  fit  ut  accedens  ad  simplicem  con- 
fessarium  cum  peccatis  reservatis,  nullo  modo  ea  possit  sacra- 
mentaliter  confiteri;  unde  non  erit  confessio  materialiter  saltem 
integra.  Si  autem  adsit  causa  a  materiali  integritate  excusans, 
poterit  confessio  esse  integra  formaliter,  seu  iuxta  praeceptum 
legis,  attentis  praesentibus  eircumstantiis.  Et  haec  causa  iuxta 
Doctorum  sententiam  adest,  quoties  urget  aliqua  ratio  non  diffe- 
rendi  absolutionem,  puta  ne  homo  diu  remaneat  in  statu  peccati 
mortalis,  vel  ad  vitanda  alia  inconvenientia  de  quibus  vide  aucto- 
res  theologiae  moralis. 

Ex  praemissis  consequitur  quarto :  Non  dari  sacramentum 
validum  et  informe  ex  defectu  confessionis.  —  Ratio  est  quia  vel 
conscit  homo  inter  confitendum,  se  committere  defectum  gravem 
contra  confessionis  legem,  vel  non.  Si  conscit,  ergo  confessio  non 


(T)  Exemplum  de  probabilitate  facti:  Si  sit  probabilitas  de  non  com- 
misso  peccato  gravi ;  a  fortiori  si  mere  negative  dubitet  homo  an  pec- 
caverit  necne.  Tunc  nulla  est  obligatio  confitendi  distincte  peccatum  eius- 
modi,  et  ex  consequenti,  omissio  non  impedit  quin  confessio  sit  certo 
sufficiens  et  valida.  Exemplum  de  probabilitate  inris  :  Sunt  qui  existimant 
legem  confessionis  sese  extendere  etiam  ad  circumstantias  notabiliter 
aggravantes  in  eadem  specie,  et  afferunt  rationes  non  levis  momenti. 
In  contrarium  stant  alii,  duce  S.  Thoma  in  IV,  D.  16,  q.  3,  a.  2,  q.  5, 
afferendo  argumenta,  sin  minus  evidentia,  at  certe  maximi  ponderis: 
puta  quod  habetur  cognitio  causae  quoad  substantiam,  cognitis  specie- 
bus  et  numero  peccatorum;  quod  non  potest  inveniri  criterium  practi- 
cabile  quo  secernantur  circumstantiae  insigniter  aggravantes,  etc.  Porro 
in  vi  generalis  principii,  quod  nullum  est  praeceptum  obligans  de  quo 
certo  non  constat,  circumstantiae  istae  semper  poterunt  reticeri,  quin  sa- 
cramenti  valor  in  discrimen  adducatur. 

•est  amplius  formaliter  integra,  et  iam  deest  id  quod  essentialiter 
requiritur  in  ratione  partis,  ac  per  hoc,  tollitur  validitas  sacra- 
menti.  Si  non  conscit,  ergo  hoc  ipso  nihil  ex  parte  confessionis 
desideratur  quominus  sacramentum  validum  simul  et  fructuosum 
existat.  Et  solum  dubitari  posset  de  casu  in  quo  non  esset  integra 
confessio  propter  culpabilem  negligentiam  antecedentem,  sed  tunc 
reduceretur  defectus  ad  defectum  attritionis,  de  quo  supra,  Thes.  16. 
Vide  ibi  dicta  (z). 


COROLLARIUM. 

Confessio  quae  in  homine  non  obligato  erga  Ecclesiae 
claves  sufficit  ad  valorem  sacramenti,  est  confessio  dolo- 
rosa  cuiuscumque  peccati  post  baptismum  commissi,  ad  li- 
bitum  poenitentis. 

Suppositis  iis  quae  supra,  Thes.  5,  praemissa  sunt,  sic  bre- 
viter  probatur  assertio.  Sane  vero  oportet  ut  per  confessionem 
dolorosam  poenitens  accuset  aliquod  peccatum ;  secus  deesset 
omnis  materia,  et  non  magis  fieret  sacramentum  ac  si  praeter- 
missa  ablutione  aquae,  diceretur :  ego  te  baptizo.  Sufficit  autem  ut 
fiat  confessio  dolorosa  unius  peccati  ad  libitum  poenitentis.  Cum 
enim  ipse  nulla  lege  teneatur  ad  confitenda  venialia  vel  mortalia 
iam  semel  valide  accusata,  debet  quidem,  si  vult  recipere  sacra- 
mentum,  ponere  partem  eius  essentialem,  sed  modo  illa  appo- 
natur  quacumque  tandem  ratione,  nihil  praeterea  est  quod  eius 
libertati  non  permittatur. 

Maioris  difficultatis  quaestio  esse  posset,  an  necessario  de- 
beat  fieri  accusatio  distincta,  an  potius  sufficiat,  etiam  extra  casum 
necessitatis,  generalis  confessio,  puta  peccatorum  vitae  praeteritae. 
Porro  praxis  sive  usus  communiter  receptus  videtur  stare  pro 
sufficientia  confessionis  non  determinantis  species,  saltem  usque 
ad  ultimum.  Et  re  quidem  vera,  in  tantum  exigeretur  maior  de- 

(T)  Supra,  Thes.    16  §   1. 

terminatio,  in  quantum  esset  necessaria  ad  eam  causae  cognitio- 
nem  quam  iudicii  sacramentalis  natura  requirit.  Atqui  id  non 
apparet,  tum  quia  circa  materiam  mere  accessoriam,  ut  alias 
dictum  est,  hoc  iudicium  nonnisi  deficienter  exercetur;  tum  quia 
causam  satis  cognoscit  sacerdos  hoc  ipso  quod  scit  eam  esse 
eiusmodi,  ut  nec  possit  peccatum  retineri,  nec  debeat  poenitens 
ad  gravem  satisfactionem  ligari. 

Quod  si  sola  venialia  accusentur,  constat  adhuc  necessariam 
esse  contritionem  sine  qua  nulla  est  veri  nominis  accusatio.  Non 
tamen  ad  sacramenti  valorem  vel  fructum  absolute  requiritur  ut 
contritio  ad  omnia  et  singula  se  extendat,  multoque  minus  exigi 
potest  propositum  vitandi  omnia  in  futuro,  cum  hoc  infirmitas 
viae  non  patiatur.  Satis  ergo  erit  ad  percipiendam  sacramenti 
gratiam,  si  propositum  efficax  versetur  in  particulari  circa  unum 
vel  alterum  veniale,  praesertim  deliberatum ;  vel  si  poenitens  sit 
in  dispositione  conandi  ad  minuendum  numerum  eorum  quae 
semivoluntaria  sunt.  Caeterum  graviter  peccaret,  ut  constat,  quis- 
quis  scienter  et  deliberate  ad  Poenitentiae  tribunal  sola  venialia 
afferret,  nullam  de  eis  habens  contritionem.  Abuteretur  enim  sa- 
cramento,  non  secus  ac  si  quis  cum  pane  hordeaceo  attentaret 
consecrationem  Eucharistiae. 


QUAEST.    XII-XV   SUPPLEM. 
DE  SATISFACTIONE 

Deinde  considerandum  est  de  satisfactione  quae  tertium  locurrr 
obtinet  in  partibus  poenitentiae.  Satisfactio  autem  considerari  po- 
test  prout  est  vel  in  proposito,  vel  in  exsecutione.  Et  siquidem 
consideretur  prout  in  proposito  seu  acceptatione  quando  a  sacer- 
dote  iniungitur,  dicenda  est  ad  substantiam  sacramenti  omnino 
requiri.  Non  enim  esset  vera,  sed  fallax  et  simulata  subiectio  ad 
claves,  si  quis  respueret  conditiones  a  ministro  clavium  iuste 
impositas.  Sed  hoc  modo,  satisfactio  non  videtur  contradistingui 
a  contritione  quae    «  implicat    propositum    confitendi    et    satisfa- 

•ciendi  »,  ut  dicit  S.  Thomas,  Quaest.  90,  a.  2  ad  ium.  Nunc  igitur 
quaestio  est  solum  de  satisfactione  in  re,  et  sic  est  sine  dubio 
pars  mere  integralis,  sicut  manus  vel  pes  in  homine;  plerumque 
enim  adimpletur,  data  absolutione  et  perfecto  quoad  substantiam 
sacramento  (r).  Et  ideo  Tridentinum,  Sess.  XIV,  cap.  3,  contri- 
tionem,  confessionem,  et  satisfactionem,  partes  esse  dixit  cum 
addito  quodam,  quatenus  in  poenitente  ad  integritatem  sacramenti , 
ad  plenamque  et  perfectam  peccatorum  remissionem  ex  Dei  institu- 
tione  requiruntur.  Quibus  verbis  insinuavit,  aliquam  ex  tribus 
praefatis  partibus  non  exigi  ad  hoc  ut  sacramentum  simpliciter 
perficiatur,  sed  solum  ut  sit  omni  ex  parte  integrum,  id  est  ut 
eius  virtus  ad  remissionem  etiam  poenae  temporalis  se  extendat. 
Huiusmodi  porro  partem,  eam  esse  quae  ultimo  loco  in  enume- 
ratione  ponitur,  nemo  est  qui  ambigat. 

Cum  igitur  sacramentalis  satisfactio  esse  nequeat  nisi  a  Christi 
ministro  iniungatur,  quaerendum  est  priitio  an  debeat  seu  tenea- 
tur  minister  illam  iniungere;  tum  secundo,  quam  habeat  efficaciam, 
et  quem  modum  efficaciae ;  demum  tertio,  cuius  generis  opera 
illa  esse  oporteat  quae  in  satisfactiones  tam  sacramentales  quam 
extrasacramentales  vel  assumuntur  vel  possunt  assumi. 

(\)  Legitimitas  usus  exsequendi  satisfactionem  post  receptam  abso- 
lutionem  vindicatur  a  Pio  VI  contra  Pistorienses  in  Rulla  Auctorem  fidei, 
num.  35:  «  Propositio  his  verbis  concepta :  Si  charitas....  etc.  quatenus 
«  innuit,  poenitentias  quae  imponuntur  adimplendae  post  absolutionem, 
«  spectandas  potius  esse  velut  supplementum  pro  defectibus  admissis  in 
«  opere  nostrae  reconciliationis.  quam  ut  poenitentias  vere  sacramentales 
«  et  satisfactorias  pro  peccatis  confessis;  quasi  ut  vera  ratio  sacramenti, 
«  non  nudum  nomen  servetur,  oporteat  de  via  ordinaria,  ut  actus  humi- 
«  liationis  et  poenitentiae  qui  imponuntur  per  modum  satisfactionis  sacra- 
•«  mentalis,  praecedere  debeant  absolutionem :  falsa,  temeraria,  communi 
«  praxi  Ecclesiae  iniuriosa,  inducens  in  errorem  haereticali  nota  in  Petro 
«  de  Osma  confixum  ». 

THESIS  XIX. 

Possunt  et  debent  sacerdotes,  quantum  spiritus  et  pru- 
dentia  suggesserit,  pro  qualitate  criminum  et  poenitentium 
facultate,  salutares  et  convenientes  satisfactiones  iniungere ;. 
quas  rationabiliter  iniunctas  tenentur  poenitentes  acceptare 
et  acceptatas  adimplere. 

Quod  habeant  sacerdotes  potestatem  iniungendi  in  foro  poe- 
nitentiae  opera  satisfactoria,  hisce  terminis  definitum  legitur  a 
Tridentino,  Sess.  XIV,  can.  15:  «  Si  quis  dixerit,  claves  Ecclesiae 
«  esse  datas  tantum  ad  solvendum,  non  etiam  ad  ligandum,  et 
«  propterea  sacerdotes,  dum  imponunt  poenas  confitentibus,  agere 
«  contra  finem  clavium  et  contra  institutionem  Christi,  anathema 
«  sit  v>.  Vide  etiam  ea  quae  dicuntur  a  Concilio  in  cap.  8,  ex  quo 
fere  ad  verbum,  praesens  propositio  fuit  desumpta.  Et  facile  osten- 
ditur  veritas,  tum  ex  antiquissimo  usu  qui  in  canonibus  poeni- 
tentialibus  luculenter  apparet,  tum  ex  ipsa  natura  potestatis  remit- 
tendi  et  retinendi;  in  ea  enim  intelligitur  ius  imponendi  condi- 
tiones  sub  quaium  acceptatione  remissio  concedatur,  id  est  con- 
venientes  satisfactiones. 

Praeterea,  quod  non  solum  possit,  verum  etiam  teneatur  mi- 
nister  ligare  poenitentem  ad  poenam  satisfactoriam,  apparet  ex 
duobus.  —  Etenim  primo,  omnis  iudex  sua  potestate  uti  debet 
iuxta  mentem  et  intentionem  legislatoris.  Hic  autem  non  alius  est 
legislator  praeter  Christum,  qui  suo  ministro  claves  commisit  ut 
solveret  simul  et  ligaret,  prout  ex  inhaerente  sensui  Scripturae 
traditione  Patrum  satis  superque  compertum  est.  —  Accedit  se- 
cundo  quod  tenetur  minister,  per  se  quidem  loquendo,  et  nisi 
gravior  ratio  obstet,  procurare  non  substanti-alem  tantum,  sed  et 
integralem  perfectionem  sacramenti.  Atqui  sacramentum  Poeni- 
tentiae  ordinatur  de  se  ad  remissionem  peccatorum  plenam  ac 
perfectam.  Insuper,  ut  monumenta  Traditionis  superius  proposita 

fidem  faciunt  (x),  hanc  plenam  remissionem  non  operatur  nisi  per 
impositas  satisfactiones,  quarum  ratione  alter  ille  baptismus  labo- 
riosus  baptismus  dictus  est  a  Patribus.  Denique  canones  poeniten- 
tiales  ab  initio  edicti  ostendunt  fuisse  semper  creditum  in  Ecclesia, 
aliquam  proportionem  esse  servandam  inter  quantitatem  iniunctae 
poenitentiae  et  criminum  gravitatem.  Ergo  a  primo  ad  ultimum, 
ne  maneat  sacramentum  ex  parte  imperfectum,  debet  sacerdos 
proportionatam  imponere  satisfactionem  poenitenti,  erga  quem 
lege  etiam  charitatis  teneri  dicendus  est,  ne  scilicet  ipsum  privet 
medio  multo  faciliori  quam  sit  satisfactio  ex  opere  operantis,  pur- 
gandi  se  a  poenae  reatu. 

Consideranda  tamen  est  limitatio  a  Tridentino  apposita  (2): 
quantum  spiriius  et  prudentia  suggesserit,  et  iterum:  pro  poeniten- 
tium  facultate.  Ratio  est  quia  vel  consideratur  satisfactio  iniungenda 
ut  expiatoria  pro  poena  temporali,  vel  ut  salutaris  medicina  pro 
futuro :  utroque  autem  modo  ratio  haberi  debet  facultatis  et  status 
poenitentis.  —  De  satisfactione  sub  ratione  medicinae  apprime 
constat.  Non  enim  sapienter  iniungitur  medicina  quam  aegrotus 
non  potest  recipere,  vel  ex  qua  praevidetur  in  peius  commutan- 
dus.  Sed  quandoque  poenitentes,  praesertim  moribundi,  nullatenus 
capaces  exsistunt  satisfactionis  exsequendae,  quandoque  vero  pru- 
denter  praevidentur  severiorem  poenitentiam  aut  non  acceptaturi 
aut  non  exsecuturi,  quo  in  casu  iniunctio  medicinae  foret  novi 
occasio  peccati.  —  Et  similiter  procedit  ratio  de  sacramentali  sa- 
tisfactione  prout  ablativa  est  poenae  temporalis.  Quippe  expiare 
poenam  purgatorii,  et  secundarium  est  et  non  necessarium  ad 
salutem;  e  contra  ad  salutem  necessarium  est  non  violare  prae- 
ceptum,  adeoque  non  omittere  satisfactionis  exsecutionem,  semel 
ac  fuit  imperata.  Saepe  igitur  continget  ut  sacerdos  iniungendo 
satisfactionem  peccatis  proportionatam,  non  solum  non  procuraret 
bonum  minus  et  accidentarium,  verum  etiam  occasionaliter  indu- 
ceret  substantiale  damnum,  et  forte  exstingueret  in  peccatore  par- 
vam  illam  bonae  voluntatis  scintillam  quae  in  ipso  est.  Recte  ergo 

(*)  Supra  Thes.  8  \  i. 
(2)  Sess.  XIV.  cap.  8. 


2l6  QUAEST.    XII-XV    SUPPLEM. 

apposita  est  restrictio  supradicta,  ubi  imitandum  nobis  proponitur 
exemplum  Christi,  de  quo  scriptum  est:  arundinem  quassatam  non 
confringet,  et  linuni  fumigans  non  exstinguet.  «  Videtur  autem  satis 
«  conveniens,  inquit  S.  Thomas  (*),  quod  sacerdos  non  oneret  poe- 
«  nitentem  gravi  pondere  satisfactionis;  quia  sicut  parvus  ignis  a 
«  multis  lignis  superpositis  de  facili  exstinguitur,  ita  posset  con- 
«  tingere  quod  parvus  affectus  contritionis  in  poenitente  nuper 
«  excitatus,  propter  grave  onus  satisfactionis  exstingueretur,  pec- 
«  catore  totaliter  desperante.  Unde  melius  est  quod  sacerdos  in- 
«  dicet  poenitenti,  quanta  poenitentia  esset  sibi  pro  peccatis  iniun- 
«  genda,  et  iniungat  sibi  nihilominus  aliquid  quod  poenitens 
«  tolerabiliter  ferat,  ex  cuius  impletione  assuefiat  ut  maiora  im- 
«  pleat,  quae  etiam  sacerdos  sibi  iniungere  non  attentasset.  Et 
«  haec  quae  praeter  iniunctionem  expressam  facit,  accipiunt  maio- 
«  rem  vim  expiationis  culpae  praeteritae  ex  illa  generali  iniun- 
«  ctione  qua  sacerdos  dicit:  Quidquid  boni  feceris,  sit  tibi  in  re- 
«  missionem  peccatorum.  Unde  laudabiliter  consuevit  hoc  a  multis 
«  sacerdotibus  dici,  licet  non  habeant  maiorem  vim  ad  praebendum 
«  remedium  contra  culpam  futuram;  et  quantum  ad  hoc  talis  sa- 
«  tisfactio  est  sacramentalis,  in  quantum  virtute  clavium  est  culpae 
«  commissae  expiativa  ». 

Ultima  demum  propositionis  assertio  est  aperta  sequela  prae- 
cedentium;  tenetur  enim  unusquisque  exsequi  id  ad  quod  per 
legitimum  iudicem  ligatus  est.  Si  tamen  satisfactio  irrationabiliter 
et  praeter  ius  iniungeretur,  nulla  esset  obligatio ;  et  simile  est  in 
omnibus  legislatoribus  et  iudicibus  humanis,  quibus  non  competit 
potestas  ligandi  pro  mero  arbitrio.  Caeterum  in  foro  etiam  poe- 
nitentiae  recipitur  generalis  regula,  quod  in  dubio  praesumptio 
stat  pro  superiore;  ideoque  ad  hoc  ut  poenitens  non  teneretur 
exsequi  iniunctccm  satisfactionem,  oporteret  ut  de  abusu  potestatis 
constaret  evidenter.  Porro  casus  est  fere  chimaericus,  eo  vel  magis 
quod  semper  patet  recursus  ad  alios  confessarios,  qui  ut  mox  di- 
cetur,  rursus  audita  causa  in  novo  sacramentali  iudicio,  solvere 
possunt  id  quod  praecedens  confessarius  ligavit. 

C)  Quodl.  3,  art.  28  in  corp. 

COROLLARIUM 

Imposita  satisfactio  non  potest  relaxari  extra  sacramen- 
tale  iudicium,  nisi  per  concessionem  indulgentiarum. 

Tria  hic  principia  prae  oculis  haberi  debent.  —  Primum  est, 
quod  cessante  fine  praecepti,  cessat  pariter  praecepti  obligatio, 
idque  ex  natura  rei,  quin  necesse  sit  ut  directa  dispensatio  inter- 
veniat.  Quisquis  igitur  potest  facere  ut  cesset  operis  praescripti 
finis  et  ratio,  ita  scilicet  ut  de  cessatione  ipsa  authentice  constet, 
potest  eo  ipso  onus  operis  indirecte  relaxare.  —  Alterum  princi- 
pium  est,  quod  satisfactiones  sacramentales  iniunguntur  quidem 
tum  ad  destructionem  reatus  praeteriti,  tum  in  cautionem  pro  fu- 
turo,  quamvis  ex  priori  titulo  tantum  obligatoriae  fiant.  Sane  vero 
ratio  medicinae  accidit  poenae  quam  iudex  decernit,  et  deficiente 
fundamento  ad  punitionem,  ius  etiam  ad  imponendam  praeventi- 
vam  correctionem  deficiat  necesse  est;  immerito  enim  magistratus 
iuberet  vapulare  reum  iam  aliunde  purgatum,  ut  castigatio  ei  es- 
set  in  salutare  remedium  contra  recidivam.  Sed  nec  aliter  se  res 
habet  in  tribunali  Poenitentiae,  quod  etsi  ad  reconciliationem  cum 
Deo  magis  quam  ad  vindictam  scelerum  institutum  sit,  adhuc  ta- 
men  circa  praeteritum  reatum  destruendum  occupatur;  et  ideo  si 
desinat  reatus  propter  quem  est  iniuncta  satisfactio,  si  insuper  de 
hac  desitione  constet,  obligatio  satisfactionis  simpliciter  et  abso- 
lute  auferri  dicenda  est  (r).  —  Tertium  denique  principium  est, 
quod  sacerdos  in  ipso  actu  exercendi  potestatem  fori  interni,  non 

(T)  Animadvertendum  tamen,  sacerdotem  posse  quandoque  iniungere 
in  poenitentiam  sacramentalem  aliquod  opus  medicinale  ad  quod  ex  ipso 
iure  naturae  poenitens  obligatur.  Tunc  ergo  manifestum  est  quod  suhlata 
obligatione  satisfactionis,  manet  obligatio  medicinae,  sed  manet  in  vi  inris 
naturalis  declarati  a  confessario,  non  autem  in  vi  iuris  quod  ab  eo  crea- 
tum  est.  Porro  in  praesenti  seimo  est  de  illis  operibus  quae  obtigatoria 
exsistunt,  quia  iniuncta  a  sacerdote. 

habet  in  terra  superiorem  (r).  Ii  enim  omnes  qui  in  sacramentah 
foro  iudicant  de  peccatis  ad  suam  iurisdictionem  pertinentibus,  ae- 
que  immediate  subordinantur  Christo,  sicut  contingit  in  omnibus 
sacramentis.  Quo  fit  ut  omnia  in  mundo  Poenitentiae  tribunalia 
habenda  sint  in  solidum  ut  tribunal  unum,  in  quo  personae  iu- 
dicum  multiplicantur  per  accidens  et  pari  recensentur  gradu,  nisi 
quod  quaedam  dantur  peccata  reservata  quorum  cognitio  non  ad 
omnes  indiscriminatim  pertinet.  Sed  hoc  facit  differentiam  in  ex- 
tensione  iurisdictionis,  non  facit  subordinationem  unius  ad  alterum 
in  ipso  actu  iudicandi  et  ligandi. 

Ex  his  principiis  sequitur  primo,  iniunctam  satisfactionem 
posse  commutari  per  eumdem  vel  alium  quemlibet  confessarium 
intra  sacramentale  iudicium,  si  causa  denuo  clavibus  subiiciatur. 
Debet  enim  admitti  in  foro  poenitentiae  id  quod  commune  est  om- 
nibus  iurisdictionibus,  scilicet  potestas  commutandi  poenas  in  eo- 
dem  foro  impositas.  Et  quia  sensu  mox  declarato,  sacerdotes  omnes 
instar  unius  iudicis  habentur,  non  solum  ab  eodem  confessario, 
sed  ab  alio  quopiam  ministro  clavium  potest  poena  commutari, 
quamvis  ad  commutationis  liceitatem  iusta  causa  requiratur,  ut 
per  se  constat  (2). 

Sequitur  secundo,  iniunctae  satisfactionis  obligationem  posse 
simpliciter  auferri  per  concessionem  indulgentiae,  idque  non  per 
modum  directae  solutionis  vinculi  a  confessario  impositi,  sed  per 
applicationem  thesauri  Ecclesiae  in  ordine  ad  exstinctionem  rea- 
tus,  quo  cessante,  eo  ipso,  quasi  sublato  fundamento,  cessat  vin- 

I1)  Est  subordinatio  ministri  ad  Ecclesiam  et  ad  visibile  caput  Eccle- 
siae  quoad  consecutionem  et  conservationem  iurisdictionis,  generatimque  in 
quibuslibet  sacramentis  quoad  le%itimum  ius  ministrandi.  Verum  supposito 
iure  ab  Ecclesia  derivato,  minister  in  ipso  actu  conficiendi  sacramentum 
seu  iudicandi  in  foro  interno,  est  immediatum  instrumentum  Christi,  et 
nulli  alii  praeter  ipsum  subiicitur. 

(2)  Excipiendae  sunt  nihilominus  satisfactiones  iniunctae  a  praelato 
propter  peccata  reservata,  quia  etsi  reservatio  tollatur  semel  ac  peccatum 
fuit  per  validam  absolutionem  directe  remissum,  non  tamen  tolli  censetur 
in  ordine  ad  mutandam  priorem  sententiam.  Quare  dicunt  auctores,  non 
posse  tunc  poenitentiam  commutari  nisi  ex  gravi  causa,  et  consensu  su- 
perioris  iure  praesumpto. 


DE    SATISFACTIONE  219 

culi  obligatio.  Unde  Suarez  de  Poenit.,  D.  50,  Sect.  2,  n.  6,  docet: 
«  Pontificem  concedentem  indulgentias,  quibus  lucratis,  deficit  obli- 
«  gatio  poenitentis,  minime  abrogare  ius  divinum  ex  quo  oritur 
«  integritas  sacramenti,  sed  ponere  aliquid  ad  quod  indirecte  se- 
«  quitur  ius  divinum  non  obligare,  eo  quod  finis  ab  eo  intentus 
«  deficit...  Unde,  quemadmodum  si  legitimus  dispensator  ex  com- 
«  muni  aerario  solveret  pro  Petro  viginti  aureos  quos  debebat 
«  Francisco,  illum  ab  ulteriori  solutione  redderet  immunem,  quin 
«  aliquod  ius  abrogaret:  ita  in  praesenti  ». 

Sequitur  tertio,  impositam  satisfactionem  non  posse  a  quo- 
cumque  relaxari  extra  sacramentale  iudicium,  alio  modo  quam 
per  indulgentiarum  elargitionem.  Ratio  est  quia  vel  directe  vel 
indirecte  relaxaretur.  Non  directe,  nam  id  quod  tribunal  poeniten- 
tiae  ligavit,  nonnisi  ab  eodem  poenitentiae  tribunali  solubile  est, 
et  nec  ipse  Pontifex  ut  iudex  fori  externi,  potestatem  habet  super 
vinculum  a  confessarioimpositumin  foro  sacramentali.  Neque  etiam 
indirecte,  quia  seclusa  via  indulgentiarum,  non  datur  determinata 
quoad  nos  reatus  poenae  remissio,  per  comparationem  ad  quan- 
titatem  reatus  quem  auferret  iniuncta  poenitentia,  et  ideo  de  ces- 
satione  finis  praecepti  sufficienter  constare  nequit.  Quo  autem 
sensu  similis  ratio  de  indulgentiis  non  semper  valeat,  dicetur  in 
capite  sequenti,  ubi  ea  quae  ad  ipsas  indulgentias  pertinent,  de- 
claranda  reservantur. 

THESIS  XX. 

Satisfactio  iniuncta  prout  virtuti  clavium  substans,  ex 
opere  operato  inducit  ius  ad  remissionem  poenae  tempo- 
ralis.  Quem  effectum  statim  habet,  si  post  validam  absolu- 
tionem  impleatur;  sin  autem  ante,  nonnisi  in  instanti  quo 
datur  absolutio.  EfFectum  vero  ipsius  remissionis  in  actu 
secundo  consequitur  sub  sola  conditione  remotionis  obicis, 
sicut  de  remissione  reatus  culpae  dictum  est  superius. 

Quod  satisfactio  sacramentalis  efficaciam  ex  opere  operato  ha- 
beat  ad  remissionem  poenae  temporalis,  id  est  ad  remissionem 
peccati  quoad  sui  eomplementum,  facile  constat.    Est    enim    pars 


220  QUAEST.    XII-XV    SUPPLEM. 

sacramenti  Poenitentiae,  eademque  mere  integralis,  ut  dictum  est. 
Quapropter  «  cum  totum    sacramentum    et    eius    partes    causent 
«  omnimodam  peccatorum    remissionem,  ita  in  hoc  per  distribu- 
«  tionem  accommodam  debent  proportionari,  ut  partibus  substan- 
«  tialibus  (r)  respondeat  effectus  substantialis,  nimirum  remissio 
«  culpae  ac  poenae  aeternae;  parti  vero  integrali  (2),  qualis   est 
«  satisfactio  complens  sacramentum,  remissio  residui  poenae  tem- 
«  poralis,  qua  peccatum  complete  fit  remissum  »  (3).  Hinc  S.  Tho- 
mas,  Quodl.  3,  a.  28:  «  Cum    satisfactio  a  sacerdote    absolvente 
«  iniuncta  sit  pars  poenitentiae,  manifestum  est  quod  in  ea  ope- 
«  ratur  vis  clavium  ».  Quo  fit  ut  ad  eius  valorem  non  requirantur 
eaedem  conditiones  ac  pro  satisfactione    ex    opere    operantis  (4), 
sed  sufficit  ut  imposita  a  sacerdote,  et  acceptata  atque  impleta  a 
poenitente,  per  validam  absolutionem  sive  antecedentem  sive  sub- 
sequentem  exsecutionem  operis,    sacramentalem    efficaciam    obti- 
neat.  Et  nota  quod  remissio  poenae  in  actu  secundo,  utpote  per- 
tinens  ad  id  quod  in  sacramento  est  rcs  tantum,  non  est    imme- 
diatus  effectus,  sed  solum  mediatus  iuxta  generalia  principia  alias 
tradita,  et  propterea  de  sacramentali  satisfactione  dictum  est :  in- 
dncit  ias  ad  remissionem,  etc. 

Porro  immediatus  ille  effectus  statim  habetur  si  post  absolu- 
tionem  fiat  iniuncta  satisfactio;  iam  enim  posita  est  causa  elevans, 
sive  applicans  vim  clavium.  Sin  autem  iniunctum  opus  ante  ab- 
solutionem  fiat,  tunc  eiusdem  erit  conditionis  ac  attritio  et  con- 
fessio,  quae  ex  appositione  formae  virtutem  habentes,  nonnisi  in 
absolutionis  instanti  valent  ad  remissionem  ex  opere  operato. 
Nec  obstat  quod  dictum  opus  physice  amplius  non  exsistat;  nam 
in  omni  iudicio,  non  physica,  sed  iuridica  efficientia  consideratur. 

Tandem  ultimus  effectus  remissionis  poenae  in  actu  secundo 
haud  aliter  obtinetur  ac  ipsa  sacramentalis  gratia,  videlicet    sub 

1     Intellige  eas  partes  quae  ad  substantiam  sacramenti  requiruntur. 

(2)  Id  est,  parti  illi  quae  ad  solam  integritatem  est  necessaria. 

(3)  Salmantic,  de  Poenit.,  Disp.   n,  Dub.  6,  n.  89. 

4  Certo  certius  nulla  satisfactio  valet  ex  opere  operantis,  si  ope- 
rans  nondum  consecutus  sit  statum  gratiae ;  sed  pro  poenitentiis  sacra- 
mentalibus  eadem  ratio  non  valet. 

hac  sola  conditione:  modo  obex  non  adsit.  Obex  autem  ad  remis- 
sionem  poenae  temporalis  est  prioris  culpae  perseverantia,  vel 
nova  mortalis  culpa  admissa  ante  impletam  satisfactionem  sacra- 
mentalem,  et  ideo  stante  huiusmodi  obice,  effectus  supradictus 
non  habebitur.  Habebitur  tamen  ad  eius  remotionem,  quia  si  re- 
viviscit  sacramentum  quoad  substantialem  fructum,  nulla  est  ratio 
assignabilis  cur  non  revivisceret  etiam  quoad  integrale  comple- 
mentum. 

Haec  igitur  de  poenitentiis  in  sacro  tribunali  iniunctis  bre- 
viter  dicta  sint,  nec  de  iis  quidquam  aliud  occurrit  notandum 
nisi  quod,  etsi  vim  habeant  exstinguendi  poenam  praeter  omne 
meritum  operantis,  non  ideo  quodlibet  opus  iniunctum  sufficiens 
est  ad  destruendum  quemlibet  reatum.  Vis  enim  operis  operati 
semper  mensuratur  ex  positiva  Christi  institutione.  Porro,  sicut 
ex  perpetua  traditione  instruimur,  Christi  institutio  in  hoc  sacra- 
mento  proportionavit  instrumentalem  efficaciam  satisfactionis  quan- 
titati  impositae  poenitentiae. 


THESIS  XXI. 

Omnia  opera  satisfactoria  convenienter   reducuntur    ad 
orationem,  ieiunium,  et  eleemosynam. 

Rationem  egregie  exponit  S.  Thomas  in  tota  continenter 
quaestione  decima  quinta  Supplementi.  Etenim  in  tantum  opera 
nostra  sunt  satisfactoria  pro  reatu  conversionis,  (cui  respondet 
poena  temporalis),  in  quantum  per  ea  compensatur  libido  volun- 
tatis  inordinate  appetentis  bonum  commutabile,  sibique  attribuentis 
id  quod  suum  non  erat,  iuxta  praemissa  in  tractatu  de  peccatis. 
Atqui  non  compensatur  libido  qua  homo  plus  iusto  iniuste  ha- 
bnit,  nisi  per  aliquam  subtractionem  voluntariam  quae  cedat  in 
honorem  Dei.  Ergo  oportet  ut  in  divinam  reverentiam  se  privet 
bono  delectabili  quod  naturaliter  appetit:  quod  quidem  iit  per 
opera  poenalia  sive  afflictiva  (x). 

(*)   Animadverte  quod  in  merito,  sola  consideratur  operis    bonitas; 
s  ed  in  satisfactione  consideratur  etiam  poenalitas.  Opus  enim  bonum,  -\ 

Nunc  autem  poenalis  ista  subtractio,  in  praesenti  statu  na- 
turae  corruptae  in  quo  omne  obsequium  impensum  difficultatem 
et  laborem  habet  sibi  coniunctum,  fit  per  oblationem  vel  bono- 
rum  spiritus,  vel  bonorum  corporis,  vel  tandem  bonorum  exte- 
riorum  seu  fortunae.  Porro,  «  ex  bonis  quidem  fortunae  sub- 
«  trahimus  nobis  aliquid  per  eleemosynam ;  sed  ex  bonis  corporis 
«  per  ieiunium ;  ex  bonis  autem  animae  non  oportet  quod  ali- 
«  quid  subtrahamus  nobis  quantum  ad  essentiam  vel  quantum 
«  ad  diminutionem  ipsorum,  quia  per  ea  efficimur  Deo  accepti, 
«  sed  per  hoc  quod  ea  submittimus  Deo  totaliter,  et  hoc  fit  per 
«  orationem  »  (*).  Quapropter  quidquid  ad  afflictionem  corporis 
pertinet,  totum  ad  ieiunium  refertur;  et  quidquid  ad  proximi  uti- 
litatem  impenditur,  totum  eleemosynae  rationem  habet;  denique 
omnis  latria  Deo  exhibita,  orationis  suscipit  denominationem.  Sed 
et  per  haec  tria  apponitur  conveniens  medicina  tribus  radicibus 
peccati,  quae  sunt  concupiscentia  carnis,  concupiscentia  oculorum, 
et  superbia  vitae,  sicut  cuilibet  consideranti  facile  apparebit. 

hoc  quod  est  huiusmodi,  non  subtrahit  aliquid  ab  operante,  sed  magis 
perficit  ipsum,  ut  notat  S.  Thomas.  «  Quare  ad  hoc  quod  aliquod  opus 
«  sit  satisfactOrium,  oportet  quod  sit  bomun,  ut  in  honorem  Dei  sit,  et 
«  poenale,  ut  per  hoc  aliquid  peccatori  subtrahatur  ».  Non  tamen  sequi- 
tur:  ergo  quidquid  quolibet  modo  minuit  poenalitatem,  minuit  et  satisfa- 
ctionis  efficaciam.  Si  enim  minuatur  poenalitas  ex  promptitudine  volunta- 
tis,  quam  dat  charitas,  non  ideo  minuitur  satisfactio,  sed  augetur.  De  quo 
vide  S.  Thomam,  Suppl.,  q.  13,  a.  1  ad  2um. 
(x)  S*  Thom.,  Suppl.  q.  14,  a.  2.  in  corp. 


DE  POTESTATE  ET  MINISTRO  CLAVIUM 

Quaest.  XVII-XXVII  Suppl. 

Ultimo  «  considerandum  est  de  potestate  ministrorum  huius 
«  sacramenti  quae  ad  claves  pertinet  »,  et  a  potestate  ordinis  di- 
stinguitur,  quamvis  eam  praesupponat.  Cui  considerationi  adiun- 
gitur  doctrina  de  excommunicatione  et  indulgentia,  quia  ut  habetur 
in  prooemio  quaestionis  17  Suppl.,  «  haec  duo  sunt  annexa  pote- 
«  stati  clavium  ». 

Quaest.  XVII-XX  Suppl. 

'      DE  CLAVIBUS  ET  MINISTRO  EARUM 

De  ipsa  potestate  clavium  hic  ex  professo  tractat  S.  Thomas. 
At  nos  potestatem  hanc,  qua  parte  respicit  remissionem  et  reten- 
tionem  peccatorum,  vel  a  primo  limine  totius  tractatus  attigimus, 
pro  quanto  hoc  fuit  necessarium  ut  sacramenti  Poenitentiae  spe- 
cialis  ratio  et  propria  constitutiva  innotescerent.  Nunc  igitur  nihil 
aliud  superest  nisi  ut  doctrina  iam  praeoccupata  compleatur.  Com- 
pleatur,  inquam,  tam  quoad  intrinsecam  indolem  huiusmet  pote- 
statis  remittendi  peccata  et  retinendi,  quam  respectu  opinionum 
quae  circa  eam  aliquando  intra  ipsius  Ecclesiae  fines  prodierunt, 
ne  scilicet  apparens  affinitas  quorumdam  modorum  loquendi  cum 
doctrina  Protestantium,  ingerat  cuiquam  dubitationem  de  radici- 
bus  Traditionis. 

Certe  S.  Thomas  in  praesenti,  Quaest.  18,  a.  r,  quaerit: 
Utrum  potestas  clavium  se  extendat  ad  remissionem  culpae.  Tum 
refert  opiniones  duas  suo  tempore  exsistentes:  unam  quae  vo- 
lebat  potestatem  clavium  esse  tantum  potestatem  ostendendi  ho- 
mines  solutos  a  culpa,  alteram  communiorem  quae  huic  potestati 
attribuebat  verum  aliquod  causalitatis  genus  in  absolutione  pec- 
catorum.  «  Sacerdotibus,  inquit,  commissa  est  potestas  remittendi 

«  peccata,  non  ut  propria  virtute  remittant,  quia  hoc  est  Dei,  sed 

«  ut  operationem  Dei  remittentis  ostendant  tanquam  ministri.  Sed 

«  hoc  contingit  tribus  modis.  Uno    modo,    ut  ostendant  eam  non 

«  praesentem,  sed  promittant  eam  futuram,  sine  hoc  quod  aliquid 

«  operentur  ad  ipsam,  et  sic  sacramenta  V.  L.  operationem  Dei 

«  significabant;    unde    et    sacerdos    V.    L.    ostendebat   tantum,  et 

«  nihil  operabatur.  Alio  modo,  ut  significent  praesentem,  et  nihil 

«  ad  eam  operentur,  et  sic  quidam  dicunt  quod  sacramenta  N.  L. 

«  significent  collationem  gratiae  quam  Deus  in  ipsa  sacramento- 

«  rum    collatione    dat,   sine  hoc    quod    in   sacramentis   sit   aliqua 

«  virtus  operans  ad  gratiam.  Et  seatndum  hanc  opinionem,  etiam 

«  potestas  clavium   esset   tantum  ostendens  divinam  opcrationem  in 

«  culpac   remissione   in    ipsa   sacramenti  collatione  factam.    Tertio 

«  modo,  ut  significent  divinam  operationem  ad  remissionem  culpae 

«  praesentem,  et  ad  iosam  aliquid  dispositive  et  instrumentaliter 

«  operentur,  et  sic   secundum    aliam    opinionem    quae  sustinetur 

«  communius,  sacramenta  N.  L.  emundationem  ostendunt  divinitus 

«  factam.  Et  hoc  modo  etiam   sacerdos    N.    T.  ostendit  absolutos 

«  a  culpa,  quia  proportionaliter  oportet  loqui  de  sacramentis  et 

«  de  potestate  ministrorum  ». 

Fit  ergo  difficultas  de  priori  opinione,  praesertim  quia  ple- 
rique  eius  auctores  supponebant  peccatum  semper  remissum  ante 
sacerdotis  absolutionem;  remissum  scilicet  vi  contritionis  perfe- 
ctae,  in  qua  sola  consistere  eis  videbatur  vera  illa  cordis  com- 
punctio  ad  impii  iustificationem  semper  necessaria.  «  Nemo  vere 
«  compungitur  de  peccato,  habens  cor  contritum  et  humiliatum, 
«  nisi  in  charitate.  Qui  autem  charitatem  habet,  vita  dignus  est... 
«  Non  ergo  postmodum  per  sacerdotem  cui  confitetur,  ab  ira  ae- 
«  terna  liberatur,  a  qua  iam  liberatus  est  per  Dominum,  ex  quo 
«  dixit:  confitebor  »  (r).  Et  ideo  quaerebant:  Si  peccatum  omnino 
dimissum  est  a  Deo  per  cordis  contritionem,  ex  quo  poenitens 
votum  habuit  confitendi,  quid  postea  dimittatur  ei  a  sacerdote. 
Et  responsio  erat:  «  Hoc  sane  dicere  ac  sentire  possumus,  quod 
«  solus  Deus  dimittit  peccata  et  retinet...  Ipse  enim  per  se  tantum 

(x)  Magister  Sent.  1.  4,  Dist.  18,  n.  4. 

«  dimittit  peccatum,  quia  et  animam  mundat  ab  interiori  macula, 
«  et  a  debito  aeternae  mortis  solvit.  Non  autem  hoc  sacerdotibus 
«  concessit,  quibus  tamen  tribuit  potestatem  solvendi  et  ligandi, 
«  id  est  ostendendi  homines  ligatos  vel  solutos  »  (:).  Sed  hoc  vi- 
detur  omnino  coincidere  cum  placitis  Protestantium,  qui  potesta- 
tem  clavium  reponebant  in  nudo  ministerio  pronuntiandi  et  de- 
clarandi  remissa  esse  peccata  confitenti.  Unde  statim  oritur 
quaestio,  sitne  haeretica  opinio  ista,  vel  non.  Si  non,  quid  causae 
fuit  cur  Tridentinum  eam  ut  talem  in  Protestantibus  condemna- 
ret?  Si  est,  dicendum  saltem  foret  quod  non  semper  fuit,  imo 
quod  de  recenti  talis  evaserat,  quando  incepit  dogmatizare  Lu- 
therus.  Ex  quo  etiam  consequens  esset,  multum  imminui  argu- 
mentum  traditionale  circa  Poenitentiae  tribunal,  nec  tam  clare 
demonstrari  dogma  nostrum  tanquam  ab  apostolis  descendens,  et 
semper  absque  haesitatione  explicite  in  Ecclesia  creditum.  Ad 
huius  igitur  dubii  solutionem  ponenda  est  sequens  propositio. 


THESIS  XXII. 

A  sententia  Protestantium  multum  differebat  opinio  ve- 
terum  illorum  scholasticorum  qui  potestatem  clavium,  qua 
parte  respicit  culpas,  dicebant  esse  tantum  potestatem  osten- 
dendi  homines  ligatos  vel  solutos.  Caeterum  etsi  opinio  ista 
non  recte  ad  normam  dogmatis  fuerit  excogitata,  nihil  ta- 
men  officit  perpetuitati  Traditionis  de  vera  potestate  dimit- 
tendi  et  retinendi  a  Domino  nostro  sacerdotibus  concredita; 
quam  quidem  potestatem  eiusmodi  opinantes  in  deposito 
fidei  invenerant,  et  explicita  confessione  semper  agnoverunt. 

Sententia  Protestantium  est,  absolutionem  clavium  esse  nu- 
dum  ministerium  pronuntiandi  et  declarandi  remissa  esse  peccata 

confitenti,  modo  tantiim  credal  se   esse   absoliitum   (-).  Nudum,  in- 


1     Ihid.    n.   5-6. 
(2)  Trident.,  Sess.  XIV,  can.  q. 

De  Ecclesiae  Sacramentis.  Tom.   II.  15 

quam,  pronuntiandi  et  declarandi  ministerium,  quatenus  remissio 
peccatorum  adaequate  dependet  a  fide,  vel  melius,  a  persuasione 
qua  sibi  ipsi  unusquisque  persuadet  se  a  reatu  propter  merita 
Christi  hic  et  nunc  liberari.  Unde  absolutio  ministri  nec  in  re 
nec  in  voto  est  necessaria;  itemque  non  habet  causalitatem  ullam 
vel  proprie  vel  improprie  dictam,  etiam  per  modum  causae  sine 
qua  non,  sed  consistit  in  pura  et  simplici  declaratione  eius  quod 
independenter  ab  ea   et  fit  et  ratihabetur. 

Porro,  quam  longe  veteres  illi  theologi  de  quibus  nunc  in- 
quirimus,  ab  eiusmodi  placitis  abfuerint,  facile  erit  declarare,  ex- 
ponendo  mentem  Magistri  Sententiarum  qui  praefatae  opinionis 
praecipuus  relator  necnon  et  defensor  invenitur.  Habet  quidem 
locutiones  quae  prima  fronte  videri  possent  in  aliquo  convenire 
cum  positione  Protestantium.  Fidenter  tamen  assero,  toto  caelo 
differre.  Omitto  interim  quod  nec  Magister,  nec  aliquis  doctor 
catholicus  usquam  somniavit,  remissionem  peccatorum  dependere 
a  fiducia  illa  qua  quis  credit  se  esse  absolutum.  Omitto  alia  ra- 
dicalia  discrimina  circa  iustificationem  eiusque  causas,  et  unice 
respiciendo  punctum  praesentis  controversiae,  dico :  manifestam 
esse  differentiam  in  hoc,  quod  veteres  illi  theologi  ponebant  pec- 
cata  dimitti  a  Deo  per  compunctionem  cordis,  prout  includentem 
votum  sacramenti  (r),  adeoque  per  ordinem  ad  absolutionem  sacer- 
dotis,  quam  utique  tenebatur  homo  requirere,  idque  sub  poena 
reincidendi  in  statum  damnationis.  Quare  in  opinione  eorum,  ab- 
solutio  clavium  non  erat  nudum  ministerium  declarandi  remissio- 
nem  peccatorum,  sed  sic  ostendebat  hominem  a  peccato  solutum, 
ut  solutionem  ipsam  aliqualiter  ratam  efficeret,  ac  definitivam. 
Hinc  etiam  expresse  asserebant:  Sacramentum  poenitentiae  causam 
salutis  esse  et  iustificationis  (2).  Sacerdotibus  concessam  esse  pote- 
statem  dimittendi  et  retinendi  peccata,  cum  hoc  Veritas  in  evangeho 
apcrte  doccat  (3).  Saccrdotis  examen  studiose  requirendum  esse,  quia 
sacerdotibus  concessit  Deus  potestatem  ligandi  atque  solvendi,  et  ideo 


[*     Magister  Sent.  1.  4,  Dist.   18,  n.  1,  4,  etc. 

2  Dist.   14,  n.   1. 

3  Dist.   18,  n.  5. 

quibus  ipsi  dimittunt,  et  Deus  dimittit  (*).  Neminem  posse  absque 
sacerdotali  iudicio  seipsum  Deo  vel  altari  reconciliare  (a).  Quos- 
cumque  sacerdotes  solvunt  vel  ligant,  adhibentes  clavem  discretionis, 
solvi  vel  ligari  in  caelis,  quia  divino  iudicio  sacerdotis  sententia  sic 
progressa  approbatur  et  confirmatur  (3),  etc. 

Nec  obstat  quod  Magister  dicat,  sacerdotes  evangelicos  in  re- 
mittendis  vel  retinendis  culpis,  id  iuris  et  officii  habere,  quod  olim 
habebant  sub  lege  legales  in  curandis  leprosis.  Non  enim  inten- 
dit  quod  absolutio  clavium  in  nuda  declaratione  consistat,  eo- 
dem  scilicet  pacto  quo  sententia  legalis  sacerdotis,  respectu  eorum 
qui  lepra  fuerant  contaminati.  Vult  enim  ostendere  quomodo  «  non 
«  semper  sequitur  Deus  Ecclesiae  iudicium,  quae  per  surreptio- 
«  nem  et  ignorantiam  interdum  iudicat  »  (4);  quare  sacerdoti  opus 
esse  ait  clave  discretionis,  ut  non  quoslibet  pro  mero  arbitrio  vel 
liget  vel  solvat.  Ideo  cum  dicit:  «  In  solvendis  ergo  culpis  vel 
«  retinendis  ita  operatur  sacerdos  evangelicus,  sicut  olim  legalis 
«  in  illis  qui  contaminati  erant  lepra  quae  peccatum  signat »  (5), 
comparatio  est  quoad  solam  rationem  operandi :  ut  scilicet  ex 
agnitis  meritis  causae  sententiam  proferat  minister  Christi,  quem- 
admodum  legalis  sacerdos  nonnisi  ex  certa  cognitione  pronun- 
tiare  poterat  quempiam  a  lepra  mundatum.  Hunc  sensum  con- 
firmat  etiam  evidenter  auctoritas  Hieronymi  ibidem  allata:  «  Et 
.«  tibi  dabo  claves  regni  caelorum,  et  quodcumque  /igaveris,  etc. 
«  Istum  locum,  ait  Hieronymus,  episcopi  et  presbyteri  non  intel- 
«  ligentes,  aliquid  sibi  de  Pharisaeorum  assumunt  supercilio,  ut 
«  damnent  innocentes,  vel  solvere  se  noxios  arbitrentur...  Legi- 
«  mus  in  Levitico  de  leprosis,  ubi  iubentur  ut  ostendant  se  sa- 
«  cerdotibus,  et  si  lepram  habuerint,  tunc  a  sacerdote  immundi 
«  fiant;  non  quo  sacerdotes  leprosos  faciant  et  immundos,  sed 
«  quo  habeant  notitiam  leprosi  et  non  leprosi,  et  possint  discer- 
«  nere,  qui  mundus,  quive  immundus  sit.  Quomodo  ergo  ibi  le- 

(')  Dist.  17.  n.  5. 
(2)  Dist.  17,  n.  6. 
Dist.  13,  n.  8. 

1  Dist.  18,  n.  6. 

5  Id.,  ibid. 

«  prosum  sacerdos  mundum  vel  immundum  facit,  sic  et  hic  al- 
«  ligat  vel  solvit  episcopus  et  presbyter,  non  eos  qui  insontes 
«  sunt  vel  noxii,  sed  pro  officio  suo,  cum  peccatorum  audierit 
«  varietates,  scit  qui  ligandus  sit,  quive  solvendus  »  (T).  Quo  in 
loco  nihil  aliud  adstrui  constat  nisi  discrimen  inter  arbitrariam 
et  iudiciariam  potestatem,  contra  quorumdam  imperitiam  sacer- 
dotum  qui  sibi  nimium  de  auctoritate  arrogabant,  eaque  temere 
abutebantur. 

In  summa,  Magister  Sententiarum  et  qui  eiusdem  cum  eo 
opinionis  erant,  duo  haec  explicite  confitebantur :  Ministerium  re- 
missionis  peccatorum  esse  penes  sacerdotes,  sed  penes  solum  Deum 
esse  auctoritatem,  id  est  potestatem  principalem.  Quod  etiam  pul- 
chre  expressit  Ambrosius  his  verbis:  «  Per  Spiritum  Sanctum 
«  peccata  donantur.  Homines  autem  in  remissionem  peccatorum 
«  ministerium  suum  exhibent,  non  ius  alicuius  potestatis  exer- 
«  cent;  neque  enim  in  suo,  sed  in  Patris  et  Filii  et  Spiritus  Sancti 
«  nomine  peccata  dimittunt  »  (2).  Nunc  autem  in  assignanda  ha- 
bitudine  ministerii  ad  principalem  potestatem  veteres  illi  magi- 
stri  difficultatem  inveniebant.  Et  praeter  difficultatem  communem 
omnibus  sacramentis  quoad  causalitatem  et  causalitatis  modum, 
difficultas  specialis  eis  occurrebat  in  sacramento  Poenitehtiae,  eo 
quod  pro  parte  materiali  non  habet  sicut  baptismus,  elementum 
corporale,  sed  actus  ipsius  poenitentiae  virtutis,  inter  quos  emi- 
nent  illae  lacrymae  cordis  quibus  statim  et  sine  mora  venia  a  Deo 
in  Scripturis  est  repromissa.  Unde  videbatur  eis  esse  consequens, 
quod  iustificatio  peccatoris  semper  antecedit  sententiam  sacerdo- 
tum,  et  ad  eam  necessario  praesupponitur.  Et  afferebant  exem- 
plum  Lazari  quem  prius  suscitavit  Christus,  et  postea  discipulis 
solvendum  obtulit;  vel  etiam  leprosi  quem  idem  Dominus  per  se 
primum  sanitati  restituit,  et  deinde  ad  sacerdotes  misit.  Quod 
quidem  exemplum  non  omnino  iusta  applicatione  carebat.  Re 
enim  vera,  poenitentiam  quae  in  omni  hypothesi  absolutioni  sa- 
cerdotis  fundamentum  praebere  debet,  solus   Deus  inspirat;  ipse 

(J)   Hieronym.   in  c.   16  Matth. 
2    Ambros.  1.   3  de  Spir.  Sanct.   n.    137. 

solus  auctor  est  bonae  voluntatis  qua  peccator  resipiscere  inci- 
piens,  e  tumulo  peccatorum  quodammodo  egreditur  per  sui  ac- 
cusationem ;  denique  haec  ipsa  compunctio  in  peccati  confessio- 
nem  transiens,  quaedam  praevia  suscitatio  est  operantis  gratiae, 
sine  qua  incassum  tentaret  minister  clavium  solvere  peccatorem  (T). 
Sed  distinctione  opus  fuisset,  quia,  ut  nunc  est  notissimum  apud 
omnes,  quaedam  compunctio  est  quae  ad  iustificationem  sufficit 
cum  solo  voto  sacramenti,  et  alia  inferior  quae  non  sufficit.  Porro 
veteres  illi  magistri  non  cogitabant  nisi  priorem,  et  ex  hoc  quod 
in  eiusmodi  suppositione,  absolutio  sacramentalis  cadere  non  po- 
terat  nisi  in  hominem  per  prius  a  peccato  emundatum,  putave- 
runt  eam  nequidem  vim  habere  ad  ipsam  culpae  remissionem, 
sed  ordinari  solum  ad  remissionis  iam  factae  confirmationem  et 
veluti  ratificationem  sensu  superius  declarato  (2). 

Errabant  igitur,  non  in  dogmate,  ut  testimonia  allata  aperte 
testantur,  sed  in  explicatione  eius,  id  est  in  explicatione  intimae 
rationis  potestatis  clavium,  et  habitudinis  eius  ad  potestatem  prin- 
cipalem  penes  Deum  exsistentem.  Nec  mirum  hoc  videri  debet 
pro  eo  stadio  quod  antecessit  laboriosam  difficultatis  enodationem. 

(*j  Pulchre  Augustinus,  Serm.  67,  n.  2:  «  Mortuus  est  peccator,  ma- 
«  xime  ille  quem  moles  consuetudinis  premit,  quasi  sepultus  est  Lazarus. 
«  Quisquis  igitur  malae  consuetudinis,  malae  vitae,  terrenarum  scilicet  cu- 
«  piditatum  mole  premitur...  fit  talis  de  quali  dictum  est :  a  mortuo,  velut 
«  qui  11011  sit,  perit  confessio.  Quis  eum  suscitabit,  nisi  qui  remoto  lapide, 
«  clamavit  dicens :  Lazare,  prodi  foras?  Quid  est  autem  foras  prodire, 
«  nisi  quod  occultum  erat  foras  prodere?  Qui  confitetur,  foras  prodit. 
«  Foras  prodire  non  posset  nisi  viveret,  vivere  non  posset  nisi  resusci- 
«  tatus  esset  ».  Cf.  etiam  Gregorium,  Hom.  26  in  Evang.  n.  4-6,  super 
illa  verba:   Quorum  remiseritis  peccata,  etc. 

(2]  Adhuc  tamen  non  diffitebantur,  augeri  gratiam  in  ipsa  actuali 
collatione  absolutionis,  quia  non  aliter  de  poenitentia  sentiebant  ac  de 
baptismo,  de  quo  sic  dicit  Magister,  1.  4,  D.  4,  n.  6:  «  Solet  quaeri  de 
«  illis  qui  iam  sanctificati  Spiritu  cum  fide  et  charitate  ad  baptismum 
«  accedunt,  quid  eis  conferat  baptismus...  Ad  quod  sane  dici  potest  eos 
«  quidem  per  fidem  et  contritionem  iustificatos...,  tamen  adhuc  teneri 
«  satisfactione  temporali  qua  poenitentes  ligantur  in  Ecclesia.  Cutn  au 
«  tem  baptismum  percipiunt...,  ab  exteriori  satisfactione  absolvuntur,  et 
«  adiutrix  gratia  omnisque  virtus  in  eis  augetur,  etc    ». 

Duo  siquidem  fuerant  simplici  fide  in  Ecclesia  ab  origine  credita: 
hinc  quidem  contritionis  necessitas,  inde  vero  sacramentalis  abso- 
lutionis  virtus,  quin  tamen  adeo  solliciti  fuerint  inquirere  de  rnodo 
quo  haec  duo  inter  se  concilientur.  Sed  quaestio  solum  incepit 
agitari  circa  initia  saeculi  xu,  quo  tempore,  ut  dictum  est,  non- 
dum  erat  a  plerisque  satis  perceptus  duplex  modus  contritionis. 
Ideo  quidam  cum  Hugone  a  S.  Victore  sic  dividebant  inter  con- 
tritionem  et  absolutionem,  ut  contritioni  remissionem  peccati  at- 
tribuerent  quoad  maculam,  absolutioni  vero  quoad  poenae  aeternae 
reatum.  Alii  cum  Magistro  utrumque  contritioni  dabant,  et  conse- 
quenter  relinquebant  absolutioni  valorem  tantum  confirmativum, 
ut  supra.  Nunc  autem  post  diligentiorem  inquisitionem,  posita  est 
in  clara  luce  divisio  contritionis  in  perfectam  et  imperfectam ; 
quae  distinctio  aperuit  viam  ad  intelligendum  quomodo  absolutio, 
utpote  non  necessario  praesupponens  peccatum  iam  dimissum  a 
Deo,  possit  revera  ad  ipsam  culpae  remissionem  ordinari.  Per- 
spectum  quoque  fuit,  actus  poenitentis  et  absolutionem  sacerdotis 
debere  accipi  per  modum  unius  causae,  cuius  est  unus  indivisus 
effectus  ex  opere  operato;  nec  satis  esse  ad  salvenda  dicta  Scri- 
pturae  et  Sanctorum,  ponere  ibi  simplicem  assistentiam  divinae 
virtutis,  sed  agnoscendam  omnino  esse  proprie  dictam  causali- 
tatem  instrumentalem.  Et  ex  tunc  coepit  demum  haberi  plena  et 
perfecta  explicatio  dogmatis  quod  ab  initio  et  semper  fuerat  in 
explicita  professione  et  praedicatione  Ecclesiae. 

THESIS  XXIII. 

Minister  clavium  in  ordine  ad  remissionem  peccatorum 
est  solus  sacerdos,  cui  praeter  potestatem  ordinis  necessaria 
est  potestas  iurisdictionis,  et  ideo  datur  locus  reservationi 
casuum,  et  casuum  reservatio  prohibet  quominus  sacerdos 
a  reservatis  vere  absolvat. 

§  t. 

Ministrum  sacramenti  Poenitentiae  esse  solum  sacerdotem, 
apprime  constat  ex  omnibus  fere  testimoniis  antiquae  Traditionis 
hactenus  recitatis.  Ubique  enim  absolutio  clavium  convertitur  cum 
absolutione  sacerdotis,  ita  ut  iure  meritoque  Tridentinum  denun- 
tiaverit  anathema  dicentibus,  non  solos  saccrdotes  esse  ministros 
absolutionis  (x).  Nec  deest  evidens  congruitas  ex  natura  rei,  nam 
quia  hoc  sacramentum  est  gravissimum  iudicium,  non  debuit  cui- 
libet  de  inferioribus  committi.  Praeterea  quia  est  magnae  neces- 
sitatis  et  frequentissime  exercendum,  non  debuit  solis  episcopis 
reservari.  Denique  convenientissimum  fuit  ut  ex  illo  ordine  assu- 
merentur  iudices  super   mysticum    corpus    Christi,    cui    competit 

(*)  Sess.  XIV,  can.  10.  —  Cave  hic  ne  confundas  absolutionem  sacra- 
mentalem  cum  absolutione  ab  excommunicatione  quae  etiam  a  diacono 
vel  quocumque  clerico  habente  iurisdictionem  ad  id  delegatam  conferri 
potest.  De  hac  Cyprianus  epist.  12  ad  clerum,  n.  2.  —  Animadverte 
etiam  quod  confessio  laico  facta,  quam  quidam  veteres  videntur  in  defectu 
sacerdotis  exigere,  non  habebatur  ab  eis  ut  sacramentalis,  sed  solum  ut 
tenens  locum  eius,  ratione  voti  seu  desiderii  cuius  est  quaedam  prote- 
statio.  Unde  auctor  libri  de  vera  et  falsa  poen.,  citatus  a  Magistro  1.  4, 
D.  17,  n.  5:  «  Saepe  contingit  quod  poenitens  non  potest  verecundari 
«  coram  sacerdote.  quem  desideranti  nec  tempus  nec  locus  offert.  Etsi 
«  ille  cui  confitebitur,  potestatem  non  habeat  solvendi,  iit  tamen  dignus 
«  venia  ex  sacerdotis  desiderio,  qui  crimen  confitetur  socio  ».  Ne  ergo  ex 
his  aliisve  eiusmodi  auctoritatibus  concludas,  quemquam  alium  praeter 
sacerdotem  fuisse  unquam  habitum  ut  ministrum   Poenitentiae. 

conficere  sacramentum  corporis  Christi  veri.  Unde  Hieronymus, 
epist.  1  ad  Heliodorum :  «  Absit  ut  de  his  (sacerdotibus)  quid- 
«  quam  sinistrum  loquar,  qui  apostolico  gradui  succedentes, 
«  Christi  corpus  sacro  ore  conficiunt,  per  quos  et  nos  Christiani 
«  sumus,  qui  claves  regni  coelorum  habentes,  quodammodo  ante 
«  iudicii  diem  iudicant  ». 

Sed  in  sacerdote,  praeter  potestatem  ordinis  requiritur  potestas 
iurisdictionis,  iuxta  illud  Tridentini,  Sess.  XIV,  cap.  7:  «  Quoniam 
«  igitur  natura  et  ratio  iudicii  illud  exposcit,  ut  sententia  in  subdi- 
«  tos  duntaxat  feratur:  persuasum  semper  in  Ecclesia  Dei  fuit,  et 
«  verissimum  esse  Sancta  Synodus  confirmat,  nullius  momenti 
«  absolutionem  eam  esse  debere,  quam  sacerdos  in  eum  profert,  in 
«  quem  ordinariam  aut  subdelegatam  non  habet  iurisdictionem  »  (x). 
Quid  autem  discriminis  sit  inter  ordinis  et  iurisdictionis  potestatem, 
quaeve  diversa  ratio  derivationis  utriusque,  dicetur  infra  in  trac- 
tatu  de  Ordine.  Interim  vero,  iam  notandum  est  quod  iurisdictio, 
etiam  in  foro  interno  Poenitentiae,  nullo  modo  sacerdoti  datur 
vi  ordinationis.  Nec  obstat  quod  dicatur  ordinato  :  Accipe  Spiritum 
Sanctum,  quorum  remiseris  peccata,  remittuntur  eisf  et  quorum 
retinueris,  retenta  sunt.  Nam  ex  vi  vocum,  remiseris,  retinueris, 
haec  verba  sic  exponuntur:  Quorum  subditorum  remiseris  peccata, 
etc.  Unde  solum  sequitur  ordinatum  deputari  ad  exercendum  sa- 
cramentale  iudicium  super  subditos,  si  aliunde  tales  habeat  vel 
quando  illos  habebit.  Certissime  igitur  tenendum,  praedictam 
inrisdictionis  potestatem  nonnisi  ex  collatione  muneris  pastoralis 
vel  ex  delegatione  praelatorum  ad  unumquemque  derivari. 

Sed  nunc  difficultas  fit  de  confessario  Papae,  quia  videtur 
quod  nullus  in  Papam  iurisdictionem  habere  possit;  nec  est  dis- 
similis  ratio  de  quolibet  episcopo  qui  ex  proprio  clero  sibi  assu- 
mit  confessarium.  —  Ad  hoc  igitur  dicendum,  nihil  repugnare 
quominus  a  Pontifice  qua  tali  derivet  ad  sacerdotem  quemlibet 
iurisdictio  fori  interni  super  ipsam  privatam  Pontificis  personam. 
Ratio  est  quia  in  foro  interno,  ubi  non  iudicatur  de  actibus  hu- 
manis  per  ordinem  ad  legem  humanam  canonicam,  sed  per  ordi- 

(x)   Cf.   Bullam  Auctorem  fidei,  n.  37. 

nem  ad  legem  aeternam,  Pontifex  non  est  originalis  fons  iuris- 
dictionis,  sed  merum  medium  quo  a  Christo  iurisdictio  provenit 
ad  caeteros.  Unde  etiam  dictum  est  supra,  quod  semel  accepta 
potestate,  omnis  sacerdos  iudicans  in  hoc  foro,  immediate  subor- 
dinatur  Deo  et  non  habet  in  terra  superiorem.  Quia  igitur  in  foro 
poenitentiae  non  valet  nisi  iurisdictio  ipsius  Dei,  non  solum  hoc 
sensu  quod  a  Deo  dari  debet,  sed  omnino  hoc  sensu  quod  solius 
Dei  esse  potest  uti  principaliter  iudicantis :  facile  apparet  cur 
sacerdos,  quamvis  mediante  Pontifice  iurisdictionem  fori  interni 
accipiat,  nullo  tamen  modo  sit  aut  esse  possit  in  eodem  foro  vi- 
carius  Pontificis;  sed  cum  sit  vicarius  solius  Christi  iudicis,  nihil 
obstat  quominus  in  Pontificem  qua  hominem  et  peccatorem  sa- 
cramentale  iudicium  exerceat.  Nec  est  simile  de  foro  externo  in 
quo  Papa  principalis  est  legislator  et  iudex.  Quare  impossibile 
est  ut  det  alteri  facultatem  iudicandi  vel  puniendi  seipsum,  nam 
iste  alius  ageret  in  Papam  ut  vicarius  Papae;  sed  vicarius  est 
una  persona  iuridica  cum  ordinario  suo;  idem  igitur  esset  ac 
si  Papa  seipsum  excommunicaret  vel  iudicaret,  quod  est  contra- 
dictorium.  Hinc  S.  Thomas,  Suppl.  Quaest.  20,  a.  3:  «  Ad  ter- 
«  tium  dicendum  quod  iudicium  exterius  est  secundum  homines ; 
«  sed  iudicium  confessionis  est  quoad  Deum,  apud  quem  aliquis 
«  redditur  minor  ex  hoc  quod  peccat,  non  autem  apud  hominum 
«  praelationes.  Et  ideo  in  exteriori  iudicio,  sicut  nullus  in  se- 
«  ipsum  sententiam  dare  potest  excommunicationis,  ita  nec  alteri 
«  committere  ut  se  excommunicet.  Sed  in  foro  conscientiae  potest 
«  alteri  committere  suam  absolutionem,  qua  ipse  uti  non  posset  ». 

§  2. 

Si  igitur  iurisdictio  per  quam  habentur  Ecclesiae  claves, 
semper  est  necessaria  ministro  huius  sacramenti,  iam  exinde 
sponte  sua  sequitur  quidquid  in  Tridentino,  Sess.  XIV,  can.  11 
definitum  est  de  casuum  reservatione  (l).  Reservatio  enim  casuum 

^1)  «  Si  quis  dixerit,  Episcopos  non  habere  ius  reservandi  sibicasus 
«  nisi  quoad  externam  politiam,  atque  ideo,  casuum  reservationem  non 
«  prohibere  quominus  sacerdos  a  reservatis  vere  absolvat,  anathema  sit.  » 

nihil  aliud  est  quam  limitatio  iurisdictionis  in  foro  poenitentiae. 
Porro  iurisdictio  non  est  in  sacerdote  nisi  ex  concessione  Pon- 
tificis  et  Episcoporum  quos  posuit  Spiritus  Sanctus  regere  Ec- 
clesiam  Dei.  Insuper,  cuius  est  iurisdictionem  concedere,  eius 
etiam  est  ipsam  ampliare  vel  restringere  secundum  quod  boni  re- 
giminis  ratio  postulat.  Ergo  dicendum  est  Pontificem  et  Episco- 
pos  habere  ius  reservandi  sibi  casus,  quandoquidem,  ut  Triden- 
tinum  cap.  7  ait:  «  Magnopere  ad  Christiani  populi  disciplinam 
«  pertinere  sanctissimis  Patribus  nostris  visum  est,  ut  atrociora 
«  quaedam  et  graviora  crimina,  non  a  quibusvis,  sed  a  summis 
«  duntaxat  sacerdotibus  absolverentur.  Unde  merito  Pontifices 
«  Maximi  pro  suprema  potestate  sibi  in  Ecclesia  universa  tradita, 
«  causas  aliquas  criminum  graviores  suo  potuerunt  peculiari  iu- 
«  dicio  reservare.  Neque  dubitandum  est,  quando  omnia  quae  a 
«  Deo  sunt  ordinata  sunt,  quin  hcc  idem  episcopis  omnibus  in 
«  sua  cuique  dioecesi,  in  aedificationem  tamen,  non  in  destru- 
«ctionem,  liceat,  pro  illis  in  subditos  tradita  supra  reliquos  in- 
«  feriores  sacerdotes  auctoritate  ».  —  Caetera  vide  apud  morales 
theologos. 

Ast  de  potestate  clavium  nondum  satis.  Cum  enim  non  absol- 
vatur  homo  a  peccatis  nisi  praemissa  absolutione  a  censuris  et 
praesertim  ab  excommunicatione,  si  forte  poenitens  huiusmodi 
vinculo  ligatus  exsistat,  de  excommunicatione  ipsa  secundum  quod 
ab  Ecclesiae  clavibus  dependet,  iam  dicendum  venit. 


QUAEST.    XXI-XXIV    SUPPLEM. 
DE  EXCOMMUNICATIONE 

Excommunicatio  generatim  est  separatio  a  commnnione  Ec- 
clesiae.  Communio  autem  Ecclesiae  dupliciter  consideratur;  primo, 
quoad  unitatem  corporis;  secundo,  quoad  communitatem  bonorum. 
Primo  modo  sumpta  communio,  ipsissimum  est  Ecclesiae  essen- 
tiale  constitutivum,  dicens  cohaesionem  omnium  membrorum  mter 

se  sub  visibili  capite  summo  apostolico  antistite.  Secundo  modo 
considerata,  intelligitur  fluere  ex  priori  per  naturalem  resultan- 
tiam,  quatenus  ex  coadunatione  omnium  in  unum  corpus  conse- 
quitur  quaedam  bonorum  communitas  et  communicatio.  Sic  etiam 
in  corpore  physico  prius  intelliguntur  membra  cohaerere  inter  se 
invicem,  et  ex  consequenti  intelligitur  unumquodque  membrum 
boni  totius  corporis  fieri  particeps.  Sic  iterum  in  illa  typica  Ie- 
rusalem  quae  aedificabatur  ut  civitas,  cuius  participatio  eius  in 
idipsum,  omnes  domus  per  prius  sese  contingebant,  et  conse- 
quenter  aderat  communicatio  unius  ad  alteram.  Hinc  in  symbolo 
quasi  sub  uno  articulo  haec  duo  proponuntur:  Credo  sanctam  Ec- 
clesiam  catholicam,  sanctorum  communionem. 

Equidem  sanctorum  communio  generalissime  accepta,  non 
intra  solos  fines  corporis  militantis  Ecclesiae  restringitur;  nam 
per  illam  communicant  fideles  viatores  cum  Ecclesia  sive  trium- 
phante  sive  patiente;  imo  ipsa  aliquo  modo  viget  inter  omnes 
viatores  sanctos,  sese  extendens  ad  eos  etiam  qui  nonnisi  de 
anima  terrestris  Ecclesiae  exsistunt.  —  Verumtamen  quaedam 
est  communio  omnino  propria  visibili  corpori  huiusmet  Ecclesiae, 
vigens  inter  illos  omnes  et  solos  qui  ad  ipsum  pertinent  corpus, 
sive  boni  illi  sint  sive  mali,  nam  et  ipsi  mali,  in  quantum  vera  eccle- 
siasticae  societatis  membra,  sanctorum  nomen  adhuc  aliqualiter  par- 
ticipant  (x).  Porro  haec  communio  quae  sola  in  praesenti  attenditur, 
duobus  potissimum  constare  dicenda  est,  communitate  sacramento- 
rum,  et  communitate  suffragiorum.  Per  communitatem  sacramento- 
rum  bonum  Capitis,  scilicet  Christi,  communicatur  seu  communica- 
bile  est  omnibus  membris.  Per  communitatem  suffragiorum  bonum 
unius  membri  communicatur  caeteris    membris.  Sed  quia  de  sa- 

(x)  «  Sancti  vocantur  fideles  qui  populus  Dei  effecti  sunt,  quive  se, 
«  fide  et  baptismate  suscepto.  Christo  consecrarunt,  quanquam  in  multis 
«  offendunt,  et  quae  polliciti  stint  non  praestant,  quemadmodum  etiam 
«  qui  artem  aliquam  profitentur,  etsi  artis  praecepta  non  servent,  nomen 
«  tamen  artificum  retinent.  Quare  D.  Paultis  Corinthios  sanctificatos  et 
«  sanctos  appellat,  in  quibus  nonnullos  fuisse  perspicuum  est,  quos  ut 
«  carnales,  et  gravioribus  etiam  nominibus  acriter  obiurgat  ».  Catech 
ad  Paroch.,  Part.   i,  de  nono  Symb.   art,  n.   15. 

cramentis  eorumque  communitate  iam  alias  dictum  est  (l),  quae- 
dam  explicanda  supersunt  circa  solam  communitatem  suftragiorum. 
Suffragium  theologice  aeceptum,  est  quodlibet  spirituale  sub- 
sidium  quo  quis  apud  Deum  alterum  iuvat.  Et  duplici  via  prae- 
stari  potest,  primo  per  modum  impetrationis,  secundo  per  mo- 
dum  satistactionis  sive  solutionis  pro  poena  illa  quae  regulariter 
post  remissionem  culpae  manet  residua.  Quo  tit  ut  duplex  detur 
suffragiorum  communium  genus.  —  Quoad  suffragia  impetra- 
toria,  notandum  quod  in  precibus  et  intercessionibus  quae  per 
publicos  Ecclesiae  ministros  ex  lege  ecclesiastica  fiunt,  duo  debent 
distingui:  primo  quidem  opus  operantis,  deinde  vero  id  quod  dici 
potest  opus  operatum  per  respectum  ad  totam  Ecclesiam,  cuius 
minister  est  orator  et  legatus  (a).  Primo  modo  oratio  habet  va- 
lorem  commensuratum  devotioni  illius  personae  quae  celebrat  vel 
orat.  Secundo  modo  habet  valorem  commensuratum  devotioni  Ec- 
clesiae  quae  dictam  personam  delegavit  ad  perorandam  commu- 
nem  causam  apud  Deum,  et  non  dependet  a  bonitate  vel  meritis 
ministri,  sed  sufficit  ut  habeat  ipse  intentionem  faciendi  quod  in- 
tendit  Ecclesia,  iniunctum  sibi  officium  exsequendo.  Publicae  ergo 
Ecclesiae  preces  sunt  communia  suffragia  impetratoria,  quae  tanto 
efficaciora  esse  perhibentur,  quanto  Ecclesia  ipsa  in  suis  mem- 
bris  sanctior  et  Deo  gratior  exsistit.  Et  quia  sanctitas  haec  Ec- 
clesiae  crescit  cum  sanctitate  singulorum,  quisquis  se  sanctificat 
et  nova  apud  Deum  merita  acquirit,  eo  ipso  in  communem  totius 
corporis  utilitatem  haec  praeclara  opera  et  eximia  facta  impendit: 
quatenus  scilicet  pro  sua  parte  efficit  11 1  preces  supplicationesque 
quarum  participes  sunt  ii  omnes  qui  in  corpore  manent,  maiorem 

1  Haec  communitas  sacramentorum  consistit  in  iure  legitimo  atque 
expedito  recipiendi  sacramenta,  non  autem  in  qualicumque  potentia  re- 
cipiendi  illa  valide.  quia  haec  potentia  etiam  extra  corpus  verae  Eccle- 
siae  exsistit.  ut  sufricienter  explicatum  est  in  tractatu  de  sacramentis  in 
communi. 

'pus  operatum  generaliter  dicitur  illud  quod  efricaciam  habet  a 
principali  aliquo  agente,  cui  proximus  operans  deservit  ut  minister.  Sicut 
igitur  consideratur  opus  operatum  in  sacramentis  per  respectum  ad  Deum 
principalem  causam  gratiae,  ita  hic  proportione  servata.  consideratur  opus 
operatum  per  respectum  ad  Ecclesiam. 

obtineant  vim  impetrandi.  Tantae  enim  virtutis  est  compaginatio 
ista  qua  totam  corpus  compactum  et  connexum  est  per  omnem  iun- 
cturam  subministrationis  (l)  ut  ad  communium  suffragiorum  effica- 
ciam  conferat  quidquid  boni  a  singulis  membris  fit  in  ea  Ierusalem 
quae  aedificatur  ut  civitas,  cnius  participatio  eius  in  idipsum  (2).  — 
Nunc  autem,  quoad  suffragia  satisfactoria  praesupponendum  est 
iustos  posse  pro  aliis  solvere  reatum  poenae  temporalis,  id  est 
cedere  eis  valorem  satisfactorium  suorum  bonorum  operum  se- 
cundum  propriam  cuiusque  intentionem.  Quapropter  cum  multa 
Ecclesiae  membra  satisfecerint  in  hoc  mundo  ultra  mensuram 
suae  indigentiae,  quin  tamen  superabundantes  eorum  satisfactio- 
nes  determinatis  aliquibus  personis  profuerint,  fit  ut  valor  ille 
se  habeat  ad  instar  bonorum  quae  omni  possessore  destituta,  ipso 
iure  ad  publicum  aerarium  transeunt,  in  utilitatem  totius  commu- 
nitatis  expendenda.  Publicum  porro  aerarium  nunc  intellige  Ec- 
clesiae  thesaurum  qui  per  indulgentias  solis  Ecclesiae  membris 
dispensari  potest.  Hinc  ergo  oritur  alterum  publici  subsidii  genus, 
et  hoc  iterum  modo  bonum  aliquorum  communicatur  aliis,  in  ea 
lerusalem  quae  aedificatur  ut  civitas,  cuius  participatio  eius  in 
idipsum. 

Sic  igitur  communio  sanctorum  prout  visibili  corpori  mili- 
tantis  Ecclesiae  propria  est,  consideratur  quoad  sacramenta  et  ge- 
neralia  suffragia;  annexam  habet  communicationem  in  publica 
celebratione  sacrorum,  communicationem  vero  civilem  de  se  inti- 
miorem  reddit.  Porro  excommunicatio  si  ad  plenam  ac  per- 
fectam  sui  rationem  pertingat,  privat  omnem  communionem,  tam 
in  sacris  quam  in  civilibus.  ita  ut  non  solum  ipse  excommunicatus 
prohibeatur  a  communicando  cum  fidelibus,  sed  et  ipsi  fideles  vi- 
cissim  interdicantur  ab  omni  commercio  cum  excommunicat' 
Et  in  antiquo  quidem  iure  omnis  excommunicatio  maior  hunc 
effectum  sortiebatur.  In  novo  vero  iure  a  temporibus  Concilii 
Constantiensis  sub  Martino  V,  introducta  est    alia  dispositio  qua 


(')  Eph.  IV-; 6. 
2     Psalm.   CXXI-3. 
(3)   1   Cor.   V.  3-5,  et    10-13. 

distinguuntur  excommunicati  in  vitandos  et  toleratos  (*).  Soli  vi- 
tandi  sunt  excommunicati,  simpliciter  et  absolute,  adeoque  praecisi 
a  corpore.  Tolerati  vero,  secundum  quod  longe  verius  apparet, 
adhuc  de  corpore  sunt.  Et  ratio  est  quia  etsi  per  tolerantiam 
nullus  favor  directe  tribuatur  excommunicato,  sed  solis  fidelibus 
qui  non  tenentur  ipsum  evitare,  tamen  ex  consequenti  et  indi- 
recte  ex  favore  concesso  fidelibus  redundat  favor  in  excommu- 
nicatum,  et  talis  quidem  favor  qui  non  est  compossibilis  cum 
praecisione  a  corpore  Ecclesiae.  —  Etenim  primo,  ex  hoc  quod 
per  ecclesiasticam  legem  non  prohibentur  fideles  quominus  com- 
municent  cum  toleratis,  concludunt  canonistae,  toleratos  non  pri- 
vari  communibus  suffragiis  impetratoriis  (2).  Sed  suffragiorum 
communium  illi  soli  participes  efficiuntur,  qui  intus  sunt.  Insuper 
toleratus,  si  fuerit  rogatus  a  fideli,  non  interdicitur  a  sacramen- 
torum  administratione  et  iurisdictionis  exercitio.  Ex  quo  iterum 
deducunt  canonistae  quod  tolerati  non  amittunt  iurisdictionem, 
etiam  ordinariam,  quam  semper  valide  exercent,  tametsi  illicite, 
si  rogati  non  sint  et  nulla  urgeat  necessitas.  Atqui  rursus,  iuris- 
dictionis  ordinariae  sive  possessio  sive  exercitium,  proprium  est 
bonum  membri  Ecclesiae,  quod  ex  natura  rei  praeciso  competere 
nequit,  et  sic  redit  eadem  conclusio.  — Licet  igitur  tolerati  prohi- 
beantur  sub  gravi  ab  omni  perceptione  sacramentorum,  priventur 
indulgentiis,  interdicantur  etiam  ab  auditione  missae,  arceantur 
ab  assistentia  ad  omnia  publica  Ecclesiae  officia  (3),  haec  tamen 
omnia  sunt  intelligenda  per  modum  ligaminis  quo  impeditur  exer- 
citium  iuris,  non  per  modum  ablationis  iuris  ipsius ;  ex  quo  fit 
ut  tales  dicendi  sint  in  gremio  Ecclesiae  simpliciter  permanere  (4). 
Quae  igitur  cum  ita  se  habeant,  manifestum  est  quod  pote- 
stas  excommunicandi,  sicut  et  potestas  correlativa    absolvendi  ab 

1  Nota  quod  S.  Thomas  est  anterior  Concilio  Constantiensi,  adeo- 
que  de  excommunicatione  disputat  secundum  praescriptiones  antiqui  iuris. 

2)  Cf.   S.   Ligor.   de  cens.,  n.   164. 

3)  Haec  equidem  perse  sequuntur  ab  excommunicatione ;  causas 
autem  excusantes,  praesertim  quoad  eos  qui  citra  notorietatem  incurre- 
runt  excommunicationem,  vide  apud  moralistas. 

4    Cf.   Bellarminum,  de  Eccl.,  1.  3,  c.  6. 

excommunicatione,  pars  est  potestatis  clavium.  Pariter  manifestum 
est  quod  utraque  haec  potestas  respicit  directe  forum  externum 
sive  contentiosum,  forum  autem  internum  nonnisi  indirecte  et  ex 
consequenti,  in  quantum  excommunicatio,  utpote  sacrorum  parti- 
cipatione  privans,  prohibet  ne  sacramentalis  absolutio  licite  possit 
impendi.  Quare  absolutio  a  censuris  ipsi  sacramentali  absolutioni 
regulariter  praemittitur.  Porro  ad  eiusmodi  absolutionem  non  est 
per  se  necessaria,  ut  patet,  potestas  ordinis,  sed  solius  iurisdi- 
ctionis;  itemque  in  ea  impertienda  sacerdos  non  est  immediatus 
Christi  minister,  sed  praelati  qui  excommunicationem  tulit,  et  per 
delegatum  solvere  potest  id  quod  prius  ligaverat.  Caetera  vi- 
debis  apud  canonistas  et  theologiae  moralis  auctores. 

Tandem  ultimo  loco  considerandum  est  de  indulgentia,  per 
quam  extra  sacramentale  iudicium  ex  clavium  potestate  relaxatur 
reatus  poenae  temporalis.  Et  primo  de  indulgentia  secundum  se, 
secundo  de  facientibus  indulgentiam,  tertio  de  recipientibus  eam. 

QUAEST.    XXV-XXVII   SUPPLEM. 
DE  INDULGENTIIS 

Indulgentia  secundum  suam  primitivam  rationem  consi- 
derata,  nihil  aliud  est  quam  indirecta  absohttio  ab  iniunctis  poeni- 
tentiis,  per  elargitionem  factam  de  communi  Ecclesiae  aerario  in 
ordine  ad  exstinctionem  reatus  pro  quo  ipsae  poenitentiae  fuerant 
impositae  (x). 

^  Differt  hic  modus  dicendi  a  sententia  quorumdam,  qui  conside- 
rantes  in  concessione  indulgentiae  exercitium  potestatis  clavium  et  ratio- 
nem  cuiusdam  absolutionis,  existimant  absolutionem  hanc  cadere  super 
ipsum  poenae  reatum.  Nos  vero  dicimus  concessionem  indulgentiarum  ideo 
esse  actum  potestatis  clavium,  quia  est  dispensatio  bonorum  communita- 
tis,  quae  nonnisi  ab  iis  qui  in  communitate  imperant,  eamque  regunt  ac 
gubernant,  fieri  potest;  caeterum  absolutionem  non  cadere,  etiam  indi- 
recte,  nisi  super  poenitentias  in  praesenti  vita  iniunctas,  ipsam  vero  in- 
dulgentiam  destruere  poenae  reatum,  non  per  modum  absolutionis, 
per  modum  elargitionis  sufficientis  pretii  ad  debiti  amortizationem. 

Cuius  notionis  veritas  quintupliciter  apparere  potest:  ex  ra- 
tione  nominis,  ex  origine  rei,  ex  consueto  tenore  concessionis,  ex 
auctoritate  veterum  theologorum,  denique  ex  differentia  inter  mo- 
dum  quo  indulgentia  conceditur  vivis,  et  quo  defunctis  applicabilis 
ess*e  dicitur. 

Primo,  inquam,  ex  ratione  nominis.  Indulgere  enim  ex  vi  vocis, 
nihil  aliud  est  quam  amnistiam  facere,  id  est  remittere  de  rigore 
poenae  quam  iustitiae  severitas  edixerat;  eam  nunc  poenam  dico 
quae  a  magistratibus  reipublicae  in  regulari  iudicio  taxata  fuerat 
et  decreta.  Sed  quia  Ecclesiae  praelatus  non  habet  potestatem  sol- 
vendi  directe  sacramentalem  poenitentiam  extra  ipsum  sacramentalc 
iudicium,  ut  iam  alias  dictum  est:  rursus  quia  Ecclesia  faciens 
huiusmodi  directam  absolutionem,  «  magis  damnificaret  quam  adiu- 
«  varet,  quia  remitteret  ad  graviores  poenas,  scilicet  purgatorii  »  (*), 
ideo  eatenus  iniuncta  poenitentia  indulgetur,  quatenus  per  com- 
munis  thesauri  dispensationem  dat  praelatus  unde  exstinguatur 
reatus,  pro  quo  confessarius  ad  certam  satisfactionem  ligaverat 
poenitentem.  Atque  hoc  pacto  actus  praelati  directe  tendit  ad  tol- 
lendum  id  quod  erat  ratio  et  finis  praecepti,  indirecte  vero  ad 
authenticam  praeceptae  satisfactionis  relaxationem. 

Idem  etiam  facile  tibi  constabit,  si  originem  indulgentiarum 
spectes.  Contingebat  quippe  in  prima  Ecclesiae  aetate  ut  poeni- 
tentes  peterent  et  acciperent  a  martyribus  in  carcere  constitutis 
schedulas  seu  libellos  commendationis  ad  episcopum,  qui  huius 
libelli  gratia  poenitentiam  condonabat.  Et  haec  sine  dubio  fuit 
prima  indulgentiae  forma,  quam  non  obscure  indicat  Tertullianus 
1.  ad  Martyres,  c.  1 :  «  In  primis  ergo,  benedicti,  nolite  contristare 
«  Spiritum  Sanctum,  qui  vobiscum  introiit  carcerem.  Si  enim  non 
«  vobiscum  nunc  introisset,  nec  vos  illic  hodie  fuissetis.  Et  ideo 
«  date  operam  ut  ille  vobiscum  perseveret...  Vos  (diabolus)  inve- 
«  niat  munitos  et  concordia  armatos,  quia  pax  vestra  bellum  est 
«  illi.  Quam  paccm  quidam  in  Ecclesia  non  habentes,  a  martyribus 
«  in  carcere  exorare  consueverunt.  Et  ideo  eam  etiam  propterea  in 
«  vobis    habere  et  fovere  et  custodire   debetis,  ut  si  forte  ct  aliis 

'     S.  Thom.,  Suppl.  Quaest.  25,  a.   1. 

« praestare  possitis  ».  Item  Cyprianus,  epist.  12  ad  suum  clerum; 
«  Quoniam  tamen  video  facultatem  veniendi  ad  vos  nondum  esse, 
«  et  iam  aestatem  coepisse,  quod  tempus  infirmitatibus  assiduis  et 
«  gravibus  infestatur,  occurrendum  puto  fratribus  nostris,  ut  qui 
«  libellos  a  martyribus  acceperunt,  et  praerogativa  eorum  apud  Deum 
«  adiuvari  possunt,  si  incommodo  aliquo  et  infirmitatis  periculo  oc- 
«  cupati  fuerint,  non  expectata  praesentia  nostra,  apud  presbyte- 
«  rum  quemcumque...  exomologesim  facere  delicti  sui  possint,  ut 
«  manu  eis  in  poenitentiam  imposita,  veniant  ad  Dominum  cum 
«  pace  quam  dari  martyres  litteris  ad  nos  factis  desideraverunt  ». 
Et  similia  habet  idem  Cyprianus  in  epistola  sequenti  quae  est  ad 
clerum  de  his  qui  ad pacem  festinant,  ubi  iterum  concedit  lapsis  ut 
quod  poenitentiae  ad  pacem  impetrandam  adhuc  deerat,  martyrum 
meritis  indulgeatur,  et  quod  sua  sponte  mancum  videretur  atque 
inchoatum,  iubet  a  presbyteris  ratum  haberi  acceptorum  libellorum 
gratia. 

Eamdem  adhuc  veritatem  ostendet  consuetus  tenor  concessio- 
nis  indulgentiarum.  Ubique  enim  respicitur  ad  poenitentias  cano- 
nicas,  vel  iniunctas,  vel  certe  ex  condigno  iniungibiles;  fitque  vel 
plenaria  vel  partialis  ipsarum  relaxatio,  puta  poenitentiae  quadra- 
ginta  dierum,  septem  annorum,  atque  ita  porro. 

Accedit  auctoritas  veterum  theologorum,  et  speciatim  S.  Tho- 
mae,  qui  Suppl.  Quaest.  26,  a.  1,  docet  communicationem  illam 
quam  praelati  religionum  facere  solent  meritorum  sui  Ordinis  ad 
insignes  benefactores,  non  habere  rationem  indulgentiae.  «  Primo, 
«  inquit,  quia  per  illas  communicationes,  quamvis  homo  solvatur 
«  a  reatu  poenae  quantum  ad  Deum,  tamen  non  solvitur  a  debito 
«  faciendi  satisfactionem  iniunctam  ».  Existimat  ergo  de  ratione  in- 
dulgentiae  esse  ut  per  eam  solvatur  homo,  vel  certe  solvi  possit 
a  poenitentia  quae  ei  iniuncta  est,  vel  potuisset  iniungi. 

Denique  hoc  idem  apparere  potest  ex  modo  quo  indulgentiae 
dicuntur  a  Pontificibus  applicabiles  defunctis  fidelibus,  videlicet 
non  per  modum  indulgentiae,  sed  per  modum  suffragii,  id  est  meri 
subsidii.  Nihil  enim  habent  defuncti  quod  amplius  indulgeri  possit 
per  potestatem  ecclesiasticam,  quamvis  adhuc  de  thesauro  militan- 
tis  Ecclesiae  possit  depromi  quo  eorum  debitum  exstinguatur.  K< 

De  Ecclesiae  Sacratnentis.  Tom.   II.  r6 

stat  igitur  ut  indulgentia  sub  formali  ratione  indulgentiae  respiciat 
poenitentias  in  praesenti  vita  iniunctas  atque  adimplendas,  a  qui- 
bus  fideles  per  actum  praelati,  indirecte  quidem  ut  supra  declara- 
tum  est,  sed  tamen  authentice  absolvuntur. 

Haec  tamen  dixerim  si  ratio  habeatur  tam  impositionis  no- 
minis,  quam  primitivae  formae  concessionis  indulgentiarum.  Nunc 
autem,  quod  ad  rem  attinet,  non  est  de  essentia  indulgentiae  in  se 
consideratae  ut  actu  solvat  hominem  ab  obligatione  impositae  sa- 
tisfactionis;  alias,  cui  non  fuisset  de  facto  iniuncta  satisfactio,  iste 
indulgentiae  beneficio  frui  non  posset,  quod  absit.  Imo  vero  cum 
in  indulgentiis  partialibus  semper  attendantur  poenitentiae  cano- 
nicae  quae  amplius  non  sunt  in  usu,  constat  quod  per  eas  non 
solvitur  homo  a  satisfactione  iniuncta,  sed  solum  consequitur  tan- 
tam  remissionem  reatus  quantam  fuisset  consecutus,  agendo  se- 
cundum  veteres  canones  poenitentiam  quadraginta,  vel  centum,  vel 
bis  centum  dierum,  etc.  Quare  si  essentialem  rationem  indulgen- 
tiae  consideres,  nihii  aliud  erit  quam  solutio  ex  publico  aerario 
pro  debitis  privatorum,  et  hoc  modo  definiri  poterit:  Largitio  a 
praelato  de  communi  Ecclesiae  thesauro  facta}  in  ordine  ad  exstin- 
ctionem  reatus  poenae  temporalis. 

Potestatem  porro  inesse  Ecclesiae  concedendi  indulgentias, 
de  fide  est  definita  in  Tridentino,  Sess.  XXV,  decr.  de  Indulg.  — 
Et  fundatur  haec  potestas  super  exsistentiam  thesauri  de  quo  iam 
dictum  est,  ubi  de  excommunicatione;  thesauri,  inquam,  constan- 
tis  ex  superabundantibus  satisfactionibus  sanctorum,  et  praeser- 
tim  infinitis  meritis  ipsius  capitis  Christi;  quae  merita,  etsi  in  sa- 
cramentis  operentur,  inquit  S.  Thomas  (r),  non  tamen  efficacia 
ipsorum  in  sacramentis  coarctatur,  sed  sua  infinitate  excedunt 
efficaciam  sacramentorum.  Et  quia  publici  aerarii  dispensatio  sem- 
per  ad  principes  civitatis  pertinet,  potestas  concedendae  indulgen- 
tiae  in  Ecclesia  ad  eos  spectat  qui  fori  externi  iurisdictionem  ha- 
bent,  et  pro  tanto  de  bonis  communibus  disponere  possunt.  Qua 
de  re  celebris  exstat  Bulla  Clementis  VI  in  corpore  iuris,  Extra- 
vag.  commun.  1.  5,  tit.  9,  c.  2:  «  Unigenitus  Dei  Filius  de  sinu 
«  Patris  in  uterum  dignatus  est  descendere  matris...  (et)  sui  ipsius 

(*)  Suppl.,  Quaest.  25,  a.   1. 

«  agni  incontaminati  et  immaculati  pretioso  sanguine  nos  redemit; 
«  quem  in  ara  crucis  innocens  immolatus,  non  guttam  sanguinis 
«  modicam,  quae  tamen  propter  unionem  ad  Verbum  pro  redem- 
«  ptione  totius  humani  generis  suffecisset.  sed  copiose  velut  quod- 

«  dam  profluvium  noscitur  effudisse Quantum  ergo  exinde,  ut 

«  nec  supervacua,  inanis,  aut  superflua  tantae  effusionis  misera- 
«  tio  redderetur,  thesaurum  militanti  Ecclesiae  acquisivit,  volens 
«  suis  thesaurizare  filiis  pius  pater,  ut  sic  sit  infinitus  thesaurus 
«  hominibus,  quo  qui  usi  sunt,  Dei  amicitiae  participes  sunt  ef- 
«  fecti.  Quem  quidem  thesaurum,  non  in  sudario  repositum,  non 
«  in  agro  absconditum,  sed  per  beatum  Petrum  caeli  clavigerum 
«  eiusque  successores,  suos  in  terris  vicarios,  commisit  fidelibus  sa- 
«  lubnter  dispensandum,  et  propriis  et  rationabilibus  causis,  nunc 
«  pro  totali,  nunc  pro  partiali  remissione  poenae  temporalis  pro 
«  peccatis  debitae,  tam  generaliter  quam  specialiter,  vere  poeni- 
«  tentibus  et  confessis  misericorditer  applicandum.  Ad  cuius 
«  quidem  thesauri  cumulum,  Beatae  Dei  Genitricis  omniumque 
«  electorum  a  primo  iusto  usque  ad  ultimum  merita  adminicu- 
«  lum  praestare  noscuntur:  de  cuius  consumptione  seu  minutione 
«  non  est  aliquatenus  formidandum,  tam  propter  infinita  Christi 
«  merita  (*),  quam  pro  eo  quod,  quanto  plures  ex  eius  applica- 
«  tione  trahuntur  ad  iustitiam,  tanto  magis  accrescit  ipsorum 
«  cumulus  meritorum  »  (2). 

(l  Dicet  aliquis;  Ad  quid  ergo  dicitur  thesaurus  constare  superabun- 
dantibus  satisfactionibus  sanctorum,  cum  ex  solis  satisfactionibus  Christi 
tanta  supponatur  infinitas  cui  nihil  addi  possit?  Ad  hoc  igitur  dicendum, 
non  ideo  accrescere  thesaurum  Ecclesiae  satisfactionibus  iustorum,  quasi 
essent  insufficientes  satisfactiones  Christi,  a  quibus  aliae  omnes  vim  suam 
participant,  nec  quasi  satisfactiones  sanctorum  additae  satisfactionibus 
Christi  plus  satisfactionis  efficerent;  nam  sicut  entia  finita  addita  enti  in- 
finito  non  faciunt  plus  entis,  sed  solum  plus  entium,  ita  in  praesenti.  Sed 
ideo  voluit  Deus  in  thesauro  Ecclesiae  recondi  satisfactiones  sanctorum, 
easdemque  nobis  applicari,  ut  per  hoc  commendaret  communionem  mem- 
brorum  corporis  mystici,  foveret  charitatem,  suos  amicos  glorificaret,  ac 
demum  manifestaret  perfectionem  redemptionis,  quae  ipsosmet  redemptos 
cooperatores  redemptionis  aliorum  efficere  potuit. 

(2)  Hoc  equidem,  ut  notat  LugO,  de  Poenit.  Disp.  27.  Sect.  3,  n.  45, 
intelligi  debet  de  necessitate  quadatn   morali.  Nam  plerumque  illi  quiluis 

Nunc  autem  sciendum  est  quod  ad  concessionem  indulgen- 
tiae  semper  requiritur  causa  iusta  et  proportionata  quantitati 
ipsius.  Quae  quidem  causa  sumi  debet  ex  re  ad  utilitatem  Eccle- 
siae  seu  honorem  Dei  promovendum  pertinente.  Datur  enim  in- 
dulgentia  ex  dispensatione  thesauri,  cuius  praelatus  est  oecono- 
mus,  non  proprietarius;  oeconomi  autem  est,  non  ex  libito  et 
puro  arbitrio,  sed  rationabilibus  de  causis,  ut  loquitur  Clemens  VI 
in  Bulla  praecitata,  communem  thesaurum  dispensare  (r).  In  hoc 
tamen  duo  observanda  veniunt.  —  Primo  quidem,  quod  etsi 
causa  iusta  plerumque  exsistat  ratione  alicuius  operis  implendi 
in  divinam  gloriam  vel  Ecclesiae  bonum,  potest  tamen  quandoque 
adesse  quin  ullum  opus  iniungatur  tanquam  lucrandae  indulgen- 
tiae  conditio.  Hinc  valide  et  licite  in  certis  circumstantiis  conce- 
ditur  indulgentia  absque  ullo  onere  imposito,  sicut  cum  olim  con- 
cedebatur  ad  petitionem  martyrum.  Iudicabat  enim  Ecclesia,  sat 
gravem  causam  esse  vel  solam  confessorum  Christi  intercessio- 
nem,  ut  scilicet  magna  apud  fideles  de  martyrio  haberetur  exi- 
stimatio,  cum  viderent  tanti  fieri  martyrum  commendationes.  Sic 
etiam  hominibus  bene  meritis  de  Ecclesia  concedi  solet  in  arti- 
culo  mortis  indulgentia,  cuius  sufficientissima  causa  sunt  servitia 
praecedentia;  nam  profecto  irrationabilis  prodigalitas  non  est,  si 
ex  publico  aerario  solvantur  debita  eorum  qui  de  publica  re  sunt 
optime  meriti.  —  Observandum  praeterea  quod  quandocumque 
opus  iniungitur  ut  lucrandae  indulgentiae  conditio  vel  causa,  nun- 
quam  se  habet  in  ratione  commutationis,  quasi  tantum  require- 
retur  pro  tanto,  sed  se  habet  pure  et  simpliciter  ut  procurans 
vel  promovens  finem  cuius  intentio  legitimat  expensam  de  the- 
sauro.  Unde  proportio  in  opere  requisita  nequaquam  ex  parte 
magnitudinis  vel  poenalitatis  eius    sumenda    est,    sed    solum    ex 

thesaurus  applicatur,  cum  liberi  iam  sint  a  proprio  poenae  reatu,  habe- 
bunt  satisfactiones  sequentes  magna  ex  parte  superabundantes,  ex  quibus 
thesaurus  augebitur. 

(x)  In  Bulla  etiam  Martini  V  Inter  cunctas,  proponitur  credendum: 
«  Quod  Papa  omnibus  Christianis  vere  contritis  et  confessis,  ex  cansa pia 
<iet  iusta  possit  concedere  indulgentias  in  remissionem  peccatorum,  ma- 
<£  xime  pia  loca  visitantibus,  et  ipsis  manus  suas  porrigentibus  adiutrices  ». 

parte  finis  cuius  obtinendi  gratia,  vel  partialis  vel  plenaria  pro- 
mittitur  debitorum  solutio.  Ita  sane,  ut  exemplo  Bellarmini  utar, 
concedebatur  plenaria  indulgentia  iis  qui  diebus  solemnibus  prae 
foribus  basilicarum  assistebant,  dum  Pontifex  benediceret  Urbi 
et  Orbi,  et  rationabiliter  quidem.  Nam  huiusmodi  assistentia  etsi 
in  se  levis,  ordinabatur  tamen  ad  finem  magni  momenti,  eo 
quod  frequentia  populi  maxime  tunc  conferebat  ad  honorem  Sedis 
Apostolicae,  et  ad  publicam  professionem  fidei  de  ipsa  petra  supra 
quam  totius  Ecclesiae  construitur  soliditas;  et  hic  erat  finis  con- 
cessionis  indulgentiae.  Et  simili  modo  ratiocinaberis  de  illis  in- 
dulgentiis  quae  tempore  Lutheri  publicabantur  a  collectoribus 
eleemosynarum  pro  aedificatione  basilicae  S.  Petri;  itemque  de 
illis  aliis  quae  pro  fine  habent  promovendam  frequentationem 
sacramentorum  in  populo  christiano,  accendendam  devotionem 
erga  Christi  passionem  aut  beatissimam  eius  matrem,  atque  ita 
porro.  —  Controvertitur  autem  de  casu  in  quo  obiective  quidem 
non  esset  causa  sufficiens  et  proportionata,  sed  tamen  a  prae- 
lato  iudicio  saltem  probabili  talis  existimaretur.  Negat  Bellarmi- 
nus  esse  in  tali  circumstantia  validam  indulgentiam ;  affirmant 
alii.  Caeterum  quod  attinet  ad  eas  indulgentias  quae  Ecclesiae 
universali  per  Summos  Pontifices  conceduntur,  de  earum  validi- 
tate  dubitare  fas  utique  non  est ;  unde  ut  dicit  S.  Thomas  in 
praesenti,  Quaest.  26,  a.  2:  «  Tantum  valent  quantum  praedi- 
cantur  ». 

Tandem  ad  lucrum  indulgentiae  nihil  aliud  requiritur  quam 
impletio  praescripti  operis,  (si  sub  conditione  operis  implendi 
indulgentia  concessa  sit),  et  remissio  quoad  culpam,  eorum  pec- 
catorum  pro  quorum  poena  exstinguenda  beneficio  indulgentiae 
homo  utitur.  Hinc  semper  necessarius  est  status  gratiae,  et  quoad 
indulgentiam  plenariam  plenarie  consequendam,  oportet  ut  per  inte- 
riorem  contritionem  culpae  etiam  veniales  omnes  fuerint  abstersae, 
quandoquidem  impossibile  est  ut  unquam  solvatur  poenae  reatus, 
nisi  per  prius  cessaverit  imputabilitas  culpae  quantum  ad  sui 
formale. 


DE  EXTREMA  UNCTIONE 

Quaest.  XXIX -XXXIII.  Suppl. 

Tractatus  de  Poenitentiae  sacramento  suum  habeat  comple- 
mentum  necesse  est  ex  doctrina  de  Extrema  Unctione,  quae 
ipsius  Poenitentiae  consummativum  existimata  est  a  Patribus,  et 
ad  hoc  sacramentum  se  habet  fere  sicut  confirmatio  ad  bapti- 
smum.  Primo  itaque  dicendum  de  existentia  sacramenti  infirmo- 
rum.  Secundo  de  eo  quod  est  sacramentum  tantum,  necnon  et 
de  iis  quae  pertinent  tum  ad  subiectum  tum  ad  ministrum. 
Tertio  de  re  sacramenti.  Quarto  de  re  et  sacramento,  ubi  et  de 
reviviscentia  atque  iterabilitate. 

THESIS  XXIV. 

Cum  Dominus  sacramenta  instituerit  quibus  Christiani 
dum  vivunt,  possint  integros  se  conservare  ab  omni  gra- 
viore  spiritus  incommodo :  ita  nec  defuit  divina  eius  Provi- 
dentia  in  egressu  et  transitu  ab  hac  temporali  militante  ec- 
clesia  ad  aliam  sempiternam.  Hinc  quinto  ordine  succedit 
Extrema  Unctio  quae  sacramentum  exeuntium  nuncupatur, 
a  Christo  Domino  nostro  instituta,  et  a  Beato  Iacobo  Apo- 
stolo  promulgata  his  verbis:  «  Infirmatur  quis  in  vobis? 
Inducat  presbyteros  Ecclesiae,  et  orent  super  eum  ungen- 
tes  eum  oleo  in  nomine  Domini,  et  alleviabit  eum  Domi- 
nus,  et  si  in  peccatis  sit,  remittentur  ei  ». 


§  i. 

Exsistere  sacramentum  infirmorum,  attenta  ratione  divini 
consilii  in  praeparatione  remediorum  salutis,  fere  a  priori  con- 
stare  posset.  Voluit  enim  clementissimus  Redemptor  noster,  fide- 
libus  suis  per  sua  sacramenta  quovis  tempore  et  adversus  omnia 

omnium  hostium  tela  esse  prospectum.  Non  ergo  omittere  potuit 
quominus  finem  vitae  sacramento  speciali  tanquam  firmissinio 
quodam  praesidio  muniret,  quia  ut  Tridentinum,  Sess.  XIV.  de 
Extr.  Unct.  luculenter  ait:  «  Etsi  adversarius  noster  occasiones 
«  per  omnem  vitam  quaerat  et  captet  ut  devorare  animas  nostras 
«  quoquo  modo  possit,  nullum  tamen  tempus  est  quo  vehemen- 
«  tius  ille  omnes  suae  versutiae  nervos  intendat  ad  perdendos 
«  nos  penitus,  et  a  fiducia  etiam,  si  possit,  divinae  misericordiae 
«  deturbandos,  quam  cum  impendere  nobis  exitum  vitae  per- 
«  spicit  ».  Sed  et  insuper  considerandum  est,  hominem  nunquam 
esse  ineptiorem  ad  resistendum,  ob  dolorem  et  aegritudinis  ma- 
gnitudinem.  Quare  sive  ex  parte  inimici  scientis  se  modicum 
tempus  habere  res  inspiciatur,  sive  ex  parte  hominis  quem  tanta 
aggravat  atque  opprimit  moles  aerumnae,  apparet  quod  manoum 
atque  imperfectum  mansisset  opus  Dei  in  institutione  sacramen- 
torum,  nisi  quatuor  prioribus  quae  ad  individui  sanctificationem 
et  curationem  fuerunt  ordinata,  sacramentum  quoque  agonizan- 
tium  seu  emigrantium  e  vita  mortali  addidisset.  Et  haec  certe 
consideratio  convenientiam  saltem  institutionis  satis  superque 
demonstrat.  Nunc  autem  ne  remaneat  dubium  super  ipsum  insti- 
tutionis  factum,  ad  positivas  auctoritates  et  probationes  a  poste- 
riori  statim  deveniendum. 

§2. 

Sed  hic  primum  omnium  animadvertes,  pauca  testimonia 
sive  in  Scriptura  sive  in  operibus  veterum  inveniri;  notabis 
etiam  quae  sit  causa  et  ratio  huius   raritatis. 

Sane  vero  sacramentum  Extremae  Unctionis  non  habuit  sa- 
cramentalem  figuram  in  Lege  antiqua,  sicut  habuerunt  Baptismus, 
Eucharistia,  et  Poenitentia.  Cuius  rei  optimam  congruentiam  af- 
fert  S.  Thomas  in  1-2,  Quaest.  102,  a.  5  ad  3u,n  :  «  Dicendum,  in- 
«  quit,  quod  quaedam  sacramenta  Novae  Legis  habuerunt  in  Ve- 
«  teri  Lege  sacramenta  figuralia  sibi  correspondentia.  Nam  cir- 
«  cumcisioni  respondet  Baptismus  qui  est  fidei  sacramentum. 
«  Convivio  vero  agni    paschalis    respondct  in  Nova  Lege  sacra- 

«  mentum  Eucharistiae.  Omnibus  autem  purificationibus  Veteris 
«  Legis  respondet  in  Nova  Lege  sacramentum  Poenitentiae.  Con- 
«  secrationi  autem  pontificis  et  sacerdotum  respondet  sacramen- 
«  tum  Ordinis.  Sacramento  autem  Confirmationis  quod  est  sacra- 
«  mentum  plenitudinis  gratiae,  non  potest  respondere  in  Veteri 
«  Lege  aliquod  sacramentum,  quia  nondum  advenerat  tempus  ple- 
«  nitudinis,  eo  quod  nihil  ad  perfectum  adduxit  Lex,  Heb.  VII-19. 
«  Similiter  autem  et  sacramento  Extremae  Unctionis,  quod  est 
«  quaedam  immediata  praeparatio  ad  introitum  gloriae,  cui  aditus 
«  nondum  patebat  in  Veteri  Lege,  pretio  nondum  soluto  ».  In  Novo 
autem  Testamento  circa  Extremam  Unctionem  nihil  aliud  habetur 
praeter  notissimum  testimonium  Iacobi  Apostoli,  cui  addi  potest 
locus  Marci  VI-13:  «  Et  exeuntes  (duodecim  discipuli)  praedicabant 
«  ut  poenitentiam  agerent,  et  daemonia  multa  eiiciebant,  et  unge- 
«  bant  oleo  tnultos  aegros  et  sanabant  ».  Ubi  tamen  non  de  ipso 
sacramento  agi  videtur,  sed  solum  de  quadam  eius  adumbratione. 
Quo  fit  ut  dixerit  Tridentinum,  hoc  sacramentum  «  apud  Marcum 
«  quidem  insinuatum,  per  Iacobum  autem  apostolum  ac  Domini 
«  fratrem  promulgatum  ».  Nunc  ad  Traditionem  quod  attinet,  fru- 
stra  requireres  apud  Patres  et  veteres  scriptores  doctrinam  de 
hoc  sacramento  ex  professo  atque  data  opera  expositam,  si  modo 
excipias  casualem  quamdam  responsionem  Innocentii  I  ad  Decen- 
tium  Eugubinum  (r),  de  qua  mox  dicetur.  Sed  neque  id  cuiquam 
incredibile  videri  debet,  nam  etiam  nunc,  etsi  de  fide  Ecclesiae 
dubitari  profecto  non  possit,  raro  admodum  accidit  ut  in  concio- 
nibus  vel  operibus  sive  exegeticis  sive  polemicis  de  Extrema 
Unctione  mentio  fiat.  Insuper  catecheses  antiquorum,  utpote  ad 
catechumenos  vel  neophytos  directae,  de  iis  tantum  sacramentis 
agebant    quae  simul  cum  solemni    baptismo   solebant   ministrari. 

(x)  Casualem  responsionem  dico,  quia  profecto  casualiter  accidit  ut 
episcopus  ille  de  unctione  infirmorum  Pontificem  consuleret.  Quod  si  non 
consuluisset,  non  haberemus  perspicuum  istud  et  disertum  antiquitatis  te- 
stimonium  circa  Extremae  Unctionis  sacramentum.  Hinc  ergo  concludere 
licet,  silentium  multorum  nihil  aliud  ostendere,  nisi  quod  defuit  eis  occa- 
sionalis  causa  consignandi  scripto  ea  quae  de  hoc  sacramento,  traditione 
et  usu  tenebatur.  » 

Adhuc  ratio  habenda  est  legis  arcani  quam,  seclusa  gravi  neces- 
sitate,  usque  ad  saeculum  sextum  nemini  licuit  infringere  (l);  unde 
mirum  non  est  si  deficiente  omni  adversario  seu  speciali  causa 
controversiae,  de  ipsa  unctione  infirmorum  allusiones  potius  quam 
disertae  declarationes  inveniantur.  Denique  hoc  vel  maxime  prae 
oculis  haberi  debet,  quod  unctio  ista  habebatur  ut  perfectio  atque 
consummatio  Poenitentiae.  Quapropter  iure  meritoque  reputatur 
implicite  commemorata  in  quam  plurimis  illis  locis  in  quibus  sermo 
est  de  poenitentia  concedenda  infirmis  et  periclitantibus  ad  mor- 
tem.  Certe  Origenes  utrumque  sacramentum,  Poenitentiae  sci- 
licet  et  Extremae  Unctionis,  per  modum  unius  complectitur, 
cum  Hom.  2  in  Levitic.  n.  4  ait:  «  Est  adhuc  et  septima,  licet 
«  dura  et  laboriosa  per  poenitentiam  remissio  peccatorum...,  cum 
«  non  erubescit  (peccator)  sacerdoti  Domini  indicare  peccatum 
«  suum...  In  quo  impletur  et  illud,  quod  Iacobus  Apostolus  dicit: 
«  Si  quis  autem  infirmatur,  vocet  presbyteros  Ecclesiae,  et  imponant 
«  ei  manus,  ungentes  eum  oleo  in  nomine  Domini,  et  oratio  fidei 
«  salvabit  infirmum,  et  si  in  peccatis  sit,  remittentur  ei  ».  Et  idem 
eruitur  etiam  ex  verbis  Chrysostomi  1.  5  de  sacerdot.  n.  5.  Ex 
his  igitur  omnibus  causis  fit  ut  raritas  testimoniorum  quae  Ex- 
tremam  Unctionem  explicite  spectent,  catholico  dogmati  et  certi- 
tudini  eius  nequaquam  officere  possit. 

E  contra  positivum  testimonium  Innocentii  Papae,  ineunte  sae- 
culo  quinto,  instar  multorum  est.  Respondens  enim  ad  varia  quae- 
sita  Decentii  episcopi  Eugubini,  de  unctione  extrema  loquitur  non 
quasi  de  re  incerta  aut  noviter  instituta,  sed  velut  de  ritu  sacro 
nemini  non  cognito,  eamque  diserte  annumerat  caeteris  sacra- 
mentis  quae  poenitentibus,  nisi  prius  absolutionem  recepissent, 
regulariter  concedi  non  debebant:  «  Sane,  inquit  Pontifex  (2),  quo- 

i1)  De  lege  arcani  in  praedicta  epistola  Innocentii  ad  Decentium  non 
obscura  testificatio  est:  «  Saepe,  ait  Pontifex,  dilectionem  tuam  ad  Ur- 
«  bem  venisse,  ac  nobiscum  in  Ecclesia  convenisse  non  dubium  est,  et 
«  quem  morem,  vel  in  consecrandis  mysteriis,  vel  in  caeteris  agendis  ar- 
«  canis  teneat,  cognovisse  ».  Et  infra:  «  Reliqua  vero  quae  scridi  fas  non 
«  erat,  cum  adfueris,  interrogati  poterimus  edicere  ». 
2)  Apud  Migne,   Patr.  lat.,  Tom.  20,  col.   560. 

«  niam  de  hoc  sicuti  de  caeteris  consulere  voluit  dilectio  tua, 
«  adiecit  etiam  filius  meus  Caelestinus  diaconus  in  epistola  sua, 
«  esse  a  tua  dilectione  positum  illud  quo  in  Beati  Iacobi  epistola 
«  conscriptum  est:  Si  infirmus  aliquis  in  vobis  est,  vocet  presby- 
«  teros,  etc.  Quod  non  est  dubium  de  fidelibus  aegrotantibus  ac- 
«  cipi  vel  intelligi  debere,  qui  sancto  oleo  chrismatis  (r)  perungi 
«  possunt,  quod  ab  episcopo  confectum,  non  solum  sacerdotibus, 
«  sed  omnibus  uti  Christianis  licet,  in  sua  aut  in  suorum  neces- 
«  sitate  inungendum  (2).  Caeterum  illud  superfluum  esse  videmus 
«  adiectum,  ut  de  episcopo  ambigatur,  quod  presbyteris  licere  non 
«  dubium  est.  Nam  idcirco  presbyteris  dictum  est,  quia  episcopi 
«  aliis  occupationibus  impediti,  ad  omnes  languidos  ire  non  pos- 
«  sunt.  Caeterum  si  episcopus  aut  potest,  aut  dignum  ducit  ali- 
«  quem  a  se  visitandum  et  benedicere  et  tangere  chrismate,  sine 
«  cunctatione  potest,  cuius  est  chrisma  conficere.  Nam  poeniten- 
«  tibus  istud  infundi  non  potest,  quia  genus  est  sacramenti ;  nam 
«  quibus  reliqua  sacramenta  negantur,  quomodo  unum  genus  putatur 
«  posse  concedi?  » 

Sed  et  authenticitatis  huius  sacramenti  testes  irrefragabiles 
adstant  Graeci  schismatici ;  eos  potissimum  dico,  qui  a  temporibus 
Nestorii  et  Eutychetis,  a  catholica  Ecclesia  divulsi  sunt.  Quam- 
quam  non  a  solis    schismaticis    evidentia   huius    demonstrationis 

(')  Chrisma  hic  sumitur  sensu  lato  pro  oleo  consecrato.  Vide  Migne, 
Curs.   Compl.  Theol.,  Tom.   24,  col.  41  et  seq. 

(2)  Recte  notant  editores  quod  ab  Innocentii  mente  aberrant,  qui  eum 
hoc  loco  omnibus  Christianis  tum  se  tum  suos  oleo  sancto  ungendi  ius 
attribuere,  et  fideles  omnes  huius  sacramenti  ministros  praedicare  arbi- 
trantur.  Tantum  refutat  opinionem  eorum  qui  tum  forte  sibi  persuaserant, 
olei  sancti  usum  sacerdotibus  a  quibus  conficitur  ita  proprium  esse,  ut 
eo  nulli  alii  ungendi  essent;  ac  docet  illud  ab  iis  confici,  non  ut  inde 
ipsi  soli,  verum  etiam  omnes  christiani  ungantur.  Nondum  quippe  hic  de 
unctionis  ministro,  sed  de  eo  tantum  cui  conferri  possit,  sermo  est.  Inde 
ad  alteram  progrediens  quaestionem,  an  scilicet  presbyterorum  ita  pro- 
prium  sit  hoc  sacramentum  administrare,  ut  illud  conferre  episcopis  non 
liceat,  falsam  ea  de  re  nonnullorum  opinionem  de  qua  illum  Decentius 
consulendum  duxerat,  confutat.  Et  haec  quidem  Decentii  interrogatio, 
quantum  abhorreret  ab  illorum  temporum  fide,  ut  Christiani  quique  in- 
firmos  sacro  oleo  ungere  posse  crederentur,  aperte  indical. 


DE    EXTREMA    UNCTIONE  251 

oriri  dicenda  sit,  cum  sit  notissimum  talem  aemulationem  iam  ab 
initio  inter  Orientis  et  Occidentis  ecclesias  extitisse,  ut  impossi- 
bile  fuerit  Graecos  a  Latinis,  vel  Latinos  a  Graecis  recepisse  sa- 
cramentum  quod  authentica  apostolorum  traditio  non  habebat. 

Quid  plura?  In  ipsa  Scriptura  apostolica  originem  communis 
fidei  circa  sacramentum  infirmorum  clare  ostendimus,  nam  in 
praelaudato  lacobi  testimonio  omnia  inveniuntur  quae  de  es- 
sentia  et  ratione  sacramenti  sunt:  Ritus  sacer  sub  praescripta 
forma  verborum,  orent  super  eum,  ungentes  oleo  in  nomine  Domini. 
Tum  efficacia  gratiae,  alleviabit  eum  Dominus,  et  si  in  peccatis  sit, 
remittentur  ei.  Denique  Christi  institutio,  quam  necessario  prodit 
natura  promissionis,  cum  nemo  praeter  Deum  potestatem  habeat 
in  gratiam  et  peccatorum  remissionem. 


THESIS  XXV. 

Huius  sacramenti  materia  est  oleum  ab  episcopo  bene- 
dictum,  quod  unctione  facta  in  quinque  sensibus  tanquam 
totidem  vulnerum  radicibus,  debet  applicari.  Forma  est  ora- 
tio  optativa:  Per  istam  sanctam  unctionem  et  suam  piissimam  mi- 
sericordiam  indulgeat  tibi  Dcus  quidquid  per  visum,  etc.}  deliquisti. 
Minister  est  solus  sacerdos.  Subiectum  denique,  omnis  et 
solus  adultus  baptizatus,  infirmus,  de  cuius  morte   timetur. 

Notandum  hic  est  quod  cum  de  hoc  sacramento  et  iis  quae 
ad  ipsum  pertinent,  ex  traditione,  usu,  et  auctoritate  Ecclesiae 
maxime  certificemur,  inde  potissimum  determinanda  erunt  eius 
materia,  forma,  minister,  et  subiectum.  Neque  enim  ad  omnia 
ista,  cum  ad  ultimas  determinationes  devenitur,  sufficit  Scripturae 
testimonium,  sed  nec  etiam  requiritur,  ut  constat. 

De  Materia.  —  Materia  est  oleum  olivae  ab  episcopo  bene- 
dictum.  Ita  Tridentinum  cap.  i,  Florentinum  in  decreto  pro  Arme- 
nis,  Innocentius  I  ubi  supra,  adhibens  nomen  chrismatis  tanquam 
nomen  genericum  quo  omne  oleum  consecratum  quaiuloque  desi* 

gnatur  (l).  Rationes  autem  convenientiae  exponit  Catechismus  ad 
parochos  inquiens:  «  Aptissime  haec  materia  illud  significat  quod 
«  vi  sacramenti  interius  in  anima  efficitur;  nam  ut  oleum  ad  mi- 
«  tigandos  corporis  dolores  magnopere  proficit,  ita  sacramenti 
«  virtus  animae  tristitiam  ac  dolorem  minuit.  Oleum  praeterea  ad 
«  recreandas  defatigati  corporis  vires  maxime  accommodatum  est. 
«  Quae  omnia,  quid  in  aegroto  divina  virtute  per  huius  sacramenti 
«  administrationem  efficiatur  declarant  ».  Sane  vero  quidquid  in 
praesenti  mysterio  agitur,  misericordiam  et  lenitatem  alleviationis 
spirat.  Unde  eleganter  S.  Thomas  sibi  obiiciens  quod  in  parabola 
evangelica  mysticus  ille  Samaritanus  alligavit  vulnera  eius  qui 
inciderat  in  latrones,  infundendo  oleum  cum  vino,  observat  et  re- 
spondet  vinum  quidem  sanare  mordendo,  oleum  vero  leniendo,  et 
mordax  elementum  minime  congruere  indoli  huius  sacramenti  (2). 
De  causa  autem  cur  omnino  necesse  sit  ut  oleum  fuerit  ab  epi- 
scopo  benedictum,  iam  in  simili  dictum  est,  cum  de  Confirmatione 
ageretur.  Nemini  quippe  dubium  esse  potest  quin  ratio  principalis 
sit  positiva  institutio,  a  qua  omnia  sacramenta  propriam  legem 
accipiunt.  Sed  in  divinis  institutionibus  semper  adest  congruentia 
ex  natura  rei,  quae  nunc  sumi  potest  ex  analogia  physicorum  instru- 
mentorum.  Instrumenta  enim  artium  acquirunt  virtutem  instrumen- 
talem  dupliciter:  quando  actu  moventur  ab  artifice,  et  quando  per 
prius  accipiunt  instrumenti  formam,  puta  cum  martellus  fabricatur. 
Similiter  et  materiae  sacramentali  instrumentalis  virtus  acquiritur 
quandoactu  adhibetur  in  confectione  sacramenti,  tum  per  prius 
quando  designatur  ad  sacramentalem  usum.  Hanc  porro  designatio- 
nem  aqua  baptismatis  sufficienter  accepit  cum  Christus  pro  nobis  in 
Iordane  baptizatus  est,  sed  oleum  sacrarum  unctionum  eam  non 
consequitur  nisi  percepta  benedictione  in  nomine  Christi.  Et  bene 

1  Disputatur  inter  theologos,  an  requiratur  ad  valorem  sacramenti 
oleum  benedictum  ab  episcopo  in  ordine  ad  sacramentum  itifirmorum,  an 
possit  sufficere  oleum  catechumenorum,  vel  chrisma  Confirmationis.  Quid- 
quid  vero  sit,  sacramentum  foret  dubium,  adeoque  sub  conditione  iteran- 
dum,  si  postmodum,  infirmo  adhuc  superstite,  haberetur  copia  materiae 
certae. 

(2)  S.   Thom..  Suppl.,  Quaest.  29,  a.  4,  ad  2um. 

quidem  eiusmodi  benedictio  reservatur  soli  episcopo,  ut  ostendatur 
efficacia  sacramentorum  a  Christo  in  alios  descendens  ordinate, 
«  scilicet  in  populum  mediantibus  ministris  qui  sacramenta  dispen- 
«  sant,  et  in  ministros  inferiores  mediantibus  superioribus  qui  ma- 
«  teriam  sanctificant...,  secundum  illud  Psalm.  CXXVII-2:  Sicut 
«  unguentum  in  capite,  scilicet  Christo,  quod  prius  descendit  in 
«  barbam  Aaron,  deinde  usque  ad  oram  vestimenti  »  (*), 

Convenientissime  etiam  institutum  est  ut  applicatio  olei  infir- 
morum  fieret  per  unctionem  quinque  sensuum  (2),  quia  hoc  sacra- 
mentum  est  consummativum  curationis  spintualis  per  generalem 
quamdam  sanationem  omnium  quae  remanent  vulnerum  peccati. 
Bene  ergo  unguntur  quinque  sensus,  quia  illa  sunt  quasi  quinque 
ostia  per  quae  peccata  intrant  in  animam,  ut  Bellarminus  ait.  Sed 
et  S.  Thomas,  Quaest.  29,  a.  2,  eleganter  dicit:  «  Curatio  interio- 
«  rum  vulnerum  non  potest  perfecte  significari  nisi  per  apposi- 
«  tionem  medicinae  ad  diversas  vulnerum  radices  ». 

De  forma.  —  Forma    consistit  in  oratione    optativa,    ut    in 


(x)  S.  Thom.,  Suppl.,  Quaest.  29,  art.  6.  —  Haec  praevia  sanctifi- 
catio  materiae  quandoque  est  de  necessitate  sacramenti,  ut  in  Confir- 
matione  et  Extrema  Unctione,  quandoque  est  solum  de  praecepto,  ut  in 
Baptismo,  quandoque  vero  nullatenus  requiritur,  ut  in  iis  sacramentis 
quorum  quasi  materia  sunt  actus  humani.  Et  hoc  est  quod  vult  fignificare 
S.  Thomas  in  IV,  D.  22,  q.  2,  a.  1  ad  3um,  ubi  discrimen  Poenitentiae 
ab  aliis  sacramentis  assignat.  Nam  etsi  materiae  sacramentales  non  cau- 
sent  gratiam  nisi  in  ipso  usu  quando  forma  verborum  adiungitur,  tamen 
cum  praeviam  consecrationem  accipiunt,  iam  sunt  ordinatae  ad  sacramen- 
talem  usum,  et  pro  tanto  iam  dici  possunt  aliquo  modo  gratiam  continere. 
Nihil  autem  tale  est  in  Poenitentia  in  qua  non  sanctificatur  confessio  poe- 
nitentis,  eo  pacto  quo  per  prius  sanctificatur  aqua  baptismalis  vel  oleum 
Extremae  Unctionis.  Immerito  ergo  Ballerini,  Op.  theol.  mor.,  Tom.  5, 
n.  9,  hunc  Angelici  locum  affert  ut  persuadeat  actus  poenitentis  non 
esse  vere  materiam  Poenitentiae  sacramenti. 

2)  Florentinum  equidem  nominat  septem  unctiones,  sed  aliunde  con- 
stat  unctionem  in  renibus  et  in  pedibus  non  esse  necessariam.  Hinc  unctio 
quinque  sensuum  est  certo  sufficiens,  sed  et  probabilius,  etiam  essentialis: 
quamquam  non  improbabiliter,  speculative  loquendo,  aliqui  dicant  unctio- 
nem  unam  cum  generali  forma  correspondente  per  se  solam  sufficere, 
Vide  auctores  theologiae  moralis. 

thesi  positum  est,  et  constat  ex  Florentino  1.  c.  potestque  etiam 
colligi  ex  Iacobo  dicente :  Orent  super  eum.  Est  igitur  in  hoc  sa- 
cramento  notabilis  quaedam  ab  aliis  differentia,  nam  in  aliis  omni- 
bus  forma  est  assertiva,  hic  autem  forma  optativa  est  de  essentia 
sacramentalis  signi,  ut  communiter  theologi  docent.  Cuius  ratio 
est  primo,  quia  in  hoc  sacramento  curantur  reliquiae  peccati  se- 
cundum  solam  Dei  misericordiam,  quin  ex  parte  hominis  aliquid 
requiratur  ad  opus  operatum  sicut  in  Poenitentia.  Est  enim  homo 
propriis  iam  viribus  destitutus,  qui  sibimetipsi  succurrere  non 
possit,  et  ideo  nihil  reliquum  est  nisi  ut  superexaltet  misericordia 
iudicium,  id  est,  ut  post  iudicium  clavium  ultimo  resignetur  homo 
in  manus  misericordiae  sempiternae,  quod  quidem  per  optativam 
formam  recte  et  congruenter  noscitur  significari.  Et  huic  rationi 
non  absimilis  est  ea  quam  tradit  S.  Thomas,  ubi  supra,  art.  8. 
Quia,  inquit,  hoc  sacramentum  est  sacramentum  exeuntium  qui 
iam  de  foro  Ecclesiae  esse  desinunt,  ut  in  solius  Dei  manu  re- 
quiescant.  Unde  cum  in  aliis  sacramentis  minister  utatur  verbo 
assertivo,  quasi  consecrans  vel  solvens  eos  qui  ad  Ecclesiam  mili- 
tantem  pertinent,  in  eaque  manent:  in  hoc  sacramento  per  appre- 
cationem  Deo  committit  exeuntem,  utpote  ad  aliud  forum  per- 
gentem  et  iam  pertinere  incipientem. 

De  ministro.  —  Minister  est  solus  sacerdos,  ut  habetur  in 
Tridentino,  cap.  3,  et  colligitur  ex  Iacobo:  inducat  presbyteros 
Ecclesiae.  Etenim,  ut  scite  Bellarminus  observat,  etsi  vox  graeca 
?:ps<7fiuT£po;  ambigua  sit,  et  seniorem  tam  aetate  quam  dignitate 
significare  possit,  tamen  secundum  usum  Scripturae  Novi  Testa- 
menti,  non  designat  nisi  sacerdotes.  Unde  illud  1  Tim.  IV:  cum 
impositione  manuum  presbyterii,  semper  fuit  de  ministris  ecclesia- 
sticis  intellectum.  Accedit  praesertim  traditio  constans  atque 
universalis.  Qua  in  re  iam  praeoccupata  fuit  difficultas  orta  ex 
verbis  Innocentii  (c),  ubi  ait  Pontifex  omnes  christianos  uti  posse 
oleo  infirmorum  in  suis  suorumque  necessitatibus.  Nam  Innocen- 
tius  aperte  mox  decernit  ministros  huius  sacramenti  solos  esse 
sacerdotes,    sive    simplices    presbyteri    sint,   sive  episcopi.  Unde 


V    J 


Supra,  Thes.  praec. 

nihil  aliud  sibi  vult,  nisi  quod  liceat  cunctis  fidelibus  uti  oleo 
sancto,  non  quidem  administrando,  sed  advocando  presbyteros, 
et  ab  eis  unctionem  accipiendo. 

Convenientia  etiam  est  in  aperto,  quia  cum  hoc  sacramentum 
sit  consummativum  Poenitentiae,  recte  Poenitentiae  ministro  attri- 
buitur,  in  quo  tamen  non  amplius  exigit  iurisdictionis  potestatem  (r), 
eo  quod  Extrema  Unctio  per  modum  curationis  et  non  iudicii  sit 
instituta.  Nec  valet  si  dicas  Unctionem  infirmorum  se  habere  ad 
Poenitentiam  sicut  confirmatio  ad  baptismum,  unde  debuisset  solis 
episcopis  iure  ordinario  reservari.  Negatur  enim  sequela  propter 
evidentem  disparitatem.  Nam  confirmatio  consummat  effectum  bap- 
tismi  largiendo  homini  gradum  aliquem  in  Ecclesia  Dei;  insuper 
consecrat  christianum  qua  talem,  consecratione  ultima  et  per  se 
requisita  ad  spiritualis  hominis  perfectionem  (2);  et  ideo  ministe- 
rium  eius  reservatur  sacerdotibus  summis,  sive  principibus  eccle- 
siasticae  societatis.  Sed  nihil  tale  reperitur  in  Extrema  Unctione, 
per  quam  nec  gradum  acquirit  homo  in  hierarchia  militantis  Ec- 
clesiae,  nec  recipit  aliquid  quod  ad  perfectionem  per  se  requiratur, 
sed  solum  per  accidens,  id  est  ratione  actualium  peccatorum  quae 
supervenerunt  post    baptismum.  Non  ergo  similis  est  ratio. 

De  subiecto., —  Imprimis  subiectum  non  est  nisi  baptizatus 
adultus,  cum  infantes  et  perpetuo  amentes  non  fuerint  unquam 
capaces  peccatorum  quorum  reliquiae  tolluntur  in  hoc  sacramento, 
et  de  quibus  in  forma  dicitur :  Indulgeat  tibi  Dominus  quidquid  per 
visum,  auditum,  etc,  deliquisti.  Rursus  non  est  nisi  infirmus  de 
cuius  morte  timetur,  ut  habetur  in  Florentino  et  Tridentino  ubi 
supra.  Id  etiam  manifeste  evincitur  ex  Iacobo  qui  utitur  verbis 
gravem  infirmitatem  significantibus.  Denique  si  propria  indoles 
huius  sacramenti  speCtetur,  constat  ipsum  fuisse  institutum  in  le- 
vamen  et  subsidium  infirmorum  qui  propter  vim  morbi  iam  non 


(z)  De  sola  validitate  nunc  agitur.  Quoad  liceitatem  vero,  attenden- 
dae  sunt  Ecclesiae  leges,  et  cavendum  ab  excommunicatione  quam  Con- 
stitutio  Apostolicae  Sedis  fert  contra  regulares  qui  absque  parochi  licentia 
attentarent  ministrare  saecularibus  hoc  sacramentum. 


S.  Thom  ,  q,   72,  a.   n. 

possunt  agere  exteriorem    poenitentiam,    aut   mentem    in    Deurn, 
quando  maxime  oporteret,  de  facili  erigere. 

Hic  tamen  animadvertere  iuvabit  non  esse  confundendum  in- 
firmum  de  cuius  morte  timetur,  ut  loquitur  Florentinum,  cum 
infirmo  iamiam  desperato  et  in  articulo  mortis  constituto.  Unde 
signanter  dicit  Tridentinum  1  c.  <<  Declaratur  etiam,  esse  hanc 
«  unctionem  infirmis  adhibendam,  illis  vero  praesertim  qui  tam 
c<  periculose  decumbunt  ut  in  exitu  vitae  constituti  videantur  ». 
Quo  dicendi  modo  satis  indicavit  Concilium,  non  tunc  tantum 
posse  adhiberi,  quando  periculum  eousque  increvit  ut  de  recupe- 
ratione  salutis  desperetur.  Quapropter  perpendenda  sunt  gra- 
vissima  illa  verba  Catechismi  ad  parochos:  «  In  quo  tamen  peccant 
«  qui  illud  tempus  aegroti  ungendi  observare  solent,  cum  iam 
«  omni  salutis  spe  amissa,  vita  et  sensibus  carere  incipiat.  Con- 
«  stat  enim,  ad  uberiorem  sacramenti  gratiam  percipiendam  plu- 
«  rimum  valere  si  aegrotus,  cum  in  eo  adhuc  integra  mens  et 
«  ratio  viget,  fidemque  et  religiosam  animi  voluntatem  afferre  po- 
«  test,  sacro  oleo  liniatur»  (*).  Illud  quoque  observandum:  effectum 
sanationis  corporalis,  etsi  secundario  et  sub  variis  conditionibus, 
vere  tamen  in  Conciliis  et  Traditione  Ecclesiae  annumerari  inter 
effectus  huius  sacramenti.  Nec  forsitan  incongrue  diceret  quis, 
effectum  hunc  dependere  ab  ipsa  alleviatione  spirituali  quae  est 
effectus  primarius  et  omnino  proprius  unctionis  infirmorum.  Bonus 
enim  status  spiritus  noscitur  quam  maxime  iuvare  naturam  et 
artem  ad  instaurationem  valetudinis,  convenienter  disponendo  po- 
tentias  tam  sensitivas  quam  vegetativas.  Atqui  constat  efficaciam 
eiusmodi  in  ordine  ad  recuperandam  sanitatem  amplius  haberi 
non  posse,  si  iam  corruptum  sit  convalescentiae  principium,  trans- 
acta  scilicet  periodo  in  qua  res  adhue  in  ancipiti  est,  et  pro 
variis  adiunctis  ad  alterutrum  exitum  potest  determinari.  Aliunde 
vero  evidens  esse  debet,  sacramenti  virtutem  in  hac  parte  prorsus 
impediri  quoties  morbus  eousque  processit  ut  citra  miraculum 
curari  amplius  non  valeat,  cum  ad  effectus  miraculosos  medium 
ordinarium  profecto  non  exsistat.  Ergo  aberrant   qui    unctionem 

l1)  De  Extr.   Unct.,  n.    18. 

infirmorum  recipere  timent,  quasi  infallibilem  prodromum  mortis. 
Quin  imo,  ex  nimia  procrastinatione  apponitur  obex  quominus 
salubri  sacramenti  influxu  infirmus  convalescat. 


THESIS  XXVI. 

Propria  res  huius  sacramenti  est  gratia  allevians  ani- 
mam  aegroti,  abstergensque  peccatorum  reliquias.  Hinc 
unctio  infirmorum  inter  sacramenta  vivorum  iure  annume- 
ratur.  Si  tamen  inveniat  mortalia  quae  per  sacramentum 
Poenitentiae  in  re  susceptum  purgari  amplius  non  possunt, 
propriam  sacramenti  mortuorum  vim  et  efficaciam  habere 
dicenda  est. 

§  1. 

Prior  huius  propositionis  assertio  demonstratur  ex  Scripturae 
verbis :  Et  oratio  fidei  (L)  salvabit  infirmnm,  et  alleviabit  eum  Do- 
minus.  Sane  vero,  ut  Bellarminus  adnotat,  absoluta  promissio  est; 
ergo  debet  principaliter  referri  ad  sanitatem  non  corporis,  sed 
animae;  nam  secus,  semper  contingeret  haec  sanitas  quoties  sa- 
cramentum  fructuose  reciperetur,  et  nunquam  ex  hac  vita  aegrotus 
decederet.  Quod  etiam  confirmari  potest  ex  propria  vi  locutionis 
qua  Scriptura  utitur.  Ubi  enim  latinus  interpres  vertit,  et  allevia- 
bit  infirmum  Dominus,  lectio  graeca  habet :  y.y.{  syspet  aurov  o  jtiipto?. 
Atqui  in  Novo  Testamento,  vox  c'ysipto  significare  solet  excussio- 
nem  soporis  spiritualis,  iuxta  illud  Rom.  XIII-16 :  Hora  est  iam 
nos  de  somno  surgere,  ojpa  tqSyi  yfaa;  s?  u7wou  syspByjvai,  et  Eph. 
V-14:  Surge  qui  dormis,  et  illuminabit  te  Christus,  sysips  0'  x.a8s'J6(ovt 
etc.  Hoc  igitur  loco  significat  liberationem  a  torpore,  anxietate,  et 
debilitate  spiritus,  quae  ex  peccato  relinquitur,  et  propinquos 
morti  potissimum  deprimere  et  gravare  solet. 

\\  Dicitur  oratio  fidei,  non  quod  eius  efficacia  pendeat  a  fide  mi- 
nistri,  sed  quia  oratio  ista.  sicut  omnis  alia  forma  sacramentalis,  est  de 
se  protestativa  fidei  Ecclesiae,  cuius  sunt  sacramenta. 

De  Ecclesiae  Sacrameniis.  Tom.   II.  17 

Porro  in  hac  ipsa  allevatione  interioris  hominis  consistit  abs- 
tersio  reliquiarum  peccati  de  qua  loquuntur  Concilia.  Non  enim 
regularitcr  loquendo,  ad  tollenda  ipsa  peccata  unctio  infirmorum 
fuit  instituta,  cum  supra  ostensum  sit,  sacramentum  Poenitentiae 
esse  medium  in  re  vel  in  voto  necessarium  ad  remissionem  cun- 
ctorum  mortalium  post  baptismum  commissorum.  Esset  autem 
votum  fallax  atque  omnino  illusorium,  si  data  possibilitate,  (quae 
profecto  regulariter  dari  dicenda  est),  sacramentum  in  penculo 
mortis  re  et  actu  non  susciperetur.  De  lege  igitur  ordinaria  solae 
peccatorum  reliquiae  infirmo  ungendo  debent  esse  residuae,  et 
istae  reliquiae  nihil  aliud  sunt  quam  spiritualis  debilitas  tollens 
perfectum  vigorem  ad  actus  vitae  gratiae,  et  impediens  quominus 
ultimum  agonem  strenue  ac  fortiter  homo  christianus  perficiat  (r). 
Unde  Tridentinum,  cap.  2:  «  Res  porro  et  effectus  huius  sacra- 
«  menti...  gratia  est  Spiritus  Sancti,  cuius  unctio..,  peccati  reliquias 
«  abstergit,  et  aegroti  animam  alleviat  et  confirmat,  magnam  in 
«  eo  divinae  misericordiae  fiduciam  excitando,  qua  infirmus  sub- 
«  levatus  et  morbi  incommoda  ac  labores  levius  fert,  et  tenta- 
«  tionibus  daemonis  calcaneo  insidiantis  facilius  resistit  ». 

Atque  hinc  demum  facile  colligitur  Extremam  Unctionem 
esse  annumerandam,  per  se  loquendo,  inter  vivorum  sacramenta; 
regulariter  enim  praesupponit  sacramentum  Poenitentiae  rite  su- 
sceptum,   eique  supervenit  ut  quaedam  eius  consummatio. 


§  2. 


Verum  contingere  potest  ut  infirmus  in  mortali  exsistens  non 
sit  amplius  capax  suscipiendi  in  re  Poenitentiae  sacramentum, 
puta  si  sensibus  destitutus  nequeat  confiteri.  Quod  si  nihilominus 
sit  habitualiter  saltem  attritus,  ea  attritione  quae  omnem  peccandi 
voluntatem  excludat  (2),  adhuc  quidem  cum  sacramento  iustificari 

C)  Cf.  S.  Thom.,  Suppl.  q.  30,  a.   1. 

(2)  Puta,  quia  antequam  sensibus  et  usu  rationis  destitueretur,  elicuit 
actum  interiorem  attritionis  qui  usque  nunc  habitu  perseverat,  in  quan- 
tum  non  fuit  actu  contrario  retractatus.  Eiusmodi  autem    actus    includit 

potest,  sine  sacramento  non  potest.  Ad  hanc  igitur  iustificationis 
gratiam  conferendam,  Unctionem  Extremam  habere  efficaciam, 
incunctanter  asserimus.  Et  licet  de  aliis  etiam  sacramentis  ut 
supra  dictum  est,  idem  sentiendum  sit,  differt  tamen  ab  aliis 
unctio  infirmorum  in  duobus.  Primo  in  hoc  quod  de  aliis  sacra- 
mentis  nonnisi  probabiliter  id  affirmatur,  de  hocautem  sacramento 
certissime.  Secundo  in  hoc  quod  alias,  iustificationis  effectus  habe- 
tur  veluti  per  accidens,  id  est  supposita  bona  fide  suscipientis 
qui  se  existimat  in  statu  gratiae,  cum  non  sit;  hic  autem  habetur 
per  se  et  ex  proprio  fine  sacramenti,  non  secus  ac  in  duobus  sa- 
•cramentis  mortuorum  quae  sunt  baptismus  et  poenitentia. 

Probatur  ergo  assertio  ex  verbis  Iacobi :  Et  si  in  peccatis  sit, 
remittentur  ei.  Ibi  enim  assignatur  effectus  quem  Extrema  Unctio 
per  se  et  ex  proprio  fine  inducit,  nam  de  effectibus  per  accidens 
mentio  fieri  non  debet  quando  propria  alicuius  sacramenti  natura 
atque  indoles  explicatur.  Innuitur  tamen  dictum  effectum  non  esse 
simpliciter  et  absolute  regularem:  si  in  peccatis  sit,  inquit,  remit- 
tentur.  Quod  nonnisi  inepte  diceretur  de  baptismo  et  poenitentia, 
quoniam  haec  duo  .sacramenta  ad  hoc  ipsum  fuerunt  principaliter 
et  primario  instituta,  et  ideo  in  subiecto  sive  baptismi  sive  poe- 
nitentiae  status  peccati,  non  accidentaliter  tantum,  sed  de  lege 
etiam  ordinaria  supponitur.  Dicendum  igitur  est  quod  ipsa  peccati 
macula  non  cadit  sub  virtute  purgativa  sacramenti  Extremae  Un- 
•ctionis,  nisi  quando  aliquo  saltem  modo  rationem  habet  reliquiae, 
id  est  quando  relinquitur  post  sacramentum  Poenitentiae  pro  posse 
infirmi  adhibitum  ac  susceptum.  —  Caeterum  confirmatur  etiam 
conclusio  ex  verbis  formae:  indulgeat  tibi  Dominus  quidquid  deli- 
quisti.  Nisi  enim  Extrema  Unctio  haberet  vim  ad  purgandum  pec- 
-catum  ipsum,  haec  forma  non  esset  congruens,  quia  forma  nihil 
aliud  debet  exprimere  nisi  id  ad  quod  sacramenti  virtus  per  se 
extenditur.  —  Confirmatur  denique  ex  declaratione  Tridentini: 
«  Res  etenim  (sacramenti  huius),  gratia  est  Spiritus  Sancti,  cuius 
«  unctio  delicta,  si  quae  sint  adhuc  expianda....  abstergit  ». 

propositum  non  peccandi  de  caetero,  et  ex  consequenti  votum  saltem 
implicitum  sacramenti  Poenitentiae,  sine  quo  nulli  unquam  fideli  contigit 
iustificatio. 

THESIS  XXVII. 

In  Extrema  .Unctione  res  et  sacramentum  est  resignatio 
sive  repositio  aegroti  in  manus  misericordiae  Dei  in  ordine 
ad  recipiendum,  nisi  obex  obstiterit,  alleviationis  gratiam. 
Tamdiu  porro  perdurat  quamdiu  periculosa  protrahitur  in- 
firmitas,  et  ideo  in  eodem  periculo  mortis  sacramentum  hoc 
reviviscere  quidem  potest,  iterari  vero  non  potest. 

Ratio  prioris  assertionis  est  quia  res  et  sacramentum  dicitur 
illud  quod  per  sacramentum  exterius  immediate  significatur  signi- 
ficatione  practica  seu  efficaci.  Ritus  autem  apprecatorius  unctionis 
infirmorum  hoc  modo  significat,  non  collationem  gratiae  quae  a 
Deo  danda  optatur  sive  indicitur,  sed  magis  repositionem  aegroti 
in  manus  divinae  misericordiae,  in  ordine  ad  recipiendarn  optatam 
gratiam  atque  indulgentiam  delictorum  (r).  Nec  dubitari  potest 
quin  eiusmodi  repositio  per  ritum  sacramentalem  ex  Dei  institu- 
tione  effecta,  sit  de  se  necessitas  ad  ipsius  indulgentiae  seu  alle- 
viantis  gratiae  susceptionem.  Conveniunt  ergo  ibi  omnes  notae 
competentes  ei  quod  est  sacramentum  et  res. 

Ratio  alterius  assertionis  est  quia  in  Extrema  Unctione  titu- 
lus  ad  gratiam  ratione  infirmitatis  corporalis  inducitur,  cum  infir- 
mus  qua  talis  subiectum  exsistat  huius  sacramenti.  Tamdiu  ergo 
manet,  quamdiu  eadem  manet  infirmitas,  sed  non  protrahitur  ultra. 
Et  hinc  fluunt  duae  conclusiones  in  thesi  positae.  Repugnat  enim 
repeti  sacramentum  quando  proximus  eius  effectus  iam  exsistit, 
qui  nec  augeri  potest  nec  numero  multiplicari,  sicut  alias  dictum 
est  de  sacramentis  characterem  imprimentibus.  Quod  autem  attinet 
ad  reviviscentiam,  applicandum  est  generale  principium  iam  sae- 

(z)  Nota  quod  non  ideo  negatur  sacramentum  etiam  Extremae  Un- 
ctionis  continere  gratiam;  sed  solum  asseritur  ille  modus  efficientiae  de 
quo  in  tractatu  de  sacramentis  in  communi,  fuse  disputatum  est. 

pius  in  superioribus  expositum  atque  inculcatum,  nec  ulla  in  hac 
parte  remanere  potest  difficultas. 

Ex  dictis  igitur  apparet  qua  ratione  Extrema  Unctio  se  ha- 
beat  coronidis  instar  in  opere  sanctificationis  nostrae.  Baptismo 
enim  regenerati,  per  confirmationem  armati  in  milites  Christi, 
eucharistia  toto  peregrinationis  huius  tempore  sustentati,  ad 
omnem  lapsum  per  Ecclesiae  claves  a  peccatorum  vinculis  abso- 
luti,  ultimo  in  sinum  misericordiae  transferimur,  ut  ibi  in  hora 
mortis  requiescentes,  securum  habeamus  accessum  ad  introitum 
gloriae.  Quod  nobis  omnibus  per  gratiam  suam  concedat  Dominus 
•omnipotens.  Amen. 


EXPLICIT    DISPUTATIO    DE    POENITENTIA 
ET    EXTREMA    UNCTIONE 

Quaest.  XXXIV-XL  Supplem. 


Superest  dicendum  de  duobus  sacramentis  quae  societati  qua 
tali  necessaria  sunt,  et  primo  de  illo  quod  ad  multitudinem  populi 
christiani  sacris  initiandam,  necnon  et  regendam  gubernandamque 
noscitur  institutum.  Et  hoc  est  Ordinis  sacramentum,  quo  confer- 
tur  sacra  potestas  et  efficitur  hierarchia. 

Hierarchiam  autem  nunc  dico,  non  sensu  passivo,  prout  quan- 
doque  sumitur  pro  multitudine  ordinata  sub  principe.  Hoc  namque 
pacto  tota  Ecclesia  militans  hierarchia  una  dicitur  et  est,  in 
quantum  est  tota  sub  Christi  lege  constituta,  pugnans  contra  re- 
ctores  tenebrarum  harum,  et  intendens  iis  quae  sunt  cultus  di- 
vini  (r).  Sed  in  hac  ipsa  ordinata  multitudine  quae  tota  est  ob 
noxia  gubernationi  Christi,  distinguitur  pars  quaedam  habens 
sub  Christo  praelationem  ministerii  supra  caeteros,  et  sic  accipitur 
hierarchia  ecclesiastica  sensu  activo,  prout  dicit  principatum  con- 
stantem  episcopls,  presbyteris,  et  ministris  (a),  qui  praeficiuntur 
sacris,  et  ex  officio   aliis  dispensant  divina  mysteria. 

Sane  vero,  unum  habemus  Sacerdotem  qui  pontifex  factus 
est  per  eum  qui  dixit  ad  illum :  luravit  Dominus  et  non  pocnitdnt 
eum,  tu  es  sacerdos  in  aeternum.  Nec  alius  quispiam  ei  succedere 

(x)  Vide  tomum  primum  huius  operis,  Thes.   n. 
[■)  Trident,  Sess.  XXIII,  can.  6. 

potuit,  nam  alii  qnidem  plurcs  facti  sunt  sacerdotes  idcirco  quod 
morte  prohiberentur  permanere,  hic  autcm,  eo  quod  maneat  in  aeter- 
num,  scmpiternum  habet  sacerdotium.  Verum  ipse  iam  consedit  in 
dextera  sedis  magnitudinis  in  caelis  (x).  Et  ideo  cum  corporalem 
sui  praesentiam  esset  Ecclesiae  subtracturus,  necessarium  fuit  ut 
alios  institueret  sibi  ministros,  qui  suum  in  terris  sacerdotium 
administrarent,  homines  efficiendo  bonorum  eius  participes  secun- 
dum  illud  Apostoli:  Sic  nos  existimet  homo  ut  ministros  Christi 
et  dispensatores  mysteriorum  Dei.  Unde  discipulis  consecrationem 
sui  corporis  et  sanguinis  commisit  dicens  :  Hoc  facite  in  meam 
commemorationem.  Eisdem  tribuit  potestatem  peccata  remittendi, 
secundum  illud:  Quorum  remiseritis  peccata  remittuntur  eis.  Eisdem 
etiam  docendi  et  baptizandi  officium  iniunxit:  Euntes,  inquit,  docete 
omnes  gentes,  baptizantes  eos.  Sed  cum  tanta  res  sit  sancti  huius 
sacerdotii  ministerium,  consentaneum  etiam  fuit  ut  plures  et  di- 
versi  essent  ministrorum  ordines  sacerdotio  ex  officio  deservien- 
tes:  «  Primo  quidem  propter  Dei  sapientiam  commendandam, 
«  quae  in  distinctione  rerum  ordinata  maxime  relucet,  tam  in 
«  naturalibus  quam  in  spiritualibus;  quod  significatur  in  hoc  quod 
«  regina  Saba  videns  ordincm  ministrantium  Salomoni,  non  habcbat 
«  ultra  spiritum,  deficiens  in  admiratione  sapientiae  illius.  Secundo 
«  ad  subveniendum  humanae  infirmitati,  quia  per  unum  non  po- 
«  terant  omnia  quae  ad  divina  mysteria  pertinebant  expleri  sine 
«  magno  gravamine,  et  ideo  distinguuntur  ordines  diversi  ad  di- 
«  versa  officia,  et  hoc  patet  per  hoc  quod  Dominus,  Numer.  XI, 
«  dedit  Moysi  septuaginta  senes  in  adiutorium.  Tertio  ut  via  pro- 
«  ficiendi  hominibus  amplior  detur,  dum  plures  in  diversis  officiis 
«  distribuuntur,  ut  omnes  sint  Dei  cooperatores,  quo  nihil  cst  di- 
«  vinius,  ut  Dionysius  dicit,  cap#.  3  ecclesiasticae  hierarchiae  »  (2). 
Quia  igitur  spiritualis  potestas  ministrandi  divina  per  certos  gradus 
distributa,  a  Christo  in  Ecclesiae  ministros  derivatur,  debuit  profe- 
cto  sub  quibusdam  sensibilibus  signis  eis  conferri,  iuxta  generalem 
oeconomiam  alias  declaratam.  Quo  fit  ut  facile  hic  assignentur  illa 


(J)  Hebr.  VII-VIII. 

(2)  S.  Thom.  Supp!.   Quaest.  37,  a.  1. 

tria  quae  in  omni  sacramento  N.  L.  necesse  est  reperiri.  Nam 
sacramentnm  tantum  est  exterior  et  sensibilis  ordinationis  ritus; 
res  et  sacramentum  est  ipsa  collata  potestas  conficiendi  et  tradendi 
sacra,  character  videlicet  vel  sacerdotii  vel  ministerii ;  denique 
res  tantum  est  gratia  iuvans  ad  sancte  explendum  functiones  or- 
dinis,  cum  ad  divinam  liberalitatem  pertineat  ut  cui  confertur  po- 
testas  ad  aliquid  operandum,  conferantur  etiam  ea  sine  quibus 
huiusmodi  operatio  convenienter  exerceri  nequit. 

At  vero  in  potestate  conficiendi  et  ministrandi  sacra  nondum 
intelligitur  potestas  regiminis  sive  imperii,  quam  tamen  societati 
religiosae,  non  secus  ac  civili,  plane  necessariam  esse  nemo  sane 
diffitebitur.  Sed  et  cuilibet  attendenti  evidens  erit  quod  etsi  una 
potestas  ab  alia  realiter  distinguatur,  non  ideo  una  ab  altera 
seiungi  debuit  aut  separari :  quatenus  scilicet  minime  conveniebat 
ut  praepositi  ad  regendam  Ecclesiam  Dei  (T),  alii  essent  ab  iis  qui 
per  potestatem  ordinis  praeficiuntur  divino  cultui,  et  ex  hominibus 
assumpti,  pro  hominibus  constituuntur  ut  offerant  dona  et  sacrificia 
pro  peccatis  (2).  Necesse  igitur  fuit  ut  potestas  imperii  in  societate 
ecclesiastica  sacro  annecteretur  ordini :  non  tamen  cuilibet,  sed 
supremo,  id  est  summo  sacerdotio  quod  episcopatus  appellatur. 
In  qua  etiam  imperii  potestate  ius  divinum  duplicem  gradum  sa- 
pientissima  dispositione  induxit,  simplicis  episcopatus  et  supremi 
pontificatus,  ut  illud  adimpleretur,  quod  figuraliter  sub  cruce  Do- 
mini  gestum  in  Evangelio  legitur:  Mitttes,  inquit,  cum  cnicifixis- 
sent  euniy  acceperunt  vestimenta  eius  et  fecerunt  quatuor  partes,  uni- 
cuique  militi  partcm,  et  tunicam.  Erat  autem  tunica  inconsutilis,  de- 
super  contexta  per  totum.  Dixerunt  ergo  ad  invicem:  Non  scindanms 
cani,  sed  sortiamur  de  illay  cuius  sit  (3).  Re  enim  vera,  magnum 
in  hoc  facto  mysterium  continebatur.  Nam  quatuor  vestimentorum 
partes  ecclesias  particulares  significaverunt  quibus  in  quatuor 
mundi  partibus,  hoc  est  in  Occidente,  Oriente,  Aquilone,  et  Austro, 
singuli  praesident  episcopi.  Tunica   autem   inconsutilis  quae  non 


O  Act.  XX-28. 
(2J  Heb.  V-i. 
;3)  loan.   XIX-23. 

scinditur,  universalem  designavit  Ecclesiam  cuius  indivisae  unitati 
praefata  partitio  minime  praeiudicat,  dum  scilicet,  unus  fuit  con- 
stitutus  episcopus,  iure  divino  habens,  praeter  unius  particularis 
ecclesiae  curam,  totius  gregis  Domini  providentiam  et  principatum. 
Et  ille  unus  in  eo  milite  qui  praeter  vestimentorum  partem,  ipsam 
indivisam  tunicam  in  suam  accepit  possessionem,  noscitur  praefi- 
guratus. 

Haec  igitur  sunt  quae  in  tractatu  de  Ordinis  sacramento  expo- 
nenda  veniunt,  et  facile  ad  quatuor  puncta  reducuntur:  Primo  de 
exsistentia  et  propria  unitate  huius  sacramenti.  Secundo  de  distin- 
ctione  ordinum  et  septenario  numero  eorundem.  Tertio  de  ma- 
teria,  forma,  et  ministro  ordinationum.  Quarto  de  gradu  episco- 
pali  quoad  duplicem  potestatem  ordinis  et  iurisdictionis. 


Quaest.  XXXIV-XXXIX  Supplem. 

DE  SACRAMENTO  ORDINIS  ET  ORDINUM  DISTINCTIONE 

Prior  disputatio  hierarchiam  septem  ordinibus  constantem 
habet  pro  obiecto,  et  ideo  abstrahit  a  speciali  consideratione  epi- 
scopatus.  Etenim  episcopatus,  proprie  loquendo,  ordo  distinctus  non 
est,  sed  ordinis  sacerdotalis  apex  et  plenitudo,  cui  altera  huius 
tractatus  pars  convenienter  reservabitur. 

THESIS  XXVIII. 

Exsistit  in  Lege  Nova  Ordinis  sacramentum,  sic  nomi- 
natum  ab  eo  quod  est  sacramentum  et  res,  videlicet  a  po- 
testate  sacra  quae  in  eius  collatione  principaliter  intenditur, 
et  in  qua,   propria  huiusmet  sacramenti   unitas   asservatur. 

§  i. 

Primum  omnium  ratio  nominis  est  investiganda.  Unumquod- 
que  enim  sacramentum  ab  aliquo  sibi  proprio  nominatum  est: 
Baptismus   quidem  ab  ablutione  exteriori  cui   respondet  interior 

emundationis  effectus.  Confirmatio  vero  a  virtute  efficiendi  chri- 
stianum  adultum  et  robustum  militem  Christi.  Item  Eucharistia 
nomen  accepit  ab  excellentia  qua  super  alia  eminet  sacramenta, 
in  quantum  continet  ipsum  gratiae  fontem  et  auctorem.  Rursus 
Poenitentia  dicta  est  ab  actibus  qui  sunt  quasi  materia  eius.  Ex- 
trema  Unctio  a  ritu  externo  qui  ultimo  adhibetur  exeuntibus  ab 
ecclesia  militante.  Matrimonium  denique  a  reali  identitate  sacra- 
menti  cum  coniugio  quod  est  in  officium  naturae.  Nunc  igitur  de 
ipso  nomine   Ordinis  merito  inquiritur. 

Sciendum  itaque  est  quod  iuxta  primam  acceptionem  nominis, 
ordo  est  relatio  inter  ea  exsistens,  quae  habent  aliquem  modum 
prioritatis  et  posterioritatis.  Quo  fit  ut  ubicumque  est  aliquid  prius 
et  posterius,  ibi  etiam  oporteat  aliquem  ordinem  esse,  vel  secun- 
dum  situm,  vel  secundum  tempus,  vel  secundum  originem,  vel 
secundum  quamcumque  aliam  rationem.  Porro  in  praesenti,  circa 
socialem  constitutionem  nostra  versatur  consideratio.  In  societate 
autem  qua  tali,  prioritas  et  posterioritas  attenditur  secundum  prae- 
lationem  habentis  potestatem,  et  subiectionem  eius  qui  obnoxius 
est  potestati.  Ibi  ergo  ordo  constat  relatione  superiorum  ad  infe- 
riores,  et  vice  versa.  Verumtamen,  cum  de  Ordinis  sacramcnto 
agitur,  ordo  non  sumitur  pro  relatione  ipsa,  quae  tam  in  superio- 
ribus  est,  quam  in  inferioribus,  sed  pro  potestate,  sive  gradu  emi- 
nenti  qui  causa  est  relationis,  et  fundat  relationem  qua  inter  se 
mutuo  referuntur  in  societate  ecclesiastica  illi  ad  quos  pertinet 
ministrare  divina,  et  illi  ad  quos  pertinet  ea  recipere.  Hinc  S.  Tho- 
mas :  «  Dicendum  quod  nomen  ordinis  dupliciter  accipitur.  Quan- 
«  doque  enim  significat  ipsam  relationem,  et  sic  est  tam  in  supe- 
«  riori  quam  in  inferiori...,  et  sic  non  accipitur  hic.  Quandoque 
«  autem  accipitur  pro  ipso  gradu  qui  ordinem  primo  modo  acce- 
«  ptum  facit.  Et  quia  ratio  (id  est  causa)  ordinis  prout  est  relatio, 
«  invenitur  ubi  primo  aliquid  superius  altero  occurrit,  idco  hic 
«  gradus  eminens  per  potestatem  spiritnalem,  ordo  nominatur  »  (r). 

Quae  igitur  cum  ita  sint,  apparet  sacramentum  Ordinis  esse 
ad  litteram,  sacramentum  potestatis  sive  hierarchiae.  Sumitur  autem 

(x)  Suppl.  Quaest.  34,  a.   2  ad  4um. 

dupliciter:  primo  pro  ritu  exteriori  quo  confertur  potestas,  et  sic 
est  sacramentum  tantum,  quod  dicitur  ordinatio;  secundo  pro  po- 
testate  collata,  et  sic  significatur  sacramentum  et  res,  quod  est 
ipse  ordo. 

Porro  sacramentum  Ordinis  hoc  posteriori  modo  principalius 
dicitur.  Primo  quidem  quia  ordinatio  transit,  ordo  manet.  «  Illud 
«  quod  est  res  tantum,  inquit  S.  Thomas  (r),  non  est  de  essentia 
«  sacramenti.  Quod  est  sacramentum  tantum,  transit.  Sacramentum 
«  et  res  manere  dicitur.  Unde  relinquitur  quod  ipse  character  in- 
«  terior  sit  essentialiter  et  principaliter  ipsum  sacramentum  Or- 
«  dinis  ».  —  Secundo  quia  cum  sacramentum  istud  non  pro  san- 
ctificatione  hominis  individui  fuerit  institutum,  sed  pro  necessitate 
ecclesiasticae  societatis  in  qua  oportet  esse  aliquos  qui  aliis  sacra 
ministrent,  ritus  exterior  non  ad  gratiam,  sed  ad  characterem  sive 
spiritualem  potestatem  conferendam  primario  et  potissimum  adhi- 
betur.  In  quo  quidem  notabilis  differentia  Ordinem  inter  et  bapti- 
smum  noscitur  exsistere,  nam  «  quamvis  in  baptismo  conferatur 
«  aliqua  spiritualis  potestas  recipiendi  alia  sacramenta,  ratione 
«  cuius  characterem  imprimit,  non  tamen  hic  est  principalis  effectus 
«  eius,  sed  ablutio  interior  propter  quam  baptismus  fieret,  etiam 
«  priori  causa  non  existente.  Sed  Ordo  potestatem  principaliter 
«  importat.  Et  ideo  character  qui  est  spiritualis  potestas,  in  defi- 
«  nitione  Ordinis  ponitur,  non  autem  in  definitione  baptismi  »  (a). 
—  Atque  hinc  demum  sequitur,  sacram  potestatem  in  ordinatio- 
nibus  collatam,  esse  id  in  quo  propria  huic  sacramento  constat 
atque  innotescit  unitas. 

Sane  vero  sacramenta  non  sunt  nisi  septem;  unde  oportet 
confiteri  Ordinem  esse  sacramentum  unum.  Caeterum  de  fide  est 
plures  esse  ordines,  et  quidquid  nunc  sit  de  subdiaconatu  et  qua- 
tuor  minoribus,  de  sacerdotio  saltem  et  diaconatu,  ad  sacramen- 

(x)  S.  Thom.  Suppl.  Quaest.  34,  a.   2  ad   ium. 
(2)  S.  Thom.  ubi  supra,  ad  2um. 

talitatem  quod  attinet,  ambigere  non  licet.  Quomodo  ergo  non  duo 
sacramenta,  imo  quomodo  non  septem  si  secundum  veriorem  sen- 
tentiam  quilibet  ex  septem  ordinibus  vere  est  sacramentalis?  Nulla 
alia  occurrit  responsio  praeter  illam  S.  Thomae :  «  Dicendum,  in- 
«  quit,  quod  divisio  Ordinis  non  est  totius  integralis  in  suas  par- 
«  tes,  neque  totius  universalis,  sed  totius  potestativi,  citius  Jiaec  est 
«  natura,  quod  totum  secundum  compleiam  rationcm  est  in  uno,  in 
«  aliis  autem  est  quaedam  participatio  ipsius.  Et  ita  est  hic;  tota 
«  enim  plenitudo  huius  sacramenti  est  in  uno  ordine,  scilicet  sa- 
«  cerdotio,  sed  in  aliis  est  quaedam  participatio  Ordinis.  Et  hoc 
«  significatum  est  in  hoc  quod  Dominus  dixit,  Numer.  XI-17, 
«  Moysi :  Auferam  de  spiritu  tuo,  tradamque  eis,  ut  sustineant  te- 
«  cum  onus  populi.  Et  ideo  omnes  ordines  sunt  unum  sacramen- 
«  tum  »  (r).  Et  re  quidem  vera  plenitudo  et  participationes  pleni- 
tudinis  non  ponunt  in  numerum  in  ea  linea  in  qua  accipitur  ple- 
nitudo;  unde  unum  plenum  sacramentum  et  plures  diminutae  eius 
participationes  non  faciunt  sacramenta  plura,  sed  unum. 

Iam  age.  Plenitudo  sacramenti  et  diminuta  eius  participatio 
considerari  nequit  ex  parte  effectus  gratiae,  tum  quia  gratia  sa- 
cramentum  non  est,  tum  quia  impossibile  est  fingere  diminutas 
participationes  in  ipsa  eius  ratione  essentiali,  tum  denique  quia 
mensura  gratiae  non  dependet  nisi  ex  quantitate  dispositionum 
quae  possunt  esse  meliores  in  eo  qui  diaconus,  quam  in  eo  qui 
presbyter  ordinatur.  Sed  nec  considerari  potest  ex  parte  exterioris 
ritus  ordinationis  secundum  se.  Quomodo  enim  ritus  exterior  or- 
dinationis  diaconalis  dici  posset  participatio  ritus  exterioris  qui 
in  initiatione  sacerdotum  adhibetur,  revera  non  apparet.  Verum 
optime  concipitur  sacra  potestas  in  supremo  omnium  ordine  plena 
atque  perfecta,  quam  unam  potestatem  diminute  participant  po- 
testates  inferiorum  ordinum  sacerdotio  ex  officio  deservientium, 
iuxta  illud  Tridentini,  Sess.  XXIII,  cap.  22:  «  Cum  divina  res  sit 
«  tam  sancti  sacerdotii  ministerium,  consentaneum  fuit,  quo  di- 
«  gnius  et  maiori  cum  veneratione  exerceri  posset,  ut  in  Eeclt'- 
«  siae  ordinatissima  dispositione  plures  et  diversi  essent  ministro- 

(z)   Quaest.  37,  a.   1  ad  2um. 

«  rum  ordines  qui  sacerdotio  ex  officio  deservirent  ».  Sic  igitur 
patet  unitatem  haberi  ex  eo  quod  est  sacramentum  et  res.  Unde 
necesse  est  ut  illud  idem  sit  principaliter  Ordinis  sacramentum, 
secundum  ea  quae  superius  ex  Angelico  praemissa  sunt. 

§3- 

Nunc  autem  huius  sacramenti  existentia  ex  Scripturae  pariter 
et  divinae  Traditionis  testimonio  certissime  demonstratur.  Sed  per 
prius  nota  non  esse  necessarium  ad  praesentem  demonstrationem, 
ut  in  ea  de  singulis,  imo  de  pluribus  ordinibus  mentio  fiat,  nam 
etsi  nullus  esset  ordo  praeter  sacerdotium,  adhuc  integra  maneret 
assertio  quae  nunc  contra  haereticos  defenditur,  eo  vel  magis 
quod,  uti  mox  insinuatum  est,  in  solo  sacerdotio  secundum  rei 
veritatem,  sacramenti  huius  salvatur  plenitudo.  Interim  ergo  ab 
ordinibus  inferioribus  abstrahere  licet,  quia  sufficit  ad  scopum 
praefixum  ut  in  ordinatione  et  ordine  sacerdotali  vera  ostendatur 
sacramenti  ratio.  —  His  igitur  praenotatis : 

Ordinis  sacramentum  Scripturae  commendat  auctoritas  ubi  cer- 
tam  commemorat  impositionem  manuum  per  quam  sacerdotalis 
ministerii  traducitur  potestas,  conferturque  gratia  ad  huius  mini- 
sterii  exercitium  requisita.  Dicitur  enim  2  Tim.  1-6:  «  Admoneo 
«  te  ut  resuscites  gratiam  Dei  (l)  quae  est  in  te  per  impositionem 
«  manuum  mearum  »  (2).  Et   iterum  1  Tim.  IV- 14:  «  Noli    negli- 

(r)  «  Graecum  verbum  dva£w7rupsrv  proprie  significat,  ignem  denuo 
«  vivificare,  id  est  ignem  sopitum  aut  torpentem  flabello  seu  ventulo 
«  suscitare.  Quod  Apostolus  aptissime  transfert  ad  resuscitationem  gra- 
«  tiae  Dei.  Eam  homo  in  se  resuscitat  oratione,  meditatione,  lectione 
«  ac  studio  rerum  sacrarum,  sancti  propositi  renovatione,  etc.  ».  Ita 
Estius,  in  h.  1. 

(2)  «  Notandum  est,  in  huiusmodi  Scripturis  a  parte  totum  significari. 
«  Non  enim  solum  manus  imponebantur  ordinando,   verum  etiam  verba 

«  mystica  proferebantur,  et  alii    ritus  adhibebantur sive   ad   substan- 

«  tiam  sacramenti  pertinentes,  sive  non  ».  Et  certe  in  Scriptura,  Con- 
firmationis  etiam  sacramentum  hnpositio  manus  dicitur,  quae  tamen  ad 
;  specialem  significationem  per  formam  verborum  caeteraque  adiuncta 
determinabatur. 

«  gere  gratiam  quae  in  te  est,  quae  data  est  tibi  per  prophetiam 
«  cum  impositione  manuum  presbyterii  »  (x).  Et  re  quidem  vera, 
in  una  et  altera  ad  Timotheum  epistola  instruit  Apostolus  disci- 
pulum  suum  de  obligationibus  muneris  episcopalis,  ipsumque  allo- 
quitur  ut  pontificem  sive  sacerdotem ;  quare  minime  dubium  esse 
potest  quin  impositio  manuum  de  qua  in  utroque  loco,  ipsissima 
sit  Timothei  ordinatio  in  praesulem  Ecclesiae  Ephesinae.  Atqui 
nihil  ibi  deest  ad  rationem  peculiaris  sacramenti.  Habetur  enim 
signum  exterius  symbolicum,  collativum  specialis  sanctificationis 
et  specialis  gratiae,  illius  dico  gratiae  quae  potestati  sacrae  est 
annexa,  et  est  ad  bonum  eius  usum  omnino  necessaria.  Aliunde 
vero  apparet,  ritum  illum  lege  perenni  et  ordinaria  ab  auctore 
gratiae  institutum  in  Ecclesia  fuisse,  cum  in  eadem  pastorali  epi- 
stola  commendetur  Timotheo  ut  sit  cautus  in  imponendo  aliis 
manus  (2),  et  de  eodem  officio  admoneatur  Titus  his  verbis:  Huius 
rei  gratia  reliqui  te  Cretae,  ut  constituas  per  civitates  presbyteros 
sicut  et  ego  disposui  tibi  (3),  ad  perpetuitatam  scilicet  sacri    mini- 


(x)  Commemorat  ibi  Apostolus  prophetias  de  quibus  cap.  i  dixerat: 
Hoc  praeceptum  commendo  tibi,  fili  Timothee,  secundum  praecedentes  in  te 
prophetias,  id  est  secundum  revelationes  divinas  de  te  factas,  quibus  signi- 
ficatum  fuit  te  futurum  utilem  Ecclesiae  Dei  ministrum.  «  Etenim  in  Ec- 
«  clesia  primitiva,  inquit  Estius,  electiones  episcoporum  saepe  fiebant 
«  per  revelationem  Spiritus  Sancti.  Sic  ad  opus  praedicationis  missi  fue- 
«  runt  Barnabas  et  Saulus.  Sic  etiam  multos  sanctos  episcopos  olim 
«  legimus  electos.  Sic  igitur  (ipse  Timotheus,  ordinatus  fuit  episcopus, 
«  postquam  non  unum  Spiritus  Sancti  testimonium,  sed  plura  de  eo 
«  praecessissent...  Erant  autem  hae  prophetiae,  partim  ipsius  Pauli  ordi- 
«  nantis,  partim  aliorum  fidelium  qui  prophetiae  donum  habebant  ». 
Verumtamen  eiusmodi  prophetiae  designabant  quidem  ordinandum,  non- 
dum  ei  ordinem  conferebant,  et  ideo  statim  meminit  Apostolus  imposi- 
tionis  manuum  presbyterii,  sive  ritus  sacramentalis  per  quem  assumptus 
est  Timotheus  ad  id  muneris,  ad  quod  divinitus  fuerat  praemonstratus. 
Eodem  quippe  pacto,  Act.  XIII,  dum  apostoli  erat  intenti  oblationi  sa- 
crificii,  dixit  illis  Spiritus  Sanctus :  segregate  mihi  Saulum  et  Barnabam  in 
opus  ad  quod  assumpsi  eos.  Tunc  ieiunantes  et  orantes  iniponentesque  eis 
manus,  dimiserunt  illos.  • 

(a)   1  Tim.  V-22:   «  Manus  cito  nemini  imposueris  ». 

?)  Tit.   I-5. 

De  Ecclesiae  Sacratr.oitis.  Tom.  II.  18 

sterii.  Recte  ergo  Tridentinum,  Sess.  XXIII,  cap.  3:  «  Cum  Scri- 
«  pturae  testimonio...  perspicuum  sit,  per  sacram  ordinationem 
«  gratiam  conferri,  dubitare  nemo  debet  Ordinem  esse  vere  et 
«  proprie  unum  ex  septem  Sanctae  Ecclesiae  sacramentis  »  (x). 

Longum  esset  Traditionis  testimonia  recitare,  quorum  pro- 
fecto  maxima  copia  est.  Et  plura  quidem  in  decursu  huius  dispu- 
tationis  pro  nata  occasione  afferentur.  Interim  ergo  unus  pro 
omnibus  erit  Augustinus,  qui  causam  catholicam  agens  contra 
Donatistas  et  refutans  eos  rebaptizantes  qui  fatebantur  non  posse 
amitti  baptismum  semel  valide  receptum,  sed  potestatem  bapti- 
zandi  aiebant  desinere  in  eis  qui  a  vera  Ecclesia  defecissent : 
«  Nulla,  inquit  (2),  ostenditur  causa  cur  ille  qui  ipsum  baptismum 
«  amittere  non  potest,  ius  dandi  potest  amittere.  Utrumque  enim 
«  sacramentum  est,  et  quadam  consecratione  utrumque  homini  datur; 
«  illud  cum  baptizatur ,  istud  cum  ordinatur ;  ideoque  in  Catholica 
«  utrumque  non  licet  iterari.  Nam  si  quando  ex  ipsa  parte  (schi- 
«  smaticorum)  venientes  etiam  praepositi,  pro  bono  pacis,  correcto 
«  schismatis  errore,  suscepti  sunt,  et  si  visum  est  opus  esse  ut 
«  eadem  officia  gererent  quae  gerebant,  non  sunt  rursum  ordinati ; 
«  sed  sicut  baptismus  in  eis,  ita  Ordinatio  mansit  integra,  quia 
«  in  praecisione  (id  est  in  schismate)  fuerat  vitium  quod  unitatis 
«  pace  correctum  est,  non  in  sacramentis  quae  ubicumque  sunt, 
«  ipsa  sunt.  Et  cum  expedire  hoc  iudicatur  Ecclesiae,  ut  praepo- 
«  siti  eorum  venientes  ad  catholicam  societatem,  honores  suos 
«  ibi  non  administrent,  non  eis   tamen    ipsa    Ordinationis    sacra- 

(J)  Argumentum  scripturale  eodem  modo  concludit,  sive  dicatur  Ti- 
motheus  una  ordinatione  consecutus  integrum  sacerdotium,  sive  duabus 
distinctis,  primo  presbyteratum,  et  deinde  apicem  pontificatus.  Et  qua- 
camque  hypothesi  facta,  ratio  sacramenti  non  ad  solam  ordinationem 
episcopalem  qua  talem  potest  restringi,  quia  sicut  perpetuo  creditum  est 
in  Ecclesia,  episcopatus  non  est  nisi  ultimum  complementum  sacerdotii ; 
complementum  autem  sine  eo  cuius  est  complementum,  nec  esse  nec  in- 
telligi  potest.  Oportet  igitur  ut.  sacramentalis  ordinatio  de  qua  Apostolus, 
sit  per  prius  ordinatio  qua  confertur  sacerdotium,  etiam  praecisione  facta 
ab  eo  quod  episcopatus  addit  supra  simplicem  presbyteratum.  Quae 
omnia  ex  infra  dicendis  evidentius  apparebunt. 

(2)  August.  1.  2.  contr.  epist.  Parmen.  c.    13,  n.   28. 

«  menta  detrahuntur,  sed  manent  super  eos.  Ideoque  non  eis  in 
«  populo  manus  imponitur,  ne  non  homini,  sed  ipsi  sacramento 
«  fiat  iniuria  ».  Ubi  vides  Ordinationem  Baptismo  per  omnem 
modum  aequiparari  quoad  sacramentalitatem,  initerabilitatem,  cha- 
racteris  perpetuitatem  :  idque  non  ex  privata  Augustini  opinione, 
sed  ex  notoria  totius  Ecclesiae  catholicae  fide,  quae  fides  ipso 
etiam  usu  et  praxi  ubique  recepta  luculenter  innotescebat.  Huic 
igitur  testimonio  plena  vis  demonstrativa  inest. 

Accedit  tandem  ratio  theologica.  Oportet  enim  esse  in  Ecclesia 
visibile  sacerdotium  cuius  investitura  a  Deo  sit:  Nec  quispiam, 
inquit  (x),  sumit  sibi  honorcm,  sed  qui  vocatur  a  Deo  tanquam 
Aaron.  Rursus,  eiusmodi  investitura  non  debet  sub  Novo  Te- 
stamento  per  carnalem  generationem  ab  uno  in  alios  pervenire: 
non  secundum  legem  mandati  carnaiis,  ait  Apostolus  (2),  sed  se- 
-cundum  virtutem  vitae  insolubilis.  Relinquitur  ergo  ut  sola  conse- 
cratione,  eaque  a  Deo  instituta,  Novae  Legis  sacerdotes  instituantur. 
Sed  omnis  consecratio  a  Deo  instituta  est  sacramentalis,  et  in  lege 
gratiae  collativa  gratiae,  eo  quod,  ut  supra  insinuatum  est,  nun- 
quam  a  Deo  officia  committuntur  quin  simul  detur  et  illud  quo 
officium  convenienter  impleatur.  Ergo  exsistere  Ordinis  sacramen- 
ium,  certa  et  absoluta  veritas  est. 

1  Heb.  V-4. 

2  Heb.  VII-15. 

THESIS  XXIX. 

Plenitudo  sacramenti  Ordinis  est  in  sacerdotio,  partici- 
patio  vero  in  ordinibus  ministrorum.  Quare  ordinationes 
etiam  inferiores  sunt  sacramentales  et  imprimunt  characte- 
rem;  quod  tamen  de  solo  diaconatu  ut  theologice  certum 
proponitur,  de  caeteris  autem  nonnisi  ut  probabilius  et  Con 
ciliorum  definitionibus  consentaneum  magis. 

§  1. 

«  Sacrificium  et  sacerdotium,  inquit  Tridentinum,  Sess.  XXIII,. 
«  cap.  1,  ita  Dei  ordinatione  coniuncta  sunt,  ut  utrumque  in  omni 
«  lege  extiterit  ».  Hanc  sane  intimam  correlationem  supponit  Apo- 
stolus  in  tota  ad  Hebraeos  epistola,  in  qua  ex  reprobatione  ve- 
terum  sacrificiorum  consequenter  deducit  legalis  abrogationem 
sacerdotii,  et  vicissim  ex  subrogatione  novi  sacerdotii,  novae 
etiam  hostiae  et  novi  sacrificii  infert  necessitatem.  Hoc  idem 
ostendit  vel  ipsa  natura  rerum,  nam  ut  in  priori  tomo  dictum 
est  (r),  sacrificium  de  sui  ratione  est  cultus  solemnis  nomine 
totius  populi  Deo  exhibitus,  cui  praeficiatur  oportet  persona 
publica  ad  hoc  constituta.  Et  quia  principalis  ille  cultus  suam 
non  habet  perfectionem  nisi  cum  populus  victimae  oblatae  effi- 
citur  particeps,  id  demum  sacerdoti  proprium  est,  ut  medius  et 
sequester  exsistat  inter  Deum  et  populum:  dum  scilicet  ab  homi- 
nibus  ascendit  ad  Deum,  perferens  Deo  adorationem  communi* 
tatis,  et  a  Deo  descendit  ad  homines,  referens  hominibus  dona 
et  sacramenta  Dei.  Hinc  sacerdotium  generatim  intelligitur  po- 
testas  sacrificandi  Deo,  et  efficiendi  populum  participem  sacrificii. 

Iam  age.  Eucharistia  est  verum  Novae  Legis  sacrificium. 
Ipsa  etiam  nobilissimum  est  sacramentum,  in  cuius  perceptione 
fideles  altari  Novi    Testamenti    communicant,    testante    Apostolo 

[*)  Vide  tomum  primum  huius  operis,  ubi  de  sacrificio  in  communi  \  4. 

■qui  ait :  Habemns  altare  de  quo  edere  non  habent  potestatem  qui 
tabernaculo  deserviunt  (l).  Necesse  igitur  est  ut  sacerdotium  No- 
vae  Legis  essentialiter  et  primario  consistat  in  potestate  confi- 
ciendi  mysterium  corporis  et  sanguinis  Christi,  illudque  fidelibus 
ministrandi.  Ex  consequenti  autem  ad  hoc  noscitur  se  extendere, 
ut  fideles  etiam  reddat  aptos  atque  idoneos  huius  susceptioni 
sacramenti,  quia  ut  dicitur  in  1.  4  c.  Gent.  c.  74,  eiusdem  virtutis 
esse  videtur  aliquam  perfectionem  tribuere,  et  ad  susceptionem 
illius  materiam  proxime  praeparare.  «  Redditur  autem  aptu^  et 
«  congruus  fidelis  ad  huius  sacramenti  perceptionem  per  hoc 
«  quod  est  a  peccato  immunis.  Non  enim  potest  aliter  Christo 
«  spiritualiter  uniri,  cui  sacramentaliter  coniungitur,  hoc  sacra- 
«  mentum  percipiendo.  Oportet  igitur  quod  potestas  ordinis,  (id 
«  est  sacerdotii),  se  extendat  ad  remissionem  peccatorum  per 
«  dispensationem  illorum  sacramentorum  quae  ordinantur  ad  pec- 
«  cati  remissionem,  cuiusmodi  sunt  baptismus  et  poenitentia  ». 
Et  sic  demum  duplex  potestas,  in  verum  et  in  mysticum  corpus 
Christi,  sacerdotalis  ordinis  distinctiva  atque  essentialis  attributio 
est  (2). 

Hinc  porro  statim  sequitur  potestatem  sacerdotalem  non 
posse  dividi  in  duos  ordines  simpliciter.  Duo  enim  ordines  sunt 
duo  gradus  potestatis  ita  distincti,  ut  nullo  modo  in  eadem  ra- 
tione  univoca  conveniant.  Nunc  autem  illud  in  quo  primario  ac 
essentialiter  consistit  potestas  sacerdotii,  reponitur  in  indivisibili. 
Quare  adhuc  quidem  concipi  potest  dictam  potestatem  sese  exten- 
dere  in  summis  sacerdotibus  ad   quosdam  actus  ad  quos  se  non 

(x)  Hebr.  XIII-io. 

(2)  Unde  Tridentinum,  Sess.  XXIII,  cap.  1:  «  Cum  in  N.  T.,  San- 
•«  ctissimae  Eucharistiae  sacrificium  visibile  ex  Domini  institutione  Catho- 
«  lica  Ecclesia  accepit,  fateri  etiam  oportet,  in  ea  novum  esse  visibile  et 

<  externum  sacerdotium  in  quod  vetus  translatum  est.  Hoc  autem  ab  eo- 
«  dem  Domino  Salvatore  nostro  institutum  esse,  atque  apostolis  eorumque 

<  successoribus  in  sacerdotio  potestatem  tradiiam  consecrandi,  offercndi,  ct 
«  ministrandi    corpus   et  sanguinem    eius,    necnon  et  peccaia    dimittcudi   et 

<  reiinendi,  sacrae  litterae  ostendunt,  et  Catholicae  Ecclesiae  traditio 
«  semper  docuit  ». 

extendit  in  minoribus,  sed  quia  impossibile  est  dari  plures  modos- 
sacrificandi  sive  conficiendi  mysterium  corporis  et  sanguinis  Chri- 
sti,  ordo  non  duplicatur.  Caeterum  oportet  in  praesenti  abstrahere 
ab  eo  quod  infra  obiectum  erit  specialis  disquisitionis.  Undecum 
plenitudo  sacramenti  Ordinis  nunc  dicitur  in  sacerdotio  residere,. 
sensus  est  ibi  esse  supremum  characterem,  sive  supremam  sa- 
crorum  potestatem  a  qua  aliae  inferiores  participant,  quamvis  in 
hoc  ipso  sacerdotali  ordine  distinguatur  gradus  simplex,  restrictus 
ad  solam  substantiam  muneris  pontificalis  de  quo  Apostolus  Hebr. 
V-i,  tum  praeterea  gradus  veluti  ampliatus  ad  alias  quasdam 
ministrationes,  puta  ad  perpetuandum  ipsum  sacerdotium  per  con- 
secrationem  eorum  qui  ad  illud  assumuntur. 

Hoc  igitur  modo  veritas  in  aperto  est,  quia  sacerdotium  de 
sui  ratione  importat  principalitatem  in  praefectura  sacrorum,  et 
ideo  iure  meritoque  Tridentinum  definivit  sacerdotium  esse  sum- 
mum  ordinem  in  quem  per  alios  ordines  tenditur  (x).  Sed  nec  de 
sacramentalitate  ipsius  quidquam  addendum  superest,  quoniam 
omnia  argumenta  in  thesi  superiori,allata  pro  exsistentia  sacra- 
menti  hierarchiae,  hunc  ipsum  supremum  ordinem  respiciebant. 

§2. 

Iam  post  ordinem  sacerdotalem  considerandi  sunt  ordines 
ministrorum.  Ministros  autem  nunc  dico,  non  quidem  respectu 
solius  Christi,  (quo  modo  omnis  etiam  sacerdos  minister  dicitur 
et  est),  sed  respectu  ipsius  sacerdotii,  cui  ex  proprio  ofncio  or- 
dines  subalterni  deservire  habent.  Etenim  «  potestas  quae  ordi- 
«  natur  ad  aliquem  principalem  effectum,  nata  est  habere  sub  se 
«  inferiores  potestates  sibi  deservientes.  Quia  igitur  potestas  Or- 
«  dinis  principaliter  ordinatur  ad  corpus  Christi  consecrandum  et 
«  fidelibus  dispensandum,  et    ad  fideles  a    peccatis    purgandum : 


(l)  «  Si  quis  dixerit;  praeter  sacerdotiurri  non  esse  in  Ecclesia  catho- 
«  lica  alios  ordines,  et  maiores  et  minores,  per  quos  velut  per  gradus 
«  quosdam  in  sacerdotium  tendatur,  anathema  sit  ».  Trid.  Sess.  XXIII, 
can.  2. 

«  oportet  esse  aliquem  principalem  ordinem,  cuius  potestas  ad 
«  hoc  principaliter  se  extendat,  et  hic  est  ordo  sacerdotalis,  alios 
«  autem  qui  eidem  serviant  aliqualiter  materiam  disponendo,  et 
«  hi  sunt  ordines  ministrantium  ».  Ita  S.  Thomas  in  4  cont.  Gent. 
c.  75,  ubi  etiam  singulorum  ordinum  actus  convenienter  assi- 
gnat  (r).  Sciendum  tamen  est  quod  in  Scriptura,  solius  ordinis 
diaconorum  mentio  fit,  Act.  VI,  Philipp.  I-i,  1  Tim.  III-12.  De 
caeteris  nihil  ex  Sacris  Litteris  accepimus,  sed  «  ab  ipso  Eccle- 
«  siae  initio  sequentium  ordinum  nomina,  atque  uniuscuiusque 
«  eorum  propria  ministeria,  subdiaconi  scilicet,  acolythi,  exor- 
«  cistae,  lectoris,  et  ostiarii,  in  usu  fuisse  cognoscuntur,  quamvis 
«  non  pari  gradu;  nam  subdiaconatus  ad  maiores  ordines  a  Pa- 
«  tribus  et  a  sacris  Conciliis  refertur,  in  quibus  et  de  aliis  infe- 
«  rioribus    frequentissime    legimus    »  (2).    Porro,    omnes    ordines 

(*)  «  Quia  sacerdotalis  potestas  se  extendit  ad  duo,  scilicet  ad  cor- 
<c  poris  Christi  consecrationem  et  ad  reddendum  fideles  idoneos  perabso- 
«  lutionem  a  peccatis  ad  Eucharistiae  perceptionem,  oportet  quod  infe- 
«  riores  ordines  ei  deserviant  vel  in  utroque,  vel  in  altero  tantum ;  et 
«  manifestum  est  quod  tanto  aliquis  inter  inferiores  ordines  superior  est, 
«  quanto  sacerdotali  ordini  deservit  in  pluribus,  vel  in  aliquo  digniori. 
«  Infimi  igitur  ordines  deserviunt  sacerdotali  ordini  solum  in  populi  prae- 
«  paratione:  Ostiarii  quidem,  arcendo  infideles  a  coetu  fidelium;  Lectores 
«  autem,  instruendo  catechumenos  de  fidei  rudimentis;  Exorcistae  autem, 
«  purgando  eos  qui  iam  instructi  sunt,  si  aliqualiter  a  daemone  impe- 
«  diuntur  a  perceptione  sacramentorum.  Superiores  vero  ordines  sacer- 
«  dotali  deserviunt  et  in  praeparatione  populi  et  ad  consecrationem  sa- 
«  cramenti;  nam  Acolythi  habent  ministerium  super  vasa  non  sacra ; 
«  Subdiaconi  autem  habent  ministerium  supra  vasa  sacra  et  super  dispo- 
«  sitionem  materiae  nondum  consecratae ;  Diaconi  autem  ulterius  hahent 
«  aliquod  ministerium  super  materiam  iam  consecratam,  prout  sangui- 
«  nem  Christi  dispensant  fidelihus;  et  ideo  hi  tres  ordines,  scilicet  sa- 
«  cerdotum.  diaconorum.  et  subdiaconorum,  sacri  dicuntur  quia  acci- 
«  piunt  ministerium  super  aliqua  sacra.  Deserviunt  etiam  superiores  or- 
«  dines  in  praeparatione  populi;  unde  et  diaconibus  committitur  e^an- 
«  gelica  doctrina  populo  proponenda,  subdiaconibus  apostolica,  acolythis 
«  ut  circa  utrumque  exhibeant  quod  pertinet  ad  solemnitatem  doctrinae, 
«  ut  scilicet  luminaria  deferant  et  alia  huiusmodi  administrent  ».  San- 
ctus  Thom.   1.   c. 

(a    Trid.,  Sess.  XXIII,  cap.    2. 

praedictos,  sacramenti  Ordinis  participationes  esse  asserimus  (*). 
Veruntamen  ne  certa  cum  incertis  incaute  misceantur,  primo  et 
separatim  de  ordine  diaconatus   agendum  est. 

Quod  ordinatio  diaconi  est  vere  sacramentalis,  et  im- 
primit  characterem.  —  Haec  veritas  aperte  colligitur  ex  Tri- 
dentino,  Sess.  XXIII,  can.  6,  ubi  definitur  esse  in  Ecclesia  hierar- 
chiam  divina  ordinatione  institutam,  quae  constat  episcopis,  pre- 
sbyteris,  et  ministris.  Per  ministros  autem,  sin  minus  exclusive, 
at  certe  principaliter  designari  diaconos  indubium  est;  diaconus 
enim  ad  litteram  ministrum  sonat,  sed  et  sine  contradictione  su- 
premum  obtinet  locum  inter  eos  omnes  qui  sacerdoti  ex  officio 
deserviunt.  Certum  igitur  de  fide  sit,  diaconatum  participare  hie- 
rarchiam  a  Christo  in  Ecclesia  positam.  Sed  hierarchia  ista  in 
abstracto  nihil  aliud  est  quam  Ordinis  sacramentum,  ut  ex  dictis 
in  antecedentibus  constat  (2).  Ergo  diaconatus  est  participatio 
huius  sacramenti,  ac  per  hoc  necesse  est  ut  ritus  exterior  quo 
confertur,  vere  sacramentalis  exsistat,  imprimatque  characterem 
de  se  exigitivum  gratiae  ad  rite  obeundum  munus  ministerii.  Et 
confirmatur  etiam,  quia  diacono  in  sua  ordinatione  dicitur:  Ac~ 
cipe  Spiritum  Sanctum,  quod  non  frustra  ab  episcopis  dici,  cum 
ordines  conferunt,  can.  4,  idem  asseruit  Tridentinum.  Si  autem 
in  ordinatione  diaconali  Spiritus  Sanctus  datur,  ergo  confertur 
gratia.  Sed  ritus  gratiae  collativus  profecto  sacramentum  audit; 
unde  omni  certitudine  tenenda  conclusio  quam  ipsius  Scripturae 
commendat  auctoritas. 

Nam  etsi,  ut  Wirceburgenses  annotant  (3),  occasione  mur- 
muris  Graecorum  septem  primos  diaconos  ab  apostolis  constitu- 
tos  fuisse  constet  ad  dispensanda  bona  a  fidelibus  oblata,  Act.  VI-2: 

i1)  Omnia  intelligendo  iuxta  declarationes  superius  praemissas.  Di- 
minuta  enim  participatio  de  qua  in  praesenti,  non  attenditur  ex  parte 
ritus  exterioris  qui  in  singulis  ordinationibus  suam  propriam  et  com- 
pletam  habet  significationem,  neque  ex  parte  gratiae  cuius  mensura  di- 
spositionibus  subiecti  semper  proportionatur,  sed  ex  parte  sacrae  pote- 
statis  sive  characteris  qui  principalius  consideraiur  in  hoc  sacramento. 

(2)  Vide  supra,  Thes.   28  #  2. 

(3)  Virceburg.,  Tom.    10,  de  Ordine  n.  79. 

attamen  eosdem  sacros  ministros,  tum  ipse  Lucas  haud  obscure 
prodit,  tum  vero  Patres  diserte  tradunt,  quando  eos  asserunt  in 
divinitus  instituta  hierarchia  Novi  Testamenti  tenere  locum  levi- 
tarum  in  foedere  antiquo.  Sane  vero  antequam  constituerentur 
diaconi,  sedulo  investigatum  est,  non  tam  quantae  industriae  es- 
sent  ac  fidelitatis,  (quod  pro  ministerio  mensarum  satis  esse  po- 
terat),  quam  utrum  essent  pleni  Spiritu  Sancto  ac  sapientia, 
quod  profecto  ad  sacrum  ministerium,  non  ad  profanum  refertur. 
Narrat  deinde  sacer  historicus  illos  ritu  sacro  ordinatos  statim 
potitos  fuisse  iure  praedicandi  Evangelium  et  conferendi  bapti- 
smum,  quod  de  Stephano  praesertim  ac  Philippo  perhibetur. 
Unde  et  i  Tim.  III,  8-13,  postquam  tradidisset  Apostolus,  qualis 
debeat  esse  episcopus,  quid  sit  etiam  in  diaconi  electione  atten- 
dendum,  gravissimis  verbis  docet.  Et  non  est  cur  adversarii  im- 
portunam  nobis  diaconissarum  mentionem  oggerant;  nam  diaco- 
nissae  nunquam  ad  sacrum  ministerium  leguntur  admissae,  non 
ad  praedicationem  Evangelii,  non  ad  cooperandum  celebrationi 
Eucharistiae  aut  aliorum  sacramentorum,  sed  ad  solam  tempora- 
lium  dispensationem  pro  feminis,  sicut  diaconi  pro  viris. 

Oportet  igitur  distinguere  occasionalem  causam  ordinationis 
primorum  diaconorum  ab  ipsa  lege  institutionis  eorum,  quae  a 
Christo  descendens  per  revelationem  Spiritus  Sancti  apostolis 
innotuit.  Considerandum  praeterea  est  quod  temporalium  bono- 
rum  administratio,  etsi  non  sit  proprius  actus  sacri  ministerii,  ei 
timen  ex  natura  rei  annectitur,  loquendo  de  bonis  quae  pertinent 
ad  Ecclesiam.  Est  enim  Ecclesia  societas  perfecta  et  independens, 
cui  ius  possidendi  inest,  et  bona  sua  libere  dispensandi.  Porro 
patrimonii  ecclesiastici  superintendentia  ad  ipsos  summos  sacer- 
dotes  spectat.  Sed  quia  hi  potissimum  orationi  et  praedicationi 
verbi  instantes  esse  debent,  rectissime  eiusmodi  cura  inferiori  or- 
dini  sacrae  hierarchiae  ab  initio  commissa  fuit,  quod  et  sequen- 
tium  saeculorum  usus  servavit  (r).  Hinc   autem  saepius  accidit  ut 


(x)  «  Cum  furor  Gentilium  potestatum  in  electissima  quaeque  Christi 
«  membra  saeviret...,  in  Levitam  Laurentium,  qui  non  sotum  ministc/io  sa 
«  cramenlorum,  sed  etiam  dispensatione    ecctesiasticae    substantiac   p/  acnui- 

pro  humana  fragilitate  contra  presbyteros  diaconi  superbirent; 
erant  enim  ditiores  et  saeculari  gratia  praepotentes.  Quorum  in- 
solentiam  mordacibus,  ut  assolet,  verbis  castigat  Hieronymus, 
epist.  146  ad  Evangelum  :  «  Quid  patitur,  inquit,  mensarum  et 
«  viduarum  minister  ut  supra  eos  se  tumidus  efferat,  ad  quorum 
«  preces  Christi  corpus  sanguisque  conficitur?...  Omne  quod  ra- 
«  rum  est,  plus  appetitur.  Pulegium  apud  Indos  pipere  pretio- 
«  sius  est.  Diaconos  paucitas  honorabiles,  presbyteros  turba  con- 
«  temptibiles  fecit.  Caeterum,  etiam  in  Ecclesia  Romae,  pres- 
«  byteri  sedent,  et  stant  diaconi ;  licet  paulatim  increbrescentibus 
«  vitiis,  inter  presbyteros  absente  episcopo  sedere  diaconum  vi- 
«  derim,  et  in  domesticis  conviviis  benedictiones  presbyteris  dare. 
«  Discant  qui  hoc  faciunt,  non  se  recte  facere,  et  audiant  apo- 
«  stolos :  Non  est  dignum  ut  relinquentes  verbum  Dei,  ministremus 
«  mensis.  Sciant  quare  diaconi  constituti  sint.  Legant  Acta  Apo- 
«  stolorum,  recordentur  conditionis  suae...  Qui  provehitur,  de 
«  minori  ad  maius  provehitur.  Aut  igitur  ex  presbytero  ordinetur 
«  diaconus,  ut  presbyter  minor  diacono  comprobetur,  aut  si  ex 
«  diacono  ordinatur  presbyter,  noverit  se  (presbyter)  lucris  mi- 
«  norem,  sacerdotio  esse  maiorem  ».  Sed  haec  sane  non  dicun- 
tur  ut  a  sacra  hierarchia  iure  divino  constituta  excludantur  dia- 
coni,  imo  vero  ut  se  in  ea  inferiorem  locurn  obtinere  sciant.  Ideo 
enim  temporalibus  Ecclesiae  bonis  administrandis  praefecti  sunt, 
quia  decuit  ut  ab  eiusmodi  sollicitudine  supremus  ordo  esset  im- 
munis.  Caeterum  sacramentalitatem  ordinis  diaconorum  Hierony- 
mus  indubitanter  attestatur,  cum  concludit  dicens:  «  Et  ut  scia- 
«  mus  traditiones  apostolicas  sumptas  de  veteri  Testamento : 
«  quod  Aaron  et  fllii  eius  atque  levitae  in  Templo  fuerunt,  hoc 
«  sibi  episcopi  et  presbyteri  et  diaconi    vindicent  in  Ecclesia  ». 

Quod  participatio  sacramenti  Ordinis  est  etiam  in  sub- 
diaconatu,  imo  in  quatuor  minoribus  ordinibus.  —  Huc  facit 
primo  decretum  pro  Armenis  quod  in  hoc  sacramento  ponit  pre- 

«  nebat,  impius  persecutor  efferbuit,  duplicem  sibi  praedam  de  unius  viri 
«  comprehensione  promittens,  quem  si  fecisset  sacrae  pecuniae  tradito- 
«  rem,  faceret  etiam  verae  religionis  exsortem  ».  Leo  Magn.,  Serm.  in 
nat.  S.  Laurentii. 

sbyteratum,  diaconatum,  subdiaconatum  et  ordines  alios,  «  prout 
«  in  Pontificali  Romano  late  continetur  »  (x).  Nam  si  subdiaconatus 
et  ordines  minores  forent  mera  quaedam  institutio  ecclesiastica, 
nequaquam  recenseri  possent  ut  ad  ipsum  sacramentum  perti- 
nentes,  sed  essent  aliquid  extrinsecum  atque  addititium,  sicut  prima 
tonsura  quae  semper  habita  fuit  ut  praevia  initiatio.  —  Huc  prae- 
terea  facit  quod  Tridentinum,  Sess.  XXIII,  can.  2,  definit  esse 
in  Ecclesia,  praeter  sacerdotium,  alios  ordines  maiores  et  minores; 
tum  can.  3,  absque  ulla  restrictione  statuit  sacram  ordinationem 
esse  sacramentum  a  Christo  institutum;  denique  can.  6,  in  hierar- 
chia  divinitus  instituta  ponit  ministros,  quorum  nomine,  ut  videtur, 
non  soli  supremi  ministri,  id  est  diaconi,  intelligendi  veniunt,  sed 
etiam  omnes  ordines  sacerdotio  ex  officio  deservientes  qui  in 
cap.  2  diserte  atque  explicite  fuerant  enumerati  (2).  —  Non  igitur 
multum  aberrabit  quisquis  dixerit  magis  consentaneam  Conci- 
liorum  determinationibus  doctrinam  quae  tenet  alios  quoque  gra- 
dus  diaconatui  inferiores  partem  potestativam  esse  huius  sacra- 
menti,  atque  ideo  singulas  ordinationes  characterem  imprimere 
et  conferre  gratiam. 

Ad  difficultatem  autem  petitam  ex  hoc  quod  minores  ordines 
non  semper  fuerunt  saltem  in  eodem  numero,  imo  quod  in  Ec- 
clesia  graeca  nullus  est  minor  ordo  praeter  lectoratum,  (si  verum 
est  id  omne  quod  ibi  asseritur):  responderi  potest,  omnes  ordines 
inferiores  semper  fuisse  implicitos  in  supremo  ordine  ministrorum, 
id  est  in  diaconatu ;  caeterum  relictum  fuisse  dispositioni  Ecclesiae 
ut  decerneret  explicitam  eorum  collationem  in  parte  vel  in  toto, 
prout  expedire  videretur.  Unde  S.  Thomas,  Suppl.  Quaest.  37, 
a.  2  ad  2.um  ait  «  quod  in  primitiva  Ecclesia,  propter  paucitatem 


1     Apud  Denzinger,  n.   596. 

(2)  Tridentinum  dicendo  hierarchiam  divinitus  positam  constare  epi- 
scopis,  presbyteris,  et  mifiistris,  voluit  abstinere  a  formali  definitione  circa 
subdiaconatum  et  quatuor  ordines  minores;  adhibuit  enim  terminum  qui 
absolute  potest  restringi  ad  diaconos,  vel  ampliari  ad  caeteros.  Minime  ta- 
men  diffitendum  locutionem  a  Concilio  adhibitam  positive  favere  opinioni 
S.  Thomae.  Quidni  enim  dixissent  Patres,  hierarchiam  constitui  episcopis, 
presbyteris,  et  diaconist 

«  ministrorum,  omnia  inferiora  ministeria  diaconis  committeban- 
«  tur... ;  nihilominus  erant  omnes  praedictae  potestates,  sed  impli- 
«  cite  in  una  diaconi  potestate.  Sed  postea  ampliatus  est  cultus  di- 
«  vinus,  et  Ecclesia  quod  implicite  habebat  in  uno  ordine,  explicite 
«  tradidit  in  diversis.  Et  secundum  hoc  dicit  Magister  in  littera, 
«  quod  Ecclesia  alios  ordines  sibi  instituit  ». 

Multo  minus  valet  argumentum  quo  obiicitur,  ordines  mi- 
nores  non  esse  ordines  sacros,  adeoque  ad  Ordinis  sacramentum 
non  pertinere.  Respondebit  enim  S.  Thomas :  «  Ordo  sacer  dicitur 
«  dupliciter:  uno  modo  secundum  se,  et  sic  quilibet  ordo  est  socer, 
«  cum  sit  sacramentum  quoddam.  Alio  modo  ratione  materiae 
«  circa  quam  habet  aliquem  actum,  et  sic  ordo  sacer  dicitur  qui 
«  habet  aliquem  actum  circa  rem  aliquam  consecratam.  Et  sic 
«  sunt  tres  tantum  ordines  sacri,  scilicet  sacerdotium  et  diaconatus 
«  qui  habent  actum  circa  corpus  Christi  et  sanguinem  consecra- 
«  tum,  et  subdiaconatus  qui  habet  actum  circa  vasa  consecrata, 
«  et  ideo  eis  etiam  continentia  indicitur,  ut  sancti  et  mundi  sint 
«  qui  sancta  tractant  »  (r). 

Item  verum  non  est  quod  quidam  dicunt,  ministeria  minorum 
ordinum  adeo  esse  exigua,  ut  probabile  non  sit  characteres  sacra- 
mentales  pro  eis  obeundis  divinitus  fuisse  destinatos.  Nam  in  cultu 
divino  secundum  rectam  aestimationem  nihil  parvum,  nihil  humile, 
nihil  vulgare  reputatur;  cogita  ordines  ministrantium  Salomoni 
quos  mirabatur  regina  Saba  in  tantum  ut  non  haberet  ultra  spiri- 
tum,  et  scito  esse  plus  quam  Salomonem  hic.  —  Adhuc  nihil  obstat 
quod  a  laicis  etiam  praedicta  ministeria  soleant  in  ecclesiis 
adimpleri.  Eodem  enim  argumento  exploderes  characterem  con- 
firmationis,  quia  non  confirmati,  imo  necdum  baptizati,  usque  ad 
effusionem  sanguinis  nomen  Christi  non  raro  confessi  sunt.  Aliud 
quippe  est  ministerium  utcumque  adhibere,  aliud  vero  est  illud 
praestare  ex  officio,  et  non  est  indigna  domus  Dei  quae  ad  sin- 
gulas  publici  cultus  functiones  certos  habeat  ministros  speciali 
consecratione  deputatos.  Unde  Tridentin.  Sess.  XXIII,  cap.  17 
de  Reform.  edixit:  «  Ut  sanctorum  ordinum  a  diaconatu  ad  ostia- 

O  Suppl.  Quaest.  37,  art.  3. 

«  riatum  functiones  ab  apostolorum  temporibus  in  Ecclesia  lauda- 
«  biliter  receptae,  et  pluribus  in  locis  aliquandiu  mtermissae,  in 
«  usum  iuxta  sacros  canones  revocentur,  ne  ab  haereticis  tanquam 
«  otiosae  traducantur:  illius  pristini  moris  restituendi  desiderio 
«  flagrans  Sancta  Synodus  decernit  ut  in  posterum  huiusmodi 
«  ministeria  nonnisi  per  constitutos  in  dictis  ordinibus  exerceantur, 
«  omnesque  et  singulos  praelatos  ecclesiarum  in  Domino  hortatur 
«  et  illis  praecipit,  ut  quantum  fteri  commode  poterit,  in  ecclesiis 
«  cathedralibus,  collegiatis,  et  in  parochialibus  suae  dioecesis,  si 
«  populus  frequens  et  ecclesiae  proventus  id  ferre  queant,  huius- 
«  modi  functiones  curent  restituendas  ».  —  Tandem  nec  recte  obiice- 
retur,  minores  ordines  posse  ex  commissione  Sedis  Apostolicae 
a  simplici  presbytero  conferri,  cum  tamen  solus  episcopus  sit 
minister  sacramenti.  Non  enim  est  inconveniens  si  sacramentum 
Ordinis  quoad  inferiores  sui  participationes  aequiparetur  sacra- 
mento  Confirmationis.  Imo  hoc  ipsum  videtur  omnino  supponi  in 
decreto  pro  Armenis,  ubi  dicitur:  «  Ordinarius  minister  huius 
«  sacramenti  est  episcopus  ».  Si  enim  minores  ordines  in  sacra- 
mento  Ordinis  non  includerentur,  frustra  ordinarium  ministrum 
dixisset  Eugenius,  quia  ex  omnium  consensu,  ne  extraordinarie 
quidem  quisquam  praeter  episcopum  conferre  potest  sacerdotium 
et  diaconatum. 

Nota.  —  Quoad  characteres  ordinum  revocanda  est  in  me- 
moriam  generalis  doctrina  de  charactere,  quae  in  priori  tomo 
fuit  illustrata  notissimo  exemplo  militiae.  Sane  vero  ordo  sive 
gradus  militaris  consistit  in  legali  deputatione  ad  certos  actus, 
cui  inseparabiliter  annectitur  habitus  specialis  ac  distinctivus: 
pro  quanto  scilicet  nemo  a  lege  ius  habet  exercendi  functiones 
militares,  nisi  gerat  exteriora  insignia  quae  cum  ipso  gradu  per 
modum  unius  accipiuntur.  Simili  ergo  modo  characteres  ordinum 
important  per  prius  potestatem  exercendi  ex  officio  aliquod  sa- 
crum  ministerium,  et  haec  potestas,  non  physica,  sed  potius  le- 
galis  esse  noscitur.  Verumtamen,  sicut  potestas  militandi  alligatur 
in  milite  gestationi  cuiusdam  exterioris  notae,  ita  sub  lege  novi 
testamenti  sacrae  potestatis  investitura  fit  per  impressionem  inte- 
rioris  signaculi  quo  homo  in  anima  physice  signatur  ut  minister 

Christi.  Si  ergo  loquamur  de  characteribus  ordinum  qua  parte 
important  potestatem  ad  sacrorum  confectionem  vel  celebrationem, 
sic  sufficienter  innotescunt  ex  actibus  suis,  ut  supra.  Sed  qua 
parte  involvunt  physicam  qualitatem  designativam  deputationis 
ad  singula  ministeria,  sic  non  possunt  a  nobis  determinate  co- 
gnosci,  nec  consequenter  attingi  in  suis  propriis  differentiis ;  unde 
satis  est  ut  sciamus  eos  differre  seciindum  differentiam  pote- 
statum. 


COROLLARIUM 

Character  ordinis  superioris  non  praesupponit  ex  natura 
rei  characterem  ordinis  inferioris,  et  ideo  qui  ordinatur  per 
saltum,  valide  ordinatur.  Sed  quilibet  ordo  praesupponit  es- 
sentialiter  quidem  characterem  baptismalem,  de  congruo  au- 
tem  characterem  confirmationis. 

Quod  praecedens  ordo  non  sit  de  necessitate  sequentis,  facile 
ostenditur,  quia  singulae  ordinum  potestates  sunt  distinctae,  et 
una  quantum  est  de  sui  ratione,  non  requirit  aliam  in  eodem 
subiecto.  Et  ideo  in  primitiva  ecclesia  aliqui  ordinabantur  in 
presbyteros  qui  prius  inferiores  ordines  non  susceperant,  et  tamen 
poterant  omnia  quae  inferiores  ordines  possunt,  quia  inferior 
potestas  comprehenditur  eminenter  in  superiori  virtute,  sicut 
sensus  in  intellectu  et  ducatus  in  regno.  Sed  postea  per  con- 
stitutionem  Ecclesiae  determinatum  est  ut  nemo  ad  maiores  or- 
dines  promoveretur,  qui  prius  minores  non  suscepisset.  Et  inde 
est  quod  ordinati  per  saltum,  secundum  canones  non  reordinantur, 
sed  id  quod  omissum  fuerat  de  praecedentibus  ordinibus,  eis  con- 
fertur.  Ita  fere  S.  Thomas  (r),  innixus  decretali  Innocentii  III: 
«  Tuae  litterae  continebant  quod  sicut  ex  relatione  quorumdam 
«  receperas,  N  presbyter,  diaconatus  ordine  praetermisso,  se  fecit 
«  ad  sacerdotii  ordinem  promoveri...  Mandamus    quatenus  condi- 

(*)  Suppl.  Quaest.  35,  art.   5. 

«  gnam  poenitentiam  pro  huiusmodi  negligentia  iniungas  eidem : 
«  qua  peracta,  ipsum  in  diaconum  ordinare  procures,  et  sic 
«  de  misericordia  eumdem  ministrare  permittas  in  ordine  sa- 
«  cerdotis  »   (r). 

Nunc  autem  omnino  evidenter  apparet  praerequiri  de  neces- 
sitate  characterem  baptismalem,  quia  nihil  potest  recipi  si  desit 
potentia  receptiva.  «  Per  characterem  autem  baptismalem  efficitur 
«  homo  receptivus  aliorum  sacramentorum;  unde  qui  characterem 
«  baptismalem  non  habet,  nullum  aliud  sacramentum  recipere 
«  potest,  et  sic  character  ordinis  baptismalem  characterem  prae- 
«  supponit  »  (2).  Quare,  in  iure  canonico  Decret.  I.  3,  Tit.  43, 
c.  1  dicitur:  «  Si  quis  presbyter  ordinatus  deprehenderit  se  non 
«  esse  baptizatum,  baptizetur,  et  iterum  ordinetur  ». 

Caeterum  de  charactere  confirmationis  non  eadem  ratio  est. 
Et  certo  quidem  certius,  cum  non  deceat  ut  qui  super  plebem 
in  quocumque  ministerii  gradu  constituitur,  nondum  adeptus  sit 
plenitudinem  christianitatis,  constat  quod  nemo  debet  ad  ordines 
promoveri  qui  confirmatus  prius  non  fuerit;  verumtamen  ab  huius 
characteris  praeexistentia  minime  dependet  ordinationis  validitas. 
«  Ad  susceptionem  ordinis  praeexigitur  aliquid  de  necessitate 
«  sacramenti,  et  aliquid  quasi  de  congruitate.  De  necessitate  enim 
«  sacramenti  exigitur  quod  ille  qui  accedit  ad  ordines  sit  ordinis 
«  susceptivus,  quod  competit  ei  per  baptismum,  et  ideo  character 
«  baptismalis  praesupponitur  de  necessitate  sacramenti,  ita  quod 
«  sine  eo  sacramentum  Ordinis  conferri  non  potest.  Sed  de  con- 
«  gruitate  requiritur  omnis  perfectio  per  quam  aliquis  reddatur 
«  idoneus  ad  exsecutionem  ordinis,  et  unum  de  istis  est  ut  sit 
«  confirmatus.  Et  ideo  de  congruitate  character  Ordinis  characte- 
«  reri    confirmationis    praesupponit,  et  non  de    necessitate    »  (3). 

1     Corp.   iur.  Decret.  1.  5,  Tit.  29.  —  Non  est  similis    ratio  de  con- 
secratione  episcopali  quae  omnino  nulla  esset,  si  non  praeexsisteret  cha- 
racter  sacerdotalis ;  episcopatus  enim  non  est  ordo  distinctus  a  sacerdotio, 
ut  iam  dictum  est,  et  infra  ex  professo  declarabitur. 
S.  Thom.  Suppl.   Quaest.  35,  a.  3. 
(s)    Ibid.   a.  4. 

THESIS  XXX. 

Materia  ordinationis  presbyteralis  reponenda  esse  vide- 
tur  in  prima  impositione  manuum  simul  cum  sequenti  por- 
rectione  instrumentorum,  forma  vero  in  verbis  quae  porre- 
ctionem  comitantur:  Accipe  potestatem  offerre  sacrificium  Deo, 
missasque  celebrare,  etc.  Et  idem  proportionaliter  dicendum 
est  de  ordinationibus  aliis,  nisi  quod  in  solo  diaconatu  por- 
rectioni  instrumentorum  impositio  manus  adiungitur. 

In  ipso  limine  huius  quaestionis  iuvabit  iterum  atque  ite- 
rum  in  mentem  revocare,  quomodo  ex  doctrina  catholica  quae 
in  Christo  Salvatore  agnoscit  immediatum  institutorem  sacramen- 
torum  Novae  Legis,  minime  sequatur  materiam  et  formam  omnium 
et  singulorum  debuisse  ab  ipsomet  in  individuo  assignari  (*). 
Quod  quidem  in  hoc  potissimum  sacramento  verissimum  esse  no- 
scitur,  quia  sicut  praemissum  est,  ipse  character  interior  est  es- 
sentialiter  et  principaliter  Ordinis  sacramentum  (2).  Per  prius  igitur 
instituit  Christus  novi  initiator  foederis  sacram  sacerdotii  pote- 
statem  et  varias  eius  participationes  in  ordinibus  ministrorum, 
ex  consequenti  autem  tantum,  exteriorem  ordinationem  per  quam 
potestas  traducitur.  Porro  si  tantum  ex  consequenti,  recte  di- 
xeris  ipsum  nihil  determinasse  circa  constitutiva  ritus  sacramen- 
talis  veluti  materialiter  considerata,  et  non  attigisse  illa  nisi  sub 
generali  ratione  caeremoniae  quae  convenienter  significaret  ini- 
tiationem  ad  singulas  ordinum  potestates.  Non  ideo  tamen  attri- 
buit  quibuslibet  hominibus  ius  determinandi  ordinationis  ritum, 
sed  soli  Ecclesiae  cuius  sunt  sacramenta,  et  hoc  sensu  dixit  In- 
nocentius  IV  in  glossa  super  caput  Presbyter  :  «  De  ritu  aposto- 
«  lico  invenitur  in  epistola  ad  Timotheum,  quod  manus  impo- 
«  nebant    ordinandis,  et    quod    orationes    fundebant    super    eos. 

(x)   Vide  primum  tomum  huius  operis,  Thes.  2. 
(2)   S.  Thom.  Suppl.  Quaest.  34,  a.  2  ad  ium. 

«  Aliam  autem  formam  non  invenimus  ab  eis  servatam.  Unde 
«  credimus  quod  nisi  essent  formae  postea  inventae,  sufficeret 
«  ordinatori  dicere:  sis  sacerdos,  vel  alia  aequipollentia  verba. 
«  Sed  subsequentibus  temporibus,  formas  quae  servantur  Ecclesia 
«  ordinavit  ».  Et  hoc  etiam  pacto  facile  explicantur  diversitates 
inter  Graecos  et  Latinos  exsistentes,  necnon  et  variationes  in 
ipsa  latina  ecclesia  notatas,  si  verum  est  quod  multi  dicunt,  nul- 
lum  apparere  vestigium  porrectionis  instrumentorum  usque  ad 
saeculum  IX. 

His  igitur  in  tuto  positis,  celebris    illa    quaestio  de  materia 

et  forma  ordinationum,    pro  quanto    litem    facit  inter    theologos, 

magis   curiosa  esse    videtur    quam  utilis;    nam  vel    respicit  pra- 

xim,  vel  in  solo  speculationis  campo  versatur.  Si  prius,  tunc  nulla 

est  aut  esse   potest  controversia,  quia  hic  vel  maxime  applicatur 

principium,  quod  in  sacramentis  non  licet  uti  opinione  probabili, 

tutiori  relicta,  cum  ex    validitate  Ordinis    tot  aliorum  sacramen- 

torum    validitas    dependeat.    Quare    maior   minorve    probabilitas 

speculativa  non  est  ad  rem,  sed  considerandum  quid  certo  m  Ec- 

clesia  habeatur  itt    non    necessarium  ad    ordinationis   valorem,  et 

reliqua  omnia  haberi  debent  practice  tanquam  de  substantia  sa- 

cramenti.  Atqui  ad  sciendum  quid  certo  non  requiratur,  satis  est 

aperire  quamlibet  theologiae  moralis  summam:  «  Est  expressum 

«  in  iure,  inquit  S.  Antoninus  (*),  quaedam  non  esse  de  substan- 

«    tia...,  ut  tempus,  item  aetatem,  item  unctionem  (manuum),  etc. ». 

Uno  verbo,  rata  omnium  catholicorum  sententia  est,  omniapraeter 

manuum  impositionem  et  porrectionem  instrumentorum,  esse  certo 

accidentalia.  Nunc  autem  controvertitur  an  requiratur  et  sufficiat 

instrumentorum  porrectio,  an  contra  requiratur  etsufficiat  impc- 

sitio  manuum,  an  forte  requiratur  utrumque.  Item,  quia  multiplex 

recensetur  in  ordinatione  presbyteri  manuum  impositio,  disputant 

(quatenus  ipsa  requiratur),  quaenam  illa  sit,  prima,  secunda,  vel 

tertia  quae  fit  in  fine  missae.  Intra  hos  limites  lis  continetur,  sed 

quia  non  videtur    unquam    sic   componenda    ut  ad    certitudinem 

solutio  deducatur,  ideo  dixi    quaestionem    curiosam    magis  quam 

(l)  Summa,  Tit.    14,   c.   16. 
De  Ecclesiae  Sacranteniis.  Tom.  II.  19 

utilem.  Nihilominus,  ut  communi  consuetudini  morem  geramus, 
quid  in  hac  re  probabilius  appareat  paucis  exponendum  est,  inci- 
piendo  ab  ordinatione  presbyteri. 


§  1. 


1.  Quod  ad  materiam  ordinationis  presbyteralis  perti- 
neat  impositio  manuum  episcopi.  —  Ratio  est  quia  impositio 
manuum  introducta  est  ab  apostolis  (*),  et  tam  in  Scriptura  quam 
in  antiquis  conciliis  commemoratur  veluti  ritus  in  ordinatione 
presbyteri  et  diaconi  maxime  observandus,  nec  est  ullatenus  cre- 
dibile  quod  Ecclesia  hunc  ritum  conservaverit  ut  meram  caere- 
moniam  accidentalem  quae  ipsum  sacramenti  essentiale  consti- 
tutivum  amplius  non  ingrederetur.  Accedit  vel  maxime,  quod  in 
Tridentino  declaratur  ministros  Extremae  Unctionis  esse  Eccle- 
siae  presbyteros,  «  quo  nomine  eo  loco,  non  aetate  seniores... 
«  veniunt,  sed  aut  episcopi,  aut  sacerdotes  ab  ipsis  rite  ordinati per 
«  impositionem  manvtum  presbyterii  ».  Unde  statim  sequitur,  Con- 
cilium  in  manuum  impositione  essentialem  ordinationis  partem 
indubitanter  agnovisse. 

Verum  impositio  essentialiter  requisita,  non  illa  esse  videtur 
quae  flt  pcst  missam,  cum  dicitur  ordinato:  Accipe  Spiritum  San- 
ctum,  quorum  remiseris  pcccata,  etc.  Ratio  est  quia  iam  factus  est 
sacerdos,  et  iam  concelebravit  episcopo.  Ergo,  vel  dicendum  ibi 
esse  caeremoniam  mere  declarativam  potestatis  iam  acceptae,  vel 
concedendum  esset,  (quod  quidam  concedere  non  timent),  chara- 
cterem  sacerdotalem  esse  divisibilem,  et  dari  de  facto  potestatem 
in  corpus  Christi  verum,  nondum  accepta  potestate  in  corpus  eius 
mysticum,  quod  tamen  nescio  an  recte  et  rationabiliter  diceretur. 
Si  enim  conferas  ea  quae  superius  de  sacerdotio  declarata  sunt, 
videbis  alteram  potestatem  fluere  ex  priori  ut  inseparabilem  eius 
consequentiam.  Caeterum  non  obstat  quod  tunc  dicantur  verba, 
accipe  Spiritum    Sanctum,  quae  non    frustra  in    ordinatione  dici, 

(l)  Cf.  Decretalem  Gregorii  IX.  de  sacramentis  non  iterandis,  cap.  3. 

Tridentiaum  Concilium  definivit  (*).  Ex  definitione  enim  ista  mi- 
nime  sequitur  verba  illa  esse  formam  sacramenti,  quia  ad  hoc 
ut  frustra  non  dicantur,  satis  est  si  declarativa  exsistant  doni 
Spiritus  Sancti  quod  virtute  ordinationis  vere  confertur.  Simili 
quippe  modo  non  frustra  in  missa  dicimus,  suscipe  hanc  immacu- 
Iatam  hostiam,  et  iterum,  offerimus  tibi  calicem  salutaris,  quando 
adhuc  nihil  plus  est  quam  nudus  et  simplex  panis,  nudum  et  sim- 
plex  vinum;  nam  locutiones  istae  veritatem  habent  ratione  mox 
futurae  consecrationis,  ad  quam  declarationis  gratia  omnes  ante- 
cedentes  et  consequentes  caeremoniae  missae  referuntur.  Et  sic 
etiam  esse  videtur  in  praesenti  (2).  Denique  non  minimi  ponderis 
est  ratio  deducta  ex  canone  veteris  cuiusdam  concilii:  «  Presbyter 
«  cum  ordinatur,  episcopo  eum  benedicente  et  manum  superca- 
«  put  eius  tenente,  etiam  omnes  presbyteri  qui  praesentes  sunt, 
«  manus  suas  iuxta  manum  episcopi  super  caput  illius  teneant  »  (3). 
Ubi  aperte  fit  mentio  de  illa  impositione  quae  usque  nunc  est 
in  usu,  non  in  fine  missae,  sed  ante  porrectionem  calicis  et  pa- 
tenae,  eique  sine  dubio  vis  consecrativa  attribuitur. 

Sed  nec  materia  essentialis  quaerenda  est  in  ea  caeremonia 
in  qua  episcopus  tenet  manum  extensam  super  omnes  ordinandos 
communitcr.  Primo  quia  non  est  credibile,  materiam  huius  sacra- 
menti  non  adhiberi  unicuique  singillatim,  contra  morem  receptum 
in  aliis.  Secundo  quia  in  iure  ritus  ille,  non  impositiojus,  sed  su- 
spensionis  manuum  nomine  expresse  designatur.  Nam  Grego- 
rius  IX  in  cap.  Presbyter  de  sacr.  non  iter.,  aperte  opponit  ve- 
ram  impositionem  manus  huic  caeremoniae  de  qua  in  fine  ait: 
«  Suspensio  autem  manuum  debet  fieri,  cum  oratio  super  caput 
«  effunditur  ordinandi  ».  Si  autem  ibi  impositio  manuum  proprie 
loquendo  non  est,  nec  etiam  materia  sacramenti  de  qua  nunc  in- 
quiritur.  Accedit  quod  oratio  quam  tunc  fundit  episcopus,  et  in 
qua  plures  e  recentioribus  sacramentalem  formam  agnoscunt,  non 
videtur  respondere  ulli  e  conditionibus  requisitis.  Est  enim  mera 


1  Sess.  XXI r,  can.  4. 

2  Vide  tomum  primum  huius  operis,  Thes.  49. 

3  Enchirid.  n.   51. 

deprecatio  seu  imploratio  gratiae  (r),  cum  tamen  constet  formam 
Ordinis  debere  esse,  non  deprecativam,  sed  assertivam  sive  im- 
perativam,  prout  exigit  ea  quae  tunc  fit,  investitura   potestatis. 

Relinquitur  ergo  ut  impositio  manuum  essentialis  illa  sit  quae 
prima  omnium  occurrit,  quando  scilicet  episcopus  nihil  dicens  ponit 
duas  manus  super  singuJos  ordinandos,  idem  post  ipsum  facientibus 
assistentibus  presbyteris.  Hanc  enim  et  non  aliam  assignat  Grego- 
rius  IX  in  praedicta  decretali  :  «  Presbyter,  inquit,  et  diaconus  cum 
«  ordinantur,  manus  impositionem  tactu  corporali,  ritu  ab  apostolis 
«  introducto,  recipiunt  ».  Unde  ad  probationem  sufficeret  absque 
ampliori  declaratiore  haec  auctoritas,  nisi  statim  duplex  occurre- 
ret  obiectio.  Prima  est  quod  Pontifex  statim  subiungit:  «  Quod 
«  si  omissum  fuerit,  non  est  aliquatenus  iterandum,  sed  statuto 
«  tempore  ad  huiusmodi  ordines  conferendos,  caute  supplendum 
«  quod  per  errorem  exstitit  praetermissum  ».  Atqui,  aiunt,  si  illa 
manuum  impositio  ad  valorem  ordinis  essentialiter  requireretur, 
tota  ordinatio,  utpote  ex  substantiali  defectu  invalida,  esset  ite- 
randa.  Ergo  nihil  aliud  esse  noscitur  nisi  caeremonia  accidentalis 
quae  postea  suppleri  potest,  eodem  pacto  quo  suppleri  solent 
caeremoniae  baptismi  si  forte  fuerint  praetermissae.  Altera  obiectio 
est  quod  praefatus  ritus  in  silentio  peragitur  sine  ulla  verborum 
forma;  ergo  rursus,  non  est  sacramenti  constitutivus,  quia  iuxta 
pervulgatum  axioma,  accedit  verbum  ad  elementum  et  fit  sacra- 
mentum. 

Verum  ad  utrumque  horum  facilis  responsio  est.  —  Ad  pri- 
mum  enim  negatur  suppositum,  nam  in  decretali  Gregorii  non 
supponitur  fuisse  simpliciter  omissa  praedicta  manuum  impositio, 
sed  solum  non  fuisse  facta  taclu  corporali,  et  haec  circumstantia 
iure  meritoque  accidentalis  a  Pontifice  iudicatur.  Unde  S.  Anto- 
ninus  hanc  ipsam  decretalem  exponens  ait:  «  Quod  ordinandus 
«  in  presbyterum  vel  diaconum  recipiat  manus  impositionem 
«  episcopi  tactu  corporali,  licet  fieri  debeat,  non  tamen  de  substan- 
«  tia  (ordinationis)  est  »  (2).  —  Ad  secundum  autem  respondetur, 

1  Cf.  Pontificale  Romanum. 

2  Summa,  Tit.  14,  c.    16. 

rationem  allatam  nihil  aliud  ostendere  nisi  quod  impositio  manuum 
non  potest  nunc  esse  adaequata  ordinationis  presbyteralis  mate- 
ria,  sed  inadaequata  tantum.  Sine  difficultate  enim  intelligitur, 
«  Ecclesiam  latinam  retinuisse  utique  priscum  illum  ritum  ab 
«  apostolis  introductum,  ordinandi  sacerdotem  per  manus  impo- 
«  sitionem;  illam  tamen  materiam  magis  explicitam  reddidisse 
«  adiungendo  traditionem  instrumentorum,  ita  ut  ex  manus  impo- 
«  sitione  et  traditione  panis  et  vini  fiat  una  integra  materia  magis 
«  cxplicita,  cum  forma  quae  tunc  profertur  explicante  potcstatem  ad 
«  sacrificandum  »  (r).  Nam  in  manus  impositione  symbolice  signifi- 
catur  traductio  potestatis  ab  ordinatore  in  ordinandum  :  quae  qui- 
dem  symbolica  significatio  in  porrectione  instrumentorum  et  mate- 
riae  sacrificii  magis  expressa  redditur  per  ordinem  ad  proprium 
traducendae  potestatis  actum,  et  ideo  forma  tunc  adiungitur,  ut 
accedente  verbo  ad  elementum,  completum  fiat  sacramentum.  Dico 
haec  sine  difficultate  intelligi,  ab  iis  certe  qui  physicam  causali- 
tatem  in  sacramentis  non  invenerunt,  nam  alias  non  solum  occur- 
reret  difficultas,  sed  et  manifesta  impossibilitas.  Quippe  impossi- 
bile  est  ut  aliquid  physice  causet  quando  amplius  physice  non 
est ;  sed  in  instanti  porrectionis  instrumentorum  et  concomitantis 
prolationis  formae,  praecedens  manuum  impositio  in  sua  physica 
realitate  iam  desiit  existere.  Quanquam  nescio  an  procedendo  in 
hac  via,  intelligi  possent  ea  etiam  quae  necessario  ab  omnibus 
velut  certissima  tenenda  sunt.  Nescio  an  actibus  poenitentis  in 
sacramento  poenitentiae  vera  adhuc  ratio  materiae  esset  attri- 
buenda,  quia  confessio  nunquam  est  physice  simul  cum  absolu- 
tione.  Nescio  an  sacramentalis  efficacitas  adhuc  competeret  qua- 
tuor  prioribus  unctionibus  sacramenti  infirmorum,  cuius  effectus 
non  inducitur  nisi  in  quinta  et  ultima.  Nescio  an  adhuc  recte  con- 
ciperentur  formae  verborum  operatrices,  quia  cum  effectus  sacra- 
menti  semper  sit  in  indivisibih,  voces  tamen  ex  quibus  constat 
propositio,  nonnisi  successive  et  per  temporis  intervalla  sonant. 
Nunc  autem  quisquis  habuerit  prae  oculis  doctrinam  S.  Thomae 
ubi  ait:  Sicut  in  ipsa  vocc  sensibili  est  quaedam  vis  spiritualis  ad 

(*)   Lugo,  de  Sacram.   Disp.  2,  Sect.   5,  n.  9S. 


294  QUAF.ST.    XXXIV-XXXIX    SUPPLEM. 

excitandum  intellectum  hominis,  in  quantum  procedit  a  conceptione 
mentis,  et  Jioc  modo  vis  spiritualis  est  in  sacramentis  in  quantum 
ordinantur  a  Deo  ad  effectum  spiritualem  (l):  quisquis,  inquam,. 
haec  consideraverit,  videbit  non  esse  inconveniens  si  partes  unius 
eiusdemque  materiae  sacramentalis  discontinue  se  habeant  ad  in- 
vicem,  non  secus  ac  partes  unius  eiusdemque  orationis,  quae  vel 
ad  notificandas  vel  etiam  ad  imponendas  intellectus  practici  ordi- 
nationes  assumitur.  Quare  cum  de  assignata  materia  ordinationis 
presbyteralis,  ad  intrinsecam  possibilitatem  quod  attinet,  nullus 
remaneat  ambigendi  locus,  nihil  superest  demonstrandum  nisi  quod 
de  facto  in  porrectione  instrumentorum  et  concomitante  verborum 
forma  completur  apud  Latinos  essentialis  huius  sacramenti  ritus. 

2.  Quod  materia  essentialis  presbyteratus  completur  per 
porrectionem  instrumentorum,  et  quod  forma  consistit  adae- 
quate  in  verbis  eam  concomitantibus.  —  Ad  huius  rei  demon- 
strationem  sufficiet  auctoritas  decreti  pro  Armenis,  ubi  sic  legitur: 
«  Sextum  sacramentum  est  Ordinis,  cuius  materia  est  illud  per 
«  cuius  traditionem  confertur  ordo,  sicut  presbyteratus  traditur 
«  per  calicis  cum  vino  et  patenae  cum  pane  porrectionem...  Forma 
«  sacerdotii  talis  est:  Accipe  potestatem  offerendi  sacrificium  in 
«  Ecclesia  pro  vivis  et  mortuis,  in  nomine  Patris  et  Filii  et  Spiritus 
«  Sancti.  Et  sic  de  aliorum  ordinum  formis,  prout  in  Pontificali 
«  Romano  late  continetur  ». 

Respondent  quidam:  Hoc  decretum  (pro  Armenis)  non  esse 
factum,  ipso  approbante  Concilio,  sed  postquam  iam  Graeci  disces- 
serant,  ab  Eugenio  IV  non  ut  definiente,  sed  solum  ut  opinionem 
suam  proferente.  «  Verum  haec  responsio  aperte  falsa  est  et 
«  sustineri  non  potest,  nam  quae  in  Florentino  Concilio  post  Grae- 
«  corum  discessionem  acta  sunt,  saltem  quantum  ad  Armenorum 
«  unionem,  peracta  sunt  ipsis  ante  discessum  consentientibus 
«  Graecis,  adeoque  cum  totius  consensu  Concilii.  Hoc  ex  ipso 
«  decreto  constat,  in  quo  sic  habetur:  Sacro  approbante  Concilio, 
«  et  ifisis  ctiam  oratoribns  consentientibus ,  data  Armenis  instructio 
«  quaedam  sub  compendio  orthodoxac  fidei,  et  in  fine  decreti:  Datum 

(x)  S.  Thom.  3a  Part.   Quaest.  62,  a.  4  ad  ium. 


DE    SACRAMENTO    ORDINIS    ET    ORDINUM    DISTINCTIONE  295 

«  Florentiae  in  publica  sessione  synodali,  solemniter  in  Kcclesia 
«  niaiori  celebrata.  Unde  Clemens  VII  decretum  hoc  ipsi  tribuit 
«  Concilio,  dum  Graecos  et  ipse  instruit  de  sacramento  poeniten- 
«  tiae  dicens  :  Utantur  forma  absoiutionis  in  generali  Concilio, 
«  (loquitur  de  Florentino),  praescripta,  scilicet  in  hoc  decreto  in 
«  quo  solo  haec  forma  reperitur  »  (r).  Et  re  quidem  vera,  nonnisi 
ex  praeiudicatae  causae  necessitate  potuerunt  quidam  adduci  ad 
reiiciendam  normam  decreti  pro  Armenis,  cuius  plena  auctoritas 
semper  fuit  in  Ecclesia  Dei.  Nonne  huic  decreto  consueverunt 
theologi  religiose  inhaerere,  dum  illud  passim  in  medium  afferunt 
inter  caeteras  regulas  a  quibus  discedere  non  licet?  Nonne  ex 
eodem  ipsum  Tridentinum  plerasque  sumpsit  formulas  dogmaticas 
in  doctrina  sacramentorum?  Definit  enim  sacramenta  nostra  con- 
ferre  gratiam  non  ponentibus  obicem ;  ad  eorum  valorem  requiri 
intentionem  saltem  faciendi  quod  facit  Ecclesia ;  per  tria  ex  illis 
imprimi  characterem,  id  est  spirituale  quoddam  signum  et  indelebile  ; 
sacramenti  confirmationis  ordinarium  ministrum  esse  episcopwn  ;  in 
sanctissima  Eucharistia  sub  unaquaque  specie  ct  sub  qualibet  partc, 
separatione  facta,  totum  Christum  contineri;  sacramenti  item  poe- 
nitentiae  quasi  materiam  esse  actus  poenitentis,  qui  in  tres  distiu- 
guuntur  partes,  etc.  Quae  omnia  desumpta  esse  constat  ex  decreto 
pro  Armenis  quod  ad  margines  citatur  cum  locis  Scripturarum, 
iuris  canonici,  et  praecedentium  conciliorum,  quibus  Tridentini 
Patres  in  suis  definitionibus  innitebantur. 

Quare  pauci  admodum  ii  sunt  qui  non  timuerint  decreti  huius 
auctoritatem  declinare,  et  aliter  respondent  plerique:  verum  equi- 
dem  esse  id  quod  in  eo  de  ordinationis  materia  et  forma  edicitur, 
sed  materiam  et  formam  hic  significari  accessoriam  quae  ad  sacra- 
menti  substantiam  nequaquam  pertineat,  eo  quod  non  erat  necesse 
instruere  Armenos  de  impositione  manuum,  cum  haec  apud  illos 
esset  in  usu.  Ast  fidenter  dixerim,  peiorem  videri  hanc  respon- 
sionem,  cum  iniquius  videatur  textum  violenter  contorquere,  quam 
ei  aperte  contradicere.  Et  sane  in  principio  decreti,  fundamenti 
instar  ponitur,  omnia  sacramcnta  tribus  pcrfici,  videlicet  rebus  tan- 

(')  Wirceburg.  Tom.    10,  de  Sacr.  Ord.,  n.   9. 

quam  materia,  verbis  tanquam  forma...,  quorum  si  aliquod  desi1, 
non  perficitur  sacramentum.  Tunf  ad  singula  sacramenta  fit  descen- 
sus;  uniuscuiusque  in  particulari  materia  et  forma  assignatur,  aqua 
in  baptismo,  chrisma  in  confirmatione,  panis  et  vinum  in  Eucha- 
ristia,  etc,  ac  demum  ubi  devenitur  ad  Ordinem,  contra  praemis- 
sam  notionem  materiae  et  formae,  contra  constantem  harum  vocum 
usurpationem  in  omnibus  praecedentibus  sacramentis,  contra  sen- 
sum  universaliter  consecratum  in  Ecclesia,  nomine  materiae  et 
formae  non  amplius  importaretur  id  quo  essentialiter  constat  sacra- 
mentum,  sed  caeremonia  eius  accessoria  et  mere  integralis?  Certo 
quidem  certius,  si  ita  ex  arbitrio  interpretari  licet,  nulla  amplius 
est  concilii  definitio  quae  in  quamlibet  contradictionis  partem  flecti 
non  poterit.  Ergo,  vel  aperte  abiicienda  est  auctoritas  decreti  pro 
Armenis,  vel  si  admittitur  ut  reipsa  admittenda  est,  dicendum 
porrectionem  instrumentorum  esse  veram  essentialem  ordinationis 
presbyteri  materiam,  et  verba  concomitantia  veram  essentialem 
eiusdem  formam. 

Non  tamen  sequitur  porrectionem  instrumentorum  quam  solam 
commemorat  Florentinum,  esse  materiam  adaequatam.  Primo  quia 
assignare  unum  non  est  excludere  aliud,  sicut  si  dicerem  sacramen- 
tum  confirmationis  confici  per  impositionem  manus  episcopi,  non 
ideo  necessitatem  unctionis  chrismatis  abnuerem.  Secundo  quia 
declaratio  Florentini  respicit  per  prius  materiam  et  formam  ordina- 
tionum  in  genere:  «  Sextum  sacramentum,  inquit,  est  Ordinis,  cuius 
«  materia  est  illud  per  cuius  traditionem  confertur  ordo,  sicut 
«  presbyteratus  traditur,  etc.  ».  Ubi  vides  sermonem  esse  de  toto 
Ordinis  sacramento,  adeoque  de  omnibus  in  globo  ordinationibus, 
quibus  reipsa  sola  instrumentorum  porrectio  communisest:  nam 
impositio  manus  in  duobus  tantum  ordinibus  sacerdotii  et  diacona- 
tus  conferendis  adhibetur.  Propterea  etiam,  sola  instrumentorum 
traditio  debuit  commemorari  in  ea  brevi  formula  quae  generatim 
materiam  Ordinis  attingebat,  et  nonnisi  ex  consequenti,  sive  exem- 
plificationis  gratia,  ad  singulos  ordines  in  particulari  descendebat. 
Caeterum,  cum  decretum  nos  remittat  ad  Pontificale  Romanum, 
satis  superque  apparet,  Concilium  non  intendisse  ad  plenum  re- 
ferre  quidquid  in  huius  sacramenti  collatione  est  observandum. 

Nec  etiam  sequitur  ordinationes  Graecorum  esse  nullas,  eo 
quod  porrectione  instrumentorum  carent,  et  ratio  est  duplex.  Ete- 
nim  primo,  cum  determinatio  materiae  et  formae  in  individuo  re- 
licta  fuerit  Ecclesiae  auctoritati,  nihil  impedit  quominus  haec  ipsa 
determinatio  aliqualiter  differat  in  ritu  latino  ab  ea  quae  viget 
apud  Orientales.  Decretum  autem  pro  Armenis  assignat  mate- 
riam  et  formam  Latinorum,  et  in  hac  parte  Armenos  ad  ritum 
Ecclesiae  Romanae  revocare  exoptat.  Altera  vero  et  fortior  ratio 
est  quia  apud  Graecos,  simul  cum  impositione  manuum  sufficiens 
forma  profertur,  sicut  in  Latinis  etiam  ecclesiis  initio  fieri  solebat. 
Sed  nunc  nulla  apud  nos  forma  verborum  adiungitur  impositioni 
manuum,  ut  ostensum  est,  et  ideo  essentialis  ritus  tunc  non  com- 
pletur.  «  Quamvis  ergo  impositio  manuum  cum  forma  propor- 
«  tionata  sufflceret,  prout  sufficit  apud  Graecos:  quia  tamen  ec- 
«  clesia  latina  voluit  adhibere  materiam  et  formam  magis  expli- 
«  citam,  noluit  complere  ordinationem  in  manuum  impositione,  et 
«  ideo  non  profertur  tunc  forma,  donec  explicetur  magis  materia 
«  tradendo  panem  et  vinum,  etc.  Tunc  autem  profertur  forma : 
«  accipe  potestatem  offerendi  sacrificium,  quae  forma  cadit  super 
«  totam  materiam  praecedentem,  constantem  ex  manuum  impo- 
«  sitione  et  traditione  panis  et  vini  »  (r). 

Et  de  ordinatione  quidem  presbyteri  hactenus  satis. 

§  2. 

Nunc  de  ordinatione  diaconi  idem  proportionaliter  dicendum 
videtur.  Sicut  enim  pro  presbytero,  ita  pro  diacono,  impositio 
manus  tam  in  Scriptura  quam  in  antiquis  Conciliis  ut  ritus  ini- 
tiatorius  assignatur  :  «  Diaconus  cum  ordinatur,  solus  episcopus 
«  qui  eum  benedicit,  manum  super  caput  illius  ponat,  quia  non 
«  ad  sacerdotium,    sed  ad  ministerium   consecratur  »  (2).  Verum 


1     Lugo,  de  Sacram.  Disp.  2,  Sect,  5,  n.  90. 

2)  Apud  Denzinger,  n.  52.  —  Fit  ibi  comparatio  cum  impositione 
manuum  quam  in  sua  ordinatione  accipit  sacerdos.  <  Nam  sacerdos,  quia 
«  per  manus  impositionem    ordinatur  ad  sacerdotium,  ideo  accipit   illam 

verba  quae  tunc  episcopus  profert,  accipe  Spiritwn  Sanctam  ad 
robnr  el  ad  resistendum  diabolo,  etc,  non  videntur  habenda  tan- 
quam  forma  essentialis,  cum  in  eis  nihil  expressum  inveniatur 
quod  pertineat  ad  collationem  potestatis  ministerii,  et  ad  pro- 
prium  ac  distinctivum  ordinationis  effectum.  Ergo  rursus  in  or- 
dinatione  diaconi  non  secus  ac  in  ordinatione  presbyteri,  impo- 
sitio  manus  est  materia  inadaequata  tantum,  quae  postea  com- 
pletur  per  traditionem  libri  evangeliorum  (x),  additis  tunc  verbis 
formae  :  Accipe  potestatem  legendi  Evangelium,  etc. 

Quoad  caeteros  ordines  nihil  speciale  dicendum  occurrit. 
Nulli  enim  dubium  est  quin  conferantur  «  per  rerum  ad  mini- 
«  steria  sua  pertinentium  assignationem...,  prout  in  Pontificali 
«  Romano  late  continetur  »    (2). 

Cum  in  ipso  ordine  sacerdotali,  ut  praemissum  est,  duplex 
gradus  distinguatur,  superest  dicendum  de  gradu  illo  supremo 
cui  competit  propagare  sacerdotium  per  sacrae  collationem  ordi- 
nationis,  et  penes  quem  Christus  suae  Ecclesiae  regimen  esse 
voluit.  Porro  praeeminentia  duplex  super  simplices  presbyteros 
in  episcopis  esse  noscitur,  ordinis  scilicet  et  iurisdictionis,  et  ideo, 
vel  ab  ipso  quaestionis  limine  paucis  declarandum  est  quae  sit 
utriusque  potestatis  differentia  ac  ratio  distinctiva. 

Sane  ordinis  potestas,  iuxta  superius  praemissa,  nihil  aliud 
est  quam  potestas  conficiendi  et  tradendi  sacra  ex  officio.  Dici- 
tur  enim  sacerdos  quasi  sacra  dans,  et  quia  omnis  recipiens  qua 
talis  subiicitur  danti  seu  agenti,  constat  quod  potestas  ordinis  per 

«  cum  maiori  solemnitate  et  approbatione  aliorum  sacerdotum  simul  ma- 
«  nus    suas    imponentium  ».   Lugo,   de  Sacram  ,  Disp.   2,  Sect.  5.   n.  97. 

'*)  In  decreto  pro  Armenis  dicitur:  «  Diaconatus  vero  (traditur)  per 
«  libri  Evangeliorum  dationem  ». 

2    Decret.  pro  Arm.  1.  c. 

seipsam  ponit  in  ordinato  veram  praeeminentiam  super  eos  qui 
in  statu  laicali  exsistentes,  deputantur  tantum  ad  sacrorum  re- 
ceptiones.  Verum  praeeminentia  ista  nondum  illa  est  quae  in 
praelato  respectu  subditorum  consideratur;  alia  enim  est  subiectio 
recipientis  ad  dantem,  et  alia  subiectio  subditi  ad  superiorem  pol- 
lentem  iure  imperandi,  praecipiendi,  ligandi  et  solvendi.  Hanc 
igitur  subiectionem   sola  facit  potestas  quam  iurisdictionis  vocant. 

Potest  quidem  esse  quod  ad  unius  eiusdemque  collationem 
sacramenti  tam  ordo  quam  iurisdictio  requiratur  :  scilicet  potestas 
ordinis  pro  quanto  est  ministratio  alicuius  sacri,  potestas  vero 
iurisdictionis  pro  quanto  sacramentum  hoc  specialem  induit  mo- 
dum  et  rationem  iudicii,  sicut  de  poenitentia  alias  dictum  est. 
Nunquam  tamen  debet  una  potestas  confundi  cum  alia,  quia  tum 
obiecto,  tum  derivationis  modo,  tum  conceptu  et  ratione  intrin- 
seca  formaliter  distinguuntur.  Certe  potestas  iurisdictionis  respi- 
cit  omnes  et  solos  actus  ligandi  et  solvendi  qui  requiruntur  ad 
Ecclesiae  finem.  Item  non  provenit  ad  singula  subiecta  per  ali- 
quam  consecrationem,  sed  vel  per  dispositionem  iuris  vel  per 
iniunctionem.  Denique  alio  modo  dividitur  ac  potestas  ordinis,  in 
supremam  scilicet  et  subordinatam,  in  universalem  et  particula- 
rem,  in  ordinariam  et  pure  delegatam,  in  completam  demumetin- 
completam  pro  quanto  ad  utrumque  forum  se  extendit  vel  tan- 
tum  ad  internum :  quae  omnes  divisiones  partim  sunt  perspicuae, 
et  partim  ex  iure  canonico  in  praesenti  supponuntur. 

His  igitur  praemissis,  duo  sunt  quae  de  episcopatu  decla- 
randa  veniunt;  quorum  primum  ad  potestatem  ordinis  spectat, 
alterum  vero  ad  potestatem  iurisdictionis  sive  regiminis. 

THESIS  XXXI. 

Fide  catholica  credendum  est  episcopos  esse  simplici- 
bus  presbyteris  potestate  ordinis  superiores.  Quo  tamen  non 
obstante  dicendum  videtur,  novum  characterem  in  conse- 
cratione  episcopali  non  dari,  sed  praeexsistentem  ampliari 
ad  eas  sacrorum  collationes  quae  completive  ac  veluti  cu- 
mulative  per  legem  Novi  Testamenti  sacerdotio  adscri- 
buntur. 

§  i. 

Episcopos  non  esse  presbyteris  in  hierarchia  divinitus  insti- 
tuta  superiores,  primus  negavit  Aerius,  saeculi  quinti  heresiar- 
cha,  quem  postea  secuti  sunt  Calvinistae,  Puritani,  Lutherani,  et 
omnes  ex  Protestantibus  qui  presbyteriani  vocantur.  Erat  autem 
Aerius,  ut  de  eo  scribit  Epiphanius,  homo  procax,  qui  cum  non 
potuisset  creari  episcopus,  sed  presbyter  semel  ordinatus  in  ea 
functione  semper  permansisset,  dicere  non  est  veritus  nihil  pror- 
sus  inter  episcopum  ac  presbyterum  interesse.  «  Quanam,  inquit, 
«  in  re  presbytero  episcopus  antecellit?  Nullum  inter  utrumque 
«  discrimen  est.  Est  enim  amborum  unus  ordo,  par  et  idem  ho- 
«  nor  ac  dignitas.  Manus  imponit  episcopus,  imponit  et  presby- 
«  ter;  baptizat  episcopus,  idem  facit  etpresbyter;  divinum  omnem 
«  cultum  administrat  episcopus,  non  minus  id  facit  et  presbyter ; 
«  episcopus  in  throno  sedet,  sedet  et  presbyter.  His  in  vulgus 
«  iactatis,  plerosque  in  errorem  abduxit,  quorum  sectae  princeps 
«  exstitit  ».  (x). 

Sed  hanc  haeresim  evidenter  confutat  divina  Traditio  inde 
ab  initio.  Sane,  ut  scribit  Baronius  ad  annum  Christi  58,  Igna- 
tius  qui  apostolorum  temporibus  administrabat  ecclesiam  Antio- 
chenam,  non  aliud  scripsit  quam  quae  essent  ab  apostolis  in  Ec- 

1     Epiphanius  adversus  haereses,  1.  3,  Haeres.  75,  n.  3. 

clesia  ordinata:  «  Qui  dum  hierarchicum  Ecclesiae  catholicae  or- 
«  dinem  saepe  commemorat,  presbyteros  esse  subiectos  episcopis 
«  absque  ulla  dubitatione  testatur,  ac  in  primis  ad  Smyrnenses 
«  haec  ait:  Laici  diaconis  subiiciantur,  diaconi  presbytcris,  pre- 
«  sbyteri  episcopo,  episcopus  Christo,  ut  ipse  Patri.  Haec  ille,  ubi 
«  et  superius  episcopum  appellat  principem  sacerdotum,  nec 
«  quicquam  maius  in  Ecclesia  episcopo  reperiri.  Qui  et  ea  distin- 
«  ctione  quadicit:  Omnes  episcopum  sequimini  ut  Christus  Patrcm, 
«  et  presbyterorum  collegium  ut  apostolos,  magnam  sane  differen- 
«  tiam  utriusque  status  ac  gradus  fuisse  demonstrat.  Idemque  in 
«  omnibus  fere  quas  scribit  ad  ecclesias  diversas  epistolas,  ut 
«  episcopo  primum,  inde  presbyteris,  demum  diaconis  obediant 
«  admonet,  ut  cum  sic  scribit  ad  Trallianos :  Episcopo  subiecti 
«  estis  velut  Domino.  Et  paulo  post :  Sed  et  presbytcris  subiecti 
«  estis  ut  Christi  apostolis.  Ac  rursus  post  multa :  Quid  aliud  cst 
«  episcopus  quam  is  qui  omni  principatu  et  potestate  supcrior  est? 
«  Et  ad  Philadelphios :  Boni  sunt,  inquit,  sacerdotes,  et  sermonis 
«  ministri ;  melior  autem  Pontifex  cui  credita  sunt  sancta  sancto- 
«  rum,  cui  soli  commissa  sunt  secrcta  Dei.  Item  et  superius  eum- 
«  dem  ordinem  hierarchicum  explicans,  ut  presbyteri  episcopo 
«  obediant  admonet.  At  his  quid  evidentius  dici  potest?  » 

Atqui  hanc  praeeminentiam  esse  prae  primis  quoad  ordinis 
potestatem,  (pro  quanto  scilicet  potestas  illa  se  extendit  in  epi- 
scopo  ad  quasdam  sacrorum  ministrationes  ad  quas  sese  non 
porrigit  in  presbytero),  universa  Traditio  semper  intellexit.  Sem- 
per  enim  creditum  est,  soli  episcopo  competere  potestatem  gene- 
randi  sibi  similes  in  sacerdotio,  ita  ut  inter  episcopum  et  pre- 
sbyterum  tantumdem  distet,  quantum  inter  adultum  et  puerum 
qui  nondum  est  potens  alium  hominem  generare:  «  Totum  illud, 
«  inquit  Epiphanius  (x),  stoliditatis  esse  plenissimum  prudens  quis- 
«  que  facile  perspicit,  velut  cum  episcopum  ac  presbyterum 
«  adaequare  conatur.  Hoc  enim  constare  qui  potest  ?  Siquidem 
«  episcoporum  ordo  ad  gignendos  patres  pertinet.  Huius  enim 
«  est  patrum  in  Ecclesia  propagatio.  Alter  cum  patres   non  pos- 

1     Kpiphanius  adversus  haereses,  1.  3.  Haeres.  75,  n.  j. 

«  sit,  filios  Ecclesiae  regenerationis  lotione  producit,  non  tamen 
«  patres  aut  magistros.  Quinam  vero  fieri  potest  ut  is  presbyte- 
«  rum  constituat,  ad  quem  creandum  manuum  imponendarum 
«  ius  nullum  habeat?  Aut  quomodo  presbyter  episcopo  dici  po- 
«  test  aequalis?  »  Et  ideo  etiam  semper  credltum  est,  nova  con- 
secratione  opus  esse  presbytero  qui  in  demortui  episcopi  locum 
succederet,  ita  ut  ne  ipsi  quidem  schismatici,  etsi  ad  omne  fa- 
cinus  paratissimi,  presbyteros  ad  episcopatum  sine  ordinatione 
ausi  sint  promovere  (J).  Unde  Hieronymus  qui  in  epistola  ad 
Evangelum  (2)  ostendere  volens  diaconos  presbyteris  esse  infe- 
riores,  amplificationis  studio  exaggerat  presbyterorum  dignitatem, 
viderique  posset  praeeminentiam  episcoporum  ad  solam  disposi- 
tionem  iuris  ecclesiastici  reducere:  ipse,  inquam,  Hieronymus 
sese  infra  corrigens  ait:  «  Quid  enim  facit,  excepta  Ordinatione, 
«  episcopus,  quod  presbyter  non  faciat?...  Et  ut  sciamus  tradi- 
«  tiones  apostolicas  sumptas  de  Veteri  Testamento,  quod  Aaron 
«  et  filii  eius..,  in  templo  fuerunt,  hoc  sibi  episcopi  et  presby- 
«  teri...  vindicent  in  Ecclesia  ».  Caeterum  in  dialogo  contra  Lu- 
ciferianos,  confirmationis  quoque  conferendae  potestatem  ordina- 
riam  solis  tribuit  episcopis.  Quo  etiam  in  loco  explicans  cur 
presbyter  qui  baptizandi  pollet  ordinaria  facultate,  non  habet 
etiam  cum  episcopo  cornmime  confirmandi  ministerium,  concludit: 
«  Ecclesiae  salus  in  summi  sacerdotii  dignitate  pendet,  cui  si  non 
«  exsors  quaedam  et  ab  hominibus  eminens  detur  potestas,  tot 
«  in  Ecclesia  efficientur  schismata,  quot  sacerdotes.  Inde  evenit 
«  ut  sine  charismate  et  episcopi  iussione,  neque  presbyter  neque 
«  diaconus  ius  habeant  baptizandi  »  (3). 

At  statim  obiiciuntur  notissima  illa  eiusdem  Hieronymi  loca, 
unde  arripuerunt  occasionem  Novatores  ut  dicerent  episcopalem 
dignitatem  mala  ex  causa  in  Ecclesiam  irrepsisse,  et  non  a  Chri- 
sto  fuisse  institutam.  Ait  enim  in  praefata  epistola  ad  Evangelum, 
Apostolum  perspicue  docere  eosdem   esse  prcsbyteros  qnos  episco- 


1     Cf.  Euseb.  Hist.  1.  6,  c.  43. 
(2     Hieronym.  epist.    146  ad  Evangelum,  passim. 
(3)   Id.  Dialog.  contra  Lucifer.  n.  9. 

pos ;  tum  postea,  in  schismatis  remedium  factum  fuisse  ut  unus 
eligeretur  qui  caeteris  praeponeretur,  ne  unusquisque  ad  se  tra/iens 
Christi  Ecclesiam  rumperet.  Quod  et  fortius  inculcat  in  commen- 
tario  super  caput  primum  epistolae  ad  Titum :  «  Idem  est,  in- 
«  quit,  presbyter  qui  et  episcopus,  et  antequam  diaboli  instinctu 
«  studia  in  religione  fierent,  et  diceretur  in  populis  :  ego  sum 
«  Pauli,  ego  Apollo,  ego  autem  Cephae,  communi  presbyterorum 
«  consilio  ecclesiae  gubernabantur.  Postquam  vero  unusquisque 
«  eos  quos  baptizaverat  suos  putabat  esse,  non  Christi,  in  toto 
«  orbs  decretum  est  ut  unus  de  presbyteris  electus  superpone- 
«  retur  caeteris,  ad  quem  omnis  Ecclesiae  cura  pertineret,  et  schi- 
«  smatum  semina  tollerentur ..  Sicut  ergo  presbyteri  sciunt  se 
«  ex  Ecclesiae  consuetudine  ei  qui  sibi  praepositus  fuerit  esse 
«  subiectos,  ita  episcopi  noverint  se  magis  consuetudine  quam 
«  dispositionis  Dominicae  veritate  presbyteris  esse  maiores,  et  in 
«  commune  debere  Ecclesiam  regere,  imitantes  Moysen  qui  cum 
«  haberet  in  potestate  solum  praeesse  populo  Israel,  septuaginta 
«  elegit  cum  quibus  populum  iudicaret  ». 

Verum  non  ista  sunt  quae  haereticis  causam  praebeant  trium- 
phandi.  Et  nota  iterum,  tempus  tunc  fuisse  in  quo,  ut  ipse  scri- 
bit  Hieronymus,  diaconos  paucitas  honorabiles,  presbyteros  turba 
contemptibiles  effecerat  (r),  in  tantum  ut  quidam  diaconos  presby- 
teris  coaequare  aut  etiam  anteferre  auderent.  Quapropter  omne 
studium  impendit  S.  Doctor  ut  presbyteralem  dignitatem  in  suum 
restituat  gradum  ac  debitam  existimationem.  Porro  id  unum  con- 
tendit:  Presbyteros  ad eumdem  sacerdotalem  ordinem  pertinere  ad 
quem  pertinent  et  episcopi,  ipsosque  sub  primis  initiis  communi  cttiu 
eis  vocabulo  propter  sacerdotii  honorem  recensitos,  fttisse  etiam 
admissos  ad  communem  consessum  in  quo  de  rebus  ad  guberuatio- 
nem  ecclesiae  pertinentibus  agebatur  (2),  sed postmodum,  obortis  schi- 

1     Epist.  ad  Evang.  n.  2. 

Act.  XV-4  dicitur:  Cum  autem  venissent  Hierosolymam,  suscepti 
sunt  ab  Ecclesia  et  apostolis  et  seuioribus  fpresbyteris;.  Ac  rursum:  Con- 
venerunt  apostoli  et  seniores  (presbyteri)  videre  de  verbo  hoc.  Ac  iteruni : 
Tunc  placuit  apostolis  ac  senioribus  (presbyteris)  cum  omni  eccUsia.  [11 
litteris  item  ab  apostolis  ex  Concilio  Hierosolymitano  Antiochiam  tnissis, 

smatibus,  eiusmodi  caruisse  privilegio.  Id  unum,  praetereaque  nihil, 
quoad  rem  affirmat  Hieronymus,  quanquam  verbis,  ut  nonnun- 
quam  apud  eum  accidit,  durioribus.  Unde  cum  ait  episcopos  con- 
suetudine  magis  quam  dispositionis  Dominicae  veritate  presby- 
teris  esse  maiores,  non  ad  litteram,  sed  sensu  mox  dicto  est  ac- 
cipiendus.  De  quo  fidem  faciunt  tum  testimonia  ex  ipsomet  iam 
allata,  tum  alia  plurima  ubi  de  episcopatus  origine  et  dignitate 
quid  senserit,  suis  scriptis  testatum  reliquit.  Sane  in  epistola  ad 
Evangelum  de  episcopis  dum  loquitur,  omnes  apostolorum  suc- 
cessores  esse  confirmat.  Et  ad  Marcellam :  Apud  nos  apostolorum 
locum  episcopi  tenent,  apud  eos  (Montani  haeretici  sectatores)  epi- 
scopus  tertius  est  (r).  Eadem  quoque  habet  super  Michaeam  cap.  2, 
vers.  9.  «  Si  igitur  loco  apostolorum  successerunt  episcopi,  (quod 
«  omnium  orthodoxorum  sententia  receptum  est),  eadem  est  origo 
«  et  dignitas  episcopatus  quae  est  etiam  apostolatus.  Nam  et  hoc 
«  in  saeculi  magistratibus  experimur,  ut  qui  in  locum  alterius 
«  suffectus  est,  idem  cum  illo  dicatur  deducere  principium  et  po- 
«  testatem,  quo  praedecessor  est  munere  auctus  ac  dignitate  prae- 
«  latus.  At  sicut  in  confesso  est  apud  omnes,  dignitatem  aposto- 
«  licam  esse  a  Christo  Domino  institutam,  id  testantibus  evan- 
«  gelistis,    in    illam    apostolis    succedentes    episcopos    ex  eodem 

haec  habetur  inscriptio  :  Apostoli  et  seniores  (presbyteri)  fratres  his  qui  sunt 
Antiochiae  et  Syriae.  «  Porro,  quos  seniores  dicit,  eosdem  fuisse  presby- 
«  teros,  non  tantum  nomen,  sed  et  res  ipsa  demonstrat.  Cum  enim  con- 
«  stet  institutiones  apostolicas  sumptas  de  Veteri  Testamento,  et  quod  Aa- 
«  ron  et  filii  eius  atque  levitae  in  templo  fuerunt,  hoc  episcopi,  presbyteri, 
«  et  diaconi  sunt  in  Ecclesia.  Sicut  ergo  cum  Dominus  septuaginta  duos 
«  elegit  discipulos  post  apostolos,  formam  illam  repraesentasse  visus  est 
«  qua  Moyses  septuaginta  duos  iussu  Domini  seniores  elegit,  ita  etiam  di- 
«  ctos  septuaginta  duos  discipulos  nominatos  esse  seniores,  itemque  pre- 
«  sbyteros,  ratio  persuadet  quae  Patrum  omnium  sententia  rata  habetur... 
«  At  quemadmodum  apud  Iudaeos  etiam,  apostolorum  temporibus,  pri- 
«  stina  illa  vigebat  consuetudo,  ut  seniores  una  cum  principibus  sacerdo- 
«  tum  in  concilium  convenirent,  ac  sententiam  rogati  dicerent,  (quod 
«  multis  in  locis  evangelistae  testantur):  sic  etiam  ab  apostolis,  primis 
«  illis  temporibus  servatum  esse  constat  ut  seniores  [seu  presbyteri)  etiam 
«  ad  concilium  admitterentur  ».  Baronius,  Annal.  ad  annum  Christi  58. 
(x)  Hieronym.,  epist.  41. 

«  plane  fonte  fluxisse  necessario  afflrmandum  esse  compertissi- 
«  mum  cuique  videri  potest.  Ex  his  igitur  perspicuum  redditur, 
«  ipso  itidem  Hieronymo  saepius  attestante,  episcopalem  digni- 
«  tatem  non  ab  hominibus,  vel  cuiusvis  occasionis  obortae  con- 
«  suetudine,  sed  ab  ipso  Domino  Redemptore  omnium  Iesu  Chri- 
«  sto,  ipsomet  eam  instituente,  manasse  »  (T). 


§2- 


Ast  non  sic  accipienda  est  praeeminentia  potestatis  ordinis 
in  episcopis,  quasi  episcopatus  et  presbyteratus  essent  duo  ordi- 
nes  sive  duae  potestates  adaequate  distinctae.  Imo  vero  nonnisi 
unus  exsistit  ordo  sacerdotii  in  quo  uno  sunt  presbyteri  ut  sacer- 
dotes  simplices,  tum  episcopi  ut  sacerdotes  supremi,  et  hoc  de- 
mum  est  quod  locis  superius  allatis  intendit  Hieronymus  in  tuto 
ponere,  prout  cuilibet  consideranti  facile  constabit. 

Sane  vero  septem  in  Ecclesia  esse  ordines,  nec  plures,  nec 
pauciores,  communis  et  concors  omnium  sententia  est.  Sed  si  epi- 
scopatus  esset  ordo  a  presbyteratu  adaequate  distinctus,  octo  or- 
dines  forent,  non  septem.  Praeterea  unus  ordo  non  pendet  a  prae- 
cedenti  quantum  ad  necessitatem  sacramenti,  quia  singuli  ordines 
in  singulis  subiectis  possunt  esse  seorsum.  Sed  episcopalis  potestas 
dependet  a  sacerdotali,  quia  nullus  potest  valide  consecrari  epi- 
scopus  nisi  prius  presbyter  exsistat.  Ergo  potestas  episcopalis 
prout  condivisa  a  presbyterali,  non  est  aliquid  per  se  stans,  sed 
merum  complementum,  sine  eo  cuius  complementum  est  consistere 
non  valens,  ac  per  hoc,  episcopatus  adaequate  sumptus  non  tam 
distinctus  ordo  dicendus  est,  quam  distincti  ordinis  plenitudo  atque 
ultima  consummatio.  Nunc  autem  cum  character  et  ordo  convertan- 
tur,  illud  quoque  consequens  esse  videtur:  in  consecratione  episco- 
pali  novum  characterem  non  dari,  sed  praeexsistentem  characterem 
presbyteralem  ulterius  determinari  ac  perfici,  pro  quanto  ad  eas 
sacrorum  ministrationes  ampliatur   quas  simplex   sacerdotium  in 

[*)   Baronius  1.  c. 
De  Ecclcsiae  Sacramentis.  Tom.  II.  jo 

sui  muneris  ambitu  non  habet  (r).  Neque  in  hoc  specialis  difficul- 
tas  occurrit,  nam  certe  omnes  illi  theologi  qui  censent  presbyte- 
ratum  conferri  tum  traditione  instrumentorum  tum  ultima  illa  ma- 
nuum  impositione  quae  fit  post  missam,  debent  ex  consequenti 
admittere  characterem  presbyteralem  prius  imprimi  quoad  pote- 
statem  consecrandi  Eucharistiam,  et  postea  ampliari  atque  ulterius 
determinari  per  additionem  potestatis  remittendi  et  retinendi  pec- 
cata  fidelibus.  Quod  si  eiusmodi  sententia  non  arrideat,  hoc  non 
est  propter  intrinsecam  illius  repugnantiam,  sed  quia  potestas  ad 
reddendos  fideles  aptos  susceptioni  Eucharistiae  videtur  se  habere 
ad  potestatem  consecrandi  Eucharistiam  ipsam,  ut  necessaria  atque 
omnino  inseparabilis  eius  consequentia.  Illud  ergo  quod  praefati 
theologi  dicunt  de  additione  potestatis  ad  potestatem  in  una  ea- 
demque  ordinatione  presbyteri,  (ponentes  ulteriorem  ampliationem 
characteris  prius  in  instrumentorum  porrectione  accepti),  nos  dicen- 
dum  existimamus  quantum  ad  additionem  potestatis  quam  in  sua 
consecratione  accipit  episcopus,  ut  hoc  modo  perfecte  concilientur 
illa  duo  quae  definivit  Tridentinum:  Sacerdotium  scilicet  esse  or- 
dinem  summum  in  quem  per  alios  ordines  velut  per  gradus  quos- 
dam  tenditur  (2),  et  nihilominus  episcopos  esse  presbyteris  supe- 
riores,  nec  potestatem  quam  habent  confirmandi  et  ordinandi  esse 
illis  cum  presbyteris  communem  (3). 

Hinc  tamen  minime  sequitur  episcopalem  consecrationem  non 
esse  collativam  gratiae,  imo  vero  contraria  potius  conclusio  colli- 

{T)  Hoc  sensu  intelligo  doctrinam  S.  Thomae,  Suppl.  Quaest.  40, 
a.  5:  «  Ordo  potest  accipi  dupliciter.  Uno  modo  secundum  quod  est  sa- 
«  cramentum,  et  sic  ordinatur  omnis  ordo  ad  Eucharistiae  sacramentum. 
«  Unde  cum  episcopus  non  habeat  potestatem  superiorem  sacerdote  quan- 
«  tum  ad  hoc,  episcopatus  non  erit  ordo.  Alio  modo  potest  considerari 
«  ordo  secundum  quod  est  officium  quoddam  respectu  quarumdam  actio- 
«  num  sacrarum,  et  sic  cum  episcopus  habeat  potestatem  in  actionibus 
«  hierarchicis  respectu  corporis  mystici  supra  sacerdotem,  episcopatus  erit 
«  ordo  ».  Et  infra  ad  2um:  «  Licet  detur  aliqua  potestas  spiritualis  epi- 
«  scopo  in  sui  promotione  respectu  aliquorum  sacramentorum,  non  tamen 
«  illa  potestas  habet  rationem  characteris  ». 

2    Sess.  XXIII,  can.  2. 

^3)  Ibid.  can.  7. 

gitur,  quia  plenum  sacerdotium  speciali  indiget  gratia  qua  non 
indiget  sacerdotium  simplex,  maxime  propter  munus  et  officium 
regendi  ad  quod  natura  sua  dicit  habitudinem,  prout  nunc  su- 
perest  exponendum. 

THESIS  XXXII. 

Iure  divino  episcopatus  supra  simplicem  presbyteratum 
excellit  potissimum  potestate  regiminis,  quamvis  iurisdictio 
particularium  episcoporum  non  immediate  a  Deo  eis  confe- 
ratur,  sed  descendat  de  plenitudine  auctoritatis  summi  apo- 
stolici  Antistitis  qui  in  Beati  Petri  Sede  toti  praesidet  Ec- 
clesiae. 

§  i- 

Hic  tangitur  principalis  praerogativa  episcoporum,  nam  si 
solam  potestatem  ordinis  spectes,  pleraque  sunt  eis  et  presbyteris 
communia,  praesertim  vero  respectu  sacramenti  Eucharistiae  quod 
est  sacrum  per  excellentiam,  et  ad  quod  ordines  ordinantur  prin- 
cipaliter,  ut  dicitur  in  Suppl.  Quaest.  37,  a.  1  ad  3um.  Nunc  autem 
in  potestate  regiminis  exsors  et  simplieiter  privilegiata  episcopalis 
gradus  conditio  est,  iuxta  illud  Cypriani:  «  Dominus  noster  cuius 
«  praecepta  et  monita  observare  debemus,  episcopi  honorem  et 
«  ecclesiae  suae  rationem  disponens,  in  Evangelio  loquitur  et 
«  dicit  Petro:  Ego  dico  tibi  quia  tu  es  Petrus,  etc.  Inde  per  tem- 
«  porum  et  successionum  vices  ordinatio  et  Ecclesiae  ratio  decurrit, 
«  ut  Ecclesia  super  episcopos  constituatur,  et  omnis  actus  Eccle- 
«  siae  per  eosdem  praepositos  gubernetur  »  (r).  Cum  autem  nunc 
dicitur  episcopos  iure  divino  antecellere  presbyteros  potestate  iuris- 
dictionis,  sensus  est,  solum  gradum  episcopalem  fuisse  institutum 
a  Deo  ad  ordinarium  regimen  fidelium,  et  divinam  Ecclesiae  con- 
stitutionem  omnino  requirere  ut  ipsa  per  episcopos  tanquam  per 

1     Cyprian.   epist.  27. 

ordinarios  pastores  regatur.  Non  quod  repugnet  dari  verum  epi- 
scopum  sine  iurisdictione,  sed  quia  gradus  episcopalis  in  generali 
exigit  auctoritatem  regiminis  utriusque  fori,  et  vicissim  ordinaria 
huius  regiminis  auctoritas  nonnisi  in  gradu  episcopali  per  se  re- 
sidere  potest. 

Prae  primis  notandum  quod  ipsum  episcopi  nomen  importat 
superintendentiam  sive  regendi  potestatem,  iuxta  illud  Act.  XX- 
28:  «  Attendite  vobis  et  universo  gregi  in  quo  vos  Spiritus  San- 
«  ctus  posuit  episcopos  regere  ecclesiam  Dei  ».  Transiit  quippe  in 
Ecclesiam,  ait  Baronius  (x),  cum  sua  significatione  atque  proprie- 
tate  vox  graeca  £7tlt/.ot:o;.  Tali  enim  nomine,  ut  auctor  est  Sui- 
das,  dicebantur  inspectores  et  custodes  quos  Athenienses  in  suae 
ditionis  urbes,  ad  statum  rerum  cognoscendum  atque  instituen- 
dum  mittebant,  quorum  apud  graecos  historicos  frequens  mentio 
est.  Ad  quos  etiam  alludit  Cicero  dum  ait  ad  Attic.  1.  7 :  «  Vult 
«  enim  me  Pompeius  esse,  quem  tota  haec  Campania  et  maritima 
«  ora  habeat  episcopum  ».  Et  Augustinus  de  Civit.  Dei  1.  19, 
c.  19:  «  Episcopatus...  nomen  est  operis,  non  honoris.  Graecum 
«  est  enim,  atque  inde  ductum  vocabulum,  quod  ille  qui  praefici- 
«  tur,  eis  quibus  praeficitur  superintendit,  curam  eorum  scilicet 
«  gerens:  67«  quippe  super,  cv»o-o;  vero  intentio  est.  Ergo  £-igx.q- 
«  7T£'.v,  si  velimus,  latine  superintendere  dicere  possumus  ».  Deter- 
minatur  autem  ab  Apostolo  ubi  supra,  ad  munus  pascendi  sive 
regendi :  V[/.a?  to  7iveup..a  to'  aytov  eOero  e'mcr/,o:7rou;  7ro&fx.atvetv  tpv 
e/./.A-/]0"tav  tou  <-)eou. 

Sed  iam  oritur  difficultas,  quia  in  Scriptura  apostolica,  tam 
episcopi  quam  presbyteri  nomen  indifferenter  attribui  videtur  iis 
omnibus  qui  ordinis  sacerdotalis  erant.  Quin  et  in  hoc  ipso  loco 
Actuum,  loquitur  Paulus  ad  maiores  natu  (id  est  presbyteros)  Ec- 
clesiae,  quos  mittens  Ephesum  ad  se  vocaverat.  Quomodo  ergo 
constabit  eos  qui  dicuntur  positi  a  Spiritu  Sancto  regere  Ecclesiam 
Dei,  esse  eos  solos  quos  nunc  vocamus  episcopos?  —  Respon- 
deo,  presbyteri  quidem  vocabulum  fuisse  certo  certius  commune, 

(x)  Annal.  ad  annum  Christi  58. 

nam  et  Petrus  (x)  et  Ioannes  (2),  cum  essent  apostoli,  seipsos  ta- 
men  presbyteros  nominant.  Imo  nec  improbabiliter  censent  multi, 
simplices  etiam  sacerdotes  quandoque  nuncupatos  episcopos,  velut 
cum  epistolam  ad  Philippenses  Paulus  sic  inscribit:  Omnibussanctis 
qui  sunt  Philippis,  cum  episcopis  et  diaconibus  (3).  Sed  cum  aliud 
sit  nominare  omnia  membra  unius  ordinis  ab  iis  qui  in  eo  prima- 
tum  tenent,  aliud  vero  omnibus  attribuere  quoad  rem,  eminentem 
illam  dignitatem  a  qua  commune  vocabulum  imponitur:  non  se- 
quitur  sane,  regendi  munus  de  quo  Act.  XX-28,  ad  eos  omnes 
pertinuisse  qui  quomodolibet  tunc  temporis  episcopi  forte  appel- 
labantur:  quamquam  nec  vice  versa,  sat  firmum  forsitan  ex  Scrip- 
tura  nude  inspecta,  pro  singulari  illa  summi  sacerdotii  praeroga- 
tiva  argumentum  duceretur.  Verum  si  inhaerentem  Scripturae 
traditionalem  sensum  consulamus,  non  relinquitur  ambigendi  lo- 
cus.  A  primis  enim  initiis  usus  communis,  divinae  constitutionis 
Ecclesiae  ab  apostolis  traditae  apprime  conscius,  soli  supremo 
sacerdotio  episcopatus  nomen  voluit  esse  reservatum,  non  alia 
profecto  de  causa,  nisi  quia  huic  uni  quoad  rem  competebat  mox 
declarata  vocabuli  proprietas,  et  quia  sequentis  gradus  presby- 
teris  sola  nuncupatio  propter  sacerdotalis  ordinis  unitatem  fuit 
aliquando  communis. 

1     «  Seniores  ergo  qui  in  vobis  sunt,  obsecro  consenior.  HpsaPuTspou? 
«  toj;   c'v   uiaTn   Trapa/.aXw    0   G'ja7Tfc<j[jVTspo;  ».    I    Petr.    V-I. 

(2)   «  Senior  Electae  dominae  et  natis  eius.  'O  irpea|3uf!pos  sxXsx-rii  Jtupic', 
y.%i   toT;  tsV.vo'.;  auTvj'?  ».   2   Ioan.,    1. 

3  «  Putet  aliquis,  non  Scripturarum,  sed  nostram  esse  sententiam, 
«  episcopum  et  presbyterum  unum  esse,  et  aliud  aetatis,  aliud  esse  nomen 
«  officii.  Relegat  Apostoli  ad  Philippenses  verba  dicentis :  Paulus  et  Titno- 
«  t/ieus....  omnibus  sanctis....  qui  sunt  Philippis,  cutn  episcopis  et  diaconis, 
«  et  reliqua.  Philippi  una  est  urbs  Macedoniae,  et  certe  in  una  civitate 
«  plures,  ut  nuncupantur,  episcopi  esse  non  poterant.  Sed  quia  eosdem 
«  episcopos  illo  tempore,  quos  et  presbyteros  appellabant,  propterea  indif 
«  ferenter  de  episcopis  quasi  de  presbyteris  est  locutus  ».  Ita  Hieronymus, 
Comment.  in  cap.  1.  epist.  ad  Titum.  Illud  tamen  quod  adiungit  de  iis 
quos  Paulus  a  Mileto  mittens  Ephesum  ad  se  venire  iussit.  non  videtur 
intentum  demonstrare;  nam  Ephesum  mittit  Paulus  tanquam  ad  metro 
polim,  e  qua  vicinarum  civitatum  episcopi  facile  poterant  advocari.  Cf. 
Apoc.   I-II. 

Maneat  ergo  certissimum,  rationem  nomine  episcopatus  signi- 
ficatam  (iure  divino)  soli  supremo  gradui  hierarchiae  ordinis 
convenire.  Nunc  autem  duplici  modo  potest  id  intelligi,  vel  quia 
episcopalis  character  regendi  auctoritatem  formaliter  includit,  vel 
certe  quia  huius  auctoritatis  est  ex  divina  institutione  suscepti- 
vus.  Atqui  primum  non  admittitur,  tum  quia  extra  Ecclesiam  ca- 
tholicam  dantur  veri  episcopi  quantum  ad  potestatem  ordinis,  tam- 
etsi  extra  catholicam  nulla  esse  possit  vera  gubernandi  aucto- 
ritas;  tum  etiam  quia  in  ipsa  catholica,  tanquam  veri  episcopi 
semper  habiti  sunt  episcopi  depositi  vel  demissionarii,  item  epi- 
scopi  ad  honores  consecrati  (r),  aut  etiam  episcopi  coadiutores 
seu  vicarii  in  pontificalibus  (2).  Restat  ergo  dicendum,  gradum 
episcopalem  iure  divino  designatum  esse  ad  ordinariam  potesta- 
tem  regiminis,  ut  supra  fuit  declaratum,  et  hoc  modo  praecellen- 
tiam  episcoporum  supra  presbyteros  quantum  ad  iurisdictionem, 
de  ipsa  Christi  institutione  descendere:  pro  quanto  scilicet  ius 
divinum  iubet  ut  per  episcopos,  non  autem  per  presbyteros,  gu- 
bernetur  Ecclesia.  Unde  Tridentinum,  Sess.  XXIII,  cap.  4:  «  Sa- 
«  crosanta  Synodus  declarat,  praeter  caeteros  ecclesiasticos  gra- 
«  dus,  episcopos  qui  in  apostolorum  locum  successerunt,  ad  hunc 
«  hierarchicum  ordinem  praecipue  pertinere,  et  positos,  sicut  idem 
«  apostolus  ait,  a  Spiritu  Sancto  regere  Ecclesiani  Dei,  eosque 
«  presbyteris  superiores  esse,  etc.  ».  —  Nec  dicas  presbyteralem 
etiam  gradum  esse  exigitivum  iurisdictionis,  quatenus  iure  divino 

(x)  «  Porro  apud  Edessam...,  celeberrimi  tunc  temporis  monaclii  erant 
«  Iulianus  et  Ephrem  Syrus  scriptor...  Barses  item  et  Eulogius,  qui  qui- 
«  dem  ambo  postmodum  episcopi  fuere,  non  alicuius  urbis,  sed  honoris 
«  duntaxat  causa,  tanquam  ad  recompensanda  praeclara  ipsorum  facinora, 
«  in  suis  monasteriis  ordinati.  Quo  quidem  modo  etiam  Lazarus,  de  quo 
«  supra  dixi,  episcopus  fuit  ».  Sozomenus,  Hist.  Eccles.  1.  6,  c.  34. 

(2)  «  Venerabilis  senex  (Valerius)  sciens  se  corpore  et  aetate  inrirmis- 
«  simum,  egit  secretis  litteris  apud  primatem  episcoporumCarthaginensem, 
«  allegans  imbecillitatem  corporis  sui  aetatisque  gravitatem,  et  obsecrans 
«  ut  Hipponensi  ecclesiae  ordinaretur  episcopus,  qui  suae  cathedrae  non 
«  tam  succederet,  sed  consacerdos  accederet  Augustinus.  Et  quae  optavit 
«  et  rogavit  satagens,  rescripto  impetravit,  etc.  ».  Possidius,  in  vita  Au- 
gustini,  c.   8. 

presbyteratus  ordinatur  ad  ministrandum  poenitentiae  sacramen- 
tum  quod  sine  iurisdictione  confici  nequit.  Nam  in  primis  non 
est  haec  exigentia  ad  eam  regiminis  potestatem  in  utroque  foro, 
quae  simpliciter  potestatem  regendi  et  pascendi  audit.  Insuper 
non  est  exigentia  ad  iurisdictionem  ordinariam,  cum  sufficiat  iu- 
risdictio  a  praelato  delegata.  «  Omnis  potestas,  inquit  S.  Tho- 
«  mas,  Suppl.  Quaest.  40,  a.  4,  quae  non  potest  exire  in  actum, 
«  nisi  praesuppositis  quibusdam  ordinationibus,  dependet  ab  illa 
«  potestate  quae  illas  ordinationes  facit.  Sacerdos  autem  non  po- 
« test  absolvei  e  et  ligare,  nisi  praesupposita  praelationis  iuris- 
«  dictione  qua  sibi  subdantur  illi  quos  absolvit...  Et  ita  patet  quod 
«  oportet  esse  potestatem  episcopalem  supra  sacerdotalem  »  (x). 

Caeterum,  quod  de  iure  divino  pariter  sit,  ut  supra  omnes 
episcopos  per  totum  mundum  particularibus  gregibus  praesidentes 
unus  solus  principetur  iurisdictione  suprema  atque  universali,  late 
demonstratur  in  tractatu  de  Ecclesia,  et  eleganter  ostendit  S.  Tho- 
mas  1.  4  c.  Gent.  c.  96,  his  verbis :  «.  Manifestum  est  quod 
«  quamvis  populi  distinguantur  per  diversas  dioeceses  et  civitates, 
«  tamen  sicut  est  una  Ecclesia,  ita  oportet  esse  unum  populum 
«  christianum.  Sicut  igitur  in  uno  speciali  populo  unius  ecclesiae 
«  requiritur  unus  episcopus  qui  sit  totius  populi  caput,  ita  in  toto 
«  populo  christiano  requiritur  quod  unus  sit  totius  Ecclesiae  ca- 
«  put...  Et  quia  (Christus)  praesentiam  corporalem  erat  Ecclesiae 
«  subtracturus,  oportuit  ut  alicui  committeret,  qui  loco  sui  univer- 
«  salis  Ecclesiae  gereret  curam  ».  Porro  ille  unus  est,  cui  Doinni 
Apostolici  appellatio  vere  competit,  quia  in  eo  solo,  vi  legis  consti- 


(x)  Hic  nota  errorem  eorum  qui  post  Gulielmum  a  S.  Amore,  Gerson, 
et  alios  in  Concilio  Constantiensi,  dixerunt  auctoritatem  parochorum  iure 
divino  institutam,  ipsosque  parochos  esse  iudices  fidei  et  habere  ius  suf- 
fragii  in  conciliis.  Dicendum  autem  de  iure  divino  esse  presbyteros,  qui- 
bus  per  sacram  ordinationem  confertur  ordinis  potestas,  quique  sint  episco- 
porum  adiutores  in  ministratione  sacramentorum.  Sed  de  iure  mere  eccle- 
siastico  est,  quod  orditiaria  iurisdidione  instruantur  in  ordine  ad  haec 
munia  aliaque  annexa  exercenda,  quasi  minores  pastores  stabili  modo  uni 
parochiae  addicti.  —  De  gradibus  in  hierarchia  iurisdictionis  per  ius  eccle 
siasticum  introductis,  cf.  S.  Thom.  Suppl.,  q.   40,  a.  6. 

tutivae  Ecclesiae,  eadem  numero  permansit  potestas  et  missio 
apostolorum  principi  immediate  a  Christo  collata,  de  quo  proinde 
non  oportet  quaerere  qua  via  et  ratione  suam  iurisdictionem  obti- 
neat,  quia  statim  ac  verificatae  sunt  conditiones  ad  Petri  succes- 
sionem  requisitae,  investit  electum  vis  dominicae  ordinationis  in 
perpetuum  valiturae:  Pasce  agnos  meos,  pasce  oves  meas  (T),  et 
iterum :  Tu  es  Petrus....,  et  tibi  dabo  claves  regni  caelorum,  et  quod- 
cumquc  ligaveris  super  terram  erit  ligatum  et  in  caelis  (2). 

Solum  igitur  remanere  potest  quaestio  de  modo  quo  ad  caeteros 
inferiores  episcopos  proveniat  ordinaria  regendi  potestas.  Dicimus 
autem :  Non  a  Deo  immediate,  sed  per  derivationem  a  plenitudine 
potestatis  quae  est  in  summo  apostolico  antistite.  Qua  in  re  oportet 
abstrahere  a  praesenti  modo  institutionis,  sicut  ab  omnibus  acci- 
dentalibus  et  mutabilibus  formis,  sed  quid  ipsa  immobilis  Eccle- 
siae  constitutio  ferat,  inspiciendum  est. 

§   2. 

Yideretur  autem  dicendum  quod  iurisdictionem  suam  episcopi 
vi  consecrationis  accipiunt.  Quidquid  enim  immediate  a  Deo  ha- 
bent,  per  consecrationem  habent.  Sed  iurisdictionem  a  Deo  imme- 
diate  habere  dicendi  sunt,  quia  ponuntur  a  Spiritu  Sancto  regere 
Ecclesiam  Dei. 

Praeterea,  eodem  modo  nunc  accipiunt  auctoritatem,  quo  eam 
vel  ab  initio  accipiebant.  Atqui  ab  initio  non  habebant  eam  per 
derivationem  a  Summo  Pontifice.  Non  enim  S.  Petrus  unquam 
habuit  consistorium,  nec  quisquam  e  suis  successoribus  per  longa 
saecula;  imo  vero,  electi  per  cleri  suffragium  statim  consecraban- 
tur,  et  nihil  amplius  requirebatur  ad  investituram  potestatis. 

Sed  contra  est  quod  dicit  Innocentius  I  in  epistola  ad  Con- 
cilium  Carthaginense  (3) :  «  Antiquae  traditionis  exempla  servan- 
«  tes,  et  ecclesiasticae  memores  disciplinae,  religionis  vigorem  non 


1    Ioan.  XXI,  15-17. 
[a    Matth.  XVI. 
3     Inter  epistolas  Augustini   i8r. 

«  minus  nunc  in  consulendo  quam  antea  cum  pronuntiaretis,  vera 
«  ratione  firmastis,  qui  ad  nostrum  referendum  approbastis  esse 
«  iudicium,  scientes  quid  Apostolicae  Sedi  debeatur,  a  qua  ipsc  epi- 
«  scopatus  et  tota  auctoritas  nominis  huius  emersit  ».  Et  iterum  in 
epistola  ad  Concilium  Milevitanum  (c):  «  Quoties  fidei  ratio  ven- 
«  tilatur,  arbitror  omnes  fratres  et  coepiscopos  nostros  nonnisi  ad 
«  Petrum,  id  est  sui  nominis  et  honoris  auctorem,  referre  debere, 
«  velut  nunc  retulit  dilectio  Vestra,  quod  per  totum  mundum  pos- 
«  sit  omnibus  ecclesiis  in  commune  prodesse  ». 

Huius  autem  veritatis  ratio  triplici  potissimum  argumento  po- 
test  apparere.  Primo  quia  solus  Petrus  est  summus  ordinarius 
pastor  totius  Ecclesiae.  Ergo  de  potestate  eius  pastorali  descen- 
dere  debet  de  lege  ordinaria  omnis  inferior  pascendi  auctoritas. 
Illimitate  enim  tenditur  illud:  Pasce  agnos  meos. 

Praeterea,  iurisdictio  unicuique  provenit  per  eam  causam  per 
quam  assignantur  ei  subditi.  Sed  per  episcopalem  consecrationem 
nulli  subditi  assignantur,  cum  consecratio  non  conferat  nisi  cha- 
racterem  qui  in  omnibus  indiscriminatim  idem  est,  sive  in  summo 
episcopo  qui  iurisdictionem  habet  super  universam  Ecclesiam, 
sive  in  illis  qui  particulares  sedes  vel  maiores  vel  minores  obti- 
nent,  sive  demum  in  eis  qui  nulli  gregi  praeficiuntur.  Relinqui- 
tur  ergo  ut  iurisdictio  a  Christo  proveniat  in  episcopos,  vel  per 
immediatam  dispositionem  legis  constitutivae  Ecclesiae,  vel  per 
derivationem  ab  eo  qui  ex  eadem  lege  plenam  habet  et  univer- 
salem  pascendi  potestatem.  Atqui  ius  constitutivum  Ecclesiae  nulli 
particulari  antistiti  determinat  subditos.  Oportet  igitur  auctorita- 
tem  episcopalem  descendere  de  plenitudine  potestatis,  quae  in 
una  apostolica  Petri  sede  immobiliter  iure  divino  rnanet.  —  Nec 
dicas  adhuc  concipi  posse,  electionem  canonicam  ad  huius  vel 
illius  urbis  episcopatum  se  habere  per  modum  purae  conditionis, 
qua  posita,  Christus  electo  immediate  conferret  auctoritatem.  Ne- 
que  enim  nunc  agitur  de  eo  quod  concipi  potest,  sed  de  eo  quod 
est.  Porro  potestatis  collatio  apud  homines  de  facto  non  fit  nisi 
per  investituram  iuris  exterius  notificatam,  quae  quidem  in  prae- 

1     Inter  epistolas  Augustini   1S2. 

senti  ex  parte  Christi  prorsus  desideratur.  Insuper,  praedicta  con- 
ceptio  est  contra  generalem  ordinem  providentiae  Dei,  qui  non 
solet  per  seipsum  immediate  conferre  id  ad  quod  causae  secun- 
dae  sufficiunt.  Quantum  autem  apparet  necessarius  specialis  in- 
terventus  Dei  in  collatione  ordinis,  propter  characterem  et  gra- 
tiam  quam  ipse  solus  physice  efficere  potest,  tantum  non  neces- 
sarius  dignoscitur  in  collatione  iurisdictionis,  si  solum  excipias 
Summum  Antistitem,  cui  etiam  semel  pro  semper  fuit  attributa 
in  vi  verbi  Domini  dicentis:  Tu  es  Petrus,  tibi  dabo  claves,  pasce 
agnos,  pasce  oves. 

Tertio  denique  hic  modus  derivationis  in  iurisdictione  epi- 
scopali  necessarius  erat,  ut  totius  ecclesiastici  regiminis  legitimi- 
tas  esset  semper  visibilis  et  perspicua.  Haec  quippe  legitimitas 
tota  quanta  est  dependet  ex  accepta  a  Christo  missione,  cuius 
continuatio  usque  ad  nos  -debet  luculenter  apparere.  Unde  dici 
solet  quod  apostolicitas  est  dos  principalis,  a  qua  derivant  et  cum 
qua  necessario  connectuntur  omnes  aliae  dotes  ac  notae  verae 
ecclesiae.  Atqui  apostolicitas  totius  regiminis  ecclesiastici  hinc 
maxime  visibiliter  apparet,  quod  omnis  potestas  iurisdictionis 
descendit  ab  una  Sede,  in  qua  per  indisruptam  episcoporum  suc- 
cessionem  (a  Petro  usque  in  hodiernam  diem),  perseverat  iden- 
tice  ipsissima  missio  a  Christo  immediate  collata,  Ioan.  XXI,  15-17. 
Et  hoc  est  argumentum  quo  ad  confundendum  omnes  schismati- 
cos  atque  haereticos  utebantur  vetustissimi  Patres,  Irenaeus  c. 
haeres.  1.  3,  c.  3;  Epiphanius,  Haeres.  29;  Optatus  Milevitanus, 
de  schismate  Donat.  I,  2,  c.  2;  Augustinus  epist.  33,  n.  2. 

Ad  ium  ergo  dicendum  quod  etsi  episcopi  positi  sint  a  Spi- 
ritu  Sancto  regere  Ecclesiam  Dei,  non  ideo  tamen  singuli  titu- 
larii  immediate  a  Spiritu  Sancto  regendi  auctoritatem  habent. 
Nam  locus  Actuum  (XX-28)  solum  probat  quod  auctoritas  epi- 
scopalis  est  divinae  institutionis,  et  quod  providet  Spiritus  San- 
ctus  ut  Ecclesia  secundum  immobilem  constitutionis  suae  legem 
regatur  per  episcopos.  Sicut  si  diceretur  provincialibus  alicuius 
ordinis  religiosi:  attendite  vobis  et  universae  provinciae  in  qua 
vos  Institutum  posuit  praesules  gubernare  congregationem  ve- 
stram:  sane  haec  verba  vera  essent,  sive  dicti   provinciales  fuis- 

sent  immediate  creati  per  dispositionem  Instituti,  sive  per  Insti- 
tutum  solummodo  ordinatum  fuisset  ut  ordo  per  provinciales  a 
generali  praeposito  assumendos  gubernaretur,  et  sic  est  in  divina 
Ecclesiae  constitutione. 

Ad  2um  dicendum  quod  initio  Ecclesiae,  provenit  primis  epi- 
scopis  regendi  auctoritas  ex  hoc  quod  fuerunt  ab  apostolis  insti- 
tuti;  successoribus  vero  eorum,  ex  hoc  quod  in  locum  demortuo- 
rum  antecessorum  suffecti  sunt  secundum  legem  successionis  ab 
iisdem  apostolis  edictam.  Videndum  igitur  est,  cuiusnam  aucto- 
ritate  apostoli  sedes  episcopales  fundaverunt,  et  legem  successio- 
nis  determinaverunt.  Ad  cuius  evidentiam,  principii  loco  statuen- 
dum  est,  nihil  per  apostolos  in  fundatione  Ecclesiae  fuisse  con- 
stitutum  nisi  consentaneum  iuri  monarchico,  quod  (Matth.  XVI, 
18-19,  et  Ioan.  XXI,  15-17)  eidem  indidit  Christus.  Et  hoc  non 
indiget  speciali  probatione,  nam  vel  loqueris  de  iure  vel  de  facto. 
Si  de  iure,  clarum  est  non  habuisse  apostolos  auctoritatem  ali- 
quid  exsequendi  contra  aut  praeter  ius  divinum.  Si  de  facto,  cer- 
tissimum  est  eos  fuisse  infallibiles  in  executione  mandati  quod 
acceperant.  Oportebat  enim  esse  in  omnibus  primis  aedificatoribus 
extraordinariam  assistentiam  Dei  ne  a  praemonstrato  exemplari  de- 
ficerent,  sicut  si  deberet  primo  fieri  machina  valde  delicatae  stru- 
cturae,  oporteret  esse  in  primis  operariis  artem  excellentem  et 
specialem  communicationem  cum  supremo  artifice.  —  Iam  ex  hoc 
principio  sequuntur  duo.  Primo,  quia  certum  de  fide  est,  ius  Eccle- 
siae  constitutivum  exigere  ut  tota  de  integro  Ecclesia  sit  subiecta 
Petro  in  suis  successoribus  iugiter  praesidenti,  consequitur  apo- 
stolos  singulas  particulares  ecclesias  aedificasse  supra  petram, 
easque  fecisse  illius  monarchiae  partes,  in  qua  summus  pastor 
Petrus  principatur.  Secundo,  quia  ius  Ecclesiae  constitutivum  exi- 
git  ut  omnis  potestas  ordinaria  non  solum  sit  subiecta  potestati 
Petri,  verum  etiam  de  plenitudine  eius  tanquam  ex  fonte  de- 
scendat,  consequitur  apostolos  nonnisi  auctoritate  Petri  potuisse 
conferre  primis  episcopis  regendi  auctoritatem,  vel  etiam  insti- 
tuere  leges  successionis  in  episcopatu.  —  Et  non  refert  quod 
apostoli  non  a  Petro,  sed  a  Christo  immediate  suam  iurisdictio- 
nem  obtinuerint.  Nam  profecto  niliil  impedit  quominus  Christus, 

nulla  mediante  delegatione  Petri,  per  semetipsum  effecerit  apo- 
stolos  Petri  ministros  pro  ordinatione  eorum  omnium  ad  quae 
constitutiva  Ecclesiae  lex  requirebat  primatialis  potestatis  inter- 
ventum.  Ratio  est  quia,  cum  potestas  Petri  plenissime  dependeret 
a  Christo,  nihil  obstabat  quin  Christus  ipse  illam  delegaret  aliis, 
prout  exposcebat  opus  ad  quod  exsequendum  omnes  pariter  apo- 
stoli  mittebantur.  Et  hoe  modo  intelligitur  auctoritatem  creandi 
ordinarios  pastores  et  ferendi  leges  ad  regularem  et  permanen- 
tem  transmissionem  episcopalis  potestatis,  non  fuisse  in  apostolis 
nisi  tanquam  in  ministris  Petri:  ministris,  inquam,  non  per  ipsum 
Petrum,  sed  per  Christum  summum  legislatorem  electis  atque 
institutis.  Huius  rei  quamdam  similitudinem  habes  in  vicario  pa- 
rochi,  si  forte  non  per  ipsum  parochum,  sed  per  episcopum  im- 
mediate  instituatur;  quo  quidem  in  casu  ipsissima  auctoritas  quae 
in  parocho  est  protenditur  ad  vicarium,  quamvis  non  per  con- 
cessionem  parochi,  sed  per  dispositionem  eius  cui  parochi  aucto- 
ritas  subiecta  est.  —  Sic  ergo  verum  est  quod  ubique  et  semper 
auctoritate  Sedis  Apostolicae  iurisdictionem  suam  acceperunt  epi- 
scopi.  Et  quia  auctoritate  huius  Sedis  vel  ab  initio  edicta  est  lex 
successionis,  ideo  per  eamdem  Sedem  potuit  mutari,  sicut  reipsa 
mutata  est,  absque  ulla  reclamatione :  ut  scilicet,  iam  non  me- 
diante  electione  cleri  vel  populi  instituantur  cuncti  per  orbem  sa- 
crorum  antistites,  sed  per  solam  immediatam  Domni  Apostolici 
iniunctionem  seu  praeconizationem. 

Hac  igitur  ratione  omnia  in  mira  unitate  et  summa  simpli- 
citate  constant.  Commissio  extraordinaria  data  apostolis  ad  Ec- 
clesiae  fundationem  cum  eis  expiravit,  et  sola  remansit  apostolica 
atque  ordinaria  auctoritas  ipsius  apostolorum  principis,  quae  sem- 
per  eadem  numero  perseverat  in  eius  successoribus.  Statim  enim 
ac  verificatae  sunt  conditiones  ad  Petri  successionem,  investit 
electum  vis  ordinationis  in  perpetuum  latae  a  Christo:  Pasce 
agnos  mcos,  pasce  oves  meas.  Ex  hac  autem  auctoritatis  petra 
missio  legitima  sese  per  omnes  gradus  hierarchiae  refundit.  Nemo 
ergo  potest  irridere  nos  dicens:  Qui  estis  vos,  et  in  cuius  no- 
mine  ministerium  vestrum  exercere  praesumitis?  Quis  misit,  quis 
munus  demandavit?  Ubi  sunt   tituli    et    commendatitiae  litterae? 

Ad  has  certe  quaestiones  nullus  schismaticus,  nullus  haereticus, 
nullus  protestans  respondere  potuit  unquam.  Nos  vero  fidenter 
sub  Petri  clavibus  constituti,  hoc  brevi  demonstrationis  catholicae 
compendio  utimur,  quo  quindecim  abhinc  saeculis  utebatur  Opta- 
tus:  «  Igitur  negare  non  potes  scire  te,  in  urbe  Roma,  Petro 
«  primo  cathedram  episcopalem  esse  collocatam,  in  qua  sederit 
«  omnium  apostolorum  caput  Petrus,  in  qua  una  cathedra  unitas 
«  ab  omnibus...  servaretur...  Ergo  cathedram  unicam  quae  est 
«  prima  de  dotibus  sedit  prior  Petrus,  cui  successit  Linus,  Lino 
«  successit  Clemens,  Clementi  Anacletus,  Anacleto  Evaristus, 
«  Evaristo  Alexander,  Alexandro  Sixtus,  Sixto  Telesphorus,  Te- 
«  lesphoro  Hyginus,  Hygino  Anicetus,  Aniceto  Pius,  Pio  Soter, 
«  Soteri  Eleutherius,  Eleutherio  Victor,  Victori  Zephyrinus,  Ze- 
«  phyrino  Callixtus,  Callixto  Urbanus,  Urbano  Pontianus,  Pon- 
«  tiano  Antherus,  Anthero  Fabianus,  Fabiano  Cornelius,  Cornelio 
«  Lucius,  Lucio  Stephanus,  Stephano  Sixtus,  Sixto  Dionysius, 
«  Dionysio  Felix,  Felici  Eutychianus,  Eutychiano  Caius,  Caio 
«  Marcellinus,  Marcellino  Marcellus,  Marcello  Eusebius,  Eusebio 
«  Miltiades,  Miltiadi  Sylvester,  Sylvestro  Marcus,  Marco  Iulius, 
«  Iulio  Liberius,  Liberio  Damasus,  Damaso  Siricius...  cum  quo 
«  nobiscum  totus  orbis  commercio  formatarumin  una  communionis 
«  societate  concordat.  Vestrae  cathedrae  vos  originem  redditc 
«  qui  vobis  vultis  Sanctam  Ecclesiam  vindicare  »  (x). 

(z)  Optatus  de  schismate  Donatistarum,  1.  2,  c.  2. 

Pulchre  magnum  illud  incarnationis  Verbi  eiusque  unionis 
cum  Ecclesia  sacramentum,  sub  allegoriae  velaminibus  delineatum 
invenitur  in  facto  evangelico,  cuius  studiosus  narrator  exstat 
Ioannes.  Ventt  ergo,  inquit,  in  civitatem  Samariac  qitae  dicitur 
Sichar,  iuxta  praedium  quod  dedit  Iacob  Ioseph  filio  suo.  Erat  autem 
ibi  fons  Iacob.  Iesus  ergo  fatigatus  ex  itinere  sedebat  sic  supra  fon- 
tem.  Hora  erat  quasi  sexta.  Venit  mitlier  de  Samaria  haurirc  ciquam. 
Quae  si  secundum  litterae  superficiem  attendamus,  vix  ullius  mo- 
menti  ad  eruditionem  nostram  esse  videbuntur;  si  autem  latentem 
sensum  perscrutemur,  tot  mysteria  continebunt  quot  verba.  Ibi 
namque  mystica  quaedam  apparet  adumbratio  totius  copulationis 
Filii  Dei  cum  humana  natura,  id  est  cum  ea  primum  singulari  hu- 
manitate  quam  ipse  sibi  univit  in  unitatem  personae,  tum  con- 
sequenter  cum  Ecclesia  cuius  ut  homo,  sponsus  effectus  est  et 
caput.  Unde  Augustinus  Tract.  15  in  Ioan.  n.  6:  «  Non  frustra  fa- 
«  tigatur  Iesus,  non  enim  frustra  fatigatur  Virtus  Dei...,  per  quem 
«  fatigati  recreantur...,  quo  deserente  fatigamur,  quo  praesente 
«  firmamur.  Fatigatur  tamen  Iesus,  et  fatigatur  ab  itinere,  et 
«  sedet,  et  iuxta  puteum  sedet,  et  hora  sexta  fatigatus  sedet. 
«  Omnia  ista  innuunt  aliquid...,  intentos  nos  faciunt,  ut  pulsemus 
«  hortantur  ». 

Itaque  iter  figurat  descensum  Verbi  de  caelis,  et  fatigatio  in 

De  Ecclcsiae  Sacraiiicntis.  Tom.   II.  31 


,22  PROOEMIUM 


itineris  termino  mystice  significat  Verbum  Dei  in  termino  sui  de- 
scensus  infirmatum.  Infirmatum  dico  non  amissione  suae  fortitudi- 
nis  sed  assumptione  humanae  debilitatis;  cum  enim  in  forma  Dei 
esset,  exinanivit  semetipsum  formam  servi  accipiens,  ut  qui  nos 
propria  virtute  creaverat,  unitae  sibi  carnis  infirmitate  repararet. 
Quod  etiam  vel  ab  initio  mundi  sub  alio  typo  iam  fuerat  prae- 
monstratum,  quando  oportuit  primum  illum  Adam  infirmari  ut 
Eva  fieret,  nam  prophetica  testante  historia,  detraxit  Deus  ex  la- 
tere  Adae  os,  et  detracto  osse  formata  est  mulier,  et  in  locum  ossis 
seu  costae  non  os,  sed  caro  adimpleta  est,  sicut  scriptum  est :  et 
replevit  carnem  pro  ea.  Quidni  pro  osse  os  redditur?  Aut  cur  ad 
ibrmandam  mulierem  costa  detrahitur,  et  non  caro  ?  «  Fiebat  enim 
«  sexus  infirmior,  et  magis  de  carne  infirmitas  fieri  debuit  quam 

«  de  osse;  ossa  enim  in  carne  firmiora  sunt Quid  igitur  signi- 

«  ficavit  ?  Facta  est  mulier  in  costa  tanquam  fortis,  factus  est 
«  Adam  in  carne  tanquam  infirmus  »  (*).  Id  est,  debuit  infirmari 
vir  ut  formaretur  mulier,  quia  futurum  erat  ut  exinanitio  Filii 
Dei  carnem  assumentis,  morientis  in  cruce,  et  aperto  latere  in  ea 
pendentis,  principium  esset  et  causa  procreationis  Ecclesiae.  Ergo 
fatigatus  ex  itinere  sedet  Iesus,  et  bene  hora  sexta  fatigatus 
sedet.  Sexta  enim  mundi  aetate  incarnatus,  sexta  hebdomadis  die 
passus,  sexta  diei  hora  in  crucem  elatus,  huius  suae  exinanitionis 
consummavit  excessum.  Unde  ait  Beda:  «  Quia  sexta  die  factus 
«  est  homo,  et  tota  est  mundi  creatura  perfecta....,  recte  Salvator 
«  eadem  sexta  die  crucifixus  humanae  restaurationis  implevit 
«  arcanum  :  ideoque  cum  accepisset  acetum,  dixit :  consummatum 
«  est,  id  est,  sextae  diei  quod  pro  mundi  refectione  suscepi  iam 
«  totum  est  opus  expletum  »  (2). 

Veniat  nunc  mulier  de  Samaria  haurire  aquam,  et  Iesu  fati- 
gato  hora  sexta  supra  fontem  sedenti  occurrat.  Nam  post  unionem 
Verbi  cum  ea  carne  quae  totius  reparationis  nostrae  organum 
exstitit,  consequenter  facta  est  spiritualis  coniunctio  ipsius  Verbi 
incarnati  cum  corpore  mystico   seu    Ecclesia  de  eius  latere   pro- 


August.  ubi  supra. 

Beda,  Serm.  in  fer.  3  Palm. 

creata.  Cuius  etiam  rei  typus  iam  praecesserat  olim  in  paradiso, 
quando  formatam  mulierem  adduxit  Dominus  Deus  ad  Adam,  di- 
xitque  Adam  :  Hoc  nunc  os  ex  ossibus  meis  et  caro  de  carne  mea, 
haec  vocabitur  virago,  quoniam  de  viro  sumpta  est:  quamobrem  relin- 
quet  homo  patrem  suum  et  matrem,  et  adhaerebit  uxori  suae.  Sed 
nunc  mulier  evangelica  expressius  repraesentat  Ecclesiam,  et 
quantum  ad  originalem  conditionem,  et  quantum  ad  mysticum  lava- 
crum  in  quo  Christi  sponsa  afficitur.  Est  enim  mulier  veniens  de 
Samaria,  quia  ante  vocationem  suam  ad  Christi  coniugium,  ecclesia 
gentium  hospes  erat  testamentorum,  promissionis  spem  non  ha- 
bens,  alienata  a  conversatione  Israel,  et  sine  Deo  in  hoc  mundo. 
Est  etiam  mulier  fornicaria,  sub  potestate  quinque  virorum  prius 
constituta,  quia  Gentilitas  quinque  sensuum  dedita  voluptatibus, 
quasi  sub  quinque  adulteris  deturpata  omnibus  serviebat  erroribus. 
Denique  ad  puteum  aquae  vocantem  sponsum  invenit,  nam  ut 
Origenes  ait,  Homil.  10  in  Genes.  n.  5:  «  Nusquam  receditur  a 
«  puteis,  nusquam  desistitur  ab  aquis.  Rebecca  invenitur  ad  pu- 
«  teum;  rursum  Rebecca  ad  puteum  invenit  Isaac.  Ibi  primos  eius 
«  contemplatur  aspectus,  ibi  desilit  de  camelis,  ibi  a  puero  sibi 
«  demonstratum  vidit  Isaac.  Haec  putas  sola  referri  de  puteis?  Et 
«  Iacob  ad  puteum  venit,  et  ibi  invenit  Rachel,  et  ibi  innotescit  ei 
«  Rachel  bona  oculis  et  decora  aspectu.  Sed  et  Moyses  ad  puteum 
«  invenit  Seforam  filiam  Raguel.  Nondum  moveris  ut  haec  intel- 
«  ligas  spiritualiter  dici  ?  Aut  putas  semper  casu  contingere  ut 
«  patriarchae  ad  puteos  veniant,  et  ad  aquas  coniugia  sortiantur?... 
«  Ego  Paulum  apostolum  sequens,  dico  haec  esse  allegorica,  et 
«  sanctorum  nuptias  coniunctionem  dico  esse  animae  cum  Verbo 
«  Dei..  .  Sed  et  ad  evangelia  veniamus.  Ipse  Dominus  cum  ex 
«  itinere  fatigatus  fuisset,.  videamus  ubi  requiem  quaerit.  Venit, 
«  inquit,  ad  puteum,  et  sedebat  super  eum.  Vides  ubique  sibi 
«  concordare  mysteria,  vides  novi  et  veteris  Testamenti  consonas 
«  formas.  Ibi  ad  puteos  et  ad  aquas  venitur  ut  inveniantur  sponsae, 
«  et  Ecclesia  Christo  in  lavacro  aquae  coniungitur  ». 

Sic  igitur  duas  invenimus  Filii  Dei  cum  humana  natura 
uniones :  physicam  unam,  spiritualem  alteram.  Una  attenditur 
secundum  tractionem  assumptae  humanitatis  ad  ipsimi  esse  per- 

sonale  Verbi,  altera  attenditur  secundum  communionem  charitatis 
et  gratiae  quae  a  Christo  capite  in  Ecclesiae  corpus  redundaL 
De  prima  dicit  sanctus  Evangelista  :  Et  Verbum  caro  factum  esL 
De  secunda  addit:  Et  habitavit  in  nobis  plenum  gratiae  et  veritatisr 
ct  dc  plenitudine  eius  nos  omnes  accepimus.  Denique  haec  posterior 
priorem  illam  integrat  et  complet.  Ideo  enim  Verbum  unam  sin- 
gularem  naturam  de  genere  Adae  propagatam  in  hypostasis  uni- 
tatem  assumpsit,  ut  caeteros  homines  sibi  per  gratiam  et  gloriam 
copularet,  et  pro  tanto  de  Ecclesia  dicit  Apostolus,  quod  est 
«  corpus  ipsius  et  plenitudo  eius  qui  omnia  in  omnibus  adim- 
«  pletur  ». 

Nunc  autem  ulterius  considerandum  veriit,  qua  de  ratione 
coniugalis  unio  viri  et  mulieris  proportionalem  habeat  similitudi- 
nem  cum  hactenus  descripta  coniunctione  Verbi  ad  humanitatem,  et 
ratio  ista  dupliciter   attenditur.  —  In    primis   similitudo    est   ope- 
rationis  et  finis:  operationis,  inquam,  per  quam  tenditur  in  finem, 
et  finis  qui  per  operationem  obtinetur.    Quippe    principalis    finis 
matrimonii  est  proles  procreanda  et  educanda  ad  cultum  Dei;  finis 
autem  coniunctionis  Verbi    cum    carne,   et   Christi   cum    Ecclesia 
hierarchica,  est  homo  ad  Dei  cultum  reparandus,  in  eoque  perfi- 
ciendus  per  influxum  gratiae.  Insuper,  sicut  ad  obtinendum  ma- 
trimonii  finem  requiritur  indivisa  opera  viri  et  mulieris:    ita   ad 
finem  incarnationis  requirebatur  theandrica  operatio  illius  qui  di- 
vinae  pariter  et  humanae  naturae  hypostasis  existeret ;    require- 
batur  etiam  post  redemptionem  consummatam  indivisus  influxus 
Christi  Dei-Hominis  et  hierarchicae  Ecclesiae.  —  Sed   et  praete- 
rea  similitudo  est  relationum  inter  coniuncta.  Nam  sicut  in  coniu- 
gali  unione  attenditur  consortium  vitae  et  bonorum  communicatio, 
sic  tamen  ut  vir  caput  exsistat  mulieris,  retineatque  ius  et  pote- 
statem  regendi,  et  veluti  ad  se  uxorem  assumat,  non  autem  vice 
versa  ab  ea  assumatur  aut  mere  collateraliter  ad  eam  se  habeat : 
ita  omnino  proportionales  relationes  considerari  dantur,   tum   in 
Ecclesia  universali  respectu   sui  capitis  Christi,    tum    in  humani- 
tate  assumpta    respectu  divinitatis   assumentis  in  uno   eodemque 
incarnati  Verbi    supposito. 

Quae  igitur  cum  ita  sint,  statim  concludere  licet  matrimonium 

habuisse  ex  natura  sua  singularem  quamdam  idoneitatem  ad  hoc 
ut  assumeretur  in  signum  ac  symbolum  coniunctionis  Verbi  cum 
carne,  et  ipsius  incarnati  Verbi  cum  Ecclesia.  Sed  nec   dubitare 
licet  quin  ad  hoc    ipsum    fuerit    de    facto    assumptum.    Referens 
enim  Apostolus  primaevam  matrimonii  insti tutionem  ait:  Propter 
hoc  relinquet  homo  patrem  et  matrem  suam,  et  adhaerebit  uxori  suae, 
.et  crunt  duo  in  carne  una :  sacramentum  lioc  magnum  est,  ego  autem 
dico  in  Christo  et  in  Ecclesia.  Et  sensus  est:  In  hoc  quod  proto- 
parens  generis  humani  prophetico    spiritu    de   matrimonio   dixit, 
signum  est  magnae  cuiusdam  rei,  dico  autem  unionis   Christi  et 
Ecclesiae.  At  vero  tempora  distinguere  oportet,  iuxta  principium 
•quod  ad  Heb.    X-i,   idem   enuntiat   Apostolus    dicens:    Umbram 
habens  lex  futurorum  bonorum,  non  ipsam  imaginem  rerum.  Etenim 
primum  matrimonium  nonnisi  umbratilis  typus  et  simplex  figura 
esse  potuit   incarnationis   adhuc   futurae.    Quare  non    fuit   sacra- 
mentum  gratiae,  sicut  nec  alia  quaelibet  umbra  in  Veteri  Testa- 
mento  evangelicam  Legem  praecedens  :  «  Umbra  in  diluvio,  inquit 
«  Ambrosius  (x),    umbra    in    rubro    mari,    quando    baptizati    sunt 
«  patres  nostri  in  nube  et  in  mari;  umbra  in  petra  quae  aquam 
«  fluxit  et  populum  sequebatur....  Sed  iam  discessit  umbra  noctis 
«  et  caliginis  Iudaeorum,  dies  appropinquavit  Ecclesiae,  videmus 
«  nunc  per  imaginem  bona,  et  tenemus  imaginis  bona  ».  Et  quia 
iam  tenemus  imaginis  bona,  ideo  in  omnibus  illis  qui  per  bapti- 
smaiis  characteris  consecrationem  ad  Novum  Testamentum  nunc 
pertinent,  matrimonialis  unio  sacra  est  ipsa  sibi  indita  significa- 
tione  unionis  iam  exsistentis  inter  Christum  et  Ecclesiam.  Quin 
imo  sublimis  huius  coniunctionis  bonum  participat,  eo  quod  ordi- 
natur  in  finem  habentem  talem  convenientiam  cum  fine  incarna- 
tionis,    ut  in   eodem    ordine   aliquatenus  exsistat.    Respicit  enim 
prolem  educandam  in  Dei  cultum  non  quolibet  modo,  sed  secun- 
dum    legem    gratiae,    ad  Ecclesiae    propagationem    et    perennem 
conservationem.  Quapropter  coniugale  vinculum  quoad  suam  sub- 
stantiam  perficitur  et  elevatur,  ut  iam  sit  titulus  de  se  exigitivus 
interioris  sanctificationis.    Sed  et  firmatur  etiam  quoad  naturales 

(l)  Ambros.  in  psalm.  ,v.  "•   25. 

proprietates  unitatis  et  indissohtbilitatis,  pro  quanto  exemplaris 
illa  unio  cuius  coniugium  fidelium  refei  t  imaginem,  unius  est  ad 
unam  perpetuo  habendam.  «  Est  enim  una  Ecclesia  secundum 
«  illud :  Una  est  columba  mea,  perfecta  mea.  Nec  unquam  Chri- 
«  stus  a  sua  Ecclesia  separabitur  :  dicit  enim  ipse  :  Ecce  ego  vobis- 
«  cum  sum  omnibus  dicbus  usque  ad  consummationem  saeculi  »  (r). 
Atque  hinc  tandem  iam  aestimari  potest  qualiter  matrimonium 
infidelium  se  habeat  ad  matrimonium  fidelium  sicut  imperfectum, 
ad  perfectum,  et  quo  fundamento  nixus  dixerit  Innocentius  III 
cap.  7  de  divortiis:  «  Etsi  matrimonium  verum  inter  infideles 
«  exsistat,  non  tamen  est  ratum.  Inter  fideles  autem  verum  et 
«  ratum  exsistit,  quia  sacramentum  fidei  quod  semel  est  admis- 
«  sum  nunquam  amittitur,  sed  ratum  efficit  coniugii  sacramentum, 
«  ut  ipsum  in  coniugibus  illo  durante  perduret  ». 

De  hoc  ergo  sacramento  nunc  est  considerandum,  et  tota 
disputatio  tribus  capitibus  continebitur  :  Primo  de  matrimonio 
quoad  substantiam,  sive  ut  est  in  naturae  officium,  sive  ut  est 
Ecclesiae  sacramentum.  Secundo  de  proprietatibus  matrimonii,  id 
est  de  eius  unitate  et  indissolubilitate.  Tertio  de  regimine  ma- 
trimonii,  seu  de  auctoritate  tam  legislativa  quam  iudiciaria  ad 
quam  pertinet  ponere  impedimenta,  et  de  matrimonialibus  causis 
cognoscere. 

1    S.  Thom.  1.  4  c.  Gent.,  c.   78. 

Primum  omnium  observabis,  hoc  nomen  matrimonium  dupli- 
citer  accipi.  Per  prius  quidem  et  magis  proprie  sumitur  pro  mo- 
rali  vinculo  seu  stabili  relatione  qua  vir  et  mulier  in  ordine  ad 
generationem  et  educationem  prolis,  legitime  ad  invicem  devin- 
ciuntur.  Hoc  sensu  accipitur  a  Magistro  Sententiarum  cum  defi- 
nitur :  viri  mulierisque  coniunctio  maritalis  inter  legitimas  personas, 
individuam  vitae  consuetudinem  retinens.  Sic  est  in  genere  coniun- 
ctionis  (*),  et  hoc  modo  matrimonium  christianorum  est  sacramen- 
tum  ut  sacramentum  et  res.  Secundo,  et  sensu  derivato,  sumitur 
matrimonii  nomen  pro  causa  efficiente  coniunctionem,  scilicet  pro 
mutuo  duarum  idonearum  personarum  de  ipso  coniugio  consensu, 
iuxta  definitionem  Hugonis  a  S.  Victore.  Sic  est  in  genere  con- 
tractus,  et  apud  christianos  est  sacramentum  ut  sacramentum 
tantum   (2). 

(z)  «  Coniunctio  adunationem  quamdam  importat;  unde  ubicumque 
«  est  adunatio  aliquorum,  ibi  est  aliqua  coniunctio.  Ea  autem  quae  ordi- 
«  nantur  ad  aliquid  unum,  dicuntur  in  ordine  ad  illud  adunari,  sicut  multi 
«  homines  adunantur  ad  unam  militiam  vel  negotiationem  exsequendam, 
«  ex  qua  dicuntur  commilitones  ad  invicem,  vel  socii  negotiationis.  Et  ideo, 
«  cum  per  matrimonium  ordinentur  aliqui  ad  unam  generationem  et  edu- 
«  cationem  prolis,  et  iterum  ad  unam  vitam  domesticam,  constat  quod  in 
«  matrimonio  est  aliqua  coniunctio,  secundum  quam  dicitur  maritus  et 
«  uxor,  et  talis  coniunctio  ex  hoc  quod  ordinatur  ad  aliquid  unum,  est 
«  matrimonium.  Coniunctio  autem  corporum  et  animarum  ad  matrimo- 
«  nium  consequitur  ».  S.  Thom.  Suppl.  Quaest.  44,  a.  1. 

2  Cum  sibi  obiecisset  S.  Thomas,  nullam  relationem  esse  accidens 
sensibile,  et  ideo  matrimonium,  cum  sit  sacramentum  quoddam,  non  esse 
in  genere  relationis  seu  coniunctionis,  sic  respondet  loc.  cit.  ad  2um : 
«  Quamvis  ipsa  relatio  non  sit  sensibile  accidens,  tamen  causae  eius  pos- 
«  sunt  esse  sensibiles.  Nec  in  sacramento  requiritur  quod  sit  sensibile  illud 
«  quod  est  res  et  sacramentum ;  hoc  enim  modo  se  habet  in  hoc  sacra- 
«  mento  praedicta  coniunctio.  Sed  verba  exprimentia  consensum,  quae 
«  sunt  sacramentum  tantum  et  causa  praedictae  coniunctionis,  sunt  sensi- 
«  bilia  ». 

Utroque  igitur  sensu  obiectum  esse  debet  huius  prioris  dispu- 
tationis,  in  qua  etiam  solummodo  attenditur  matrimonium  quoad 
substantiam.  Ideo  autem  dico  quoad  substantiam,  quia  fit  abstra- 
ctio  a  directa  consideratione  duarum  proprietatum  unitatis  et 
omnimodae  indissolubilitatis,  quae  etsi  necessario  competant  omni 
matrimonio  perfecto,  non  tamen  ita  indispensabiliter  requiruntur, 
ut  sine  illis  nequeat  amplius  consistere  qualiscumque  coniugii  ra- 
tio.  De  his  specialis  habebitur  disputatio  in  secunda  huius  tracta- 
tus  parte.  Interim  vero,  ipsum  matrimonii  essentiam  attendentes, 
prius  incipiendum  a  matrimonio  secundum  quod  est  in  naturae  of- 
ficium.  Dicit  enim  Apostolus :  non  prius  quod  spiritale  est,  sed 
quod  animale,  deinde  quod  spiritale. 

THESIS  XXXIII. 

Matrimonium  prout  dicit  stabile  atque  obligatorium  vin- 
culum  viri  et  mulieris  ad  invicem  in  ordine  ad  generatio- 
nem  et  educationem  prolis,  est  de  iure  naturae.  Et  omnis 
copula  carnalis  extra  unionem  maritalem  locum  habens,  per 
ipsam  legem  naturalem  absolute  prohibetur. 

Vinculum  de  quo  nunc  sermo,  est  vinculum  ordinis  moralis 
exsistens  inter  personas  obligationis  capaces.  In  hoc  enim  repo- 
nitur  ipsa  essentia  matrimonii,  quod  profecto  in  solis  hominibus 
esse  potest,  in  bestiis  vero  esse  non  potest.  Quippe  matrimonium 
se  toto  ex  moralitatis  lege  descendit,  et  ideo  contra  ipsum  de- 
bacchantur  ii  qui  iumentis  insipientibus  comparati,  peiores  inventi 
sunt  iliis. 

Ordimur  autem  a  principio  quod  in  tractatu  de  peccatis  (r), 
fuse  declaratum  est:  videlicet,  per  legem  aeternam  prohiberi  quae- 
cumque  sunt  contra  foedus  societatis  humanae.  Quidquid  enim 
de  se  et  ex  nativa  indole  sua  destruit  bonum  humani  convictus, 

lx)   Cf.  de  natura  et  ratione  peccati  personalis. 

repugnat  etiam  subiectioni  ad  Deum  ut  ad  ultimum  totius  nostrae 
vitae  finem.  Quippe  medium  necessarium  ad  hunc  finem  est  so- 
cietas,  et  non  salvatur  ordo  in  finem,  subverso  eo  per  quod  in 
ipsum  tenditur. 

Hoc  igitur  praeiacto  principio  alias  demonstrato,  duae  con- 
sequentiae  ad  rem  praesentem  quod  attinet,  statim  eruuntur.  — 
Prima  consequentia  est,  quod  omnis  usus  facultatis  generativae 
praeter  debitum  generationis  ordinem,  est  de  iure  naturali  illici- 
tus,  et  ita  quidem  ut  non  dubitaverit  dicere  S.  Thomas:  «  Post 
«  peccatum  homicidii  quo  natura  humana  iam  in  actu  existens 
«  destruitur,  huiusmodi  genus  peccati  videtur  secundum  locum 
«  tenere,  quo  impeditur  generatio  humanae  naturae  »  (r).  —  Se- 
cunda  consequentia  est,  quod  nec  omnis  actus  per  se  aptus  ad 
generationis  finem,  licitus  dicendus  est  atque  honestus,  sed  ille 
solus  qui  locum  habet  in  circumstantiis  per  se  necessariis  ad  bonum 
prolis  procreandae.  Si  ergo  palam  fiat,  ad  bonum  humanae  prolis 
per  se  requiri  ut  parentes  sint  ad  invicem  vinculo  stabili  et 
obligatorio  devincti,  eo  ipso  apparebit  id  quod  in  hac  funda- 
mentali  propositione  demonstrandum  assumitur :  matrimonium 
scilicet  esse  de  naturae  iure,  omnia  intelligendo  iuxta  deter- 
minationes  superius  traditas.  Atqui,  quod  ad  necessarium  pro- 
lis  bonum  procurandum  oporteat  genitores  esse  inter  se  de- 
vinctos  ligamine  morali  quod  pro  lubitu  sive  arbitrio  solvi  non 
possit,  evidentissime  constat.  Etenim,  «  non  intendit  natura  so- 
«  lum  generationem  prolis,  sed  etiam  traductionem  et  promotio- 
«  nem  usque  ad  perfectum  statum  hom-inis  in  quantum  homo  est, 
«  qui  est  virtutis  status.  Unde  secundum  Philosophum  1.  8  Ethi- 
«  corum  c.  ii  et  12,  tria  a  parentibus  habemus,  scilicet,  esse,  nu- 
«  trimentum,  et  disciplinam.  Eilius  autem  a  parente  educari  et 
«  instrui  non  posset,  nisi  determinatos  et  certos  parentes  habe- 
«  ret,  quod  non  esset  nisi  esset  aliqua  obligatio  viri  ad  mulierem 
«  determinatam,  quae  matrimonium  facit  »  (2). 

1     S.  Thom.  1.  3  c.  Gent.   122. 

[2)  Suppl.  Quaest.  41,  a.   1.  —  Et  ad  4»""  dicitur,  «  quod  natura  non 
«  tantum  intendit  esse  in  prole,  sed  etiam  perfectum  esse,  ad  quod  exigitur 

«  matrimonium  ». 

Quae  ut  adhuc  manifestius  eluceant,  iuvabit  seorsum  con- 
siderare  unumquodque  e  duobus  illis  bonis  quae  proli  humanae 
post  procreationem  suam,  naturae  lex  procurari  iubet:  bonum 
dico  nutritionis,  et  principalius  bonum  educationis  sive  disciplinae. 
Insuper,  ut  magis  confundantur  impii  illi  atque  animales  homines 
qui  perditionis  libertatem  praedicantes,  non  erubescunt  hisce  no- 
stris  temporibus  prima  ista  humanae  societatis  fundamenta  con- 
vellere,  exemplo  etiam  brutorum  animalium  uti  oportebit,  propor- 
tionaliter  ingerendo  illud  Proverb.  VI-6:  Vade  ad  formicam,  o 
piger,  et  considera  vias  eius  et  disce  sapientiam.  Argumentum  porro 
suppeditabit  S.  Thomas,  1.  3  c.   Gent.  c.   122,  hoc  modo: 

De  bono  corporalis  nutritionis.  —  «  Est  considerandum,  in- 
«  quit,  quod  in  animalibus  in  quibus  sola  femina  sufflcit  ad  pro- 
«  lis  educationem,  mas  et  femina  post  coitum  nullo  tempore 
«  commanent,  sicut  patet  in  canibus.  Quaecumque  vero  animalia 
«  sunt  in  quibus  femina  non  sufficit  ad  educationem  prolis,  mas 
«  et  femina  simul  commanent  quousque  necessarium  est  ad  prolis 
«  educationem  et  instructionem,  sicut  patet  in  quibusdam  avibus, 
«  quarum  pulli  non  statim  postquam  nati  sunt,  possunt  sibi  ci- 
«  bum  quaerere.  Cum  enim  avis  non  nutriat  lacte  pullos,  (quod 
«  in  promptu  est  velut  a  natura  praeparatum,  sicut  in  quadru- 
«  pedibus  accidit),  sed  oporteat  quod  cibum  alienum  pullis  quae- 
«  rat,  et  praeter  hoc,  in  cibando  eos  foveat,  non  sufficeret  ad 
«  hoc  sola  femella.  Unde  ex  divina  providentia  est  naturaliter 
«  inditum  mari  in  talibus  animalibus,  ut  commaneat  femellae  ad 
«  educationem  foetus.  Manifestum  est  autem  quod  in  specie  hu- 
«  mana  femina  minime  sufficeret  sola  ad  prolis  educationem,  cum 
«  necessitas  humanae  vitae  multa  requirat  quae  per  unum  parari 
«  non  possunt.  Est  igitur  conveniens  secundum  naturam  huma- 
«  nam,  ut  homo  mulieri  commaneat,  et  non  statim  abscedat,  in- 
«  differenter  ad  quamcumque  accedens  sicut  apud  fornicantes  ac- 
«  cidit.  Non  autem  huic  rationi  obstat  quod  aliqua  mulier  suis 
«  divitiis  potens  est  ut  sola  nutriat  foetum,  quia  rectitudo  natu- 
«  ralis  in  humanis  actibus  non  est  secundum  ea  quae  per  accidens 
«  contingunt  in  uno  individuo,  sed  secundum  ea  quae  totam  spe- 
«  ciem  consequuntur  ». 


DE    MATRIMONIO    UT    IN    NATURAE    OFFICIUM  33 1 

De  bono  disciplinae.  —  «  Rursus  considerandum  est  quod 
«  in  specie  humana  proles  non  indiget  solum  nutritione  quantum 
«  ad  corpus  ut  in  aliis  animalibus,  sed  etiam  instructione  quan- 
«  tum  ad  animam.  Nam  alia  animalia  habent  naturaliter  suas 
«  prudentias  quibus  sibi  providere  possunt,  Jhomo  autem  ratione 
«  vivit,  quem  per  longi  temporis  experimentum  ad  prudentiam 
«  pervenire  oportet.  Unde  necesse  est  ut  fllii  a  parentibus  quasi 
«  iam  expertis  instruantur.  Nec  huiusmodi  instructionis  sunt  ca- 
«  paces  mox  geniti,  sed  per  longum  tempus,  et  praecipue  cum 
«  ad  annos  discretionis  perveniunt.  Ad  hanc  autem  instructionem 
«  longum  tempus  requiritur,  et  tunc  etiam  propter  impetus  pas- 
«  sionum  quibus  corrumpitur  aestimatio  prudentiae,  indigent  non 
«  solum  instructione,  sed  etiam  repressione.  Ad  hoc  autem  mu- 
«  lier  sola  non  sufficit,  sed  magis  in  hoc  requiritur  opus  viri,  in 
«  quo  est  et  ratio  perfectior  ad  instruendum,  et  virtus  potentior 
«  ad  castigandum.  Oportet  igitur  in  specie  humana,  non  per  par- 
«  vum  tempus  insistere  promotioni  prolis,  sicut  in  avibus,  sed 
«  per  magnum  spatium  vitae  ». 

Et  iam  sequitur  conclusio.  —  «  Unde,  inquit  Angelicus,  cum 
«  necessarium  sit  marem  feminae  commanere  in  omnibus  anima- 
«  libus,  quousque  opus  patris  necessarium  est  proli,  naturale  est 
«  homini  quod  non  ad  modicum  tempus,  sed  diuturnam  societa- 
«  tem  habeat  vir  ad  determinatam  mulierem  ».  Sed  cum  hanc 
commanentiam  in  brutis  faciat  solus  instinctus  seu  vis  aestima- 
tiva,  oportet  sane  in  hominibus  altius  repetere  principium  quod 
de  lege  morali  descendat,  nam  irrationalia  legi  aeternae  subdun- 
tur  pure  et  simpliciter  in  quantum  moventur  a  divina  Providen- 
tia,  rationalia  vero  in  quantum  cognitionem  habent  divini  prae- 
cepti  quo  inducitur  obligatio  (c).  Porro  obligatoriam  illam  socie- 

(')  «  Sicut  homo  imprimit  denuntiando  quoddam  interius  principium 
«  actuum  homini  sibi  subiecto,  ita  etiam  Deus  imprimit  toti  naturae  prin- 
«  cipia  propriorum  actuum,  et  ideo  per  hunc  modum  Deus  dicitur  praeci- 
«  pere  toti  naturae,  secundum  illud:  praeceptum  posnit,  et  nou  practcnbit. 
«  Et  per  hanc  etiam  rationem  omnes  motus  et  act.iones  totius  naturae 
«  legi  aeternae  subduntur.  Unde  aliquo  modo  creaturae  irrationales  sub- 
«  duntur  legi  aeternae,  in  quantum  moventur  a  divina  Providentia;   non 

tatem  viri  et  mulieris  prout  principiative  consistit  in  mutuo  cor- 
porum  dominio  respectu  actus  generationis,  matrimonium  voca- 
mus.  «  Est  igitur  matrimonium  homini  naturale,  et  fornicarius 
«  coitus  qui  est  praeter  matrimonium,  est  contra  hominis  bonum, 
«  et  propter  hoc  oportet  ipsum  esse  peccatum  ». 

Nec  opponas  praeceptum  Dei  ad  Osee  (T).  Nam  ratio  mora- 
lis  malitiae  in  actu  generationis  extra  stabilem  matrimonii  unio- 
nem,  est  quia  suapte  natura  repugnat  ordini  ultimi  finis,  non 
quidem  immediate,  sed  mediate  tantum,  in  quantum  scilicet  per 
se  opponitur  bono  humani  convictus  sine  quo  tendentia  hominis 
in  Deum  esse  non  potest.  Quare,  si  eiusmodi  actus  per  specialem 
ac  veluti  miraculosam  dispensationem  illius  cui  tota  natura  sub- 
iecta  est,  in  singularibus  quibusdam  casibus  ad  figuranda  my- 
steria  ordinis  gratiae,  vel  iubeatur  vel  permittatur,  eo  ipso  omni 
culpa  carebit,  sed  modo  altiori  atque  extraordinario  ad  ipsum  ul- 
timum  finem  referetur.  Dicendum  igitur  est  quod  intrinseca  pec- 
cati  ratio  tollebatur  per  dispensationem  et  iussionem  Dei,  «  per 
«  quam,  sicut  Israelitae  a  furto,  et  Samson  ab  homicidio,  sic  et 
«  patriarchae  et  alii  viri  iusti...  ab  adulterio  excusantur  »,  ut 
Innocentius  III  dicit  in  c.  8  de  divortiis.  Caelerum  quaestio  ista 
reservatur  magis  elucidanda  infra,  ubi  de  polygamia  et  libello 
repudii.  Nunc  autem  a  generalissima  notione  ad  magis  determi- 
nata  descendendum  est,  explicando  singula  quae  in  matrimonio 
considerantur,  de  quo  sit  sequens  propositio. 


« autem    per    intellectum    divini    praecepti    sicut   creaturae  rationales  ». 
S.  Thom.   1-2,  Quaest.  93,  a.  5. 
1     Osee,  1-2  et  seq. 

THESIS  XXXIV. 

Matrimonium  est  formaliter  unio  maritalis  individuam 
vitae  consuetudinem  retinens.  Subiectum  sunt  personae  le- 
gitimae  seu  de  iure  ad  dictam  coniunctionem  habiles.  Causa 
efficiens  est  legitimus  contractus  per  mutuum  consensum 
initus.  Finis  demum  primarius  est  proles  ad  Dei  cultum 
educanda,  secundarius  vero  mutuum  obsequium  in  dome- 
sticae  vitae  consortio. 

Enumerantur  hic  quatuor  societatis  coniugalis  causae,  quae 
pro  qualibet  hypothesi  et  quolibet  hominum  statu  locum  habent, 
quia  in  earum  assignatione  nihil  aliud  attenditur  praeter  natu- 
ralis  legis  dictamen  quod  per  legem  gratiae  minime  abrogatur. 

Quoad  ipsam  matrimonii  formam  omnia  sequuntur  ex 
dictis  in  propositione  praecedenti.  Ibi  enim  ostensum  est,  matri- 
monium  esse  quamdam  relationem  ordinis  moralis  qua  vir  et 
mulier  obligantur  ad  invicem  in  ordine  ad  generationem  et  edu- 
cationem  prolis.  Quia  igitur  unio  ista  per  prius  ad  generationem 
ordinatur,  debet  primo  consistere  in  mutuo  corporum  dominio, 
iuxta  illud  i  Cor.  VII-4:  «  Mulier  sui  corporis  potestatem  non 
«  habet,  sed  vir,  similiter  autem  et  vir  sui  corporis  potestatem 
«  non  habet,  sed  mulier  ».  Sic  quippe  intelliguntur  moraliter  ad 
invicem  devincti,  quatenus  singulus  quisque  est  quoad  corpus 
res  alterius  per  respectum  ad  generationis  actum;  porro  mutuum 
eiusmodi  dominium  hisce  verbis  exprimitur,  maritalis  uuio.  Sed 
quia  prolis  educatio  quae  consequitur  generationem,  requirit  ut 
vir  mulieri  commaneat,  et  vice  versa,  ideo  etiam  ex  consequenti 
unio  maritalis  ad  unam  vitam  domesticam  coniuges  ordinat,  et 
pro  tanto  additur,  individuam  vitae  consuetudincm  retinens.  Cae- 
terum  notabis  ea  quae  habet  S.  Thomas,  Quaesr.  44,  a.  1,  ad 
3um:  «  Relatio,  inquit,  quae  est  matrimonium,  ex  una  parte  habet 
«  unitatem  in  utroque  extremorum,  scilicet  ex  partc  causae,  quia 
«  ad  eamdem  numero  generationem  ordinatur.  Sed  cx  partc  sub- 

«  iecti  habet  diversitatem  secundum  numerum,  et  ideo  haec  re- 
«  latio  est  una  ex  parte  causae,  et  multiplex  ex  parte  subiecti. 
«  Et  secundum  quod  est  multiplex  ex  parte  subiecti,  significatur 
«  his  nominibus  uxor  et  maritus,  secundum  autem  quod  est  una, 
«  significatur  hoc  nomine  matrimonium  ». 

De  ipso  matrimonii  subiecto  id  unum  observandum  oc- 
currit:  qua  scilicet  de  causa  dictum  sit,  illud  esse  personas  legi- 
timas.  Et  ratio  est  quia  matrimonium  exsistit  in  commune  bo- 
num  humanae  societatis,  ad  quod  requiritur  ut  non  quilibet  re- 
spectu  cuiuslibet  possit  coniugali  unione  uniri.  Ideo,  tum  de  iure 
naturae,  tum  de  iure  positivo  quo  ius  naturale  habet  in  multis 
determinari,  varia  apponuntur  impedimenta  per  quae  una  per- 
sona  inhabilis  redditur  in  ordine  ad  aliam.  Oportet  igitur  ut  mu- 
tua  habilitas  ad  morale  coniugii  vinculum  nulla  lege  perimatur, 
et  hac  ratione  personae  de  iure  habiles  recte  assignantur  velut 
causa  materialis  coniugalis  societatis. 

Causa  efficiens  legitimus  est  contractus  per  mutuum  con- 
sensum  in  coniugii  vinculum  initus.  Ut  enim  ait  S.  Thomas, 
Quaest.  43,  a.  1 :  «  Unus  non  accipit  potestatem  in  eo  quod  est 
«  libere  alterius,  nisi  per  eius  consensum.  Sed  per  matrimonium 
«  accipit  uterque  coniugum  potestatem  in  corpus  alterius,  ut  pa- 
«  tet  1  Cor.  VII,  cum  prius  uterque  liberam  potestatem  sui  cor- 
«  poris  habere!:.  Ergo  consensus  facit  matrimonium  ».  Unde  ca- 
techismus  ad  parochos,  de  Matrim.  n.  4  docet,  «  consensum  ipsum 
«  matrimonii  causam  effectricem  esse,  quod  Patres  in  Concilio 
«  Florentino  docuerunt  (*);  etenim  obligatio  et  nexus  oriri  non 
«  potest  nisi  ex  consensu  et  pactione  »  (2).  Necesse  autem  est 
ut  contractus  sit  legitimus,  id  est  secundum  legem  factus,  idque 
propter  rationem  paulo  supra  assignatam,  quia  «  generatio  ordi- 
«  natur  ad  conservationem  speciei;  unde  cum  lex  instituatur  ad 
«  bonum  commune,  ea  quae  pertinent  ad  generationem  prolis, 
«  oportet  legibus  ordinari  et  divinis    et    humanis  »,    De  caetero 

(*)  Decret.  pro  Armenis. 

12  Cfr.  etiam  responsionem  Nicolai  I  ad  Bulgaros,  Enchirid.  n.  263. 
—  Item    Innocent.  III  1.  4  Decreta!.    Tit.    1,    c.    14,  et  Tit.  4,  c.  5,  etc. 

applicanda  hic  sunt  generalia  principia  quae  materiam  contra- 
ctuum  regunt,  et  nihil  aliud  in  praesenti  notandum  venit,  nisi 
quod  «  ad  matrimonium  non  sufficit  quodcumque  voluntarium, 
«  sed  voluntarium  complete,  quia  debet  esse  perpetuum,  et  ideo 
«  per  violentum  mixtum  impeditsur  »  (r).  Quod  autem  attinet  ad 
consensus  conditionatos,  consulendi  sunt  auctores  theologiae  mo- 
ralis,  apud  quos  quaestio  ista  fuse  et  copiose  exponitur. 

Causam  demum  finalem  matrimonii  primario  et  principa- 
liter  esse  dicimus  educationem    prolis  ad  cultum   Dei.    Vinculum 
enim  coniugale  est  obligatoria    unio    viri  et  mulieris  ad  invicem 
in  ordine  ad  humanam  generationem.  Non    tamen  ad    generatio- 
nem  sic   et   simpliciter,    quia  ad    illam    sufficit    potentia   physica 
quae  tam  in  matrimonio  quam  extra    matrimonium    indifferenter 
habetur.  Ergo  ad  generationem  secundum  quod    praesupponitur 
promotioni  prolis    in    statum  perfectum,    quae    quidem  promotio 
est  de  primaria  intentione  naturae,  ut  in  thesi  praecedenti  prae- 
missum  fuit.  «  Dicendum,  inquit  Angelicus  (2),  quod  matrimonium 
«  principaliter  est  institutum   ad  bonum    prolis,  non    tantum  ge- 
«  nerandae,  quia  hoc  etiam  sine  matrimonio  fieri  potest,  sed  etiam 
«  promovendae  ad  perfectum  statum,  quia  quaelibet  res  intendit 
«  effectum  suum  naturaliter  perducere  ad  perfectum  ».  Iam   age. 
Quocumque  naturae  statu  supposito,  perfectio  hominis  qua   talis 
in  hoc  consistit,  quod  bene  se  habeat  ad   ultimum  totius    huma- 
nae  vitae  finem  qui  solus  Deus  est.  Nam  ad  hoc  nascitur  homo, 
ut  Dominum    Deum  suum    laudet,    revereatur,    eique  serviat,    ac 
per   haec  salvet   animam    suam.  Ergo  humanae    prolis  promotio 
quam  primario  et  principaliter    natura    intendit,    respicit    statum 
virtutis  qui  in  cultu  Dei,  totius  moralitatis   principii  et  finis,  ha- 
betur.  Et    ideo  a  primo  ad    ultimum,  principalius    matrimonii  bo- 
num  est  prolcs  ad  cultum  Dei  educanda,  ut  ait  Angelicus  loco  su- 
perius  citato.  Hinc  iam  habes  quomodo,  ipso  naturae  iure  prae- 
cipiente,  regimen  matrimonii  ad  eos  solos  pertineat  quibus  cura 
divini  cultus  et  ultimi  finis  fuit   demandata.  Si    enim  ex  proprio 

(x)  S.  Thom.  Suppl.  Quaest.  47,  a.  3  ad  2um. 
S.  Thom.  Suppl.  Quaest.   59,  a.   2. 

fine  unaquaeque  societas  propriam  nanciscitur  rationem  ac  spe- 
cificationem,  sub  ea  auctoritate  constituatur  oportet,  cui  ipsius 
finis  committitur  superintendentia.  Hinc  etiam  intelligere  poteris 
quo  fundamento  nixus  dixerit  Leo  XIII  in  litteris  encyclicis  Ar- 
canum,  matrimonio  inesse  sacrum  et  religiosum  quiddam,  non 
adventitium,  sed  ingenitum,  non  ab  hominibus  acceptum,  sed  na- 
tura  insitum.  «  Testantur,  ait  Pontifex,  et  monumenta  antiqui- 
«  tatis  et  mores  atque  instituta  populorum  qui  ad  humanitatem 
«  magis  accesserant,  et  exquisitiore  iuris  et  aequitatis  cognitione 
«  praestiterant:  quorum  omnium  mentibus  informatum  anticipa- 
«  tumque  fuisse  constat,  ut  cum  de  matrimonio  cogitarent,  forma 
«  occurreret  rei  cum  religione  et  sanctitate  coniunctae.  Hanc  ob 
«  causam  nuptiae  apud  illos  non  sine  caeremoniis  religionum, 
«  auctoritate  pontificum,  ministerio  sacerdotum  fieri  saepe  con- 
«  sueverunt.  Ita  magnum  in  animis  caelesti  doctrina  carentibus 
«  vim  habuit  natura  rerum,  memoria  originum,  conscientia  ge- 
«  neris  humani.  Igitur  cum  matrimonium  sit  sua  vi,  sua  natura, 
«  sua  sponte  sacrum,  consentaneum  est  ut  regatur  ac  temperetur, 
«  non  principum  imperio,  sed  divina  auctoritate  Ecclesiae  quae 
«  rerum  sacrarum  sola  habet  magisterium  ».  Hinc  demum  S.  Tho- 
mas  considerans  naturam  obligationum  et  coniunctionum  ex  fine 
dimetiendum  esse,  Quaest.  59,  a.  2  docet,  matrimonium  quidem 
esse  inter  infideles,  sed  non  perfectum  ultima  perfectione,  sicut  est 
inter  fideles,  quia  infideles  qua  tales  non  possunt  perducere  pro- 
lem  in  eam  educationis  perfectionem  quae  pro  praesenti  ordine 
naturae  elevatae  exigitur.  Et  in  art.  3  idem  Angelicus  Doctor 
dicit  quod  circa  solutionem  matrimonii  quantum  ad  cohabitatio- 
nem  et  debiti  solutionem,  pari  passu  currunt  infidelitas  et  adul- 
terium,  quia  utrumque  est  contra  bonum  prolis.  Et  in  art.  6  af- 
firmat  quod  fornicatio  corporalis  et  infidelitas  specialem  habent  con- 
trarietatem  ad  bona  matrimonii.  Quae  quidem  iam  in  antecessum 
notata  velim,  ut  matrimonii  ratio,  etiam  secundum  quod  est  in 
naturae  officium,  plenius  inspiciatur;  nam  de  his  ex  professo 
infra,  ubi  de  indissolubilitate  et  regimine  matrimonii. 

Fini  autem  primario  adiungitur  finis  etiam  secundarius,  quem 
constat  esse  mutuum  coniugum  obsequium  in  iis  quae  ad  dome- 

sticam  vitam  pertinent;  sponte  enim  hoc  bonum  enascitur  ex  mu- 
tua  obligatione  cohabitationis.  Unde  catechismus  ad  parochos  enu- 
merans  causas  cur  vir  et  mulier  coniungi  debeant,  assignat  hanc 
ipsam  diversi  sexus  naturae  instinctu  expetitam  societatem,  mutui 
auxilii  spe  conciliatam,  ut  alter  alterius  ope  adiutus  vitae  incom- 
moda  facilius  ferre  et  senectutis  imbecillitatem  sustentare  queat. 
Nec  ab  huiusmodi  secundarii  finis  ratione  aliena  est  causa  quam 
infra  id>em  ponit  catechismus :  «  Ut  scilicet  qui  sibi  suae  imbecil- 
«  litatis  conscius  est,  nec  carnis  pugnam  vult  ferre,  matrimonii 
«  remedio  ad  vitanda  libidinis  peccata  utatur.  De  quo  ita  Aposto- 
«  lus  scribit:  Propter  fornicationem  unusquisque  suam  uxorem  ha- 
«  beaty  et  unaquaeque  suum  virum  habeat.  Ac  paulo  post,  cum  do- 
«  cuisset  interdum  orationis  causa  a  matrimonii  debito  abstinendum 
«  esse,  subiecit:  Et  iterum  revertimini  in  idipsum,  ne  tentet  vos 
«  Satanas  propter  incontinentiam  vestram  ». 

Et  de  causis  coniugalis  societatis    hactenus.  Remanet  viden- 
dum  an  coniugalis  actus  sit  de  essentia  matrimonii. 


THESIS  XXXV. 

Coniugii  usus  non  est  de  prima  eius  integritate,  nec  di- 
recte  ingreditur  contractus  obiectum,  et  ideo  valide  ac  li- 
cite  potest  contrahi  matrimonium  cum  mutuo  pacto,  religione 
quoque  voti  obsignato,  servandae  castitatis.  Quare  inter  Bea- 
tam  Virginem  et  S.  Ioseph  verissimum  coniugium  intercessit, 
in  quo  etiam,  exemplo  prorsus  singulari,  omne  nuptiarum 
bonum  felicius  noscitur  adimpletum. 

Videretur  tamen  dicendum  quod  matrimonium  nunquam  po- 
test  valide  contrahi  cum  voluntate  saltem  absoluta  servandae  vir- 
ginitatis.  Nam  si  deficiat  consensus  in  contractus  obiectum,  con- 
tractus  non  perficitur.  Atqui  coniugii  usus,  sin  minus  explicite, 
at  certe  implicite  obiectum  est  matrimonialis  contractus.  Dicit  enim 
S.  Thomas,  Suppl.  Quaest.  48,  a.  1,  «  quod  consentire  in  niatri- 
«  monium  est    consentire  in  carnalem    copulam    implicite...,  sicut 

De  Ecclesiae  Sacramentis.  Tom.  II. 

«  implicite  continetur  effectus  in  causa  sua,  quia  potestas  carnalis 
«  copuJae  in  quam  consentitur,  est  causa  carnalis  copulae,  sicut 
«  potestas  utendi  re  sua,  est  causa  usus  ». 

Praeterea,  omnis  conditio  quae  fini  matrimonii  contrariatur, 
invalidat  matrimonium.  Sed  conditio  non  utendi  matrimonio  est 
contra  bonum  prolis,  quod  primario  et  principaliter  recensetur 
inter  matrimonii  bona.  Ergo  redit  eadem  conclusio. 

Praeterea,  etiamsi  adhuc  posset  perfici  matrimonium  quoad 
substantiam,  non  obstante  mutuo  pacto  servandi  continentiam, 
saltem  praecedens  votum  redderet  contractum  illicitum.  Quisquis 
enim  post  virginitatis  votum  consentiret  in  matrimonium,  daret 
potestatem  ad  id  quod  non  licet,  et  ideo  peccaret,  «  sicut  peccaret 
«  qui  daret  alteri  potestatem  accipiendi  illud  quod  ipse  in  depo- 
«  sito  habet,  et  non  solum  in  hoc  quod  ei  actualiter  traderet  », 
ut  dicit  S.  Thomas  ubi  supra,  in  responsione  ad  ium. 

Sed  contra  est  quod  ait  Augustinus  1.  i  de  nupt.  et  concup. 
c.  ii  :  «  Quibus  placuerit  ex  consensu  ab  usu  carnalis  concupi- 
«  scentiae  in  perpetuum  continere,  absit  ut  inter  illos  vinculum 
«  coniugale  rumpatur.  Imo  firmius  erit,  quo  magis  ea  pacta  secum 

«  inierint  quae   charius  concordiusque  servanda  sunt volunta- 

«  riis  affectibus  animorum  ».  Ergo  voluntas  vinculi  coniugalis  po- 
test  simul  consistere  cum  voluntate  seu  pacto  non  utendi,  et  foe- 
deri  nuptiali  minime  contrarium  est  commune  propositum  servandae 
continentiae. 

Sane  vero  duplex  est  matrimonii  integritas,  ut  observat  S.  Tho- 
mas,  Quaest.  42,  a.  4:  «  Una  quae  attenditur  secundum  perfectio- 
«  nem  primam,  quae  consistit  in  ipso  esse  rei;  alia  quae  attenditur 
«  secundum  perfectionem  secundam,  quae  consistit  in  operatione. 
«  Quia  ergo  carnalis  commixtio  est  quaedam  operatio  sive  usus 
«  matrimonii  per  quod  facultas  ad  hoc  datur,  ideo  erit  carnalis 
«  commixtio  de  secuuda  integritate  matrimonii,  et  non  de  prima  », 
ita  scilicet  ut  ante  illam  et  sine  illa  matrimonium  sit  in  suo  esse 
substantiali  completum.  Unde  statim  sequitur,  consensum  matri- 
monialem  directe  non  esse  nisi  circa  ius  coniugale,  quo  quidem 
exsistente,  ab  actu  copulae  semper  aberit  specialis  malitia  forni- 
cationis,  id  est  malitia   accessus  ad  non  suam.  Nunc  autem  quia 

ex  alio  titulo  potest  impediri  usus  legitimus,  potest  etiam  per 
commune  votum  et  pactum  contractui  annexum,  ius  coniugale  li- 
gari  quoad  sui  exercitium :  quatenus  scilicet  ad  usum  deveniri 
non  possit  absque  peccato  sacrilegii  (ratione  voti),  vel  certe  infi- 
delitatis  erga  alterum  coniugem  (ratione  promissionis  factae  et 
rite  acceptatae).  Quod  enim  huiusmodi  pactum  contractum  matri- 
monialem  non  destruat,  facile  patebit  distinguenti  inter  dominium 
rei  et  facultatem  omni  ex  parte  expeditam  ad  usum  eius,  quae 
duo  ita  sunt  separabilia,  ut  non  repugnet  unum  ex  variis  causis 
auferri,  altero  remanente.  Sed  nec  inutile  atque'  otiosum  alicui 
videri  debet  eiusmodi  matrimonium.  Primo  quidem,  quia  semper 
remanet  actualis  consecutio  secundarii  finis  qui  est  mutuum  obse- 
quium  in  domesticae  vitae  consortio.  Secundo  quia,  sicut  coniuges 
minime  fornicarii  dicendi  essent,  violato  pacto  vel  voto,  ita  verum 
adulterii  crimen  committerent,  alteri  adhaerendo. 

Ad  ium.  ergo  dicendum  quod  obiectum  contractus  primo  et 
directe  est  ius  in  corpora,  ex  consequenti  vero  est  exercitium 
iuris,  quod  tamen  potest  aliunde  ligari,  puta  ex  pacto  annexo. 
Dixi  ex  pacto  annexo,  et  non  ex  ipso  matrimoniali  contractu,  quia 
si  idem  ille  consensus  unde  oriri  debet  coniugium,  pro  obiecto 
haberet  denegationem  usus,  sic  nullum  esset  matrimonium.  Quippe 
impossibile  est  ut  causa  translativa  dominii,  ipsissima  causa  sit 
qua  aufertur  naturalis  et  spontanea  dominii  consequentia,  scilicet 
libera  utendi  facultas.  Verumtamen  nihil  obstat  quominus  con- 
tractui  quo  rem  in  tuum  dominium  ita  transfero  ut  nunquam  al- 
terius  fieri  possit,  adiungatur  pactum  quo  aliunde  usus  reservetur. 
Ad  hanc  igitur  propositionem:  Quisquis  consentit  in  matrimonium, 
consentit  etiam  in  matrimonii  usum,  respondeo  cum  distinctione. 
Id  est  consentit  in  id  quod  a  matrimonii  usu  semper  auferet  for- 
nicationis  deformitatem,  conc.  Consentit  in  ipsam  carnalem  copu- 
lam,  subdist.  Primo  et  explicite,  neg.  Ex  consequenti  et  implicite, 
iterum  subdist.  Si  nullum  adiungatur  pactum  quo  ex  alio  titulo 
legitimitas  usus  impediatur,  conc.  Alias,  neg.  Quando  autem  S.  rho- 
mas  concedit  nullum  esse  consensum  matrimonialem,  si  mulier 
dicat  viro:   Consentio  in  te,  dummodo  me  non  cognoscas  ('),  intelli- 

(x)  S.  Thom.  Suppl.  Quaest.  48,  a.  1  ad  .vim- 

gendus  est  secundum  declarationes  factas,  de  appositione  condi- 
tionis  quae  ita  esset  intrinseca  contractui,  ut  obligatio  non  utendi 
ex  ipso  matrimoniali  contractu  innasceretur,  quo  in  casu  constat 
nullam  esse  posse  veram  voluntatem  translativam  dominii. 

Ad  2um.  dicendum  quod  pactum  non  utendi  matrimonio  ne- 
quaquam  dicendum  est  contra  matrimonii  finem.  Etenim  contra 
finem  non  est  nisi  aliquid  positivum  quod  repugnat  fini.  Hic  au- 
tem,  salva  ordinatione  ad  finem  quae  vinculo  coniugali  intrinseca 
est,  annectitur  voluntas  et  obligatio  se  habendi  mere  negative 
quoad  actualem  eius  consecutionem,  ut  soli  fines  secundarii  de 
facto  obtineantur. 

Ad  3um.  denique  dicendum,  minime  illicitum  esse  matrimonii 
contractum  cum  antecedente  voto  virginitatis,  modo  alter  coniux 
consentiat  pacto  de  non  usu.  Et  sane  potestas  quae  necessario 
atque  essentialiter  in  matrimonio  datur,  non  est  nisi  potestas  ad 
actum  copulae  praecise  ut  exercibilem  citra  malitiam  fornicationis 
sive  accessus  ad  non  suam.  Et  quia  in  eo  etiam  qui  voto  ligatur, 
actus  coniugalis  non  est  ex  hac  parte  illicitus,  quasi  contra  vir- 
tutem  castitatis  exsistens,  collata  potestas  non  est  ad  id  quod  non 
licet  in  quantum  non  licet.  Caeterum  si  per  pactum  annexum  ius 
utendi  aliunde  ligetur,  ut  religioni  voti  sua  propria  maneat  invio- 
labilitas,  nullo  modo  in  id  quod  non  licet  consentitur. 

§2. 

Quapropter,  de  veritate  matrimonii  inter  B.  Virginem  et 
S.  Ioseph  non  relinquitur  ullus  dubitandi  locus  (r).  «  Neque  enim 
v<  fallaciter,  inquit  Augustinus  (2),  ab  angelo  dictum  est  ad  Ioseph : 
«  Noli  timere  accipere  Mariam  coniugem  tuam.  Coniux  vocatur  ex 
«  prima  flde  desponsationis...,  nec  perierat,  nec  mendax  man- 
«  serat  coniugis  appellatio,  ubi  nec  fuerat,  nec  futura  erat  ulla 
«  carnalis   commixtio.  Erat   quippe  illa  virgo   ideo  et  sanctius  et 

(T)  De  rationibus  desponsationis    Matris    Dei    cum  S.   Ioseph  cf.  de 
Verbo  Incarnato,  Thes.  42. 

(2)  August.  1.   1  de  nupt.  et  concup.  c.   11. 

«  mirabilius  iucunda  suo  viro,  quia  etiam  fecunda  sine  viro,  prole 
«  dispar,  fide  compar.  Propter  quod  fidele  coniugium  parentes  Chri- 
«  sti  vocari  ambo  meruerunt,  et  non  solum  illa  mater,  verum  etiam 
«  ille  pater  eius...  Sed  cum  illo  non  seminante  illa  peperisset,  pro- 
«  fecto  nec  ipsius  formae  servi  parentes  ambo  essent,  nisi  inter 
«  se  etiam  sine  carnis  commixtione  coniuges  essent.  Unde  et  se- 
«  ries  generationum,  cum  parentes  Christi  connexione  successionis 
«  commemorantur,  usque  ad  Ioseph  potius  sicut  factum  est,  fuerat 
«  perducenda,  ne  in  illo  coniugio  virili  sexui  utique  potiori  fieret 
«  iniuria,  cum  veritati  nihil  periret,  quia  ex  semine  David  ex  quo 
«  venturus  praedictus  est  Christus,  et  Ioseph  erat  et  Maria  ». 

Neque  vero,  ad  salvandam  veritatem  huius  coniugii,  ulla 
necessitas  est  recurrendi  ad  votum  virginitatis  mere  conditio- 
natum  ex  parte  illius  quae  virgo  virginum  vere  dicitur  et  est. 
Cum  voto  enim  absoluto,  quod  etiam  verba  eius  ad  angelum 
attestantur,  facile  omnia  conciliantur  quae  de  Matris  Dei  despon- 
satione  certa  fide  credimus,  ut  satis  superque  patet  ex  praemissis. 
Unde  iterum  Augustinus  1.  de  sancta  virginitate,  c.  4:  «  Ipsa 
«  quoque  virginitas  eius  ideo  gratior  et  acceptior,  quia  non  eam 
«  conceptus  Christus  viro  violaturo  quam  conservaret  ipse  prae- 
«  ripuit,  sed  priusquam  conciperetur  iam  Deo  dicatam  de  qua  na- 
«  sceretur  elegit.  Hoc  indicant  verba  quae  sibi  fetum  annuntianti 
«  angelo  Maria  reddidit:  Quomodo,  inquit,  fiet  istud,  quoniam  virum 
«  no)i  cognosco?  Quod  profecto  non  diceret,  nisi  Deo  virginem  se 
«  ante  vovisset.  Sed  quia  hoc  Israelitarum  mores  adhuc  recusa- 
«  bant,  desponsata  est  viro  iusto,  non  violenter  ablaturo,  sed 
«  potius  contra  violentos  custodituro  quod  illa  iam  voverat...  Po- 
«  terat  et  iuberi  virgo  permanere,  in  qua  Dei  Filius  formam 
«  servi  congruenti  miraculo  acciperet;  sed  exemplo  sanctis 
«  futura  virginibus,  ne  putaretur  sola  virgo  esse  debuisse  quae 
«  prolem  etiam  sine  concubitu  concipere  meruisset,  virginitatem 
«  Deo  dicavit,  cum  adhuc  quid  esset  conceptura  nesciret,  ut  in 
«  terreno  mortalique  corpore  caelestis  vitae  imitatio  voto  fieret, 
«  non  praecepto,  amore  eligendi,  non  necessitate  serviendi.  Ita 
«  Christus  nascendo  de  virgine,  quae  antequam  sciret  quis  de 
«  illa  fuerat  nasciturus,  virgo  statuerat  permanere,  virginitatem 

«  sanctam  approbare  maluit  quam  imperare.  Ac  sic,  etiam  in  ipsa 
«  femina  in  qua  formam  servi  accepit,  virginitatem  esse  liberam 
«  voluit  ». 

Verissimum  itaque  exstitit  Mariae  et  Ioseph  coniugium,  cum 
plena  et  perfecta  virginitate  mentis  et  corporis,  id  est  tam  in 
proposito  quam  in  facto;  sed  et  miraculo  prorsus  singulari  omne 
etiam  nuptiarum  bonum  in  eo  noscitur  adimpletum.  Sciendum 
enim  est  quod  ut  dicitur  in  decreto  pro  Armenis,  triplex  assi- 
gnatur  bonum  matrimonii:  «  Primum  est  proles  suscipienda  et 
«  educanda  ad  cultum  Dei.  Secundum  estfides  quam  unus  coniu- 
«  gum  alteri  servare  debet.  Tertium  indivisibilitas  matrimonii.... 
«  cum  matrimonii  vinculum  legitime  contracti  perpetuum  sit  ». 
Atqui  coniugium  Mariae  et  Ioseph  habuit  primo  bonum  indivisi- 
bilitatis,  quia  nullum  divortium.  Habuit  praeterea  bonum  fidei 
sive  fidelitatis,  quia  nullum  adulterium.  Quod  denique  habuerit 
et  bonum  prolis,  facile  apparebit  consideranti  finem  illius  fuisse 
susceptionem  et  educationem  Domini  Iesu,  qui  in  suavi  ordine 
divinitus  electo  circa  incarnationis  exsecutionem,  non  potuisset 
extra  matrimonium  decenter  atque  honeste  in  mundum  introduci. 
«  Proles  non  dicitur  bonum  matrimonii,  solum  in  quantum  per 
«  matrimonium  generatur,  sed  in  quantum  in  matrimonio  susci- 
«  pitur  et  educatur.  Et  sic  bonum  illius  matrimonii  fuit  proles  illa 
«  (Dominus  Iesus),  et  non  primo  modo.  Nec  tamen  de  adulterio  natus, 
«  nec  filius  adoptivus  qui  in  matrimonio  educatur  cst  bonum  matri- 
«  monii,  quia  matrimonium  non  ordinatur  ad  educationem  illorum,. 
«  sicut  hoc  matrimonium  (Mariae  et  Ioseph)  fuit  ad  hoc  ordinatum 
«  specialiter,  quod  proles  illa  susciperetur  in  eo  et  educaretur  »  (l). 

Igitur  singulare  hoc  coniugium  super  alia  cuncta  praeeminet. 
Nam  matrimonium  in  prima  sui  institutione  futurum  incarnati 
Verbi  mysterium  quodammodo  praenuntiavit;  matrimonia  Novi 
Testamenti  illud  imitantur  sicut  imago  suum  exemplar;  sed  ma- 
trimonium  parentum  Christi  ipsum  incarnatum  Verbum  de  caelis 
descendens  suscepit,  fideliter  enutrivit,  et  decentissime  in  mundum 
introduxit. 

1  S.  Thom.  in  IV,  D.  30,  Quaest.  2,  a.  2  a.d  4um.  —  Cf.  etiam 
August.  1.   1  de  nupt.  et  concup.  n.   13. 

Hactenus  de  matrimonio  dictum  est  secundum  quod  in  natu- 
rali  ordine  consistit.  Sub  hoc  respectu  habet  cum  incarnatione 
Verbi  aliquam  analogiam  operationis  necnon  et  relationum  inter 
coniuncta,  ut  in  prooemio  fuit  declaratum.  Nondum  tamen  est  res 
intrinscce  sacra,  quamvis  ad  sacrum  finem  habeat  proportiouon 
habitudinis,  utpote  naturaliter  ordinatum  in  prolem  educandam 
ad  cultum  Dei.  Sed  nunc  dicendum  de  matrimonio  sub  ratione 
altiori,  prout  effectum  est  etiam  in  seipso  sacrum.  Prae  primis 
igitur,  fundamenti  instar  praemittere  oportet  quod  in  Nova  Lege 
annumeratur  inter  sacramenta  a  Christo  Domino  instituta,  et  ad 
hoc  pertinet  sequens  propositio. 


THESIS  XXXVI. 

Matrimonium  christianorum  est  vere  et  proprie  unum 
ex  septem  Legis  evangelicae  sacramentis,  a  Christo  Domino 
institutum. 

Videretur  tamen  dicendum,  matrimonium  non  esse  sacra- 
mentum  Novae  Legis,  quia  ratio  sacramenti  in  eo  proveniret  ex 
hoc  quod  repraesentat  mysticam  unionem  Christi  et  Ecclesiae. 
Sed  hoc  est  ei  inditum  ab  initio  mundi,  et  non  descendit  ex  insti- 
tutione  ipsius  Christi. 

Praeterea  omne  sacramentum  Novae  Legis  efficit  quod  figurat. 
Sed  matrimonium  non  efficit  coniunctionem  Christi  et  Ecclesiae, 
quae  est  res  significata.  Ergo  matrimonium  non  debet  annumerari 
inter  evangelicae  legis  sacramenta. 

Praeterea  S.  Thomas,  Suppl.  Quaest.  42,  a.  3,  relatis  variis 
opinionibus  circa  collationem  gratiae  in  matrimonio,  sic  concludit: 
«  Unde  alii  dicunt  quod  matrimonium  in  quantum  in  fide  Christi 
«  contrahitur,  habet  ut  conferat  gratiam  adiuvantem  ad  illa  ope- 

«  randa  quae  in  matrimonio  requiruntur,  et  hoc  probabilius  est  ». 
Ergo  tempore  S.  Thomae  exsistentia  matrimonii  in  ratione  sacra- 
menti  collativi  gratiae  nondum  excedebat  limites  probabilitatis,  et 
salva  fide  poterat  negari.  Sed  sacramentorum  exsistentia  de  illis 
veritatibus  revelatis  est,  quae  ab  initio  debuerunt  esse  ubique  et 
semper  in  manifesta  atque  explicita  praedicatione  Ecclesiae.  Ergo 
ex  hoc  ipso  quod  de  matrimonio  intra  ipsius  Ecclesiae  fines  sae- 
culo  XIII  adhuc  dubitabatur,  signum  est  quod  sacramentum  istud 
non  est  authenticum,  sed  supposititium,  adeoque  respuendum. 

Sed  contra  est  definitio  Tridentini,  Sess.  XXIV,  can.  i,  cui 
et  Scripturae  suffragatur  testimonium,  et  perpetuae  traditionis 
auctoritas.  Utrumque  singillatim  dernonstrandum. 


§  i. 


Argumentum  scripturale.  —  Principale  testimonium  est, 
Ephes.  V,  22-32:  «  Mulieres  viris  suis  subditae  sint  sicut  Domino, 
«  quoniam  vir  caput  est  mulieris,  sicut  Christus  caput  est  Eccle- 

«  siae;  ipse  salvator  corporis  eius Viri,  diligite  uxores  vestras 

«  sicut  et  Christus  dilexit  Ecclesiam,  et  seipsum  tradidit  pro  ea 
«  ut  illam  sanctificaret  mundans  lavacro  aquae  in  verbo  vitae...., 
«-  quia  membra  sumus  corporis  eius,  de  carne  eius  et  de  ossibus 
«  eius.  Propter  hoc  relinquet  homo  patrem  et  matrem  suam,  et 
«  adhaerebit  uxori  suae,  et  erunt  duo  in  carne  una;  sacramentum 
«  hoc  magnum  est,  ego  autem  dico  in  Christo  et  in  Ecclesia  ». 
Quo  in  loco  ad  christianos  profecto  loquitur  Apostolus,  et  mari- 
talem  unionem  inter  ipsos  exsistentem  magnum  esse  ait  sacra- 
mentum.  Nam  quod  Lutherani  et  Calvinistae  dicunt,  verba  illa 
sacramentum  magnum  referri  debere,  non  ad  matrimoniale  vincu- 
lum,  sed  ad  ipsam  Christi  et  Ecclesiae  coniunctionem,  facile  refel- 
litur.  Etenim,  inquit  Bellarminus  de  Matrim.  c.  2:  «  Cum  Apo- 
«  stolus  ait,  sacramentum  hoc  magnum  est,  illud  pronomen  hoc  re- 
«  ferri  debet  necessario  ad  id  quod  proxime  praecessit;  est  enim 
«  demonstrativum  eius  rei  de  qua  agitur.  At  proxime  illud  prae- 
«  cessit,  relinquet  homo  patrem  et  matrem,  et  adhaerebit  uxori  suae, 

«  et  erunt  duo  in  carne  una  (*).  Sententia  igitur  Pauli  haec  esse 
«  debet:  Sacramentum  hoc,  nimirum  quod  relinquat  homo  patrem 
«  et  matrem,  etc,  magnum  est,  quia  Christi  et  Ecclesiae  coniu- 
«  gium  repraesentat.  Praeterea  idem  colligitur  ex  argumento  totius 
«  illius  capitis.  Apostolus  enim  hortatur  coniuges  ad  mutuam  be- 
«  nevolentiam,  et  inter  alia  argumenta  hoc  ut  potissimum  adducit, 
«  quod  ipsorum  coniugium  non  sit  res  levis  et  contemnenda,  sed 
«  mysterium  magnum  includat,  quod  ad  Christum  et  Ecclesiam  refe- 
«  ratur.  Adde  ultimo  quod  Paulus  graece  non  dixit  in  Christo 
«  et  Ecclesia,  sed  a?  XoktfoN*  >cai  et$  tttjv  exxXixnav,  id  est  in 
«  Christum  et  Ecclesiam.  Quibus  verbis  aperte  indicat,  Christum 
«  et  Ecclesiam  esse  terminum,  ut  sic  loquamur,  illius  mysterii  seu 
«  mystici  signi,  et  proinde  mysterium  esse  in  coniugio,  sed  termi- 
«  nari  ac  referri  mysterii  huius  significationem  ad  Christum  et 
«  Ecclesiam  ».  Maneat  ergo  certissimum,  sacramentum  hic  praedi- 
cari  de  ipsa  maritali  unione  inter  christianos  existente,  scilicet 
de  vinculo  quo  vir  et  mulier  sunt  et  manent  legitime  ad  invicem 
coniuncti  et?  sapfca  [uav,  ut  in  textu  graeco  habetur,  hoc  est  in 
ordine  ad  carnem  unam.  Porro  sacramentum  sive  mysterium  vox 
est  analoga,  significans  principaliter  rem  sacram  seu  divinam  hu- 
manae  rationi  imperviam,  secundario  vero  tanquam  analogum 
minus,  quidquid  habet  ad  res  rationi  impervias  habitudinem  seu 
causae  seu  signi.  Hic  autem  non  sumitur  primo  modo,  tum  quia 
in  maritali  unione  secundum  se  nihil  profecto  impervium  rationi 
est,  tum  quia  mysterii  ratio  expresse  dicitur  esse  £'■-';  Xpiorov  >tai 
ttjv  3xxta)<nav.  Oportet  igitur  sumere  sacramentum  alio  modo,  se- 
cundum  quod  in  matrimonio  christiano  est  ratio,  non  quidem 
causae,  ut  evidenter  constat,  sed  signi  coniunctionis  Christi  et 
Ecclesiae.  lnsuper,  sicut  divina  Traditio  optima  Scripturae  inter- 
pres  nos  edocet,  sacramentum  istud  non  est  qualecumque  signum 
rei  sacrae,  eo  scilicet  pacto  quo  omnes  eventus  Veteris  Testa- 
menti  sacramenta  rerum  futurarum  quandoque  dicuntur  a  Pa- 
tribus.  Sed  est  signum  etiam  in  seipso  sacriun,  utpote  translatum 
in  ordine  eorum  quae  speciali  modo  Deo  devincta,  propriam   reh- 

(x)  Graece.  ei*  viscpxa  jjwxv. 

gionis  inviolabilitatem  participant;  inde  enim  indissolubilitatem 
omnimodam  vinculi  coniugalis  inter  christianos  Sancti  Patres  de- 
rivant,  ut  ex  testimoniis  infra  afferendis  luculenter  apparebit.  Quare 
a  primo  ad  ultimum,  sacramentum  de  quo  loquitur  Apostolus. 
nihil  aliud  audit  quam  signaculum  sacrum  coniunctionis  Christi  et 
Ecclesiae,  in  matrimonialibus  baptizatorum  unionibus  divina  ordi- 
nationc  constitutum. 

Sed  iam  ulterius  considerandum  occurrit,  quod  in  oeconomia 
actualis  providentiae  quam  nobis  revelat  veritas  Scripturarum, 
duplex  sacrorum  signaculorum  ratio  invenitur.  Alia  enim  sunt 
quae  in  umbra  veluti  legis  antiquae  exsistentia,  et  in  vestibulo 
supernaturalium  bonorum  posita,  Salvatorem  venturum,  passu- 
rum,  animas  redempturum,  et  fontes  gratiae  aperturum  praenun- 
tiabant.  De  quibus  dicitur,  Rom.  IV-n:  Et  signum  accepit  circum- 
cisionis,  et  ad  Galat.  III— 253 :  Prius  autem  quam  veniret  fides,  sub 
Lege  custodiebamur  conclusi  in  eam  fidem  quae  revelanda  erat,  et 
rursus,  ibid.  IV-9:  Quomodo  convertimini  iterum  ad  infirma  et 
egena  e/ementa,  quibus  denuo  servire  vultis?  Alia  vero  sunt  quae 
in  luce  Evangelii  et  Novi  Testamenti  exsistentia,  significant  Sal- 
vatorem  iam  venisse,  iam  passum  esse,  iam  redemisse  animas,  et 
gratiae  fontes  reclusisse.  De  quibus  dicitur,  Rom.  VI-3:  An  iguo- 
ratis  quia  quicumque  baptizati  sumus  in  Christo  Iesu,  in  morte 
ipsius  baptizati  sumus?  Consepulti  enim  sumus  cum  illo  per  bap- 
tismum  in  mortem,  ut  quomodo  Christus  surrexit  a  mortuis  per 
gloriam  Patris,  ita  et  nos  in  novitate  vitae  ambulemus.  Si  enim 
complantati  facti  sumus  similitudini  mortis  eius,  simul  et  resurre- 
ctionis  erimus,  etc.  Itaque  ex  constanti  Scripturarum  doctrina,  sa- 
cra  illa  signacula  divinitus  instituta  quae  ad  antiquum  illud  Dei 
cum  hominibus  testamentum  pertinebant,  utpote  pure  prcnostica 
futurorum  bonorum  quae  per  Christum  erant  afiferenda,  ipsis  fu- 
turis  bonis  vacua  erant,  et  gratiam  quae  est  eorum  radix  non  con- 
tinebant.  Ea  vero  quae  includuntur  in  testamento  novo  perChristi 
mortem  obsignato,  utpote  significantia  exsistentem  iam  causam 
totius  sanctificationis  nostrae,  eique  hominem  veluti  configurantia, 
non  amplius  vacua  esse  possunt  iis  bonis  quae  Redemptor  at- 
tulit,  sed   sua  plenitudine  plenitudini  temporum   respondeant  ne- 

cesse  est,  repudiatis  iam  et  in  perpetuum  abrogatis  variis  bapti- 
smatibus  et  iustitiis  carnis  usque  ad  tempns  correctionis  impositis. 

Vide  nunc  pulcherrimam  convenientiam,  baptismum  inter  et 
magnum  sacramentum  seu  signaculum  quod  ut  ad  Novum  Testa- 
mentum  pertinens  commemorat  Apostolus.  Sicut  enim  character 
baptismalis  significat  passionem,  sepulturam,  et  resurrectionem 
Christi,  ut  cui  per  baptismum  exteriorem  homo  fuit  complanta- 
tus,  et  propter  hoc  titulus  est  exigitivus  illius  gratiae  qua  homo 
spiritualiter  commoriatur,  consepeliatur,  et  conresurgat  Christo 
ad  vitam  novam,  veteri  penitus  consumpta:  ita  coniugale  vincu- 
lum  inter  christianos,  eo  quod  Apostolo  teste,  signaculum  sa- 
crum  est  proprium  Novi  Testamenti,  ipso  facto  noscitur  signifi- 
care  praesentem  Christi  et  Ecclesiae  coniunctionem  utcui  coniuges 
complantantur,  et  pro  tanto  esse  debet  titulus  exigitivus  gratiae 
qua  non  solum  sacramentaliter,  (hoc  est  in  signo  et  symbolo), 
sed  et  spiritualiter  mystico  illi  Christi  et  Ecclesiae  coniugio  con- 
formentur.  Unde  Tridentinum,  Sess.  XXIV:  «  Gratiam  vero  quae 
«  naturalem  (coniugum)  amorem  perficeret  et  indissolubilem  uni- 
«  tatem  confirmaret,  coniugesque  sanctificaret,  ipse  Christus  ve- 
«  nerabilium  sacramentorum  institutor  atque  perfector,  sua  nobis 
«  passione  promeruit.  Quod  Paulus  apostolus  innuit  dicens :  Viri, 
«  diligite  uxores  vestras,  etc.  »  Rursus,  sicut  character  baptismalis 
utpote  deputans  hominem  ad  eum  cultum  qui  per  Christi  mortem 
dedicatus  est,  appehat  gratiam  sine  qua  cultus  ille  rite  exerceri 
nequit:  ita  coniugale  vinculum  utpote  ordinans  virum  et  uxorem 
in  eum  finem  qui  iam  eiusdem  ordinis  est  cum  fine  incarnatio- 
nis,  (puta  prolem  educandam  ad  Ecclesiae  propagationem  et  con- 
servationem),  pariter  exigit  id  sine  quo  officium  huiusmodi  con- 
venienter  adimpleri  non  potest.  Unde  Bellarminus  de  Matrim., 
c.  4:  «  Praeter  officium  instituendi  liberos  iuxta  regulas  rationis, 
«  quod  est  commune  omnibus  gentibus,  ad  christianos  coniuges 
«  pertinet  filios  instituere  in  fide  et  religione,  et  dare  omnem  ope- 
#  «  ram  ut  Ecclesiae  catholicae  vera  et  viva  membra  efficiantur.  Et 
«  hoc  patet,  tum  quia  ad  hoc  coniunguntur  Ecclesiae  filii  ut  Ec- 
«  clesiam  ipsam  augeant  et  conservent,  tum  etiam  quia  hoc  r<  - 
«  quirit  similitudo  inter  Christum  et  Ecclesiam  ex  una  parte,  et 

«  viri  ac  feminae  coniunctio  ex  altera.  Christus  enim  et  Ecclesia 
«  semper  filios  spirituales  per  baptismum  gignunt,  per  Euchari- 
«  stiam  nutriunt,  etc.  Itaque  obligantur  coniuges  christiani  ex  ipso 
«  coniugio  ad  officia  divina.  Nunquam  autem  committuntur  a  Deo 
«  officia  quae  naturam  superant,  nisi  etiam  simul  gratia  detur  per 
«  quam  illa  officia  exerceantur  ut  oportet».  Hactenus  ergo  habemus 
vinculum  coniugale  christianorum  esse  sacramentum,  hoc  est  si- 
gnum  sacrum  exigitivum  sanctificationis  quae  est  per  gratiam. 

Nunc  autem  sacramentum  quod  est  in  genere  signi  sacri  du- 
pliciter  dicitur:  ut  sacramentum  et  res,  tum  praeterea  ut  sacra- 
mentum  tantum.  Sed  impossibile  est  ut  coniugale  vinculum  ratio- 
nem  habeat  sacramenti  tantum,  cum  non  sit  per  se  sensibile.  Ergo 
oportet  ut  participet  rationem  signi  sensibilis  ab  aliquo  exteriori 
cum  quo  connectitnr  et  a  quo  inducitur,  id  est  a  contractu  secundum 
legem  inito.  Est  igitur  ibi  ritus  exterior,  puta  contractus,  efficax  ali- 
cuius  unionis  sacrae  quae  de  se  appellat  et  exigit  gratiae  susceptio- 
nem.  Et  quia  in  hoc  reponitur  adaequata  ratio  sacramenti  Novae 
Legis,  concludendum  est  matrimonium  christianorum  vere  et  pro- 
prie  esse  unum  e  septem  sacramentis  a  Christo  Domino  institutis. 

§2. 

Argumentum  traditionale.  —  Ad  perpetuam  traditionem  quod 
attinet,  idonea  rursus  probatio  sumi  posset  ex  Graecorum  con- 
sensu  qui  maximum  affert  in  omnibus  sacramentis  pondus  certi- 
tudinis.  Ipsi  enim  schismatici,  ut  alias  pluries  dictum  est,  dire- 
cti  sunt  a  Deo  irrefragabiles  testes  authenticitatis  sacramentorum, 
sicut  Iudaei  authenticitatis  prophetiarum.  Atqui  matrimonium  apud 
eos  recenseri  inter  septem  Novae  Legis  sacramenta,  (apud  eos 
etiam  dico  qui  ab  antiquissimis  temporibus  e  gremio  catholicae 
unitatis  recesserunt),  res  est  notior  quam  ut  debeat  pluribus  de- 
monstrari.  Quare  his  praetermissis  tanquam  nulla  probatione  in- 
digentibus,  ad  Patrum  testimonia  veniamus. 

Porro  fidei  totius  Ecclesiae  amplissimus  testis  extat  Augusti- 
nus,  et  in  primis  quidem  cum  1.  i  de  nuptiis  et  concupiscentia, 
c.   10,  hoc  asserit  observari  in  civitate  Dei  nostri,  in  monte  sancto 

eius,  ut  matrimonium  baptismo  aequiparetur  quoad  inviolabilita- 
tem  et  omnimodam  flrmitatem  quae  sacramentis  propria  est,  quam- 
diu  uterque  coniugum  vivit:  «  Quoniam,  inquit,  non   tantum    fe- 
«  cunditas  cuius  fructus  in  prole  est,  nec  tantum  pudicitia   cuius 
«  vinculum  est  fides  (id  est  fidelitas   quam    sibi   mutuo  coniuges 
«  debent),  verum  etiam  quoddam  sacramentum  nuptiarum  commen- 
«  datur  fidelibus  coniugatis...  Huius  procul    dubio    sacramenti  res 
«  est,  ut  mas  et  femina  connubio  copulati,  quandiu   vivunt,  inse- 
«  parabiliter  perserverent...  Hoc  enim  custoditur  in  Christo  et  Ec- 
«  clesia,  ut  vivens  cum  vivente  in  aeternum  nullo  divortio  sepa- 
«  retur.  Cuius    sacramenti    tanta    observatio    est    in   civitate  Dei 
«  nostri,  in  monte   sancto    eius,  hoc  est  in  Ecclesia  Christi,   qui- 
«  busque  fidelibus  coniugatis  qui  sine  dubio  membra  sunt  Christi, 
«  ut  cum  filiorum  procreandorum  causa   vel    nubant  feminae  vel 
«  ducantur  uxores,  nec   sterilem   coniugem  fas  sit  relinquere,  ut 
«  alia  fecunda  ducatur.   Usque  adeo  manent  inter  viventes  semel 
«  inita  iura  nuptiarum,  ut  potius    sint    inter  se  coniuges    qui  ab 
«  alterutro  separati  sunt,  quam  cum  his  quibus  aliis  adhaeserunt... 
«  Ita  manet  inter  viventes  quiddam  coniugale  quod  nec  separatio  nec 
«  cum  altero  copidatio  possit  auferre.  Manet  autem  ad  noxam  cri- 
«  minis,  non  ad  vinculum  foederis,  sicut  apostatae   anima  velut  de 
«  coniugio  Christi  recedens,  etiam  fide  perdita,  sacramentum  fidei  non 
«  amittit  quod  lavacro  regenerationis  accepit:  redderetur  enim  pro- 
«  cul  dubio  redeunti,  si  amisisset    abscedens.    Habet   autem  hoc 
«  qui  recesserit,  ad  cumulum  supplicii,  non  ad  meritum  praemii  ». 
—  Et  in  libro  de  bono  coniugali,  c.  24,  expresse  attestans  idem 
Augustinus  quid  distet  inter  matrimonia  christianorum  et  matri- 
monia  non  christianorum:  «  Bonum  igitur  nuptiarum  per  omnes 
«  gentes  atque  omnes  homines  in  causa  generandi  est  et  in  fide 
«  castitatis:  quod  autem  ad  popidum  Dei  pertinet,  etiam   in  sancti- 
«  tate  sacramenti  per  quam  nefas  est  etiam  repudio  discedentem 
«  alteri  nubere,  dum  vir  eius  vivit  ».  Et    statim    ostendens    quo 
pacto,  nec  ob  sterilitatem  uxoris  divortium  admittatur,  quantumvis 
nuptiae  sint  in  causa  pariendi,  matrimonium  expresse  aequiparat 
sacrae    ordinationi    quae    non    amittitur,  etiamsi  forsitan  deficial 
plebs  cuius  causa  quispiam  consecratus  fuerat  vel  presbyter  vel 

episcopus :  «  Nec  ea  re  non  subsequente  propter  quarr.  (nuptiae) 
«  fiunt,  solvitur  vinculum  nuptiale  nisi  coniugis  morte.  Quemad- 
«  modwn  si  fiat  ordinalio  cleri  ad  plebem  congregandam,  etiamsi 
«  plebis  congregatio  non  subsequatur ,  manet  tamen  in  illis  ordinatis 
«  sacramentum  ordinationis,  et  si  aliqua  culpa  quisquam  ab  officio 
«  removeatur,  sacramento  Domini  semel  imposito  non  carebit, 
«  quamvis  ad  iudicium  permanente  ».  Tum  denique  subdit:  «  Ge- 
«  nerationis  itaque  causa  fieri  nuptias  Apostolus  ita  testis  est: 
«  Volo,  inquit,  iuniores  nubere.  Et  quasi  ei  diceretur:  utquid?  con- 
«  tinuo  subiecit,  filios  procreare,  matresfamilias  esse.  Ad  fidem  au- 
«  tem  castitatis  illud  pertinet.  Uxor  non  habet  potestatem  corporis 
«  sui,  sed  vir ;  similiter  et  vir  non  habet  potestatem  corporis  sui, 
«  sed  mulier.  Ad  sacramenti  sanctitatem  illud :  Uxorem  a  viro  suo 
«  non  discedere,  quod  si  discesserit  manere  innuptam  aut  viro  suo 
«  reconciliari ;  et  vir  uxorem  non  dimittat.  Haec  omnia  bona  sunt 
«  propter  quae  nuptiae  bonae  sunt:  proles,  fides,  sacrameutum  ». 
Ex  his  igitur  aliisque  apud  Augustinum  passim  occurrentibus 
testimoniis  concludere  est,  regulam  fidei  catholicae  id  semper  ab 
initio  retinuisse:  coniugale  vinculum  inter  christianos  sacramen- 
tum  esse,  eodem  scilicet  sensu  quo  sacramentum  dicitur  character 
baptismatis  vel  ordinis,  et  hac  de  causa  nullo  sacrilego  hominum 
ausu  violari  debere,  nullo  attentatu  posse  dissolvi.  Sed  in  hoc 
profecto  continetur  quidquid  de  Matrimonii  sacramento  nunc  cre- 
dimus  et  contra  novos  haereticos  defendimus,  ut  satis  per  se  patet, 
et  adhuc  evidentius  tibi  constabit  si  modo  in  memoriam  revoces 
declarationes  superius  traditas  §  i,  in  argumento  praecedenti. 

Unde  iam  intelligi  datur  quid  sibi  velit  Tertullianus,  cum 
asserit  matrimonium  christianorum  habere  ex parte  divinae  gratiae 
patrocinium  (r),  et  infra,  sacrum  esse  coniugium  quod  Ecclesia 
conciliat,  et  confirmat  oblatio,  angeli  renuntiant,  Pater  rato  liabet  (2). 
Apparet  quo  sensu  dixerit  Ambrosius,  sanctificatum  a  Christo  esse 
coniugium  (3).  Et  Leo  Magnus:  societatem  nuptiarum  ita  fuisse  con- 


x)  Tertull.  1.    2  ad  uxorem,  c.  7. 
2    Ibid    c.  9. 

Ambros.  epist.  42  ad  Siricium,  n.    3. 

stitutam,  ut  praetcr  sexuum  coniunctionem,  liaberet  in  se  Christi  et 
Ecclesiae  sacramentum,  ideoque  dubium  non  esse  eam  malierem  non 
pertinere  ad  matrimonium,  in  qua  docetur  nuptiale  non  fuisse  my- 
sterium  (r).  Intelligitur  denique  cui  rei  alludat  Cyrillus  Alexandri- 
nus,  cum  docet  Christum  venisse  ad  nuptias  in  Cana  Galilaeae, 
ut  generationis  humanae  principium  sanctificaret.  «  Conveniebat 
«  enim  ut  qui  naturam  ipsam  hominis  renovaturus  ac  totam  in 
«  meliorem  statum  revocaturus  erat,  non  solum  iis  qui  iam  in 
«  ortum  vocati  erant  benedictionem  impertiretur,  sed  et  iis  quo- 
«  que  qui  postea  nascituri  essent  gratiam  praestrueret,  et  eorum 
«  ortum  sanctum  efficeret  »  (2). 

Superest  tantum  ut  rationibus  contrariis  fiat  satis. 


§3- 


Ad  ium  ergo  praeobservare  oportet  quod  sacramentum  prout 
est  in  genere  signi,  duobus  modis  sumi  potest.  Primo  quidem 
sensu  lato,  si  sit  sacrum  solummodo  ex  parte  rei  figuratae,  quo 
modo  sacramenta  quandoque  dicuntur  omnia  facta  allegorica  an- 
tiqui  Testamenti,  puta  diluvium  et  arca  in  qua  pauci  salvi  facti 
sunt  per  aquam,  et  transitus  maris  rubri,  et  quod  Abraham  duos 
filios  habuit,  unum  de  ancilla  et  alterum  de  libera,  aliaque  eius- 
modi  (3).  Haec  enim  futurorum  mysteriorum  figuram  gerebant, 
sed  non  erant  proprie  loquendo  in  seipsis  sacra,  id  est,   speciali 

1  Leo  Magnus,  epist.   166,  Inquisit.  4. 

2  Cyrill.  Alexandr.  1.  2  in   Ioan. 

}]  De  hoc  genere  sacramentorum  videndus  Augustinus,  1.  12.  c.  Fau- 
stum.  per  totum.  «  Quis  potest,  inquit,  non  dico  una  brevi  responsione, 
«  sed  quolibet  ingenti  volumine  omnia  commemorare  praeconia  propheta- 
«  rum  Hehraeorum  de  Domino  et  Salvatore  nostro  Iesu  Christo?...  Sed 
«  propter  exercitationem  quaerentis  et  delectationem  invenientis,  multo 
«  plura  ihi  per  allegorias  et  aenigtnata,  partim  verhis  solis  insinuantur, 
«  partim  etiam  facta  narrantur...  Ouanquam  et  ex  illis  quae  figuris  invo 
'«  luta  sunt,  si  quaedam  velut  sub  uno  aspectu  quasi  contexta  ponantur, 
«  ita  coniungunt  in  contestationem  Christi  voces  suas,  ut  cuiusvis  obtusi 
«  surditas  eruhescat  ». 

modo  Deo  consecrata,  et  in  ordine  rerum  quae  ad  cultum  eius 
pertinent  translata.  Alio  modo  sacramentum  dicitur  sensu  stricto, 
prout  est  sacrum  non  tantum  ex  parte  rei  figuratae,  verum  etiam 
ex  parte  signi  figurantis,  sicut  signaculum  circumcisionis,  et  agni 
paschalis  convivium,  et  hircorum  vitulorumque  sacrificia,  etc.  Porro 
in  Veteri  Testamento  significatio  mysterii  Christi  et  Ecclesiae  non 
ita  fuit  indita  matrimonio,  ut  matrimonium  exstiterit  sensu  stricto 
sacrum,  iuxta  ea  quae  mox  in  sequenti  corollario  declarabuntur, 
adeoque  elevatio  coniugii  ad  esse  signi  sacri  rei  sacrae,  id  est 
stricte  dicti  sacramenti,  de  integro  provenire  dicenda  est  ab  in- 
stitutione  Christi. 

Haec  tamen  non  sic  accipias  velim,  quasi  inde  necessario 
dependeret  praesentis  veritas  propositionis.  Nam  etiamsi  matrimo- 
nia  Veteris  Testamenti  inter  proprie  dicta  illius  oeconomiae  sa- 
cramenta  computanda  forent,  adhuc  modus  sive  ratio  significa- 
tionis  eorum  fuisset  omnino  diversa  a  modo  illo  quem  baptizato- 
rum  matrimonia  a  Christi  institutione  derivant.  Et  sane,  qua- 
cumque  suppositione  facta,  coniugium  christianum  non  habet  nisi 
a  Christo  ut  sit  in  ordine  sacrorum  signaculorum  quae  Novo 
Testamento  sunt  propria,  ac  per  hoc,  interioris  gratiae  exigitiva 
exsistunt.  Itaque  semper  in  tuto  manet  institutio  Christi,  quamvis 
evidentius  elucescat  si  quis  consideret  id  quod  infra  declarandum 
erit,  videlicet  sacramentalitatem  matrimonii  nulla  ratione  nulloque 
pacto  tempora  christiana  praecessisse. 

In  summa,  matrimonium  non  accepit  rationem  sacramenti  ex 
hoc  quod  habuit  de  facto  in  prima  sui  institutione  significationem 
mysterii  incarnationis.  Sed  primo  ex  hoc  quod  in  N.  T.  significa- 
tionem  istam  iam  habet  de  iure  alligatam,  ita  scilicet  ut  absque  ea 
legitimum  amplius  esse  non  possit,  et  quidquid  repugnat  rationi 
repraesentationis  connubii  Verbi  cum  carne  et  Christi  cum  Ecclesia, 
puta  dissolubilitas  et  uxorum  pluralitas,  repugnet  etiam  veritati  ma- 
trimonii.  Secundo  ex  hoc  quod  ratione  huius  significationis  sibi 
inviolabiliter  inditae,  configurat  coniuges  mysterio  incarnati  Verbi 
iam  adimpleto,  et  ex  consequenti  appellat  atque  exigit,  quantum 
in  se  est,  sanctificantem  gratiam.  Constat  autem  haec  omnia  ma- 
trimonio  christiano  non  inesse  nisi  a  Christo  institutore,  et  ideo 

indubitanter  dicendum  matrimonium  esse  a  Christo,  non  quidem 
ut  in  naturae  officium,  sed  sub  formalitate  sacramenti. 

Ad2um  dicendum  quod  non  est  de-ratione  sacramenti,prout  nunc 
de  sacramentis  loquimur,  utcauset  illud  omne  quod  significat.  Quin 
imo  in  omni  sacramento  Novae  Legis  est  aliqua  res  signata  quae 
nequaquam  per  sacramentum  causatur,  ut  in  priori  tomo  iam  dictum 
estf1).  Oportet  igitur  accurate  distinguere  ea  quae  S.Thomas  in  prae- 
senti  rem  contentam  vocat,  et  rem  non  contentam  (2).  Res  non  con- 
tenta  est  pure  significata,  res  autem  contenta  est  significata,  simul 
et  causata,  pro  quanto  omnis  effectus  dicitur  contineri  in  causa 
sua.  Quo  semel  posito,  omnia  facile  explicantur.  Nam  matrimo- 
nialis  contractus  christianorum  qui  est  sacramentum  tantum,  si- 
gnificat  et  non  causat  mysterium  unionis  Christi  cum  Ecclesia, 
sed  significat  et  causat  efficienier  vinculum  coniugale,  tam  in  esse 
naturali,  quam  in  esse  signi  sacri  connubii  nunc  existentis  Chri- 
stum  inter  et  Ecclesiam.  Ipsum  vero  vinculum  quod  est  sacramen- 
tum  et  res,  ulterius  significat  et  causat  exigitive  interiorem  gratiam, 
per  quam,  etiam  spiritualiter  mysterio  Cliristi  et  Ecclesiae  coniuges 
conformantur.  Ergo  mysterium  Christi  et  Ecclesiae  est  res  non 
contenta,  sed  sacrum  vinculum  huius  mysterii  repraesentativum, 
necnon  et  gratia  quae  ad  ipsum  consequitur,  est  res  contenta. 
Unde  vides  non  deesse  paritatem  cum  aliis  sacramentis,  et  spe- 
ciatim  cum  baptismo,  nisi  quod  in  baptismo  significatio  rei  non 
contentae,  puta  mortis  et  sepulturae  et  resurrectionis  Christi, 
principaliter  est  in  ritu  exteriori  qui  est  sacramentum  tantum  (3); 
in  Matrimonio  autem  invenitur  principaliter  in  eo  quod  est  res 
et  sacramentum  (4).  Nam  exterior  contractus  non    significat   nisi 

(*)  Vide  tomnm  primum  huius    operis,  Thes.  23,  in  Scholio. 

('2)  «  Dicendum  quod  unio  Christi  ad  Ecclesiam  non  est  res  contenta 
«  in  hoc  sacramento,  sed  res  significata  et  non  contenta;  et  talem  rem 
«  nullum  sacramentum  efficit.  Sed  habet  aliam  contentam  ac  significatam 
«  quam  efficit  ».  S.  Thom.  Suppl.,  Quaest.  42,  a.   1   ad    |um. 

(3)  Vide  tomum  primum  huius  operis,  q.  60  \  2. 

(4)  Hinc  Matrimonium  habet  specialem   convenientiam  cum  Ordinis 
sacramento  in  quo   significatio  mysterii  sacerdotii  Christi  magis  inest  cha- 
racteri  quam  ordinationi.  Sicut  ergo  character  est  principaliter  Ordinu 
cramentum,  ita  vinculum  est  principaliter  sacramentum  Mah  unonii. 

De  Ecclesiae  Sacramentis.  Tom.   II. 


354  QUAEST.    XLI-LXVIII    SUPPLEM. 

voluntatem  qua  factum  est  ut  Christus  Ecclesiae  coniungeretur; 
ipsa  autem  coniunctio  significatur  per  vinculum  quod  contractu 
inducitur. 

Ad  3ura  denique  negandum  quod  intra  ipsius  Ecclesiae  fines 
de  existentia  matrimonii  in  ratione  sacramenti  ullum  dubium  un- 
quam  exstiterit,  neque  hoc  probant  allata  documenta  et  caetera 
quae  habes  apud  Bellarminum  de  Matrim.  c.  3  (r).  Duae  enim 
quaestiones  hic  sunt  diligentius  distinguendae:  an  scilicet  matri- 
monium  sit  Novae  Legis  sacramentum,  tum  praeterea,  an  ex 
opere  operato  conferat  gratiam.  Nam  etsi  quoad  se  una  veritas 
contineatur  in  alia,  et  vice  versa,  non  ita  tamen  continebatur 
quoad  nos,  ut  priusquam  essentialis  ratio  nostrorum  sacramen- 
torum  intimius  esset  perspecta,  haec  duo  simul  in  persuasione 
quorumdam  stare  non  potuerint:  matrimonium  quidem  esse  unum 
e  sacramentis  a  Christo  institutis,  et  tamen  gratiam  non  conferre. 
Quippe  generalis  notio  sacramenti  his  terminis  continetur:  signum 
rei  sacrae  in  quantum  est  sanctificans  homines  (2).  Sanctificatio 
autem  dupliciter  accipitur,  sicut  ex  S.  Thoma  in  IV,  D.  1,  Quaest.  1, 
art.  3  ad  ium,  alias  dictum  est:  tum  scilicet  pro  emundatione  seu 
iustificatione  quae  fit  per  gratiam,  tum  pro  qualibet  sacrae  for- 
mae  susceptione.  Porro  utramque  sanctificationem  conferunt  sa- 
cramenta  nostra :  primam  in  hoc  quod  dicitur  res  tantuni,  alteram 
in  hoc  quod  dicitur  res  et  sacramentum.  Et  si  quidem  propria 
Novi  Testamenti  indoles  penitius  inspiciatur,  apparet  sane  quod 
sanctificatio  haec  posterius  commemorata  debet  semper  esse  al- 
terius  exigitiva,  atque  infallibili  lege  cum  ea  connexa  nisi  obstet 
aliquis  obex  in  subiecto.  At  vero  antequam  eiusmodi  principia 
a  posterioribus  conciliis  eam  lucem  accepissent  quam  nunc  ha- 
bent,  non  mirum  est  si  apud  veteres  quosdam   scholasticos  talis 

[x)  «  Scripserat  Durandus  initio,  ut  Capreolus  refert  in  IV,  D.  26, 
«  matrimonium  non  esse  proprie  sacramentum.  Sed  quia  propterea  male 
«  apud  catholicos  audiebat,  in  posteriori  editione  id  correxit,  atque  ait  esse 
«  matrimonium  vere  et  proprie  sacramentum,  sed  non  univoce ;  atque  istam 
«  quaestionem  de  univocatione  logicam  esse  dixit,  ut  nimirum  non  vide- 
«  retur  ab  aliis  nisi  in  quaestione  logica  dissentire  ».  Bellarm.  1.  c. 

(2)  Vide  priorem  tomum  huius  operis  Q.  60,  §  2. 

opinio  invaluerit,  ut  matrimonio  collationem  gratiae  ex  opere  ope- 
rato  denegaverint,  et  nihilominus  ex  regula  catholicae  fidei  illud 
computaverint  inter  vera  Novae  Legis  sacramenta  (J).  Certe  Au- 
gustinus  de  re  huius  sacramenti  loquens,  indissolubilitatem  vin- 
culi  ubique  commemorat,  in  qua  agnoscit  aliquid  sacrum  et  sa- 
crae  rei  repraesentativum :  «  Huius  sacramenti,  inquit  (2),  res  est 
«  ut  mas  et  femina  connubio  copulati,  quamdiu  vivunt  insepara- 
«  biliter  perseverent  ».  Et  alibi  (3) :  «  Quem  non  faciat  intentum, 
«  quid  sibi  velit  tanta  firmitas  vinculi  coniugalis?  Quod  nequa- 
«  quam  puto  tantum  valere  potuisse,  nisi  alicuius  rei  maioris  ex 
«  hac  infirma  mortalitate  hominum  quoddam  sacramentum  adhi- 
«  beretur,  quod  deserentibus  hominibus  atque  id  dissolvere  cu- 
«  pientibus,  inconcussum  illis  maneret  ad  poenam,  etc.  ».  Haec 
Augustinus  qui  profecto  non  negat  contineri  gratiam  in  Matri- 
monio  sicut  in  quolibet  alio  Novae  Legis  sacramento,  quamvis 
considerationem  suam  restringat  ad  peculiarem  illam  vinculi  fir- 
mitatem,  ex  qua  coniugia  fidelium  dicuntur  esse  rata.  Unde  ve- 
teres  quidam  theologi  aliquando  existimare  potuerunt  nullam 
aliam  rem  in  Matrimonio  esse  quaerendam,  si  modo  excipias  rem 
non  contentam,  cuius  absoluta  christiani  coniugii  indissolubilitas 
sacrum  signum  esse  noscitur.  Et  ad  hanc  opinionem  reduci  etiam 
aliquo  modo  potest  sententia  Durandi,  qui  coactus  dicere  matri- 
monium  esse  vere  et  proprie  sacramentum,  addidit:  sed  non  uni- 
vocCy  ut  apud  Bellarminum  loco  superius   citato  videre  est. 

1  Hic  certe  non  facilem  explicationem  habebunt  qui  sacramentum 
Novae  Legis  adaequate  definiunt,  signum  practicum  gratiae.  Ablata  enim 
vi  ad  gratiam  conferendam,  nullum  amplius  remanet  elementum  sacra- 
menti,  et  non  apparet  quomodo  nonnulli  veteres  haec  duo  coniungere  po- 
tuerint,  matrimonium  esse  sacramentum,  et  tamen  gratiam  non  conferre. 
Nunc  autem  si  sacramentum  N.  L.  intelligitur  signum  practicum  alicuius 
sanctificationis  quae  est  de  se  exigitiva  gratiae,  remoto  hoc  posteriori,  ad- 
huc  remanet  quaedam  sacramenti  ratio.  Et  ratio  ista,  ad  matrimonium 
quod  spectat,  sufficiens  videri  potuit  iis  quibus  propria  indoles  omnium  et 
singulorum  sacramentorum  a  Christo  institutorum  nondum  erat  satis  per- 
specta. 

(2)  August.,  de  nupt.  et  concup.  1.  i,  c.    10. 
3    De  bono  coniugali,  c.  7. 

Quapropter  S.  Thomas  collationem  gratiae  in  matrimonii 
sacramento  probabiliorem  esse  dixit  ratione  opinionum  quae  tunc 
temporis  hinc  et  inde  agitabantur,  praesertim  quia  dum  haec  scri- 
beret,  in  primo  iuventutis  flore  versabatur,  et  timore  reverentiali 
tenebatur  erga  famosos  magistros  quorum  in  scholis  magna  erat 
auctoritas.  Sed  aliter  loquitur  in  Summa  theologica,  quando  iam 
in  aetate  matura  omni  sua  auctoritate  gaudebat:  «  Quidam  di- 
«  cunt,  inquit  in  1-2,  Quaest.  100,  a.  2,  ad  6llm,  quod  pro  matri- 
«  monio  licet  pecuniam  dare  quia  in  eo  non  confertur  gratia.  Sed 
«  hoc  non  est  usquequaque  verum,  ut  in  tertia  parte  huius  operis 
«  dicetur  (r).  Et  ideo  aliter  dicendum  est  quod  matrimonium  non 
«  solum  est  Ecclesiae  sacramentum,  sed  etiam  naturae  officium. 
«  Et  ideo  dare  pecuniam  pro  matrimonio  in  quantum  est  naturae 
«  officium,  licitum  est,  in  quantum  vero  est  Egclesiae  sacramen- 
«  tum,  est   illicitum  ». 


COROLLARIUM. 

Matrimonium,  etiam  in  populo  Dei  ante  adventum  Chri- 
sti,  nequaquam  annumerandum  videtur  inter  proprie  dicta 
Veteris  Legis  sacramenta. 

Recole  primum  ea  quae  superius  dicta  sunt  in  responsione 
ad  ium,  et  nota  praesertim  quod  ratio  proprie  dicti  sacramenti 
eatenus  matrimonio  inest,  quatenus  per  stabilem  dispositionem 
iuris  alligatam  habet  significationem  mysterii  Christi  et  Ecclesiae: 
ita  scilicet  ut  legem  accipere  iam  debeat,  non  ex  solis  naturali- 
bus  coniugii  finibus,  sed  etiam  ex  exigentiis  sacrae  significationis. 
Equidem  exigentiae  significationis  sunt  in  mira  harmonia  cum 
exigentiis  finium  naturalium.  Verumtamen  hae  posteriores  com- 
patiuntur  quasdam  derogationes  seu  dispensationes,  quas  priores 
illae  non  ferunt,  ut  postea  apparebit  ubi  de  matrimonii  unitate  et 
indissolubilitate.  Si  quo  ergo  tempore  eiusmodi  derogationes  fa- 

(r)  In  ea  parte  quam  morte  praeventus  non  absolvit. 

ctae  leguntur,  signum  est,  matrimonium  non  fuisse  tunc  sacra- 
mentum,  sed  exstitisse  ut  in  solum  naturae  officium.  Atqui  re- 
vera,  a  temporibus  Abrahae  facta  est  dispensatio  quoad  uxorum 
pluralitatem.  Insuper,  a  temporibus  Moysis,  lege  saltem  civiii 
seu  politica  permissus  est-libellus  repudii.  Quae  duo  repugnant 
significationi  mysterii  Christi  etEcclesiae;  et  ideo  dicit  Angelicus 
r-2,  Quaest.  102,  art.  5,  ad  3um:  «  Matrimonium  fuit  quidem  in 
«  Veteri  Lege  prout  erat  in  officium  naturae,  non  autem  prout 
«  est  sacramentum  (proprie  dictum)  coniunctionis  Christi  et  Ec- 
«  clesiae,  quae  nondum  erat  facta.  Unde  et  in  Veteri  Lege  daba- 
«  tur  libellus  repudii,  quod  est  contra  rationem  sacramenti  »  (*). 

Permissum  dixi  in  populo  Dei  libellum  repudii,  lege  saltem 
civili  seu  politica.  Nam  in  foedere  antiquo  oportet  accurate  distin- 
guere  praecepta  primum  moralia  quae  in  Decalogo  continentur,  tum 
praecepta  caeremonialia  sive  liturgica  quibus  determinabantur  in 
particulari  observantiae  religionis,  ac  demum  praecepta  iudicialia 
quae  civili  codici  apud  nos  quodammodo  respondebant.  Ad  legem 
autem  civilem  qua  talem  non  pertinet  omnia  mala  prohibere ;  sed 
nec  licita  fiunt  in  conscientia  ea  omnia  quae  lex  civilis,  etiam 
iustissima,  fieri  permittit.  Quaestio  igitur  est  infra  suo  loco  dis- 
cutienda,  an  libellus  repudii  in  lege  Mosaica  vere  solverit  vincu- 
lum  coniugale,  ita  ut  mulier  dimissa  ad  alias  nuptias  tuta  con- 
scientia  potuerit  convolare,  an  vero  fuerit  mera  tolerantia  legis 
politicae  in  quantum  huiusmodi,  quae  solum  a  coactione  tribuna- 
lium  et  severitate  repressionis  divortium  protegebat. 

Porro  ab  hac  quaestione  minime  dependet  veritas  argumenti 
quod  in  praesenti  proponitur.  Nam  etsi  pertineat  ad  legem  civi- 
lem  bene  ordinatam,  (qualis  profecto  fuit  lex  civilis  Hebraeorum 
quae  ipsum  Deum  habuit  auctorem),  quaedam  peccata  etiam  pu- 
blica  in  determinatis    circumstantiis    et  conditionibus  tolerare  ne 

(xj  Cum  recensentur  bona  matrimonii,  pro  eodem  accipitur  imiivisi- 
bilitas  et  sacramentum.  Nam  Augustinus  1.  1  de  nupt.  et  conc.  c.  n  dicit, 
nuptiarum  bonum  esse  prolem,  fidem,  sacramentum.  Decretum  vero  pro 
Armenis  ait:  «  Assignatur  triplex  bonuni  matrimonii:  primum  est  proles 
«  suscipienda  et  educanda  ad  cultnm  Dei,  secundum  est  fides...,  tertium 
«  indivisibilitas  ». 

maiora  mala  fiant,  non  tamen  tolerari  potest  publica  violatio  re- 
rum  sacrarum,  quia  reverentia  debita  rebus  sacris  quoddam  est 
fundamentum  societatis  adeo  necessarium,  ut  non  possit  non  mu- 
niri  sanctione  coercitiva  legis  exterioris.  Libellus  ergo  repudii 
quem  lex  Mosaica  concedebat,  apprime  ostendit  matrimonium  non 
fuisse  tunc  temporis  sacramentum,  quaecumque  sit  solutio  adhi- 
benda  quaestioni  supradictae.  Nam  vel  libellus  iste  coniugale  vin- 
culum  vere  solvebat,  vel  non.  Si  prius,  ergo  matrimonium  non- 
dum  erat  effectum  de  iure  sacrum  signum  indissolubilis  unionis 
Verbi  incarnati.  Si  posterius,  ergo  saltem  dicendum  est  divortium 
non  fuisse  publicum  sacrilegium,  quod  non  solum  nunquam  licitum 
est  in  conscientia,  sed  nec  potest  per  legis  iustae  impunitatem 
tolerari ;  fuisset  autem  sacrilegium  si  matrimonium  tunc  fuisset 
sacramentum,  et  ideo  eadem  semper  conclusio  sequitur. 

Nec  contra  hoc  est  quod  dicitur  in  Encyclica  Arcanum:  «  Cum 
«  matrimonium  habeat  Deum  auctorem,  fueritque  vel  a  principio 
«  quaedam  incarnationis  Verbi  Dei  adumbratio,  idcirco  inest  in 
«  eo  sacrum  et  religiosum  quiddam,  non  adventitium,  sed  inge- 
«  nitum,  non  ab  hominibus  acceptum,  sed  natura  insitum  ».  Nam 
aliquid  recte  dici  potest  habere  in  se  sacrum  et  religiosum  quid- 
dam,  quatenus  natura  sua  ordinatur  ad  aliquod  religionis  offi- 
cium,  vel  qutenus  alicuius  rei  sacrae  quamdam  de  facto  tenet 
similitudinem,  quin  tamen  propterea  translatum  fuerit  in  ordine 
eartum  rerum  quae  de  iure  sunt  cultui  divino  applicatae,  et  ut 
tales  omnimoda  gaudent  inviolabilitate.  Huiusmodi  autem  fuit 
matrimonium  in  prima  sui  institutione :  tum  propter  ordinem  ad 
officium  educandi  prolem  in  cultum  Dei,  tum  etiam  propter  figu- 
ram  mysterii  incarnationis.  Quae  tamen  figura  nondum  erat  in 
eo  rata  et  fixa,  sicut  patet  ex  hoc  quod  per  subsequentes  dispen- 
sationes  fuit  magna  ex  parte  ablata.  Dicendum  igitur  est  quod 
ex  sola  institutione  Novae  Legis  matrimonium  habuit  ut  esset 
ratum  in  esse  rei  sacrae,  ac  per  hoc,  sacramentum.  Nec  timet 
Bellarminus  (x)  de  opinione  contrari  sic  censere:  «  Non  video 
«  quemadmodum  tuto  defendi  possit  ». 

1    De  Matrim.  c.  5,  ad  secundum  Lutheri  argumentum. 

THESIS  XXXVII. 

Omne  et  solum  legitimum  christianorum  matrimonium, 
Novae  Legis  sacramentum  est,  adeo  ut  non  possit  esse  ve- 
rum  coniugium  inter  baptizatos  tanquam  in  naturae  offi- 
cium,  quin  simul  consistat  in  ratione  sacramenti. 

Postquam  ostensum  est  matrimonium  in  Ecclesia  esse  vere  et 
proprie  sacramentum  a  Christo  Domino  institutum,  ordo  rerum 
exigit  ut  propria  huius  sacramenti  ratio  penitius  inspiciatur.  Quae- 
ritur  ergo  utrum  differat  secundum  rem  in  christianis,  a  matri- 
monio  prout  in  officium  naturae  est.  Dixi  secundum  rem,  quia  ne- 
mini  dubium  esse  potest  quin  una  formalitas  ab  alia  distinguatur. 
Quod  autem  secundum  rem  non  differat,  catholica  doctrina  est. 
Sed  claritatis  gratia,  duo  casus  sunt  distinguendi.  Prior  est  casus 
nunc  communis  et  regularis,  in  quo  matrimonium  a  coniugibus  iam 
baptizatis  primo  contrahitur.  Alter  casus  est  in  quo,  matrimonio 
prius  in  infidelitate  contracto,  supervenit  amborum  coniugum  ad 
Christum  conversio  per  susceptionem  baptismatis.  Equidem  ut 
vera  sit  propositio  qua  absolute  asseritur  omne  legitimum  chri- 
stianorum  matrimonium  esse  sacramentum,  necesse  est  ut  in  iis 
qui  iam  baptizati  contrahunt,  omne  foedus  nuptiale  ab  initio  sit 
sacramentum;  in  iis  vero  qui  postea  ambo  baptizantur,  ex  UMc 
incipiat  esse.  Sed  de  hoc  secundo  casu  specialis  difficultas  est,  et 
ideo  specialis  etiam  propositio  mox  subsequetur.  Liceat  igitur  ab 
eo  interim  abstrahere,  ut  solum  consideretur  christianum  matri- 
monium  in  cuius  celebratione  ambo  contrahentes  baptismali  cha- 
ractere  insigniti  iam  praesupponuntur. 

Qua  in  re  duo  principales  errores  recensentur  qui  ambo  ten- 
dunt  ad  saecularizationem  matrimonii.  Primus  fuit  Antonii  de  Do- 
minis,  Launoii,  aliorumque  aulicorum  theologorum  qui  dixerunt 
sacramentum  matrimonii,  (puta  sacramentum  exterius  quod  alias 
dicitur  sacramentum  tantum)  esse  aliquid  omnino  adventitium  con- 
tractui,  utpote  situm  in  sola  benedictione  sacerdotis.  Ex  quo  se- 

queretur  contractum  esse  mere  materiam  circa  quam,  vel  condi- 
tionem  praeviam  et  sine  qua  non;  ipsum  vero  coniugale  vinculum, 
merum  subiectum  unionis  sacramentalis.  Quem  errorem  nostris 
diebus  renovavit  Nepomucenus  Muytz,  et  confixit  Pius  IX  in  Syl- 
labo  condemnatione  sequentis  propositionis,  n.  66:  Matrimonii  sa- 
cramentum  non  est  nisi  quid  contractui  accessoriumf  ab  eoque  scpa- 
rabile,  ipsumque  sacramentum  in  una  tantum  nuptiali  benedictione 
situm  est  (r).  Alter  error  fuit  Melchioris  Cani,  qui  contractum  qui- 
dem  dixit  esse  intrinsecum  sacramento,  sed  tanquam  elementum 
mere  materiale,  cum  forma  iuxta  ipsum  in  sacerdotis  benedictione 
reponenda  sit.  Ex  quo  iterum  sequeretur  posse  consistere  verum 
matrimonium  inter  christianos  quod  tamen  non  esset  sacramen- 
tum,  si  forte  sacerdotis  benedictio  defuisset.  De  hoc  errore  sic 
ait  Bellarminus  (2):  «  Canus,  dum  pro  sua  opinione  pugnat,  iis 
«  argumentis  imprudenter  utitur  quibus  haeretici  nostri  temporis 
«  EccJesiam  vexare  possent,  siquidem  1.  8  de  locis  theologicis  c.  5 
«  affirmat  non  omne  matrimonium  inter  christianos  legitime  con- 
«  tractum,  esse  sacramentum,  sed  illud  solum  quod  a  ministro 
«  ecclesiastico  sacris  et  solemnibus  verbis  celebratur.  Quocirca, 
«  verba  quibus  coniuges  mutuum  consensum  exprimunt,  admittit 
«  ille  formam  esse  contractus  coniugii,  sed  non  sacramenti  coniugii. 
«  At  quia  sententia  communis  et  vera  distinctionem  istam  omnino 
«  ignorat,  et  nihil  interesse  statuit  inter  contractum  coniugii  chri- 
«  stiani,  eiusque  materiam,  formam  et  ministrum,  et  sacramen- 
«•tum  coniugii,  eiusque  materiam,  formam  et  ministrum,  ita  ut 
«  quod  sufficit  ad  contractum  istum  celebrandum  idem  sufficiat  ad 
«  sacramentum  celebrandum :  inde  fit  ut  Canus,  dum  totis  suis 
«  viribus  probare  conatur,  matrimonium  sine  forma  verborum  a 
«  ministro  ecclesiastico  prolata  celebratum,  non  esse  sacramentum, 
«  simul  etiam  probet,  quantum  in  se  est,  nullum  revera  esse  in 
«  Ecclesia  coniugii  sacramentum  ».  Sed  nunc  communi  theologorum 
doctrinae  accessit  condemnatio  sequentis  propositionis  in  Syllabo 
sub  n.  73 :    Falsum  est,  aut  contractum    matrimonii  inter  christia- 

(l)  Enchirid.  n.   1614. 
De  Matrim.  c.  6. 

nos  semper  esse  sacramentum,  aut  nullum  esse  contractuui  si  sacra- 
mentum  excludatur.  —  Et  de  erroribus  quidem  hactenus. 

Nunc  autem  probanda  est  primo  veritas  catholica,  tum  postea 
rationibus  adversariorum  respondendum  erit. 


§  1. 


Primum  argumentum  quo  demonstratur  non  posse  esse  ve- 
rum  coniugium  inter  christianos  quod  simul  non  sit  sacramen- 
tum,  ex  loco  Apostoli  ad  Ephes.  V  est  desumendum.  Ibi  enim  ipsa 
unio  coniugalis,  qua  scilicet  duo  christiani,  vir  et  mulier,  legi- 
time  coniunguntur  in  ordine  ad  carnem  unam,  st;  uapjca  f/.iav, 
(quibus  verbis  profecto  designatur  matrimonium  prout  in  officium 
naturae  est):  ipsa,  inquam,  unio  coniugalis  dicitur  esse  identice 
sacramentum  magnum,  id  est  unionis  Christi  et  Ecclesiae  sacrum 
signaculum,  ut  in  propositione  praecedenti  ostensum  est.  Hinc 
ergo  statim  efficitur,  rationem  sacramenti  non  esse  nisi  novam 
formalitatem  ex  divina  institutione  inditam  naturali  coniugio  chri- 
stianorum,  eamque  ab  eo  prorsus  inseparabilem.  Hinc  etiam  ap- 
paret  quod  causa  efficiens  matrimonii  in  esse  sacramenti,  debet 
identificari  secundum  rem  cum  causa  efficiente  ipsius  in  esse  pure 
maritali.  Et  quia  nemine  diffitente,  id  quod  matrimonium  efficit 
in  esse  pure  maritali  nihil  aliud  est  quam  contractus  legitime  in- 
ter  legitimas  personas  initus,  id  demum  remanet  concludenduVn : 
quod  contractus  inter  christianos  faciens  verum  naturale  matrimo- 
nium,  facit  simul  ut  Dei  instrumentum,  matrimonium  sacrum.  Igi- 
tur,  sicut  omnis  christianorum  maritalis  unio  est  sacramentum  itt 
sacramentum  et  res,  ita  omnis  legitimus  contractus  matrimonialis 
eorumdem  est  sacramentum  ut  sacramentum  tantum.  Ideo  non  in 
nuptiali  benedictione,  sive  ex  toto  (ut  posuit  Launoius),  sive  ex 
parte  (ut  posuit  Canus),  exterius  sacramentum  reponitur,  sed  be- 
nedictio  sacerdotis  merum  est  sacramentale  quod  ad  solemnitatem 
adhibetur,  iuxta  constantem  doctrinam  probatorum  theologorum. 
«  Verba  quibus  consensus  exprimitur  matrimonialis,  sunt  forma 
«  huius  sacramenti,  non  autem  benedictio  sacerdotis  quae  est  quod- 

«  dam  sacramentale  »  (£).  Et  omnes  quidem  consequentiae  hacte- 
nus  declaratae,  ex  doctrina  Apostoli  ubi  supra,  recte  fluunt;  qua- 
rum  legitimitas  testimonio  etiam  Traditionis  firmatur.  Nusquam 
enim  vel  leviter  insinuant  Patres,  sacramentum  consistere  in  aliquo 
quod  realiter  distinguatur  a  matrimonio  prout  in  officium  naturae 
est.  Sed  imo  expresse  docent  quod  cum  nuptiae  sint  per  omnes 
gentes  atque  omnes  homines,  tum  in  causa  generandi,  tum  in  fide 
castitatis,  habent  insuper  in  populo  Dei  ut  consistant  etiam  in  san- 
ctitate  sacramenti  (2). 

Alterum  argumentum  sit  ex  doctrina  conciliorum,  et  primo 
quidem  ex  Florentino  in  decreto  pro  Armenis:  «  Septimum  est,  in- 
«  quit,  sacramentum  matrimonii    quod   est   signum    coniunctionis 

«  Christi  et    Ecclesiae Causa   efficiens   matrimonii    regulariter 

«  est  mutuus  consensus  per  verba  de  praesenti  expressus  ».  Hic 
enim  Concilium  auctoritate  sua  expresse  confirmat  id  quod  paulo 
supra  praemisimus  :  matrimonii  scilicet  sacramentum,  id  est,  con- 
iunctionem  maritalem  secundum  quod  est  sacra,  nullam  aliam  ef- 
ficientem  causam  habere  praeter  mutuum  consensum  contrahen- 
tium  (3).  Sed  haec  est  per  identitatem  causa  efficiens  coniugii  na- 
turalis.  Ergo  iuxta  Florentinum,  idem  est  secundum  rem  coniun- 
ctio  maritalis  et  coniunctio  sacramentalis,  ac  per  consequens,  non 
falsum,  sed  verum  est,  contractam  matrimonii  inter  christianos 
semper  esse  sacramentum,  et  nullum  esse  contractum  si  sacramen- 
tum  excludatur. 

Praeterea  in  matrimoniis  clandestinis  ante  Tridentinum  nihil 

1  S.  Thom.  Suppl.  Quaest.  42,  a.  1  ad  ium.  —  Et  infra  Quaest.  45, 
a.  5,  ad  2um:  «  In  matrimonio  actus  nostri  sunt  causa  sufficiens  ad  in- 
«  ducendum  proximum  efifectum  qui  est  obligatio,  quia  quicumque  est  sui 
«  iuris  potest  se  alteri  obligare;  et  ideo  sacerdotis  benedictio  non  requi- 
«  ritur  in  matrimonio,  quasi  de  essentia  sacramenti  ». 

(2)  August.  de  bono  coniug.  c.  24. 

(3  «  Concilium  per  causam  efficientem  matrimonii  intelligit  causam 
«  erficientem  matrimonii  etiam  ut  sacramentum  est;  nam  hoc  susceperat 
«  explicandum  cum  diceret:  Septimum  est  sacramentum  matrimonii,  et  nisi 
«  ita  intelligeret,  iure  reprehendi  posset  quod  omisisset  id  quod  necessario 
«  explicandum  erat,  et  adiecisset  id  quod  a  nemine  petebatur  »  Bellarm., 
de  Matrim.  c.   7. 

aliud  erat  quam  contractus  legitimus:  legitimum  autem  dico,  non 
quoad  liceitatem,  (nam  matrimonia  ista  per  legem  ecclesiasticam 
graviter  prohibebantur),  sed  quoad  validitatem  excludentem  om- 
nem  oppositionem  cum  lege  irritante.  De  his  porro  coniugiis  de- 
finivit  Tridentinum,  Sess.  XXIV,  in  decreto  de  reformatione 
matrimonii  cap.  i,  quod  fuerunt  vera  et  rata:  «  Tametsi,  inquit, 
«  dubitandum  non  est,  clandestina  matrimonia  libero  contrahen- 
«  tium  consensu  facta,  rata,  et  vera  esse  matrimonia  quamdiu 
«  Ecclesia  ea  irrita  non  fecit,  et  proinde  iure  damnandi  sint  illi, 
«  ut  eos  S.  Synodus  anathemate  damnat,  qui  ea  vera  ac  rata  esse 
«  negant...,  nihilominus  Sancta  Dei  Ecclesia  ex  iustissimis  causis 
«  illa  semper  detestata  est  atque  prohibuit  ».  Atqui  secundum 
usum  loquendi  sacrorum  canonum,  illa  matrimonia  dicuntur  vera 
et  rata,  quae  non  solum  sunt  contractus  naturales,  sed  etiam  sa- 
cramenta  religionis,  in  quantum  ipsa  sola  habent  eam  peculiarem 
firmitatem  quae  sacro  vinculo  propria  est  (r).  Quare  cum  Triden- 
tinum  matrimonia  clandestina  vera  et  rata  fuisse  declaravit,  in 
eisdem  sacramenti  rationem  aperte  agnovisse  dicendum  est.  Et 
cum  videret  omnino  expedire  ut  eiusmodi  matrimonia  amplius 
non  essent,  novum  induxit  clandestinitatis  impedimentum,  ut  sci- 
licet  contractus  extra  praesentiam  certorum  jtestium  factus  iam 
fieret  illegitimus,  id  est,  contra  regulam  legis  celebratus,  atque 
ideo  plane  irritus,  nec  ratwn  amplius  faciens  matrimonium,  nec 
vernm.  Quae  omnia  ad  eamdem  semper  conclusionem  nos  ducunt: 
exterius  scilicet  matrimonii  sacramentum  in  duorum  christiano- 
rum  legitimo  contractu  esse  adaequate  reponendum,  ac  per  hoc, 
sacramentalitatem  ab  ipsa  maritali  unione  omnino  non  posse  se- 
parari. 

Tertium  denique  argumentum  sit  ex  recentibus  Sedis  Apo- 
stolicae  declarationibus,  in  iis  scilicet  documentis  quae  sub  n.  77 

(')  In  iure  canonico  c.  7  de  divortiis  sic  habetur :  «  Etsi  matrimo- 
«  nium  verum  inter  infideles  exsistat,  non  tamen  est  ratum;  intcr  fideles 
«  autcm  vcrum  et  ratum  existit,  quia  sacramentum  fidei  quod  semel  est 
«  admissum,  nunquam  amittitur,  sed  ratum  efticit  coniugii  sacramentum, 
«  ut  ipsum  in  coniugibus  illo  durante  perduret  ».  Cf.  S.  Thomam,  Suppl. 
Quaest.   59,  a.  6,  ad   ium,  et  alios    theolo.^os    et    canonistas   communiter. 

in  Syllabo  referuntur.  In  quibus  maxime  consideranda  est  allo- 
cutio  consistorialis  Acerbissimum,  27  Septemb.  1852,  ubi  Pius  IX 
docet,  neminem  ex  catholicis  ignorare  aut  ignorare  posse,  «  ma- 
«  trimonium  esse  vere  et  proprie  unum  ex  septem  evangelicae 
«  legis  sacramentis,  ac  propterea  inter  fidcles  matrimonium  dari 
«  non  posse  quin  uno  eodemque  tempore  sit  sacramentum,  atque  id- 
«  circo  quamlibet  aliam  inter  christianos  viri  et  mulieris  praeter 
«  sacramentum  coniunctionem,  cuiuscumque  etiam  civilis  legis  vi 
«  factam,  nihil  aliud  esse  nisi  turpem  atque  exitialem  concubina- 
«  tum,  ac  proinde  a  coniugali  foedere  sacramentum  separari  nun- 
«  quam  posse,  et  omnino  spectare  ad  Ecclesiae  potestatem  ea  omnia 
«  decernere  quae  ad  idem  matrimonium  quovis  modo  possunt 
«  pertinere  ».  Ubi  nota  quod  non  solum  hic  asseritur,  omne  ve- 
rum  matrimonium  inter  fideles  esse  sacramentum,  sed  etiam  edo- 
cemur  hanc  veritatem  ita  connecti  cum  dogmate  de  exsistentia 
septimi  sacramenti  Novae  Legis,  ut  corollarii  instar  ad  ipsum 
se  habeat.  Et  re  quidem  vera,  nexus  et  consequentia  omnino 
evidens  est  si  modo  memineris,  matrimonium  ipsum  factum  esse 
sacramentum,  non  aliquid  adventitium  matrimonio,  non  compo- 
situm  ex  matrimonio  et  aliquo  alio.  Quare  nulla  est  paritas  cum 
Poenitentia,  quia  poenitentiam  in  quantum  huiusmodi  Christus 
sacramentum  non  fecit.  Neque  enim  voluit  aut  velle  potait  ut  ubi- 
cumque  verificaretur  poenitentiae  ratio  apud  christianos,  ibi  adesset 
ratio  sacramenti.  Sed  instituit  sensibile  iudicium  quod  ideo  Poeni- 
tentiae  sacramentum  vocatum  est,  quia  in  hoc  iudicio  processus 
est  poenitentialis,  et  quia  de  poenitentia  iudicatur,  et  poeniten- 
tiales  satisfactiones  imponuntur,  et  denique  ad  poenitentiae  finem 
qui  est  peccati  destructio  omnia  ordinantur.  Nunc  autem  matrimo- 
nium  qua  tale  ad  sacramenti  dignitatem  evectum  est,  sicut  testatur 
Apostolus,  et  constanter  creditum  est  in  Ecclesia. 
Restat  ut  rationibus  adversariorum  fiat  satis. 

§2. 

Obiicitur  primo :  Possunt,  etlam  baptizati,  habere  voluntatem 
contrahendi  quin  intendant  facere  sacramentum,  seu  id  quod  ipsa  in- 
tendit  Ecclesia.  Sed  sine  intentione  faciendi  sacramentum,  aut  certe  id 

quod  ut  tale  in  Ecclesia  habetur,  sacramentum  perfici  nequit.  Ergo 
dari  potest  validus  contractus  inter  christianos,  excluso  sacramento. 

Respondeo  quod  ex  quo  ipsum  matrimonium  christianorum 
fuit  per  evangelicam  legem  evectum  ad  esse  sacramenti,  impos- 
sibile  omnino  est  ut  duo  baptizati  habeant  unquam  intentionem 
maritaliter  contrahendi,  quin  eo  ipso  intendant  id  quod  identice  est 
sacramentum,  et  seclusa  ratione  sacramenti,  consistere  amplius 
nequit.  Porro  talis  intentio  sufficit,  ut  alias  dictum  est  in  dispu- 
tatione  praevia  de  sacramentis  in  communi  (r).  Quapropter,  etiamsi 
contrahentes  omnino  nescirent  matrimonium  in  Ecclesia  haberi 
ut  sacrum,  quin  imo  etiamsi  fidem  Ecclesiae  bene  edocti,  sua  ni- 
hilominus  impietate  sacramento  repugnarent,  semper  tamen  ades- 
set  intentio  sufficiens,  quamdiu  praedominans  eorum  voluntas 
ferretur  in  coniugium  ineundum,  prout  necesse  est  ad  validitatem 
contractus  etiam  mere  naturalis.  Vide  ergo  differentiam  matrimo- 
nium  inter  et  baptisma.  Christus  enim  sacramentum  non  fecit 
omnem  naturalem  lotionem  in  aqua  simul  cum  qualibet  prolatione 
verborum  ego  te  bafttizo,  etc,  sed  illam  solam  quae  fieret  ut  ritus 
suae  religionis.  Unde  non  perficeretur  sacramentum  baptismatis  si 
quis  forte  de  religione  christiana  nihil  sciens  aut  nihil  cogitans, 
quempiam  aqua  ablueret  pronuntiando  verba  formae  quae  casu 
ei  occurrerent ;  sed  oportet  ut  minister  sciat  saltem  ritum  bapti- 
smalem  haberi  in  religione  nostra  ut  sacrum,  habeatque  positi- 
vam  intentionem  faciendi  id  quod  christiani  qua  tales  intendunt. 
Nunc  autem  in  matrimonio  sufficit  intentio  maritalis  coniunctionis, 
in  qua  propter  rationem  supradictam  semper  est  implicita  intentio 
sacramenti. 

Obiicitur  secundo :  Ad  sacramentum  matrimonii  interventus 
ministri  ecclesiastici  requiritur.  Sed  non  requiritur  ad  contractutn 
secundum  quod  in  officium  naturae  est.  Ergo  separabilia  sunt  ratio 
sacramenti,  et  ratio  naturalis  coniugii. 

Respondeo:  Dist.  mai.  Interventus  ministri  ecclesiastici  re- 
quiritur  ad  hoc  ut  apponatur  forma  sacramentalis,  neg.  ntai.  Ad 
hoc  ut  verificentur  conditioncs  legitimi  contractus,  subdist.  In   iis 

(*)   Vide  tomum  primum  huius  operis,  Thes.   18. 

locis  in  quibus  viget  lex  Tridentina  irritans  contractus  clande- 
stinos,  conc.  mai.  Alibi,  si  de  sola  validitate  sermo  sit,  iterum 
neg.  mai.  —  Ad  minorem  vero  pariter  distinguendum.  Minister 
ecclesiasticus  non  est  necessarius  pro  contractu  naturali,  quantum 
ad  matrimonia  infidelium  quae  regimini  Ecclesiae  nequaquam 
subduntur,  conc.  Quantum  ad  matrimonia  fidelium  quae  in  esse 
naturali  consistere  non  possunt,  quin  simul  consistant  in  esse  sa- 
cramentali,  subdist.  Non  est  necessarius  ubicumque  lex  ecclesia- 
stica  regulans  legitimitatem  contractus,  eius  interventum  non  re- 
quirit,  conc.  Alias,  neg.  —  Et  ideo  absolute  neganda  est  argu- 
menti  consequentia. 

Sciendum  igitur  est  quod  interventus  ministri  ecclesiastici 
seu  parochi  ut  testis  qualificati,  nunc  equidem  requiritur  in  iis 
regionibus  in  quibus  promulgata  est  lex  Tridentina.  Requiritur 
autem  tam  ad  sacramentum  quam  ad  contractum  coniugii,  propter 
clandestinitatis  impedimentum,  quo  stante  contractus  omnino  nul- 
lam  vim  habet,  et  nec  ratum  facit  matrimonium,  nec  verum,  ut  in 
secundo  argumento  sufficienter  ostensum  est.  Caeterum  nemini 
mirum  videri  debet  si  christianorum  matrimonia,  etiam  ut  in  of- 
ficium  naturae  sunt,  dicantur  subdi  regimini  Ecclesiae.  Nam  ab- 
strahendo  etiam  ab  inseparabilitate  sacramenti,  coniugium  ex  na- 
tiva  indole  sua  habet  ut  regatur  per  auctoritatem  non  civilem, 
sed  religiosam.  De  qua  re  nonnulla  iam  in  superioribus  praemissa 
sunt  (r),  et  plura  adiicientur  in  ultima  tractatus  disputatione. 

Obiicitur  tertio :  Si  matrimonium  christianorum  ut  in  natu- 
rae  officium  esset  re  idem  cum  sacramento,  sequeretur  sacramcn- 
tum  exterius  esse  reponendum  in  solo  matrimoniali  contractu.  Sed 
hoc  est  impossibile,  quia  sacramenta  sunt  sacra  signa  symbolica 
sanctificationis  nostrae ;  contractus  autem  matrimonialis  nec  sanctifi- 
cationis  imagincm  gerit,  nec  ad  sanctificandum  sub  quadam  externa 
sanctitatis  specie  exhibetur. 

Respondeo:  Conc.  mai.  et  neg.  min.  Nam  contractus  matri- 
monialis  christianorum  ex  legis  evangelicae  institutione,  sym- 
bolice  repraesentat  voluntatem  quam  habuit  Christus  adhaerendi 


Supra,  Thes.  34. 

Ecclesiae,  et  Ecclesia  adhaerendi  Christo.  Proinde  unionem  ma- 
ritalem  facit,  quae  sit  signum  symbolicum  dictae  coniunctionis. 
Quia  igitur  in  hac  sacra  repraesentatione  mystici  coniugii  Christi 
et  Ecclesiae  ratio  est  et  titulus  gratiae  conferendae,  vere  contra- 
ctus  exterior  sub  quodam  sanctificationis  symbolo,  mediante  re 
et  sacramento,  gratiam  operatur. 

Obiicitur  quarto :  Unio  maritalis  secundum  se  est  quid  na- 
turale ;  ergo  non  potest  esse  per  identitatem  supernaturale  sacra- 
mentum,  quia  naturale  et  supernaturale  plus  quam  genere  differunt. 

Respondeo  quod  naturale  nunquam  potest  esse  supernaturale 
in  quantum  naturale  est.  Sed  sicut  naturale  elementum  potest 
assumi  a  Deo  in  instrUmentum  gratiae  conferendae,  uti  patet  in 
materia  et  forma  omnium  sacramentorum,  ita  naturalis  contra- 
ctus  et  coniunctio  maritalis  potuit  ex  divina  institutione  elevari 
ad  esse  signi  sacri,  non  solum  repraesentativi  supernaturalis  my- 
sterii,  verum  etiam  causativi  supernaturalis  gratiae ;  non  enim 
hoc  habet  ex  natura  sua,  sed  ex  adiuncta  formalitate  per  specia- 
lem  dispositionem  Dei.  Ubi  nota  quod  de  sacramentalibus  prin- 
cipiis  gratiae  oportet  proportionaliter  ratiocinari  sicut  de  phy- 
sicis  principiis  supernaturalium  actuum.  Semper  enim  ipsa  natu- 
ralis  facultas,  ut  elevata  per  habitum  infusum  vel  transeuntem 
Dei  motionem,  vere  est  principium  actus  supernaturalis;  sed  su- 
peraddi  debet  physicum  accidens,  quia  ad  physicum  actum  su- 
pernaturalem  natura  per  se  est  physice  impotens.  Nunc  autem 
cum  causalitas  in  sacramentis  non  consideretur  nisi  in  ordine 
intentionali,  non  oportet  addere  naturalibus  rebus  quae  in  sacra- 
mentalia  signa  assumuntur  aliquid  physicum,  sed  solum  aliquid 
intentionale  de  institutione  divinae  legis  descendens.  Hac  igitur 
institutione  posita,  ille  ipse  contractus  qui  alias  non  efficeret  nisi 
naturale  coniugium,  nunc  efficit  matrimonium  etiam  sacrum,  id 
est  configurativum  supernaturali  mysterio,  et  ex  consequenti  exi- 
gitivum  supernaturalis  gratiae. 

Obiicitur  quinto:  In  omnibus  sacramentis  Novae  Legis,  id 
quod  est  sacramentum  tantum,  constat  re  tanquam  matcria  ct  verbo 
tanquam  forma.  Atqui  in  solo  contractu  matrimoniali  impossibile 
est  invenire  haec  duo,  tum  quia  contractus  consideratur  ut  rest  tmn 

quia  perfici  potest  per  nutus  aut  litteras.  Ergo  nisi  accedant  con- 
tractui  verba  benedictionis  sacerdotalis  ut  formale  elementum,  erit 
quidem  coniugium  verum}  non  tamen  sacramentum. 

Respondeo  quod  ex  eodem  documento  ecclesiastico  ex  quo 
edocemur  sacramenta  nostra  perfici  rebus  tanquam  materia  et 
verbis  tanquam  forma,  id  est  ex  decreto  pro  Armenis,  edocemur 
etiam  mutuum  consensum  exterius  expressum,  esse  causam  effi- 
cientem  sacri  vinculi  inter  christianos,  adeoque  ipsum  visibile 
sacramentum  matrimonii.  Non  ergo  possibile  est  ut  ex  necessi- 
tate  inveniendi  rem  et  verba  in  ritu  exteriori,  ullum  solidum  ar- 
gumentum  contra  praesentem  doctrinam  deducatur.  Et  hoc  constat 
fere  a  priori.  Nunc  autem,  quomodo  matrimonialis  contractus 
omnia  contineat  quae  ad  materiam  et  formam  sacramentalem  ne- 
cessaria  sunt,  scatim  apparebit  etiam  a  posteriori,  in  sequenti  co- 
rollario. 


COROLLARIUM  I. 

Ergo  res  sacramenti  est  gratia  iuvans  ad  ea  sancte  ope- 
randa  quae  in  matrimonio  requiruntur  ;  res  et  sacramentum  est 
sacrum  vinculum  coniugale;  denique  sacramentum  tantum  est 
contractus,  in  quo  mutua  contrahentium  donatio  habet  ra- 
tionem  materiae,  verba  vero  vel  expressa  vel  aequipollentia 
quibus  singulus  quisque  donationem  acceptat  sibi  ab  altero 
factam,  habent  rationem  formae. 

Omnia  sequuntur  ex  dictis  in  propositione  praecedenti,  et 
nihil  remanet  specialiter  declarandum  nisi  illud  quod  mox  dictum 
est  de  materia  et  forma  ritus  exterioris. 

Qua  in  re  primum  omnium  in  mentem  revocandum  est,  ma- 
teriam  et  formam  nunc  dici  secundum  meram  quamdam  simili- 
tudinem  seu  analogiam  ad  constitutiva  elementa  rerum  physica- 
rum.  Insuper  notandum  quod  distinctio  inter  res  et  verba  in  sa- 
cramentis  Novae  Legis  accipienda  est  conformiter  ad  specialem 
naturam  uniuscuiusque    sacramenti.    Etenim  primo,   etsi    in    aliis 

omnibus  formalia  seu  vocalia  verba  omnino  requirantur,  hic  ta- 
men  sufficere  verba  aequipollentia,  puta  nutus  vel  scripturam,  fa- 
cile  intelliget  quisquis  considerabit  Christum  nihil  immutasse, 
nihil  de  novo  instituisse  circa  signa  exteriora  quibus  matrimonium 
celebratur.  Quo  fit  ut  quidquid  ex  natura  rei  satis  est  ad  contra- 
ctum  inter  homines  ineundum,  satis  etiam  sit  ad  exterius  matri- 
monii  sacramentum  (r).  Praeterea  secundo,  sicut  in  Poenitentia 
res  quae  contradistinguitur  a  verbis  tanquam  materiale  sacramenti 
elementum,  videri  quidem  posset  et  ipsa  in  puris  verbis  consi- 
stere,  et  tamen  vere  est  res,  (nam  verba  quibus  poenitens  subii- 
cit  clavibus  peccata  sua,  non  considerantur  ut  oratio  quaedam, 
sed  ut  actio  accusandi  se,  adeoque  ut  verus  exterior  actus  poe- 
nitentiae) :  ita  prorsus  in  matrimonio  translatio  dominii  in  pro- 
prium  corpus,  etiamsi  iis  signis  fiat  quae  ad  genus  vocum  redu- 
cuntur,  profecto  considerari  non  debet  ut  locutio,  sed  ut  actio 
sui  ipsius  donativa.  Ibi  ergo  habes  rem.  Nunc  autem  exterior 
assensus  quo  uterque  sponsus  ratihabet  donationem  sibi  ab  altero 
factam,  magis  est  in  ratione  annuendi  quam  agendi,  et  ideo  bene 
accipitur  ut  simplex  signum  ordinationis  intellectus,  per  quod  do- 
natio  firma  efficitur  atque  obligatoria.  Ibi  ergo  habes  verbum. 

Quibus  positis,  iam  nullius  negotii  est  invenire  materiam  et 
formam  sacramenti.  Nam  reciproca  dominii  traditio  in  ordine  ad 
matrimonii  finem,  (illa,  inquam,  traditio  quam  supponit  consueta 
interrogatio,  quando  dicitur  viro :  acceptasne  N  in  tuam?  et  mu- 
lieri:    acceptasne  N  in  tuum?),   non    consideratur   tantum  ut  res, 

(x)  Ouare  facile  refellitur  ratio  quam  urget  Melchior  Canus  ubi  supra, 
ut  persuadeat  contractum  matrimonialem,  qui  sine  dubio  inter  mutos  etiam 
iniri  potest,  non  esse  plus  quam  materiam  sacramenti,  formam  vero  in  sa- 
cerdotis  benedictione  reperiri:  quia  alias  sequeretur,  inquit,  licere  sacerdoti 
muto  nutibus  absolvere,  aut  episcopo  muto  ordines  sacros  co?tferre.  Sed  negatur 
paritas,  quia  haec  specialis  et  exsors  matrimonii  conditio  est,  ut  ipsissima 
institutio  de  iure  naturae  antecedenter  vigens  assumpta  sit  a  Christo  in 
sacramentum  suae  religionis;  quod  non  verificatur  de  Ordine,  non  de  Poe- 
nitentia,  ut  ostensum  est.  In  aliis  igitur  lex  institutionis  formalia  verba  fe- 
cit  necessaria,  hic  autem,  vel  formalia  vel  aeqnivalentia,  quia  ritus  qui 
ab  antiquo  sufficiebat  ad  celebrationem  coniugii,  nuncsufficit  etiam  ad  sa- 
cramentum. 

De  Ecclesiae  Sacramentis.  Tom.  II.  ~  1 

verum  etiam  ut  elementum  contractus  adhuc  determinabile  ac  de- 
terminandum;  siquidem  nulla  donatio  rata,  firma,  atque  obliga- 
toria  evadere  potest,  nisi  per  acceptationem  donatarii.  Et  ideo, 
cum  singulus  quisque  interrogationi  annuens,  declarat  se  acce- 
ptare  N  in  suam,  et  N  in  suum,  tunc  apponitur  verbum  quod  iure 
meritoque  assignatur  ut  pars  formalis,  traditionem  obligatoriam 
faciens  ac  per  omnia  firmans,  et  sic  etiam  ibi  suo  modo  accedit 
verbum  ut  forma  ad  elementum  ut  materiam,  fitque  sacramentum. 
In  summa,  ritum  habes  exteriorem  qui  constat  re,  id  est  mutua 
traditione  iuris,  tanquam  materia,  et  verbo,  id  est  signo  quo  ac- 
ceptatur  donatio,  tanquam  forma.  Ergo  in  solo  contractu  inve- 
niuntur  quaecumque  ad  visibilis  sacramenti  constitutionem  neces- 
saria  sunt,  et  nihil  ex  hac  parte  obesse  potest  catholicae  veritati 
quae  docet,  contractum  matrimonii  inter  christianos  semper  esse 
sacramentum,  et  nullum  esse  contractum  si  sacramentum  excludatur. 


COROLLARIUM   II. 

Minister  sacramenti  uterque  sponsus  est;  non  tamen 
ministri  personam  gerunt  ut  suppeditantes  materiam,  sed 
ut  apponentes  formam,  id  est,  ut  nuptialis  foederis  obliga- 
tionem  sibi  mutuo  imponentes. 

Ministrum  ibi  nullum  alium  esse  praeter  ipsos  contrahentes, 
aperta  sequela  est  praemissorum,  nec  ampliori  declaratione  opus 
est,  nisi  forte  ut  palam  fiat  qua  de  causa  hoc  unum  sacramentum 
sit,  ad  quod  potestas  ordinis  non  requiritur  nec  essentialiter  nec 
mere  regulariter.  Et  ratio  ex  natura  rei  facile  assignatur,  nam 
potestas  ordinis  ponit  per  respectum  ad  collationem  sacrorum, 
praeeminentiam  dantis  supra  accipientem.  In  omnibus  ergo  sa- 
cramentis  in  quibus  minister  est  pure  activus  respectu  eius  qui 
sacramentum  suscipit,  praedicta  potestas  est  necessaria  (T).  Sed 
hic  conditio    ista    non  verificatur,    quia    uterque  contrahens  pari 

x)  Etiam  in  baptismo,  regulariter. 


DE    MATRIMONIO    UT    EST    ECCLESIAE    SACRAMENTUM  371 

gradu  incedit,  passivus  exsistens  respectu  alterius,  simul  et 
activus. 

Accuratius  autem  considerandum  id  quod  supra,  cum  de 
Poenitentiae  sacramento  ageretur,  fere  declaratum  est  (*):  con- 
trahentes  scilicet  non  esse  proprie  ministros  sacramenti,  si  adae- 
quate  considerentur  ut  contrahentes.  Quidquid  enim  minister  sa- 
•cramenti  facit,  potest  et  debet  attribui  Christo  ut  principali,  iuxta 
illud  Augustini,  Tract.  6  in  Ioan.  n.  7 :  «  Petrus  baptizet,  hic 
«  est  qui  baptizat.  Paulus  baptizet,  hic  est  qui  baptizat.  Iudas 
«  baptizet,  hic  est  qui  baptizat  ».  Et  tamen  Titio  et  Bertha  con- 
trahentibus,  non  hic  est  qui  contrahit.  Itaque  cum  iuxta  doctrinam 
alias  expositam  (2),  nequaquam  necesse  sit  ut  in  omni  sacramento 
materia  apponatur  a  ministro  qua  tali:  in  unoquoque  contrahen- 
tium  diligenter  distingues,  primo  quidem  tradentem  alii  ius  in 
proprium  corpus,  ac  per  hoc  ponentem  materiam  sacramenti, 
tum  praeterea  ratihabentem  donationem  a  comparte  factam,  ac 
per  hoc  adhibentem  formam,  obligationis  vinculum  perficiendo.  Sub 
hoc  igitur  respectu  tantum,  uterque  contrahens  vere  est  minister 
Christi,  quia  Christus  revera  est  qui  in  sacro  christianorum  matri- 
monio  nuptialis  foederisobligationem  principaliter  sancit  et  obsignat. 

Et  hactenus  quidem  de  identitate  coniugii  cum  sacramento, 
quando  ambo  sponsi  contrahunt  iam  baptizati,  satis  disputatum 
-est.  Superest  nunc  casus  difficilior,  in  quo  baptisma  supervenit 
matrimonio  prius  in  infidelitate  contracto;  ad  cuius  elucidationem 
ponenda  est  sequens  propositio. 


Supra,  Thes.  3,  ad  31 
Ibid. 


372  QUAEST.    XLI-LXVIII    SUPPLEM. 


THESIS  XXXVIII. 

Matrimonium  in  infidelitate  prius  contractum  et  adhuc 
perdurans  cum  ambo  coniuges  semel  christiani  effecti  sunt, 
ipso  facto  supervenientis  christianitatis  incipit  esse  sacra- 
mentum.  Non  tamen  sacramentum  fit  quamdiu  unus  solus 
baptismali  charactere  insignitur,  sicut  etiam  sacramentum 
non  est  quando  ex  dispensatione  Ecclesiae,  fidelis  valide 
contrahit  cum  infideli. 

Tria  hic  quoad  substantiam  affirmantur.  Primo,  matrimonium 
a  non  baptizatis  contractum,  superveniente  postea  baptismo 
utriusque  coniugis  statim  sacramentum  fieri.  Secundo,  huic  ma- 
trimonio  sacramentalitatem  accedere  ipso  facto,  adeoque  indepen- 
denter  a  quacumque  renovatione,  imo  perseverantia  consensus. 
Sed  tertio,  matrimonium  nunquam  esse  sacramentum  quamdiu 
exsistit  inter  unum  baptizatum  et  alterum  non  baptizatum,  sive 
haec  disparitas  cultus  supervenerit  coniugio  iam  contracto,  sive 
etiam  exstiterit  a  tempore  primae  coniunctionis. 


§  i- 


Quoad  primum  adversarii  sunt  Vasquez,  de  Matrimonio, 
Disp.  2,  c.  10,  n.  116  et  seq.,  tum  Salmanticenses,  Billuart,  et 
alii  plures  quos  citatos  invenies  apud  Perrone,  de  Matrimonio 
christiano,  Tom.  2,  Sect.  1,  c.  7.  Argumentum  eorum  repetitur  : 
«  ex  ratione  seu  natura  sacramenti,  quod  materiam  et  formam 
«  idoneam  exposcit.  Iam  vero,  hae  haberi  nequeunt  in  consensu 
«  infidelium  ex  quo  exsurgit  contractus  naturalis  matrimonii  in 
«  infidelitate  initi,  ut  per  se  patet.  Sed  neque  exsurgere  potest 
«  ex  consensu  qui  post  baptismum,  vel  in  ipsa  susceptione  ba 
«  ptismi  praebetur,  quia  per  anteriorem  consensum  contractus 
«  iam  effectus  est,  nec  amplius    potest    esse    materia    sacramenti 

«  quod  in  actu  transeunte  consistit  seu  efficitur  ».  Ita  praedicti 
auctores,  apud  Perrone,  loco  citato. 

Sed  contra  est  quod  docet  Pius  IX  in  allocutione  cortsisto- 
riali  Acerbissimum :  «  Inter  fideles  matrimonium  dari  non  posse, 
«  quin  uno  eodemque  tempore  sit  sacramentum  »  (x).  Atqui  ma- 
trimonium  prius  in  infidelitate  contractum,  si  forte  per  baptismi 
susceptionem  uterque  coniux  christianus  efficiatur,  iam  incipit 
dari  inter  fideles.  Ergo  ex  tunc-  sacramentum  sit  necesse  est. 

Ad  hanc  autem  veritatem  in  primis  facit  communis  doctrina 
theologorum,  quam  his  verbis  attestatur  Bellarminus,  de  Matrim. 
c.  5.  «  Communis,  inquit,  sententia  theologorum  in  IV  Sent. 
«  Dist.  39  est,  matrimonium  infidelium  esse  posse  verum  et  legi- 
«  timum,  sed  non  ratum  nec  omnino  insolubile.  Sed  si  ambo 
«  coniugati  convertantur  ad  fidem  et  baptizentur,  matrimonium 
«  eorum  fieri  ratum  et  omnino  insolubile,  et proinde  sacramentum». 

Neque  huic  communi  doctrinae  deest  manifestum  fundamen- 
tum  in  Scriptura.  Non  enim  de  contractu,  sed  de  vinculo  matrimo- 
niali  inter  fideles  directe  agit  Apostolus  cum  dicit:  Sacramentum 
hoc  magnum  est,  etc.  Atqui,  sive  matrimonium  contractum  fuerit 
ante  baptismum  sive  post,  statim  ac  coniugale  vinculum  incipit 
colligare  personas  christiano  charactere  insignitas,  eo  ipso  unit 
eos  qui  ad  Novum  Testamentum  iam  pertinentes,  membra  sunt  cor- 
poris  Christi,  ac  per  hoc  efrici  debet  sacramentum  illud  magnum 
in  Christo  et  in  Ecclesia,  quod  est  interioris  gratiae  de  se  exigi- 
tivum.  Et  confirmatur,  quia  alloquebatur  Apostolus  christianos 
coniuges  qui  erant  Ephesi,  quorum  plerique  ante  susceptum  ba- 
ptisma  certo  certius  matrimonium  contraxerant.  Erat  quippe  no- 
vella    ecclesia  et  recens    in  fide    plantata.   «  Memores    estote,    in- 

«  quit    (2),    quod    aliquando    vos    Gentes  in  carne quia    eratis 

«  sine  Christo,  alienati  a  conversatione  Israel  et  hospites  testa- 
«  mentorum,  promissionis  spem  non  habentes  et  sine  Deo  in  hoc 
«  mundo.  Nunc  autem  in  Christo  Iesu  vos  qui  aliquando  eratis 
«  longe,  facti  estis  prope  in  sanguine  Christi  ».  Et  hos  ipsos  instruens, 

1     Enchirid.,  n.   1501. 
Ephes.,  II,  11-15. 

quos  baptisma  iam  coniugio  iunctos  invenerat,  ait:  «  Viri,  diligite 
«  uxores  vestras  sicut  et  Christus  dilexit  Ecclesiam  et  seipsum 
«  tradidit  pro  ea...  Ita  et  viri  debent  diligere  uxores  suas  ut  cor- 
«  pora  sua....  sicut  et  Christus  Ecclesiam,  quia  membra  sumus 
«  corporis  eius,  de  carne  eius  et  de  ossibus  eius.  Propter  hoc 
«  relinquet  homo  patrem  et  matrem  suam,  et  adhaerebit  uxori 
«  suae,  et  erunt  duo  in  carne  una;  sacramentum  hoc  magnum 
«  est,  ego  autem  dico  in  Christo  et  in  Ecclesia.  Verumtamen  et 
«  vos  singuli,  unusquisque  uxorem  suam  sicut  seipsum  diligat^ 
«  uxor  autem  timeat  virum  suum  ».  Ergo,  vel  dicendum  est  hunc 
locum  non  esse  de  vero  sacramento  matrimonii,  (quod  profecto 
nemo  audebit  asserere),  vel  fatendum  est  coniugium  in  infideli- 
tate  prius  contractum,  superveniente  baptismo  utriusque  coniu- 
gum,  verum  fieri  sacramentum. 

Accedit  et  ratio  theologica.  Nam  cum  causa  efficiens  vinculi 
sacramentalis  sit  ipse  consensus  fidelium  in  naturale  matrimonium, 
sicut  in  propositione  praecedenti  ostensum  est,  nulla  omnino  con- 
ditio  contractui  infidelium  deest  quominus  efficiat  matrimonium 
repraesentans  Christi  et  Ecclesiae  unionem  ut  sacramentum  reli- 
gionis,  nisi  baptismalis  character  in  contrahentibus.  Superve- 
niente  igitur  baptismo  qui  unice  desiderabatur,  vinculum  adhuc 
perseverans  elevatur  ipso  facto  ad  sacram  illam  significationem 
quam  in  personis  christianis  post  Christi  institutionem  necessario 
habet,  et  ideo  ex  tunc  incipit  in  sanctitate  etiam  sacramenti  con- 
sistere.  Nec  valet  si  dicas  quod  vinculum  in  matrimonio  christiano 
est  sacramentum  et  res,  adeoque  causari  debet  per  sacramentum 
tantum,  hoc  est  per  sacramentalem  contractum  qui  in  infidelitate 
fieri  non  potuit.  Etenim  ratione  habita  peculiaris  conditionis  huius 
sacramenti,  facile  apparebit  posse  extraregulariter,  (seu  praeter 
cursum  ordinarium  qui  fert  ut  baptismus  praesupponatur  con- 
tractui):  posse,  inquam,  suppleri  sacramentum  tantum  per  aliquid 
aequivalens,  quia  quidquid  significationis  et  causalitatis  invenitur 
in  contractu  duorum  qui  iam  christiani  sunt,  potest  veluti  dear- 
ticulari  in  duo  successiva,  quae  sunt  simplex  contractus  et  con- 
tractui  superveniens  baptismus.  Quippe  contractus  infidelium  est 
sacramentalis   in  potentia,   inducitque    vinculum    quod    est  sacra- 

mentale  pariter  in  potentia,  pro  quanto  infideles  sunt  in  potentia 
christiani  seu  membra  Christi  capitis  hominum.  Baptismus  ergo 
faciendo  eos  christianos  in  actu,  eo  ipso  facit  ut  coniugale  vin- 
culum  nunc  primum  inter  christianas  personas  exsistens,  iam 
reducatur  in  actum  significationis  illius  sacramentalis  quam  prius 
potentialiter  habebat.  Unde  S.  Thomas,  Suppl.  Quaest.  59,  art.  2 
ad  ium  dicit:  «  Quamvis  infidelibus  non  competat  matrimonium 
«  secundum  quod  est  sacramentum,  competit  tamen  eis  in  quantum 
«  est  in  officium  naturae,  et  tamen  etiam  matrimonium  tale  est 
«  aliquo  modo  sacramentum  habitualiter ,  quamvis  non  est  actualiter, 
«  eo  quod  actu  non  contrahunt  in  fide  Ecclesiae  ».  Quod  testi- 
monium  contra  suam  sententiam  refert  Vasquez,  ubi  supra,  sub- 
dens :  «  Nonnulli  censent,  hoc  ipso  quod  infideles  coniuges  ba- 
«  ptizantur,  etiamsi  denuo  expresse  non  contrahant  neque  in 
«  matrimonium  consentiant,  eorum  matrimonium  sacramentum 
«  fieri,  et  gratiam  conferre,  ac  proinde  tunc  infideles  duplex  sa- 
«  cramentum  et  utriusque  effectum  recipere.  Ita  S.  Thomas  (loco 
«  citato  ubi)  matrimonium  infidelium  appellavit  sacramentum  ha- 
«  bitualiter.  Quod  maluit  Catharinus  sacramentum  potentialiter 
«  vocari,  quod  sit  quasi  in  proxima  potentia,  ut  hoc  ipso  quod 
«  baptizentur  coniuges,  absque  ullo  alio  sacramentum  fiat  ».  Huic 
autem  sententiae  non  acquiescit  Vasquez  propter  rationes  initio 
positas,  quibus  nunc  oportet  respondere. 

Ad  contraria  igitur  argumenta  dicendum  quod  laborant 
falso  supposito.  Procedunt  enim  ex  suppositione  quod  solus  con- 
tractus  dicatur  et  sit  sacramentum  matrimonii,  cum  tamen  ma- 
trimonii  sacramentum,  sicut  et  matrimonium  ipsum,  magis  prin- 
cipaliter  de  vinculo  intelligatur.  Porro  ex  speciali  huius  sacra- 
menti  natura  fit,  ut  possit  induci  res  et  sacramentum,  quamvis 
sacramentum  exterius  non  formaliter,  sed  aequivalenter  tantum 
praecesserit :  dum  scilicet  prius  ponitur  naturalis  contractus  qui 
non  deficit  a  ratione  sacramenti  nisi  quia  in  personis  paciscen- 
tibus  christianitas  deest;  adveniente  autem  in  utroque  coniuge 
baptismatis  charactere,  eo  ipso  suppletur  defectus  qui  solus  fuerat 
in  causa  cur  contractus  praeteritus  induxerit  simplex  coniugium 
nondum  elevatum  in  actu  ad  esse  sacramentale,  ita  scilicet  ut  idem 

illud    matrimonium  semper  perseverans  incipiat  iam  ex  tunc  su- 
perinduere  formalitatem  sacram  qua  carebat  prius. 

Igitur  rationes  Vasquezii  non  concludunt  nisi  contra  eos  qui 
commune  cum  ipso  habentes  suppositum,  dicunt  matrimonium 
in  infidelitate  contractum  eatenus  fieri  sacramentum,  quatenus 
consensus  in  coniugium  post  acceptum  baptisma,  aut  renovatus, 
aut  saltem  per  ordinaria  signa  perseverans,  vim  haberet  novi 
contractus  matrimonialis ,  nunc  primum  initi  inter  baptizatos.  Nam 
revera  hic  dicendi  modus  non  videtur  usquequaque  verus,  et 
facile  confutatur,  ut  statim  ostendo,  magis  explicando  id  quod 
secundo  loco  in  thesi  positum  est,  videlicet:  Sacramentalitatem 
matrimonio  accedere  ipso  facto  susceptae  christianilatis,  ac  per 
hoc,  independenter  a  quacumque  renovatione  vel  permanentia  con- 
sensus  olim  in  prima  pactione  dati. 

§2. 

Sane  vero  explicatio  petita  ex  parte  consensus  vel  renovati 
vel  perdurantis,  in  se  quidem  ostenditur  impossibilis,  et  etiamsi 
possibilis  esset,  exigentiis  causae  minime  faceret  satis. 

Primo  ostenditur  impossibilis,  pro  quanto  flngit  novum  con- 
tractum  post  susceptionem  baptismatis.  Nam  certe  vinculum  ma- 
trimoniale  in  casu  iam  praeexsistit  et  non  destruitur  adveniente 
baptismo,  quandoquidem,  ut  Innocentius  III  dicit  c.  8  de  divor- 
tiis,  pcr  sacramentum  baptismi  non  solvunlur  coniugia,  sed  crimina 
dimittuntur ;  ergo  vinculum  istud  iterum  effici  nequit,  quia  res 
nonnisi  semel  in  esse  procedit.  Sed  contractus  nihil  aliud  est 
quam  id  quo  vinculum  efficitur.  Ergo  ubi  non  remanet  vinculum 
efficiendum,  ibi  novo  contractui  matrimoniali  locus  non  est,  et 
prioris  consensus  permanentia  vim  et  efficientiam  contractus  ne- 
quaquam  habere  potest.  Nec  obiicias  eam  quam  dicunt  sanationem 
matrimonii  in  radice}  cum  qua  casus  praesens  nihil  commune 
habet.  Quando  enim  matrimonium  dicitur  sanari  in  radice,  non 
praeexsistit  matrimonium  verum,  sed  exsistit  solum  matrimonii 
radix,  hoc  sensu  scilicet,  quod  est  et  perseverat  mutuus  con- 
sensus    in    coniunctionem    maritalem,    qui    tamen    ob  canonicum 

impedimentum  non  potuit  hactenus  matrimonium  verum  efficere. 
Tunc  ergo  sanatur  irt  radice  matrimonium,  quando  data  dispen- 
satione  ab  omni  impedimento  canonico,  et  speciatim  a  necessitate 
contrahendi  coram  parocho  et  testibus,  efficitur  ut  mutuus  con- 
sensus  qui  per  ordinaria  signa  cohabitationis  exprimitur,  nunc 
primum  incipiat  esse  legitimus,  adeoque  efficax  veri  vinculi  coniu- 
galis.  Porro  nihil  simile  est  in  casu  duorum  coniugum  qui  sese 
ad  fidem  convertentes  baptizantur,  quia  ibi  matrimonium  verum 
praeexsistit;  si  autem  praeexsistit,  non  potest  iterum  fieri  per 
novum  contractum.  Et  quia  contractus  non  facit  matrimonium  sa- 
crum  nisi  faciendo  matrimonium  verum  inter  christianos,  novus 
ille  contractus  per  quem  in  casu  matrimonium  fleret  tantummodo 
in  ratione  sacramenti,  plane  chimaericus  esse  noscitur.  Relinquitur 
itaque  ut  superveniente  baptismo,  elevatio  matrimonii  ad  esse  sa- 
cramentale  nequaquam  consistat  in  renovatione  vel  permanentia 
prioris  consensus  habente  vim  contractus  novi,  sed  consequatur 
per  meram  quamdam  resultantiam  ex  accessione  christiani  cha- 
racteris. 

Non  ergo  in  se  possibilis  est  ratio  assignata,  sed  nec  respon- 
det  exigentiae  causae.  Oportet  enim  salvare  realem  identitatem 
coniugii  christianorum  cum  sacramento,  quatenus  inter  fideles  ma- 
trimonium  dari  non  possit  quin  uno  eodemque  tempore  sit  sacra- 
mentum.  Atqui  coniuges  cum  baptismum  recipiunt,  non  eo  ipso 
perseverant,  praesertim  actu  externo,  in  consensu  coniugii.  Fieri 
enim  potest  ut  sint  ab  invicem  distantia  locorum  separati,  et  ne- 
quidem  de  coniugio  cogitent,  imo  vero  fieri  potest  ut  divortium 
fecerint  et  iugo  matrimonii  positive  repugnent.  Ergo  si  eorum  ma- 
trimonium  quoad  sacramentalitatem,  vel  a  renovatione  vel  a  per- 
severantia  consensus  externe  positi  dependeret,  iam  his  defi- 
cientibus,  sicut  reipsa  deficere  possunt,  daretur  de  facto  verum 
matrimonium  inter  christianos  quod  non  esset  sacramentum,  et 
sic  destruitur  principium  ipsum  quod  adversarii  iure  meritoque 
in  tuto  ponere  volunt. 

Unum  igitur  remanet  dicendum :  Sacramentalitatem  matri- 
rnonio  accedere  ipso  facto  suscepti  baptismatis,  ut  supra  fuit  de- 
claratum.  Dico  autem  ipso  facto  suscepti  baptismatis    ah   utroque 

coniagum,  nam  matrimonium  in  infidelitate  contractum  nulla  ex 
parte  sacramentum  fit  si  alteruter  tantum  per  baptismum  conver- 
tatur  ad  fidem,  similique  modo  excludi  debet  sacramentalitas 
quando  sublato  impedimento  disparitatis  cultus,  fidelis  valide 
contrahit  cum  infideli,  prout  nunc  declarandum  restat  contra 
quosdam  recentiores,  et  speciatim  contra  Perrone,  de  Matrim. 
christ.  Tom.  2,  Sect.   1. 

§3- 

Principium  generale  tradit  S.  Thomas,  Suppl.  Quaest.  47, 
art.  4:  «  Cum  matrimonium  sit  quaedam  relatio,  et  non  possit 
«  innasci  relatio  in  uno  extremorum  sine  hoc  quod  fiat  in  alio, 
«  ideo  quidquid  impedit  matrimonium  in  uno,  impedit  ipsum  in 
«  altero,  quia  non  potest  esse  quod  aliquis  sit  vir  non  uxoris, 
«  vel  quod  aliqua  sit  uxor  non  habens  virum,  sicut  nec  mater 
«  non  habens  filium,  et  ideo  dicitur  communiter  quod  matrimo- 
«  nium  non  claudicat  ».  Sicut  ergo  impossibile  est  ut  dominium 
maritale  in  uno  coniugum  sit,  et  non  in  altero:  ita  etiam  impos- 
sibile  est  ut  obligatio  viri  ad  mulierem  firmior  sit  quam  mulieris 
ad  virum,  aut  vice  versa;  quod  tamen  accideret,  si  vinculum  ex 
una  tantum  parte  rationem  haberet  sacramenti,  hoc  est,  si  ma- 
trimonium  foret  ratum  in  fideli,  et  non  ratum  in  infideli. 

Opinio  autem  adversariorum  hinc  orta  videtur,  quod  in  sa- 
cramento  nihil  aliud  vident  praeter  ritum  exteriorem  quo  imme- 
diate  confertur  gratia.  Nam  certe,  quantum  ad  sacramentalem 
gratiam  recipiendam,  quilibet  coniugum  est  prorsus  independens 
a  comparte,  et  conditio  unius  non  potest  impedire  gratificationem 
alterius.  Sed  si  prae  oculis  habeas  quod  gratia  non  confertur 
nisi  mediante  vinculo  sacramentali,  et  quod  ipsummet  sacramen- 
tale  vinculum  est  solus  immediatus  effectus  exterioris  sacramenti, 
tunc  ne  dubia  quidem  res  tibi  erit.  Quippe  vinculum  est  relatio 
quaedam  inter  duos,  et  quidem  relatio  aequiparantiae,  eiusdem 
rationis  in  utroque.  Si  ergo  unus  est  absolute  incapax  vinculi 
sacramentalis  propter  defectum  baptismatis,  alter  etsi  baptizatus, 
non  quidem  absolute,  sed  respectu  non    baptizati,    sacramentalis 

nexus  pariter  incapax  esse  noscitur.  Nullum  igitur  ibi  est  sacra- 
mentum,  ubi  nullus  sacramentalis  effectus  aut  esse  aut  con- 
cipi  potest. 

Et  confirmatur,  quia  vi  conversionis  unius  tantum  coniugum 
ad  christianam  fidem,  matrimonium  prius  exsistens  semper  manet 
solubile,  et  reipsa  dissolvitur,  si  parte  infideli  sine  contumelia 
Creatoris  cohabitare  nolente,  pars  fidelis  utens  iure  quod  decla- 
ravit  Apostolus  i  Cor.  VII-15,  ad  alia  transeat  vota.  Non  ergo 
effectum  est  sacramentum,  quia  matrimonium  ratum  simul  et  con- 
summatum  omnino  indissolubile  esse,  veritas  est  catholica.  Nunc 
autem  si  vi  conversionis  unius  coniugum  ad  fidem  christianam, 
matrimonium  prius  exsistens,  nequidem  ex  parte  baptizati  fit  sa- 
cramentum:  signum  est  quod  fidelis  respectu  infidelis,  vinculi 
sacramentalis  capax  non  est;  nam  alias,  charactere  christianitatis 
superveniente,  coniugium  in  baptizato  rationem  sacramenti  ipso 
facto  indueret,  ut  aperte  colligitur  ex  hactenus  dictis.  Ergo  etiam, 
quando  ex  dispensatione  Ecclesiae  fidelis  primo  contrahit  cum  in- 
fideli,  puta  christianus  cum  hebraea,  nulla  ex  parte  conficitur 
sacramentum,  sed  matrimonium  pure  et  simpliciter  valet  in  ra- 
tione  contractus  naturalis. 

Omnino  igitur  standum  est  antiquo  adagio:  malrimonium 
non  claudicat,  quatenus  si  est  verum  in  uno,  est  verum  in  altero; 
si  est  ratum  in  uno,  est  ratum  pariter  in  altero;  et  si  in  uno  non 
est,  neque  etiam  in  altero.  Dixi  matrimonium  secundum  se  non 
posse  claudicare,  quamvis  saepe  claudicet  quoad  matrimonialem 
gratiam,  dum  scilicet  exsistit  obex  in  viro  qui  in  muliere  non 
est,  vel  vice  versa.  Gratia  enim  non  est  relatio  aequiparantiae 
inter  duos,  sicut  coniugium  ipsum,  quod  etsi  sit  titulus  ad  gra- 
tiam  apud  christianos,  non  tamen  actu  coniungitur  cum  gratia 
nisi  sub  conditione  sufficientis  dispositionis  in  subiecto.  Verum 
haec  omnia  non  habent  sufficientem  explicationem  extra  principia 
veterum  de  re  et  sacramento,  quae  tum  in  caeteris  omnibus,  tum 
in  praesenti  potissimum  materia  eam  lucem  afferunt,  sine  qua  vix 
ac  ne  vix  quidem  connexio  partium  doctrinae  et  compacta  rerum 
continuatio  apparere  potest. 

THESIS  XXXIX. 

Quamvis  matrimonium  contineat  gratiam  sicut  caetera 
Novae  Legis  sacramenta,  nihilominus  statui  coniugali  ante- 
ponendus  est  status  virginitatis  vel  caelibatus ;  estque  me- 
lius  ac  beatius  manere  in  virginitate  vel  caelibatu,  quam 
iungi  matrimonio. 

Hoc  ultimum  est  quod  de  matrimonio  in  quantum  est  Eccle- 
siae  sacramentum  remanet  considerandum,  ne  quis  scilicet  prae- 
rogativis  matrimonii  christiani  deceptus,  concludat  meliores  esse 
nuptias  in  Ecclesia,  quam  sit  status  continentiae,  pro  quo  nullum 
sacramentum  noscitur  institutum.  Sed  et  thesis  quae  est  de  fide 
in  Tridentino  definita,  plurimum  valet  contra  haereticos  et  ratio- 
nalistas  hoc  dogma  Ecclesiae  catholicae  impudentissime  dilace- 
rantes,  ut  ibi  quoque  illud  Matth.  VII-6  impletum  agnoscatur: 
«  Nolite  sanctum  dare  canibus,  neque  mittatis  margaritas  ante 
«  porcos,  ne  forte  conculcent  eas  pedibus  suis,  et  conversi  di- 
«  rumpant  vos  ». 

Videretur  tamen  dicendum,  matrimonium  esse  anteponen- 
dum  virginitati.  Nam  primo,  bonum  commune  est  potius  bono 
privato.  Sed  coniugium  ordinatur  ad  bonum  commune,  virginitas 
autem  ad  bonum  speciale.  Ergo  virginitas  non  est  potior  statu 
coniugali,  sed  e  converso. 

Praeterea,  ad  meliora  omnes  homines  hortandi  sunt.  Si  igitur 
virginitas  esset  potior  matrimonio,  ad  virginitatem  essent  omnes 
inducendi,  et  sic  quantum  est  ex  vi  et  influxu  doctrinae  catholicae, 
mundus  brevi  finiret,  aut  certe  multum  imminueretur.  Sed  hoc 
maxime  inconveniens  est,  ergo  idem  ac  prius. 

Praeterea,  coniugati  qua  tales  habent  in  se  id  quod  est  di- 
spositio  et  necessitas  ad  sanctificantis  gratiae  susceptionem ;  con- 
tinentes  vero,  minime.  Ergo  melioris  conditionis  sunt  coniugati, 
aut  saltem,  si  status  continentium  est  melior,  inconvenienter  ad- 

modum  institutum  est   a    Christo    matrimonii    sacramentum,    non 
autem  sacramentum  caelibatus. 

Sed  contra  est  quod  Tridentinum,  Sess.  XXIV,  c.  10  ait: 
«  Si  quis  dixerit  statum  coniugalem  anteponendum  esse  statui 
«  virginitatis  vel  caelibatus,  et  non  esse  melius  ac  beatius  ma- 
«  nere  in  virginitate  aut  coelibatu  quam  iungi  matrimonio,  ana- 
«  thema  sit  ». 

Nititur  autem  haec  definitio,  in  primis  super  ipsam  doctrinam 
Evangelii.  Etenim  in  lege  evangelica  consilium  dari  de  virgini- 
tate  aut  caelibatu  tanquam  de  re  meliori,  notius  est  quam  ut 
oporteat  omnia  testimonia  in  praesenti  de  integro  transcribere. 
«  Dicunt  ei  discipuli  eius:  Si  ita  est  causa  hominis  cum  uxore, 
«  non  expedit  nubere.  Qui  dixit  illis:  Non  omnes  capiunt  verbum 
«  illud,  sed  quibus  datum  est.  Sunt  enim  eunuchi  qui  de  matris 
«  utero  sic  nati  sunt,  et  sunt  eunuchi  qui  facti  sunt  ab  hominibus, 
«  et  sunt  eunuchi  qui  seipsos  castraverunt  propter  regnum  coe- 
«  lorum.  Qui  potest  capere,  capiat  ».  Sic  Christus  apud  Matth. 
XIX,  10-12.  Vide  etiam  infra,  vers.  29,  et  1  Cor.  VII  per  totum. 

Patres  quoque  totos  esse  in  extollenda  praestantia  status 
continentiae  supra  statum  coniugalem,  nemo  est  qui  ignoret.  Aut 
si  ignorat,  legat  Ambrosium  1.  de  virginibus,  Hieronymum  1.  1 
contra  Iovinianum,  Augustinum  in  libris  de  sancta  virginitate,  et 
de  bono  viduitatis,  et  de  bono  coniugali  ubi  cap.  8  sic  habet: 
«  Non  ergo  duo  mala  sunt  connubium  et  fornicatio,  quorum  al- 
«  terum  peius,  sed  duo  bona  sunt  connubium  et  continentia,  quo- 
«  rum  alterum  est  melius.  Sicut  ista  temporalis  sanitas  et  imbe- 
«  cillitas  non  sunt  duo  mala,  quorum  alterum  peius,  sed  ista 
«  sanitas  et  immortalitas  duo  bona  sunt,  quorum  alterum  melius. 
«  Item  scientia  et  vanitas  non  duo  mala  sunt,  quorum  vanitas 
«  peius,  sed  scientia  et  charitas  duo  bona  sunt,  quorum  charitas 
«  melius.  Namque  scientia  destrnetur ,  ait  Apostolus,  et  tamen  huic 
«  tempori  necessaria  est,  charitas  autem  nunquam  excidit.  Sic  et 
«  mortalis  ista  generatio  propter  quam  nuptiae  fiunt,  destruetur; 
«  ab  omni  autem  concubitu  immunitas,  et  hic  angelica  meditatio 
«  est,  et  permanet  in  aeternum.  Sicut  autem  ieiuniis  sacrilegorum 
«  meliora  sunt  prandia  iustorum,   ita  nuptiae  fidelium  virginitati 

«  anteponuntur  impiorum.  Verumtamen  neque  ibi  prandium  ie- 
«  iunio,  sed  iustitia  sacrilegio,  neque  hic  nuptiae  virginitati,  sed 
«  fides  impietati  praefertur.  Ad  hoc  enim  iusti  cum  opus  est 
«  prandent,  ut  tanquam  boni  domini,  quod  iustum  et  aequum  est 
«  servis  corporibus  praebeant;  ad  hoc  autem  sacrilegi  ieiunant, 
«  ut  daemonibus  serviant.  Sic  ad  hoc  nubunt  fideles  ut  maritis 
«  pudice  copulentur;  ad  hoc  autem  sunt  virgines  impiae,  ut  a 
«  vero  Deo  fornicentur.  Sicut  ergo  bonum  erat  quod  Martha  fa- 
«  ciebat  occupata  circa  ministerium  sanctorum,  sed  melius  quod 
«  Maria  soror  eius  sedens  ad  pedes  Domini  et  audiens  verbum 
«eius:  ita  bonum  Susannae  in  coniugali  castitate  laudamus,  sed 
«  tamen  ei  bonum  viduae  Annae,  ac  multo  magis  Mariae  Virginis 
«  anteponimus  ».  Haec  Augustinus,  cuius  sententiam  sic  resumit 
Bernardus,  epist.  24:  Sola  est  castitas  qnae  in  hoc  mortalitatis  et 
loco  et  tempore  statum  quemdam  immortalis  gloriae  repraesentat, 
sola  inter  nuptiarum  solemnia  morem  beatae  illius  vindicat  regionis 
in  qua  neque  nubent  neque  nubentur,  praebens  quodammodo  terris 
caelestis  iam  illius  conversationis  experientiam. 

Rationem  demum  intrinsecam  suppeditat  Angelicus  in  opu- 
sculo  de  perfectione  vitae  spiritualis,  in  quo  fundamenti  instar 
praemittit  quod  perfectio  ista  attenditur  simpliciter  secundum 
charitatem.  Tum  multiplicem  in  charitate  gradum  assignans,  primo 
commemorat  modum  absolute  perfectum,  ut  scilicet  Deus  tantum 
diligatur  quantum  est  diligibilis.  Et  hic  modus  ipsi  Deo  eique 
uni  convenire  potest,  nam  creaturae  rationali  sola  relinquitur 
perfectio  charitatis  considerata,  non  quidem  ex  parte  dilecti,  sed 
ex  parte  diligentis,  in  quantum  scilicet  secundum  totam  suam 
virtutem  propriam  diligit  divinum  bonum.  At  rursus,  quod  crea- 
tura  divinum  bonum  diligat  secundum  totam  suam  virtutem,  du- 
pliciter  impleri  contingit.  Primo  quidem  in  quantum  nihil  est  in 
corde  et  anima  et  mente,  quod  actu  non  convertatur  in  Deum; 
et  hic  perfectae  dilectionis  modus  non  est  viatorum,  sed  compre- 
hensorum  qui  id  quod  in  via  quaesiverunt  iam  sunt  consecuti. 
Quippe  in  illa  «  caelesti  beatitudine,  semper  actualiter  intellectus 
«  et  voluntas  creaturae  rationalis  in  Deum  fertur,  cum  in  divina 
«  fruitione  illa    beatitudo   consistat;    beatitudo   autem    non  est  in 

«  habitu,  sed  in  actu  ».  Cum  igitur  hic  modus  nulli  sit  possibilis 
in  praesenti,  nisi  simul  fuerit  viator  et  comprehensor  sicut  Do- 
minus  noster  Iesus  Christus,  charitas  viae  id  solum  fert,  ut  nihil 
in  nobis  sit  quod  vel  actu  vel  habitu  in  Deum  ultimum  finem  to- 
tius  vitae  nostrae  non  referatur.  Verumtamen  etsi  comprehenso- 
rum  perfectio  statum  et  conditionem  nostram  praesentem  penitus 
exsuperet:  adhuc  aemulari  debemus,  «  ut  in  similitudinem  perfe- 
«  ctionis  illius,  quantum  possibile  est,  nos  trahamus ;  et  in  hoc 
«  perfectio  huius  vitae  consistit,  ad  quam  per  consilia  invitamur. 
«  Manifestum  namque  est  quod  humanum  cor  tanto  intensius  in 

«  aliquid  unum  fertur,  quanto  magis  a  multis  revocatur (Unde), 

«  quisquis  iam  aeterna  concupiscit,  in  eam  quam  aggreditur  cau- 
«  sam  Dei,  extra  patrem,  extra  matrem,  extra  uxorem,  extra  filios, 
«  extra  cognatos,  extra  semetipsum  fieri  debet,  ut  et  verius  co- 
«  gnoscat  Deum,  quo  in  eius  causa  neminem  cognoscit.  Inter 
«  caeteras  autem  proximorum  necessitudines,  maxime  affectu  con- 
«  iugali  humanus  animus  irretitur,  et  ideo  ad  perfectionem  ten- 
«  dentibus  maxime  vinculum  coniugale  est  vitandum,  quia  per 
«  hoc  maxime  homo  curis  saecularibus  implicatur.  Et  hanc  cau- 
«  sam  Apostolus  assignat  sui  consilii,  quod  dederat  de  conti- 
«  nentia  servanda,  dicens  i  Cor.  VII :  Qui  sine  uxore  est,  solli- 
«  citus  est  quae  Domini  sunt  quomodo  placeat  Deo,  qui  autem  cum 
«  uxore  est,  sollicitus  est  quae  sunt  mundi.  Ut  ergo  homo  liberius 
«  Deo  vacet  eique  perfectius  inhaereat,  secunda  ad  perfectionem 
«  via  est  perpetua  castitatis  observatio  »  (r).  Uno  demum  verbo, 
ille  status  est  melior  et  perfectior  qui  efficacius  ordinatur  ad  fi- 
nem,  per  respectum  ad  quem  omnis  bonitas  in  moralibus  men- 
suratur.  Sed  ad  hunc  finem  status  virginitatis  vel  caelibatus, 
quantum  est  de  se,  efficacius  conducere  noscitur  quam  status 
coniugalis.  Ergo  ille  huic  anteponendus  est;  ergo  manere  in  cae- 
libatu  beatius  est  quam  iungi  matrimonio.  Ubi  tamen  observabis 
primo,  quod  ratio  sub  qua  et  propter  quam  coniugium  in  Ecclesia 
postponitur  caelibatui,  non  est  profecto  ratio  sacramenti  quae  in 
matrimonio  christiano  invenitur,    sed    illud    quod  status  coniuga- 

(x)  S.  Thom.,  Opusc.  de  perfect.  vitae  spiritualis,  passim. 

torum  commune  habet  tam  apud  christianos  quam  apud  alios. 
Observabis  praeterea  quod  status  statui  comparatur,  non  autem 
comparantur  personae  personis,  potest  enim  fieri  ut  coniugatus 
sit  perfectior,  et  Deo  magis  coniunctus  quam  virgo  (*).  Sed  hoc 
esset  per  accidens,  respectu  habito  ad  statum  utriusque,  sicut 
etiam  per  accidens  est  quod  peccatores  inveniantur  in  Ecclesia, 
et  iusti  in  haereticorum  sectis.  Per  accidens  enim  nunc  dico  id 
quod  evenit  ex  causis  quae  sunt  praeter  conditionem  vitae  cui 
aliquis  addicitur,  vel  praeter  principia  et  influxum  religionis  quam 
quis  profitetur. 

Ad  ium  ergo  dicendum  quod  si  fiat  comparatio  christiani 
caelibatus  cum  matrimonio,  secundum  quod  matrimonium  ordina- 
tur  ad  corporalem  maltiplicationem  generis  humani,  sine  compara- 
tione  melior  est  caelibatus  qui  ordinatur  ad  spiritualem  animae 
perfectionem,  ut  cogitentur  ea  quae  Dei  sunt.  Nam  tunc  solum, 
«  bonum  commune  potius  est  bono  privato,  si  sit  eiusdem  gene- 
«  ris;  sed  potest  esse  quod  bonum  privatum  sit  melius  secundum 
«  suum  genus;  et  hoc  modo  virginitas  Deo  dicata  praefertur  fe- 
«  cunditati  carnali  »  (2).  Si  autem  sermo  sit  de  matrimonio,  secun- 
dum  quod  finis  eius  est  proles  educanda  ad  cultum  Dei  in  religione 
christiana,  considerandum  quod  virginitas  vel  caelibatus  non  ita 
ad  spiritualem  individui  perfectionem  facit,  ut  intra  fines  boni 
privati  sese  contineat.  Confert  enim,  et  quidem  modo  praestan- 
tiori,  ad  commune  bonum  societatis,  primo  quidem  ut  iuge  quod- 
dam  memoriale  caelestis  illius  patriae  in  qua  neque  nubent  ne- 
que  nubentur,  sed  erunt  sicut  angeli  Dei  in  caelo.  Confert  per 
modum  exempli  refrenantis  eas  passiones  indomitas,  ex  quibus 
ipsum  coniugale  vinculum  maxime  solet  periclitari.  Confert  in 
quantum  hominem  continentem  efficit  aptissimum  ad  omnem  ope- 
ram  quae  in  proximorum  utilitatem  tam  corporalem  quam  spiri- 
tualem  impenditur,  prout  perpetua  docuit  experientia.  Confert  de- 
mum  in  quantum  disponit  ad  vitam  contemplativam,  in  qua  per 
assiduam  orationem  Deus  conciliatur  hominibus,  iuxta  illud  2  Ma- 


(rj   Cf.  S.  Thom.   2.-2.  Ouaest.   152,  a.   1,  ad  21 
2    Ibid.  ad  3um. 

chab.  XV-14 :  Hic  est  fratrum  amator  etpopuli  Israel,  hic  est  qui 
multum  orat  pro  populo  et  universa  sancta  civitate  (r). 

Ad  2um  vero  dicendum,  falsum  omnino  esse  quod  ad  ea 
quae  sunt  absolute  meliora  omnes  homines  debeant  indiscrimina- 
tim  invitari,  cum  in  ordine  divinae  Providentiae  nullus  sit  illi 
chimaerae  locus,  quam  dicunt  aequalitatem,  sed  e  contra,  ex  inae- 
qualitate  graduum,  vocationum,  officiorum,  aliorumque  eiusmodi, 
socialis  corporis  consurgat  necessaria  perfectio.  Nam,  si  totum  cor- 
pus  oculus,  inquit  Apostolus,  ubi  auditus?  Si  totum  auditus,  ubi 
odoratus?  Nunc  autem  posuit  Deus  membra,  unumquodque  eorum 
in  corpore  sicut  voluit.  Quod  si  essent  omnia  unum  membrum,  ubi 
corpus?  Non  ergo  verum  est  principium  in  quo  praesens  nititur 
obiectio.  Quin  imo  pauci  admodum  sunt,  relative  loquendo,  quos 
ad  perfectam  continentiam  expedit  impellere;  ii  scilicet  soli  qui 
prudenter  aestimantur  habere  ex  dono  divinae  gratiae  sumptus 
necessarios    pro  huiusmodi  perfectionis  turri  aedificanda,  cum  et 

(')  Contra  id  quod  dictum  est,  perfectam  videlicet  continentiam  ma- 
xime  inservire  contemplativae  vitae,  non  valet  sequens  argumentum:  Non 
est  possibile  quin  in  homine  concupiscentiae  oriantur,  cum  naturales  sint. 
Resistere  autem  omnino  concupiscentiis  et  quasi  continuam  pugnam  ha- 
bere,  maiorem  inquietudinem  animo  trihuit,  quam  si  aliquis  moderate 
concupiscentiis  uteretur.  Cum  igitur  inquietudo  animi  maxime  perfectioni 
virtutis  repugnet,  videtur  perfectioni  virtutis  adversari,  quod  aliquis  per- 
petuam  continentiam  servet.  —  Respondendum  est  cum  Angelico  1.  3. 
c.  Gent.,  c.  136:  «  Sollicitudo  et  occupatio  quam  habent  hi  qui  coniugio 
«  utuntur,  de  uxoribus,  filiis,  et  necessaria  vitae  acquirendis,  est  continua. 
«  Inquietatio  autem  quam  homo  patitur  ex  pugna  concupiscentiarum  est 
«  ad  aliquam  horam,  quae  etiam  minoratur  per  hoc  quod  eis  aliquis  non 
«consentit:  nam  quanto  magis  aliquis  delectabilibus  utitur,  tanto  magis 
«  crescit  in  eo  delectabilis  appetitus;  debilitantur  enim  concupiscentiae 
«  per  abstinentiam  et  alia  exercitia  corporalia  quae  conveniunt  his  qui 
<<  continentiae  propositum  habent.  Usus  etiam  corporalium  delectabilium 
«  magis  abducit  mentem  a  sua  altitudine  et  impedit  a  contemplatione 
«  spiritualium  quam  inquietudo  qtiae  provenit  in  resistendo  concupiscen- 
«  tiis  horum  delectabilium,  quia  per  usum  delectabilium  mens  maxime 
«  carnalibus  inhaeret,  cum  delectatio  faciat  quiescere  appetitum  in  re 
«  delectabili.  Et  ideo,  his  qui  ad  contemplationem  divinorum  et  cuiusque 
«  veritatis  intendunt,  maxiine  nocivum  est  venereis  deditos  esse,  et  ma- 
«  xime  utile  ab  eis  abstinere  ». 

De  Ecclesiae  Sacramentis.  Tom.  II.  25 

perfectae  virtutis  desiderium  habeant,  et  orationis  studio  media 
a  Deo  humiliter  implorent.  Unde  S.  Thomas,  opusc.  de  perfe- 
ctione  vitae  spiritualis  c.  8:  «  Huius  autem  viae  utilitas  ostendi- 
«  tur  Matth.  XIX,  ubi  cum  discipuli  dicerent:  si  ista  est  causa 
«  hominis  cum  uxore,  non  expedit  nubere,  Dominus  respondit: 
«  Non  onmes  capiunt  verbum  istud,  sed  quibus  datum  est.  In  quo 
«  arduitatem  huius  viae  ostendit,  et  quia  ab  eius  consecutione  de- 
«  ficit  hominum  virtus  communis,  et  quia  nonnisi  dono  Dei  ad 
«  eam  pervenitur.  (Jnde  dicitur  Sap.  VIII :  Scivi  quoniam  aliter 
«  non  possum  esse  continens  nisi  Deus  det,  et  hoc  ipsum  erat  summa 
«  sapientia,  scire  cuius  esset  Jioc  donum.  Cui  consonat  quod  Apo- 
«  stolus  dicit  i  Cor.  VII :  Volo  omnes  homines  esse  sicut  meipsum, 
«  scilicet  qui  continentiam  servo,  sed  unusquisque  proprium  habet 
«  donum  ex  Deo,  alius  qviidem  sic,  alius  vero  sic,  ubi  aperte  continen- 
«  tiae  bonum  (peculiari)  dono  Dei  adscribitur  ».  Quapropter  unde- 
cumque  res  consideretur,  apparet  vel  stultitiae  vel  malitiae  vel 
utrique  simul  adscribendum  esse  id  quod  de  generis  humani  dimi- 
nutione  in  praesenti  obiicitur,  quandoquidem  unicum  periculum 
quod  in  hac  parte  immineat,  aut  imminere  possit,  proveniat  potius 
ex  efifrenata  libidine  cui  christianus  caelibatus  directe  contrariatur, 
et  contra  quam  verbo,  exemplo,  socialique  influxu  efficaciter  pugnat. 
Ad  3um  denique  dicendum  quod  si  matrimonium  esset  tan- 
tum  Ecclesiae  sacramentum,  status  coniugalis  qua  talis  non  de- 
beret  postponi  statui  caelibatus.  Sed  nec  ulla  oppositio  est  caeli- 
batus  ad  sacramentum  in  quantum  huiusmodi,  imo  nec  ad  natu- 
rale  matrimonium  consideratum  in  sua  substantia,  sicut  patet  in 
iis  qui  ex  mutuo  consensu,  cum  matrimonio  virginitatem  vel  con- 
tinentiam  servant.  Cum  ergo  definivit  Tridentinum,  melius  et 
beatius  esse  manere  in  caelibatu  quam  matrimonio  iungi,  unum 
alteri  comparavit  secundum  quod  ex  ordinario  rerum  cursu  in- 
ter  se  opponuntur.  Et  hoc  modo,  sicut  gratia  sacramentalis  quae 
ex  ipso  coniugio  debetur,  non  est  ratio  cur  postponatur  coniu- 
gium  virginitati,  ita  etiam  efficere  non  potest  ut  coniugati  melio- 
ris  conditionis  sint  quam  continentes,  quibus  praestantiora  san- 
ctificationis  media,  quantum  est  ex  vi  status  ipsorum,  praesto 
sunt.  Nec  est  verum  quod  debuisset  Christus  instituere  sacramen- 

tum  caelibatus,  sicut  instituit  sacramentum  matrimonii.  Nam  cum 
caelibatus,  ad  spirituale  bonum  individui  ordinetur,  ad  bonum 
autem  communitatis  per  modum  simplicis  resultantiae,  (quatenus 
privatum  hominem  de  se  efficit  magis  Deo  coniunctum,  ac  pro 
tanto,  in  amore  etiam  proximi  perfectum  et  ad  omne  charitatis 
ministerium  idoneum),  manifestum  est  quod  christiano  caelibatui 
sufficienter  fuit  provisum  per  quinque  priora  sacramenta,  prae- 
sertim  vero  per  Eucharistiam,  cuius  propria  res  ipsissimus  est 
finis  profitentium  evangelica  consilia.  Unde  Eucharistia  speciali 
quodam  modo  est  sacramentum  continentium,  iuxta  illud  Za- 
char.  IX- 17:  Quid  enim  bonnm  eius  est,  et  quid  pulchrum  eius, 
nisi  frumentum  electorum,  et  vinum  germinans  virgines.  At  vero 
matrimonium  ordinat  ad  speciale  officium  in  Ecclesia,  quod  non 
comprehenditur  .  in  speciali  fine  ullius  alius  sacramenti,  et  ideo 
convenientissimum  fuit  ut  ad  rationem  et  dignitatem  sacramenti 
specialis  divinitus  eveheretur. 


DE  PROPRIETATIBUS  MATRIMONII 

Postquam  de  matrimonio  dictum  est  quoad  sui  substantiamr 
consequenter  occurrit  dicendum  de  eius  proprietatibus,  id  est  de 
unitate  et  indissolubilitate  quibus  maxime  sua  coniugio  manet 
dignitas,  laus,  et  honestas.  Porro  proprietates  istae  matrimonio 
competunt  tam  secundum  quod  est  in  naturae  officium,  quam  se- 
cundum  quod  est  Ecclesiae  sacramentum,  aliter  tamen  et  aliter. 
Nam  si  in  matrimonio  consideretur  ratio  sacramenti,  unitas  et 
indissolubilitas  sunt  de  prima  intentione  eius,  utpote  pertinentia 
ad  ipsam  sacramentalem  significationem  coniunctionis  Christi  cum 
Ecclesia,  iuxta  praemissa  superius  in  prooemio  (*).  Si  autem  in 
matrimonio  consideretur  simplex  naturae  officium,  tunc  tam  uni- 
tas  quam  inseparabilitas  saltem  absoluta  et  perpetua,  non  est  nisi 
de  secunda  intentione  ipsius,  prout  declaratum  habes  apud  S.  Tho- 
mam,  Suppl.  Quaest.  65  et  67.  —  Igitur  de  utraque  sub  una  et 
altera  consideratione  agendum  est,  et  primo  de  unitate. 


DE  UNITATE  MATRIMONII 

SUPPL.    QUAEST.    65. 

Eam  matrimonii  unitatem  quae  simultaneae  polygamiae  oppo- 
nitur,  esse  omnino  essentialem  coniugio  prout  Novae  Legis  sacra- 
mentum  est,  facile  hinc  apparet  quod  non  est  nisi  una  Ecclesia 
cui  sponsus  adhaeret  Christus.  Cum  igitur  matrimonium  christia- 
num  huiusmet  unionis  sacrum  signum  exsistat,  oportet  sane  ad 
sacramentalis  significationis  veritatem,  ut  unus  vir  uni  tantum 
uxori  vinculo  coniugali  sit  devinctus.  Unde  principalis  difficultas 
praesentis  disputationis  non  versatur  nisi  circa  unitatem  matrimonii 
ut  est  in  naturae  officium,  abstrahendo  a  ratione  sacramenti.  Quod 
enim  coniugii  unitas  simplici  etiam  naturae  iure  praecipiatur,  ab- 

x,   Vide  supra,  pag.  326. 

soluta  veritas  est.  Sed  ante  Christum  legitur  data  a  Deo  dispen- 
satio.  Et  simile  quid  contingit  quoad  alteram  proprietatem  quae 
est  indissolubilitas,  nisi  quod  dispensatio  a  lege  unitatis  fuit  ab- 
solute  et  in  universum  per  adventum  Christi  revocata,  dispen- 
satio  autem  a  naturali  iure  indissolubilitatis  adhuc  nunc  sub  Novo 
Testamento  diversis  modis  et  variis  de  causis  locum  habet,  ut 
suo  loco  videbitur.  Quapropter  operae  pretium  erit,  principia 
quaedam  generalia  praestituere  circa  dispensationes  quae  in  lege 
naturali  a  Deo  conceduntur,  ut  in  lumine  principiorum  particulares 
casus  perspicientes,  habeamus  unde  dirigamur  in  complexis  et 
sat  obscuris  quaestionibus,  singula  revocando  quantum  possibile 
est,  duce  Angelico,  ad  suas  primas  atque  altissimas  causas. 

Sciendum  igitur  est  quod  ea  quae  lege  naturae  prohibentur, 
quantum  attinet  ad  praesentem  considerationem,  in  triplici  diffe- 
rentia  sunt.  —  Primo  quidem  loco  veniunt  quaecumque  directe 
et  immediate  repugnant  ultimo  fini,  utpote  immediate  ac  directe 
contra  Deum  exsistentia,  et  ista  nullum  omnino,  et  ne  de  po- 
tentia  quidem  absoluta  dispensationem  patiuntur.  Sicut  enim  in 
physicis  nihil  potest  exorbitare,  etiam  per  miraculum,  ab  ordine 
primae  causae  efficientis  quae  Deus  est,  ita  profecto  in  moralibus 
nihil  potest  habere  in  se  moralitatis  bonum,  quod  de  sui  essentia 
exorbitat  ab  ordine  primae  causae  finalis  quae  iterum  est  Deus, 
ipseque  solus.  —  Ast,  secundo  iam  loco  occurrunt  ea  quae,  ut 
alibi  dictum  fuit  (r),  ideo  prohibentur  quia  sunt  naturaliter  de- 
structiva  boni  convictus  humani,  ac  per  hoc,  mediatam  habent  op- 
positionem  cum  fine  ultimo,  ad  cuius  prosecutionem  humana  so- 
cietas  est  apprime  necessaria.  Cogita  exempli  gratia  praeceptum 
vetans  ne  innocens  occidatur,  vel  ne  quis  accipiat  bonum  alterius. 
vel  ne  vir  accedat  ad  mulierem  extra  obligatoriam  ac  stabilem 
matrimonii  societatem,  et  alia  similia.  De  quibus  profecto  satis 
superque  iam  constat  quod  non  patiuntur  dispensationem  aliquam 
generalem,  quae  integrae  cuidam  communitati  daretur,  et  veluti 
in  ordinarium  transiret  privilegium.  Talis  enim  dispensatio  foret 
in  puram  ordinis  destructionem,  et  ideo  cadere  nequit  sub  volun- 

'     De  natura  et  ratione  peccati,  Q.  71  \  5. 

tate  iusta  et  intellectu  sapiente  Dei,  qui  contra  ordinem  non  facit, 
quia  contra  seipsum  nihil  facit.  Verumtamen  nihil  prohibet  quo- 
minus  in  particularibus  quibusdam  et  omnino  extraordinariis 
casibus,  actus  praedicti  eximantur  per  divinam  dispositionem  a 
naturali  conditione  secundum  quam  ultimo  fini  repugnant,  dum 
scilicet  altiori  quodam  ac  veluti  miraculoso  modo  praeter  ordinem 
causarum  secundarum  ad  ipsum  referuntur.  Has  igitur  dispensa- 
tiones  comparat  S.  Thomas  miraculis,  per  quae  aliquid  subtrahitur 
ab  ordine  particularis  causae  cui  est  naturaliter  subditum,  et  ex- 
traordinarie  immutatur  ab  ipsa  prima  causa  supernaturalem  finem 
intendente.  «  Dicendum,  inquit  (r),  quod  dispensatio  in  praeceptis 
«  preecipue  quae  sunt  aliquo  modo  legis  naturae,  est  sicut  mu- 
«  tatio  cursus  naturalis  rei,  qui  quidem  mutari  dupliciter  potest: 
«  uno  modo  ex  aliqua  causa  naturali...,  alio  modo  per  causam 
«  penitus  supernaturalem,  sicut  in  miraculis  accidit...  Sic  etiam 
«  ratio  dispensationis  in  praeceptis  legis  naturae  quandoque  est 
«  in  causis  inferioribus....  Aliquando  autem  est  tantum  in  causis 
«  superioribus,  et  tunc  potest  dispensatio  esse  divinitus,  etiam  contra 
«  prima  praecepta  legis  naturae,  ratione  alicuius  mysterii  divini  si- 
«  gnificandi  vel  ostendendi,  sicut  patet  de  dispensatione  in  praecepto 
«  Abrahae  facto  de  occisione  filii  innocentis.Tales  autem  dispensationes 
«  non  fiunt  communiter  ad  omnes,  sed  ad  aliquas  singulares  perso- 
«  nas,  sicut  etiam  in  miraculis  accidit  ».  —  Tertio  demum,  sicut  hoc 
ipso  in  loco  insinuat  S.  Thomas,  quaedam  sunt  lege  naturae 
prohibita,  non  quidem  quasi  simpliciter  privativa  boni  quod  in 
humano  convictu  per  aliquam  actionem  natura  intendit,  sed  quasi 
facientia  difficilem  aut  minus  decentem  perventionem  ad  finem 
principalem  vel  secundarium.  «  Si  ergo,  inquit  Angelicus  (2),  actio 
«  sit  inconveniens  fini  quasi  omnino  prohibens  (ex  natura  sua) 
«  finem  principalem,  directe  per  legem  naturae  prohibetur  primis 
«  praeceptis  legis  naturae,  quae  sunt  in  operabilibus  sicut  com- 
«  munes  animi  conceptiones  in  speculativis.  Si  autem  sit  incom- 
«  petens  secundario  fini   quocumque  modo,   aut   etiam   principali 


S.  Thom.  Suppl.  Quaest.  67,  art.  2. 
Ibid. 

«  ut  faciens  difficilem  vel  minus  congruam  perventionem  ad  ipsum, 
«  prohibetur,  non  quidem  primis  praeceptis  legis  naturae,  sed  se- 
«  cundis  quae  ex  primis  derivantur  sicut  conclusiones  in  specu- 
«  lativis  ex  principiis  per  se  notis,  et  sic  dicta  actio  contra  legem 
«  naturae  esse  dicitur  ».  Et  circa  huiusmodi  potest  a  Dco  fieri  di- 
spensatio  etiam  communis,  nec  tantum  ex  siipematurali  causa,  sed 
etiam  ex  naturali,  utpote  si  oporteat  ad  tempus  negligere  inpedimen- 
tum  quod  posset  in  secundariis  finibus  evenire,  ut  principalior  finis 
magis  obtineatur.  Unde  S.  Thomas  ubi  supra,  Quaest  67,  art.  2, 
comparat  talem  dispensationem  mutationi  cursus  naturalis  alicuius 
rei  quando  per  aliquod  naturale  agens  «  alia  causa  naturalis  im- 
«  peditur  a  cursu  suo,  sicut  est  in  omnibus  quae  in  minori  parte 
«  casualiter  accidunt  in  natura  ».  Sed  quamvis  causa  dispensatio- 
nis  sit  naturalis,  non  tamen  propterea  dicenda  est  dispensatio  ispa 
redundare.  «  Semper  enim,  ut  docet  Angelicus,  Quaest.  63,  a.  2, 
«  illi  ex  cuius  auctoritate  lex  efficaciam  habet,  reservatur  ut  licen- 
«  tiam  praebeat  legem  praetermittendi  in  illis  casibus  ad  quos 
«  legis  efficacia  non  se  debet  extendere,  et  talis  licentia  dispen- 
«  satio  dicitur  ». 

Sic  igitur  sunt  in  lege  naturae  quaedam  praecepta  primae 
tabulae  quae  continent  ipsum  ordinem  hominis  ad  bonum  summum 
quod  Deus  est,  et  iste  ordo  penitus  immobilis  est,  adeoque  ab- 
solute  indispensabilis.  Sunt  praeterea  praecepta  secundae  tabulae 
quae  immediate  ordinant  homines  inter  se,  et  ista  dispensationem 
patiuntur,  non  quidem  quantum  ad  praetermissionem  rectitudinis 
iustitiae  quam  continent,  quasi  aliquando  licitum  evaderet  alicui 
facere  iniuriam  vel  debitum  non  reddere,  sed  quatenus  per  dispen- 
sationem  fit  ut  ille  actus  verbi  gratia  non  sit  homicidium,  qui  sine 
hac  auctoritate  esset  homicidium,  prout  alibi  declarat  Angelicus  (x). 

1  Cum  in  praeceptis  prohibitivis  legis  naturae  dispensare  Deus  dici- 
tur,  sensus  non  est  quod  dispensat  a  prohibitione  in  sensu  composito  in- 
iustitiae  quam  actio  prohibita  regnlariter  includit,  sed  in  sensu  diviso  dun- 
taxat,  quatenus  ipsa  dispensatione  fit  ut  iniustitia  tollatur.  Quare  aliud  est 
dicere  quod  Deus  dispensat  a  lege  vetante  ne  innocens  occidatur,  aliud 
vero  quod  dispensat  a  lege  vetante  homicidium.  Item,  aliud  quod  dispen- 
sat  ab  unitate    matrimonii,  aliud  quod  licitum  facit  adulterium  vel   torni- 

Verum  in  his  ipsis  secundae  tabulae  praeceptis  adhuc  distin- 
guendum  est  inter  prima  et  secunda.  Nam  prima  divinam  dispen- 
sationem  quasi  miraculose  compatiuntur,  et  respectu  singularium 
personarum  tantum.  Dixi  quasi  miraculose,  pro  quanto  miracula 
nunquam  transeunt  in  regulam,  et  semper  ex  causa  seu  fine  su- 
pernaturali  extraordinarie  fiunt.  Sed  secunda  praecepta  ex  causa 
etiam  naturali,  et  respectu  totius  communitatis  ad  certum  tempus 
dispensabilia  sunt;  inter  quae  recensetur  naturale  praeceptum  uni- 
tatis  matrimonii,  et  aliquo  etiam  modo,  id  est  salvis  iis  quae  ad 
bonum  prolis  velut  substantialiter  requiruntur,  praeceptum  de  in- 
dissolubilitate. 

At  statim  contra  praedicta  dubium  occurrit,  quia  ea  quae 
iurc  uaturac  prohiberi  dicuutur,  non  ideo  sunt  mala  quia  prohibita, 
sed  idco  potius  prohibita  quia  mala.  Atqui  ca  quae  prohibentur  quia 
mala,  suut  mala  antecedenter  ad  omnem  prohibitionem.  Nunquam 
igitur  licita  atque  honesta  fieri  possunt  ex  qualibet  dispensatione  seu 
prohibitionis  suspcnsione.  Ad  huius  igitur  dubii  solutionem  semper 
habeto  prae  oculis  quod  ratio  moralis  malitiae  in  actione  aliqua, 
ex  nullo  alio  provenit  nisi  ex  repugnantia  cum  ultimo  fine,  in 
quantum  est  contra,  vel  saltem  praeter  ipsum,  utpote  ad  ipsum 
irreferibilis.  Hinc  in  iis  quae  dicuntur  prohibita  quia  mala,  qua- 
tenus  eorum  malitia  antecedit  prohibitionem  et  est  ratio  prohibi- 


cationem.  Ratio  est  quia  cum  homicidium,  furtum,  adulterium,  fornicatio- 
nem  nominas,  includis  ipsam  privationem  ordinis  iustitiae;  nam  homicidium 
non  est  quaelibet  occisio  innocentis,  sed  indebita  occisio  innocentis,  et  sic 
de  aliis.  Unde  non  dicitur  Deus  permittere  in  conscientia  homicidium, 
adulterium,  et  alia  huiusmodi,  sed  dare  dispensationem  auferentem  mali- 
tiam  homicidii,  adulterii,  etc,  ab  iis  actionibus  quae  alias  illam  contine- 
rent ;  dum  scilicet  dispensatio  cadit  directe  super  materiam  legis,  faciendo 
ut  ex  ordine  iniustitiae  in  ordinem  iustitiae  transferatur.  Recte  igitur 
S.  Thomas  ait  Deum  dispensare  in  praeceptis  secundae  tabulae,  et  nihi- 
lominus  docet  in  ia  2ae,  Quaest.  ioo,  art.  8,  praecepta  decalogi  esse 
omnino  indispensabilia,  quia  praecepta  decalogi  exprimunt  ipsum  iustitiae 
ordinem.  contra  quem  Deus  nec  facere  potest,  nec  concedere  ut  aliquis 
faciat:  «  Deus,  inquit  Augustinus,  contra  solitum  cursum  naturae  facit, 
«  sed  contra  summam  legem  nullo  modo  facit  quia  contra  seipsum  non 
«  facit  ». 

tionis,  necesse  est  duplicem  veluti  gradum  distinguere.  Quaedam 
enim  sunt  essentialiter  mala,  quia  de  sui  ratione  includunt  neces- 
sariam,  absolutam,  et  inauferibilem  oppositionem  ad  dictum  su- 
premum  finem  totius  humanae  vitae :  prohibentur  autem  praeceptis 
primae  tabulae,  et  revera,  ut  dictum  est,  siinpliciter  et  omni  modo 
indispensabilia  exsistunt.  Verum  alia  sunt  mala,  non  tam  essentia- 
liter  quam  regulariter,  eo  quod  suut  regulariter  ablativa  eius  sine 
quo  tendentia  in  ultimum  finem  esse  nequit,  scilicet  foederis  so- 
cietatis  humanae,  vel  quoad  esse  simpliciter,  vel  saltem  quoad 
bene  esse.  Nunc  autem  illud  quod  regulariter  destructivum  est 
boni  socialis,  hunc  effectum  non  habet  semper  in  hoc  vel  illo  sin- 
gulari  casu;  et  id  quod  per  se  ad  bene  esse  humani  convictus  re- 
quiritur,  potest  per  accidens  impedire  bonum  principalius.  Et  ta- 
men  cum  lex  non  respiciat  id  quod  per  accidens  est,  neque  id 
quod  ex  uno  vel  altero  singulari  casu  sequitur,  semper  manet  de 
se  prohibitum,  quamvis  propter  rationes  dictas  locus  esse  pOssit 
summi  legislatoris  dispensationi.  —  Hinc  in  forma:  Dist.  mai.  Ea 
quae  per  ius  naturae  prohibentur,  ideo  sunt  prohibita  quia  mala 
vel  essentialiter  vel  regulariter,  conc.  mai.  Solum  quia  mala  es- 
sentialiter,  subdist.  Quae  prohibentur  per  prohibitiones  primae  ta- 
bulae,  iterum  conc.  Quae  prohibentur  per  praecepta  secundae  ta- 
bulae,  neg.  Et  similiter  ad  minorem  dico  quod  ea  quae  prohibentur 
quia  mala,  semper  mala  sunt,  (atque  ideo  semper  illicita),  si  pro- 
hibentur  quia  mala  essentialiter,  conc.  mim  Sin  autem  quia  mala 
solum  regulariter,  subdist.  Quamdiu  non  excipiuntur  per  compe- 
tentem  auctoritatem  a  communi  ordine  eorum  quibus  regularis 
perversitas  regularem  etiam  attulit  prohibitionem,  conc.  In  sensu 
composito  dispensationis  a  legislatore  datae  ex  iusta  causa,  et 
propter  speciales  circumstantias,  neg.  —  ResJ;at  ut  haec  principia 
applicemus  primum  quaestioni  de  matrimonii  unitate,  in  proposi- 
tione  quae  sequitur. 

THESIS  XL. 

Simultanea  uxorum  pluralitas  est  contra  praeceptum  le- 
gis  naturae,  quod  tamen  secundarium  est  et  divinam  dispen- 
sationem,  etiam  respectu  communitatis,  admittit.  Convenien- 
ter  autem  in  Veteri  Lege  data  est  de  facto  dispensatio,  quae 
nunc  post  Christi  adventum,  quoad  omnes  homines  sive  chri- 
stianos  sive  non  christianos,  est  et  manet  in  perpetuum 
revocata. 

Tria  in  praesenti  demonstranda  veniunt.  Primo  quidem,  quod 
matrimonii  unitas  quae  exigit  ut  unus  vir  uni  tantum  uxori  con- 
iungatur,  est  de  praecepto  legis  naturalis,  quamvis  secundario 
tantum.  Secundo  quod  convenienter  ab  hoc  praecepto  sub  initiis 
populi  Iudaici  fuit  dispensatum.  Tertio  demum,  quod  dispensatio 
ista  fuit  a  Christo  omnino  revocata,  ita  ut  non  christianis  solum, 
verum  etiam  quibuslibet  hominibus,  amplius  non  liceat  plures  si- 
mul  habere  uxores. 


Quoad  primum  nota  sermonem  non  esse  de  polygamia  unius 
uxoris  cum  pluribus  viris,  quae  omnibus  matrimonii  finibus  re- 
pugnat  (*),  sed  de  sola  polygamia  unius  viri  cum  pluribus  uxori- 

[l)  «  Unum  virum  habere  plures  uxores,  non  est  contra  prima  prae- 
«  ceptaMegis  naturae.  Sed  unatn  uxorem  habere  plures  viros,  est  conlra 
« prirna  praecepta  legis  naturae,  eo  quod  per  hoc,  quantum  ad  aliquid 
«  totaliter  tollitur,  et  quantum  ad  aliquid  impeditur  bonum  prolis,  quod  est 
«  principalis  matrimonii  finis.  In  bono  enim  prolis  intelligitur  non  solum 
«  procreatio,  sed  etiam  educatio.  Ipsa  enim  procreatio  prolis,  etsi  non  to- 
«  taliter  tollatur,  tamen  multum  impeditur...  Sed  educatio  totaliter  tollitur, 
«  quia  ex  hoc  quod  una  mulier  plures  maritos  haberet,  sequeretur  incerti- 
«  tudo  prolis  respectu  patris,  cuius  cura  necessaria  est  in  educando.  Et 
«  ideo  nulla  lege  vel  consuetudine  est  permissum,  unam  mulierem  habere 
«  plures  viros,  sicut  e  converso».  S.  Thom.  Suppl.  Quaest.  65,  a.  1,  ad  8um. 

bus.  De  qua  quidem  dicendum  in  primis  est,  quod  neque  tollit 
neque  impedit  primarium  finem,  id  est  susceptionem  et  educatio- 
nem  prolis,  quia  unus  vir  sufficit  pluribus  uxoribus  fecundandis, 
necnon  et  educandis  filiis  ex  eis  natis.  Ast  finem  secundarium, 
etsi  non  tollat  totaliter,  plurimum  tamen  impedit,  et  pfo  tanto, 
iure  meritoque  contra  secundam  intentionem  matrimonii  esse  iudi- 
catur.  Etenim,  ut  post  S.  Thomam,  Suppl.  Quaest.  65,  a.  1,  Bel- 
larminus  ait,  socialis  cohabitatio  et  domus  gubernatio  maxime  dif- 
ficilis  redditur  per  uxorum  multitudinem  :  siquidem  uxor,  Jicet  sit 
viro  subiecta,  non  tamen  ut  famula,  sed  ut  socia  et  collateralis  (x), 
et  ideo  ipsa  quoque  in  domo  principatum  habet;  omnis  autem 
principatus  natura  sua  diligit  singularitatem.  «  Non  ergo  facile 
«  potest  esse  pax  in  familia,  ubi  uni  viro  plures  uxores  iungun- 
«  tur,  cum  non  possit  unus  vir  sufficere  ad  satisfaciendum  plu- 
«  ribus  uxoribus  ad  votum,  et  etiam  quia  communicatio  plurium 
«  in  uno  officio  causat  litem,  sicut  figuli  corrixantur  ad  invicem, 
«  et  similiter  plures  uxores  unius  viri  ».  Bene  ergo  concluditur 
conformiter  ad  insitum  illud  naturalis  aequitatis  dictamen  quod 
intus  in  animo  gerimus,  pluralitatem  uxorum  esse  contra  legem 
naturae.  Non  tamen  contra  prima  eius  praecepta,  sed  contra  se- 
cundaria  tantum,  quae  cum  respiciant  bonum  humani  convictus 
quoad  bene  esse,  et  non  quoad  esse  simpliciter,  compatiuntur  di- 
spensationem  etiam  communem,  si  quando  expediat  negligere 
detrimentum  inferioris  finis,  ut  principalior  magis  obtineatur.  Nunc 
igitur  diligentius  considerandum  est  qualiter  in  Veteri  Lege  data 
fuerit  de  facto  dispensatio,  quibus  de  causis,  et  quanta  conve- 
nientia. 

Augustinus  autem  1.  de  bono  coniug.  c.  17,  aliam  rationem  affert  de- 
sumptam  ex  ratione  societatis  domesticae :  «  Non  sicut  uni  viro  etiam  plu- 
«  res  habere  licebat  uxores,  ita  uni  feminae  plures  viros...  Occulta  enim 
«  lege  naturae  amant  singularitatem  quae  principantur.  Subiecta  vero, 
«  non  solum  singula  singulis,  sed  si  ratio  naturalis  vel  socialis  admittit, 
«  etiam  plura  uni  non  sine  decore  subduntur.  Neque  enim  sic  habet 
«  unus  servus  plures  dominos,  quomodo  plures  servi  unum  dominum. 
«  Ita  duobus  seu  pluribus  maritis  vivis  nullam  legimus  servisse  sancta 
«  rum,  etc.  ». 

1     Cf.  in   [«    Part.,  Quaest.  92,  a.  3. 

§2. 

Videretur  autem  dicendum,  inconvenienter  omnino  fuisse  in 
hac  re  dispensatum.  Causam  enim  communis  dispensationis  nulla 
alia  esse  potuit  quam  prolis  multiplicatio.  Sed  prolis  multiplicatio 
maxime  fuit  necessaria  in  primis  initiis  generis  humani,  non  au- 
tem  postquam  in  tantum  crevit  hominum  numerus,  ut  debuerint 
dividi  in  universas  terras,  (Genes.  XI-4).  Atqui  ab  initio  nulla  fuit 
concessa  dispensatio,  ut  postea  videbimus.  Ergo  nonnisi  fnconve- 
nienter  data  fuisset  pcstea. 

Praeterea,  principalis  matrimonii  finis  est  proles  ad  cultum 
veri  Dei  educanda,  ut  ex  supra  dictis  liquet.  Non  ergo  propter 
multiplicationem  prolis  dispensatio  concedi  debuit,  eo  praecise  tem- 
pore  quo  plerique  a  vero  cultu  deficiebant.  Aut  certe  oportuisset 
dispensationem  ipsam  soli  populo  Dei  reservari. 

Sed  contra  est,  quod  in  prima  matrimonii  institutione  lucu- 
lenter  elucet  unitas,  quam  postea,  et  patriarcharum  usu,  et  ipsius 
Mosaicae  legis  sanctione,  sine  peccato  in  populo  Iudaeorum  vi- 
demus  praetermissam  (x).  Necesse  igitur  est    ut   succedente  tem- 

1  Non  desunt  tamen  qui  dixerint,  nusquam  iure  saltem  communi, 
licitam  fuisse  apud  Hebraeos  polygamiam.  Quae  sententia  communi  doctri- 
nae  certo  certius  adversatur,  et  sic  refutatur  a  Bellarmino  de  Matr.  c.  11. 
«  Quidquid  sit  de  Sara  et  Agar,  certe  Lia  et  Rachel  duae  verae  coniuges 
«  erant  patriarchae  Iacob;  utraque  enim  libera  erat,  et  utraque  uxor  per- 
«  petuo  nominatur;  et  idem  dici  potest  de  Anna  et  Phenenna  uxoribus 
«  Elcanae,  et  aliis  permultis.  Deinde  quis  credat  patriarcham  Abraham, 
«  virum  sapientissimum  et  sanctissimum,  imo  parentem  omnis  sanctitatis, 
«  et  in  Scripturis  ab  apostolis  et  prophetis,  et  ab  ipso  Christo  semper 
«  cum  honore  nominatum,  vel  ignorasse  adulterium  esse  peccatum,  vel 
«  adigi  potuisse  consensu  coniugis,  aut  ulla  alia  de  causa,  ad  id  perpe- 
«  traudum  quod  peccatum  esse  non  ignoraret?  Adde  quod  si  non  fuis- 
«  sent  illae  verae  uxores  patriarcharum,  oporteret  dicere  patriarchas  non 
«  tantum  semel  aut  iterum  ex  humana  fragilitate,  sed  toto  fere  vitae  tem- 
«  pore,  idque  palam  et  ex  professione,  peccasse.  Praeterea  Deus  ipse 
«  dicit  Davidi,  2  Reg.  XII :  Dedi  uxores  doniini  tui  in  simnn  tuum;  at  quo- 
«  modo.  quaeso,  Deus  adulterii  auctor  esse  potest?  etc. ».  Ad  dirficultatem 
autem  ortam  ex  hoc  quod  Scriptura  passim  concubinas  appellat  mulieres 

pore,  dispensatio  aliqua  intervenerit  ex  parte  Dei;  et  quia  quae 
a  Deo  sunt,  ordinata  sunt,  sine  dubio  dispensatum  est  convenien- 
ter,  imo  convenientissime. 

Rationem  autem  dispensationis  assignans  Bellarminus  de 
Matrim.  c.  n,  dicit:  «  Quia  post  diluvium  homines  paucissimi 
«  erant,  et  non  diu  vivebant  ut  ante  diluvium,  idcirco  Deus  ad 
«  faciliorem  propagationem  generis  humani  indulsit  polygamiam  ». 
Quae  quidem  causa  per  se  sufficiens  dicenda  esset  si  absoluta 
diluvii  universalitas  certo  constaret,  et  praesertim  si  facta  fuisset 
concessio  modico  tempore  post  diluvium.  Nunc  autem  initiata  vi- 
detur  in  Abraham,  quem  a  diluvio  separat  spatium  decem  gene- 
rationum.  Quapropter  abstrahendo  ab  omnibus  difficultatibus  quas 
ratio  assignata  compatitur,  dico  causam  dispensationis  fuisse  po- 
tissimum  multiplicationem  prolis,  non  quidem  in  genere  humano 
absolute,  sed  in  familia  Abrahae  quae  corrupto  cultu  Dei  apud 
gentes  caeteras,  singulariter  eligebatur  ad  conservationem  fidei  et 
promissionum,  necnon  et  ad  praeparandum  ortum  Messiae,  to- 
tius  mundi  Salvatoris.  Unde  signanter  dicit  Deus  ad  Abraham, 
Genes.  XII,  1-3:  «  Egredere  de  terra  tua,  et  de  cognatione  tua, 
«  et  de  domo  patris  tui,  et  veni  in  terram  quam  monstrabo  tibi. 
«  Faciamque  te  in  gentem  magnam,  et  benedicam  tibi...,  atque 
«  in  te  benedicentur  universae  cognationes  terrae  ».  Si  enim  iu- 
betur  egredi  e  terra  et  omni  cognatione  sua,  hoc  ideo  fuit,  quia 
stirpem  Abrahamiticam  volebat  Deus  ipsa  separatione  praeser- 
vatam  a  communi  contagione  idololatriae.  In  hoc  autem  quod  ad- 
ditur,  faciam  te  in  gentem  magnam,  signatur  intentio  corporalis 
fecunditatis  in  hac  progenie,  idque  m  ordine  ad  benedictionem 
quae  per  Christum  futura  erat,  ut  postrema  verba  apprime  de- 
clarant.  Sciendum  quippe  est  ortum  Messiae  debuisse  praeparari, 

illas,  quae  praeter  uxorem  patriarchis  adhaerebant,  respondet  Bellarminus: 
«  Erant  duo  genera  uxorum,  tum  apud  Hebraeos  veteres,  tum  etiam  apud 
«  Gentiles.  Quaedam  quae  ducebantur  non  solum  ad  procreandos  liberos, 
«  sed  etiam  ad  societatem  omnium  bonorum  et  totius  domus  gubernatio- 
«  nem,  et  hae  proprie  dicebantur  matresfamilias.  Quaedam  erant  legitimae 
«  ctiam  uxores,  sed  non  admissae  ad  societatem  bonorum...,  et  hae  tum 
«  uxores  tum  concubinae  nominabantur  ». 

non  solum  in  Palestina,  ubi  oportebat  filios  Abrahae  constituere 
regnum  quoddam  distinctum  e  quo  tandem  Messias  oriretur,  ve- 
rum  etiam  in  toto  orbe,  per  diffusionem  ipsius  Iudaicae  gentis 
inter  caeteras  nationes.  Et  sane,  si  ipso  tempore  adventus  Christi 
totus  mundus  erat  in  exspectatione,  ut  ex  Suetonio,  Tacito,  aliis- 
•que  profanis  scriptoribus  compertum  habemus,  hoc  ideo  fuit  quia 
Iudaei  quaquaversus  diffusi  prophetias  quae  de  Christo  erant  se- 
cum  ubique  asportaverant,  et  mundi  spem  in  Dominatorem  ven- 
turum  ubique  erexerant  (T).  Sed  ad  hoc  ut  ex  unius  Abrahae  fa- 
milia  oriretur  ingens  ille  populus  qui  in  Palaestina  radicem  suam 
habens,  per  reliquum  mundum  posset  dispergi,  oportebat  in  ea 
stirpe  maximam  esse  propaginis  fecunditatem.  Et  sic  optime  in- 
telligitur  ratio  dispensationis  circa  unitatem  matrimonii.  Quae 
quidem  dispensatio  «  principaliter  Patribus  sanctis  facta  est,  et 
«  per  eorum  exemplum  ad  alios  derivata  est,  eo  tempore  quo 
«  oportebat  praedictum  naturae  praeceptum  praetermitti,  ut  maior 
«  esset  multiplicatio  prolis  ad  cultum  Dei  educandae.  Semper 
«  enim  principalior  finis  magis  observandus  est  quam  secunda- 
«  rius.  Unde...  debuit  negligi  ad  tempus  impedimentum  quod 
«  posset  in  secundariis  finibus  evenire,  ad  quod  removendum, 
«  praeceptum  prohibens  pluralitatem  uxorum  ordinatur  ».  Ita 
S.  Thomas,  Suppl.  Q.  65,  art.  2. 

Hinc  patet  responsio  ad  obiecta,  quia  ratio  et  convenientia 
dispensationis  non  sumebatur  ex  multiplicatione  prolis  absolute, 
sed  ex    multiplicatione  prolis  in  populo  electo,  quando  iam   gen- 


[*)  De  hac  diffusione  Iudaeorum  per  omnes  gentes  testimonium  illu- 
stre  habetur  Act.  II,  5-11,  ubi  narratnr  promulgatio  Novae  Legis  in  die 
Pentecostes:  «  Erant  autem  in  Iernsalem  Iudaei,viri  religiosi  ex  omni  na- 
<itione  quae  sub  caelo  est...  Parthi  et  Medi.  et  yElamitae,  et  qui  habitant 
«  Mesopotamiam,  Iudaeam  et  Cappadociam,  Pontum  et  Asiam,  Phrygiam 
«  et  Pamphyliam,  yEgyptum  et  partes  Lybiae  qnae  est  circa  Cyrenen,  et 
«  advenae  Romani,  etc.  ».  Isti  advenae  Iudaei  similes  erant  Iudaeis  ho- 
diernis,  qui  et  Itali  sunt,  et  Poloni,  et  Galli,  et  Germani,  et  simul  nihil 
horum.  Sed  tunc  vel  maxime,  consiliis  divinae  Providentiae  deserviebant, 
in  ordine  ad  regnum  Christi  et  Evangelii  publicationem. 

tes  permittebantur  suae  idololatriae  (*),  et  cultus  veri  Dei  non 
tam  spirituali  quam  carnali  generatione  propagabatur  atque  con- 
servabatur.  Caeterum,  etsi  non  desint  qui  existiment  dispensa- 
tionem  soli  popu]o  Hebraeorum  fuisse  concessam,  probabilius 
tamen  dicendum  videtur  quod  per  concomitantiam ,  ad  gentiles 
etiam  fuit  extensa.  Quod  enim  attinet  ad  naturae  legem  omnes 
homines  aequales  sunt,  nec  decebat  ut  apud  paganos  esset  ma- 
gis  stricta  naturalis  iuris  obligatio  quam  apud  eos  quorum  erat 
adoptio,  et  gloria,  et  testamentum,  et  obsequium,  et  promissa.  — 
Sed  nunc  de  revocatione  dispensationis  post  Christi  adventum, 
paucis  agendum  est. 

§3- 

Principalis  locus  est  Matth.  XIX,  3-10,  ubi  Christus  revocat 
matrimonium  ad  eam  formam  quam  habebat  ab  initio.  Interro- 
gatus  enim  a  Pharisaeis  an  liceret  repudiare  uxorem,  respondit: 
«  Non  legistis  quia  qui  fecit  hominem  ab  initio,  masculum  et 
«  feminam  fecit  eos  et  dixit:  propter  hoc  dimittet  homo  pa- 
«  trem  et  matrem,  et  adhaerebit  uxori  suae,  et  erunt  duo  in 
«  carne  una  ».  Tum  docet  quid  ipse  iubeat  observari,  subdens: 
«  Itaque  iam  non  sunt  duo,  sed  una  caro,  quod  ergo  Deus  con- 
«  iunxit,  homo  non  separet  »,  ubi  matrimonium  deinceps  vult 
esse  unius  cum  una,  sicut  olim  fuerat.  Denique  sic  concludit: 
Dico  autcm  vobis,  quia  quicumque  dimiserit  uxorem  suam  nisi  ob 
fomicatioriem,  et  aliam  duxerit,  moechatur,  et  qui  dimissam  duxerit, 
moechatur.  Quae  quidem  sententia,  etsi  sit  directe  de  matrimonii 
indissolubilitate,  invicte  tamen  restitutionem  primae  unitatis  si- 
mul  commonstrat.  Ratio  est  quia  in  tantum  dici  potest  moechari 
is  qui  priore  uxore  dimissa,  aliam  duxerit,  in  quantum  non  pos- 

1  Notatu  dignum  est  quod  ipso  terrpore  quo  Gentes  deficiebant,  se- 
gregabatur  et  eligebatur  familia  Abrahae.  Postea,  Abrahae  familia  Mes- 
siam  abnuente,  Gentes  vocatae  sunt.  In  fine  mundi,  Gentibus  magna  ex 
parte  deficientibus  a  fide,  Hebraei  rursus  vocabuntur.  Quod  totum  pulchre 
figuratum  est  in  evangelica  historia  sanationis  mulieris  hemorroissae  et  su- 
scitatione  filiae  Iairi,  ut  ostendit  Hieronymus  in  c.  9  Matth. 

sunt  amplius  haberi  plures  uxores  simul.  Si  enim  adhuc  valeret 
polygamia,  esto  quod  non  liceret  primam  dimittere  coniugem, 
esto  quod  vi  illicitae  dimissionis  vinculum  non  solveretur:  at  certe 
nihil  prohiberet  quominus  simultanea  quaedam  unio  iniretur  cum 
uxore  altera,  ac  per  hoc,  coniunctio  cum  ea  peccatum  fornicatio- 
nis  nequaquam  constitueret.  Quapropter  vel  falso  dixit  Dominus : 
quicwnque  dimiserit  uxorem  suam,  et  aliam  duxerit,  mocchatur,  vel 
vinculum  coniugale  cum  una  excludit  iam  vinculum  cum  altera, 
quod  est,  simultaneam  uxorum  pluralitatem  esse  post  Christum 
omnino  revocatam. 

Notandum  autem  quod  ratio  valet  pro  omnibus  hominibus, 
etiam  non  christianis,  primo  quidem  quia  illimitate  tenditur  illud, 
quicumque  dimiserit,  etc.  Secundo  quia  legi  naturae  eadem  ra- 
tione  subduntur  baptizati  pariter  et  non  baptizati,  et  ideo  sublata 
dispensatione  per  quam  indulta  fuerat  polygamia,  eo  ipso  quoad 
omnes  redit  plenum  naturalis  iuris  robur.  Tertio  denique  quia 
solos  fideles  directe  respiciebat  concessa  dispensatio,  caeteros 
vero  nonnisi  per  quamdam  concomitantiam,  ut  dictum  est  in  su- 
perioribus. 

At  vero  in  matrimonio  christianorum  unitas  non  est  de  solo 
iure  naturae.  Absoluta  enim  et  indispensabili  necessitate  requi- 
ritur  ratione  sacramenti,  videlicet  propter  veritatem  significatio- 
nis  quae  sacro  signo  est  essentialis:  quippe,  sicut  Christus  est 
unus,  ita  Ecclesia  una. 


THESIS  XLI. 

Soluto  matrimonio  per  mortem  alterius  coniugum  vel 
quamcumque  aliam  causam,secundae  et  ulteriores  nuptiae, 
tam  intra  quam  extra  Ecclesiam,  validae  sunt  et  licitae. 

Postquam  exclusa  est  simultanea  uxorum  pluralitas,  inqui- 
rendum  restat  an  matrimonii  unitas  ita  sit  intelligenda,  ut  so- 
luto  semel  priori  vinculo,  non  remaneat  amplius  novo  foederi 
ineundo  locus,  et  ex  regula  catholicae  fidei  respondetur,  remanere. 

Documenta  Scripturae  simul  et  traditionalem  sensum  exhi- 
bebit  Augustinus  1.  de  bono  viduitatis  c.  12:  «  De  tertiis  et  de 
«  quartis  et  de  ultra  pluribus  nuptiis  solent  homines  movere 
«  quaestionem.  Unde,  ut  breviter  respondeam,  nec  ullas  nuptias 
«  audeo  damnare,  nec  eis  verecundiam  numerositatis  auferre. 
«  Sed  ne  cuiquam  brevitas  huius  responsionis  meae  forte  di- 
«  spliceat,  uberius  disputantem  reprehensorem  meum  audire  pa- 
«  ratus  sum.  Fortassis  enim  affert  aliquam  rationem  quare  se- 
«  cundae  nuptiae  non  damnentur,  tertiae  damnentur.  Nam  ego 
«  non  audeo  plus  sapere  quam  oportet  sapere.  Quis  enim  sum 
«  qui  putem  definiendum  quod  nec  Apostolum  video  definisse? 
«  Ait  enim:  Mulier  alligata  est  quamdiu  vir  eius  vivit.  Non  dixit 
«  primus,  aut  secundus,  aut  tertius,  aut  quartus;  sed  mulier}  in- 
«  quit,  alligata  est  quamdiu  vir  eius  vivit ;  si  autem  mortuus  fuerit 
«  vir  eius,  liberata  est,  cui  vult  nubat,  tantum  in  Domino.  Beatior 
«  autem  erit  si  sic  permanserit.  Quid  huic  sententiae,  quantum  ad 
«  hanc  rem  attinet,  addi  vel  detrahi  possit,  ignoro.  Deinde  ipsum 
«  quoque  apostolorum  ac  nostrum  Magistrum  et  Dominum  audio 
«  Sadducaeis  respondentem,  cum  proposuissent  mulierem  non 
«  univiram  vel  biviram,  sed  si  dici  potest,  septiviram,  in  resur- 
«  rectione  cuius  esset  futura  uxor.  Increpans  ergo  eos  ait :  Erra- 
«  tis  nescientes  Scripturas  neque  virtutem  Dei,  in  resurrectione  enim 
«  neque  nubent  neque  nubentur,  sed  erunt  sicut  angeli  Dei  in  coelo. 
«  Eorum  itaque  resurrectionem  commemoravit  qui  resurgent  ad 
«  vitam,  non  qui  resurgent  ad  poenam.  Potuit  ergo  dicere:  erra- 
«  tis  nescientes  Scripturas  neque  virtutem  Dei,  in  illa  enim  resur- 
«  rectione  multinubae  istae  esse  non  poterunt,  deinde  addere 
«  quia  nec  aliqua  ibi  nubit.  Sed  nec  ipsam,  ut  videmus,  tot  ma- 
«  ritorum  mulierem  ulla  suae  sententiae  significatione  damnavit. 
«  Quapropter  nec  contra  humanae  verecundiae  sensum  audeo  di- 
«  cere  ut  quoties  voluerit,  viris  mortuis,  nubat  femina,  nec  ex 
«  meo  corde  praeter  Scripturae  sanctae  auctoritatem  quotaslibet 
«  nuptias  audeo  condemnare  »  (r). 

(x)  Hoc  sensu  intelligendus  Hieronymus,  cum  epist.  123  ad  Ageru- 
chiam  n.  10,  ita  scribit:  «  Rem  dicturus  sum  incredibilem,  sed  multorum 
«  testimoniis  approbatam.  Ante  annos  plurimos,  cum  in  chartis  ecclesia- 

De  Ecclesiae  Sacramentis.  Toni.  II.  36 

Ratio  quoque  intrinseca  est  quia  nihil  obstat  nuptiis  suo 
cessivis,  sive  matrimonium  consideretur  ut  est  in  naturae  offi- 
cium,  sive  consideretur  ut  est  Ecclesiae  sacramentum.  Sub  primo 
respectu  res  in  aperto  est,  nam  moriente  altero  coniugum,  vincu- 
lum  matrimoniale  desinit  esse,  cum  sit  de  essentia  omnis  relatio- 
nis  ut  deficiente  termino,  cesset  (x).  «  Unde  propter  praecedens 
«  matrimonium  non  impeditur  aliquis  a  secundo,  mortuo  coniuge. 
«  Et  sic,  non  solum  secundae,  sed  tertiae,  et  sic  deinceps  nuptiae 
«  sunt  licitae  »  (2).  Igitur  difficultas  solum  esse  posset  quoad 
nuptias  christianorum,  propter  specialem  rationem  sacramenti.  Vi- 
deretur  enim  non  salvari  in  secundo  matrimonio  significatio  con 
iunctionis  Christi  et  Ecclesiae,  quia  non  est  amplius  una  uxoi 
unius  viri,  aut  unus  vir  unius  uxoris,  sicut  unus  est  Christus 
sponsus  unius  Ecclesiae.  Verum  ad  hoc  facile  respondetur  quod 
significatio  perfecta  semper  invenitur  in  secundo  vel  tertio  ma- 
trimonio  secundum  se  considerato,  quia  defectus  non  est  nisi  respe- 
ctu  habito  ad  matrimonium  praecedens,  et  cum  respectus  iste 
sit  omnino  extrinsecus,  (quandoquidem  de  priori  vinculo  nihil 
remanet,  non  secus  ac  si  nunquam  exstitisset),  intrinseca  signi- 
ficationis  veritas  impediri  nequit.  Animadvertendum  tamen  quod 
praedictus  accidentalis  defectus  in  causa  est  cur  secundae  nuptiae 

«  sticis  iuvarem  Damasum  Romanae  Urbis  episcopnm,  et  Orientis  atque 
«  Occidentis  synodicis  consultationibus  responderem,  vidi  duo  inter  se  pa- 
«  ria...,  unum  qui  viginti  sepelisset  uxores,  alteram  quae  vicesimum  se- 
«  cundum  habuisset  maritum,  extremo  sibi,  ut  ipsi  putabant,  matrimonio 
«  copulatos.  Summa  omnium  expectatio,  virorum  pariter  ac  feminarum, 
«  post  tantas  rudes  quis  quem  prius  efferret.  Vicit  maritus,  et  totius  urbis 
«  populo  confluente,  coronatus  et  palmam  tenens,  adoreamque  per  singulos 
«  sibi  acclamantes,  uxoris  multinubae  feretrum  praecedebat.  Quid  dicemus 
«  tali  mulieri  ?  Nempe  illud  quod  Dominus  Samaritanae:  Viginti  duos  ha- 
«  buisti  maritos,  et  iste  quo  nunc  sepeliris,  no?i  est  tuus  ».  Haec  sane  di- 
cuntur  hyperbolice  secundum  honestatis  publicae  et  humanae  verecundiae 
sensum.  Alias  idem  Hieronymus  1.  i.  c.  Iovin.  scribit:  «  Non  damno  di- 
«  gamos  et  trigamos,  et  si  dici  potest,  octogamos  ». 

f1)  Hoc  adeo  verum  est,  ut  si  paulo  post  resurgeret  coniux,  secluso 
novo  contractu,  non  magis  obligarentur  ambo  ad  invicem,  ac  si  nusquam 
inter  eos  matrimonium  intercesisset. 

S.  Thom.  Suppl.  Quaest.  63,  a.  1. 

non  habeant  in  Ecclesia  eumdem  honorem  ac  primae;  subtrahi- 
tur  enim  benedictio  quando  nuptiae  sunt  secundae  ex  parte  utrius- 
que  coniugis,  vel  etiam  ex  parte  solius  mulieris.  Caeterum,  «  si 
«  virgo  contrahat  cum  viro  qui  habuit  aliam  uxorem,  nihilominus 
«  nuptiae  benedicuntur.  Salvatur  enim1  aliquo  modo  significatio 
«  etiani  in  ordine  ad  primas  nuptias,  quia  Christus,  etsi  unam  Ec- 
«  clesiam  sponsam  habeat,  habet  tamen  plures  personas  despon- 
«  satas  in  una  Ecclesia.  Sed  anima  non  potest  esse  sponsa  al- 
«  terius  quam  Christi...,  et  propter  hoc,  quando  mulier  secundo 
«  nubit,  nuptiae  non  benedicuntur  propter  defectum  (accidentalem) 
«  sacramenti  »  (x). 

Quod  autem  ad  Graecos  attinet,  sciendum  est  quod  iure  ec- 
clesiastico,  eodemque  particulari,  quartae  nuptiae  apud  eos  anti- 
quius  prohibebantur.  Ex  quo  quidam  eorum  postea  docuerunt, 
iure  divino  illas  esse  nullas  et  illicitas,  innixi  auctoritate  Basilii 
et  Gregorii  Nazianzeni,  qui  tamen  loquebantur  cohaerenter  ad  di- 
sciplinam  seu  legem  canonicam,  ut  bene  ostendit  Perrone.  Et  fuit 
una  e  querelis  Graecorum  adversus  Latinos.  Quare  cum  de  unione 
actum  est  in  Concilio  Lugdnensi  II,  Michael  Palaelogus  conflteri 
debuit:  «  Quod  nec  unus  vir  plures  uxores  simul,  nec  una  mulier 
«  permittitur  habere  plures  viros :  soluto  vero  legitimo  matrimonio 
«  per  mortem  coniugum  alterius,  secundas  et  tertias  deinde  nuptias 
«  successive  licitas  esse,  si  impedimentum  canonicum  aliud  ex  causa 
«  aliqua  non  obsistat  ».  Et  iterum  de  eadem  re  mentio  habetur  in 
decreto  pro  Iacobitis,  quando  rursus  in  Florentino  unio  decreta 
est  (2). 

DE   INDISSOLUBILITATE   MATRIMONII 

(QUAEST.    SUPPL.    49.) 

Post  absolutam  quaestionem  de  matrimonii  unitate,  restat  di- 
cendum  de  altera  proprietate  quae  est  indivisibilitas.  Intelligitur 
autem  indivisibilitas    quoad  vinculum,  quia   de  separatione    quae 

(x)   Ibid.  ad  2um. 

Cf.   Perrone,  de  Matrini.  christ ,  Tom.  3,  pag.  92  et  seq. 

est  tantum  quoad  torum  et  cohabitationem  ad  certum  incertumve 
tempus,  sufficienter  tractant  canonistae.  Unde  separatio  huiusmodi 
non  est  obiectum  considerationis  in  tractatu  dogmatico,  nisi  forte 
indirecte,  ubi  de  regimine  matrimonii  et  de  potestate  Ecclesiae 
circa  causas  matrimoniales. 

Porro  cum  de  indissolubilitate  vinculi  agitur,  oportet  prae 
primis  distinguere  inter  matrimonium  iam  contractam  sed  nondum 
consummatum,  et  matrimonium  per  copulam  perfectam  consumma- 
tum.  Sive  enim  consideretur  matrimonium  ut  est  in  naturae  offi- 
cium,  sive  consideretur  ut  sacramentum,  consummatio  aliquid  ad- 
dit  quo  vinculum  in  sui  firmitate  perficitur. 

Res  est  in  aperto  si  de  matrimonio  loquamur,  prout  est  de 
iure  naturae.  Hoc  enim  modo  vinculi  coniugalis  firmitas  est  ma- 
xime  propter  bonum  prolis  suscipiendae,  educandae,  et  ad  perfe- 
ctum  statum  perducendae.  Atqui  ante  consummationem  matri- 
monii,  nonnisi  remote  et  in  actu  primo  ordinantur  coniuges  ad 
bonum  illud,  a  quo  tanquam  a  principali  fine  obligationis  diutur- 
nitas  naturaliter  mensuratur.  Post  consummationem  vero,  etiam 
proxime  et  veluti  in  actu  secundo,  pro  quanto  iam  positus  est 
physicus  actus  susceptioni  prolis  per  se  idoneus.  Relinquitur  ergo 
ut  dicta  consummatione  accedente,  praeexistens  vinculum  perfi- 
ciatur,  non  quidem  quoad  sui  essentiam  sive  quoad  mutuum  ius 
in  quantum  huiusmodi,  sed  bene  quoad  proprietatem  perpetuitatis 
et  naturalis  indivisibilitatis. 

Nunc  autem  si  de  vinculo  coniugali  agatur  in  quantum  cst 
sacramentum,  maior  esse  posset  ratio  dubitandi,  quia  absurdum 
videretur  quod  ad  sacramentum  qua  tale,  aliquid  conferat  matri- 
monii  consummatio.  Verum  in  hoc  distinctione  opus  est,  nam  co- 
pula,  sicut  non  facit  vinculum  in  esse  naturali,  ita  nec  facit  ipsum 
in  esse  signi  sacri,  id  est  sacramenti.  Verumtamen  efficere  potest 
et  reipsa  efficit  ut  significatio  huius  sacri  signi  incipiat  se  exten- 
dere  ad  aliquid  ad  quod  sese  non  extendebat  prius,  nisi  tantum 
potentialiter  et  in  actu  primo.  Dictum  est  enim  supra,  quod  du- 
plex  est  Filii  Dei  cum  natura  humana  unio,  physica  una,  spiri- 
tualis  altera:  una  quae  attenditur  secundum  tractionem  assumptae 
humanitatis  ad  esse   personale  Verbi,  altera   quae   attenditur  se- 

-cundum  communionem  charitatis  et  gratiae  a  Christo  capite  in 
Ecclesiae  corpus  redundantis.  Prior  est  absolute  indissolubilis, 
quia  quod  Verbum  assumpsit,  nunquam  dimisit  aut  dimittet.  Po- 
sterior,  si  cum  singulis  seorsum  Ecclesiae  membris  consideretur, 
non  est  omni  ex  parte  indissolubilis  donec  in  gloria  terminetur. 
Si  autem  cum  Ecclesia  universa,  est  indissolubilis  quidem,  sed 
ideo  quia  fundatur  in  prima;  nisi  enim  esset  una  singularis  hu- 
manitas  personaliter  et  physice  unita  Filio  Dei,  neque  foret  aliqua 
necessitas  ut  ei  tanquam  capiti  corpus  aliquod  mysticum  indis- 
sociabiliter  coniungeretur.  Porro  vinculum  coniugale  nondum  re- 
praesentat  in  actu  physicam  hanc  unionem  Verbi  cum  carne, 
antequam  coniuges  reipsa  effecti  sint  una  caro  per  matrimonii 
consummationem,  et  ideo  nondum  est  signum  coniunctionis  Christi 
cum  Eccle^ia,  praecise  sub  ratione  omnimodae  illius  indissolubilitatis 
quae  iu  unione  hypostatica  suam  habet  causam  atque  fundamentum. 
Unde  in  1.  i.  Decret.  Tit.  XXI,  cap.  5,  Innocentius  III  dicit:  «  Cum 
«  duo  sint  in  coniugio,  videlicet  consensus  animorum  et  commixtio 
«  corporum,  quorum  alterum  significat  charitatem  quae  consistit 
«  in  spiritu  inter  Deum  et  animam  iustam,  ad  quod  pertinet  illud 
«  quod  dicit  Apostolus :  Qui  adhaeret  Deo,  unus  spiritus  est  cum 
«  eo  ;  reliquum  vero  designat  conformitatem  quae  consistit  in  carne 
«  inter  Christum  et  Ecclesiam,  ad  quod  pertinet  illud  quod  Evan- 
«  gelista  testatur  :  Verbum  caro  factum  est,  et  habitavit  in  nobis, 
«  profecto  coniugium  illud  quod  non  est  commixtione  corporum 
«  consummatum,  non  pertinet  ad  illud  coniugium  designandum 
«  quod  inter  Christum  et  Ecclesiam  per  incarnationis  mysterium 
«  est  contractum  »,  pro  quanto  scilicet,  sacra  significatio  nondum 
reducta  est  in  actum  repraesentandi  mysticam  unionem  hanc,  re- 
duplicative  ut  est  absolute  indissolubilis.  «  Dicendum,  inquit  ^n. 
«  gelicus  (T),  quod  matrimonium  ante  carnalem  copulam  significat 
«  illam  coniunctionem  quae  est  Christi  ad  animam  per  gratiam, 
«  quae  quidem  solvitur  per  dispositionem  spiritualem  contrariam... 
«  Sed  post  carnalem  copulam,  significat  coniunctionem  Christi  ad 
«  Ecclesiam  quantum  ad  assumptionem  humanae  naturae  in  uni- 

(x)   Suppl.   Ouaest.  61,  a.   1,  ad   mm. 

«  tatem  personae,  quae  omnino  est  indivisibilis  ».  Itaque  copula 
non  facit  id  quod  est  titulus  ad  gratiam,  neque  etiam  facit  ut  sit 
titulus  ad  ampliorem  gratiam,  sed  facit  ut  titulus  praeexistens 
firmetur  in  suo  esse,  quatenus  matrimoniale  foedus  eam  nunc  ha- 
bet  ampliationem  significationis  sacrae,  cui  iam  repugnat  omnis 
vinculi  dissolutio. 

Sic  igitur  apparet  quomodo,  ad  indissolubilitatem  quod  attinet, 
alia  sit  conditio  matrimonii  consummati,  et  alia  matrimonii  non 
consummati,  sive  simplex  naturae  ius  spectetur,  sive  etiam  ratio 
habeatur  sacramenti.  Proinde  necesse  est  singulas  conditiones  ac- 
curate  distinguere,  et  in  tria  sequentia  capita  disputationem  totam 
dividere.  Primo,  fundamenti  instar  ponendum  est,  indissolubilita- 
tem  matrimonii  esse  de  naturae  iure,  quamvis  certis  de  causis 
et  intra  certos  limites  adhUc  dispensabili.  Secundo,  singillatim 
tractandum  erit  de  dispensationibus  per  quas  solvi  potest  tam 
matrimonium  consummatum  sed  non  raturri,  quam  ratum  sed  non 
consummatum.  Tertio  demum,  dicendum  de  absoluta  atque  indi- 
spensabili  indissolubilitate  matrimonii  rati  simul  et  consummati, 
id  est,  omnis  matrimonii  in  quo  post  esse  sacramentale  super- 
venit  consummatio. 


THESIS  XLII. 

Iure  naturae  matrimonii  vinculum  est  indissolubile,  nec 
unquam  propria  humani  legislatoris  vel  iudicis  auctoritate 
sanciri  potuit  repudium  aut  divortium  proprie  dictum. 

Videretur  tamen  dicendum  quod  stando  simplici  iuri  na- 
turae,  perfectum  divortium  in  certis  casibus  auctoritate  humana 
sanciri  potest.  Nam  perfectum  divortium  non  magis  repugnat  na- 
turalibus  matrimonii  finibus  quam  divortium  imperfectum  quoad 
torum  et  cohabitationem,  per  quod  tollitur  parentum  sive  coniu- 
gum  commanentia  ad  invicem.  Sed  in  certis  casibus  separatio  ad 
certum  incertumve  tempus,  auctoritate  iudicis  humani    secundum 


DE    INDISSOLUBILITATE     MATRIMONII  407 

legem  canonicam  de  facto  decernitur  (*).  Ergo  etiam  divortium 
proprie  dictum  humana  auctoritate  potest  decerni,  imo  multo  ma- 
gis,  quia  minus  contrariatur  moralitati,  non  exponendo  coniuges 
separatos  evidenti  periculo  fornicationis  si're  adulterii. 

Praeterea  ius  naturae  auctoritati  humanae  concedit  omnia 
necessaria  ad  bonum  regimen  societatis.  Sed  bonum  regimen  so- 
cietatis  exigit  ut  quandoque  nexus  coniugalis  inter  insociabiles 
partes  dissolvatur:  si  dissimilitudo  ingeniorum,  si  discordia,  si 
fides  ab  altero  violata,  aut  utriusque  consensus,  aliaeve  causae 
requirant  vinculum  liberari.  Ergo  idem  ac  prius. 

Praeterea  ratio  sacramenti  non  est  in  matrimonio  de  iure 
naturae,  Sed  Augustinus  1.  de  bono  coniug.  c.  7,  dicit  quod  se- 
clusa  ratione  sacramenti,  nullum  satis  convincens  affertur  argu- 
mentum  pro  tanta  firmitate  foederis  nuptialis,  quod  nunquam  vis 
humanarum  legum  valeret  dirimere.  Ait  enim:  «  Quod  (vinculum) 
«  nequaquam  puto  tantum  valere  potuisse,  nisi  alicuius  rei  maio- 
«  ris  ex  hac  infirma  mortalitate  hominum  quoddam  sacramentum 
«  adhiberetur,  quod  deserentibus  hominibus  atque  id  dissolvere 
«  cupientibus,  inconcussum  illis  maneret  ad  poenam.  Siquidem, 
«  interveniente  divortio,  non  aboletur  illa  confoederatio  nuptialis... 
«  Nec  tamen  nisi  in  civitate  Dei  nostri,  in  monte  sancto  eius,  talis 
«  est  causa  cum  uxore  ». 

Denique  apud  Iudaeos  dabatur  libellus  repudii.  Sic  enim  ha- 
betur  Deuteron.  XXIV-i:  Si  acceperit  homo  uxorem  et  habuerit 
eam,  et  non  invenerit  gratiam  ante  ocnlos  eius  propter  aliquam  foe- 
ditatem,  scribet  libellum  rcpudii,  et  dabit  in  manu  illius,  et  dimittet 
eam  de  domo  sua.  Sed  bonis  moribus  multo  magis  repugnat  re- 
pudium  uxoris  privato  viri  arbitrio  relictum,  praesertim  propter 
causas  in  lege  assignatas,  quam  divortium  publica  potestate  de- 
claratum  ac  sancitum.  Ergo  in  certis  saltem  casibus  sanciri  po- 
test  proprie  dictum  divortium  per  humanum  iudicem,  ex  humanae 
legis  auctoritate. 

At  contra  est  quod  in  Syllabo  sub  n.  67  damnatur  sequens 
propositio :  Iure  naturae  matrimonii  vinculum  non  est  indissolubile, 

C)  Cf.  Trident.,  Sess.   XXIV,  can.  8. 

et  in  variis  casibus  divortium  proprie  dictum  auctoritate  ciuili  san- 
ciri  potest.  Atqui,  quod  ad  ius  naturae  solvendum  attinet,  nulla 
humana  auctoritas  ex  sese  plus  potestatis  habet  quam  civilis. 
Ergo  nullius  unquam  humani  legislatoris  vel  iudicis  auctoritate 
valere  potuit  perfectum  ac  proprie  dictum  divortium,  etiamsi  ab- 
stractio  fiat  a  quacumque  ratione  sacramenti. 

Ad  huius  autem  veritatis  demonstrationem,  revelationis  simul 
et  naturalis  rationis  dictamen  concurrit.  Et  primo  quidem,  quod 
ad  revelationem  attinet,  Matth.  XIX,  4-6,  dicitur:  «  Non  legistis 
«  quia  qui  fecit  hominem  ab  initio,  masculum  et  feminam  fecit 
«  eos,  et  dixit:  Propter  hoc  dimittet  homo  patrem  et  matrem,  et 
«  adhaerebit  uxori  suae,  et  erunt  duo  in  carne  una.  Itaque  iam 
«  non  sunt  duo,  sed  una  caro.  Quod  ergo  Deus  comunxit,  homo 
«  non  separet  ».  Sed  ibi  profecto  sermo  est  de  matrimonio  ut  in 
naturae  officium  instituto.  Non  enim  ullam  rationem  signi  sacri 
nunc  respicit  Dominus,  sed  solum  id  quod  verba  Scripturae  ad 
litteram  sonant,  et  hoc  nihil  aliud  esse  noscitur  nisi  primaeva 
coniugii  constitutio  tanquam  a  naturae  auctore  descendens.  Cuius 
vis  ea  demum  est,  Christo  attestante,  ut  nuptiale  vinculum  semel 
initum,  a  quopiam  inter  homines  dissolvi  aut  distrahi  nequeat. 
Hinc  Innocentius  III  cap.  Gaudemus  de  divortiis,  iubet  ut  salvo 
interim  privilegio  de  quo  in  thesi  sequenti,  paganus  ad  fidem  con- 
versus,  ex  pluribus  uxoribus  quas  duxerat  adhuc  infidelis,  prio- 
rem  accipiat,  quamvis  dimissam  per  repudium  secundum  morem 
gentis  suae,  et  alteri  viro  nuptui  traditam.  Censuit  ergo  matrimo- 
nium  esse  de  iure  naturali  indissolubile,  quia  sola  lege  naturae 
reguntur  coniugia  infidelium,  a  quibus  abest  ratio  sacramenti. 
Hinc  demum  Leo  XIII  ih  Encyclica  Arcanum :  «  Sed  quia  modo 
«  passim  libuit  humanum  ius  in  locum  naturalis  et  divini  suppo- 
«  nere,  deleri  non  solum  coepit  matrimonii  species  ac  notio  prae- 
«  stantissima,  quam  in  animis  impresserat  et  quasi  consignaverat 
«  natura,  sed  in  ipsis  etiam  Christianorum  coniugiis,  hominum 
«  vitio  multum  vis  illa  debilitata  est,  magnorum  bonorum  pro- 
«  creatrix.  Etenim  salutari  depulso  Dei  metu,  persaepe  fit  ut  vix 
«  ferenda  matrimonii  munera  et  officia  videantur,  et  liberari  ni- 
«  mis  multi  vinculum  velint,  quod  iure  humano  et  sponte  nexum 

«  putant...  Et  si  forte  satisfieri  procacitati  voluntatum  lege  prohi- 
«  beatur,  tum  iniquas  clamant  esse  leges,  inhumanas,  cum  iure 
«  civium  liberorum  pugnantes;  quapropter  omnino  videndum  ut 
«  illis  antiquatis  abrogatisque,  licere  divortia  humaniore  lege  de- 
«  cernatur  ».  Ex  quibus  sane  efficitur,  divortiorum  leges  non  iuri 
divino  tantum  positivo,  sed  et  naturali  plane  opponi  atque  con- 
tradicere. 

Accedit  et  auctoritas  rectae  rationis.  Nam  in  primis,  matri- 
monii  dissohttio  repugnat  principali  fini  quem  in  coniugio  natura 
intendit.  Et  siquidem  consideretur  ut  tollens  diuturnam  obligatio- 
nem  parentum  ad  invicem,  tunc  est  ex  sese  contra  primam  natu- 
rae  intentionem,  quae  est  nutritio  et  instructio  prolis  quousque  ad 
perfectam  ducatur  aetatem.  In  omni  autem  casu  erit  saltem  con- 
tra  intentionem  secundam,  in  quantum  per  parentes  filiis  provideri 
debet  in  totam  vitam  per  debitam  praeparationem  eorum  quae  sunt 
necessaria  in  vita.  Quippe,  ut  S.  Thomas  1.  3  c.  Gent.  c.  123  ait: 
«  Possessiones  ad  conservationem  naturalis  vitae  ordinantur,  et 
«  quia  naturalis  vita  quae  conservari  non  potest  in  patre  perpe- 
«  tuo,  quasi  quadam  successione  secundum  speciei  similitudinem 
«  conservatur  in  filio,  secundum  naturam  est  conveniens  ut  in  his 
«  quae  sunt  patris  succedat  filius.  Naturale  est  igitur  ut  sollicitudo 
«  patris  ad  filium  maneat  usque  ad  finem  vitae  suae.  Si  igitur 
«  sollicitudo  patris  de  filio  causat  etiam  in  avibus  commanentiam 
«  maris  et  feminae,  ordo  naturalis  requirit  quod  usque  ad  finem 
«  vitae  in  humana  specie  pater  et  mater  simul  commaneant  «  (*). 
Sed  et  matrimonii  divisibilitas  repugnat  fini  secundario,  qui  est 
mutuum  obsequium  in  domesticae  vitae  consortio.  Nam  ex  natu- 
rae  intentione,  maxima  esse  debet  inter  virum  et  uxorem  amici- 
tia;  in  cuius  signum  homo  propter  uxorem  dimittit  patrem,  et 
similiter  uxor  propter  virum.  Sed  amicitia  quanto  maior  est,  tanto 
debet  esse  firmior  et  diuturnior.  Igitur  ex  naturae  intentione  ami- 
citia  coniugalis  debet  esse  perpetua,  quod  quidem  debitum  per- 
petuae  amicitiae  super  foederis  nuptialis  indivisibilitatem  eviden- 

(x)  Cf.  etiam  Suppl.  Quaest.  67,  a.  2. 

ter  fundatur.  Relinquitur  ergo  ut  iure    naturae   matrimonium  sit 
indissolubile. 

Et  confirmatur,  quia  si  ius  naturale  permitteret  matrimonium 
per  aliquam  naturalem  causam  dissolvi,  hoc  esset  uno  ex  his  tri- 
bus  modis,  praeter  quos  nullus  alius  est  assignabilis:  vel  per  hoc 
quod  vir  repudiaret  uxorem  aut  uxor  virum,  vel  ex  communi 
consensu  utriusque,  vel  demum  ex  sanctione  humanae  legis  et 
publici  iudicis  sententia.  Atqui  nec  primo,  nec  secundo,  nec  ter- 
tio  modo.  Ergo  rursus  dicendum  est  matrimonium  esse  naturali- 
ter  usque  ad  finem  vitae  indissolubile.  —  Et  primo  quidem  iuri 
naturali  evidenter  repugnat  ut  solvatur  coniugium  per  repudium 
viri  ab  uxore,  aut  uxoris  a  viro.  Etenim  «  manifeste  apparet  in- 
«  conveniens,  ait  S.  Thomas  ubi  supra,  si  mulier  virum  dimittere 
«  posset,  cum  mulier  naturaliter  viro  subiecta  sit  tanquam  guber- 
«  natori.  Non  est  autem  in  potestate  eius  qui  alteri  subiicitur,  ut 
«  ab  eius  regimine  discedat.  Contra  naturalem  igitur  ordinem  es- 
«  set,  si  mulier  virum  deserere  posset.  Si  ergo  vir  deserere  pos- 
«  set  mulierem,  non  esset  aequa  societas  viri  ad  mulierem,  sed 
«  servitus  quaedam  ex  parte  mulieris  ».  —  Sed  et  repugnat  se- 
cundo  ut  solvatur  coniugium  per  communem  consensum,  ex  pri- 
vata  amborum  auctoritate.  Nam  illi  soli  contractus  qui  ad  priva- 
tum  paciscentium  bonum  ordinantur,  hac  via  rescindibiles  exsistunt, 
quatenus  liberum  unicuique  est  renuntiare  iuri  suo,  ac  per  hoc, 
liberare  fidem  sibi  a  comparte  datam.  Nunc  autem  coniugii  obli- 
gatio  ordinatur  ad  bonum  commune,  id  est  ad  convenientem 
speciei  humanae  propagationem.  Ergo  etsi  a  libera  duarum  par- 
tium  voluntate  pendeat  in  fieri,  non  tamen  in  esse,  quia  si  susci- 
pitur  haec  obligatio,  necessario  suscipitur  conformiter  ad  naturam 
suam,  prout  scilicet  ab  ipsa  lege  quae  communi  bono  intendit, 
firmitatem  habet  et  omnes  conditiones  suae  permanentiae.  —  Ter- 
tio  demum,  neque  etiam  esse  potest  ut  matrimonium  dissolvatur 
per  auctoritatem  legis  humanae.  In  quo  quidem  praesupponitur 
ut  per  se  notum,  legem  humanam,  sive  canonicam  sive  civilem, 
non  valere  nisi  ad  determinationem  eorum  quae  ius  divinum  na- 
turale  vel  positivum  indeterminata  relinquit.  Nam  si  quid  deter- 
minatum  sit  in  iure  divino,  hoc  profecto  humana  lex  nequaquam 

immutare  potest.  Atqui  naturae  ius  circa  individuam  viri  et  uxo- 
ris  coniunctionem  est  omnino  determinatum,  adeoque  minime  sub- 
iicitur  ulteriori  determinationi  humanarum  potestatum,  prout  ap- 
paret  ex  dictis  de  repugnantia  divortii  tam  ad  primarium  quam 
ad  secundarium  matrimonii  finem,  et  maxime  etiam  confirmatur 
ex  consideratione  malorum  quibus  ianuam  aperiunt  usurpationes 
legum  in  hac  re.  Quippe  legalium  divortiorum  causa:  «  Fiunt 
«  maritalia  foedera  mutabilia;  extenuatur  mutua  benevolentia; 
«  infidelitati  perniciosa  incitamenta  suppeditantur,  tuitioni  atque 
«  institutioni  liberorum  nocetur;  dissuendis  societatibus  domesti- 
«  cis  praebetur  occasio;  discordiarum  inter  familias  semina  spar- 
«  guntur;  minuitur  ac  deprimitur  dignitas  mulierum,  quae  in  peri- 
«  culum  veniunt  ne  cum  libidini  virorum  inservierint,  pro  derelictis 
«  habeantur...  Multoque  esse  graviora  haec  mala  constabit,  si  con- 
«  sideretur  frenos  nullos  futuros  tantos,  qui  concessam  semel  divor- 
«  tiorum  facultatem  valeant  intra  certos  aut  ante  provisos  limites 
«  coercere.  Magna  prorsus  vis  est  exemplorum,  maior  cupiditatum; 
«  hisce  incitamentis  fieri  debet  ut  divortiorum  libido  latius  quoti- 
«  die  serpens  plurimorum  animos  invadat,  quasi  morbus  conta- 
«  gione  vulgatus,  aut  agmen  aquarum  superatis  aggeribus  exun- 
«  dans  »  (x).  —  Sic  igitur  concludere  oportet  indissolubilem  esse 
de  naturae  iure  coniugii  nexum,  nec  dari  iurisdictionem  in  terra 
quae  possit  ex  sua  vi  propria  distrahere  id  quod  coniunxit  natu- 
rae  auctor,  rector,  et  conservator  Deus. 

Ad  ium  ergo  dico:  Separationem  quoad  torum  et  cohabita- 
tionem  non  minus  repugnare  naturalibus  matrimonii  finibus  quam 
perfectum  divortium,  absolute  falsiun  est.  Maiora  autem  secum 
ferre  inconvenientia,  turpe  mendacium  est.  Primo  quia  divortium 
imperfectum  non  est  ex  natura  sua  perpetuum,  sed  vel  ad  deter- 
minatum  tempus,  vel  certe  donec  interveniat  reconciliatio,  ad 
quam  maxime  incitat  ipsa  impossibilitas  convolandi  ad  alia  vota. 
Secundo  quia  per  divortium  imperfectum,  etsi  interim  cesset  com- 
manentia  parentum  ad  invicem,  nondum  tamen  ratione  superve- 
nientium  novi  coniugii  obligationum,  distrahitur  communis  solli- 

'     Leo  XIII,  Encycl.  Arcanum. 

citudo  in  communem  prolem.  Tertio  et  maxime,  quia  divortium 
proprie  dictum  si  daretur,  esset  per  se  causa,  seminarium,  atque 
incentivum  eorum  malorum  quae  coniugium  destruunt:  puta  adul- 
teriorum,  aliorumque  criminum,  ex  quibus  identidem  tantum  et 
veluti  per  accidens  in  societate  bene  ordinata  inducuntur  tori  et 
cohabitationis  separationes.  Ubi  enim  sciunt  homines,  inquit  Bel- 
larminus  (x),  debere  se  aut  caelibes  vivere,  aut  coniugi  comma- 
nere,  non  facile  ad  separationem  adducuntur.  At  si  scirent,  mox 
facto  divortio,  posse  aliud  iniri  coniugium,  facillime  divortium 
ipsum  intenderent,  quaerendo  occasiones  dissidiorum  et  criminum. 
Et  hanc  rationem  attingit  Hieronymus  in  caput  XIX  Matth.,  ubi 
scribit:  Quia  periculum  erat  ne  mariti  ob  desiderium  alterius 
coniugii  calumniam  struerent  priori  uxori,  sic  Dominum  voluisse 
dimitti  uxorem  ob  fornicationem,  ut  tamen  ea  vivente,  non  liceret 
aliam  ducere.  Hinc  igitur  apparet,  legistas  nostros  ponere  pro 
remedio  illud  ipsum  quod  per  se  est  causa  malorum  quibus  me- 
dendum  est,  in  circulo  vitioso  ambulantes. 

Ad  2um  dicendum  quod  bonum  regimen  societatis  exigit 
quidem  ut  separentur  insociabiles,  non  tamen  ut  fiant  insociabiles. 
Ideoque  exigit  ut  in  foedere  nuptiali  nulla  relinquatur  spes  per- 
fecti  divortii,  quae  amorem  coniugalem  de  se  valde  debilitat,  et 
quacumque  adveniente  simultate,  infidelitati  perniciosa  incitamenta 
suppeditat.  «  Fidelior  amor  unius  ad  alterum  erit,  dum  cogno- 
«  scunt  se  indivisibiliter  coniunctos.  Erit  etiam  utriusque  sollici- 
«  tior  cura  in  rebus  domesticis,  dum  se  perpetuo  commansuros 
«  in  earumdem  rerum  possessione  aestimant.  Subtrahuntur  etiam 
«  ex  hoc  discordiarum  origines  quas  oporteret  accidere,  si  vir 
«  uxorem  dimitteret,  inter  eum  et  propinquos  uxoris,  et  fit  firmior 
«  inter  affines  dilectio.  Tolluntur  etiam  adulteriorum  occasiones 
«  quae  darentur,  si  vir  uxorem  dimittere  posset,  aut  e  conver- 
«  so;  per  hoc  enim  daretur  via  facilior  sollicitandi  matrimonia 
«  aliena  »  (2). 

Ad   3um    dicendum    quod   Augustinus   loco    citato  considerat 


(x)  Bellarm.  de  Matrim.  c.   16. 
2)   S.  Thom.  1.  3  c.  Gent.  c.  123. 

solum  casum  sterilitatis  uxoris,  quo  quidem  in  casu  abstracte  et 
seorsum  considerato,  revera  non  videtur  dari  ex  solo  iure  naturae 
sufficiens  mdissolubilitatis  fundamentum.  Dixi  in  casu  abstracte  et 
seorsum  considerato,  quia  cum  sterilitas  non  sit  nisi  per  accidens, 
adhuc  pro  firmitate  matrimonii  valet  regulariter  commune  iusr 
pro  quanto  «  rectitudo  naturalis  in  humanis  actibus  non  est  se- 
«  cundum  ea  quae  per  accidens  contingunt  in  uno  individuo,  sed 
«  secundum  ea  quae  totam  speciem  consequuntur  »  (x).  Attamen 
dubium  non  est  quin  seclusa  ratione  sacramenti,  uxoris  sterilitas 
posset  dare  locum  iis  dispensationibus  de  quibus  infra  agendum 
erit:  utputa,  si  oporteret  providere  stabilitati  successionis  in  regno, 
vel  aliis  eiusmodi  ad  publicum  et  commune  bonum  maxime  per- 
tinentibus.  Nunc  autem  sola  sacramentalitas  coniugii  christiano- 
rum  facit  ut  matrimonium  apud  eos  sit  indissolubile,  non  tantnm 
naturaliter,  verum  etiam  indispensabiliter ,  ex  quacumque  ratione  et 
quacumque  causa  etiam  urgentissima.  Et  hoc  considerans  Augu- 
stinus  dicit:  «  Si  non  licet  (dimittere  sterilem  uxorem)...  quem 
«  non  faciat  intentum,  quid  sibi  velit  tanta  firmitas  vinculi  coniu- 
«  galis?  Quod  nequaquam  puto  tantum  valere  potuisse,  nisi  ali- 
«  cuius  rei  maioris  ex  hac  infirma  mortalitate  hominum  quoddam 
«  sacramentum  adhiberetur,  quod  deserentibus  hominibus  atque 
«  id  dissolvere  cupientibus,  inconcussum  illis  maneret  ad  poe- 
«  nam  ». 

Ad  4um  denique  dicendum  quod  de  libello  repudii  variae 
dantur  opiniones.  Illud  in  primis  statuendum,  legem  scilicet  re- 
pudii  non  fecisse  promiscua  apud  Iudaeos  divortia,  et  veluti  ad 
purum  arbitrium  viri  posita.  «  Quod  tandem  apertissime  demon- 
«  strat,  rariora  fuisse  apud  veteres  Hebraeos  divortia,  illud  est: 
«  nimirum  leges  apud  Moysen  dari  nonnullas,  quibus  diversa 
«  prorsus  consuetudo  inculcatur.  Ita  lege  iniunctum  est,  Deuter. 
«  XXII,  13-19,  ut  si  quis  vir  in  uxorem  suam  sinistri  aliquid  in- 
«  tentans,  virginem  ad  nuptias  non  venisse  accusaverit,  feminae 
«  illius  parentes  causam  eius  in  iudicio  defendant.  Quibus  agen- 
«  tibus,  si  forte  mulier  absolvatur,  vir  eius  antea  caesus  iniustae 

1    Ibid.  c.  122. 

«  accusationis  insuper  poenam  luet  centum  siclis  eiusdem  feminae 
«  patri  solvendis,  tum  et  omni  in  posterum  facultate  uxorem  illam 
«  repudiandi  privetur.  Porro  si  divortium  ad  manum  fuisset,  cur 
«  invisam  feminam  vir  continuo  non  dimisisset?  Paria  de  iis  conii- 
«  cio,  quibus  fides  uxoris  suae  no*n  leviter  suspecta  est.  Hanc 
«  enim  amaricantium  aquarum  experimento  probare  tantum  in 
«  lege  datum  est,  Numer.  V-14  et  seq.  Ex  quo  illud  mihi  dedu- 
«  cendum  esse  videtur,  nullam  fuisse  viris  dimittendi  uxores  su- 
«  spectas  potestatem.  Iubet  tandem  legislator,  Deuter.  XXI  15-17, 
«  virum  qui  ex  binis  simul  ductis  uxoribus,  prae  altera  alteram 
«  diligat,  iure  tamen  haereditatis  minus  dilectae  uxoris  filium 
«  non  fraudare,  ut  alterum  ex  dilecta  genitum,  sed  natu  minorem, 
«  praeponat.  Cur  invisam  illam  feminam  cum  natis  vir  non  dimi- 
«  sisset,  si  divortium  pronum  erat?  »  (x)  Ex  his  igitur  aliisque 
documentis  forsitan  concludere  iam  licet,  repudium  proprie  dictum 
non  fuisse  habitum  apud  Hebraeos  ut  medium  per  se  licitum,  sed 
potius  ut  meram  tolerantiam  legis,  quae  viro  repudianti  honestatis 
famam  conciliare  nequaquam  sufficeret.  Unde  vel  a  repudio  absti- 
nebant  propter  conscientiam,  vel  certe  quaerebant  titulos  coloratos 
perveniendi  ad  eumdem  finem,  procurando  ut  ob  crimen  iuridice 
declaratum,  apparenter  saltem  haberetur  causa  honesta  negandi 
cohabitationem  et  torum,  adeoque  repudiandi. 

Hinc  communior  sententia,  teste  S.  Thoma  in  suppl.  Quaest.  67, 
a.  3,  tenet  «  quod  illi  qui  sub  Lege  uxorem  dato  libello  repudii 
«  dimittebant,  non  excusabantur  a  peccato,  quamvis  excusarentur 
«  a  poena  secundum  legem  infligenda.  Et  propter  hoc  dicitur 
«  Moyses  libellum  repudii  permisisse...,  non  quidem  propter  ali- 
«  quod  maius  bonum  consequendum,  sicut  fuit  dispensatio  de  plu- 
«  ribus  uxoribus  habendis,  sed  propter  maius  malum  cohibendum, 
«  scilicet  uxoricidium  ad  quod  Iudaei  proni  erant  propter  corru- 
«  ptionem  irascibilis,  sicut  et  permissum  est  eis  extraneis  fenerari, 
«  propter  corruptionem  aliquam  in  concupiseibili,  ne  scilicet  fra- 
«  tribus  suis  fenerarentur  ».  Et  veritati  huius  sententiae  plurimae 
validissimae  rationes  attestantur,  praeter  illas  quae  iam  sunt  com- 

(J)  D.  Calmet,  Dissert.  de  divortiis. 

memoratae.  Primo  quidem,  quod  Mich.  II-9,  et  Malach.  II-15,  et 
Prov.  II-17,  Iudaei  in  divortia  proni  severissimis  verbis  casti- 
gantur  (c).  Seaindo,  quod  Dominus  noster  legem  novam  in  monte 
promulgans,  aequiparat  permissionem  repudii  cum  permissione 
odii  inimicorum:  «  Dictum  est  autem,  inquit  Matth.  V-31,  qui- 
«  cumque  dimiserit  uxorem  suam,  det  ei  libellum  repudii,  ego 
«  autem  dico  vobis,  etc.  »  Et  infra  in  vers.  43:  «  Audistis  quia 
«  dictum  est,  diliges  proximum  tuum,  et  odio  habebis  inimicum 
«tuum»;  quod  tamen  per  modum  praetermissionis  seu  purae 
non  cohibitionis,  intelligendum  esse  constat.  Tertio,  quod  per- 
missio  repudii  prout  iacet  in  lege,  comprehenderet  dispensationem 
etiam  a  primis  praeceptis'  legis  naturae,  et  reduceret  matrimonium 
ad  quemdam  modum  concubinatus.  In  huiusmodi  autem,  ut  dictum 
est,  repugnat  dispensatio  a  Deo  data  quasi  de  iure  communi.  Sed 
nec  usquequaque  credibile  est,  Deum  fecisse  licitam  hanc  adeo 
inaequalem  conditionem  viri  et  mulieris  in  toto  populo  Iudaeorum. 
Sciendum  igitur  quod  non  omnia  contenta  in  lege  Mosaica  ha- 
beri  debent  ut  determinationes  moralitatis,  ad  ordinem  conscien- 
tiae  pertinentes.  Sed  ibi  praeter  legem  moralem  agnoscenda  est 
lex  civilis  sive  politica,  quae  etsi  a  Deo  fuerit,  ac  per  hoc,  in  suo 
proprio  ordine  aequissima,  non  tamen  civilis  codicis  conditionem 
excedebat.  Atqui  ad  codicem  seu  legem  civilem  pertinet  cohibere 
exteriori  coactione  exteriores  actus  malos,  non  tamen  omnes. 
Nam  si  lex  illa  non  relinqueret  certum  veluti  derivativum  im- 
petui  cupiditatum,  graviora  mala  fierent  quae  mox  totam  corrum- 

(r)  Super  cap.  2  Malachiae,  vers.  13-15,  sic  commentatur  Hierony- 
mus:  «  Praecipit  itaque  per  prophetam  Deus  et  dicit:  Custodite  spiritum 
«  vestrum,  ne  abducamini  libidine.....j5'/  uxorem  adotescentiae  tuae  uoli 
«  despicere  ut  quae  tibi  virginali  primum  iuncta  est  matrimonio,  perse- 
«  veret  usque  ad  senectutem.  Sed  poterat  fieri  ut  principes,  sacerdotes, 
«  Levitae,  populus  responderet :  Praecipit  Deus  per  Moysen  ut  cum  odio 
«  habuerimus  uxores,  dimittamus  eas.  Et  legendum  est:  Dicis  mihi,  scri- 
«  ptum  est:  Cum  odio  habueris  uxorem  tuam,  dimitte,  dicit  Dominus  Dcus 
«  Israel.  Statimque  respondit:  hoc  quidem  in  Lege  praeceptum  est,  sed 
«  propter  duritiam  cordis  vestri.  Quod  plenius  Dominus  in  Evangelio 
«  prosequitur:  Quicumque...  uxorem  inique  dimiserit,  operiet  vestimentum 
«  cius  iuiquitas,  etc.  ». 

perent  societatem.  Et  ideo  sapientis  legislatoris  politici  est,  con- 
tinere  intra  determinatos  aggeres  cupiditates  malas,  impunitatem 
eis  assecurando,  modo  assignatos  limites  non  excedant.  Unde 
Augustinus  1.  i  de  lib.  arb.  c.  5  ait:  «  Videtur  mihi  legem  istam 
«  quae  populo  (exterius)  regendo  scribitur,  recte  ista  permittere, 
«  et  divinam  providentiam  vindicare  ».  Sicut  ergo  nunc,  ad  vitan- 
dum  maius  malum  recte  tolerantur  domus  prostitutionis,  ita  apud 
populum  durae  cervicis  et  incircumcisi  cordis  tolerabatur  repu- 
dium  sub  certis  conditionibus,  ne  vir  contra  uxorem  peius  aliquid 
moliretur,  quin  propterea  ipsum  repudium  lege  sancitum  dici  po- 
tuerit.  Nam  aliud  est  sancire,  et  aliud  tolerare. 

Sic  ergo  difficultatis  propositae  subtrahitur  suppositum.  Nunc 
autem  adhuc  quaeri  posset  utrum  mulieri  repudiatae  Deus  inte- 
grum  fecerit  novum  inire  matrimonium,  solvendo  etiam  in  con- 
scientia,  consequenter  ad  iniustam  actionem  viri,  vinculum  quo  erga 
ipsum  tenebatur.  Nec  facilis  responsio  est,  cum  in  utramque  par- 
tem  rationes  pro  et  contra  occurrant.  Verumtamen,  quaecumque 
solutio  adhibeatur,  nulla  est  consequentia  adversus  veritatem  quam 
nunc  adstruimus,  quandoquidem  non  humana,  sed  divina  aucto- 
ritate  solutum  tunc  coniugium  fuisset,  et  ideo  iam  versamur  ex- 
tra  terminos  propositionis  in  qua  dicitur  matrimonium  esse  de 
iure  naturae  indissolubile,  et  nullius  humani  legislatoris  vel  iu- 
dicis  propria  potestate  sanciri  unquam  potuisse  divortium  proprie 
dictum. 

Sed  nec  de  dispensationibus  a  Deo  antiquitus  concessis  ube- 
rius  disputare  nunc  vacat.  Videndum  potius  est,  quaenam  dispen- 
sationes  sub  Novo  Testamento  dentur  vel  dari  possint.  Incipiendum 
autem  ab  ea  quam  declaravit  Apostolus,  1  Cor.  VII-12,  ut  se- 
quitur. 

THESIS  XLIII. 

Iure  evangelico  dispensatur  ab  indissolubilitate  matrimo- 
nii  in  infidelitate  contracti,  si  uno  coniugum  ad  fidem  con- 
verso,  alter  aut  nullo  modo,  aut  non  sine  contumelia  Crea- 
toris  cohabitare  consentiat.  Dispensatur  autem,  quatenus 
pars  fidelis  cum  alio  fideli  novum  potest  inire  coniugium, 
per  quod  matrimonium  praecedens  ipso  facto  solvitur. 

Praesupponendum  in  primis  est,  quod  per  conversionem  seu 
baptismum  unius  coniugum,  matrimonium  in  infidelitate  contra- 
ctum  minime  cessat.  Ait  enim  Innocentius  III  in  cap.  8  de  di- 
vortiis  (r),  per  baptismi  sacramentum  non  solvi  coniugia,  sed  cri- 
mina  dimitti. 

Quin  imo,  si  pars  infidelis  consentit  cohabitare,  salvo  reli- 
gionis  honore,  id  est  sine  blasphemia  divini  nominis,  et  non  per- 
trahendo  fidelem  ad  mortale  peccatum  (2),  nequidem  quoad  torum 
et  cohabitationem  separatio  fieri  potest,  iuxta  illud  i  Cor.  VII-12: 
«  Si  quis  frater  uxorem  habet  infidelem,  et  haec  consentit  habi- 
«  tare  cum  illo,  non  dimittat  illam.  Et  si  quae  mulier  fidelis  ha- 
«  bet  virum  infidelem,  et  hic  consentit  habitare  cum  illa,  non  di- 
«  mittat  virum  ».  Cuius  praecepti  rationem  reddens  Apostolus 
docet  quod  in  dictis  circumstantiis,  unius  conversio  non  solum 
non  est  ratio  divortiandi,  sed  multo  magis  perseverandi  in  eodem 
coniugio,  idque  propter  spem  adducendi  ad  fidem  partem  infide- 
lem,  quae  dici  iam  potest  in  quadam  animi  praeparatione  sancti- 
ficata,  per  hoc  ipsum  quod  sine  blasphemia  Christi  cum  Christi 
cultore  consentit  permanere:  «  Sanctificatus  est,  inquit,  vir  infi- 
«  delis  per  mulierem  fidelem,  et  sanctificata  est  mulier  infidelis 
«  per  virum  fidelem  ».  Sciendum  tamen,  S.  Thomam  et  alios  plu- 
res  cum  eo,  in  ea  esse  sententia,  quod  in  arbitrio  fidelis  semper 

(x)  Enchirid.  n.  352. 
(2)   Ibid.  n.  353. 

De  Ecclesiae  Sacrameniis.  Tom.  II.  27 

est  positum  ut  parti  infideli  commaneat  vel  non  eommaneat: 
«  Fidelis  conversus,  inquit  in  Suppl.  Quaest.  59,  a.  3,  potest  cum 
«  infideli  commanere  cum  spe  conversionis,  si  eam  in  infidelitate 
«  obstinatam  non  viderit;  et  bene  facit  commanendo,  tamen  non 
«  tenetur,  et  de  hoc  est  consilium  Apostoli,  1  Cor.  VII  ».  Ratio 
huius  suae  sententiae  est  quia  refert  verba  vers.  12:  Caeteris  ego 
dico,  non  Dominus,  ad  ea  quae  sequuntur:  Si  quis  frater  uxorem 
habet  infidelem,  et  haec  consentit  habitare  cum  illo,  non  dimittat  il- 
lam,  etc,  quasi  de  hoc  merum  consilium  daretur,  non  praeceptum. 
Verum,  ut  perspicue  ostendit  Estius  in  commentario,  verba  prae- 
dicta  referuntur  ad  ea  quae  antecedunt  in  vers.  8:  Dico  autem 
non  nuptis  et  viduis,  etc,  ut  totius  sententiae  Apostoli  sensus  sit: 
Iis  qui  matrimonio  iuncti  sunt  praecipio  non  ego,  sed  Dominus, 
uxorem  a  viro  non  discedere;  quod  si  discesserit,  manere  innu- 
ptam,  aut  viro  suo  reconciliari;  nam  caeteris,  id  est  non  nuptis 
et  viduis,  quod  attinet  ad  virginitatis  seu  continentiae  statum  de 
quo  mox  locutus  sum,  dico  ego,  non  Dominus,  quia  Domini  prae- 
ceptum  non  habeo.  Nunc  autem  illud  quod  postea  sequitur  de 
fratre  uxorem  habente  infidelem,  novam  omnino  et  a  superiori 
diversam  periodum  facit.  In  qua  non  consilium,  sed  praeceptum 
sonant  ea  quae  pertinent  ad  retentionem  coniugis  in  casu  paci- 
ficae  cohabitationis :  Non  dimittat  illam,  non  dimittat  virum  (r). 
Cum  igitur  nullo  modo  nullaque  ratione,  de  iure  saltem  communi 
solvi  possit  matrimonium,  quoties  ex  parte  infidelis  impedimentum 

i'r)  Interest  igitur  punctuationis.  Nam  S.  Thomas  sic  legit:  «  Dico 
«  autem  non  nuptis  et  viduis:  bonum  est  illis  ut  sic  permaneant,  sicut  et 
«  ego.  Quod  si  non  se  continent,  nubant;  melius  est  enim  nubere  quam 
«  uri.  Iis  autem  qui  matrimonio  iuncti  sunt,  praecipio  non  ego,  sed  Do- 
«  minus,  uxorem  a  viro  non  discedere;  quod  si  discesserit.  manere  innu- 
«  ptam,  aut  viro  suo  reconciliari.  Et  vir  uxorem  non  dimittat.  Nam 
«  caeteris  ego  dico,  non  Dominus :  si  quis  frater  uxorem  habet  injidelem, 
«  et  haec  consentit  habitare  cum  illo,  non  dimittat  illam,  etc.  ».  Nunc 
autem,  sic  legendum  est:  «  Dico  autem  non  nuptis  et  viduis :  bonum  est 
«  illis  si  sic  permaneant...  lis  autem  qui  matrimonio  iuncti  sunt,  praecipio 
«  non  ego,  sed  Dominus,  uxorem  a  viro  non  discedere,  etc,  nam  caeteris 
«  ego  dico,  non  Dominus.  —  Si  quis  frater  uxorem  habet  infidelem,  etc.  ». 
Vide  omnino  Estium  in  hunc  locum. 

pacis  non  ponitur,  superest  considerandus  casus  oppositus,  de  quo 
praesens  procedit  assertio. 

Porro  assertionis  demonstratio  tota    continetur    in    vers.    13 

supradicti  capitis  septimi  primae  ad  Corinthios,  cuius    dilucidam 

expositionem  suppeditat  Estius  in  suo  commentario.   Quod  si  in- 

Jidelis  discedit,  discedat,  id  est,  si  infidelis  non  consentit  habitare 

cum  fideli  ut  fideli,  sed  eius  religione  offendatur,  in  verba  blasphe- 

miae  prorumpens  et  Christi  nomeu  audire    nolens,    non    est  cur 

coniux  fidelis  existimet  se  debere  illum  sequi,  sed  sinat  eum  di- 

scedere,  tanquam  per  eius  discessum  suae  plenae  libertati  relictus. 

Non  enim  servituti  subiectus  est  frater  aut  soror  in  huiusmodi,  hoc 

est,  christianus  aut  christiana  cum  infidelibus    matrimonio  copu- 

lati,  in  huiusmodi  casibus  non  sunt  tali  subiecti  servituti,  ut  vel 

cogantur  manere  innupti,  vel  coniugibus  cohabitare  in  infidelitate 

obstinatis.  Alludit  enim  Apostolus  ad  servitutem  superius  expres- 

sam  in  muliere  et  intellectam  in  viro,  qua    nimirum    obligentur, 

separatione  facta,  aut  caelibes  manere  aut  comparti    reconciliari. 

Et  rationem  exceptionis  statim    afferens :    In   pace  autem   vocavit 

nos  Deus,  quatenus  religio  christiana  non  cogit  nos  ad  hanc  sub- 

iectionem,  quo  pacificus  et   tranquillus    Christi   cultus    in  familia 

impediatur.  Quare,  sicut  pater  filium  et  filius    patrem   relinquere 

potest  plena  libertate  ex  eiusmodi  causa,  sic  coniux    fidelis    infi- 

delem,  et  ita  quidem  ut  ipsum  coniugale    vinculum    solvi    possit 

ac  reipsa  solvatur,  ipso  facto  novi    matrimonii    initi    cum    fideli. 

Semper  enim  firmius  vinculum  solvit  minus  firmum,  si  sit  ei  con- 

trarium,  ait  S.  Thomas,  Quaest.  59,  a.  5  ad  ium,  et    ideo  matri- 

monium  quod  iuxta  evangelicum  privilegium  a  Paulo  declaratum 

ac  promulgatum,  in  fide  Christi  contrahitur,  solvit  matrimonium 

quod  fuerat  prius  in  infidelitate  contractum,  sed  non  erat  ratum 

in  sanctitate  sacramenti.  Hinc  Innocentius  III  cap.  7  de  divortiis: 

«  Si  enim  alter  infidelium  coniugum  ad  fidem  catholicam  conver- 

«  tatur,  altero  vel  nullo  modo  vel    non    sine    blasphemia    divini 

«  nominis,  vel  ut  eum  pertrahat  ad  mortale  peccatum,    ei    coha- 

«  bitare  volente :  qui  relinquitur,  ad  secunda,    si    voluerit,    vota 

«  transibit.  Et  in  hoc  casu  intelligimus  quod    ait    Apostolus:    Si 

«  infidelis  discedit,  discedat,  etc,  et  canonem  etiam  in  quodicitur: 

«  Contumelia  Creatoris  solvit  ius  matrimonii  circa  eum  qui  re- 
«  linquitur  »  (r). 

Haec  igitur  est  unica  dispensatio  quae  iure  ordinario,  semel 
pro  semper  in  Novo  Testamento  concessa  est  circa  naturalem 
matrimonii  consummati  indissolubilitatem  (2).  Concessa  est,  in- 
quam,  non  ab  humano  quopiam  legislatore,  sed  a  Deo  auctore 
naturae  et  gratiae,  in  favorem  christianae  religionis.  Et  quia  de 
iure  communi  conceditur,  oportet  ut  non  sit  contra  primam  na- 
turae  intentionem ;  nam  alias,  ut  dictum  est  supra,  locum  non  ha- 
beret  ipsa  dispensatio,  nisi  ex  quodam  miraculo  et  respectu  unius 
vel  alterius  particularis  personae  tantum.  Quomodo  autem  con- 
ditio  ista  in  praesenti  verificetur,  facile  est  videre.  Etenim  con- 
stat  in  primis  quod  matrimonium  infidelium  qua  tale  est  imper- 
fectum,  pro  quanto  non  potest  perducere  prolem  ad  perfectum 
statum  qui  nunc  in  statu  elevationis  humanae  naturae  ad  finem 
supernaturalem  requiritur.  Huic  porro  imperfectioni  in  casu,  non 
solum  non  affertur  remedium  per  conversionem  unius  coniugum, 
sed  imo  superadditur  impossibilitas  consequendi  quocumque  modo 
matrimonii  fines :  dum  scilicet  propter  malam  voluntatem  coniugis 
in  infidelitate  remanentis,  pacificum  domesticae  vitae  consortium 
excluditur,  et  parentes  circa  prolem  ita  suum  dividunt  affectum, 
ut  in  diversa  ac  contraria  natos  trahere  intendant.  Tunc  ergo  in 
concurrentia  boni  superioris  ordinis  obtinendi,  intentio  indissolu- 
bilitatis  non  potest  amplius  esse  sub  quocumque  respectu  prima- 
ria,  sed  evadit  eo  ipso  secundaria.  Et  ideo  datur  locus  dispensa- 
tioni  divinae,  etiam  de  iure  ordinario,  ne  scilicet  homo  deterreatur 
a  vera  fide  amplectenda,  vel  a  perseverando  in  ea,  propter  ne- 
cessitatem  servandi  perfectam  continentiam,  si  forte  coniux  infi- 
delis  offensus  eius  conversione,  pacificam  deneget  cohabitationem. 

Sed  nunc  gradum  facimus  ad  eas  dispensationes  quae  exmi- 
nisteriali  potestate  Ecclesiae  fieri  possunt  et  fiunt.  De  quo  sit  se- 
quens  propositio: 

C)  Enchirid.  n.  350. 

(2)  Dico  circa  naturalem  matrimonii  indissolubilitatem,  quia  matri- 
monium  inter  fidelem  et  infidelem  exsistens  non  est  sacramentum,  ut  di- 
ctum  est  in  superioribus. 

THESIS  XLIV. 

Etiam  extra  casum  ab  Apostolo  (i  Cor.  VII-15)  determi- 
natum,  potest  gravi  de  causa,  per  ministerialem  potesta- 
tem  Summi  Pontificis  dispensari  in  favorem  fidelium  ab  in- 
dissolubilitate  matrimonii  consummati,  modo  consummatio 
nusquam  intervenerit  inter  ambos  coniuges  iam  baptizatos. 

Sermo  est  de  potestate  dispensandi  in  specialibus  circumstan- 
tiis  pro  quibus  ius  commune  evangelii  nullam  praestituit  excep- 
tionem.  In  quo  quidem  primum  omnium  animadvertes,  non  esse 
omnino  quaestionem  de  dispensatione  in  matrimonio  rato  simul 
et  consummato;  nam  dissolutio  absolute  repugnat  tali  matrimonio 
ratione  sacramentalitatis,  prout  suo  loco  infra  declarabitur.  Quare 
praesens  assertio  non  est  nisi  de  matrimonio  consummato  quod 
nunquam  exstitit  sacramentum,  vel  si  aliquando  per  baptismum 
utriusque  coniugis  effectum  est  sacramentum,  ab  eo  saltem  tem- 
pore  consummatum  denuo  non  fuit. 

Porro  ratio  quae  viam  aperuit  peculiaribus  dispensationibus 
extra  limites  pro  iure  communi  ab  Apostolo  praefixos,  facile  in- 
telligetur  in  exemplo  quod  refert  Antonius  Ballerini  (r).  «  Quod 
«  etiamnum,  inquit,  in  nundinis  Aegypti  contingit,  ut  venumden- 
«  tur  tum  masculi  tum  feminae  e  mediterraneis  Africae  plagis  in 
«  servitutem  abducti,  qui  tamen  matrimonio  iuncti  sunt,  id  ipsum 
«  factitatum  scimus  et  elapsis  saeculis,  ut  immensis  Americae  de- 
«  sertis  coloni  compararentur.  Quos  cum  christiana  missionariorum 
«  charitas  ad  fidem  perduxisset,  gravis  instabat  difficultas,  quo 
«  pacto  iis  consuleretur,  quos  nec  continentes  habere  nec  matri- 
«  monio  iuvare,  utpote  pristinis  Coniugiis  adstrictos,  facile  daba- 
«  tur.  Usui  enim  facultatis  quam  Apostolus  ad  fidem  conversis 
«  concedit,  obstabat  non  modo  quod  interpellari  coniuges  barba- 
«  ris   in    locis    relicti    non    possent,   sed   etiam    quod   experientia 

(')  Gury-Ballerini,  Tom.  2,  in  notis  ad  n.  759. 

«  compertum  fuerat,  non  raro  ope  missionariorum,  etiam  relictos- 
«  in  Africa  coniuges  iam  ad  fidem  conversos  et  baptismo  expia- 
«  tos  fuisse.  Opus  igitur  fuit  remedio,  cuius  ope  miseri  illi,  sive 
«  in  servitutem  peregre  abducti,  sive  in  patria  sine  coniuge  re- 
«  licti,  matrimonio  non  carerent,  etiam  quando  nubendi  facultati 
«  per  Apostolum  concessae  nullus  amplius  locus  forte  superesset. 
«  Et  cum  novum  matrimonium,  prioris  matrimonii  vinculo  ma- 
«  nente,  contrahi  non  possit,  opus  erat  remedio  per  quod  prioris. 
«  matrimonii  vinculum  certo  solveretur,  etiam  quando  huic  solu- 
«  tioni  nullum  aditum  praebebat  prioris  coniugis  discessns.  Et  hoc 
«  profecto  remedium  est,  quod  et  Gregorius  XIII,  Litteris  Apo- 
«  stolicis  25  Ianuarii  1585,  et  Urbanus  YIII,  20  Octobris  1624, 
«  et  rursus  17  Septembris  1627  adhibendum  censuerunt.  Narn 
«  disertissime  in  iis  expressus  apparet  etiam  casus  in  quo  nullus 
«  potest  esse  locus  facultati  per  Apostolum  factae  occasione  in- 
«  fidelis  coniugis  discedentis:  quando  scilicet  non  modo  ignoretur 
«  hic  discessus,  sed  supponatur  et  deesse,  propterea  quod  et  al- 
«  ter  coniux  in  iisdem  litteris  exhibetur  uti  ad  fidem  iam  con- 
«  versus,  quo  tempore  alter  novas  nuptias  contrahebat  ».  Ubi  vi- 
des  duplicem  casum  ibi  distingui.  Primum  in  quo  coniux  baptizatus 
non  potest  interpellare  coniugem  in  infidelitatere  lictum,  et  certior 
fieri  de  eius  voluntate.  Alterum  in  quo  multo  magis  crescit  dif- 
ficultas  ex  hoc  quod  et  coniux  relictus,  infidelis  amplius  non  est, 
sed  et  ipse  christianus  effectus  est  per  susceptionem  baptismatis. 
Crescit,  inquam,  difficultas.  Primo  quia  iam  deest  ipsum  praesup- 
positum  privilegii  ab  Apostolo  promulgati,  scilicet  infidelitas  in 
comparte.  Secundo  quia  matrimonium  efTectum  est  ratum,  adeo- 
que  non  amplius  consistens  in  simplex  naturae  officium,  sed  etiam 
in  sanctitate  sacramenti.  Et  si  quidem  ratio  ibi  habeatur  sacra- 
mentalitatis,  tunc  dispensandi  potestas  reducitur  ad  eam  quam 
habet  Ecclesia  solvendi  gravi  de  causa  matrimonium  ratum  et 
non  consummatum,  (non  consummatum,  inquam,  formaliter  ut  ra- 
tum);  de  qua  re  ex  professo  dicetur  in  propositione  sequentL 
Quapropter  oportet  interim  ab  isto  speciali  respectu  quaestionis 
praescindere,  ut  consideratio  nunc  de  integro  versetur  circa  di- 
spensationes  ab   indissolubilitate   naturalis  matrimonii  consummati,. 

quolibet  modo  datas,  praeter  et  ultra  singularem  casum  qui  in  Scrip- 
tura  apostolica  i  Cor.  VII-iff  continetur.  Claritatis  autem  gratia 
duplici  velut  gradu  rem  conflciemus;  primo  quidem  declarando 
qua  ratione  huiusmodi  dispensationum  potestas  in  Ecclesia  con- 
cipi  possit ;  tum  deinde  afferendo  documenta  ex  quibus  constabit 
Ecclesiam  de  facto  ea  potestate  esse  usam;  unde  statim  efficie- 
tur,  non  posse  de  exsistentia  iuris  ullatenus  dubitari,  cum  in  de- 
terminandis  suae  potestatis  limitibus  Ecclesia  non  erret. 

1.  Quomodo  potestas  dispensandi    a    naturali    indissolu 
bilitate  matrimonii  in  Ecclesia  esse  possit.  —  Tota  explicatio 
ex  triplici  animadversione  pendere  videtur. 

Prima  animadversio  esse  debet,  quod  matrimonium  in  infi- 
delitate  consummatum  reduplicative  in  quantum  huiusmodi,  non 
sortitur  suam  conditionem  ex  exigentia  alicuius  significationis  sa- 
crae,  sed  pure  et  simpliciter  ex  naturalibus  finibus  a  quibus  ma- 
ritalis  unionis  obligationes  mensurantur.  Si  forte  ergo  contingat 
naturales  illos  fines  obtineri  amplius  non  posse,  adhuc  quidem 
matrimonium  communi  legi  ex  sese  subiicitur,  (eo  quod  in  huius- 
modi  lex  naturalis  non  respicit  ea  quae  eveniunt  per  accidens 
in  aliquibus  individuis,  sed  ea  quae  totam  speciem  consequuntur, 
iuxta  saepius  recitatum  S.  Thomae  principium);  ast  minime  du- 
bium  esse  potest  quin  sit  ex  sese  susceptivum  dispensationis, 
praesertim  in  ordine  ad  bonum  quoddam  excellens,  vel  simplici- 
ter  obtinendum,  vel  facilius  consequendum :  utputa  si  oporteret 
dare  alicui  facilitatem  amplectendi  veram  religionem,  aut  in  ea 
sine  proxima  peccati  occasione  perseverandi.  In  dictis  igitur  cir- 
cumstantiis  matrimonium  est  veluti  connaturaliter  removibile  a 
conditione  indissolubilitatis  quam  ei  communis  lex  indidit,  quam- 
vis  non  possit  actu  eximi  a  conditione  ista  nisi  per  licentiam  com- 
petentis  auctoritatis,  ut  ex  dictis  in  antecessum  satis  superque 
constat.  Unde  iam  de  hac  ipsa  auctoritate  competente  merito  in- 
quiritur.  Videri  enim  posset  non  esse  ullatenus  penes  Ecclesiam, 
quia  si  inferior  non  dispensat  in  lege  superioris,  ergo  Ecclesia 
nequaquam  valet  dispensare  in  iure  divino  positivo,  neque  etiam 
in  iure  divino  naturali  a  quo  matrimonium  suam  propriam  deri- 
vat  indissolubilitatem. 

Itaque  secunda  animadversio  sit,  quod  distinctio  in  tractatu 
de  Poenitentia  introducta  quoad  iurisdictionem  ecclesiasticam, 
prout  dividitur  in  eam  quae  Ecclesiae  competit  ut  causae  princi- 
pali,  et  eam  quae  eidem  inest  ut  causae  instrumentali:  distinctio, 
inquam,  ista  non  valet  solum  per  respectum  ad  sacramentale  iu- 
dicium  in  quo  solvuntur  vincula  peccati,  sed  valet  etiam  per  re- 
spectum  ad  actus  solvendi  in  certis  aliis  materiis.  Et  certe,  nemo 
denegabit  Ecclesiae  ius  dispensandi  in  voto  et  similibus,  quorum 
obligatio  de  iure  divino  naturali  esse  noscitur.  Ergo  ibi  quoque 
instrumentalis  apparet  potestas,  cuius  tamen  limites  remanent 
aliqualiter  assignandi,  cum  evidens  sit  Ecclesiam  non  posse,  etiam 
pure  ministerialiter,  dispensare  in  quibusvis  legibus  divinis,  sive 
naturalibus  sive  positivis. 

Tertia  igitur  animadversio  esse  debet,  quod  in  iure  divino 
quaedam  sunt  obligationes  impositae  a  Deo  auctore  naturae  vel 
gratiae,  per  dispositionem  legis  antevertentem  omnem  delibera- 
tionem  humanae  voluntatis;  quaedam  vero  aliae  sunt  quae  non 
inducuntur  nisi  consequenter  ad  ipsius  hominis  factum  et  deter- 
minationem,  sicut  patet  in  voto,  in  iuramento,  aliisque  eiusmodi. 
Est  autem  inter  hos  duos  obligationis  modos,  quod  ad  rem  prae- 
sentem  attinet,  evidens  differentia.  Etenim  humana  deliberatio 
nequit  omnia  circumspicere,  nec  praevidere  omnes  circumstantias 
in  quibus  contingere  poterit  ut  minus  opportuna  sit  vel  congrua 
observatio  eius  quod  voto  promittitur,  vel  iuramento  firmatur, 
vel  contractu  sancitur.  Unde  ad  bonum  christianae  societatis  ex- 
pediebat  ut  in  his,  per  Christi  vicarios  dari  posset  quandoque, 
pro  exigentia  particularium  adiunctorum,  dispensatio.  Nec  valet 
eadem  ratio  pro  obligationibus  quae  a  sola  dispositione  divinae 
voluntatis  dependent,  quia  cum  Dei  providentia  omnia  circum- 
spiciat  et  non  habeat  incertum  eventum,  necessitas  medendi  de- 
fectui  praevisionis  humanae  nullo  pacto  hic  applicatur.  Quae  igi- 
tur  cum  ita  se  habeant,  intellexit  Ecclesia,  in  amplissijma  potestate 
<:lavium  sibi  a  Christo  collata  comprehendi  etiam  ministerialem 
seu  instrumentalem  potestatem  dispensandi  in  certis  rebus  in 
quibus  per  factum  humanum  obligatio  divini  iuris  fuit  inducta, 
dummodo  iuxta  declarationes  in  superioribus  iam  traditas,   dicta 

obligatio  adhuc  sit  salvo  ordine  iustitiae  connaturaliter  dispensa- 
bilis,  et  aliunde  intercedat  gravis  atque  proportionata  causa  quae 
semper  ad  validitatem  actus  requiritur,  quando  praelatus  ex  puro 
ministerio  dispensat  in  lege  non  sua.  Speciatim  vero  mtellexit, 
hoc  ipsum  hactenus  declaratum  ministerium  exerceri  posse  circa 
vinculum  seu  obligationem  matrimonii  in  infidelitate  contracti  et 
consummati,  quantum  ad  eos  qui  nunc  primum  baptismo  initian- 
tur  (x).  Et  hinc  tandem  factum  est  ut  Romani  Pontifices  ea  in  re 
nonnunquam  usi  sint  in  favorem  neophytorum  suprema  sua  sol- 
vendi  potestate,  prout  superest  paucis  ostendendum. 

2.  Quod  Ecclesia  de  facto  dispensavit  ab  indissolubili- 
tate  matrimonii  consummati,  extra  casum  ab  Apostolo,  ubi 
supra,  determinatum.  —  Omitto  casus  particulares,  et  brevitatis 
.gratia  duas  afifero  generales  dispensationes  in  regionibus  missio- 
num  a  Summis  Pontificibus  indultas. 

Prima  continetur  in  litteris  apostolicis  Pii  V,  2  Augusti  1571, 
pro  Indis  apud  quos  invaluit  mos  repudii :  «  Cum  itaque,  ait 
«  Pontifex,  sicut  accepimus,  Indis  in  sua  infidelitate  manentibus 
«  plures  permittantur  uxores  quas  ipsi  etiam  levissimis  de  causis 
«  repudiant,  hinc  factum  est  quod  recipientibus  baptismum  per- 
«  missum  sit  permanere  cum  ea  uxore  quae  simul  cum  marito 
«  baptizata  exsistit.  Et  quia  saepenumero  contingit  illam  non  esse 
«  primam,  unde  tam  ministri  quam  episcopi  gravissimis  scrupulis 
«  torquentur,  existimantes  illud  non  esse  verum  matrimonium : 
«  sed  quia  durissimum  esset  separare  eos  ab  uxoribus  cum  quibus 
«  ipsi  Indi  baptismum  susceperunt,  maxime  quia  difficillimum  foret 
«  primam  coniugem  reperire :  ideo  Nos  statui  dictorum  Indorum 
«  paterno  affectu  consulere  volentes,  motu  proprio  et  ex  certa 
«  scientia  nostra  ac  apostolicae  potestatis  plenitudine,  ut  Indi  sic, 
«  ut  praemittitur,  baptizati  et  in  futurum  baptizandi,  cum  uxore 
«  quae  cum  ipsis  baptizata  fuerit  et  baptizetur  remanere  habeant 
«  tanquam  cum  legitima  uxore,  aliis  dimissis,  apostolica  auctori- 

1     Dico,  quantum  ad  eos  qui  nunc  prbnum  baptismo  initiantur,  et  in 
fra:  in  favorem  neophytorum,  quia  Ecclesia  vel  Ecclesiae  praelatus  aut  mi- 
nister  nulla  pollet  iurisdictione,  etiam  mere  ministeriati,  in  eos  qui  adhuc 
foris  sunt,  prout  declaratum  est  in  tractatu  de  Poenitentia. 

«  tate  tenore  praesentium  declaramus,  matrimoniunque  huiusmodi 
«  inter  eos  legitime  consistere  ».  Cum  autem,  ut  recte  annotat 
Ballerini,  legitime  consistere  haec  matrimonia  non  potuerint  nisi 
prioris  coniugii  vinculo  dissoluto,  manifestum  fit  Romanum  Pon- 
tificem  ex  potestatis  plenitudine  primum  illud,  si  quod  exstabat 
vinculum,  extra  circumstantias  in  Scriptura  assignatas  solvere  et 
auferre  voluisse. 

Altera  dispensatio  facta  est  pro  nigritis  in  Americam  abductis, 
vel  in  Africa  relictis  longe  a  coniugibus  suis,  et  habetur  in  lit- 
teris  apostolicis  Gregorii  XIII,  25  Ianuarii  1585,  quarum  tenor 
est  ut  sequitur:  «  Gregorius,  etc.  Quoniam  saepe  contingit  multos 
«  utriusque  sexus  infideles  post  contracta  ritu  gentili  matrimonia, 
«  ex  Angola,  Aethiopia,  Brasilia,  et  aliis  indicis  regionibus,  ab 
«  hostibus  captos  a  propriis  finibus  et  propriis  coniugibus  in  re- 
«  motissimas  regiones  exterminari,  adeo  ut  ipsi  captivi  et  qui  in 
«  patria  remanent,  si  postea  ad  fidem  convertantur,  coniuges  infi- 
«  deles  tam  longo  intervallo  disiunctos,  an  sine  contumelia  Crea- 
«  toris  secum  habitare  velint,  ut  par  est,  monere  nequeant:  vel 
«  quia  interdum  ad  hostiles  et  barbaras  provincias  ne  nuntiis 
«  quidem  accessus  pateat,  vel  quia  ignorant  prorsus  in  qua  re- 
«  gione  fuerunt  transacti,  vel  quia  itineris  longitudo  magnam 
«  affert  difficultatem :  —  idcirco  Nos  attendentes  huiusmodi  con- 
«  nubia  inter  infideles  contracta,  vera  quidem,  non  tamen  adeo 
«  rata  censeri  ut  necessitate  suadente  solvi  non  possint:  singulis 
«  dictorum  locorum  Ordinariis  et  parochis  et  presbyteris  Socie- 
«  tatis  Iesu  ad  confessiones  audiendas  ab  eiusdem  Societatis  su- 
«  perioribus  approbatis  et  ad  dictas  regiones  pro  tempore  missis 
«  vel  in  illis  admissis,  concedimus  facultatem  dispensandi  cum 
«  quibuscumque  utriusque  sexus  Christi  fidelibus  incolis  dictarum 
«  regionum  et  serius  ad  fidem  conversis,  qui  ante  baptismum  ma- 
«  trimonia  contraxerant,  ut  eorum  quilibet,  etiam  superstite  con- 
«  iuge  infideli,  et  eius  consensu  minime  requisito  ac  responso  non 
«  exspectato,  matrimonium  cum  quovis  fideli,  alias  tamen  rite,  con- 
«  trahere,  et  in  eis  postea  carnali  copula  consummatis  quoad 
«  vixerint  remanere  licite  valeant,  dummodo  constet,  etiam  sum- 
«  marie  et  extraiudicialiter,  coniugem   absentem  moneri  legitime 

«  non  posse,  aut  monitum,  intra  tempus  eadem  monitione  praefi- 
«  xum  suam  voluntatem  non  significasse.  Quae  quidem  matrimo- 
«  nia,  etiamsi  postea  innotuerit  coniuges  priores  infideles  suam  vo- 
«  luntatem  iuste  impeditos  declarare  non  potuisse,  et  ad  fidem  etiam 
«  tempore  transacti  secundi  matrimonii  conversos  fuisse,  nihilomi- 
«  nus  rescindi  nunquam  debere,  sed  valida  et  firma  esse.  Non 
«  obstantibus,  etc.  Datum  Romae  die  25  Ianuarii  1585  ».  Ubi  ite- 
rum  evidens  est  secunda  connubia  non  potuisse  valida  esse  et 
firma,  nisi  solutis  praecedentibus.  Porro  soluta  haec  minime  ha- 
beri  possunt  vi  privilegii  a  Paulo  promulgati,  praesertim  quia  in 
amplitudine  indulti  pontificii  comprehenditur  etiam  casus  in  quo 
absens  coniux  fuit  et  ipse  baptismo  regeneratus.  Ergo,  11 1  bene 
concludit  Ballerini,  prioris  vinculi  ablatio  adscribenda  est  aposto- 
licae  potestati,  quae  pollet  auctoritate  solvendi  antiqua  neophy- 
torum  matrimonia,  modo  non  fuerint  post  conversionem  ad  fidem 
denuo  consummata,  et  de  facto  dissolvit. 


THESIS  XLV. 

Per  supradictam  Ecclesiae  ministerialem  potestatem  dis- 
solvi  potest  gravi  de  causa  matrimonium  etiam  ratum,  sed 
non  consummatum.  Imo  communi  et  ordinario  iure  (1.  3  De- 
cret.  Tit.  XXXI),  solemni  religionis  professione  alterius  coniu- 
gum  de  facto  dirimitur. 

§  1. 

Hactenus  de  dispensationibus  quae  dantur  aut  dari  possunt 
in  naturali  matrimonio  consummato.  Nec  quidquam  specialiter  ad- 
dendum  occurit  de  naturali  matrimonio  mere  contracto  et  nondum 
consummato,  nisi  quod  matrimonio  eiusmodi  multo  magis  conve- 
niunt  rationes  solubilitatis  in  altero  consideratae.  Quippe  matri- 
monium  pure  contractum  minoris  censeri  debet  firmitatis,  tum  quia 
nondum  habet  proximam  habitudinem  ad  bonum  prolis  quod  est 
principalis  matrimonii  finis,  tum  etiam  quia  possessio  solet  firmare 

dominium,  et  omnis  contractus  multo  magis  irrescindibilis  exsistit 
post  effectivam  traditionem  quam  ante.  Porro,  ut  dicit  S.  Thomas, 
Quaest.  61,  a.  2  ad  2um  ,  «  per  carnalem  copulam  completur  dicta 
«  translatio  (dominii),  quia  tunc  intrat  uterque  in  corporalem  pos- 
«  sessionem  sibi  traditae  potestatis  ».  Caeterum  naturale  matrimo- 
nium  mere  contractum  et  nondum  consummatum,  vel  est  inter 
duos  infideles  circa  quos  Ecclesia  non  habet  potestatem,  et  ius 
evangelii  nullam  specialem  praestituit  dispensationem,  vel  est  in 
duobus  quorum  unus  per  baptismum  christianus  effectus  est,  et 
tunc  applicantur  a  fortiori  quaecumque  in  praecedentibus  propo- 
sitionibus  circa  solubilitatem  dicta  et  declarata  fuerunt. 

Unum  ergo  superest  considerandum :  An  adhuc  locus  sit  di- 
spensationi  in  matrimonio  rato,  id  est  in  matrimonio  in  quo 
praeter  rationem  naturalis  vinculi  maritalis,  attenditur  etiam  ratio 
sacramenti. Videretur  enim  sacramentalitas  praecludere  omnem  viam 
ad  quamlibet  vinculi  rescissionem.  Verum  in  hoc  distinctione  opus 
est.  Et  certo  quidem  certius  sacramentalitas  necessario  et  semper 
excludit  quidquid  opponitur  veritati  significationis  quae  matrimo- 
nio  christianorum  inest,  respectu  mysterii  coniunctionis  Christi  et 
Ecclesiae.  Quare  si  matrimonium  illud  iam  signiflcet  praefatam 
Christi  cum  Ecclesia  coniunctionem  praecise  qua  indissolubilem, 
nuila  amplius  remanebit  dissolutionis  via  vel  possibilitas;  alias 
vero  adhuc  remanebit.  Dictum  est  autem  in  superioribus,  quod 
sola  matrimonii  consummatio  post  esse  sacramentale  adveniens, 
extendit  significationem  sacram  vinculi  maritalis  ad  physicam 
Verbi  cum  carne  unionem,  in  qua  indissolubilitas  coniunctionis 
cum  Ecclesia  suam  habet  rationem,  causam,  et  radicem.  Quamdiu 
ergo  matrimonio  rato  non  accessit  consummatio,  (vel  quia  nusquam 
omnino  intervenit,  vel  quia  non  intervenit  saltem  a  tempore  rati- 
flcationis,  sicut  esse  potest  in  iis  qui  prius  in  infidelitate  contra- 
xerant  et  postea  ambo  baptizantur),  coniugium  nondum  effectum 
est  signum  unionis  Christi  et  Ecclesiae  reduplicative  ut  indissolu- 
bilis  (r),  et  ideo  nondum  ei  repugnat  dispensatio  de  qua  praesens 
agit  propositio. 

x)  «  Matrimonium  ante  carnalem  copulam  significat  illam  coniunctio 
«  nem  quae  est  Christi  ad  animam  per  gratiam,  quae  quidem  solvitur  per 

Quod  igitur  gravi  de  causa,  huiusmodi   matrimonium  ratum 
per  ministerialem   Ecclesiae  potestatem   valeat  dissolvi,  et  quan- 
doque  fuerit  de  facto  solutum,  iam  sufficienter  constat  ex  litteris 
apostolicis  Gregorii   XIII  superius    recitatis,  ubi   nigritis  noviter 
conversis  facultas  datur  ineundi  novum  coniugium  et  in  eo  per- 
manendi,  etiamsi  postea  innotuerit  coniuges  priores...  ad  fidem ,  etiam 
tempore  transacti  secundi   matrimonii,  conversos  fuisse.   Porro,  si 
Ecclesia  dissolvere  potuit  matrimonia  quae  post  antecedentem  con- 
summationem  rata    effecta  fuerant,  multo    etiam  magis  potest  ea 
dissolvere    quae  omni    semper  copula    caruerunt.  Unde    Benedi- 
ctus  XIV,  Quaest.  can.  24  dicit:  «  De  Summi  Pontificis  potestate 
«  in  dispensando  super  matrimonio  rato  et  non  consummato  nulla 
«  est  in    foro  et  in  praxi    disputatio,  et  sola   controversia    reduci 
«  consuevit  ad  causam,  an  adsit  videlicet  causa  sufficiens  pro  tali 
«  dispensatione  concedenda  ».  Sed  nec  vacat  in  praesenti  singula 
exempla    talium    dispensationum    referre  (*),  eo  vel  magis    quod 
suam  explicationem  concomitanter  habebunt  in  expositione  casus 
qui  in  iure  communi  continetur:  illum  dico  casum  in  quo  solvitur 
coniugium  per  transitum  unius  coniugum  ad  meliorem  statum  gra- 
tiae,  solemni  emissa   professione  in  aliquo    Ordine  religioso.  Sic 
enim  habetur  in  Tridentino,  Sess.  XXIV,  can.  6:  Si  quis  dixerit 
matrimonium  ratum,  non  consummatum,  per  solemnem  Religionis 
professionem  alterius  coniugum  non  dirimi,  anathema  sit. 

§  2. 

Solemnis  professio  religionis  intelligitur  emissio  votorum  so- 
lemnium  in  Ordine   ab  Ecclesia   approbato.   Quid   autem  intersit 

«  dispositionem  spiritualem  contrariam,  scilicet  per  peccatum  mortale.  Sed 
«  post  carnalem  copulam  significat  coniunctionem  Christi  ad  Ecclesiam 
«  quantum  ad  assumptionem  humanae  naturae  in  unitatem  personae,  quae 
« omnino  est  indivisibilis  ».  Ita  S.  Thomas,  Suppl.  Quaest.  61,  a.  2 
ad  ium. 

(x)  Exempla  harum  dispensationum  plura  habes  apud  Schmalzgrueber, 
1.  4,  Tit.  19,  n.  46;  et  apud  Pignatelli,  Tom.  1,  Consult.  148,  n.  5.  Po- 
steriora  vero  usque  ad  Pium  VII,  Gregorium,  XVI,  et  Pium  IX,  apud 
Perrone,  de  Matrim.  christ.  Tom.  3. 

inter  vota  solemnia  et  vota  simplicia,  non  huius  loci  est  ex  professo 
declarare.  Unum  tamen  est  quod  ad  praesentis  quaestionis  elucida- 
tionem  maxime  confert:  videlicet,  solemnitatem  voti  a  sola  Ecclesiae 
institutione  dependere.  Dicit  enim  Bonifacius  VIII  in    Sexto  1.  3, 
Tit.  XV:  «  Quod  votum  debeat  dici  solemne,  ac  ad  dirimendum 
«  matrimonium  efficax,  nos  consulere  voluisti.  Nos  igitur  attenden- 
«  tes  quod  voti  solemnitas  ex  sola  constitutione  Ecclesiae  est  inventa, 
«  matrimonii  vero  vinculum  ab  ipso  Ecclesiae  Capite  rerum  om- 
«  nium  conditore...  unionem  et  indissolubilitatem  acceperit:  prae- 
«  sentis  declarandum  duximus  oraculo  sanctionis,  illud  solum  vo- 
«  tum  debere  dici  solemne,  quantum  ad  post  contractum  matrimo- 
«  nium  dirimendum,  quod   solemnizatum  fuerit  per  susceptionem 
«  sacri  ordinis,  aut  per  professionem  expressam  vel  tacitam  alicui 
«  de    religionibus    per   Sedem    Apostolicam    approbatis.     Reliqua 
«  vero  vota,  etsi  quandoque    matrimonium  impediant   contrahen- 
«  dum,  et  quanto  manifestius  sunt  emissa,  tanto  propter  plurimo- 
«  rum  scandalum  et  exemplum  durior  poenitentia  transgressoribus 
«  debeatur,  non  tamen    rescindere    possunt  matrimonia  post  con- 
«  tracta  ».  Quo    quidem  in  loco    duplex    agnoscitur   solemnizatio 
voti  castitatis:  una  quae  annectitur  susceptioni  sacri  ordinis,  altera 
professioni  religiosae.  Utraque  pari  gradu  incedit  quantum  ad post 
contractum  matrimonium  dirimendum,  quatenus  scilicet  utrobique 
ponitur   impedimentum    dirimens    respectu  contrahendi  in   poste- 
rum    matrimonii,    prout   etiam    declaratum   est   in   Tridentino  (r), 
Sess.  XXIV,  can.  9.  Ast  solius  solemnis   professionis  Religionis 
privilegium  est   solvere   matrimonium  iam   antea   contractum,  non 
tamen   consummatum,  ita  ut  parti  in  saeculo    relictae   liberum  sit 
ad  alia  vota  transire.  Et  de  hac  solutione  matrimonii  praecedenter 

1  «  Si  quis  dixerit  clericos  in  sacris  ordinibus  constitutos,  vel  regru- 
«  lares  castitatem  solemniter  professos  posse  matrimonium  contrahere, 
«  contractumque  validum  esse,  non  obstante  lege  ecclesiastica  vel  voto,  et 
«  oppositum  nihil  aliud  esse  quam  damnare  matrimonium;  posseque 
«  omnes  contrahere  matrimonium  qui  non  sentiunt  se  castitatis,  etiamsi 
«  eam  voverint,  habere  donum,  anathema  sit:  cum  Deus  id  recte  pe- 
« tentibus  non  deneget,  nec  patiatur  nos  supra  id  quod  possumus 
«  tentari  ». 

initi,  in  praesenti  nobis  est  sermo.  Sed  statim  quo  iure  coniugium 
dissolvatur  merito  inquiritur.  Si  enim  iure  ecclesiastico,  quomodo 
salvum  manebit  illud  evangelii:  quod  Deus  coniunxit,  homo  non 
separet.  Si  autem  iure  divino,  quomodo  verum  erit,  voti  solemni- 
tatem  ex  sola  constitutione  Ecclesiae  inventam  fuisse?  Quapropter 
hac  de  re  theologi  in  varias  abiere  sententias. 

Sunt  qui  dixerunt  matrimonium  solvi  de  iure  divino  naturali, 
pro  quanto  professio  religiosa  est  quaedam  mors  spiritualis,  et 
ideo  habet  ex  natura  rei  in  ordine  ad  solvendum  spirituale  vin- 
culum  coniugii  non  consummati,  eam  vim  quae  morti  carnali  inest 
solvendi  coniugium  etiam  carnaliter  consummatum.  Huic  modo 
dicendi  prima  fronte  favere  videtur  S.  Thomas  in  Suppl.  Quaest.  61, 
a.  2:  «  Ante  carnalem  copulam,  inquit,  est  inter  coniuges  tantum 
«  vinculum  spirituale;  sed  postea,  etiam  est  inter  eos  vinculum 
«  carnale.  Et  ideo,  sicut  post  carnalem  copulam  matrimonium  sol- 
«  vitur  per  mortem  carnalem,  ita  per  ingressum  religionis  vin- 
«  culum  quod  est  ante  carnalem  copulam  solvitur,  quia  religio  est 
«  quaedam  mors  spiritualis  qua  aliquis  saeculo  moriens  vivit  Deo  ». 
Verumtamen  haec  et  alia  quae  subdit  Angelicus  in  articulo  se- 
quenti,  optime  accipiuntur  velut  simplex  ratio  convenientiae  pro- 
pter  quam  iuste  institutum  fuit  ut  per  religiosam  professionem 
matrimonium  ratum  et  non  consummatum  dirimeretur;  sed  nihil 
est  in  textu  quod  indicet,  proponi  ista  tanquam  rationem  intrin- 
secam  et  sufficientem  ipsius  solutionis  coniugii.  Quidquid  vero  sit 
de  sensu  S.  Thomae,  praefata  opinio  nequaquam  admittenda  vi- 
detur.  Etenim  primo,  si  professio  religiosa  haberet  ex  natura  rei 
vim  solvendi  vinculum,  eamdem  vim  haberet  de  facto  quaelibet 
professio,  etiam  ea  quae  fit  in  Congregationibus  vota  solemnia 
non  habentibus,  quod  nemo  admittet.  Et  probatur  consequentia 
quae  evidenter  patet  ex  dictis,  quia  cum  voti  solemnitas  ex  sola 
Ecclesiae  constitutione  fuerit  inventa,  nulla  omnino  ex  natura  rei 
esse  potest  differentia  inter  professionem  solemnem  et  professio- 
nem  non  solemnem.  Insuper,  nihil  ex  natura  sua  solvit  vinculum 
praecedenter  inductum  nisi  sit  ei  contrarium.  Sed  p»-ofessio  reli- 
giosa  nequaquam  est  contraria  vinculo  matrimoniali,  aut  cum  eo 
ex  sese  incompossibilis  sicut  satis  superque  apparet  exemplo  eo- 

rum  qui  post  matrimonii  consummationem  de  eonsensu  coniugis 
monasterium  ingrediuntur,  ibique  vovent  vota  etiam  solemnia. 
Denique  si  votum  ex  sola  natura  sua  non  impedit  validitatem 
matrimonii  contrahcndi,  quanto  minus  poterit  solvere  matrimonium 
iam  contractum.  Atqui  ex  natura  rei  et  praecisione  facta  ab  im- 
pedimento  canonico,  nihil  est  in  voto  antecedente  quod  irritare 
valeat  matrimonia  contrahenda.  Multo  ergo  minus  matrimonia  iam 
exsistentia.  Ratio  autem  minoris  est  quia  cum  Deus  sit  supremus 
et  absolutus  dominus  rerum  omnium,  cuius  dominio  nihil  subtrahi, 
nihil  etiam  addi  potest,  repugnat  ut  vi  oblationis  Deo  factae  amit- 
tat  homo  dominium  longe  inferioris  ordinis  quod  ante  votum  sub 
Deo  habebat.  Quare  votum  efficere  quandoque  potest  ut  voventi  am- 
plius  non  liceat  transferre  rem  suam  in  possessionem  alterius,  sed 
nunquam  efficere  poterit  ex  sola  natura  sua,  ut  translatio  dominii, 
quantumvis  illicita,  evadat  invalida.  Quod  si  votum  solemne  de 
facto  irritat  subsequentem  matrimonii  contractum,  hoc  non  est 
nisi  ratione  impedimenti  dirimentis  iure  ecclesiastico  appositi.  A 
fortiori  ergo  nihil  in  intrinseca  natura  professionis  religiosae  re- 
periri  potest  quo  matrimonium  iam  exsistens  dissolvatur. 

Quapropter  alii  theologi  in  aliam  abierunt  sententiam,  opi- 
nantes  matrimonium  in  casu  dissolvi  iure  divino  positivo  imme- 
diato  (x).  Cum  autem  ius  divinum  immediatum  dicunt,  intelligunt 
ius  divinum  antevertens  omne  exercitium  potestatis  clavium  Ec- 
clesiae  concessae.  Sed  rursus  contra  hanc  sententiam  fit  sequens 
argumentum:  Si  ius  divinum  antecedens  statuisset  ut  matrimonium 
ratum  dirimeretur  per  professionem  religiosam,  hoc  statuisset  de 
omni  professione  religiosa,  vel  de  sola  solemni.  Non  primum, 
quia  tunc  omnis  professio  dirimeret,  quod  constat  esse  falsum. 
Non  secundum,  quia  iterum  solemnitas  professionis  sola  Ecclesiae 
constitutione  fuit  inventa;  et  non  apparet  satis  quomodo  rationa- 
biliter  diceretur  iure  divino  antecedente  annexum  privilegium  pro- 
fessioni  religiosae,  nonnisi  sub  conditione  cuiusdam  accidentalitatis 
per  Ecclesiam  adinventae. 

Et  ideo  alii  dixerunt  vinculum  solvi  iure  mere  ecclesiastico . 

(x)  Perrone,  de  Matrim.  christ.  Tom.  3,  Sect.  2,  c.  6,  §  3. 

Sed  hoc  facilius  excluditur.  Quomodo  enim  Ecclesia  auctoritate 
propria,  id  est,  per  potestatem  quam  habet  ut  causa  principalis, 
vinculum  dissolveret  sacramentale,  cuius  principalis  auctor  est 
Deus?  Hic  enim  vel  maxime  applicatur  dictum  Christi  in  Evan- 
gelio:  Quod  ergo  Deus  coniunxit,  homo  non  separet. 

Unum  ergo  remanet  dicendum:  matrimonium  solvi,  non 

iure  mere  ecclesiastico,  nec  etiam  iure  divino  naturali  aut  posi- 

tivo  antevertente  usum  potestatis  clavium,  sed  iure  divino  conse- 

quente,  per  ministerialem  illam  sive  instrumentalem  solvendi  au- 

ctoritatem  per  quam  Ecclesia  dispensat  in  voto,  iuramento,  aliisque 

eiusmodi,  et  de  qua  sufficienter  disputatum  est  in  propositione 

praecedenti.  Sane  vero  in  matrimonio  rato  sed  non  consummato, 

omnes  concurrunt  conditiones  quae  faciunt  obligationes  iuris  di- 

vini   solubiles   ab   Ecclesia,  gravi   causa   interveniente.   Nondum 

enim  perfecta  est  completa  translatio  dominii  coniugalis,  nondum 

etiam   propter  rationem  initio  declaratam   sacramentalitas    prae- 

clusit  viam  omni   dispensationi.   Aliunde   vero   concurrit  bonum 

ordinis  tanto  superioris,  ut  circa  rescissionem  contractus  a  com- 

petente  auctoritate  ordinatam,  pars  in  saeculo  relicta  non  possit 

esse  rationabiliter  invita.  Nec  privati  tantum,  sed  et  communis 

boni  intererat:  ut  scilicet  magna  haberetur  de  statu  religioso  exi- 

stimatio,  ad  quem  aditus  parabatur  etiam  post  contractum  vincu- 

lum  humanitus  indissolubile.  Denique  huic  disciplinae  veluti  praei- 

verat  ipse  Spiritus  Sanctus,  cuius  instinctu  et  inspiratione  plures 

veteres  sancti  et  sanctae  intactas  sponsas  vel  sponsos  reliquerunt, 

perfectionis  sectandae  gratia,  ut  de  nonnullis  annales  ecclesiastici 

ferunt.  Aestimatum  est  igitur,  transitum  ad  professionem  evan- 

gelicae   perfectionis   esse   causam   sufficientem,   ut   ius   quoddam 

commune  de  ipsa  matrimonii  diremptione  constitueretur.  Et  con- 

tinetur  hoc  ius  in  decretali  Alexandri  III  cap.   Verum  de  convers. 

coniugat.,  sequentibus  verbis:  «  Verum  post  consensum  legitimum 

«  de  praesenti,  licitum  est  alteri,  altero  etiam  repugnante,  eligere 

«  monasterium,  (sicut  sancti  quidam  de  nuptiis   vocati   fuerunt), 

«  dummodo  carnalis  commixtio  non  intervenerit  inter  eos;  et  al- 

«  teri  remanenti,  (si  commonitus  continentiam  servare  noluerit), 

De  Ecclesiae  Sacrameniis.  Tom.  II.  28 

«  licitum  est  ad  secunda  vota  transire.  Quia  cum  non  fuissent 
«  una  caro  simul  effecti,  satis  potest  unus  ad  Deum  transire,  et 
«  alter  in  saeculo  remanere  ». 

§  3- 

Sed  iam  quaeritur  quomodo  in  explicatione  proposita,  solutio 
matrimonii  per  professionem  religiosam  potuerit  esse  obiectum 
dogmaticae  definitionis  in  Tridentino.  Si  enim  fide  catholica  cre- 
dendum  est  matrimonium  ratum,  non  consummatum,  per  solemnem 
Religionis  professionem  alterius  coniugum  dirimi,  oportet  ut  sit 
veritas  a  Deo  revelata.  Ubi  autem  revelata  fuerit,  reipsa  non  ap- 
paret,  quia  si  de  solemnitate  voti  quam  sola  adinvenit  Ecclesiae 
constitutio,  nihil  habet  divinae  revelationis  depositum,  nihil  etiam 
habere  potest  de  iis  quae  solemne  votum  consequuntur.  —  Ad 
hoc  autem  respondeo,  veritatem  illam  formaliter  implicite  conti- 
neri  in  verbo  Domini  ad  Petrum  :  Quodcumque  solveris  super  ter- 
ram  erit  solutum  et  in  caelo,  quia  in  hac  propositione  universali 
continetur  haec  particularis:  Coniugium  quod  ex  plenitudine  apo- 
stolicae  potestatis  in  iure  communi  Ecclesiae  dirimitur,  vere  est 
solutum  in  conscientia.  Dixi  in  iure  communi  Ecclesiae,  nam  quoad 
casus  particulares  non  est  de  fide  certum,  Pontificem  in  usu  suae 
potestatis  esse  infallibilem.  —  Sed  et  continetur  etiam,  quamvis 
virtualiter  tantum,  in  his  aliis  verbis:  Ecce  ego  vobiscum  sum 
omnibus  diebus  usque  ad  consummationem  saecvdi,  pro  quanto  ibi 
revelatum  reperitur,  nihil  in  disciplina  universalis  Ecclesiae  in- 
veniri  unquam  posse  quod  sit  fidei  et  sanctitati  morum  contrarium. 
Porro  si  nunc  per  professionem  religiosam  non  vere  dirimeretur 
matiimonium  ratum  et  non  consummatum,  disciplina  universalis 
Ecclesiae  primo  quidem  sanxisset  et  in  regulam  induxisset  adul- 
teria,  faciendo  potestatem  parti  in  saeculo  remanenti,  ad  secunda 
si  libuerit  vota  transeundi;  deinde  vero  statuisset  id  quod  regulis 
iustitiae  plane  opponitur,  separando  in  perpetuum  coniugem  in- 
nocentem  a  comparte,  etiam  contra  eius  voluntatem.  Ergo  eo  ipso 
quod  ab  antiquis  temporibus  in  Ecclesia  viguit  disciplina  decla- 
rata  et  sancita  in  supradictis  locis   iuris  canonici,  veritas  direm- 

ptionis  matrimonii  rati  et  non  consummati,  religiosae  professionis 
causa,  iam  pertinebat  ad  sequentem  symboli  articulum :  Credo 
Sanctam  Ecclesiam ;  sanctam,  inquam,  sanctitate  principiorum,  in 
cuius  scilicet  institutis,  legibus,  disciplina,  nihil  esse  potest  re- 
gulis  evangelii  et  morum  puritati  repugnans. 

Recte  igitur  definitum  est  a  Tridentino  id  quod  velut  Evan- 
gelio  contrarium  explodebant  novatores  XVI  saeculi.  «  Qui  cum 
«  ad  unum  omnes  abhorrerent  a  votis  religiosis,  utpote  magna 
«  ex  parte  e  claustris  transfugae  et  apostatae,  nihil  magis  cordi 
«  habuerunt  quam  ut  inanitatem  professionis  religiosae  praedi- 
«  carent.  Hi  propterea,  dum  faciles  adeo  se  praebuerunt  in  dis- 
«  solvendis  coniugiis  etiam  consummatis  fidelium,  difficiles  omnino 
«  in  concedenda  dissolutione  connubii  rati,  in  gratiam  vitae  per- 
«  fectioris  sectandae,  semet  exhibuerunt;  imo  etiam  prorsus  et 
«  absolute  denegarunt  eiusmodi  dissolutionem  fieri  unquam  posse. 
«  Istorum  audaciam  fregit  Concilium  Tridentinum  »  (l).  Hic  fuit 
scopus  definitionis,  cui  etiam  illa  utilitas  accedebat,  ponendi  in 
pleno  lumine,  quantae  aestimationis  sit  apud  Ecelesiam,  quae  sine 
dubio  Spiritu  Dei  regitur,  status  religiosus  in  genere.  Rarus  sane 
nunc  casus  solutionis  matrimonii,  cui  causam  affert  religiosa  pro- 
fessio.  Sed  legislatio  quam  canon  Tridentinus  ab  oblivione  in 
perpetuum  vindicavit,  apprime  declarat  quam  sollicite  cogitaverit 
Ecclesia  de  procuranda  fidelibus  possibilitate  tanti  boni  capes- 
sendi.  Ecce  enim  iam  contractum  est  vinculum,  ut  supra  fuit  di- 
ctum,  humanitus  indestructibile,  quia  vinculum  sacramentale  est, 
cuius  principalis  causa  est  Deus.  Ast  antequam  obligatio  ista  eam 
accipiat  firmitatem  quam  nulla  clavium  potestas  amplius  solvere 
possit,  adest  Ecclesia  monens  sponsos  ut  adhuc  cogitent,  eos 
eximens  per  duos  menses  integros  a  necessitate  reddendi  debitum, 
et  plenam  interim  facultatem  tribuens  singulis  transeundi  ad  re- 
ligionem,  non  expectato  consensu  alterius  partis,  imo  non  ob- 
stante  eius  reluctantia.  Certe  non  fecit  taliter,  non  solum  pro 
simplici  observatione  virginitatis  vel  continentiae,  sed  nec  pro 
statu  caelibatus  qui  per  sacri  ordinis  susceptionem  solemnizatur. 

[l)  Perrone,  de  Matrim.  christ.  Tom.   3,  sect.   2,  c.  6. 

Tandem,  unum  video  adhuc  opponi  posse  contra  modum  so- 
lutionis  coniugii  rati  superius  assignatum,  per  ordinem  ad  defi- 
nitionem  Tridentinam.  Si  enim,  inquiunt,  ab  Ecclesiae  potestate, 
quantumvis  ministeriali  seu  instrumentali,  pendet  constituere  ut 
solemnis  professio  religionis  hunc  effectum  producat  dissolvendi 
coniugia  rata  non  consummata,  in  eiusdem  pariter  Ecclesiae  po- 
testate  esset  hunc  ipsum  effectum  professioni  religiosae  demere. 
Quod  si  fieret,  actum  esset  de  veritate  canonis  dogmatici  Tri- 
dentini  cui  subesse  aliquando  falsitas  posset.  Ergo  solubilitas 
debuit  esse  imposita  a  solo  Deo,  qui  solus  eam  potuit  facere  sem- 
piterne  veram,  ut  concludit  Benedictus  XIV,  Quaest.  can.  547, 
n.  35.  Ad  hoc  autem  respondeo  concedendo  maiorem,  et  negando 
minorem  cum  consequentia.  Aliud  enim  est  quod  veritas  definita 
sit  immobilis,  aiiud  vero  quod  obiectum  de  quo  est  definitio,  im- 
mobiliter  permaneat.  Porro  canon  Tridentinus  intelligi  debet  de 
solemni  professione  quae  fuit  ab  antiquo  in  Ecclesia  instituta,  et 
usque  nunc  permansit  immutata.  Si  ergo  in  posterum  mutaretur 
institutio,  tolleretur  quidem  exsistentia  rei  quae  est  definitionis 
obiectum;  ipsa  autem  definitionis  veritas  maneret  in  aeternum, 
quia  semper  verum  esset  dirimi  matrimonium  per  eam  votorum 
emissionem  de  qua  Concilium  loquebatur.  Et  idem  omnino  di- 
cendum  de  canone  9  Sessionis  XXIV,  in  quo  agitur  de  impedi- 
mento  dirimente  matrimonium,  non  quidem  rite  iam  contractum, 
sed  adhuc  contrahendum. 

THESIS  XLVI. 

Matrimonium  ratum  simul  et  consummatum,  est  de  iure 
divino  in  omni  casu  et  ex  quacumque  causa,  absolute  et  in- 
dispensabiliter  quoad  vinculum  indissolubile. 

§  1. 

Proprius  locus  demonsfrationis  huius  veritatis  quae  procul 
dubio  de  fide  catholica  est,  quamvis  non  inveniatur  in  terminis 
definita  in  aliquo  Concilio  oecumenico  (r)  vel  alio  solemni  docu- 
mento,  non  est  repetendus,  ut  videtur,  ex  Scriptura  evangelii. 
Equidem  in  evangelio,  (Matth.  V-32,  et  XIX-6;  item  Marc.  X-n, 
et  Luc.  XVI-18),  edocemur  matrimonii  vinculum  ita  esse  firmum, 
ut  nequaquam  solvi  possit  per  dimissionem  coniugis  aut  aliam 
similem  causam,  imo  nec  per  ullius  humanae  potestatis  auctori- 
tatem,  prout  fuit  declaratum  supra  ubi  de  divortio.  Verum  verba 
Christi  generalia  sunt,  et  respiciunt  omnia  matrimonia,  et  non- 
dum  determinant  id  quod  speciale  est  matrimonio  christianorum 
ratione  sacramentalitatis  eius.  Sane  vero,  etsi  homo  nusquam  se- 
parare  valeat  id  quod  coniunxit  Deus,  adhuc  tamen  intervenire 
potest  dispensatio  a  lege  indissolubilitatis  per  Dei  vicarios  data, 
prout  constat  ex  hactenus  dictis;  et  solius  matrimonii  consummati 
inter  christianos  proprium  est,  ut  sit  indispensabiliter  ex  quacum- 
que  causa  et  in  omni  eventu,  usque  ad  mortem  alterius  coniugum 
indestructibile.  Porro  verba  Evangelii,  sicut  profecto  non  contra- 
dicunt  peculiari  huic  coniugii  christianorum  conditioni,  ita  illum 
non  satis  demonstrant.  Ergo  ratio  demonstrativa  sumenda  est 
potius,  tum  ex  Scriptura  apostolica  in  qua  matrimonii  sacramen- 

(')  Concilium  Tridentinum,  utpote  contra  Protestantes  directe  agens, 
nihil  aliud  definit  nisi  quod  matrimonium  non  potest  dissolvi  propter  eas 
causas  quas  haeretici  assignabant,  nempe  propter  haeresim,  aut  mole- 
stam  cohabitationem,  aut  affectatam  absentiam,  aut  adulterium  —  Cf. 
Sess.  XXIV,  can.   5  et  7. 

talitas  asseritur,  tum  ex  divina  Traditione  et  perpetuo  sensu  Eo 
clesiae  catholicae. 

Primum  ergo  argumentum  sit  ex  textu  Apostoli,  sacramentum 
hoc  magnwn  est  etc,  in  lumine  Traditionis  intellecto.  Superius 
enim  ostensum  est,  sacramentum  hic  dici  de  christianorum  matri- 
monio  in  quantum  ex  divina  institutione  effectum  est  signum 
sacrum  coniunctionis  Christi  et  Ecclesiae,  et  pro  tanto  suas  leges 
iam  derivare  debet  ex  exigentiis  significationis  mysterii,  eodem 
pacto  quo,  ut  in  naturae  officium,  derivat  illas  ex  exigentia  na- 
turalium  finium  coniugii.  —  Et  nota  iterum  quid  sit  signum  in 
seipso  sacrum.  Nam  aliquid  potest  habere  quamdam  regularem 
analogiam  cum  aliquo  mysterio,  et  assumi  de  facto  in  eius  figu- 
ram,  quin  tamen  oporteat  ipsum  necessario  atque  inamissibiliter 
retinere  conditiones  omnes  ex  quibus  in  esse  signi  utcumque  con- 
stituitur.  Non  enim  uti  supponitur,  effectum  est  per  specialem  le- 
gis  dispositionem  signum  de  iure,  sive  signum  ratificatum  et  fir- 
mum  ea  immobili  firmitate  quae  rebus  sacris  propria  esse  noscitur» 
Nunc  autem  illud  quod  elevatum  est  ad  rationem  signi  sacri,  di- 
vina  significat  non  tantum  de  facto  et  veluti  contingenter,  verum 
etiam  de  iure,  ac  per  hoc,  invielabiliter.  Quidquid  ergo  tollit  ra- 
tionem  signi  non  potest  amplius  ullo  modo  ei  convenire.  —  Qui- 
bus  praemissis  dico:  Matrimonio  christianorum  repugnat  quiquid 
contrariatur  sacrae  eius  significationi.  Sed  dissolubilitas  contra- 
riatur  sacrae  significationi  matrimonii  inter  christianos  consum- 
mati,  quia  ex  quo  eiusmodi  matrimonium  suam  habuit  consum- 
mationem,  iam  significat  mysterium  indivisibilis  connubii  Christi 
et  Ecclesiae  praecise  in  quantum  indivisibile  est,  iuxta  superius 
praemissa  (x).  Ergo  coniugium  istud  non  potest  amplius  undecum- 
que  dissolvi,  nisi  forte  per  eum  dispensationis  modum  qui  opera- 
tioni  miraculorum  assimilatur,  et  est  penes  solum  Deum,  nullo 
autem  modo  penes  Ecclesiam,  ratione  amplissimae  etiam  potesta- 
tis  clavium  ei  concreditae.  «  Inseparabilitas,  inquit  Angelicus  in 
«  Suppl.  Quaest.  57,  a.  2,  ad  3um,  quamvis  sit  de  secunda  inten- 
«  tione  matrimonii   prout   est   in   naturae   officium,  est  tamen  de 

(x)  Supra,  pag.  404,  seq. 

«  prima  intentione  ipsius  prout  est  sacramentum  Ecclesiae.  Et 
«  ideo,  ex  quo  institutum  est  ut  sit  Ecclesiae  sacramentum,  ma- 
«  nente  tali  institutione,  non  potest  sub  dispensatione  cadere  nisi 
«  forte    secundo  modo  (id  est  miraculoso  modo)  dispensationis  ». 

Hinc  Augustinus  divinae  Traditionis  testis  fidelissimus,  spe- 
cialem  hanc  atque  indispensabilem  matrimonii  christianorum  in- 
dissolubilitatem  ubique  proponit  tanquam  dogma  eadem  fide  cre- 
dendum,  qua  ipsa  creditur  matrimonii  sacramentalitas.  Huhis 
procul  dubio  sacramenti  res  est,  inquit,  ut  mas  cum  femina  con- 
nubio  copulati,  quamdiu  vivunt,  inseparabiliter  perseverent.  Hoc  enim 
custoditur  in  Christo  et  Ecclesia,  ut  vivens  cum  vivente  in  aeternum 
nidlo  divortio  separetur.  Cuius  sacramenti  tanta  est  observatio  in 
civitate  Dei  nostr^  in  monte  sancto  eius,  hoc  est  in  Ecclesia  Christi, 
quibusque  fidelibus  coniugatis  qui  sine  dubio  membra  sunt  Christi, 
ut  cum  filiorum  procreandorum  causa  vel  nubant  feminae  vel  du- 
cantur  uxores,  nec  stcrilem  coniugem  fas  sit  relinquere,  ut  alia  fe- 
cunda  ducatur,  etc.  (l).  Item  alibi,  cum  attenderet  tantam  et  tam 
absolutam  matrimonii  christiani  firmitatem,  nulla  ei  apparet  ratio 
sufficiens  et  proportionata,  nisi  quod  alicuius  rei  maioris  ex  hac 
infirma  mortalitate  hominum  quoddam  sacramentum,  id  est  sacrum 
signum,  adhibeatur  (2).  Unde  tandem  factum  est  ut  usu  apud  theo- 
logos  universaliter  recepto,  cum  recensentur  matrimonii  bona  quae 
sunt  proles,  fides,  et  indivisibilitas,  pro  indivisibilitate  dici  soleat 
sacramentum:  procul  dubio  non  alia  de  causa  nisi  quia  duo  alia 
bona  sunt  communia  omnibus  coniugiis,  indissolubilitas  vero  pe- 
culiari  prorsus  ratione  et  specialissimo  modo  propria  est  matri- 
moniis  fidelium.  Haec  igitur  et  alia  huiusmodi,  indubiae  sunt  an- 
tiquae  fidei  et  divinae  traditionis  ab  initio  vigentis  attestationes. 

Accedit  vel  maxime  ipsa  praxis  elucens  in  celeberrimis  factis 
historiae.  Cogita  quoties  Romani  Pontifices  in  causis  quae  perti- 
nebant  ad  christianorum  regum  matrimonia  intervenerint,  oppo- 
nentes  murum  pro  domo  Israel ;  quoties  rogati  ut  prioribus  coniu- 
giis  dissolutis,  nova  connubia  fieri  permitterent,  semper  restiterint; 


(J)  Vide  supra,  Thes.  36  $  2. 
^2)  Supra  Thes.  42,  ad  3um. 

quoties  demum  hac  in  re,  omni  se  potestate  destitui  solemniter 
attestati  sint,  etiamsi  gravissimae  causae  in  medium  afferrentur, 
veluti  uxoris  sterilitas,  velut  necessitas  providendi  stabilitati  rei- 
publicae  et  regulari  in  throno  successioni,  velut  periculum  schi- 
smatis  et  subtractionis  populorum  ab  obedientia  Sedis  Apostolicae, 
etc.  Nulla  sane  evidentior  atque  illustrior  confessio  esse  potuit 
illius  fidei,  qua  semper  creditum  est,  matrimonia  consummata 
christianorum  iure  divino  absolute  indissolubilia  exsistere,  et  ne- 
quaquam  comprehendi  in  ordine  earum  rerum  ad  quas  se  exten- 
dit  solvendi  sive  dispensandi  auctoritas  Petro  collata  et  succes- 
soribus  eius. 

Superest  ut  rationibus   quae   m   contrarium   afferri   possunt, 
fiat  satis. 

§2. 

Obiicitur  primo :  Matrimonium  christianorum,  etiam  consum- 
matum,  potest propter  varias  causas  quoad  vinculum  dissolvi,et  primo 
propter  haeresim  sive  apostasiam.  Exstat  enim  decretalis  quaedam 
Caelestini  II  [,  in  qua  sic  dicitur :  «  Item  quaeris  si  quid  iuris  erit 
«  in  sequenti  casu  quem  proponendo  voluisti,  cum  scilicet  chri- 
«  stiano  viro  propter  odium  Christum  negante  et  sibi  copulante 
«  paganam  et  ex  ea  filios  procreante,  christiana  in  Christi  oppro- 
«  brium  relicta,  cum  consensu  sui  archidiaconi  ad  secundas  nu- 
«  ptias  convolasset,  et  filios  suscepisset:  non  videtur  nobis  quod 
«  licet  prior  maritus  redeat  ad  ecclesiasticam  universitatem,  eadem 
«  a  secundo  debeat  recedere  et  resignari  priori,  maxime  cum  ab 
«  eo  visa  fuerit  Ecclesiae  iudicio  discessisse,  et  teste  Gregorio, 
«  contumelia  Creatoris  solvat  ius  matrimonii  contra  eum  qui  re- 
«  linquit  odio  fidei  christianae  »  (l).  Qua  in  responsione  assimilat 
Pontifex  casum  viri  apostatae  discedentis  a  coniuge  christiana,  casui 
coniugis  infidelis  de  quo  Apostolus  in  i  Cor.  Vll-if.  Ergo  propter 
apostasiam  unius  coniugum  potest  solvi  matrimonium,  etiam  ratum 
simul  et  consummatum. 

(l)  Apud  Migne,  Patr.  Lat.  Tom.  206,  col.  1255. 

Respondeo  quod  in  citata  responsione  Caelestinus  opinative 
loquitur:  Non  videtur  nobis,  inquit,  quod  licet  prior  maritus,  etc. 
Aequiparando  igitur  discessum  coniugis  apostatae  cum  discessu 
coniugis  non  baptizati,  quod  attinet  ad  libertatem  parti  fideli  re- 
lictam  convolandi  ad  alia  vota,  falso  opinatus  est.  Sed  quia  de 
causa  particulari  agebatur,  in  qua  nihil  decretorie  Pontifex  prae- 
stituit,  nullum  sequitur  inconveniens.  Caeterum  responsio  ista 
opinativa  nunquam  transivit  in  ius.  Imo  Gregorius  IX  expresse 
iussit  illam  abesse  a  collectione  canonum  authentica  a  S.  Ray- 
mundo  adornata.  Cui  praeiverat  Innocentius  III  in  decretali  cor- 
pori  iuris  inserta,  dum  cap.  7  de  divortiis,  alludens  ad  opinionem 
Caelestini  ait:  «  Nos  igitur,  consultationi  tuae  respondentes  distin- 
«  guimus,  licet  quidam  praedecessor  noster  sensisse  aliter  videatur, 
«  an  ex  duobus  infidelibus  alter  ad  fidem  catholicam  convertatur, 
«  vel  ex  duobus  fidelibus  alter  labatur  in  haeresim,  vel  decidat 
«  in  gentilitatis  errorem.  Si  enim  alter  infidelium  coniugum  ad 
«  fidem  catholicam  convertatur,  altero  vel  nullo  modo  vel  non 
«  sine  blasphemia  divini  nominis  ei  cohabitare  volente,  qui  re- 
«  linquitur,  ad  secunda  si  voluerit  vota  transibit...  Si  vero  alter 
«  fidelium  coniugum  vel  labatur  in  haeresim  vel  transeat  ad  gen- 
«  tilitatis  errorem,  non  credimus  quod  in  hoc  casu  is  qui  relin- 
«  quitur,  vivente  altero  possit  ad  secundas  nuptias  convolare,  li- 
«  cet  in  hoc  casu  maior  appareat  contumelia  Creatoris.  Nam  etsi 
«  matrimonium  verum  inter  infideles  exsistat,  non  tamen  est  ra- 
«  tum;  inter  fideles  autem  verum  et  ratum  exsistit,  quia  sacra- 
«  mentum  fidei  quod  semel  est  admissum  nunquam  amittitur,  sed 
«  ratum  efficit  coniugii  sacramentum,  ut  ipsum  in  coniugibus  illo 
«  durante  perduret  ». 

Obiicitur  secundo :  Etsi  ius  matrimonii  a  Christo  in  Evan- 
gelio  promulgatum  aliquo  modo  ad  omnia  matrimonia  pertineat, 
tamen  minime  dubium  est  quin  per  prius  et  principaliter  ad  ma- 
trimonia  fidelium  referatur.  Atqui  Christus  in  Evangelio  concedit 
solutionem  coniugii  propter  adulterium.  Ait  enim  Matth.  V-32: 
«  Ego  autem  dico  vobis,  quia  omnis  qui  dimiserit  uxorem  suam, 
«  excepta  fornicationis  causa,  facit  eam  moechari,  et  qui  dimissam 

«  duxerit,  adulterat  ».   Ergo   matrimonia   etiani  fdelium,  propter 
adulterii  causarn  sunt  solubilia. 

Respondeo  concedendo  maiorem,  et  negando  minorem  argu- 
menti.  Nam  in  loco  allato  duo  docet  Dominus,  ut  bene  advertit 
Bellarminus  de  Matrim.  c.  16:  unum  cum  restrictione,  alterum  sine 
restrictione.  Cum  restrictione  docet  quod  viro,  uxorem  dimittenti 
imputabitur  moechia  cui  per  dimissionem  uxor  exponitur,  nisi 
ipsius  uxoris  infidelitas  iustum  praebuerit  motivum  dimittendi. 
Sine  restrictione  docet  quod  quicumque  dimissam  duxerit,  adul- 
terat.  Ergo  nunquam  dimittitur  quoad  vinculum,  et  ideo  nec  in 
casu  adulterii  solubile  est  matrimonium,  iuxta  illud  Luc.  XVI-18: 
Omnis  qui  dimittit  uxorem  suam  et  alteram  ducit  moechatur,  et  qui 
dimissam  a  viro  ducit,  moechatur ;  et  iterum,  1  Cor.  VII,  10-11: 
Iis  autem  qui  matrimonio  iuncti  sunt,  praecipio  non  ego  sed  Dominus, 
uxorem  a  viro  non  discedere ;  quod  si  discesserit,  manere  innuptam 
aut  viro  suo  reconciliari.  Et  confirmatur  primo,  quia  in  textu 
Matthaei  propositio  ista :  omnis  qui  dimiserit  uxorem  suam,  ex- 
cepta  fornicationis  causa,  facit  eam  moechari,  omnino  distineta 
est  ab  ea  quae  sequitur :  et  qui  dimissam  duxerit,  adulterat ;  nam 
subiectum  prioris  est  vir  qui  uxorem  dimittit,  subiectum  vero 
posterioris  est  vir  qui  ducit  dimissam.  Si  ergo  propositiones  sunt 
omnino  distinctae,  exceptio  quae  ponitur  in  prima,  nequaquam  ad 
secundam  extenditur.  Confirmatur  secundo,  quia  alias  lex  Christi 
quae  omnia  ad  perfectum  adduxit,  retrocederet  in  hoc  puncto  infra 
legem  Mosaicam.  Nam  in  lege  Mosaica  adulterium  uxoris  antece- 
dens  repudium  viri  plectebatur  morte;  hic  autem  foret  via  pro 
uxore  mariti  pertaesa,  ad  novas  legitimas  nuptias  perveniendi. 
Hinc  Augustinus  1.  1  de  adulterinis  coniugiis,  c.  4:  «  Nullius  viri 
«  posterioris  mulier  uxor  esse  incipit,  nisi  prioris  esse  desiverit; 
«  esse  autem  desivit  uxor  prioris  si  moriatur  vir  eius,  non  si 
«  fornicetur.  Licite  itaque  dimittitur  uxor  ob  causam  fornicatio- 
«  nis,  sed  nec  carebit  illo  vinculo,  etiamsi  nunquam  reconcilietur 
«  viro;  carebit  autem  si  mortuus  fuerit  vir  eius   »  (r). 

(x)  Cf.  Hieronymum,  epist.  ad  Oceanum,  ubi  describit  poenitentiam 
publicam  quam  Romae  egit  Fabiola,  eo  quod,  dimisso  a  se  viro  adultero, 
nupsisset  alteri,  iuxta  morem  lege  civili  sancitum  et  probatum. 

Obiicitur  tertio :  In  contrarium  cst  auctoritas  Epiphanil  qui 
Haeres.  jo,  c.  4,  ait:  «  Sed  cui  una  (uxor)  non  sufficit,  cum  oc- 
«  casione  aliqua  stupri  adulteriique  aut  alterius  flagitii  cum  ea 
«  divortium  fecerit,  is  si  alteram  uxorem  duxerit,  aut  alteri  viro 
«  mulier  nupserit,  sacrarum  Litterarum  auctoritas  ab  omni  culpa 
«  eos  absolvit,  neque  ab  Ecclesia  aut  aeterna  vita  eos  reiicit,  sed 
«  propter  imbecillitatem  tolerandos  existimat  ».  Ergo,  teste  Epi- 
phanio,  adulterii  causa  matrimonium  inter  christianos  consummatum , 
quoad  ipsum  vinculum  potest  dissolvi. 

Respondeo,  non  bene  citari  Epiphanium,  quia  omnes  editiones 
ferunt:  Cui  mortua  una  non  sufficit,  etc.  Equidem  existimat  Pe- 
tavius  textum  hunc  esse  corruptum,  nixus  argumentis  mere  in- 
trinsecis  ex  sequenti  contextu  desumptis;  sed  quam  immerito, 
egregie  ostendit  Perrone,  de  Matrim.  christ.  1.  3,  Sect.  2,  c.  3. 
«  Satis  est,  inquit,  animadvertere  ad  scopum  quem  S.  Epiphanius 
«  sibi  proposuit.  Agit  adversus  Catharos  seu  Novatianos  qui  tum 
«  poenitentiam  denegabant  lapsis  in  gravioria  peccata  post  bapti- 
«  smum,  tum  secundas  nuptias  post  obitum  alterius  coniugis  dam- 
«  nabant.  Totus  proinde  est  Epiphanius  in  utroque  errore  refel- 
«  lendo.  Praeterea,  cum  iam  obtineret  in  aliquibus  Occidentis 
«  ecclesiis,  et  propagaretur  pedetentim  apud  Orientales  rigidior 
«  disciplina  qua  poenitentiam  solemnem  obeuntibus  facultas  de- 
«  negabatur  novas  nuptias  ineundi  quamdiu  haec  perduraret,  aut 
«  etiam  in  perpetuum  si  perpetuae  poenitentiae  fuissent  addicti: 
«  hinc  S.  Epiphanius  ostendit  laicis  hominibus  indiscriminatim 
«  omnibus,  post  prioris  coniugis  mortem  interdictas  non  csse  se- 
«  cundas  nuptias,  ne  iis  quidem  exceptis  maritis  qui  ob  propriam 
«  sive  adulterii  sive  alterius  flagitii  culpam,  a  sua  priori  coniuge  se- 
«  parati  fuissent,  aut  stadium  publicae  poenitentiae  percurrerent». 
Caeterum  diffitendum  non  est,  plura  satis  obscura  occurrere  apud 
Basilium  (r)  et  quosdam  alios  Patres  Graecos,  quorum  genuinam 
mentem  haud  facile  est  adstruere  (2).  Quaecumque  vero  illa  mens 

(x)  Basilius,  epist.   2  canonica  ad  Amphilochium,  can.  9  et  21. 

(2)  His  obscuris  auctoritatibus  innituntur  Graeci  schismatici  in  suo 
usu  dissolvendi  matrimonium,  adulterii  causa.  Quos  ne  offenderet  Tri- 
dentina  Synodus,  novam  eis  divisionis  occasionem   suppeditando,  noluit 

fuerit,  id  unum  ad  summum  sequeretur:  eos  non  satis  fuisse  as- 
secutos  verum  sensum  verbi  evangelici,  excepta  fomicationis  causa, 
et  in  eius  interpretatione  errasse.  Nullum  tamen  inde  detrimentum 
pateretur  causa  catholica  quae  tot  aliunde  testes  habet  ac  vindices, 
inter  quos  sane  eminet  Augustinus  tam  saepe  attestans,  hoc  ge- 
neralitcr  observari  in  Ecclesia  Dei  nostri  in  monte  sancto  eius, 
«  ut  vivens  cum  vivente  in  aeternum  nullo  divortio  separetur  ». 

Obiicitur  quarto :  Ast  ipsi  Augustino  obscurum  fuit,  an  adul- 
terii  causa  solvi  possit  necne,  coniugium.  Ait  enim  in  libro  de  fide 
et  operibus,  c.  19:  «  Quisquis  etiam  uxorem  in  adulterio  depre- 
«  hensam  dimiserit  et  aliam  duxerit,  non  videtur  aequandus  eis 
«  qui  excepta  causa  adulterii,  dimittunt  et  ducunt.  Et  in  ipsis 
«  divinis  Scripturis  ita  obscurum  est  utrum  et  iste,  cui  quidem 
«  sine  dubio  aduiteram  licet  dimittere,  adulter  tamen  habeatur  si  al- 
«  teram  duxerit,  ut  quantum  existimo,  venialiter  ibi  quisque  fallatur  ». 

Respondeo,  Augustinum  hoc  in  loco  loqui  de  iis  qui  utpote 
baptismate  nondum  regenerati,  vinculi  sacramentalis  capaces  non 
existunt.  Inquirit  enim  de  catechumenis  ad  baptismum  admittendis, 
et  concludit:  «  Quamobrem  quae  manifesta  sunt  impudicitiae  cri- 
«  mina  omni  modo  a  baptismo  prohibenda  sunt,  nisi  mutatione 
«  voluntatis  et  poenitentia  corrigantur;  quae  autem  dubia,  omni 
«  modo  conandum  est  ne  fiant  tales  coniunctiones.  Quid  enim 
«  opus  est  in  tantum  discrimen  ambiguitatis  caput  mittere?  Si 
«  autem  factae  fuerint,  nescio  utrum  ii  qui  fecerint,  similiter  ad 
«  baptismum  non  debere  videantur  admitti  ».  Non  ergo  ei  obscu- 
rum  fuit  an  aliquando  esset  solubile  matrimonium  inter  chri- 
stianos  consummatum,  sed  utrum  pro  indissolubilitate  coniugii 
generatim  tam  decretoria  stet  auctoritas,  ut  nequidem  fornicationis 
causa  solvi  possit  apud  eos  quorum  coniugium  non  est  sacramen- 
tum,  adeoque  utrum  oporteat  negare  baptismum  iis  catechu- 
menis  qui  post  dimissam  uxorem  adulteram,  novam  coniugem  du- 


sub  anathemate  directe  definire,  matrimonii  vinculum  propter  adulterium 
dissolvi  non  posse.  Sed  definivit  tantum  ecclesiam  non  errare,  cum  hoc 
ipsum  docuit  et  docet  iuxta  Evangelicam  et  Apostolicam  doctrinam. 
(Sess.  XXIV,  can.  7). 

xerunt  et  ab  ea  separari  nolunt.  Reipsa  tunc  temporis  res  non 
ita  diligenti  inquisitione  fuerat  examinata.  Quin  imo  coniugium 
huiusmodi  ex  dispensatione  Ecclesiae  gravi  de  causa  baptismo 
ratificari  posse,  non  est  ullatenus  dubitandum,  ut  ex  documentis 
in  thesi  44  allatis  liquet. 


DE  REGIMINE  MATRIMONII 

Regimen  matrimonii  de  quo  in  praesenti,  quoad  duo  consi- 
deratur.  Primo  et  principaliter  attenditur  quoad  ordinationes  le- 
gislativas  per  quas  regulantur  et  determinantur  conditiones  legitimi- 
tatis  contractus.  Nam  quia  commune  bonum  exigit  ut  matrimonium 
non  possit  contrahi  quolibet  modo,  nec  indifferenter  inter  quas- 
libet  personas,  oportet  esse  quaedam  impedimenta,  partim  iure 
divino  determinata,  et  partim  per  legem  humanam  pro  exigentia 
adiunctorum  determinanda,  eademque  tum  prohibentia  tum  etiam 
dirimentia.  Oportet  insuper,  et  ex  consequenti,  aliquam  exsistere 
iurisdictionem  ad  quam  custodia  vel  etiam  constitutio  praedictorum 
impedimentorum  iure  proprio  pertineat.  Sed  et  secundo,  ad  eam- 
dem  iurisdictionem  pertinebunt  decisiones  et  sententiae  iudiciariae 
per  quas  ius  matrimonii  in  quibuslibet  dubiis  vel  litigiis  occur- 
rentibus  authentice  applicetur.  Eiusdem  enim  est  cognoscere  de 
causis  circa  applicationem  iuris  exorientibus,  cuius  est  ius  ipsum 
condere  vel  ex  certa  potestate  custodire.  Ab  hoc  igitur  regimine 
quod  respicit  substantiam  et  obligationes  vinculi  coniugalis  secun- 
dum  se,  apprime  distinguitur  regimen  respiciens  solos  effectus 
civiles,  puta  dotes,  successiones,  haereditates,  et  generatim  pos- 
sessiones  bonorum  temporalium  quae  maritali  societati  vel  proli 
ab  eadem  procreatae  attribuuntur.  Quippe  regimen  huiusmodi 
competere  civili  principi  seu  legislatori,  nemo  est  qui  dubitet.  Al- 
terum  vero  pleno  et  exclusivo  iure  pertinere  ad  Ecclesiam,  ex 
dicendis  apparebit. 

THESIS  XLVII. 

Matrimonium  etiam  ut  in  purum  naturae  officium,  et 
praecisione  facta  ab  omni  ratione  sacramenti,  nullo  modo 
est  quoad  suam  substantiam  suasque  obligationes  proprias 
sub  regimine  principis  civilis  in  quantum  huiusmodi. 

Principem  civilem  in  quantum  huiusmodi,  auctoritatem  dico 
quae  cum  respiciat  temporale  bonum  humanae  societatis,  curare 
habet  finem  in  exteriori  pace  et  prosperitate  civium  consistentem, 
iuxta  illud  quod  i  Tim,  11-2  ait  Apostolus,  constitutos  esse  reges 
et  omnes  qui  in  sublimitate  sunt,  ut  quietam  et  tranquillam  vitam 
agamus.  Porro  a  principe  civili  in  quantum  huiusmodi,  contradi- 
stinguitur  auctoritas  quae  praeficitur  aeterno  hominum  bono  pro- 
curando,  utpote  habens  curam  finis  simpliciter  ultimi,  in  iis  quae 
sunt  ad  Deum,  ut  dicitur  ad  Hebr.  V-i.  Pulchre  Nicolaus  I  in 
epistola  ad  Michaelem  imperatorem:  «  Fuerunt  haec  ante  adven- 
«  tum  Christi,  ut  quidam  typice  reges  simul  et  sacerdotes  exsi- 
«  sterent,  quod  sanctum  Melchisedech  fuisse  sacra  prodit  historia... 
«  Sed  cum  ad  verum  ventum  est  eumdem  Regem  et  Pontificem, 
«  ultra  sibi  nec  imperator  iura  pontificatus  arripuit,  nec  pontifex 
«  nomen  imperatorium  usurpavit.  Quoniam  idem  mediator  Dei  et 
«  hominum  homo  Christus  Iesus  sic  actibus  propriis  et  dignita- 
«  tibus  distinctis  officia  potestatis  utriusque  discrevit,  propria  vo- 
«  lens  medicinali  humilitate  sursum  efferri,  non  humana  superbia 
«  rursus  in  inferna  demergi,  ut  et  christiani  imperatores  pro  ae- 
«  terna  vita  pontificibus  indigerent,  et  pontifices  pro  cursu  tem- 
«  poralium  tantummodo  rerum  imperialibus  legibus  uterentur  ». 
Quaeritur  ergo  in  praesenti,  utrum  remota  saltem  ratione  sacra- 
menti,  regimen  matrimonii  sit  de  proprio  et  nativo  iure  civilis 
principatus,  et  videtur  quod  sic. 

Nam  primo,  bona  constitutio  societatis  coniugalis  est  maxi- 
me  necessaria  ad  propriurn  finem  societatis  politicae;  aliunde 
vero  non    inveniuntur   omnes    eius    conditiones    per  ius  divinum 

naturale  sufficienter  determinatae.  Sed  omnis  principatus  auctori- 
tatem  habet  ad  determinandum  ea  quae  suo  proprio  fini  deser- 
viunt,  et  conferunt  ad  consecutionem  eius.  Ergo  princeps  civilis 
sub  suo  regimine  habet  matrimonium,  saltem  in  naturali  ordine 
rerum  in  quo  abest  sacramentalitas  per  solam  Christi  institutio- 
nem  introducta. 

Praeterea,  societas  coniugalis  seu  domestica  est  naturale 
membrum  civilis  societatis.  Sed  omnis  societas  perfecta  ius  habet 
regulandi  formationem  societatum  imperfectarum  quae  ad  ipsam 
comparantur  ut  partes.  Ergo  idem  ac  prius. 

Praeterea,  si  dicatur  quod  societas  domestica  ordine  temporis 
antecedit  civilem,  atque  hac  de  causa  ab  eius  regimine  quoad  sui 
formationem  et  conservationem  subtrahitur,  hoc  manifeste  nihil 
est.  Nam  etiam  dominium  proprietatis  est  civili  societate  anterius, 
quin  tamen  hinc  sequatur  ipsum  omnino  subduci  ab  ordinatione 
et  determinatione  legis  civilis,  sicut  evidenter  patet  in  praescri- 
ptionibus  quae  regulant  modos  acquirendi,  necnon  et  contractus 
emptionum,  donationum,  aliaque  eiusmodi  quam  plurima. 

Praeterea,  matrimonium  ut  in  naturae  officium,  non  est  aliquid 
sacrum.  Sed  solae  res  sacrae  sunt  de  exclusivo  iure  auctoritatis 
religiosae. 

Praelerea,  si  princeps  civilis  nihil  potest  circa  matrimonii  im- 
pedimenta  et  matrimoniales  causas,  nulla  erit  apud  infideles  au- 
ctoritas  matrimonium  regens,  cum  nulla  sit  apud  eos  auctoritas 
religiosa  legitima.  Sed  hoc  est  absurdum,  vel  saltem  maxime  in- 
conveniens. 

Denique  S.  Thomas  1.  4  c.  Gent.  c.  78  dicit:  «  In  quantum 
«  ordinatur  (generatio  humana)  ad  bonum  naturae  quod  est  per- 
«  petuitas  speciei,  dirigitur  in  finem  a  natura  inclinante  in  hunc 
«  finem,  et  sic  dicitur  esse  naturae  officium.  In  quantum  vero  or- 
«  dinatur  ab  bonum  publicum,  subiacet  ordinationi  civilis  legis.  In 
«  quantum  autem  ordinatur  ab  bonum  Ecclesiae,  oportet  quod 
«  subiaceat  regimini  ecclesiastico  ».  Et  similia  habet  in  Suppl. 
Quaest.  30,  a.  1  ad  4um. 

Sed  contra  est  quod  dicitur  in  Encyclica  Arcanum:  Con- 
iunctionem  viri  et  mulieris,  quamvis  convenienter  legibus  civicis 

factam,  «  tamen  pluris  esse  non  posse  quam  ritum  aut  morem 
«  iure  civili  introductum;  iure  autem  civili  res  tanhunmodo  ordi- 
«  nari  atque  administrari  posse,  quas  matrimonia  efferunt  ex  sese 
«  in  genere  civili,  et  quas  gigni  non  posse  manifestum  est  nisi 
«  vera  et  legitima  illarum  causa,  scilicet  nuptiale  vinculum  exsi- 
«  stat  ».  Ergo  matrimonium,  non  quidem  secundum  se,  sed  quoad 
solas  civiles  consequentias,  regimini  Status  ex  rei  natura  subdi 
dicendum  est. 

Considerandum  itaque  quod  iuxta  superius  praemissa,  ma- 
trimonium  ctiam  ut  in  simplex  naturae  officium,  directe  ordinatur 
ad  procreandos  et  institucndos  cultorcs  Dci.  Intendit  enim  in  bonum 
prolis  promovendae  in  perfectum  statum,  ut  bene  declarat  Ange- 
licus,  Suppl.  Quaest.  39,  a.  2.  Perfectus  autem  status  hominis  qua 
talis,  non  ille  est  qui  attenditur  per  respectum  ad  finem  tempo- 
ralis  prosperitatis,  sed  per  respectum  ad  finem  supremum  totius 
humanae  vitae  qui  est  Deus  religione  nunc  colendus,  et  postmo- 
dum  beatitudine  possidendus.  Porro,  quidquid  ad  finem  aliquem 
suoremum  habet  naturalem  ordinationem,  naturaliter  etiam  subii- 
citur  regimini  illius  auctoritatis  cui  cura  dirigendi  omnes  in  eius- 
dem  supremi  finis  prosecutione  est  demandata;  subiicitur,  inquam, 
vel  directe  vel  solum  indirecte,  prout  directe  vel  indirecte  illum 
respicit  finem  (r).  Si  ergo  matrimonium  naturali  intentione  non- 
nisi  indirecte  respiceret  ea  quae  sunt  ultimi  finis  humanae  vitae, 
(quo  modo  illa  respiciunt  quaecumque  ex  sese  in  genere  civili 
versantur),  directe  quidem  contineretur  sub  regimine  politici  ma- 
gistratus,  et  indirecte  tantum  sub  regimine  religiosae  auctoritatis. 
Nunc  autem  principalis  et  primarius  finis  ad  quem  a  natura  ha- 
bet  directam  ordinationem,  nullo.  pacto  est  de  competentia  civilis 

(x)  Nota  quod  medium  indirecte  tantum  subordinatur  superiori  fini, 
quando  ex  propriis  suis  principiis  non  habet  procurare  finem  illum.  sed 
solum  finem  inferiorem,  qui  tamen  sic  debet  intendi,  ut  priorem  non  im- 
pediat,  sed  magis  iuvet  removendo  obstacula  ad  ipsum.  Hoc  modo  quae- 
cumque  continentur  in  ordine  civilis  boni,  indirecte  subordinantur  fini 
quem  intendit  Ecclesia.  Et  quia  eodem  modo  subordinantnr  potestates 
quo  fines  potestatum,  non  directe  quidem,  sed  omnino  indirecte  subor- 
dinatur  Status  Ecclesiae,  et  imperium  sacerdotio. 

De  Ecclesiac  Sacraiuentis.  To:n.  II.  29 


45°  QUAEST.    XLI-LXVIII    SUPPLEM. 

principatus.  Superest  ergo  dicendum  quod  matrimonium,  etiam 
ut  in  simplex  naturae  officium,  subiacet  secundum  se  soli  ordi- 
nationi  legis  religiosae,  tametsi  de  effectibus  civilibus  ut  supra, 
iure  decernant  et  cognoscant  qui  reipublicae  praesunt. 

Ad  ium  ergo  dicendum  quod  etiam  religio  et  moralitas  maxi- 
me  requiruntur  ad  temporalem  reipublicae  prosperitatem  et  pacem, 
quin  tamen  hinc  sequatur  quod  esse  debeant  sub  regimine  poli- 
tici  principatus  in  quantum  huiusmodi.  Non  enim  quidquid  con- 
lert  ad  bonum  civilis  societatis,  eius  subiacet  ordinationi,  sed  so- 
lum  illud  cuius  directus  et  proprius  finis  non  transcendit  ordinem 
politicum.  Nam  alias,  si  finis  ille  pertineat  ad  ordinem  superiorem, 
eo  ipso  res  adscribitur  regimine  superioris  societatis,  cuius  etiam 
bonum  in  bonum  temporalis  reipublicae  natum  est  quam  maxime 
redundare.  —  Sed  praeterea  negandum  est  suppositum  totius  ar- 
gumenti,  scilicet  quod  constitutio  societatis  coniugalis  per  legem 
civilem  qua  talem  regulata,  sit  bona  constitutio,  ad  Status  pro- 
speritatem  iuvans.  Nam  Status  prosperitas  tunc  vel  maxime  de- 
sideratur,  quando  civilis  potestas  sibi  arrogat  id  quod  natura  ei 
non  attribuit,  sicut  bonum  corporis  amplius  nullum  esset,  si  forte 
caput  usurparet  locum  et  officium  pedis,  vel  vice  versa. 

Ad  2um  dicendum  quod  societas  domestica  per  prius  et  prin- 
cipaliter  est  membrum  et  pars  societatis  religiosae;  natura  enim 
docente,  intendit  proli  ad  cultum  Dei  educandae,  ut  dictum  est 
supra.  Itaque  formatio  et  conservatio  coniugalis  societatis  regi 
debet  per  legem  illius  potestatis  cui  religio  ipsa  est  commissa; 
et  quia  circa  idem  non  potest  admitti  directum  ius  duarum  pote- 
statum,  quarum  singulae  sunt  supremae  et  independentes  in  or- 
dine  suo  (x),  eo  ipso  a  regimine  matrimonii  excluditur  saecularis 
potestas,  si  solos  excipias  effectus  civiles  qui  matrimonium  con- 
sequuntur. 

(*)  Circa  idem  directam  iurisdictionem  habent  episcopus  et  Papa, 
quia  episcopus  directe  subordinatur  Papae,  et  Papa  potest  directe  cassare 
legem  sive  iudicium  episcopi.  Sed  impossibile  est  ut  circa  idem  directam 
habeant  potestatem  Status  et  Ecclesia,  quia  cum  Status  sit  in  suo  ordine 
supremus  etindependens,  et  similiter  societas  religiosa  qua  talis,  nulla  da- 
retur  solutionis  via  in  casu  conflictus,  quod  repugnat. 

Ad  3um  dicendum  quod  non  est  haec  ratio  cur  matrimonium 
secundum  se  a  regimine  civili  subtrahitur;  unde  conceditur  argu- 
mentum.  Sed  et  evidens  est  disparitas  matrimonium  inter  et  mo- 
dum  acquirendi  proprietatem,  quia  modus  acquirendi  proprietatem 
non  est  aliquid  quod  referatur  directe  ad  cultum  Dei  et  finem 
simpliciter  ultimum  totius  humanae  vitae. 

Ad  4um  dicendum  quod  matrimonium  ut  in  naturae  officium, 
non  est  in  sua  entitate  sacrum,  et  tamen  habet  ad  actiones  sacras 
in  quibus  consistit  cultus  Dei  intrinsecam  proportionem  habitu- 
dinis,  eo  quod  principaliter  ordinatur  ad  Dei  cultores  educandos. 
Et  haec  est  vulgaris  distinctio  quae  alias  affertur  ubi  de  potestate 
coactiva  Ecclesiae,  quoad  poenas  quas  iure  proprio  decernit  fo- 
rum  ecclesiasticum.  Semper  enim  sunt  spirituales  ratione  firopor- 
tionis  ad  finem  spiritualcm,  tametsi  possint  esse  etiam  entitative 
corporales,  pro  quanto  et  corporalis  castigatio  iuvare  potest  ad 
animae  frugem.  Sufficit  ergo  in  naturali  matrimonio  proportio  ha- 
bitudinis  ad  sacrum  finem,  ut  sit  consentaneum,  ipsum  regi  ac 
temperari  non  principum  imperio,  sed  auctoritate  quae  rerum  sa- 
crarum  habet  magisterium  (*). 

Ad  5um  dicendum  quod  infideles  sunt  in  statu  imperfecto, 
id  est,  praeter  normam  illam  quam  simplex  etiam  rerum  natura 
adstruit,  quia  vera  religione  carentes,  nulli  legitimae,  auctoritati 
religiosae  sunt  obnoxii.  Et  ideo  non  improbabiliter  forsitan  dice- 
retur,  principem  politicum  posse  apud  eos  regulare  contractum 
matrimonialem  et  de  matrimonialibus  causis  iudicare:  non  quod 
auctoritas  ista  sit  pars  civilis  principatus,  sed  quia  per  accidens 
et  ratione  necessitatis  devolveretur  in  supradictis  adiunctis  ad  eum 
qui  solus  ibi  legitime  praeest,  ut  bonum  sociale  utcumque  ibi 
conservetur.  Tunc  enim  aliqualiter  applicatur  tritum  axioma:  Su- 
prema  lex,  salus  populi. 

Ad  6um  denique  dicendum  quod  tempore  S.  Thomae  quae- 
stio  ista,  nullo  exsistente  adversario,  non  ita  diligenter  tracta- 
batur,  nec  etiam  ullibi  invenitur  apud  S.  Doctorem  ex  professo 
declarata,  et  ideo  in  iis  locis   in   quibus  obiter  et  perpaucis  eam 

'/;   Leo  XIII,  Encycl.  Arcanutn. 


452  QUAEST.    XLI-LXVIII    SUPPLEM. 

attingit,  securius  loquitur,  adhibens  locutiones  quae  nunc  post 
exortum  errorem  circa  saeciilarizationem  matrimonii,  viderentur 
saltem  ambiguae.  Verum  in  loco  obiecto  ordinatio  legis  civilis 
contradistincta  ab  ordinatione  legis  ecclesiasticae,  commode  accipi 
potest  pro  ordinatione  attingente  matrimonium  quoad  solos  civiles 
effectus.  Et  in  Supplemento,  Quaest.  50,  a.  1  ad  4um,  lex  civilis 
videtur  sumi  latiori  sensu  pro  lege  humana  generatim,  prout 
comprehendit  legem  canonicam  et  condividitur  a  divina.  Caete- 
rum,  cum  utrobique  loquatur  S.  Thomas  de  matrimonio  quod  est 
identice  Ecclesiae  sacramentum,  ingerentia  civilis  magistratus  vel 
ex  hoc  solo  titulo  excluderetur,  et  hoc  superest  in  ultima  propo- 
sitione  declarandum. 


THESIS  XLVIII. 

Ecclesia  iure  proprio  atque  exclusivo  potest  constituere 
impedimenta  matrimonium  baptizatorum  dirimentia,  et  cau- 
sae  matrimoniales  apud  Christianos,  ad  solos  iudices  eccle- 
siasticos  spectant. 

§  1. 

Ecclesiam  potuisse  constituere  impedimenta  matrimonium  di- 
rimentia,  et  in  iis  constituendis  non  errasse  (r),  de  fide  definita 
est  in  Tridentino,  Sess.  XXIV,  can.  4.  Haec  porro  potestas  re- 
spicit,  ut  patet,  solos  Ecclesiae  subditos,  id  est  baptizatos.  Sed 
quia  potentia  contrahendi  intelligi  etiam  potest  in  baptizato  re- 
spectu  non  baptizati,  (quo  quidem  in  casu  matrimonium  non  est 
sacramentum),  dicendum  est  quod  potestas  ecclesiastica  valet  etiam 
dirimere   matrimonium   contrahendum   ut  in  purum   naturae  offi- 

(T)  Ecclesia  dicitur  non  errasse  in  constituendis  impedimentis,  quate- 
nus  nihil  statuit  repugnans  honestati,  nihil  contrarium  iuri  divino  et  regu- 
lis  iustitiae.  Vide  apud  S.  Thomam,  Suppl.  Quest.  40,  a.  1,  pulchram 
classificationem  impedimentorum,  sive  sint  de  iure  divino,  sive  de  iure 
tantum  ecclesiastico. 

cium,  et  quod  de  facto  illud  dirimit  per  impedimentum  disparitatis 
cultus  (T). 

Fundamentum  autem  definitionis  Tridentinae  est  perpetua 
Traditio  perpetuo  usu  sancita.  Nam  quod  exsistat  in  Ecclesia 
ius  statuendi  impedimenta  matrimonii  respectu  chnstianorum,  satis 
superque  constat  ex  immemoriali  huiusmet  potestatis  exercitio, 
cui  dispositiones  iuris  canonici  amplissime  attestantur.  Neque 
enim  admitti  potest  iniusta  usurpatio  quae  sanctitati  et  indefecti- 
bilitati  ipsius  Ecclesiae  aperte  repugnaret.  Sed  nec  potest  dici 
potestatem  hanc,  quam  absque  dubio  legitime  ab  antiquo  exercuit, 
fuisse  in  ea  per  accidens,  iure  non  proprio  sed  mutuato,  puta  ex 
concessione  principum.  Vetat  enim  primo  ipsa  intrinseca  matri- 
monii  natura,  prout  in  thesi  praecedenti  fuit  expositum.  Vetat 
secundo  ratio  sacramenti,  per  quam  matrimonium  effectum  est  in 
seipso  sacrum;  nihil  enim  magis  absonum,  nihil  magis  verbo  Dei 
contrarium  quam  quod  potestas  regendi  res  sacras  a  civili  prin- 
cipatu  in  Ecclesiam  quomodolibet  derivaverit.  Vetat  denique  tertio 
ipsa  vis  historiae,  «  qua  luculenter  docemur  potestatem  legiferam 
«  et  iudicialem  de  qua  loquimur,  libere  constanterque  ab  Ecclesia 
«  usurpari  consuevisse,  quando  principes  reipublicae  consentientes 
«  fuisse  aut  conniventes  in  ea  re,  inepte  et  stulte  fingeretur... 
«  Neque  illud  unquam  homini  sanae  mentis  potest  persuaderi,  de 
«  sanctitate  et  firmitate  coniugii,  de  nuptiis  servos  inter  et  inge- 
«  nuas  tot  esse  ab  Ecclesia  conditas  leges,  impetrata  facultate  ab 
«  imperatoribus  Romanis  inimicissimis  nomini  christiano,  praeser- 
«  tim  cum  ius  illud  ab  Ecclesia  profectum  a  civili  iure  interdum 
«  adeo  dissideret,  ut  Ignatius  Martyr,  Iustinus,  Athenagoras,  et 
«  Tertullianus,  tanquam  iniustas  vel  adulterinas  publice  traduce- 
«  rent  nonnullorum  nuptias,  quibus  tamen  imperatoriae  leges  fa- 
«  vebant.  Postea  vero  quam  ad  christianos  imperatores  potentatus 
«  omnis  reciderat,  Pontifices  Maximi  et  Episcopi  in  Concilio  con- 
«  gregati,  eadem  semper  cum  libertate  conscientiaque  iuris  sui  de 


1  Causa  matrimonii  inter  fidelem  et  infidelem  pertinet  ad  Ecclesiam 
ratione  nobilioris  partis  quae  est  pars  baptizata;  ubique  enim  pars  no- 
bilior  trahit  ad  se  minorem. 

«  matrimoniis  iubere,  vetare  perseveraverunt,  quod  utile  esse, 
«  quod  expedire  temporibus  censuissent,  utcumque  discrepans  ab 
«  institutis  civilibus  videretur.  Nemo  ignorat  quam  multa  de  im- 
«  pedimentis  ligaminis,  voti,  disparitatis  cultus,  consanguinitatis, 
«  criminis,  publicae  honestatis,  in  Conciliis  Illiberitano,  Arelatensi, 
«  Chalcedonensi,  Milevitano  II,  aliisque,  fuerint  ab  Ecclesiae  prae- 
«  sulibus  constituta,  quae  a  decretis  iure  imperatorio  sancitis  longe 
«  saepe  distarent.  Quin  tantum  abfuit  ut  viri  principes  sibi  adsci- 
«  scerent  in  matrimonia  christiana  potestatem,  ut  potius  eam 
«  quanta  est,  penes  Ecclesiam  esse  agnoscerent  et  declararent. 
«  Revera  Honorius,  Theodosius  iunior,  Iustinianus,  fateri  non  du- 
«  bitarunt,  in  iis  rebus  quae  nuptias  attingant,  non  amplius  quam 
«  custodibus  et  defensoribus  sacrorum  canonum  sibi  esse  licere. 
«  Et  de  connubiorum  impedimentis  si  quid  per  edicta  sanxerunt, 
«  causam  docuerunt  non  inviti,  nimirum  id  sibi  sumpsisse  ex  Ec- 
«  clesiae  permissu  atque  auctoritate,  cuius  ipsius  iudicium  exqui- 
«  rere  et  reverenter  accipere  consueverunt  in  controversiis  de 
«  honestate  natalium,  de  divortiis,  denique  de  rebus  omnibus  cum 
«  coniugali  vinculo  necessitudinem  quoquo  modo  habentibus  »  (r). 
Recte  igitur  in  Concilio  Tridentino  definitum  est,  penes  Ecclesiam 
esse,  utique  iure  proprio  seu  a  Christo  derivato  (2),  impedimenta 
matrimonium  dirimentia  constituere. 

ldem  etiam    persuadet  ratio  theologica,  quia  ut  in  principio 

(x)   Leo  XIII,  Encycl.  Arcanum. 

(2)  Hinc  in  Bulla  Auctorem  fidei,  n.  59,  Pius  VI  decernit:  «  Doctrina 
«  Synodi  asserens,  ad  supremam  civilem  potestatem  duntaxat  originarie 
«  spectare,  contractui  matrimonii  apponere  impedimenta  eius  generis 
«  quae  ipsum  nullum  reddunt,  dicunturque  dirimentia;  quod  ius  origi- 
«  narium  praeterea  dicitur  cum  iure  dispensandi  essentialiter  connexum  ; 
«  subiungens,  supposito  assensu  vel  conniventia  principum,  potuisse  Ec- 
«  clesiam  iuste  constituere  impedimenta  dirimentia  ipsum  contractum  ma- 
«  trimonii :  —  Quasi  Ecclesia  non  semper  potuerit  ac  possit  in  chri- 
«  stianorum  matrimoniis  iure  proprio  impedimenta  constituere,  quae 
«  matrimonium  non  solum  impediant,  sed  et  nullum  reddant  quoad 
«  vinculum...,  in  eisque  dispensare:  canonum  3,  4,  9,  12,  Sessionis  XXI V 
«  Concilii  Tridentini  eversiva,  haeretica  ».  Vide  etiam  propositiones  dam- 
natas  in  Syllabo,  n.  69  et  70. 

huius  capituli  dictum  est,  oportet  contractum  matrimonialem  essc 
sub  regimine  socialis  auctoritatis,  quod  attinet  ad  conditiones  legi- 
timitatis  pro  adiunctorum  necessitate  determinandas.  Necquidquam 
c:rca  hoc  immutavit  institutio  Christi,  quae  elevando  matrimonium, 
reliquit  intacta  quaecumque  ad  naturalem  eius  conditionem  perti- 
nebant,  quin  imo,  non  transtulit  ad  aliud  forum  regimen  coniugii, 
sed  solum  effecit  ut  ipsum  coniugium  novo  nunc  et  potiori  titulo 
(sacramenlalitatis  videlicet),  subessetlegitimae  auctoritati  religiosae, 
id  est,  ecclesiasticae  potestati  (T).  Denique,  cum  iudiciaria  auctc- 
ritas  sit  quaedam  necessaria  consequentia  auctoritatis  legislativae, 
ex  iisdem  etiam  principiis  apparet  causas  matrimoniales  spectare 
ad  iudices  ecclesiasticos,  prout  can.  12  deflnivit  Tridentinum,  in- 
haerendo  traditioni  quam  rursus  perpetuum  iuris  exercitium  lu- 
culenter  manifestat. 

Dices :  Ecclesia  nihil  immutare  potest  in  substantia  sacra- 
mentorum.  Sed  si  posset  apponere  irrpedimenta  matrimonialem 
contractum  dirimentia,  immutaret  aliquid  circa  substantiam  huius 
sacramenti,  cuius  materia  et  forma  in  ipso  contractu  adaequate 
reponitur.  Faceret  enim  ut  idem  contractus  qui  antea  sacramen- 
talis  erat,  nunc  novo  apposito  impedimento,  amplius  sacramen- 
talis  non  esset.  —  Respondeo:  Dist.  mai.  Ecclesia  nihil  potest 
circa  substantiam  sacramentorum,  hoc  est  circa  ritum  sacramen- 
talem  formaliter  sumptum,  in  quantum  fuit  institutus  et  designatus 
a  Christo,  conc.  Hoc  est,  circa  ritum  sacramentalem  quoad  omnes 
conditiones  ad  validitatem  necessarias,  subdist.  In  iis  sacramentis 
in  quibus  Christus  per  semetipsum  omnia  in  individuo  determi- 
navit,  iterum  conc.  mai.  In  aliis,  neg.  —  Ad  minorem  vero  pa- 
riter  distinguendum.  Ecclesia  immutaret  aliquid  circa  sacramenti 
substantiam,  praecise  secundum  quod  subestdeterminationi  Christi, 
neg.  Circa  substantiam  sacramenti  veluti  materialiter  consideratam, 

(x)  Neutro  titulo  matrimonium  infidelium  subest  ecclesiasticae  pote- 
stati :  non  titulo  sacramenti,  quia  sacramentum  non  est;  non  illo  alio  ti- 
tulo  qui  in  propositione  praecedenti  fuit  declaratus,  quia  personae  infide- 
lium  regimini  Ecclesiae  non  sunt  de  facto  subiectae.  Per  accidens  igitur 
contingit  ut  hoc  matrimonium  careat  propria  auctoritate  per  quam  admi- 
nistretur.   Hinc  responsio  ad  5um,  paulo  supra,  thes.  praec. 

prout  fuit  a  Christo  relicta  determinationi  Ecelesiae,  conc,  et  ideo 
non  concludit  argumentum.  Instituit  enim  Christus  contractum  le- 
gitimum  inter  christianos,  tanquam  exterius  matrimonii  sacramen- 
tum;  conditiones  autem  legitimitatis  ipse  per  seipsum  non  ita 
determinavit,  ut  non  remaneat  locus  ampliori  determinationi  per 
sanctiones  canonicas.  Quare  Ecclesia  immutaret  substantiam  sa- 
cramenti,  si  faceret  ut  contractus  legitimus  inter  baptizatos  amplius 
sacramentum  non  foret.  Sed  hoc  per  impedimentorum  apposi- 
tionem  minime  facit;  solum  enim  facit  ut  contractus  qui  alias 
fuisset  legitimus,  non  sit  amplius  legitimus,  id  est  secundum  legem 
regulativam  foederis  ineundi,  adeoque  iam  cesset  verificare  for- 
malem  illam  rationem  cui  Christus  vim  inseruit  et  nobilitatem 
sacramenti. 

Sed  nunc  ultimo  inquiritur  utrum  Ecclesia  possit  constituere 
impedimenta,  iure  non  solum  proprio,  verum  etiam  exclusivo ; 
item  an  causae  matrimoniales  ad  solos  iudices  ecclesiasticos  spe- 
ctent.  Et  responsio  esse  debet  omnino  affirmativa,  sive  attendantur 
definitiones  Conciliorum,  sive  etiam  ratio  intrinseca  quae  est  ex 
natura  rei. 

Equidem  in  canone  Tridentino  non  apponitur  explicite  par- 
ticuia  exclusiva,  sed  facili  ratiocinio  ostenditur  contenta  aequi- 
valenter  atque  implicite.  Non  enim  dubium  esse  potest  quin 
sensus  definitionis  sit,  omnes  matrimoniales  causas  (x)  ad  iudices 
ecclesiasticos  pertinere;  tum  quia  in  materia  dogmatica  proposi- 
tiones  indefinitae  aequivalent  universalibus,  sicut  cum  dico  sa- 
cramenta  N.  L.  conferre  gratiam,  vel  fuisse  instituta  a  Christo, 
hoc  est,  omnia  sacramenta;  tum  quia  si  Concilium  intenderet 
quasdam  tantum  causas  spectare  ad  forum  Ecclesiae,  definitio  eius 

(x)  Nota  quod  in  iure  canonico  causae  matrimoniales  intelliguntur, 
non  modo  illae  quae  sunt  de  legitimitate  contractus  secundum  se,  verum 
etiam  causae  sponsalium  quae  respiciunt  contractum  adhuc  faciendum, 
vel  causae  separationis  quoad  torum  et  cohabitationem,  quae  consequun- 
tur  contractum  iam  factum. 

prorsus  supervacanea  evaderet,  cum  quaenam  illae  sint  minime 
determinaverit.  Iam,  si  omncs  matrimoniales  causae  pertinent  ad 
Ecclesiam,  ergo  in  tota  hac  materia  solus  iudex  ecclesiasticus  iudex 
competens  est,  quia  esse  omnino  nequit  ut  una  eademque  causa 
per  se  unquam  pertineat  ad  duplex  forum  ordine  diversum,  cuius- 
modi  est  ecclesiasticum  et  civile.  Denique  exclusio  civilis  iudicis 
arguit  a  fortiori  exclusionem  civilis  auctoritatis  in  regimine  ma- 
trimonii  legislativo,  cum  iudiciaria  auctoritas  tota  quanta  est,  con- 
sequatur  potestatem  constituendi  ius,  vel  ipsum  ex  officio  custo- 
diendi.  Hinc  Pius  VI  in  Brevi  ad  Episcopum  Motulensem:  «  Dogma 
«  fidei  est,  ut  matrimonium  quod  ante  adventum  Christi  nihil 
«  aliud  erat  nisi  indissolubilis  quidam  contractus,  illud  post  Chri- 
«  sti  adventum  evaserit  unum  ex  septem  Legis  Evangelicae  sa- 
«  cramentis  a  Christo  Domino  institutum,  quemadmodum  adversus 
«  haereticos  et  impios  homines  saeculi  insanientes  sacrum  con- 
«  cilium  Tridentinum  sub  anathematis  poena  definivit.  Hinc  fit 
«  ut  ad  solam  Ecclesiam  cui  tota  de  sacramentis  est  cura  con- 
«  credita,  ius  omne  ac  potestas  pertineat  suam  assignandi  formam 
«  huic  contractui  ad  sublimiorem  sacramenti  dignitatem  evecto, 
«  ac  proinde  de  matrimoniorum  validitate  aut  invaliditate  iudicium 
«  ferre.  Quod  tam  planum  est  atque  perspicuum,  ut  sancta  et 
«  universalis  Synodus  cupiens  occurrere  temeritati  eorum  qui 
«  scripto  et  verbo  asseruerunt,  ut  etiam  nunc  multi  asserunt,  ab 
«  Ecclesiae  catholicae  sensu  et  ab  apostolorum  temporibus  pro- 
«  bata  consuetudine  aliena,  peculiarem  alium  canonem  addendum 
«  sibi  esse  duxit,  quo  in  universum  declararet  atque  sanciret,  ut 
«  si  quis  dixcrit  causas  matrimonialcs  non  spcctarc  ad  iudices  ec- 
«  clesiasticos,  anathema  sit.  Ignotum  nobis  non  est,  quosdam  adesse 
«  qui  saecularium  principum  auctoritati  plus  nimio  tribuentes,  et 
«  verba  huius  canonis  captiose  interpretantes,  illud  defendendum 
«  susceperunt:  ut  quoniam  Tridentini  Patres  hac  dicendi  formula 
«  usi  non  fuerint,  ad  solos  iudices  ecclesiasticos,  aut  omnes  causas 
«  matrimoniales,  potestatem  reliquerint  iudicibus  laicis  cognoscendi 
«  saltem  causas  matrimoniales  quae  sunt  meri  facti.  Sed  scimus 
«  etiam,  hanc  captiunculam  et  fallax  hoc  cavillandi  genus  omni 
«  fundamento    destitui.  Verba    enim    canonis    ita   generalia  sunt, 

«  omnes  ut  causas  comprehendant  et  complectantur;  spiritus  vero 
«  sive  ratio  legis  adeo  late  patet,  ut  nullum  exceptioni  aut  limi- 
«  tationi  locum  relinquant  »  (r). 

Caeterum  ratio  intrinseca  patet,  tum  ex  dictis  in  propositione 
praecedenti,  tum  ex  hoc  quod  sacramentalitas  multo  magis  ex- 
cludit  a  christiano  matrimonio  quamlibet  civilis  potestatis  inge- 
rentiam.  Nec  obstat  quod  sacramenti  ratio  coexsistat  simul  cum 
ratione  naturalis  coniugii.  Hinc  enim  nihil  aliud  sequitur  nisi 
quod  matrimonium  christianum  possit  per  considerationem  mentis, 
modo  sub  una,  modo  sub  altera  formalitate  attingi.  At  vero,  sicut 
voluntas  fertur  in  obiecta  secundum  quod  sunt  a  parte  rei  extra 
mentem,  quin  dependeat  ab  intentione  operantis,  ut  actus  volun- 
tarius  ad  unam  formalitatem  terminetur  sub  praecisione  alterius, 
(unde  peccatum  cum  persona  Deo  consecrata  semper  habebit  ma- 
litiam  sacrilegii,  quamvis  circumstantia  consecrationis  praeter  vo- 
luntatem  peccantis  exsistat) :  ita  prorsus,  imo  a  fortiori,  exterius 
regimen  attingit  res  prout  concrete  consistunt  in  suo  esse.  Quo 
fit  ut  potestas  civilis  careret  omni  iure  in  matrimonium  christia- 
num,  etiamsi  huic  matrimonio  inesset,  praeter  rationem  rei  sacrae, 
aliqua  alia  ratio  quae  seorsum  considerata  ad  Status  iurisdictio- 
nem  pertineret  (2).  Sed  neque  hypothetica  haec  subiectio  conce- 
denda  est,  iuxta  superius  praemissa.  Non  enim  Dominus  noster, 
cuius  est  disponere  omnia  suaviter,  abstulit  a  Caesare  aliquid  de 
his  quae  nativo  iure  Caesaris  erant,  cum  evexit  coniugium  ad 
nobilitatem  sacramenti. 

Unde  ultima  totius  tractatus  conclusio  sit:  Sacramentalitatem 
ita  fuisse  matrimonio  inditam,   ut  nulla,   quantumvis  minima,  in- 

(*]  Apud  Migne,  Curs.  theol.  Thom.  25,  col.  694. 

(2)  Nec  his  obstant  causae  illae  quae  a  iuristis  mixtae  dicuntur,  et 
pertinent  ad  directum  ius  tum  Status  tum  Ecclesiae.  Nomine  enim  mate- 
riae  mixtae  non  venit  una  res  realiter  indivisibilis  in  qua,  sicut  in  matri- 
monio,  concurrunt  duae  formalitates  sola  ratione  distinctae.  Sed  materia 
mixta  dicitur  illa  quae  componitur  ex  pluribus  partibus  realiter  inter  se 
distinctis,  quarum  alia  directe  respicit  finem  Ecclesiae,  alia  vero  finem 
civilis  societatis.  Exemplum  habes  in  institutione  iuventutis,  quae  integra- 
tur  tum  ex  religiosa  et  morali  educatione,  tum  ex  eruditione  in  scientiis 
profanis. 

duceretur  deflexio  ab  iis  quae  in  eo  naturalia  noscuntur  et  sunt. 
Nam  sicut  matrimonium  naturale  dupliciter  accipitur,  pro  vinculo 
et  pro  contractu,  ita  matrimonium  qua  sacramentum.  Et  sicut 
finis  naturalis  matrimonii  est  facere  et  educare  cultores  Dei,  ita 
finis  matrimonii  sacramenti  consentaneus  mysterio  cuius  refert 
imaginem,  est  educare  cultores  Dei  in  christiana  religione.  Na- 
turales  quoque  matrimonii  proprietates  quae  sunt  unitas  et  indis- 
solubiiitas,  nequaquam  mutantur  sed  firmantur,  id  exigente  veritate 
significationis  quae  a  sacro  signo  nequit  abesse.  Denique  sacra- 
mentalitas  non  subtraxit  matrimonii  regimen  ab  eo  foro  ad  quod 
pertinet  naturaliter,  sed  nunc  duplici  ex  titulo  dictum  regimen 
ad  eos  devolvitur  qui  sacris  praesunt,  habentque  demandatum 
officium  dirigendi  omnes  in  prosecutione  ultimi  finis  humanae 
vitae. 

Legitur  in  libro  Iosue  quod  ingrediente  Iordanem  arca  foe- 
deris  Domini,  aquae  descendentes  steterunt  in  loco  uno  et  ad 
instar  montis  intumescentes  procul  apparebant,  aquae  vero  infe- 
riores  in  Mare  Mortuum  defluxerunt  usquedum  omnino  deficerent. 
Sed  et  sacerdotes  qui  portabant  arcam,  stabant  super  siccam  hu- 
mum  in  medio  Iordanis  accincti,  omnisque  populus  per  arentem 
alveum  pertransibat,  quo  demum  transitu  peracto,  superiores  aquae 
novum  arripuerunt  iter,  reversaeque  in  alveum  suum  fluebant 
sicut  ante  consueverant  (r). 

Porro  Iordanis  teste  Hieronymo,  interpretatur  descensio  eorum, 
et  bene  assumitur  ut  figura  humanarum  generationum  quae  legi 
temporis  et  mortalitatis  subiectae,  instar  aquarum  fluminis  dilabe- 
bantur,  descendentes  et  properantes  in  mare  solitudinis  quod  est 
Mare  Mortuum.  Ad  mulierem  enim  dictum  fuerat:  Midtiplicabo 
aerumnas  titas  et  conceptus  tuos,  in  dolore  paries  fiiios.  Ad  virum 
autem :  In  sudore  vultus  tui  vesceris  pane  donec  revertaris  in  ter- 
ram  de  qua  sumptus  es,  quia  pulvis  es  et  in  pulverem  reverteris. 
Hinc  generatio  praeteribat  et  generatio  adveniebat  in  terra  cui 
maledixerat  Dominus,  obscurataque  mox  apud  plerosque  promis- 
sione  Salvatoris,  trahebantur  per  errores  doloresque  diversos  ad 
illud  extremum  cum  desertoribus  angelis  vitiatoribus  et  posses- 
soribus  suis  sine  fine  supplicium  (2).  Desperantes  autem  dicebant: 
Unus  interitus  est  hominis  et  iumentorum,  et  aequa  utriusquc  con- 
ditio ;  sicut  moritur  homo,  sic  et  illa  moriuntur ;  similiter  spirant 
omnia,  ct  nihil  habet  homo  iumento  amplius ;  cuncta  subiacent  va- 
nitati  et  omnia  pergunt  ad  unum  locum  ;  de  terra  facta  sunt,  et  in 
terram  pariter  revertuntur.  Quis  novit  si  spiritus  filiorum  Adam 
ascendat  sursum,  et  si  spiritus  iumentorum  descendat  deorsum  ?  Sic 
ergo  res  se  habebat.  Iacebat  in  malis,  vel  etiam  volvebatur,  et 
de  malis  in  mala  praecipitabatur  humani  generis  massa  corrupta. 

1     Ios.  III-IV. 
(2;  August.  Enchir.  c.  25. 

et  adiuncta  parti  eorum  qui  peccaverant  angelorum,  luebat  impiae 
desertionis  dignissimas  poenas. 

Sed  cum  fluvium  huius  mortalitatis  pertransivit  vera  arca 
foederis  Domini,  id  est,  sacratissima  Filii  Dei  humanitas,  Iordanis 
ille  conversus  est  retrorsum,  steterunt  aquae  eius  ad  instar  montis 
intumescentes,  et  novus  ab  integro  saeclorum  incepit  ordo.  Ecce 
iam  nova  numeratione  anni  decurrunt,  et  in  adventu  Dominico 
initium  suae  supputationis  sumentes,  ipsis  suis  nominibus  annun- 
tiant  quia  Verbum  caro  factum  est,  et  habitavit  in  nobis.  Ecce  ab 
improbitate  sua  tempus  eximitur,  dum  ex  altitudine  tanti  mysterii 
iter  arripiens,  non  amplius  in  Mare  Mortuum,  omni  spe  orbatos 
homines  transvehit,  sed  credentes,  sperantes,  amantesque,  in  ae- 
ternam  mittit  beatitudinem,  dicente  Apostolo:  Ubi  est  mors,  vi- 
ctoria  tua,  ubi  est  mors,  stimulus  tuus  ?  Quid  plura?  Ipsum 
humanae  procreationis  principium  sigillo  ineffabilis  illius  boni 
incarnationis  signatur,  ut  sit  indicio  finem  nostrum  in  incorpora- 
tione  ad  Filium  Dei  esse  situm,  quia  Verbum  caro  factum  est, 
quia  habitavit  in  nobis,  quia  visitavit  eos  qui  sedebant  in  tenebris 
et  in  umbra  mortis,  ad   dirigendos  pedes   eorum  in  viam  pacis 

Approbatio  operis. 

